II. BESEDILO ČLENOV

**(nomotehnično izdelan predlog zakona)**

# PRVI DEL SPLOŠNE DOLOČBE

1. **člen**

**(vsebina in področje zakona)**

(1) S tem zakonom se ureja sistem obveznega pokojninskega in invalidskega zavarovanja, sistem obveznega dodatnega pokojninskega zavarovanja in sistem prostovoljnega dodatnega pokojninskega zavarovanja.

(2) S tem zakonom se v slovenski pravni red prenašata Direktiva Sveta 98/49/ES z dne 29. junija 1998 o zaščiti pravic iz dodatnega pokojninskega zavarovanja zaposlenih in samozaposlenih oseb, ki se gibljejo v Skupnosti (UL L št. 209 z dne 15. julija 1998, str. 46) in Direktiva Evropskega parlamenta in Sveta 2003/41/ES z dne 3. junija 2003 o dejavnostih in nadzoru institucij za poklicno pokojninsko zavarovanje (UL L št. 235 z dne 23. septembra 2003, str. 10).

1. **člen**

**(temeljna načela in obseg zavarovanja)**

(1) Obvezno pokojninsko in invalidsko zavarovanje na podlagi medgeneracijske solidarnosti (v nadaljnjem besedilu: obvezno zavarovanje) obsega obvezno in prostovoljno vključitev v obvezno zavarovanje ter pravice in obveznosti iz obveznega zavarovanja za primer starosti, invalidnosti in smrti, določene na podlagi dela, prispevkov, ter po načelih vzajemnosti in solidarnosti. Obvezno zavarovanje temelji na odgovornosti Republike Slovenije, delodajalcev ali delodajalk (v nadaljnjem besedilu: delodajalec) in na osebni odgovornosti zavarovancev ali zavarovank (v nadaljnjem besedilu: zavarovanec) za izvajanje zavarovanja.

(2) Obvezno dodatno pokojninsko zavarovanje (v nadaljnjem besedilu: poklicno zavarovanje) obsega obvezno vključitev v poklicno zavarovanje ter pravice in obveznosti iz zavarovanja za primer starosti in smrti, določene na podlagi vplačil v to obliko zavarovanja.

(3) Prostovoljno dodatno pokojninsko zavarovanje (v nadaljnjem besedilu: dodatno zavarovanje) obsega vključitev v kolektivno in individualno dodatno zavarovanje ter pravice in obveznosti iz zavarovanja za primer starosti in smrti, določene na podlagi vplačil v to obliko zavarovanja.

(4) Poklicno zavarovanje in dodatno zavarovanje iz drugega in tretjega odstavka tega člena temeljita na odgovornosti Republike Slovenije, upravljavcev, delodajalcev in na osebni odgovornosti zavarovancev in članov ali članic (v nadaljnjem besedilu: član).

1. **člen**

**(pravice)**

(1) Z obveznim zavarovanjem se zagotavljajo pravice do pokojnine, pravice na podlagi invalidnosti, pravica do letnega dodatka in pravica do dodatka za pomoč in postrežbo.

(2) S poklicnim zavarovanjem se zagotavlja pravica do poklicne pokojnine.

(3) Z dodatnim zavarovanjem se zagotavljata pravica do dodatne starostne pokojnine ter pravica do predčasne dodatne pokojnine.

1. **člen**

**(značilnosti pravic)**

(1) Pravice iz obveznega zavarovanja so neodtujljive osebne pravice, ki jih ni mogoče prenesti na drugega in ne podedovati, z izjemo zapadlih denarnih zneskov, ki niso bili izplačani do smrti uživalca ali uživalke (v nadaljnjem besedilu: uživalec).

(2) Pravice iz obveznega zavarovanja ne zastarajo, z izjemo dospelih neizplačanih zneskov pokojnin in drugih denarnih prejemkov v primerih, določenih s tem zakonom.

(3) Pravic iz obveznega zavarovanja ni mogoče odvzeti, zmanjšati ali omejiti, razen v primerih, ki jih določa ta zakon.

(4) Pravice iz poklicnega zavarovanja ter dodatnega zavarovanja so neodtujljive osebne pravice, ki jih ni mogoče prenesti na drugega in ne podedovati, razen pravice do izplačila odkupne vrednosti premoženja po smrti člana.

1. **člen**

**(naloge Republike Slovenije)**

(1) Republika Slovenija zagotavlja delovanje obveznega zavarovanja z določanjem stopnje prispevkov, obveznosti plačevanja prispevkov delodajalcev in zavarovancev s pravili, ki urejajo obveznost prijave v zavarovanje, način odmere, plačila in izterjave prispevkov ter pogoje za priznanje, odmero in uživanje pravic in urejanjem sistema matične evidence ter nadzora nad zagotavljanjem individualnih pravic.

(2) Republika Slovenija zagotavlja upravičencem ali upravičenkam (v nadaljnjem besedilu: upravičenec) izplačevanje pokojnin in drugih prejemkov iz obveznega zavarovanja po tem zakonu, tudi v primeru, ko odhodki Zavoda za pokojninsko in invalidsko zavarovanje Slovenije (v nadaljnjem besedilu: zavod) presegajo prihodke od prispevkov za obvezno zavarovanje. V tem primeru se razlika pokrije iz državnega proračuna oziroma iz drugih virov.

(3) Republika Slovenija zagotavlja delovanje poklicnega pokojninskega zavarovanja ter dodatnega zavarovanja in nadzoruje poslovanje nosilcev te oblike zavarovanja.

1. **člen**

**(obveznost zavarovanja)**

(1) V obvezno zavarovanje so vključene osebe ob izpolnjevanju pogojev, ki jih določa ta zakon ali mednarodna pogodba.

(2) Zavarovalno razmerje nastane na podlagi zakona z vzpostavitvijo pravnega razmerja, ki je podlaga za obvezno zavarovanje (v nadaljnjem besedilu: zavarovalna podlaga).

(3) Nastanek in prenehanje pravnega razmerja iz prejšnjega odstavka sporoči delodajalec ali drug zavezanec za prijavo nosilcu zavarovanja z obvezno prijavo ali odjavo v zavarovanje.

(4) Zavarovanci in delodajalci so dolžni davčnemu organu sporočati podatke, ki so potrebni za odmero oziroma obračun in plačilo prispevkov ter za nadzor nad plačevanjem in izterjavo prispevkov. Evidence, vzpostavljene za nadzor nad plačevanjem javnih dajatev, tvorijo enoten sistem.

(5) Če zakon ne določa drugače, so pravice iz obveznega zavarovanja sorazmerne zavarovančevi plači ali drugim dohodkom in vplačanim prispevkom.

1. **člen**

**(pomen izrazov)**

Pojmi, uporabljeni v tem zakonu, imajo naslednji pomen:

1. brezposelni: fizična oseba (v nadaljnjem besedilu: oseba), ki po predpisih, ki urejajo trg dela prejema denarno nadomestilo za primer brezposelnosti ter oseba, ki je do izpolnitve minimalnih pogojev za upokojitev, upravičena do plačila prispevkov za pokojninsko in invalidsko zavarovanje s strani Zavoda Republike Slovenije za zaposlovanje (v nadaljnjem besedilu: zavod za zaposlovanje);

2. čisto vplačilo: vplačilo premije dodatnega zavarovanja, zmanjšana za vstopne stroške, ki pripadajo upravljavcu;

3. delovno razmerje: pravno razmerje, ki nastane na podlagi pogodbe o zaposlitvi v skladu s predpisi, ki urejajo delovna razmerja;

4. delna pokojnina: del starostne oziroma predčasne pokojnine, ki se izplačuje zavarovancu, ki ostane v zavarovanju v višini sorazmerja s skrajšanjem ur opravljanja dela;

5. delodajalec: pravna oseba ali oseba, za katero druga oseba opravlja delo v skladu s predpisi o delovnih razmerjih ali na drugi zavarovalni podlagi;

6. delovni čas: tedensko število ur dela, s katerim delavec po pogodbi o zaposlitvi opravlja delo;

7. delovni invalid ali delovna invalidka (v nadaljnjem besedilu: delovni invalid): zavarovanec, pri katerem je v skladu s tem zakonom ugotovljena invalidnost in je pridobil katero od pravic iz invalidskega zavarovanja;

8. dodatek za pomoč in postrežbo: denarni prejemek, ki ga upravičenec pridobi v primeru, ko ne more samostojno opravljati vseh ali večine osnovnih življenjskih potreb;

9. dodatna pokojnina: pravica iz dodatnega zavarovanja, ki se izplačuje v obliki pokojninske rente;

10. dokupljena doba: obdobje, določeno z zakonom, v katerem zavarovanec ni bil vključen v obvezno ali prostovoljno pokojninsko in invalidsko zavarovanje, šteje pa se v zavarovalno dobo ob pogoju plačila prispevkov;

11. družinska pokojnina: pokojninski prejemek, ki pripada družinskim članom umrlega upokojenca ali upokojenke (v nadaljnjem besedilu: upokojenec) ali zavarovanca, ki je dopolnil določeno pokojninsko dobo, če izpolnjujejo pogoje, ki jih določa ta zakon;

12. invalidska pokojnina: pokojninski prejemek, ki pripada zavarovancu ob nastanku invalidnosti, če izpolnjuje pogoje v skladu s tem zakonom;

13. kmet ali kmetica (v nadaljnjem besedilu: kmet): oseba, ki opravlja kmetijsko, gozdarsko in dopolnilno dejavnost kot je določena s predpisi, ki urejajo kmetijstvo in ni zavarovana kot samozaposlena oseba ali družbenik;

14. najnižja pokojninska osnova: najnižji znesek, od katerega se odmeri pokojnina v primeru, če je bil zavarovanec zavarovan od osnov, od katerih se v skladu s tem zakonom plačujejo prispevki za obvezno zavarovanje, ki ne omogočajo odmere pokojnine, ki upokojencu zagotavlja ustrezno socialno varnost;

15. najvišja pokojninska osnova: najvišji znesek, od katerega se odmeri pokojnina, ne glede na višino osnov, od katerih se v skladu s tem zakonom plačujejo prispevki za obvezno zavarovanje;

16. osnova: osnova, od katere se v skladu s tem zakonom plačujejo prispevki za obvezno zavarovanje;

17. poklicna pokojnina: prejemek iz poklicnega pokojninskega zavarovanja;

18. pokojnina: redni mesečni prejemek, ki uživalcu zagotavlja materialno in socialno varnost za primer starosti, invalidnosti ali smrti zavarovanca;

19. pokojninska osnova: znesek valoriziranih osnov iz določenega obdobja, iz katerega se odmeri pokojnina;

20. pokojninska doba: zavarovalna in posebna doba, glede na katero se ugotavljajo pogoji za pridobitev pravice do pokojnine in glede na katero se določi odstotek za odmero pokojnine;

21. pokojninska družba: pravna oseba s sedežem v Republiki Sloveniji, ki ima dovoljenje za opravljanje dejavnosti dodatnega zavarovanja po tem zakonu;

22. pokojninski načrt: načrt poklicnega ali dodatnega zavarovanja, ki ureja temeljna razmerja med interesnimi skupinami v sistemu poklicnega ali dodatnega zavarovanja;

23. Pokojninski načrt za izplačevanje pokojninske rente: pokojninski načrt, ki določa pogoje in način izračunavanja ter način izplačevanja pokojninske rente;

24. polni delovni čas: tedensko število ur, ki je kot polni delovni čas določeno s predpisi, ki urejajo delovna razmerja.

25. polni zavarovalni čas je tedensko število ur, ki velja za izvajanje zavarovanja oseb, ki niso v delovnem razmerju, in znaša 40 ur.

26. posebna doba: obdobja, ki se v skladu s tem zakonom štejejo v pokojninsko dobo ne glede na plačilo prispevkov, ki pa brez zakonsko minimalno določene zavarovalne dobe ne daje pravice do pokojnine;

27. predčasna dodatna pokojnina: pravica iz dodatnega zavarovanja, ki pripada članu ob dopolnitvi določene starosti, če izpolnjuje določene pogoje in ni več vključen v obvezno pokojninsko zavarovanje in se izplačuje v obliki pokojninske rente;

28. predčasna pokojnina: pokojninski prejemek, ki pripada zavarovancu ob dopolnitvi določene starosti in pokojninske dobe, če izpolnjuje pogoje v skladu s tem zakonom in nima pravice do starostne pokojnine;

29. prenos: prenos sredstev med pokojninskimi skladi različnih upravljavcev v sistemu dodatnega zavarovanja;

30. prispevki: zneski, ki jih zavarovanec, delodajalec in druge fizične in pravne osebe, ki so zavezanci za plačilo prispevkov plača v korist zavarovanca v obvezno ali poklicno zavarovanje in ki se upošteva pri določanju pravic iz zavarovanja;

31. prišteta doba: del obdobja med nastankom invalidnosti in določeno starostjo, ki se upošteva pri odmeri invalidske pokojnine kot fiktivna pokojninska doba;

32. sistem dodatnega zavarovanja: sistem, ki s pomočjo davčnih olajšav omogoča članom kolektivno in individualno zavarovanje za namene vključitve v sistem dodatnega zavarovanja, to je pridobitve pravice do dodatne pokojnine ali do predčasne dodatne pokojnine v obliki pokojninske rente;

33. starostna pokojnina: pokojninski prejemek brez odbitkov, ki pripada zavarovancu ob dopolnitvi predpisane starosti in pokojninske dobe, če izpolnjuje pogoje v skladu s tem zakonom;

34. šolanje: čas, v katerem je oseba vključena v javno priznani sistem dodiplomskega oziroma podiplomskega izobraževanja, vključno s srednješolskim izobraževanjem in izobraževanjem po predpisih o izobraževanju odraslih, in v katerem ne izpolnjuje pogojev za obvezno zavarovanje, lahko pa je prostovoljno vključena v obvezno zavarovanje;

35. uživalec poklicne pokojnine oziroma pokojninske rente: oseba, ki v skladu s tem zakonom in pokojninskim načrtom prejema poklicno oziroma dodatno pokojnino;

36. uživalec pokojnine: oseba, ki ima v skladu s tem zakonom, predpisi, ki so veljali do uveljavitve tega zakona ali mednarodno pogodbo pravico do uživanja pokojnine iz obveznega zavarovanja;

37. vdovska pokojnina: pokojninski prejemek, ki pripada preživelemu zakonskemu partnerju po umrlem zavarovancu ali uživalcu pokojnine, ob izpolnjevanju določenih pogojev pa tudi razvezanemu zakoncu ali partnerju v zunajzakonski skupnosti, če izpolnjuje pogoje, ki jih določa ta zakon;

38. . vzajemni sklad: vzajemni sklad, kot je to določeno v zakonu, ki ureja investicijske sklade in družbe za upravljanje.

39. zavarovalna doba: obdobje, ko je bil zavarovanec obvezno ali prostovoljno vključen v obvezno pokojninsko in invalidsko zavarovanje ter obdobja, za katera so bili plačani prispevki;

40. zavarovalna podlaga: pravno razmerje, ki je podlaga za nastanek zavarovalnega razmerja;

41. zavarovalni čas: tedensko število ur, s katerim je v obvezno zavarovanje vključena oseba, ki opravlja dejavnost ali je zavarovana na drugi podlagi. Kot zavarovalni čas se šteje tudi čas dela iz naslova več zavarovalnih razmerij in pomeni razliko med delovnim časom in polnim zavarovalnim časom, in ni zavarovana na podlagi delovnega razmerja za poln delovni čas;

42. zavarovanec: oseba, ki je v skladu s tem zakonom obvezno ali prostovoljno vključena v obvezno pokojninsko in invalidsko zavarovanje.

1. **člen**

**(financiranje)**

(1) Obvezno zavarovanje financirajo zavarovanci, delodajalci in Republika Slovenija. Obvezno zavarovanje se financira tudi iz drugih virov, določenih s tem zakonom.

(2) Poklicno zavarovanje financirajo delodajalci.

(3) Dodatno zavarovanje financirajo člani in delodajalci.

1. **člen**

**(nosilec in izvajalec obveznega zavarovanja)**

(1) Nosilec in izvajalec obveznega zavarovanja je zavod, ki ima status javnega zavoda.

(2) Zavod je pravna oseba. Sedež zavoda je v Ljubljani.

1. **člen**

**(nosilci poklicnega in dodatnega zavarovanja)**

(1) Nosilec poklicnega zavarovanja je sklad obveznega dodatnega pokojninskega zavarovanja.

(2) Nosilci dodatnega zavarovanja so pokojninski skladi.

1. **člen**

**(postopek)**

Pravice iz obveznega zavarovanja se uveljavljajo pri zavodu po zakonu, ki ureja splošni upravni postopek, če s tem zakonom ni drugače določeno.

1. **člen**

**(zagotavljanje podatkov za izvajanje obveznega zavarovanja)**

(1) Zavod za izvajanje obveznega zavarovanja pridobiva potrebne podatke o zavarovancih in uživalcih pravic po tem zakonu iz uradnih evidenc brez njihove predhodne pisne privolitve, vključno s podatki, ki so davčna tajnost. Upravljavci uradnih evidenc so dolžni zavodu zahtevane podatke posredovati brezplačno. Pridobitev podatkov se lahko omogoči tudi avtomatsko.

(2) Podatke iz prejšnjega odstavka zavod pridobiva tudi o družinskih članih zavarovancev in uživalcev pravic po tem zakonu, če so ti potrebni za ugotavljanje pravic in obveznosti zavarovancev in uživalcev pravic po tem zakonu.

# DRUGI DEL

# OBVEZNO ZAVAROVANJE

## poglavje: ZAVAROVANCI

1. **člen**

**(obvezno zavarovane osebe)**

(1) Obvezno se zavarujejo fizične osebe (v nadaljnjem besedilu: zavarovanci), ki z delom ali opravljanjem dejavnosti, prejemanjem nadomestil po predpisih o urejanju trga dela, starševstva ali na drug način ustvarjajo oziroma imajo določene dohodke.

(2) Če oseba istočasno izpolnjuje pogoje za vključitev v obvezno zavarovanje po več zavarovalnih podlagah, določenih v tem zakonu, se obvezno zavaruje po tisti zavarovalni podlagi, ki je v tem zakonu navedena pred drugimi, razen, če po zavarovalni podlagi, ki je v tem zakonu navedena pred drugimi zavarovalnimi podlagami, ni zavarovana za polni delovni čas.

(3) Zavarovanci so tudi osebe, ki se prostovoljno vključijo v obvezno zavarovanje.

1. **člen**

**(delavci v delovnem razmerju)**

(1) Obvezno se zavarujejo delavci v delovnem razmerju na območju Republike Slovenije.

(2) Obvezno se zavarujejo izvoljeni ali imenovani nosilci javne ali druge funkcije v organih zakonodajne, izvršilne ali sodne oblasti v Republiki Sloveniji ali v organih lokalne samouprave, če prejemajo za to funkcijo plačo.

(3) Obvezno se zavarujejo tudi delavci, ki so v delovnem razmerju pri delodajalcu s sedežem v Republiki Sloveniji, ki so bili poslani na delo v tujino in niso obvezno zavarovani po predpisih države, v katero so bili poslani, če z mednarodno pogodbo ni drugače določeno.

(4) Obvezno se zavarujejo tudi delavci, ki so na območju Republike Slovenije v delovnem razmerju pri mednarodnih organizacijah in ustanovah, tujih diplomatskih in konzularnih predstavništvih, v kolikor posebni predpis ali mednarodna pogodba ne določa drugače.

(5) Obvezno se zavarujejo državljani ali državljanke (v nadaljnjem besedilu: državljan) Republike Slovenije, ki so v delovnem razmerju v tujini, če so bili neposredno pred odhodom v tujino zavarovani na ozemlju Republike Slovenije ali so imeli pred odhodom v tujino stalno prebivališče na ozemlju Republike Slovenije in niso za ta čas obvezno zavarovani pri tujem nosilcu zavarovanja ali so obvezno zavarovani, pa teh pravic ne morejo uživati izven te države.

(6) Obvezno se zavarujejo osebe, ki so zaposlene pri delodajalcu s sedežem v tujini in se zanje v skladu s predpisi Evropske unije (v nadaljnjem besedilu: EU) uporablja zakonodaja Republike Slovenije.

1. **člen**

**(samozaposlene osebe)**

(1) Obvezno se zavarujejo osebe, ki v Republiki Sloveniji samostojno opravljajo pridobitno ali drugo dovoljeno dejavnost.

(2) Obvezno se zavarujejo osebe, ki so v tujini vpisane v ustrezni register za opravljanje samostojne dejavnosti in se zanje v skladu s predpisi EU uporablja zakonodaja Republike Slovenije.

1. **člen**

**(družbeniki)**

(1) Obvezno se zavarujejo družbeniki ali družbenice (v nadaljnjem besedilu: družbenik) osebnih in kapitalskih družb, zavodov ter zadrug v Republiki Sloveniji, ki so poslovodne osebe.

(2) Kot družbenik, ki je poslovodna oseba se, ne glede na prejšnji odstavek šteje tudi poslovodna oseba delniške družbe, ki je edini delničar v tej delniški družbi.

(3) Osebe iz prvega in drugega odstavka tega člena, ki imajo sklenjeno pogodbo o zaposlitvi z družbo, v kateri so lastniki, se ne glede na določbo drugega odstavka 13. člena tega zakona prednostno zavarujejo po prvem odstavku tega člena.

1. **člen**

**(kmetje)**

(1) Obvezno se zavarujejo nosilci in člani kmetije po predpisih o kmetijstvu, ki v Republiki Sloveniji samostojno opravljajo kmetijsko ali gozdarsko dejavnost in imajo zdravstveno sposobnost za opravljanje te dejavnosti, ki jo ugotavlja služba medicine dela, če se ne šolajo in niso uživalci starostne, predčasne ali invalidske pokojnine, če ob vložitvi prijave v zavarovanje dohodek kmetije iz kmetijske dejavnosti na zavarovanega člana dosega najmanj znesek, ki ga s podzakonskim aktom določi minister ali ministrica (v nadaljnjem besedilu: minister), pristojen za kmetijstvo.

(2) Kot dohodek iz kmetijske dejavnosti se šteje dohodek, ugotovljen po predpisih, ki urejajo dohodnino, in sicer kot seštevek dohodka osnovne kmetijske in osnovne gozdarske dejavnosti, dohodka druge kmetijske dejavnosti in dohodka dopolnilne dejavnosti na kmetiji.

(3) Pod pogoji, ki so določeni s predpisi o morskem ribištvu, se za osebo iz prvega odstavka tega člena šteje tudi oseba, ki je vpisana v evidenco ribičev in opravlja dejavnost gospodarskega ribolova, pri čemer se za dohodek iz kmetijske dejavnosti šteje dohodek, dosežen z gospodarskim ribolovom.

(4) Obvezno se zavaruje tudi prenosnik kmetijskega gospodarstva, ki za prenos prejema rento iz naslova ukrepov kmetijske politike, če ni uživalec pokojnine.

1. **člen**

**(drugo pravno razmerje)**

(1) Obvezno se zavarujejo osebe, ki v okviru kakšnega drugega pravnega razmerja opravljajo delo in ne prejemajo pokojnine.

(2) Kot delo v okviru drugega pravnega razmerja iz prejšnjega odstavka se šteje zlasti delo: po podjemni, avtorski ali drugi pogodbi civilnega prava; malo delo; kot prokurist ali poslovodna oseba po predpisih o gospodarskih družbah; na podlagi imenovanja v organe kapitalske ali osebne družbe, fundacije, zavoda, zadruge, javnega organa, zbornice ali lokalne skupnosti; na podlagi imenovanja za stečajnega upravitelja, likvidacijskega upravitelja ali upravitelja prisilne poravnave; na podlagi vpisa v register sodnih izvedencev ali sodnih cenilcev.

1. **člen**

**(podlage v drugih predpisih)**

(1) Obvezno se zavarujejo osebe, za katere tako določajo predpisi, ki urejajo trg dela, in sicer brezposelni, ki prejemajo denarno nadomestilo za primer brezposelnosti in osebe, ki so do izpolnitve minimalnih pogojev za upokojitev upravičene do plačila prispevkov za pokojninsko in invalidsko zavarovanje pri zavodu za zaposlovanje.

(2) Obvezno se zavarujejo osebe, za katere tako določajo predpisi, ki urejajo starševsko varstvo, in sicer eden od staršev, ki je upravičenec do: starševskega dodatka, če ni obvezno zavarovan na drugi podlagi; delnega plačila za izgubljeni dohodek; starševskega nadomestila, ki nima pravice do starševskega dopusta, če ni obvezno zavarovan na drugi podlagi; plačila sorazmernega dela prispevkov in pravice do dela s krajšim delovnim časom zaradi varstva in nege otroka, za razliko do polnega delovnega časa.

(3) Obvezno se zavarujejo osebe, ki so upravičene do nadomestila zaradi začasne nezmožnosti za delo po prenehanju delovnega razmerja v skladu s predpisi, ki urejajo zdravstveno zavarovanje, če niso obvezno zavarovane na drugi podlagi.

(4) Obvezno se zavarujejo družinski pomočniki, upravičenci do delnega plačila za izgubljeni dohodek po predpisih o socialno varstvenih prejemkih.

(5) Obvezno se zavarujejo osebe, ki izvajajo rejniško dejavnost v skladu s predpisi, ki urejajo izvajanje rejniške dejavnosti.

(6) Obvezno se zavarujejo osebe, ki v Republiki Sloveniji opravljajo versko službo kot verski uslužbenci v skladu s predpisi, ki urejajo versko svobodo.

(7) Obvezno se zavarujejo vojaki na prostovoljnem služenju vojaškega roka in državljani med prostovoljnim usposabljanjem za zaščito in reševanje v skladu s predpisi, ki urejajo varstvo pred naravnimi in drugimi nesrečami.

(8) Obvezno se zavarujejo osebe, ki so upravičene do nadomestila za čas poklicne rehabilitacije po tem zakonu in niso obvezno zavarovane na drugi podlagi.

1. **člen**

**(posebni primeri zavarovanja)**

(1) Za invalidnost in smrt, ki je posledica poškodbe pri delu ali poklicne bolezni, je obvezno zavarovana oseba:

- ki samostojno opravlja pridobitno ali drugo dovoljeno dejavnost, pa ni zavarovana po 15. členu tega zakona, pri opravljanju navedene dejavnosti;

- ki v okviru drugega pravnega razmerja opravlja delo za plačilo in ni zavarovana na podlagi 16. ali 18. člena tega zakona, pri opravljanju tega dela;

(2) Oseba, ki opravlja kmetijsko ali gozdarsko dejavnost in ni zavarovana po 17. členu tega zakona, se lahko zavaruje za invalidnost ali smrt, ki je posledica poškodbe pri delu ali poklicne bolezni pri opravljanju navedene dejavnosti.

(3) Za invalidnost in smrt, ki je posledica poškodbe pri delu, so obvezno zavarovani:

* dijaki in študenti pri praktičnem pouku, pri opravljanju proizvodnega dela ali delovne prakse in na strokovnih ekskurzijah;
* otroci in mladostniki z motnjami v telesnem in duševnem razvoju pri praktičnem pouku v podjetjih za usposabljanje ali na obveznem praktičnem delu;
* osebe, ki so po končanem šolanju na prostovoljni praksi, ne glede na to, ali za to prakso prejemajo nagrado;
* vojaški invalidi, civilni invalidi vojne in druge invalidne osebe na poklicni rehabilitaciji oziroma usposabljanju pri praktičnih delih in vajah;
* osebe, ki se po predpisih, ki urejajo trg dela ali po predpisih, ki urejajo zaposlovanje invalidov, usposabljajo z delom pri izvajalcu ukrepa aktivne politike zaposlovanja, razen oseb, ki opravljajo javna dela;
* osebe, ki na podlagi predpisov, ki urejajo o prekrške in izvrševanje kazenskih sankcij, opravljajo določene naloge v splošno korist ali v korist lokalne skupnosti.

(4) Osebe na prestajanju kazni zapora in mladoletniki, proti katerim se izvršuje vzgojni ukrep oddaje v prevzgojni dom so pri delu, poklicnem izobraževanju in pri opravljanju dovoljenih dejavnosti v skladu z zakonom obvezno zavarovane tudi za primer invalidnosti, ki je posledica poškodbe izven dela, nastale zaradi višje sile.

(5) Za invalidnost in smrt, ki je posledica poškodbe pri delu v primerih organizirane aktivnosti so zavarovane osebe, ki:

* sodelujejo pri organiziranih delovnih akcijah, pri reševalnih akcijah ali pri zaščiti in reševanju v primerih naravnih in drugih nesreč;
* kot udeleženci mladinskih taborov v Republiki Sloveniji sodelujejo pri opravljanju del oziroma nalog na mladinskem taboru;
* opravljajo vojaško službo v rezervni ali vojni sestavi, nadomestno civilno službo ali službo v Civilni zaščiti oziroma se usposabljajo za opravljanje teh nalog na podlagi državljanske dolžnosti ali usposabljajo na podlagi pogodbe o službi v rezervni sestavi Slovenske vojske, pogodbe o službi v Civilni zaščiti ali se usposabljajo za opravljanje obrambnih nalog ter nalog zaščite, reševanja in pomoči;
* kot člani operativnih sestav prostovoljnih gasilskih enot oziroma gasilskih organizacij opravljajo naloge pri gašenju požarov, zaščiti, reševanju in pomoči ob naravnih in drugih nesrečah, med izvajanjem požarne straže ali zavarovanja požarno nevarnih del, mest in javnih prireditev, na vajah in drugih oblikah usposabljanja ali pri javnih nastopih in demonstracijah gasilske dejavnosti za namen poučevanja in usposabljanja prebivalstva;
* kot člani gorske reševalne službe, jamarske reševalne službe, vodniki reševalnih psov ali potapljači in drugi reševalci in pripadniki operativnih sestav za zaščito, reševanje in pomoč v skladu s predpisi, ki urejajo varstvo pred naravnimi in drugimi nesrečami, ki opravljajo naloge v zvezi z zaščito, reševanjem in pomočjo ogroženim ljudem, naloge v zvezi z zaščito in reševanjem premoženja, okolja in kulturne dediščine ali se organizirano usposabljajo za navedene naloge;
* pomagajo policiji in pooblaščenim uradnim osebam državnih organov pri izpolnjevanju nalog s področja varstva ustavne ureditve, osebne varnosti občanov in varnosti premoženja, vzdrževanja javnega reda in miru, pri preprečevanju in odkrivanju kaznivih dejanj ter pri odkrivanju in prijemanju storilcev in pri varovanju pred kršitvami nedotakljivosti državne meje;
* opravljajo naloge policije kot osebe v rezervnem sestavu policije;
* opravljajo na poziv državnih in drugih pooblaščenih organov javno in drugo družbeno funkcijo ali državljansko dolžnost;
* kot športniki ali šahisti, trenerji ali organizatorji v okviru organizirane športne ali šahovske dejavnosti sodelujejo pri športnih ali šahovskih akcijah.

1. **člen**

**(pasivno zavarovanje)**

Osebe, ki so bile obvezno zavarovane, so zavarovane za invalidnost, ki je posledica bolezni oziroma poškodbe izven dela, tudi po prenehanju obveznega zavarovanja, če ob nastanku invalidnosti izpolnjujejo predpisano pokojninsko dobo za pridobitev teh pravic in niso uživalci starostne, predčasne ali invalidske pokojnine.

1. **člen**

**(trajanje zavarovanja)**

(1) Če ta zakon ne določa drugače, traja zavarovanje od začetka pravnega razmerja, ki je podlaga za obvezno zavarovanje, do prenehanja takšnega razmerja.

(2) Obvezno zavarovanje oseb iz 15. člena tega zakona traja od dneva vpisa v poslovni register ali v drug register, ki je predpisan za določeno dejavnost, ali od dne izdaje dovoljenja za opravljanje samostojne dejavnosti do dneva izbrisa iz registra, začetka postopka osebnega stečaja, vrnitve ali odvzema takšnega dovoljenja ali z nastopom pravnomočnosti prepovedi opravljanja dejavnosti oziroma v drugih primerih od dneva začetka opravljanja samostojne dejavnosti in se zaključi s prenehanjem opravljanja te dejavnosti.

(3) Obvezno zavarovanje oseb iz 16. člena tega zakona traja od dneva vpisa v poslovni register ali v drug register kot poslovodna oseba do dneva izbrisa iz takšnega registra.

(4) Obvezno zavarovanje oseb iz 17. člena tega zakona nastopi z dnem izpolnitve pogojev po tem zakonu in preneha z dnem uveljavitve pravice do pokojnine po tem zakonu ali prenehanja pogojev iz 17. člena tega zakona, ali z dopolnitvijo starosti 63 let, ne glede na to, da dohodek kmetije iz osnovne kmetijske in osnovne gozdarske dejavnosti dosega ali presega cenzus iz prvega odstavka 17. člena tega zakona, pod pogojem, da kmetija nima drugih dohodkov iz kmetijske dejavnosti.

(5) Ne glede na določbo prejšnjega odstavka lahko zavarovanci iz 17. člena tega zakona ostanejo v zavarovanju, če med zavarovanjem prenehajo izpolnjevati pogoj dohodka iz prvega odstavka 17. člena tega zakona.

(6) Obvezno zavarovanje se za osebe iz 18. člena tega zakona vzpostavi po preteku koledarskega leta, ko se na podlagi podatkov Davčne uprave Republike Slovenije ugotovi skupni letni znesek vseh prejemkov iz drugih pravnih razmerij in se na njegovi podlagi ter z upoštevanjem drugih obveznih zavarovanj izračuna trajanje zavarovalne dobe.

1. **člen**

**(prekinitev obveznega zavarovanja)**

Obvezno zavarovanje se prekine v obdobju neplačanega dopusta, daljšega od 30. dni, suspenza pogodbe o zaposlitvi, pripora, prestajanja zaporne kazni ali izrečenega vzgojnega, varnostnega ali varstvenega ukrepa, zaradi katerega zavarovanci iz 15., 16. in 17. člena tega zakona ne morejo opravljati dejavnosti ali dela več kot 6 mesecev.

1. **člen**

**(obdobja zunaj dela, ko se obvezno zavarovanje ne prekine)**

Zavarovanje zaposlenih v Republiki Sloveniji, državljanov Republike Slovenije, zaposlenih v tujini, samozaposlenih, družbenikov, ki so poslovodne osebe in kmetov, se ne prekine v obdobjih, ko:

– prejemajo nadomestilo plače za čas bolezni ali nadomestilo plače zaradi nege družinskega člana;

– prejemajo nadomestilo za čas starševskega dopusta, nadomestilo za varstvo in nego otroka, starševski dodatek;

– so na vojaških vajah ali na obrambnem usposabljanju oziroma na usposabljanju za delo v rezervni sestavi vojske ali policije ali delovanju v silah za zaščito, reševanje in pomoč oziroma so vpoklicani v Civilno zaščito do 14 ali s soglasjem delodajalca do 30 dni.

## poglavje: PROSTOVOLJNA VKLJUČITEV V OBVEZNO ZAVAROVANJE

1. **člen**

**(prostovoljna vključitev v obvezno zavarovanje)**

(1) Oseba s stalnim bivališčem v Republiki Sloveniji, ki je dopolnila 15 let starosti in ne izpolnjuje pogojev za obvezno vključitev v zavarovanje po tem zakonu, se lahko prostovoljno vključi v obvezno zavarovanje.

(2) Ne glede na določbo prejšnjega odstavka se lahko prostovoljno vključi v obvezno zavarovanje oseba v delovnem razmerju s krajšim delovnim časom, vendar le za razliko do polnega delovnega časa.

(3) Prostovoljno se lahko vključijo v obvezno zavarovanje tudi uživalci družinske oziroma vdovske pokojnine ter prejemniki ali prejemnice (v nadaljnjem besedilu: prejemniki) poklicne pokojnine do uveljavitve pravice do pokojnine iz obveznega zavarovanja.

(4) Zavod lahko osebo iz prvega odstavka tega člena pred vključitvijo v obvezno zavarovanje pošlje na predhodni zdravstveni pregled, na katerem se ugotovi, ali je zmožna za delo.

(5) Stroški pregleda iz prejšnjega odstavka bremenijo zavod.

# TRETJI DEL

# PRIDOBITEV IN ODMERA PRAVIC IZ OBVEZNEGA ZAVAROVANJA

## poglavje: SPLOŠNI POJMI

1. **člen**

**(pravice iz obveznega zavarovanja)**

(1) Z obveznim zavarovanjem se zagotavljajo pravica do starostne, predčasne, invalidske, vdovske in dela vdovske pokojnine ter pravica do družinske in delne pokojnine.

(2) Z obveznim zavarovanjem se zagotavljajo tudi pravice na podlagi preostale delovne zmožnosti, in sicer: pravica do poklicne rehabilitacije, pravica do premestitve, pravica do dela s krajšim delovnim časom od polnega, pravica do nadomestila za čas poklicne rehabilitacije, pravica do začasnega nadomestila, pravica do nadomestila za invalidnost in pravica do delnega nadomestila.

(3) Z obveznim zavarovanjem se zagotavljata še pravica do letnega dodatka in pravica do dodatka za pomoč in postrežbo.

## poglavje: STAROSTNA IN PREDČASNA POKOJNINA

1. **člen**

**(pogoji za pridobitev pravice do starostne pokojnine)**

(1) Zavarovanec oziroma zavarovanka pridobi pravico do starostne pokojnine, ko dopolni 65 let starosti in najmanj 15 let zavarovalne dobe.

(2) Ne glede na starost, določeno v prejšnjem odstavku, pridobi zavarovanka v obdobju od leta 2011 do 2013 starostno pokojnino, ko dopolni starost:

|  |  |  |
| --- | --- | --- |
| Leto | Leta | Meseci |
| 2011 | 63 | 6 |
| 2012 | 64 | 0 |
| 2013 | 64 | 6 |

(3) Zavarovanec lahko v obdobju od leta 2011 do 2013, zavarovanka pa od leta 2011 do 2017, pridobi pravico do starostne pokojnine tudi, če je dopolnil(a) najmanj 20 let pokojninske dobe in starost:

|  |  |  |  |  |
| --- | --- | --- | --- | --- |
| Leto | Zavarovanec | | Zavarovanka | |
| Leta | Meseci | Leta | Meseci |
| 2011 | 63 | 6 | 61 | 6 |
| 2012 | 64 | 0 | 62 | 0 |
| 2013 | 64 | 6 | 62 | 6 |
| 2014 |  |  | 63 | 0 |
| 2015 |  |  | 63 | 6 |
| 2016 |  |  | 64 | 0 |
| 2017 |  |  | 64 | 6 |

(4) Ne glede na določbo prvega odstavka tega člena znaša v obdobju od 2011 do 2020 za zavarovanca, ki je dopolnil najmanj 40 let pokojninske dobe oziroma za zavarovanko v obdobju od 2011 do 2024, ki je dopolnila najmanj 38 let pokojninske dobe, starost za pridobitev pravice do starostne pokojnine v posameznem koledarskem letu:

|  |  |  |  |  |
| --- | --- | --- | --- | --- |
| Leto | Starost | | | |
| Moški | | Ženske | |
| Leta | Meseci | Leta | Meseci |
| 2011 | 60 | 0 | 58 | 0 |
| 2012 | 60 | 6 | 58 | 6 |
| 2013 | 61 | 0 | 59 | 0 |
| 2014 | 61 | 6 | 59 | 6 |
| 2015 | 62 | 0 | 60 | 0 |
| 2016 | 62 | 6 | 60 | 6 |
| 2017 | 63 | 0 | 61 | 0 |
| 2018 | 63 | 6 | 61 | 6 |
| 2019 | 64 | 0 | 62 | 0 |
| 2020 | 64 | 6 | 62 | 6 |
| 2021 |  |  | 63 | 0 |
| 2022 |  |  | 63 | 6 |
| 2023 |  |  | 64 | 0 |
| 2024 |  |  | 64 | 6 |

(5) Pravico do starostne pokojnine pridobi tudi zavarovanec, ki je brez dokupljene dobe dopolnil 60 let starosti in 43 let pokojninske dobe in zavarovanka, ki je brez dokupljene dobe dopolnila 58 let starosti in 41 let pokojninske dobe.

(6) Ne glede na določbo prejšnjega odstavka zavarovanec v prehodnem obdobju od 2011 do 2014, zavarovanka pa v prehodnem obdobju od 2011 do 2016, pridobita pravico do starostne pokojnine, če v posameznem koledarskem letu brez dokupljene dobe izpolnjujeta naslednje pogoje starosti in dopolnjene pokojninske dobe:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Leto | Moški | | | | Ženske | | | |
| Starost | | Pokojninska doba | | Starost | | Pokojninska doba | |
| Leta | Meseci | Leta | Meseci | Leta | Meseci | Leta | meseci |
| 2011 | 58 | 0 | 41 | 0 | 55 | 0 | 38 | 0 |
| 2012 | 58 | 6 | 41 | 6 | 55 | 6 | 38 | 6 |
| 2013 | 59 | 0 | 42 | 0 | 56 | 0 | 39 | 0 |
| 2014 | 59 | 6 | 42 | 6 | 56 | 6 | 39 | 6 |
| 2015 |  |  |  |  | 57 | 0 | 40 | 0 |
| 2016 |  |  |  |  | 57 | 6 | 40 | 6 |

1. **člen**

**(znižanje starostne meje zaradi otrok)**

(1) Zavarovancu, ki je skrbel za otroka v prvem letu otrokove starosti, se starostna meja za pridobitev pravice do starostne pokojnine, določena v prejšnjem členu, zniža za vsakega rojenega ali posvojenega otroka, ki ima državljanstvo Republike Slovenije, če ni z mednarodnimi pogodbami drugače določeno, za 8 mesecev, vendar največ za 24 mesecev, pri čemer se ne more znižati pod 63 let.

(2) Do znižanja starostne meje iz prejšnjega odstavka je upravičena ženska, razen če je pravico do denarnega nadomestila iz naslova starševstva užival moški.

(3) Ne glede na prvi odstavek tega člena, se ženski v prehodnem obdobju do leta 2020 starostna meja ne more znižati pod starost, ki je določena v četrtem odstavku prejšnjega člena.

(4) Ne glede na prvi odstavek tega člena se lahko starostna meja za posameznega otroka v letu 2011 zniža za enega otroka za 6 mesecev in največ za 18 mesecev, v letu 2012 pa se lahko zniža za posameznega otroka 7 mesecev in največ za 21 mesecev.

1. **člen**

**(pogoji za pridobitev pravice do predčasne pokojnine)**

(1) Zavarovanec pridobi pravico do predčasne pokojnine pri starosti 60 let, če je dopolnil najmanj 40 let pokojninske dobe (moški) oziroma 38 let pokojninske dobe (ženska).

(2) Ne glede na določbo prejšnjega odstavka znaša v obdobju od 2011 do 2013 za zavarovance, za zavarovanke pa v obdobju od 2011 do 2016, starost, za zavarovanke pa v obdobju od 2011 do 2012 tudi pokojninska doba, za pridobitev pravice do predčasne pokojnine v posameznem koledarskem letu:

|  |  |  |  |  |  |  |  |
| --- | --- | --- | --- | --- | --- | --- | --- |
| Leto | Starost | | | | Ženske | | |
| Moški | | Ženske | | Pokojninska doba | | |
| Let | Mesecev | Let | Mesecev | Let | | Mesecev |
| 2011 | 58 | 6 | 57 | 0 | 37 | | 6 |
| 2012 | 59 | 0 | 57 | 6 | 37 | | 9 |
| 2013 | 59 | 6 | 58 | 0 |  | |  |
| 2014 |  |  | 58 | 6 |  | |  |
| 2015 |  |  | 59 | 0 |  | |  |
| 2016 |  |  | 59 | 6 |  |  | |

## poglavje: ODMERA STAROSTNE IN PREDČASNE POKOJNINE

1. **člen**

**(pokojninska osnova)**

(1) Starostno pokojnino se odmeri od pokojninske osnove, ki jo tvori mesečno povprečje osnov za posamezno leto zavarovanja, od katerih so bili plačani prispevki za obvezno zavarovanje (v nadaljnjem besedilu: pokojninska osnova).

(2) Za izračun pokojninske osnove se upoštevajo osnove iz prejšnjega odstavka, zmanjšane za davke in prispevke, ki se plačujejo od plače po povprečni stopnji v Republiki Sloveniji, iz katerihkoli zaporednih 34 let zavarovanja od 1. januarja 1970 dalje, ki so za zavarovanca najugodnejša. Povprečno stopnjo davkov in prispevkov iz prejšnjega stavka določi in objavi minister, pristojen za finance.

(3) Za leto zavarovanja se pri izračunu pokojninske osnove upošteva koledarsko leto, v katerem so bili za najmanj šest mesecev zavarovanja plačani prispevki od osnove, zavarovanec pa je dopolnil najmanj šest mesecev zavarovalne dobe.

(4) Če so bili v posameznem koledarskem letu prispevki od osnov plačani za krajše obdobje, kot je določeno v prejšnjem odstavku, ali če obvezno zavarovanje sploh ni obstajalo oziroma, če podatkov o osnovah ni mogoče pridobiti, se tako leto pri izračunu pokojninske osnove preskoči. V tem primeru se pri določitvi obdobja iz drugega odstavka tega člena upošteva prvo naslednje koledarsko leto, za katero obstajajo podatki o osnovah, od katerih so bili plačani prispevki.

(5) Za izračun pokojninske osnove se ne glede na plačilo prispevkov ne upoštevajo osnove iz koledarskega leta, v katerem zavarovanec uveljavlja pravico do starostne pokojnine.

(6) Ne glede na drugi odstavek tega člena se za izračun pokojninske osnove ne upoštevajo osnove iz 148. in 151. člena tega zakona.

(7) Ne glede na drugi odstavek tega člena znaša v letu 2011 obračunsko obdobje za izračun pokojninske osnove 19 let in se v prehodnem obdobju z začetkom vsakega naslednjega koledarskega leta podaljša za eno leto, dokler ne doseže 34 let.

1. **člen**

**(določitev pokojninske osnove zavarovancem, ki nimajo vsaj enega leta zavarovanja)**

(1) Zavarovancu, ki po 1. januarju 1970 ni imel najmanj enega leta zavarovanja, se, ne glede na določbo prvega odstavka prejšnjega člena, pokojnina odmeri od najnižje pokojninske osnove.

(2) Na način, določen v prejšnjem odstavku, se določi pokojninska osnova tudi zavarovancu, za katerega osnove ni mogoče ugotoviti .

1. **člen**

**(upoštevanje nadomestil)**

Za izračun pokojninske osnove se štejejo tudi nadomestila plače, izplačana po predpisih, ki urejajo delovna razmerja, trg dela, starševstvo ter zdravstveno zavarovanje in nadomestila plače, izplačana iz invalidskega zavarovanja, če je bil zavarovanec v času uživanja teh nadomestil obvezno zavarovan.

1. **člen**

**(preračun plače na polni delovni čas)**

(1) Plača, ki jo doseže delavec z delom v času, krajšem od polnega delovnega časa v posameznem letu zavarovanja, se za ugotovitev pokojninske osnove, preračuna na povprečni znesek, ki ustreza plači za polni delovni čas.

(2) Znesek, ki ustreza plači za polni delovni čas za posamezno leto zavarovanja, se izračuna tako, da se skupni znesek plače, ki se upošteva za izračun pokojninske osnove in ga je delavec prejel za leto zavarovanja, deli s številom ur, ki jih je prebil na delu s časom, krajšim od polnega delovnega časa. Tako dobljeni znesek se pomnoži z letnim številom ur polnega delovnega časa pri delodajalcu, določenega z zakonom oziroma kolektivno pogodbo. Preračunani znesek se vzame kot plača za leto zavarovanja, ki se upošteva za izračun pokojninske osnove.

1. **člen**

**(vštevanje plače za dopolnilno delo)**

Plača, ki jo je delavec prejel za dopolnilno delo pri drugem delodajalcu, opravljeno v skladu s predpisi, ki urejajo delovna razmerja, se za ugotovitev pokojninske osnove upošteva v celoti, če so bili od nje plačani prispevki.

1. **člen**

**(valorizacija osnov iz prejšnjih let)**

(1) Pri izračunu pokojninske osnove se osnove iz prejšnjih let zavarovanja, upoštevane po 30. in 32. členu tega zakona, preračunajo z valorizacijskimi količniki.

(2) Valorizacijski količniki se vsako leto določijo na novo in izračunajo po naslednji formuli na pet decimalnih mest:

PPZOKPU \* 0,75513

PPZOKL

PPZOKPU = povprečna plača na zaposleno osebo, izplačana za koledarsko leto pred letom, za katerega so določeni količniki,

PPZOKL = povprečna plača na zaposleno osebo, izplačana za posamezno koledarsko leto

(3) Povprečno plačo na zaposleno osebo, izplačano za posamezno koledarsko leto od leta 1991 dalje se izračuna tako, da se povprečna bruto plača na zaposleno osebo, ugotovljena po podatkih Statističnega urada Republike Slovenije, preračuna s povprečno stopnjo davkov in prispevkov.

(4) Valorizacijske količnike vsako leto objavi minister, pristojen za delo, v soglasju z ministrom, pristojnim za finance.

1. **člen**

**(najnižja in najvišja pokojninska osnova)**

(1) Najnižja pokojninska osnova se določi v višini najnižje pokojninske osnove, veljavne za zadnji mesec pred uveljavitvijo tega zakona.

(2) Najvišja pokojninska osnova se določi v višini štirikratnika najnižje pokojninske osnove.

(3) Zavarovancu se odmeri starostna pokojnina od najnižje ali najvišje pokojninske osnove, če starostna pokojnina s pripadajočimi uskladitvami, odmerjena glede na dopolnjeno pokojninsko dobo od zavarovančeve pokojninske osnove, ne dosega ali preseže znesek starostne pokojnine za enako pokojninsko dobo, odmerjenega od najnižje oziroma najvišje pokojninske osnove.

1. **člen**

**(določitev odstotka za odmero starostne pokojnine)**

(1) Starostna pokojnina se odmeri od pokojninske osnove v odstotku, odvisnem od dolžine pokojninske dobe. Za 15 let zavarovalne dobe, se odmeri v višini 35 % (moškemu) oziroma 39 % (ženski). Za vsako nadaljnje leto do dopolnjenih 25 let pokojninske dobe se minimalnemu odstotku prišteje 1,5 %, po dopolnitvi te dobe pa 2 %.

(2) Če dopolnjena pokojninska doba ne znaša eno leto, znaša pa vsaj šest mesecev, se minimalnemu odstotku prišteje do dopolnjenih 25 let pokojninske dobe 0,75 %, po dopolnitvi te dobe pa 1 %.

1. **člen**

**(odmera predčasne pokojnine in izplačilo dela predčasne oziroma starostne pokojnine)**

(1) Predčasna pokojnina se odmeri glede na dopolnjeno pokojninsko dobo od pokojninske osnove tako kot starostna pokojnina, nato pa se zmanjša za vsak mesec manjkajoče starosti do dopolnitve 65 let starosti za 0,3 %. Zmanjšanje pokojnine po določbah tega člena je trajno.

(2) Ne glede na določbo prejšnjega odstavka se za moške v obdobju od 2011 do 2013 upošteva starost, določena v tretjem odstavku 27. člena tega zakona, za ženske pa v obdobju od 2011 do 2024 starost, določena v četrtem odstavku 27. člena tega zakona.

(3) Zavarovancu, ki je ob izpolnitvi pogojev za pridobitev pravice do predčasne oziroma starostne pokojnine zavarovan pri zavodu in ostane v zavarovanju v nespremenjenem obsegu se, če se zavarovanec za to odloči, od prvega naslednjega dne po vložitvi zahteve mesečno izplačuje 20 % predčasne ali starostne pokojnine, do katere bi bil upravičen na dan njene uveljavitve, vse do prenehanja zavarovanja ali do uveljavitve delne pokojnine, vendar največ do dopolnitve starosti, določene v prvem odstavku tega člena.

(4) Če zavarovanec, ki je uveljavil izplačilo dela predčasne pokojnine, pozneje uveljavi predčasno pokojnino, ker še ne izpolnjuje pogojev za starostno pokojnino, se mu predčasna pokojnina odmeri po prvem odstavku tega člena.

(5) Izpolnitev pogojev za priznanje pravice do starostne pokojnine v času izplačila dela predčasne pokojnine ne vpliva na višino tega izplačila.

1. **člen**

**(najnižja pokojnina)**

(1) Zavarovancu, ki pridobi pravico do starostne pokojnine po določbah tega zakona, je zagotovljena najnižja pokojnina v višini 35 % najnižje pokojninske osnove.

(2) Zavarovancu, ki pridobi pravico do starostne pokojnine v sorazmernem delu po mednarodnih pogodbah, je zagotovljen najmanj sorazmerni del starostne pokojnine iz prejšnjega odstavka.

## poglavje: DELNA POKOJNINA

1. **člen**

**(delna pokojnina)**

(1) Zavarovanec iz 14., 15., 16. oziroma 17. člena tega zakona, ki je izpolnil pogoje za pridobitev pravice do predčasne ali starostne pokojnine, lahko pridobi pravico do delne pokojnine, če ostane v obveznem zavarovanju v obsegu, ki ustreza sorazmernemu delu polnega delovnega časa, vendar najmanj 4 ure dnevno.

(2) Delna pokojnina se odmeri od predčasne ali starostne pokojnine, odmerjene na dan njene uveljavitve, v odstotku, ustreznem skrajšanju polnega delovnega časa, ki se do dopolnitve starosti 65 let poveča za 5 %.

(3) Zavarovancu se v času prejemanja delne pokojnine zaradi spremembe obsega zavarovanja iz prvega odstavka tega člena spremeni višina delne pokojnine. Novi znesek delne pokojnine se izplačuje od prvega dne naslednjega meseca po spremembi obsega zavarovanja.

(4) Po prenehanju uživanja delne pokojnine lahko zavarovanec zahteva:

* izplačilo usklajenega zneska predčasne ali starostne pokojnine, ugotovljene ob odmeri delne pokojnine ali
* odstotno povečanje predčasne ali starostne pokojnine, ugotovljene ob odmeri delne pokojnine, glede na dejansko dopolnjeno pokojninsko dobo v času prejemanja delne pokojnine in starost na dan uveljavitve odstotnega povečanja ali
* ponovno odmero predčasne ali starostne pokojnine ali odmero starostne pokojnine, ob upoštevanju plač, prejetih v času prejemanja delne pokojnine oziroma osnov, od katerih so plačani prispevki, glede na dopolnjeno pokojninsko dobo in starost ob prenehanju uživanja delne pokojnine.

## poglavje: INVALIDSKA POKOJNINA

1. **člen**

**(pogoji za pridobitev pravice do invalidske pokojnine)**

Pravico do invalidske pokojnine pridobi:

* zavarovanec, pri katerem je nastala invalidnost I. kategorije;
* zavarovanec, pri katerem je nastala invalidnost II. kategorije in ni zmožen za drugo delo s polnim delovnim časom brez poklicne rehabilitacije, le-ta pa mu ni zagotovljena, ker je star nad 55 let;
* zavarovanec, pri katerem je nastala invalidnost II. kategorije in ni zmožen za drugo delo s krajšim delovnim časom od polnega, najmanj štiri ure dnevno brez poklicne rehabilitacije, le-ta pa mu ni zagotovljena, ker je star nad 50 let;
* zavarovanec, pri katerem je nastala invalidnost II. ali III. kategorije in mu ni zagotovljena ustrezna zaposlitev oziroma premestitev, ker je dopolnil 65 let starosti.

1. **člen**

**(minimalna pokojninska doba)**

Zavarovanec iz prejšnjega člena pridobi pravico do invalidske pokojnine, če je invalidnost posledica:

* poškodbe pri delu ali poklicne bolezni – ne glede na pokojninsko dobo;
* poškodbe izven dela ali bolezni – pod pogojem, da je ob nastanku invalidnosti dopolnil pokojninsko dobo, ki pokriva najmanj tretjino obdobja od dopolnjenega 20. leta starosti do nastanka invalidnosti (v nadaljnjem besedilu: delovna leta).

1. **člen**

**(mlajši invalid)**

(1) Zavarovanec, pri katerem je nastala I. kategorija invalidnosti pred dopolnjenim 21. letom starosti, pridobi pravico do invalidske pokojnine, če je bil ob nastanku invalidnosti vključen v obvezno zavarovanje ali če je dopolnil najmanj tri mesece zavarovalne dobe.

(2) Zavarovanec, pri katerem je nastala I. kategorija invalidnosti po dopolnjenem 21. letu starosti, vendar pred dopolnjenim 30. letom starosti, pridobi pravico do invalidske pokojnine pod pogojem, da je pred nastankom invalidnosti dopolnil pokojninsko dobo, ki pokriva najmanj eno četrtino delovnih let.

1. **člen**

**(štetje delovnih let od višje starostne meje)**

Zavarovancu, ki je pridobil višjo strokovno izobrazbo, se delovna leta štejejo od dopolnjenega 26. leta starosti. Zavarovancu, ki je pridobil visoko strokovno ali univerzitetno izobrazbo, se delovna leta štejejo od dopolnjenega 29. leta starosti.

1. **člen**

**(pokojninska osnova za odmero invalidske pokojnine)**

(1) Invalidska pokojnina se odmeri od pokojninske osnove, izračunane na enak način kot pokojninska osnova za odmero starostne pokojnine.

(2) Invalidska pokojnina, pridobljena s krajšo zavarovalno dobo od obdobja, iz katerega se po 30. členu tega zakona upoštevajo plače oziroma zavarovalne osnove za izračun pokojninske osnove za odmero starostne pokojnine, se odmeri od pokojninske osnove, izračunane na podlagi osnov, od katerih so bili plačani prispevki v času trajanja zavarovanja, razen iz koledarskega leta, v katerem je uveljavljena pravica do invalidske pokojnine.

(3) Zavarovancu, ki, razen v letu, v katerem uveljavlja pravico do invalidske pokojnine, ni bil zavarovan, se invalidska pokojnina odmeri od najnižje pokojninske osnove.

1. **člen**

**(pokojninska osnova za odmero invalidske pokojnine v posebnih primerih)**

Osebam, pri katerih je invalidnost nastala v času trajanja zavarovanja po prvem, drugem, prvi alineji tretjega odstavka ali drugi alineji petega odstavka 20. člena tega zakona in jim pokojninske osnove ni mogoče določiti po prejšnjem členu tega zakona, se invalidska pokojnina odmeri od najnižje pokojninske osnove.

1. **člen**

**(odmera invalidske pokojnine v primeru poškodbe pri delu ali poklicne bolezni)**

Invalidska pokojnina za primer invalidnosti, ki je posledica poškodbe pri delu ali poklicne bolezni, se odmeri od pokojninske osnove v enaki višini kot starostna pokojnina za pokojninsko dobo najmanj 40 let (moški) ali 38 let (ženska).

1. **člen**

**(odmera invalidske pokojnine v primeru poškodbe izven dela ali bolezni)**

(1) Invalidska pokojnina za invalidnost, ki je posledica bolezni ali poškodbe izven dela, se odmeri od pokojninske osnove v odstotku, določenem glede na dopolnjeno pokojninsko dobo na način, določen v 37. členu tega zakona.

(2) Invalidska pokojnina iz prejšnjega odstavka se odmeri zavarovancu, ki je postal invalid pred dopolnitvijo starosti 65 let, najmanj v višini 47 % (moški) oziroma 51 % (ženske) pokojninske osnove.

(3) Če je invalidnost zaradi bolezni ali poškodbe izven dela nastopila po dopolnitvi starosti 65 let, se invalidska pokojnina odmeri od pokojninske osnove najmanj v višini, določeni za odmero starostne pokojnine za 15 let zavarovalne dobe.

1. **člen**

**(upoštevanje prištete pokojninske dobe)**

(1) Višina odstotka za odmero invalidske pokojnine se določi ob upoštevanju dopolnjene pokojninske dobe zavarovanca in prištete pokojninske dobe, izračunane po 137. in 138. členu tega zakona.

(2) Invalidska pokojnina, odmerjena po prejšnjem odstavku za invalidnost, ki je posledica poškodbe izven dela ali bolezni, ne more presegati zneska pokojnine za invalidnost, ki je posledica poškodbe pri delu ali poklicne bolezni, razen v primeru, če dopolnjena pokojninska doba presega 40 let (moški) ali 38 let (ženska).

1. **člen**

**(kombinirani vzroki invalidnosti)**

(1) Če je invalidnost, na podlagi katere pridobi zavarovanec pravico do invalidske pokojnine, deloma posledica poškodbe pri delu ali poklicne bolezni, deloma pa posledica bolezni ali poškodbe izven dela, se invalidsko pokojnino odmeri kot eno pokojnino, ki je sestavljena iz sorazmernega dela invalidske pokojnine, odmerjene za poškodbo pri delu ali poklicno bolezen, in iz sorazmernega dela invalidske pokojnine, odmerjene za bolezen ali poškodbo izven dela.

(2) Sorazmerna dela za odmero invalidske pokojnine po prejšnjem odstavku se izračunata glede na to, koliko so vplivale na skupno invalidnost posledice poškodbe pri delu ali poklicne bolezni, koliko pa posledice bolezni ali poškodbe izven dela.

1. **člen**

**(odmera invalidske pokojnine pri kombiniranih vzrokih invalidnosti)**

(1) Invalidska pokojnina, ki pripada zavarovancu po prejšnjem členu, se odmeri tako, da se posebej odmeri invalidska pokojnina, kot če bi bila skupna invalidnost posledica poškodbe pri delu ali poklicne bolezni, in posebej invalidska pokojnina, kot če bi bila skupna invalidnost posledica bolezni ali poškodbe izven dela.

(2) Od vsakega tako izračunanega zneska se odmeri odstotek, ki ustreza vplivu posameznega vzroka invalidnosti na skupno invalidnost. Seštevek tako dobljenih zneskov ne more biti nižji od 35 % najnižje pokojninske osnove in ne more presegati zneska pokojnine, odmerjene za 40 let pokojninske dobe (moški) oziroma 38 let pokojninske dobe (ženska).

## poglavje: PRAVICE ZA PRIMER ZAVAROVANČEVE SMRTI

1. **člen**

**(pogoji na strani umrlega zavarovanca oziroma uživalca pravic)**

(1) Vdova, vdovec oziroma drugi družinski člani umrlega zavarovanca ali uživalca pravic, določenih s tem zakonom, pridobijo pravico do vdovske oziroma družinske pokojnine po njem, če je:

* izpolnil pogoje za pridobitev pravice do predčasne, starostne oziroma invalidske pokojnine po tem zakonu ali
* bil uživalec predčasne, starostne ali invalidske pokojnine iz obveznega zavarovanja ali uživalec pravic na podlagi invalidnosti iz obveznega zavarovanja.

(2) Če je zavarovanec oziroma uživalec pravic po tem zakonu umrl zaradi poškodbe pri delu ali poklicne bolezni, pridobijo upravičenci pravico do vdovske oziroma družinske pokojnine po njem ne glede na to, koliko pokojninske dobe je dopolnil.

(3) Pri ugotavljanju pogojev za pridobitev pravice vdove, vdovca in drugih družinskih članov do pokojnine po umrlem zavarovancu oziroma uživalcu pravic po tem zakonu, ima enake posledice kot njegova smrt tudi pravnomočna odločba o njegovi razglasitvi za mrtvega.

### 1. Vdovska pokojnina

1. **člen**

**(pogoji za pridobitev pravice do vdovske pokojnine)**

(1) Vdovsko pokojnino lahko uveljavi vdova ali vdovec umrlega zavarovanca oziroma uživalca pravic:

– če je do njegove smrti dopolnil(a) starost 58 let;

– če je bil(a) do njegove smrti popolnoma nezmožen(a) za delo ali je to postal(a) v enem letu po njegovi smrti;

– če ji(mu) je po njegovi smrti ostal otrok ali več otrok, ki imajo pravico do družinske pokojnine po umrlem, vdova oziroma vdovec pa ima do njih dolžnost preživljanja.

(2) Če vdova ali vdovec postane med trajanjem pravice do vdovske pokojnine po tretji alineji prejšnjega odstavka tega člena popolnoma nezmožen(a) za delo, obdrži pravico do vdovske pokojnine, dokler je takšna nezmožnost podana.

(3) Če vdova ali vdovec do smrti zavarovanca ali uživalca pravic, določenih s tem zakonom, ni dopolnil(a) 58 let starosti, dopolnil(a) pa je 53 let starosti, pridobi pravico do vdovske pokojnine, ko dopolni 58 let starosti.

(4) Če vdova ali vdovec med trajanjem pravice do vdovske pokojnine, pridobljene ob pogojih iz druge ali tretje alineje prvega odstavka tega člena, dopolni 58 let starosti, obdrži pravico do vdovske pokojnine trajno. Če ji(mu) ta pravica preneha pred dopolnjenim 58. letom, toda po dopolnjenem 53. letu, jo lahko znova uveljavi, ko dopolni 58 let starosti.

(5) Ne glede na to, da je bila vdova ali vdovec ob zavarovančevi smrti zavarovan(a) na podlagi predpisov, ki urejajo trg dela ali kot družinski pomočnik po predpisih, ki urejajo starševstvo ali predpisih, ki urejajo socialno varstvo, pridobi pravico do vdovske pokojnine, če je na dan nastanka zavarovanega primera dopolnil starost, določeno v prejšnjem odstavku tega člena.

(6)Ne glede na določbe prvega, tretjega in četrtega odstavka tega člena, znaša starostna meja za pridobitev pravice do vdovske pokojnine v obdobju od 2011 do 2014:

|  |  |  |
| --- | --- | --- |
| Leto |  | Starostna meja |
| Prvi, tretji in četrti odstavek | Tretji in četrti odstavek |
| 2011 | 54 | 49 |
| 2012 | 55 | 50 |
| 2013 | 56 | 51 |
| 2014 | 57 | 52 |

1. **člen**

**(vdovska pokojnina v posebnih primerih)**

(1) Pravico do vdovske pokojnine ima tudi:

* vdova, ki se ji je otrok umrlega zavarovanca ali uživalca pravic, določenih s tem zakonom, rodil najkasneje 300 dni po njegovi smrti, in sicer od njegove smrti dalje;
* ob pogojih iz prejšnjega člena zakonec, čigar zakon je bil razvezan, če ima po sodni odločbi oziroma po sporazumu pravico do preživnine in jo je užival do smrti zavarovanca ali uživalca pravic, določenih s tem zakonom;
* ob pogojih iz prejšnjega člena oseba, ki je zadnja tri leta pred smrtjo zavarovanca ali uživalca pravic, določenih s tem zakonom, živela z njim v življenjski skupnosti, ki je po predpisih, ki urejajo zakonsko zvezo in družinska razmerja, v pravnih posledicah izenačena z zakonsko zvezo, ali je v takšni skupnosti živela z umrlim zadnje leto pred njegovo smrtjo in je z njim kadarkoli imela skupnega otroka.

(2) V primerih iz druge alineje prvega odstavka tega člena pridobi razvezani zakonec pravico do vdovske pokojnine kot souživalec, če ima pravico do vdovske pokojnine tudi zakonec iz poznejše zakonske zveze ali zunajzakonski partner.

### 2. Družinska pokojnina

1. **člen**

**(pogoji za pridobitev pravice do družinske pokojnine)**

(1) Po smrti zavarovanca ali uživalca pravic, določenih s tem zakonom, pri katerem so izpolnjeni pogoji iz 52. člena tega zakona, pridobijo pravico do družinske pokojnine:

* otroci: zakonski ali nezakonski in posvojenci (v nadaljnjem besedilu: ožji družinski člani);
* pastorki, vnuki, drugi otroci brez staršev, starši (oče in mati, očim in mačeha) in posvojitelji, ki jih je umrli preživljal ter bratje in sestre, ki jih je umrli preživljal do svoje smrti in nimajo lastnih sredstev za preživljanje (v nadaljnjem besedilu: širši družinski člani).

(2) V primerih iz druge alineje prejšnjega odstavka se šteje, da so brez staršev tudi vnuki oziroma drugi otroci, katerih starši so sicer živi, vendar so popolnoma nezmožni za delo v smislu 59. člena tega zakona.

1. **člen**

**(preživljanje družinskega člana)**

(1) Šteje se, da je zavarovanec ali uživalec pravice do svoje smrti preživljal družinskega člana, če:

* je do smrti imel z njim skupno stalno prebivališče in
* njegovi povprečni mesečni dohodki v zadnjem koledarskem letu pred zavarovalnim primerom niso presegli 40 % najnižje pokojninske osnove, veljavne ob nastanku zavarovalnega primera.

(2) Med dohodke družinskih članov se šteje tudi katastrski dohodek in drugi dohodki, ki so po predpisih, ki urejajo dohodnino, osnova za davek iz osnovne kmetijske in osnovne gozdarske dejavnosti.

(3) Med dohodke družinskih članov se ne šteje denarna socialna pomoč po predpisih, ki urejajo socialno varstvene prejemke.

(4) Če sta oba starša, ki ju je zavarovanec ali uživalec pravice preživljal, še živa, se dohodki enega od roditeljev pri ugotavljanju povprečnega mesečnega dohodka iz prvega odstavka tega člena delijo na oba roditelja. Enako načelo velja tudi tedaj, kadar imata oba starša dohodek.

(5) V primeru, da družinski član iz prvega odstavka tega člena ni imel ali nima z zavarovancem ali uživalcem pravice skupnega stalnega prebivališča, izpolnjuje pa ostale pogoje iz navedenega odstavka, se šteje, da ga je zavarovanec preživljal, če mu je v koledarskem letu pred nastankom zavarovalnega primera redno mesečno dajal denarna sredstva najmanj v višini 40 % najnižje pokojninske osnove v tistem letu.

1. **člen**

**(otroci)**

(1) Otrok ima pravico do družinske pokojnine do dopolnjenega 15. leta starosti oziroma do konca šolanja, vendar največ do dopolnjenega 26. leta starosti.

(2) Otrok, ki v letu izgube starša ne izpolnjuje pogojev za vpis v višji letnik šolanja, ima pravico do družinske pokojnine do konca naslednjega šolskega leta.

(3) Otrok, ki je po dopolnjenem 15. letu starosti prijavljen pri zavodu za zaposlovanje, ima pravico do družinske pokojnine najdlje do dopolnjenega 18. leta starosti pod pogojem, da je prijavljen pri zavodu za zaposlovanje in izpolnjuje obveznosti po predpisih, ki urejajo trg dela.

(4) Otrok, ki postane popolnoma nezmožen za delo do starosti, do katere mu je zagotovljena pravica do družinske pokojnine ali do konca šolanja, ima pravico do družinske pokojnine, dokler traja takšna nezmožnost.

(5) Otrok, ki postane popolnoma nezmožen za delo po starosti, do katere mu je zagotovljena pravica do družinske pokojnine ali po končanem šolanju, pridobi pravico do družinske pokojnine, če ga je zavarovanec oziroma uživalec pravic, določenih s tem zakonom do svoje smrti preživljal.

(6) Če je otrok prekinil šolanje zaradi bolezni, nosečnosti ali poroda, pridobi oziroma obdrži pravico do družinske pokojnine tudi med boleznijo ter prekinitvijo zaradi nosečnosti ali poroda do dopolnjenega 26. leta starosti, če je šolanje nadaljeval pred dopolnjenim 26. letom starosti.

1. **člen**

**(starši, bratje in sestre)**

(1) Starši, ki jih je zavarovanec oziroma uživalec pravic, določenih s tem zakonom, preživljal do svoje smrti, pridobijo pravico do družinske pokojnine, če so:

* do smrti umrlega dopolnili starost 60 let ali
* bili ob smrti umrlega popolnoma nezmožni za delo.

(2) Če med trajanjem pravice do družinske pokojnine po drugi alineji prejšnjega odstavka upravičenec dopolni 60 let starosti, trajno obdrži družinsko pokojnino.

(3) Bratje in sestre umrlega, ki jih je preživljal do svoje smrti, pridobijo pravico do družinske pokojnine, če izpolnjujejo pogoje, ki so določeni za otroke ali pogoje, ki so določeni za starše umrlega zavarovanca.

(4) Ne glede na prvi in drugi odstavek tega člena znaša v obdobju od 2011 do 2014 za mater, za očeta pa v letu 2011, starost za pridobitev pravice do družinske pokojnine v posameznem koledarskem letu:

|  |  |  |
| --- | --- | --- |
| Leto | Starost - let | |
| Mati | Oče |
| 2011 | 56 | 59 |
| 2012 | 57 |  |
| 2013 | 58 |  |
| 2014 | 59 |  |

1. **člen**

**(popolna nezmožnost za delo)**

Za popolno nezmožnost za delo, ki je pogoj za pridobitev pravice do družinske oziroma vdovske pokojnine, velja pri otrocih nezmožnost za samostojno življenje in delo, pri drugih osebah pa I. kategorija invalidnosti.

1. **člen**

**(osnova za odmero vdovske oziroma družinske pokojnine)**

1. Osnova za odmero vdovske oziroma družinske pokojnine je:

* invalidska pokojnina, ki bi jo imel glede na vzrok smrti zavarovanec, uživalec delne pokojnine in pravic na podlagi invalidnosti iz obveznega zavarovanja;
* pokojnina ali sorazmerni del pokojnine, odmerjene po mednarodnih pogodbah, do katere je bil upravičen uživalec pokojnine ob smrti.

1. Določbe tega zakona o najnižji in najvišji pokojninski osnovi se upoštevajo tudi za izračun osnove za odmero vdovske oziroma družinske pokojnine.
2. Najnižja osnova za odmero vdovske oziroma družinske pokojnine je pokojnina, odmerjena najmanj v višini 45 % pokojninske osnove.
3. **člen**

**(odmera in del vdovske pokojnine)**

(1) Vdovska pokojnina se odmeri v višini 70 % od osnove iz prejšnjega člena.

(2) Vdova ali vdovec, ki ima poleg pravice do samostojne vdovske pokojnine tudi pravico do lastne predčasne, starostne ali invalidske pokojnine, lahko uživa pokojnino, ki si jo sam izbere.

(3) Ne glede na določbo prvega odstavka tega člena, se lahko vdovi ali vdovcu, če je to ugodneje, poleg samostojne predčasne, starostne ali invalidske pokojnine, izplačuje tudi 15 % zneska pripadajoče vdovske pokojnine po umrlem zavarovancu oziroma uživalcu pravic, določenih s tem zakonom, vendar največ do zneska v višini 16 % najnižje pokojninske osnove.

(4) Skupno izplačilo samostojne in dela vdovske pokojnine ne more presegati starostne pokojnine moškega, odmerjene od najvišje pokojninske osnove za 40 let pokojninske dobe.

(5) Če uveljavi izplačilo dela vdovske pokojnine le eden od zakoncev iz drugega odstavka 54. člena tega zakona, se souživalcu prizna vdovska pokojnina v višini razlike med vdovsko pokojnino, do katere sta upravičena, in izplačilom dela vdovske pokojnine.

1. **člen**

**(odmera družinske pokojnine)**

(1) Družinska pokojnina se odmeri od osnove, določene v 60. členu tega zakona, v odstotku, katerega višina je odvisna od vrste in števila družinskih članov. Za enega družinskega člana se odmeri v višini 70 %, za dva v višini 80 %, za tri v višini 90 % ter za štiri ali več v višini 100 % osnove.

(2) Če imajo pravico do družinske pokojnine samo ožji ali samo širši družinski člani, se družinska pokojnina odmeri v višini iz prvega odstavka tega člena. Če pa imajo poleg ožjih družinskih članov pravico do družinske pokojnine tudi širši družinski člani, se odmeri ožjim družinskim članom družinska pokojnina v višini, določeni v prejšnjem odstavku, članom širše družine pa pripada ostanek osnove za odmero družinske pokojnine.

(3) Če imajo pravico do družinske pokojnine samo ožji ali pa samo širši družinski člani, pa nekateri od njih živijo ločeno, se na zahtevo upravičencev družinska pokojnina deli na enake dele. Če pa imajo pravico do družinske pokojnine tako ožji kot tudi širši družinski člani in nekateri od njih živijo ločeno, se družinska pokojnina najprej razdeli na del, ki pripada ožjim družinskim članom in del, ki pripada širšim družinskim članom, nato pa se vsak del razdeli naprej na enake dele, glede na število upravičencev.

(4) Če družinski člani izpolnjujejo pogoje za priznanje vdovske in družinske pokojnine, se vdovska pokojnina odmeri v sorazmernem delu od družinske pokojnine, v višini, določeni v prvem odstavku tega člena, pri čemer se vdova oziroma vdovec štejeta med ožje družinske člane.

(5) Otroku, ki izgubi oba roditelja zavarovanca oziroma uživalca pravic, določenih s tem zakonom, se odmeri družinska pokojnina tistega od staršev, ki je ugodnejša, in sicer v višini 100 % osnove iz 60. člena tega zakona. Dvema ali več otrokom pa se v takem primeru odmerita družinski pokojnini po vsakem od umrlih staršev v višini 100 % osnove iz 60. člena tega zakona, ki se delita v enakih sorazmernih delih glede na število otrok.

## poglavje: PRAVICE IZ INVALIDSKEGA ZAVAROVANJA

### 1. Splošni pojmi

1. **člen**

**(definicija invalidnosti)**

(1) Invalidnost po tem zakonu je podana, če se zaradi sprememb v zdravstvenem stanju, ki jih ni mogoče odpraviti z zdravljenjem ali ukrepi medicinske rehabilitacije in so ugotovljene skladno s tem zakonom, zavarovancu zmanjša zmožnost za zagotovitev oziroma ohranitev delovnega mesta oziroma za poklicno napredovanje.

(2) Invalidnost se razvršča v naslednje kategorije:

* I. kategorija – če zavarovanec ni več zmožen opravljati organiziranega pridobitnega dela ali ni zmožen opravljati svojega poklica in nima več preostale delovne zmožnosti;
* II. kategorija – če je zavarovančeva delovna zmožnost za svoj poklic zmanjšana za 50 % ali več;
* III. kategorija – če zavarovanec ni več zmožen za delo s polnim delovnim časom, lahko pa opravlja določeno delo s krajšim delovnim časom od polnega, najmanj štiri ure dnevno ali če je zavarovančeva delovna zmožnost za svoj poklic zmanjšana za manj kot 50 % ali če zavarovanec še lahko dela v svojem poklicu s polnim delovnim časom, vendar pa ni zmožen za delo na delovnem mestu, na katerega je razporejen.

(3) Kot svoj poklic se šteje delo na delovnem mestu, na katero je zavarovanec razporejen in vsa dela, ki ustrezajo zavarovančevim telesnim in duševnim zmožnostim, za katera ima ustrezno strokovno izobrazbo, dodatno usposobljenost in delovne izkušnje, ki se zahtevajo za določena dela, skladno z zakoni ali kolektivnimi pogodbami.

(4) Za zavarovanca iz 15., 16. in 17. člena tega zakona se kot svoj poklic šteje opravljanje dejavnosti, na podlagi katere je zavarovan in vsa dela, ki ustrezajo zavarovančevim telesnim in duševnim zmožnostim, za katera ima ustrezno strokovno izobrazbo, dodatno usposobljenost in delovne izkušnje, ki se zahtevajo za določena dela skladno z zakoni.

(5) Pri zavarovancu iz prejšnjega odstavka je invalidnost podana, če zavarovanec ni več zmožen polni delovni čas opravljati dejavnosti, na podlagi katere je zavarovan.

(6) Zavarovanec, ki ni vključen v obvezno zavarovanje, lahko zahteva, da se za delo, na katero je razporejen, šteje delo, ki ga je opravljal najmanj eno leto v zadnjih dveh letih pred nastankom invalidnosti.

1. **člen**

**(preostala delovna zmožnost)**

(1) Preostala delovna zmožnost je podana:

* če zavarovanec lahko dela s polnim delovnim časom in z delovnim naporom, ki ne poslabša njegove invalidnosti, na drugem delovnem mestu, ki ustreza njegovi strokovni izobrazbi oziroma usposobljenosti ali
* če se zavarovanec s poklicno rehabilitacijo lahko usposobi za drugo delo s polnim delovnim časom na drugem delovnem mestu ali
* če se zavarovanec s poklicno rehabilitacijo lahko usposobi za drugo delo za najmanj štiri ure dnevno ali
* če zavarovanec lahko opravlja delo na katero je razporejen ali drugo delo za najmanj štiri ure dnevno.

(2) Preostala delovna zmožnost zavarovanca se ugotavlja pri invalidnosti II. in III. kategorije.

1. **člen**

**(vzrok za nastanek invalidnosti)**

Vzroki za nastanek invalidnosti so:

* poškodba pri delu;
* poklicna bolezen;
* bolezen;
* poškodba izven dela.

1. **člen**

**(poškodba pri delu)**

(1) Za poškodbo pri delu po tem zakonu se šteje:

* poškodba, ki je posledica neposrednega in kratkotrajnega mehaničnega, fizikalnega ali kemičnega učinka ter poškodba, ki je posledica hitre spremembe položaja telesa, nenadne obremenitve telesa ali drugih sprememb fiziološkega stanja organizma, če je takšna poškodba v vzročni zvezi z opravljanjem dela ali dejavnosti, na podlagi katere je poškodovanec zavarovan;
* poškodba, povzročena na način iz prejšnje alineje, ki jo utrpi zavarovanec na redni poti od stanovanja do delovnega mesta ali nazaj, na službeni poti ali na poti, da nastopi delo;
* obolenje, ki je neposredna in izključna posledica nesrečnega naključja ali višje sile med opravljanjem dela oziroma dejavnosti, na podlagi katere je oboleli zavarovan.

(2) Za poškodbo pri delu se šteje tudi poškodba, povzročena na način iz prejšnjega odstavka, ki jo utrpijo zavarovanci v okoliščinah iz 20. in 21. člena tega zakona.

1. **člen**

**(poškodba, nastala v zvezi z uveljavljanjem zdravstvenega varstva)**

Za poškodbo pri delu po tem zakonu se šteje tudi poškodba, povzročena na način, določen v prvi alineji prvega odstavka prejšnjega člena, ki jo utrpi zavarovanec v zvezi z uveljavljanjem pravice do zdravstvenega varstva, če nastane:

* na redni poti od stanovanja ali delovnega mesta do kraja zdravniškega pregleda ali ob vrnitvi; med prebivanjem v kraju, kjer je pregled, če je zavarovanca poklical na pregled pristojni zdravnik, konzilij zdravnikov ali invalidska komisija zavoda; če ni bil napoten, pa je iskal potrebno nujno zdravniško pomoč;
* na redni poti od stanovanja ali delovnega mesta do zdravstvene organizacije, kamor je bil zavarovanec napoten na zdravljenje ali pri vrnitvi; med prebivanjem v zdravstveni organizaciji, v kateri se zdravi, pri čemer je z zdravljenjem mišljena tudi medicinska rehabilitacija;
* na redni poti od stanovanja ali delovnega mesta do kraja pregleda ali zdravljenja ali pri vrnitvi, kadar je pristojni zdravnik, konzilij zdravnikov ali invalidska komisija zavoda določil zavarovanca, naj spremlja bolnika, ki ga je poslal na zdravniški pregled ali na zdravljenje v drug kraj, ali pa med prebivanjem v tistem kraju, če pride do poškodbe v neposredni zvezi s spremljanjem bolnika;
* na redni poti od stanovanja ali delovnega mesta ali od kraja, v katerem je bil zavarovanec na pregledu ali zdravljenju, do zavoda ali organizacije, kjer naj zavarovanec dobi proteze ali druge ortopedske pripomočke, katere mu je predpisal pristojni zdravnik; ob vrnitvi, kakor tudi tisti čas, ko se nahaja v teh zavodih ali organizacijah.

1. **člen**

**(poklicna bolezen)**

(1) Poklicne bolezni po tem zakonu so določene bolezni, povzročene z daljšim neposrednim vplivom delovnega procesa in delovnih pogojev na določenem delovnem mestu ali na delu, ki sodi v neposredni okvir dejavnosti, na podlagi katere je oboleli zavarovan.

(2) Poklicne bolezni in dela, na katerih se pojavljajo te bolezni, pogoje, ob katerih se štejejo za poklicne bolezni in postopek določanja poklicne bolezni določi minister, pristojen za delo, v sodelovanju z ministrom, pristojnim za zdravje.

1. **člen**

**(splošni pogoji za pridobitev pravic na podlagi invalidnosti)**

(1) Če ni s tem zakonom drugače določeno, pridobi zavarovanec pravice na podlagi invalidnosti II. in III. kategorije, če ob nastanku invalidnosti še ni dopolnil starosti 65 let in:

* je vključen v obvezno zavarovanje – ne glede na dopolnjeno pokojninsko dobo;
* ni vključen v obvezno zavarovanje – če izpolnjuje pogoje zavarovalne oziroma pokojninske dobe, določene s tem zakonom, za pridobitev pravice do invalidske pokojnine.

(2) Zavarovanci iz 18. člena tega zakona pridobijo pravice iz invalidskega zavarovanja na podlagi I. kategorije, v primeru razvrstitve v II. kategorijo pa pravico do poklicne rehabilitacije.

## poglavje: PRIDOBITEV IN ODMERA PRAVIC IZ INVALIDSKEGA ZAVAROVANJA

### 1. Poklicna rehabilitacija

1. **člen**

**(namen poklicne rehabilitacije)**

Poklicna rehabilitacija je celostni proces, v katerem se zavarovanca strokovno, fizično in psihosocialno usposobi za drug poklic ali delo na način, da se lahko ustrezno razporedi oziroma zaposli in ponovno vključi v delovno okolje oziroma se usposobi za opravljanje istega poklica ali dela, tako da se mu prilagodi delovno mesto z ustreznimi tehničnimi pripomočki.

1. **člen**

**(obveznost poklicne rehabilitacije)**

Zavarovanec, ki je pridobil pravico do poklicne rehabilitacije, se je dolžan usposabljati za ustrezno delo ob pogojih in na način, določen s tem zakonom, ter v skladu z obveznostmi, ki so določene v pogodbi iz 77. člena tega zakona.

1. **člen**

**(pogoji za pridobitev pravice do poklicne rehabilitacije)**

1. Pravico do poklicne rehabilitacije pridobi zavarovanec:

* pri katerem je nastala II. kategorija invalidnosti;
* ki na dan nastanka invalidnosti še ni dopolnil 55 let starosti;
* ki se glede na preostalo delovno zmožnost lahko usposobi za drugo delo, ki ga bo opravljal s polnim delovnim časom.

(2) Pravico do poklicne rehabilitacije pridobi zavarovanec:

* pri katerem je nastala II. kategorija invalidnosti;
* ki na dan nastanka invalidnosti še ni dopolnil 50 let starosti;
* ki se glede na preostalo delovno zmožnost lahko usposobi za drugo delo, ki ga bo opravljal s krajšim delovnim časom od polnega, najmanj štiri ure dnevno.

1. **člen**

**(prilagoditev prostorov in delovnih sredstev ter pospeševanje zaposlovanja)**

(1) Če je za poklicno rehabilitacijo zavarovanca, pri katerem je nastala invalidnost, na ustreznem delovnem mestu potrebna prilagoditev prostorov in delovnih sredstev, zavod prevzame stroške prilagoditve.

(2) Če je za zaposlitev ali premestitev na drugo delovno mesto zavarovanca, pri katerem je nastala invalidnost, potrebna prilagoditev prostorov in delovnih sredstev, zavod delno ali v celoti prevzame stroške prilagoditve.

(3) Zavod lahko nameni del sredstev za invalidsko zavarovanje za ohranitev zaposlitve in pospeševanje zaposlovanja delovnih invalidov.

(4) Merila in postopek za določanje višine sredstev iz prejšnjih odstavkov določi zavod.

1. **člen**

**(poklicna rehabilitacija v posebnih primerih zavarovanja)**

Zavarovanec iz prvega in drugega odstavka, druge in tretje alineje tretjega odstavka in druge alineje petega odstavka 20. člena tega zakona se s poklicno rehabilitacijo praviloma usposobi za delo, za katero se zahteva strokovna izobrazba, kakršno daje šola, ki jo je obiskoval pred nastankom invalidnosti.

1. **člen**

**(načini poklicne rehabilitacije)**

Poklicna rehabilitacija se, v skladu s preostalo delovno zmožnostjo zavarovanca, opravi:

* s kratkotrajnim usposabljanjem in izobraževanjem;
* s praktičnim delom na ustreznem delovnem mestu pri delodajalcu oziroma v drugih oblikah delovnega usposabljanja;
* z izobraževanjem ob delu s soglasjem zavarovanca, ki se bo usposabljal za drugo delo, ki ga bo opravljal poln delovni čas;
* z izobraževanjem na ustreznih šolah in z drugimi oblikami izobraževanja.

1. **člen**

**(privajanje na delo)**

Za poklicno rehabilitacijo se šteje tudi čas privajanja na delo, za katerega se je zavarovanec s poklicno rehabilitacijo usposobil, če je to potrebno, da bi mogel z normalnim delovnim učinkom opravljati drugo ustrezno delo.

1. **člen**

**(pogodba o poklicni rehabilitaciji)**

(1) Oblika in način poklicne rehabilitacije, roki za nastop in trajanje poklicne rehabilitacije, natančnejši pogoji za usposabljanje zavarovanca za delo, pogoji ter roki za sklenitev pogodbe o zaposlitvi po končani poklicni rehabilitaciji, se določijo v pogodbi, ki jo sklenejo zavod, delodajalec ali zavod za zaposlovanje ter zavarovanec.

(2) Pogodba iz prejšnjega odstavka se sklene, ko postane odločba o priznanju pravice do poklicne rehabilitacije dokončna.

(3) S pogodbo iz prvega odstavka tega člena se določijo tudi medsebojne pravice in obveznosti pogodbenih strank.

(4) Pri poklicni rehabilitaciji, usposabljanju in zaposlitvi zavarovancev sodelujejo organizacije za usposabljanje in zaposlovanje invalidnih oseb ter zavod za zaposlovanje.

(5) Zavarovanec in izvajalec poklicne rehabilitacije sta zavodu dolžna poročati o izvajanju in poteku poklicne rehabilitacije najmanj na vsakih šest mesecev.

1. **člen**

**(pravica do nastanitve)**

Če je glede na oddaljenost zavarovančevega bivališča od šole, organizacije za usposabljanje in zaposlovanje invalidnih oseb ali od delodajalca, kjer je na poklicni rehabilitaciji, nujno potrebna vožnja s prevoznimi sredstvi, zavarovanec pa se glede na stanje invalidnosti ne more voziti z javnimi prevoznimi sredstvi in mu tudi ni preskrbljen poseben prevoz, ima pravico do nastanitve na stroške zavoda, ki jih določi zavod.

1. **člen**

**(dolžnost zagotavljanja poklicne rehabilitacije)**

(1) Zavarovancu, ki ima sklenjeno delovno razmerje v Republiki Sloveniji, je dolžan zagotoviti poklicno rehabilitacijo delodajalec, pri katerem je bil zaposlen v času nastanka invalidnosti, ostalim zavarovancem pa zavod.

(2) Pri poklicni rehabilitaciji zavarovancev lahko sodeluje z zavodom in delodajalci tudi zavod za zaposlovanje.

(3) Stroške poklicne rehabilitacije pokriva zavod.

1. **člen**

**(nadomestilo za čas poklicne rehabilitacije)**

(1) Zavarovancu iz prvega odstavka 72. člena tega zakona, ki se ne usposablja ob delu, pripada v obdobju od pridobitve pravice do poklicne rehabilitacije pa do končane poklicne rehabilitacije denarno nadomestilo, odmerjeno v višini 130 % invalidske pokojnine, ki bi mu pripadala na dan nastanka invalidnosti.

(2) Zavarovancu, ki se izobražuje ob delu, za drugo delo, ki ga bo opravljal s polnim delovnim časom, pripada od nastopa pa do končane poklicne rehabilitacije denarno nadomestilo, odmerjeno v višini 40 % invalidske pokojnine, ki bi mu pripadala na dan nastanka invalidnosti.

(3) Zavarovancu iz drugega odstavka 72. člena tega zakona pripada nadomestilo po prvem odstavku tega člena.

(4) Zavarovanec izgubi pravico do nadomestila, če v 15 dneh po vročitvi ne podpiše pogodbe iz 77. člena tega zakona ali če ne izpolnjuje v njej določenih obveznosti ali če v določenem roku iz neopravičenih razlogov, ki so določeni v pogodbi iz 77. člena, ne nastopi ali ne konča poklicne rehabilitacije.

(5) V primeru iz prejšnjega odstavka zavarovanec na podlagi iste invalidnosti ne more pridobiti nobenih pravic po tem zakonu.

### 2. Pravica do premestitve

1. **člen**

**(pravica do premestitve)**

(1) Pravico do premestitve pridobi zavarovanec:

– po končani poklicni rehabilitaciji po prvem odstavku 72. člena tega zakona;

– s preostalo delovno zmožnostjo, pri katerem je nastala II. kategorija invalidnosti po dopolnjenem 55. letu starosti;

– s III. kategorijo invalidnosti, če je zavarovančeva delovna zmožnost za svoj poklic zmanjšana za manj kot 50 % ali če zavarovanec še lahko dela v svojem poklicu s polnim delovnim časom, vendar pa ni zmožen za delo na delovnem mestu, na katerega je razporejen.

(2) Pravico do premestitve zagotovi zavarovancu, ki ima sklenjeno delovno razmerje v Republiki Sloveniji, delodajalec.

### 3. Pravica do dela s krajšim delovnim časom od polnega, najmanj štiri ure dnevno

1. **člen**

**(pravica do dela s krajšim delovnim časom od polnega, najmanj štiri ure dnevno)**

(1) Zavarovanec, pri katerem je podana III. kategorija invalidnosti in ni več zmožen za delo s polnim delovnim časom, ter zavarovanec, pri katerem je nastala II. kategorija invalidnosti po dopolnjenem 55. letu starosti in ima preostalo delovno zmožnost za opravljanje dela, na katerega je razporejen ali za drugo delo vsaj s krajšim delovnim časom od polnega, imata pravico do dela s krajšim delovnim časom od polnega, najmanj štiri ure dnevno.

(2) Pravico do dela s krajšim delovnim časom od polnega, najmanj štiri ure dnevno, na drugem delu pridobi zavarovanec po končani poklicni rehabilitaciji po drugem odstavku 72. člena tega zakona.

(3) Zavarovancu, ki ima sklenjeno delovno razmerje v Republiki Sloveniji, zagotavlja pravico do dela s krajšim delovnim časom od polnega, najmanj štiri ure dnevno, delodajalec.

1. **člen**

**(izbira pravice do poklicne rehabilitacije)**

Delovnemu invalidu se lahko namesto pravice do premestitve ali pravice do dela s krajšim delovnim časom od polnega, najmanj štiri ure dnevno, prizna pravica do poklicne rehabilitacije, če tako zahtevo poda najkasneje na dan obravnave na invalidski komisiji I. stopnje. V tem primeru ima vse pravice na podlagi in v zvezi s poklicno rehabilitacijo.

### 4. Začasno nadomestilo

1. **člen**

**(začasno nadomestilo)**

(1) Zavarovanec, ki ima po zaključku poklicne rehabilitacije priznano pravico do premestitve ali pravico do dela s krajšim delovnim časom od polnega, najmanj štiri ure dnevno, ima do začetka dela na drugem delu s polnim ali krajšim delovnim časom od polnega, najmanj štiri ure dnevno, pravico do začasnega nadomestila.

(2) Začasno nadomestilo se odmeri zavarovancu:

* iz 14. člena tega zakona v višini invalidske pokojnine, ki bi mu pripadala na dan nastanka invalidnosti;
* iz 15., 16., 17., 18., 19., 20., 21. in 25. člena tega zakona v višini 50 % invalidske pokojnine, ki bi mu pripadala na dan nastanka invalidnosti.

(3) Začasno nadomestilo iz druge alineje drugega odstavka tega člena se zavarovancu izplačuje do dneva ponovne zaposlitve, vendar največ dve leti.

### 5. Pravica do nadomestila za invalidnost

1. **člen**

**(pravica do nadomestila za invalidnost in   
odmera nadomestila)**

(1) Pravico do nadomestila za invalidnost ima zavarovanec s priznano pravico do premestitve po končani poklicni rehabilitaciji ter zavarovanec, pri katerem je nastala invalidnost II. kategorije po dopolnjenem 55. letu starosti ali invalidnost III. kategorije, če je zavarovančeva delovna zmožnost za svoj poklic zmanjšana za manj kot 50 % ali če zavarovanec še lahko dela v svojem poklicu s polnim delovnim časom, vendar pa ni zmožen za delo na delovnem mestu, na katero je razporejen, če:

* ob nastanku invalidnosti ni bil zaposlen ali ni bil obvezno zavarovan ali
* mu je delovno razmerje prenehalo na podlagi pozitivnega mnenja komisije za ugotovitev podlage za odpoved pogodbe o zaposlitvi ali neodvisno od njegove volje ali krivde ali
* je delovno razmerje prekinil po lastni volji ali krivdi ali
* se je zaposlil na drugem delovnem mestu.

(2) Zavarovancu s priznano pravico do premestitve po končani poklicni rehabilitaciji in zavarovancu, pri katerem je nastala invalidnost II. kategorije po dopolnjenem 55. letu starosti, se nadomestilo odmeri:

* v primerih iz prve alineje prejšnjega odstavka v višini 60 % invalidske pokojnine, ki bi mu pripadala ob nastanku invalidnosti;
* v primerih iz druge alineje prejšnjega odstavka v višini 80 % invalidske pokojnine, ki bi mu pripadala ob nastanku invalidnosti;
* v primerih iz tretje alineje prejšnjega odstavka v višini 40 % invalidske pokojnine, ki bi mu pripadala ob nastanku invalidnosti, če je prekinil delovno razmerje po dopolnitvi 58 let starosti;
* v primerih iz tretje alineje prejšnjega odstavka, če zavarovanec še ni dopolnil 58 let starosti, in v primerih iz četrte alineje prejšnjega odstavka v višini 20 % invalidske pokojnine, ki bi mu pripadala ob nastanku invalidnosti.

(3) Zavarovancu, pri katerem je nastala invalidnost III. kategorije, v primeru, ko je zavarovančeva delovna zmožnost za svoj poklic zmanjšana za manj kot 50 % ali če zavarovanec še lahko dela v svojem poklicu s polnim delovnim časom, vendar pa ni zmožen za delo na delovnem mestu, na katerega je razporejen, se nadomestilo odmeri:

* v primerih iz prve alineje prvega odstavka tega člena v višini 40 % invalidske pokojnine, ki bi mu pripadala ob nastanku invalidnosti;
* v primerih iz druge alineje prvega odstavka tega člena v višini 60 % invalidske pokojnine, ki bi mu pripadala ob nastanku invalidnosti;
* v primerih iz tretje alineje prvega odstavka tega člena v višini 25 % invalidske pokojnine, ki bi mu pripadala ob nastanku invalidnosti;
* v primerih iz četrte alineje prvega odstavka tega člena v višini 35 % invalidske pokojnine, ki bi mu pripadala ob nastanku invalidnosti.

### 6. Pravica do delnega nadomestila

1. **člen**

**(pravica do delnega nadomestila in odmera delnega nadomestila)**

(1) Pravico do delnega nadomestila ima zavarovanec s priznano pravico do dela s krajšim delovnim časom od polnega, najmanj štiri ure dnevno, po prvem in drugem odstavku 82. člena tega zakona.

(2) Delno nadomestilo se odmeri v odstotku, ki ustreza skrajšanju polnega delovnega časa, od invalidske pokojnine, ki bi zavarovancu pripadala na dan nastanka invalidnosti, in sicer v višini:

* 50 %, ko zavarovanec dela s krajšim delovnim časom 4 ure dnevno;
* 37,5 %, ko zavarovanec dela s krajšim delovnim časom 5 ur dnevno;
* 25 %, ko zavarovanec dela s krajšim delovnim časom 6 ur dnevno;
* 12,5 %, ko zavarovanec dela s krajšim delovnim časom 7 ur dnevno.

(3) Delno nadomestilo odmerjeno po prejšnjem odstavku, se poveča:

* za 30 %, če zavarovanec ni več zmožen za delo na delovnem mestu, na katero je razporejen, in začne delati na drugem delovnem mestu;
* za 30 %, če zavarovanec po končani poklicni rehabilitaciji začne delati na drugem delu;
* za 40 %, če zavarovanec izgubi delo na podlagi pozitivnega mnenja komisije za ugotovitev podlage za odpoved pogodbe o zaposlitvi ali neodvisno od njegove volje ali krivde.

(4) V primerih iz prejšnjega odstavka povečano delno nadomestilo ne sme presegati 80 % invalidske pokojnine, ki bi zavarovancu pripadala na dan nastanka invalidnosti.

(5) Delno nadomestilo, odmerjeno v skladu s prvim odstavkom tega člena, se zmanjša za 30 %, če zavarovanec po lastni volji ali krivdi prekine delovno razmerje.

(6) Zavarovancu iz 15., 16., 17.,19. in 21. člena tega zakona se delno nadomestilo odmeri v višini, določeni v drugem odstavku tega člena.

1. **člen**

**(odmera nadomestil iz invalidskega zavarovanja)**

(1) Nadomestila iz 80., 84., 85. in 86. člena tega zakona se odmerijo najmanj v višini 80 % najnižje pokojninske osnove.

(2) Nadomestila iz prejšnjega odstavka se osebam, ki niso vključene v obvezno zavarovanje, odmerijo najmanj v višini najnižje pokojnine.

(3) Denarno nadomestilo iz prvega odstavka 80. člena tega zakona se lahko odmeri največ v višini 80 % najvišje pokojninske osnove.

1. **člen**

**(brezposelni delovni invalidi)**

Zavarovanec, ki ob nastanku invalidnosti ni bil obvezno zavarovan in zavarovanec, ki je izgubil delo ali po lastni krivdi prekinil delovno razmerje oziroma obvezno zavarovanje ob ali po nastanku invalidnosti, pridobi pravico do delnega nadomestila ali ustreznega denarnega nadomestila po tem zakonu, če se v roku 30 dni po dokončnosti odločbe o priznani pravici iz invalidskega zavarovanja ali po prenehanju delovnega razmerja ali zavarovanja prijavi pri zavodu za zaposlovanje.

1. **člen**

**(zagotavljanje nadomestil)**

(1) Zavod zagotavlja, odmerja, usklajuje in izplačuje nadomestila iz 80., 84, 85. in 86. člena tega zakona.

(2) Ne glede na določbo prejšnjega odstavka začasno nadomestilo, ki pripada zavarovancu, ki ima sklenjeno delovno razmerje v Republiki Sloveniji za čas od končane poklicne rehabilitacije do pričetka del na novem delovnem mestu, izplačuje in usklajuje po določbah tega zakona delodajalec v svoje breme, odmeri pa ga zavod.

1. **člen**

**(usklajevanje nadomestil iz invalidskega zavarovanja)**

Nadomestila iz invalidskega zavarovanja v zvezi s pravicami na podlagi II. in III. kategorije invalidnosti se usklajujejo enako kot pokojnine.

1. **člen**

**(izplačevanje nadomestil iz invalidskega zavarovanja)**

(1) Za izplačilo nadomestila iz invalidskega zavarovanja iz 80., 84, 85. in 86. člena tega zakona se smiselno uporabljajo določbe četrtega, petega, šestega in sedmega odstavka 111. člena tega zakona.

(2) Nadomestila iz invalidskega zavarovanja iz prejšnjega odstavka, ki se po 32. členu tega zakona štejejo v pokojninsko osnovo, zavod pri izračunu pokojninske osnove upošteva tako, da jih poveča s povprečno stopnjo davkov in prispevkov.

(3) Nadomestila iz invalidskega zavarovanja, ki se ne vštevajo v pokojninsko osnovo, zavod pred izplačilom obračuna na način, kot velja za pokojnine.

(4) Nadomestilo iz drugega odstavka 89. člena tega zakona delodajalec izplačuje enako kot to velja za izplačilo plač.

1. **člen**

**(sprememba delovno pravnega statusa delovnega invalida)**

Ob vsaki spremembi delovno pravnega statusa delovnega invalida se nadomestilo iz 80., 84, 85. in 86. člena tega zakona ponovno odmeri.

1. **člen**

**(poslabšanje zdravstvenega stanja in nova invalidnost)**

(1) Če se zavarovancu, pri katerem je podana invalidnost II. ali III. kategorije, že ugotovljena invalidnost poslabša ali nastane nov primer invalidnosti zaradi bolezni ali poškodbe izven dela tako, da izpolnjuje pogoje za pridobitev nove pravice, pridobi to pravico, če na dan nastanka spremembe ali nove invalidnosti izpolnjuje pogoje starosti in zavarovalne ali pokojninske dobe, določene s tem zakonom za pridobitev nove pravice.

(2) Za izpolnitev pogojev zavarovalne oziroma pokojninske dobe, se brezposelnim zavarovancem v delovna leta ne vštevajo obdobja brezposelnosti, ko so prejemali ustrezno nadomestilo na podlagi invalidnosti po tem zakonu.

(3) Delovni invalid II. ali III. kategorije invalidnosti, ki je posledica poškodbe pri delu ali poklicne bolezni, pridobi na podlagi nastanka sprememb v invalidnosti ali nove invalidnosti v primerih iz prvega odstavka tega člena, novo pravico, ne glede na dopolnjeno pokojninsko dobo.

(4) Zavarovanec, ki mu je odpovedana pogodba o zaposlitvi na podlagi pozitivnega mnenja komisije za ugotovitev podlage za odpoved pogodbe o zaposlitvi in ki se mu že ugotovljena invalidnost poslabša ali pri njem nastane nov primer invalidnosti tako, da izpolnjuje pogoje za pridobitev nove pravice, pridobi to pravico, če na dan nastanka spremembe ali nove invalidnosti izpolnjuje pogoje starosti in zavarovalne ali pokojninske dobe, določene s tem zakonom za pridobitev nove pravice, in sicer ne glede na vzrok nastanka prve invalidnosti.

1. **člen**

**(kontrolni pregledi)**

(1) Zavarovancu, ki je pridobil pravico na podlagi invalidnosti, nastale pred dopolnjenim 45. letom starosti, se z obveznimi kontrolnimi pregledi, ki se opravijo vsakih pet let, ponovno ugotavlja invalidnost.

(2) Zavarovancu se lahko določi kontrolni pregled tudi po dopolnitvi starosti iz prejšnjega odstavka ali pred ali po preteku petletnega roka.

(3) V postopku ugotavljanja invalidnosti se lahko ugotovi, da kontrolni pregled ni potreben.

(4) Ne glede na določbe prejšnjih odstavkov tega člena se lahko zavarovanca pozove na kontrolni pregled, na katerem se ponovno ugotovi stanje invalidnosti.

(5) Zavod lahko uživalca dodatka za pomoč in postrežbo pozove na kontrolni pregled, na katerem se preveri obseg potrebe po pomoči in postrežbi.

## poglavje: LETNI DODATEK IN DODATEK ZA POMOČ IN POSTREŽBO

### 1. Letni dodatek

1. **člen**

**(določitev letnega dodatka)**

(1) Letni dodatek se določi v dveh različnih višinah tako, da prejmejo:

* višji znesek uživalci pokojnin, katerih pokojnina, z upoštevanjem dela vdovske pokojnine je v mesecu izplačila letnega dodatka enaka ali nižja od zneska 76 % najnižje pokojninske osnove;
* nižji znesek uživalci pokojnin, katerih pokojnina, z upoštevanjem dela vdovske pokojnine, v mesecu izplačila letnega dodatka presega znesek 76 % najnižje pokojninske osnove, uživalci delnih pokojnin in pokojnin iz 116. člena tega zakona.

(2) Do nižjega zneska letnega dodatka so upravičeni tudi uživalci nadomestil iz invalidskega zavarovanja po Zakonu o pokojninskem in invalidskem zavarovanju (Uradni list RS, št. 12/92, [5/94](http://www.uradni-list.si/1/objava.jsp?urlid=19945&stevilka=232), [7/96](http://www.uradni-list.si/1/objava.jsp?urlid=19967&stevilka=330) in [54/98](http://www.uradni-list.si/1/objava.jsp?urlid=199854&stevilka=2417)), uživalci delne invalidske pokojnine po Zakonu o pokojninskem in invalidskem zavarovanju (Uradni list RS, št. 109/06 – uradno prečiščeno besedilo, [114/06](http://www.uradni-list.si/1/objava.jsp?urlid=2006114&stevilka=4833)-ZUTPG, 10/08 ZVarDod in 98/09-ZIUZGK, v nadaljnjem besedilu: ZPIZ-1), uživalci nadomestila za čas poklicne rehabilitacije, začasnega nadomestila in nadomestila za invalidnost po ZPIZ-1 in po tem zakonu ter uživalci delnega nadomestila po tem zakonu.

(3) Uživalcem denarnih prejemkov iz prejšnjega odstavka se letni dodatek izplača, če ne prejemajo plače ali niso vključeni v obvezno zavarovanje ali pa so vključeni v obvezno zavarovanje in so zdravstveno zavarovani kot uživalci pravice iz invalidskega zavarovanja.

(4) Letni dodatek določi zavod s soglasjem ministra, pristojnega za finance.

1. **člen**

**(določitev sorazmernega dela letnega dodatka)**

Uživalcem pokojnin, katerim se pokojnina po določbah mednarodnih pogodb izplačuje v sorazmernem delu, uživalcem družinskih ali vdovskih pokojnin, katerim se družinska in vdovska pokojnina izplačuje ločeno, uživalcem delnih pokojnin in pokojnin iz 116. člena tega zakona, se znesek letnega dodatka, določen v prejšnjem členu, izplača v sorazmernem delu.

1. **člen**

**(izplačilo letnega dodatka v letu uveljavitve ali prenehanja prejemkov)**

(1) Uživalcem pokojnin ali nadomestil iz prvega in drugega odstavka 97. člena tega zakona, ki pravico do prejemkov pridobijo v tekočem letu, se letni dodatek izplača v sorazmernem delu (po dvanajstinah), izračunanem glede na čas trajanja pravice do pokojnine ali nadomestila v tem letu, pod pogojem, da v tem letu niso prejeli regresa za letni dopust ali so ga prejeli le v sorazmernem delu.

(2) Na enak način se izplača letni dodatek tudi upravičencem, ki jim pravica do pokojnine ali nadomestila preneha do konca meseca, v katerem se izplača letni dodatek. Kot mesec uživanja prejemka se šteje mesec, v katerem ga je upravičenec prejemal najmanj 15 dni.

1. **člen**

**(rok za izplačilo)**

(1) Letni dodatek se izplača skupaj z izplačilom redne pokojnine za mesec maj tekočega leta brez izdaje posamičnega akta. Zavod lahko s soglasjem ministra, pristojnega za finance, v izjemnih primerih izplača letni dodatek v več obrokih oziroma kasneje.

(2) V primeru, da je pravica do pokojnine oziroma nadomestila priznana po roku iz prejšnjega odstavka, se letni dodatek upravičencem izplača skupaj z izplačilom prve pokojnine oziroma prvega nadomestila.

### 2. Dodatek za pomoč in postrežbo

1. **člen**

**(upravičenci)**

Pravico do dodatka za pomoč in postrežbo imajo uživalci starostne, predčasne, invalidske, vdovske ali družinske pokojnine s stalnim prebivališčem v Republiki Sloveniji, ki jim je za osnovne življenjske potrebe nujna stalna pomoč in postrežba drugega.

1. **člen**

**(upravičenci – aktivni zavarovanci)**

(1) Pravico do dodatka za pomoč in postrežbo imajo tudi zavarovanci, ki so sklenili delovno razmerje ali začeli opravljati samostojno dejavnost kot slepi ali slabovidni opredeljeni v 2. skupini definicije slepote (v nadaljnjem besedilu: slabovidni), zavarovanci, ki postanejo med delovnim razmerjem ali opravljanjem samostojne dejavnosti slepi ali slabovidni, ter nepokretni zavarovanci, ki so zaposleni primerno svojim delovnim zmožnostim, vendar najmanj s polovico polnega delovnega časa, če nimajo pravice do dodatka za pomoč in postrežbo na kakšni drugi podlagi.

(2) Osebe iz prejšnjega odstavka obdržijo pravico do dodatka za pomoč in postrežbo tudi po prenehanju delovnega razmerja, če jim je delovno razmerje prenehalo brez lastne volje ali krivde ali, če pridobijo pravico do pokojnine.

(3) Za nepokretnega se šteje zavarovanec, pri katerem je zmožnost premikanja zmanjšana najmanj za 70 %.

(4) Pravico do dodatka za pomoč in postrežbo imajo tudi osebe, ki so kot uživalci pokojnine oslepele.

(5) Pravico do dodatka za pomoč in postrežbo imajo tudi slepe osebe, ki so zdravstveno zavarovane po drugem zavarovancu zavoda ali upokojencu.

(6) Zavarovanci, pri katerih je zmožnost premikanja zmanjšana najmanj za 70 % in niso v delovnem razmerju, pridobijo pravico do dodatka za pomoč in postrežbo tudi, če so pridobili pravico do poklicne rehabilitacije. Dodatek za pomoč in postrežbo pripada tem zavarovancem od dneva nastopa poklicne rehabilitacije.

1. **člen**

**(opravljanje osnovnih življenjskih potreb)**

(1) Pomoč in postrežba je uživalcu pokojnine nujna, za opravljanje vseh osnovnih življenjskih potreb, kadar zaradi trajnih sprememb v zdravstvenem stanju ne more zadovoljevati osnovnih življenjskih potreb, ker se niti ob osebnih prizadevanjih in ob pomoči ortopedskih pripomočkov ne more samostojno gibati v stanovanju in izven njega, samostojno hraniti, oblačiti in slačiti, se obuvati in sezuvati, skrbeti za osebno higieno, kakor tudi ne opravljati drugih življenjskih opravil, nujnih za ohranjanje življenja.

(2) Pomoč in postrežba je uživalcu pokojnine nujna, za opravljanje večine osnovnih življenjskih potreb, kadar zaradi trajnih sprememb v zdravstvenem stanju ne more zadovoljevati večine osnovnih življenjskih potreb iz prejšnjega odstavka ali kadar kot težji psihiatrični bolnik v domači negi potrebuje stalno nadzorstvo.

1. **člen**

**(ugotavljanje in določanje pogojev)**

(1) Mnenje o tem, ali je upravičencu potrebna stalna pomoč in postrežba za opravljanje vseh ali pa le večine življenjskih potreb, da je slep ali slaboviden, ali mu je potrebno stalno nadzorstvo, ali da je zmožnost premikanja zmanjšana za 70 %, poda invalidska komisija ali drug izvedenec zavoda.

(2) Šteje se, da težji psihiatrični bolnik v domači negi potrebuje stalno nadzorstvo v primeru, ko gre za kroničnega bolnika, ki je izgubil realitetno kontrolo in če zaradi duševnih, telesnih ali socialnih posledic bolezni ne more zadovoljevati večine ali vseh življenjskih potreb.

(3) Zmožnost premikanja je zmanjšana za 70 % pri tistih zavarovancih, ki se zaradi prizadetosti okončin ali ostalega gibalnega sistema ob pomoči ortopedskih pripomočkov ali tudi brez njih, kjer jih ni mogoče aplicirati, premikajo z veliko težavo in morajo v to aktivnost vlagati prekomerne napore. Zmanjšana zmožnost premikanja najmanj za 70 % je podana:

* pri vseh zavarovancih paraplegikih, ki so zaradi paralize spodnjih okončin vezani na invalidski voziček;
* pri zavarovancih, ki so zaradi svojega zdravstvenega stanja trajno vezani na invalidski voziček;
* pri zavarovancih, ki se zaradi delne ohromitve okončin (tetrapareze, parapareze, hemipareze) z opornimi aparati premikajo s težavo in morajo v to aktivnost vlagati prekomerne napore;
* pri zavarovancih z nadkolenskimi amputacijami okončin, ki se kljub uporabi protez lahko premikajo le s podporo bergel ali palic;
* pri zavarovancih s podkolenskimi ali nadkolenskimi amputacijami okončin, pri katerih ni mogoča aplikacija protez in so trajno vezani na invalidski voziček;
* pri zavarovancih z živčno mišičnimi ali mišičnimi obolenji, pri katerih elektrofiziološke preiskave in izvid o testiranju mišic pokaže tolikšen izpad funkcije mišic gibalnega sistema, da ni več možno samostojno premikanje v prostoru, brez pomoči druge osebe;
* pri zavarovancih z nadlahtno izgubo obeh zgornjih okončin, s krni, neprimernimi za aplikacijo funkcionalnih protez (delovnih, mehaničnih ali elektronskih).

1. **člen**

**(odmera dodatka za pomoč in postrežbo)**

(1) Dodatek za pomoč in postrežbo se upravičencu, ki mu je stalna pomoč in postrežba nujna za opravljanje vseh osnovnih življenjskih potreb, ter slepim in nepokretnim osebam iz 102. člena tega zakona odmeri v višini 53 % najnižje pokojninske osnove.

(2) Dodatek za pomoč in postrežbo pri opravljanju večine osnovnih življenjskih potreb ter za slabovidne se odmeri v višini polovice zneska iz prejšnjega odstavka.

(3) Uživalcu pokojnine, ki potrebuje 24-urni nadzor svojcev (laična pomoč) in obvezno strokovno pomoč (najmanj zdravstveni tehnik) za stalno izvajanje zdravstvene nege, se odmeri dodatek za pomoč in postrežbo v višini 76 % najnižje pokojninske osnove, veljavne za zadnji mesec pred uveljavitvijo tega zakona.

(4) Uživalcu pokojnine, kateremu se pokojnina po določbah mednarodnih pogodb o socialni varnosti izplačuje v sorazmernem delu, in ki ima pravico do dodatka za pomoč in postrežbo, se znesek dodatka za pomoč in postrežbo izplačuje v sorazmernem delu.

1. **člen**

**(izbira)**

Če pridobi upravičenec pravico do dodatka za pomoč in postrežbo po tem zakonu in pravico do tega dodatka po drugih predpisih, lahko uživa le tisto od obeh pravic, ki si jo sam izbere.

## poglavje: USKLAJEVANJE POKOJNIN, DRUGIH PREJEMKOV IN OSNOV

1. **člen**

**(namen, podlaga, rok in osnova za izvedbo uskladitve pokojnin)**

(1) Uskladitev pokojnin je namenjena ohranjanju njihove vrednosti.

(2) Uskladitev pokojnin se izvede enkrat letno, na podlagi rasti povprečne mesečne bruto plače in povprečne rasti cen življenjskih potrebščin v Republiki Sloveniji, ki ju ugotovi in uradno objavi Statistični urad Republike Slovenije.

(3) Osnova za uskladitev je pokojnina, ki pripada uživalcu za mesec pred mesecem, v katerem se uskladitev izvede oziroma pokojnina ob odmeri, če je opravljena v mesecu izvedbe uskladitve oziroma pozneje v posameznem koledarskem letu.

1. **člen**

**(način izvedbe in določitev višine uskladitve pokojnin)**

(1) Uskladitev pokojnin po prejšnjem členu se izvede pri izplačilu pokojnin za mesec februar. Pokojnine se uskladijo za 60 % rasti povprečne bruto plače, izplačane za obdobje januar – december preteklega leta, v primerjavi s povprečno bruto plačo, izplačano za enako obdobje leto pred tem in za 40 % povprečne rasti cen življenjskih potrebščin v obdobju januar – december preteklega leta v primerjavi z enakim obdobjem leto pred tem. Uskladitev pokojnin je izražena v odstotku in je seštevek obeh ugotovljenih delnih rasti.

(2) Uskladitev pokojnin po prejšnjem odstavku ne more biti nižja od ugotovljene rasti cen življenjskih potrebščin.

(3) O uskladitvi pokojnin odloča Svet zavoda.

1. **člen**

**(uskladitev drugih prejemkov in osnov)**

(1) Na način in v rokih iz 105. in 106. člena tega zakona se usklajujejo tudi prejemki na podlagi invalidnosti in osnove, določene s tem zakonom.

(2) Letni dodatek in dodatek za pomoč in postrežbo se usklajujeta skladno z zakonom, ki ureja usklajevanje transferjev posameznikom in gospodinjstvom v Republiki Sloveniji.

# ČETRTI DEL

# PRIDOBITEV, UŽIVANJE IN IZGUBA PRAVIC

## poglavje: SPLOŠNE DOLOČBE

1. **člen**

**(pridobitev pravic)**

(1) Zavarovanec pridobi pravico iz obveznega zavarovanja z dnem, ko so izpolnjeni pogoji za pridobitev pravice po tem zakonu.

(2) Pogoj za pridobitev pravice do pokojnine je prenehanje obveznega zavarovanja, razen za uživalce iz tretjega odstavka 25. člena tega zakona.

(3) Pravice iz invalidskega zavarovanja in pravico do dodatka za pomoč in postrežbo pridobi zavarovanec z dnem nastanka invalidnosti oziroma z dnem nastanka potrebe po stalni pomoči in postrežbi.

1. **člen**

**(izbira med pokojninami iz obveznega zavarovanja)**

(1) Zavarovanec, ki izpolni pogoje za pridobitev pravice do dveh ali več pokojnin iz obveznega zavarovanja v Republiki Sloveniji, lahko uživa le eno od njih po lastni izbiri.

(2) Prejšnji odstavek se uporablja tudi v primeru, ko zavarovanec izpolni pogoje za pridobitev pokojnin tudi v drugih državah, če tam pridobi pravice z upoštevanjem zavarovalne dobe, dopolnjene pri zavodu, če z mednarodnimi pogodbami ni drugače določeno.

(3) Ne glede na določbo prvega odstavka tega člena, lahko zavarovanec, ki ob nastanku invalidnosti izpolnjuje pogoje za invalidsko pokojnino in pogoje za starostno oziroma predčasno pokojnino, do pravnomočnosti odločbe o ugotovljeni invalidnosti uveljavi po svoji izbiri pravico do invalidske pokojnine ali pravico do starostne oziroma predčasne pokojnine.

1. **člen**

**(samopoškodba)**

Zavarovanec ne more pridobiti pravice, delovni invalid pa izgubi pridobljeno pravico, če si je sam povzročil invalidnost z namenom, da bi uveljavil pravice po tem zakonu.

## poglavje: IZPLAČEVANJE POKOJNIN IN IZGUBA TER PONOVNA PRIDOBITEV PRAVICE DO POKOJNINE

1. **člen**

**(začetek izplačevanja pokojnin in trajanje)**

(1) Pokojnina se uživalcu izplačuje od prvega naslednjega dne po prenehanju zavarovanja.

(2) Osebi, ki ob uveljavitvi pravice ni zavarovana, se pokojnina izplačuje od prvega naslednjega dne po vložitvi zahteve.

(3) Pod pogoji iz prvega in drugega odstavka tega člena se vdovi, vdovcu ali drugemu družinskemu članu, ki je uveljavil pravico do vdovske ali družinske pokojnine po uživalcu pokojnine ali po umrlem zavarovancu, pokojnina izplačuje od prvega dne naslednjega meseca po prenehanju izplačevanja starostne ali invalidske pokojnine umrlemu oziroma od prvega naslednjega dne po vložitvi zahteve.

(4) Pokojnine se odmerijo v mesečnih zneskih in se za posamezni mesec izplačajo najpozneje zadnji delovni dan.

(5) Zapadli mesečni zneski pokojnine, ki niso mogli biti izplačani zaradi okoliščin, ki jih je povzročil uživalec, se izplačajo največ za tri leta nazaj, računano od dneva vložitve zahteve za izplačilo.

(6) Zapadli denarni prejemki, ki ob smrti uživalca pravice oziroma zavarovanca še niso bili izplačani, se lahko podedujejo in izplačajo dedičem na podlagi ustreznih dokazil.

(7) Izplačila za obdobje po smrti, do katerih umrli ni bil upravičen, se vrnejo zavodu.

1. **člen**

**(izplačilo v primeru spremembe števila souživalcev družinske pokojnine)**

(1) Če uživa družinsko pokojnino dvoje ali več družinskih članov, pa kateremu od njih ta pravica preneha ali se mu izplačilo družinske pokojnine ustavi, se ostalim družinskim članom ponovno odmeri pokojnina.

(2) Če imajo družinski člani pravico do družinske in vdovske pokojnine, pa kateremu od njih ta pravica preneha ali se mu izplačilo pokojnine ustavi, se ostalim družinskim članom pokojnina ponovno odmeri.

(3) Pokojnina, odmerjena po prejšnjih dveh odstavkih, gre upravičencu od dneva, od katerega nekomu od njih preneha pravica do pokojnine.

1. **člen**

**(razlogi za prenehanje pravice do vdovske ali družinske pokojnine)**

(1) Vdova ali vdovec izgubi oziroma ne pridobi pravice do vdovske pokojnine, če sklene novo zakonsko zvezo pred dopolnitvijo starosti iz prvega ali drugega odstavka 27. člena tega zakona, razen če je pravico pridobil ali obdržal zaradi popolne nezmožnosti za delo.

(2) Ob pogojih iz prejšnjega odstavka izgubi pravico do vdovske pokojnine tudi upravičenec, ki vstopi v življenjsko skupnost, ki je po zakonu v pravnih posledicah izenačena z zakonsko zvezo.

(3) Otrok izgubi pravico do družinske pokojnine po umrlem zavarovancu ali je ne pridobi, če je sklenil zakonsko zvezo, ne glede na to, ali jo je sklenil pred smrtjo zavarovanca ali uživalca pravice ali po smrti, z izjemo otrok, ki so to pravico pridobili ali obdržali zaradi popolne ali trajne nezmožnosti za delo, ali če se oba zakonca šolata in nista zavarovanca po tem zakonu.

1. **člen**

**(ponovna pridobitev pravice do vdovske pokojnine)**

Vdovi ali vdovcu, ki je v skladu s prejšnjim členom izgubil pravico do vdovske pokojnine in ni pridobil pravice do vdovske pokojnine po umrlem zakoncu iz nove zakonske zveze, oživi pravica do prejšnje vdovske pokojnine:

* če ima po prenehanju nove zakonske zveze še otroka ali več otrok iz prve zakonske zveze, ki imajo pravico do družinske pokojnine, in jih je dolžan preživljati ali
* če so izpolnjeni pogoji, ob katerih ima glede na svojo starost pravico do vdovske pokojnine.

1. **člen**

**(omejitev pridobitve vdovske ali družinske pokojnine)**

Družinski član ne more pridobiti pravice do vdovske ali družinske pokojnine ali jo izgubi, če je s pravnomočno sodno odločbo obsojen za naklepno kaznivo dejanje uboja zavarovanca.

1. **člen**

**(ponovni vstop v zavarovanje)**

(1) Uživalec starostne, predčasne, vdovske, družinske ali delne pokojnine, ki na območju Republike Slovenije začne ponovno delati s polnim delovnim časom oziroma opravljati dejavnost, znova pridobi lastnost zavarovanca iz 14., 15., 16. in 17. člena tega zakona in se mu pokojnina v tem času ne izplačuje. Pokojnina se preneha izplačevati z dnem ponovne pridobitve lastnosti zavarovanca.

(2) Ne glede na določbo prejšnjega odstavka, pridobi lastnost zavarovanca iz 17. člena tega zakona le zavarovanec, ki na dan pridobitve lastnosti zavarovanca, ni starejši od 63 let in če tudi njegov dohodek iz ponovnega zavarovanja iz naslova osnovne kmetijske in osnovne gozdarske dejavnosti dosega ali presega cenzus iz prvega odstavka 17. člena tega zakona, pod pogojem, da kmetija nima drugih dohodkov iz kmetijske dejavnosti.

(3) Uživalec starostne, predčasne, vdovske, družinske ali delne pokojnine, ki na območju Republike Slovenije začne ponovno delati oziroma opravljati dejavnost v obsegu, ki ustreza sorazmernemu delu polnega delovnega oziroma zavarovalnega časa, vendar zavarovanci iz 14. člena tega zakona najmanj štiri ure dnevno oziroma 20 ur tedensko in zavarovanci iz 15. do 17. člena tega zakona najmanj s polovico polnega zavarovalnega časa, izplačuje sorazmerni del pokojnine, in sicer v višini:.

* 50 %, ko zavarovanec dela z delovnim časom 4 ure dnevno ali znaša zavarovalni čas od 20 do 24 ur tedensko;
* 37,5 %, ko zavarovanec dela z delovnim časom 5 ur dnevno ali znaša zavarovalni čas od 25 do 29 ur tedensko;
* 25 %, ko zavarovanec dela z delovnim časom 6 ur dnevno ali znaša zavarovalni čas od 30 do 34 tedensko in
* 12,5 %, ko zavarovanec dela z delovnim časom 7 ur dnevno ali znaša zavarovalni čas od 35 do 39 ur tedensko.

Sorazmerni del pokojnine se začne izplačevati z dnem ponovne pridobitve lastnosti zavarovanca.

(4) Zavarovanec iz prejšnjega odstavka lahko v času izplačevanja sorazmernega dela pokojnine zahteva spremembo izplačila sorazmernega dela pokojnine, zaradi spremembe števila ur dela oziroma opravljanja dejavnosti. Novi sorazmerni del pokojnine, ki se določi na novo, se izplačuje od prvega dne naslednjega meseca po spremembi obsega dela oziroma opravljanja dejavnosti.

(5) Če začne uživalec invalidske pokojnine na območju Republike Slovenije ponovno delati ali opravljati dejavnost v obsegu, ki ima za posledico ponovno pridobitev lastnosti zavarovanca iz 14., 15.,16. in 17. člena tega zakona, izgubi pravico do pokojnine z dnem vzpostavitve obveznosti zavarovanja. Med dohodke se, v primeru preseganja dohodkovnega cenzusa za vstop v zavarovanje, štejejo tudi prejemki iz naslova malega dela.

(6) Uživalcu pokojnine iz prvega in četrtega odstavka tega člena, ki v tujini začne ponovno delati oziroma opravljati dejavnost in je na tej podlagi v tujini vključen v obvezno pokojninsko zavarovanje, se pokojnina preneha izplačevati z dnem začetka opravljanja dela oziroma dejavnosti.

1. **člen**

**(ponovna odmera pokojnine)**

(1) Zavarovancu se pokojninska doba in plača oziroma zavarovalna osnova iz ponovnega zavarovanja upoštevata pri ponovni odmeri pokojnine.

(2) Upravičenec lahko zahteva, da se mu namesto ponovne odmere že uveljavljena pokojnina odstotno poveča glede na obdobje zavarovalne dobe, dosežene v času ponovnega zavarovanja.

(3) Pri ponovni odmeri oziroma odstotnem povečanju pokojnine, ki je bila zmanjšana po prvem odstavku 38. člena tega zakona, se upošteva starost ob prenehanju zavarovanja, od katere se odšteje čas uživanja pokojnine pred ponovno vključitvijo v zavarovanje.

(4) Pravica do pokojnine, odmerjena po prejšnjih odstavkih, gre zavarovancu od prvega naslednjega dne po vložitvi zahteve, vendar največ od prvega naslednjega dne po prenehanju ponovnega zavarovanja.

1. **člen**

**(odstotno povečanje pokojnine)**

(1) V primeru naknadnega priznanja določenega obdobja pokojninske dobe, dopolnjene pred uveljavitvijo pravice do pokojnine, se takšna doba upošteva za odstotno povečanje že uveljavljene pokojnine.

(2) Pravica do odstotno povečane pokojnine gre zavarovancu od prvega naslednjega dne po vložitvi zahteve.

(3) Prvi odstavek tega člena se smiselno uporablja tudi za odmero nadomestil iz invalidskega zavarovanja, pri katerih je invalidska pokojnina na dan nastanka invalidnosti ali spremembe v stanju invalidnosti ali nastanka nove invalidnosti osnova za njihovo odmero. Pravica do novo odmerjenega nadomestila pripada zavarovancu od prvega naslednjega dne po vložitvi zahteve.

1. **člen**

**(obveščanje o spremembah)**

(1) Uživalec pravic, upravičenec, delodajalec ali drug dajalec podatkov iz drugega odstavka 140. člena tega zakona je dolžan zavodu sporočiti podatke o okoliščinah in spremembah okoliščin, ki se nanašajo na uživalce pravic po tem zakonu in vplivajo na pravice po tem zakonu, na njihov obseg ali izplačevanje, in sicer v osmih dneh od nastanka okoliščin ali njihovih sprememb.

(2) Upravljavec matičnih knjig mora zavodu v osmih dneh posredovati obvestilo o smrti zavarovanca oziroma uživalca pravice.

1. **člen**

**(izplačevanje v tujino)**

(1) Uživalcu pravic, ki se kot tuj državljan za stalno izseli v tujino, se pokojnina izplačuje v tujino, če je s to državo sklenjena mednarodna pogodba ali če ta država priznava takšno pravico državljanom Republike Slovenije.

(2) Uživalcu pravic – državljanu Republike Slovenije, ki se za stalno izseli, se pokojnina izplačuje v tujino.

(3) V primerih iz prejšnjih odstavkov mora uživalec zavodu v vsakem koledarskem letu najmanj enkrat letno posredovati uradno potrdilo o živetju. Potrdilo mora zavodu predložiti tudi uživalec pokojnine, ki ima stalno prebivališče v tujini, pokojnina pa se mu izplačuje v Republiki Sloveniji.

(4) Uživalcu pravice, ki ne ravna skladno z določbo prejšnjega odstavka, zavod začasno ustavi izplačevanje. Po predložitvi zahtevanega potrdila zavod z izplačevanjem nadaljuje, pri čemer s prvim nakazilom izplača tudi zapadle neizplačane zneske.

## poglavje: IZPLAČEVANJE NADOMESTIL IN TRAJANJE PRAVIC IZ INVALIDSKEGA ZAVAROVANJA

1. **člen**

**(izplačevanje nadomestil iz invalidskega zavarovanja)**

(1) Delno nadomestilo, nadomestilo za čas poklicne rehabilitacije, začasno nadomestilo ter nadomestilo za invalidnost se zavarovancem, ki so vključeni v obvezno zavarovanje, izplačujejo za dneve dela in za druge dneve, za katere imajo po posebnih predpisih pravico do nadomestila za čas odsotnosti z dela.

(2) Nadomestilo za čas poklicne rehabilitacije in začasno nadomestilo se zavarovancem ne izplačujeta v času uživanja pravic po predpisih, ki urejajo starševstvo.

1. **člen**

**(izplačevanje delnega nadomestila)**

(1) Delno nadomestilo se izplačuje od dneva začetka dela s krajšim delovnim časom od polnega, vse dokler zavarovanec opravlja delo z delovnim časom, ki ustreza njegovi delovni zmožnosti.

(2) Za začetek dela s krajšim delovnim časom od polnega se šteje dan nastopa dela, ki je dogovorjen v pogodbi o zaposlitvi s krajšim delovnim časom od polnega, na delovnem mestu, ki ustreza zavarovančevi preostali delovni zmožnost oziroma če le ta ni dogovorjen v pogodbi o zaposlitvi, z dnem podpisa nove pogodbe o zaposlitvi.

3) Delno nadomestilo odmerjeno po prvi in drugi alineji tretjega odstavka 86. člena tega zakona, se izplačuje od dneva nastopa dela, ki je dogovorjen v pogodbi o zaposlitvi s krajšim delovnim časom od polnega na drugem delovnem mestu oziroma če le ta ni dogovorjen v pogodbi o zaposlitvi, z dnem podpisa nove pogodbe o zaposlitvi, vse dokler zavarovanec opravlja delo z delovnim časom, ki ustreza njegovi preostali delovni zmožnosti.

(4) Delno nadomestilo, odmerjeno po tretji alineji tretjega odstavka 86. člena tega zakona, se izplačuje od prvega naslednjega dne po izteku pravice iz zavarovanja za primer brezposelnosti na podlagi predpisov, ki urejajo trg dela.

(5) Delno nadomestilo, odmerjeno po petem odstavku 86. člena tega zakona, se izplačuje od prvega naslednjega dne po prenehanju delovnega razmerja ali zavarovanja, dokler se zavarovanec ponovno ne vključi v obvezno zavarovanje.

1. **člen**

**(izplačevanje nadomestila iz invalidskega zavarovanja brezposelnim zavarovancem)**

(1) Delno nadomestilo, odmerjeno po šestem odstavku 88. člena tega zakona in nadomestilo za invalidnost v primeru prve alineje prvega odstavka 87. člena tega zakona, se izplačujeta:

– zavarovancu iz 19. člena tega zakona, ki je prejemnik denarnega nadomestila po predpisih,ki urejajo trg dela, od prvega naslednjega dne po prenehanju prejemanja tega nadomestila;

– zavarovancu iz 21. člena tega zakona od prvega dne naslednjega meseca po vložitvi zahteve za priznanje pravic iz invalidskega zavarovanja, vendar največ od nastanka invalidnosti.

(2) Določba prvega odstavka tega člena se smiselno uporablja tudi za zavarovanca, ki mu je bila odpovedana pogodba o zaposlitvi na podlagi pozitivnega mnenja komisije za ugotovitev podlage za odpoved pogodbe o zaposlitvi.

1. **člen**

**(izplačevanje nadomestila za invalidnost)**

(1) Nadomestilo za invalidnost se izplačuje v primerih iz druge alineje prvega odstavka 85. člena tega zakona od prvega naslednjega dne po izteku pravice iz zavarovanja za primer brezposelnosti na podlagi predpisov, ki urejajo trg dela.

(2) Nadomestilo za invalidnost se izplačuje v primerih iz tretje alineje prvega odstavka 85. člena tega zakona od prvega dneva prenehanja delovnega razmerja ali obveznega zavarovanja.

(3) Nadomestilo za invalidnost se izplačuje v primeru iz četrte alineje prvega odstavka 85. člena tega zakona od začetka dela na drugem delovnem mestu ali od dneva nastopa dela, ki je dogovorjen v pogodbi o zaposlitvi na delovnem mestu, ki ustreza zavarovančevi preostali delovni zmožnosti, oziroma če le ta ni dogovorjen v pogodbi o zaposlitvi, z dnem podpisa nove pogodbe o zaposlitvi.

(4) Zavarovancu iz 15., 16. in 17. člena tega zakona se nadomestilo za invalidnost izplačuje od prvega naslednjega dne po prenehanju opravljanja dejavnosti oziroma od prvega naslednjega dne po prenehanju prejemanja denarnega nadomestila po predpisih s področja urejanja trga dela.

1. **člen**

**(izplačevanje nadomestil iz invalidskega zavarovanja zavarovancev, ki jim je delovno razmerje prenehalo)**

Delno nadomestilo in nadomestilo za invalidnost se v primeru iz četrtega in petega odstavka 122. člena, 123. člena in 124. člena tega zakona izplačujeta za čas, ko je zavarovanec prijavljen na zavodu za zaposlovanje in izpolnjuje obveznosti po predpisih, ki urejajo trg dela.

1. **člen**

**(trajanje pravic na podlagi invalidnosti)**

(1) Na podlagi invalidnosti pridobljene pravice trajajo, dokler traja stanje invalidnosti, na podlagi katerega je bila pridobljena pravica, razen v primerih izgube ali omejitve uživanja pravic, določenih s tem zakonom.

(2) Če nastanejo v stanju invalidnosti spremembe, zaradi katerih določena pravica preneha ali se spremeni, ta pravica preneha ali se spremeni od prvega dne naslednjega meseca po nastanku spremembe.

(3) Ne glede na določbo prejšnjega odstavka se uživalcu invalidske pokojnine in brezposelnemu uživalcu nadomestil iz invalidskega zavarovanja, ki se mu je zdravstveno stanje toliko izboljšalo, da je po mnenju invalidske komisije postal znova zmožen za delo, invalidska pokojnina in nadomestila iz invalidskega zavarovanja izplačujejo, dokler mu ni zagotovljena ustrezna zaposlitev, če se v 30 dneh po prejemu odločbe o prenehanju pravice do denarnih dajatev prijavi pri zavodu za zaposlovanje.

(4) Uživalec denarnega nadomestila iz invalidskega zavarovanja, ki se zaposli za krajši delovni čas od delovnega časa, ki ustreza njegovi preostali delovni zmožnosti, ne glede na to, da je vključen v obvezno zavarovanje, obdrži nadomestilo tudi po zaposlitvi, in sicer v sorazmernem delu. Sorazmerni del nadomestila se izračuna tako, da se pripadajoče nadomestilo v času, ko je uživalec zaposlen s krajšim delovnim časom od polnega, zmanjša za:

– 12,5 %, ko dela uživalec 1 uro na dan;

– 25 %, ko dela uživalec 2 uri na dan;

– 37,5 %, ko dela uživalec 3 ure na dan;

– 50 %, ko dela uživalec 4 ure na dan;

– 62,5 %, ko dela uživalec 5 ur na dan;

– 75 %, ko dela uživalec 6 ur na dan;

– 87,5 %, ko dela uživalec 7 ur na dan.

(5) Pravica do nadomestila iz invalidskega zavarovanja preneha zavarovancu s preostalo delovno zmožnostjo, ki ni v delovnem razmerju ali ni obvezno zavarovan na podlagi tega zakona in ni na poklicni rehabilitaciji z dnem, ko izpolni pogoje za priznanje pravice do starostne pokojnine.

1. **člen**

**(izplačevanje prejemkov iz invalidskega zavarovanja uživalcem, ki se ne udeležijo kontrolnega pregleda)**

(1) Zapadli mesečni zneski prejemkov, priznani iz invalidskega zavarovanja in dodatka za pomoč in postrežbo, se ne izplačajo uživalcu, ki v določenem roku ne predloži zahtevane medicinske dokumentacije o zdravljenju glavne bolezni po zadnji oceni invalidske komisije ali uživalcu, ki brez upravičenega razloga ne pride v določenem roku na pregled, na katerem naj bi se znova ugotovilo stanje invalidnosti ali obseg potrebe po stalni pomoči in postrežbi.

(2) Po prejšnjem odstavku zadržani mesečni zneski se izplačajo uživalcu, ki v določenem roku predloži zahtevano medicinsko dokumentacijo o zdravljenju glavne bolezni po zadnji oceni invalidske komisije in se udeleži na pregled.

(3) Uživalcu, ki po preteku enega meseca od dneva roka, določenega za predložitev zahtevane medicinske dokumentacije o zdravljenju glavnih bolezni po zadnji oceni invalidske komisije, ali uživalcu, ki se udeleži na pregled po preteku enega meseca od dneva, ki je bil za to določen, se zadržani mesečni zneski prejemkov, pridobljeni iz invalidskega zavarovanja in dodatka za pomoč in postrežbo, ne izplačajo. Novi prejemki, pridobljeni iz invalidskega zavarovanja in dodatek za pomoč in postrežbo, pa se mu izplačajo od prvega dne naslednjega meseca po tem, ko se, po predložitvi zahtevane medicinske dokumentacije o zdravljenju glavne bolezni po zadnji oceni invalidske komisije udeleži kontrolnega pregleda.

## poglavje: PRIDOBITEV PRAVICE IN ZAČETEK IZPLAČEVANJA DODATKA ZA POMOČ IN POSTREŽBO

1. **člen**

**(pridobitev pravice, začetek izplačevanja dodatka za pomoč in postrežbo ter neizplačilo v primeru tujine)**

(1) Zavarovancu pripada pravica do dodatka za pomoč in postrežbo od dne, ko je nastala potreba po pomoči in postrežbi, in traja, dokler je takšna potreba podana. Dodatek za pomoč in postrežbo se izplačuje od dneva nastanka potrebe, vendar največ od prvega naslednjega dne po vložitvi zahteve.

(2) Zavarovancu, ki je sklenil delovno razmerje kot slep ali je oslepel v času zavarovanja, pripada dodatek za pomoč in postrežbo od sklenitve delovnega razmerja oziroma od takrat, ko je oslepel, izplača pa se od prvega naslednjega dne po vložitvi zahteve.

(3) Določbe prejšnjega odstavka se smiselno uporabljajo tudi za nepokretne zavarovance, ki jim je po tem zakonu zagotovljen dodatek za pomoč in postrežbo.

(4) Osebam iz petega odstavka 100. člena tega zakona gre dodatek za pomoč in postrežbo od prvega naslednjega dne po vložitvi zahteve.

(5) Vse spremembe, ki vplivajo na višino in obseg pravice do dodatka za pomoč in postrežbo, učinkujejo od prvega naslednjega dne po nastanku spremembe, vendar se novi znesek izplača največod prvega dne naslednjega meseca po vložitvi zahteve.

(6) Dodatek za pomoč in postrežbo se ne izplačuje upravičencu za obdobje, ki ga je preživel v bolnišnici ali v kakšnem drugem stacionarnem zavodu, in sicer za čas nad šest mesecev takšne oskrbe.

(7) Dodatek za pomoč in postrežbo se ne izplačuje v času, ko upravičenec stalno prebiva v tujini, ne glede na to, ali ima v Republiki Sloveniji dovoljenje za stalno ali začasno prebivanje.

(8) Dodatek za pomoč in postrežbo se izplačuje na način, določen v četrtem do sedmem odstavku 111. člena tega zakona.

# PETI DEL

# POKOJNINSKA DOBA

1. **člen**

**(pokojninska doba)**

Pokojninska doba, ki je določena kot pogoj za pridobitev in uveljavitev pravice iz obveznega zavarovanja, obsega:

* čas, prebit v obveznem zavarovanju, ki se všteva v zavarovalno dobo po določbah tega zakona;
* čas, ki se zavarovancu skladno s tem zakonom šteje v pokojninsko dobo brez plačila prispevkov;
* čas, prebit v obveznem zavarovanju do uveljavitve tega zakona;
* čas vštet v pokojninsko dobo po predpisih o pokojninskem in invalidskem zavarovanju, veljavnih do 31. decembra 2010;
* čas, dopolnjen do 31. decembra 1999, ki se je po ZPIZ-1, všteval državljanu Republike Slovenije v pokojninsko dobo, razen če ni s tem zakonom ali mednarodno pogodbo drugače določeno.

1. **člen**

**(zavarovalna doba)**

(1) V zavarovalno dobo se šteje čas, prebit v obveznem zavarovanju s polnim delovnim časom.

(2) Kot polni delovni čas se šteje tudi čas, ki ga prebije v obveznem zavarovanju s krajšim delovnim časom od polnega delovni invalid s pravico do delnega nadomestila po tem zakonu oziroma s pravico do nadomestila plače zaradi dela s skrajšanim delovnim časom ali delne invalidske pokojnine po ZPIZ-1, in zavarovanec, ki je pravico do dela s krajšim delovnim časom pridobil zaradi varstva in nege svojega otroka po predpisih o delovnih razmerjih, veljavnih do 31.decembra 2002.

(3) V zavarovalno dobo se šteje tudi čas, prebit v obveznem zavarovanju s krajšim delovnim časom od polnega, v trajanju, ki ustreza skupnemu številu ur takšnega dela v posameznem letu, preračunanem na polni delovni čas.

(4) Določbe prvega in drugega odstavka tega člena se uporabljajo tudi, kadar je delovni čas dosežen z delom v dveh ali več delovnih razmerjih.

(5) V zavarovalno dobo se šteje obdobje, ugotovljeno na podlagi skupnega letnega zneska vseh prejemkov iz drugih pravnih razmerij, ki jih je prejel zavarovanec iz 18. člena tega zakona.

(6) Trajanje zavarovalne dobe se ugotovi tako, da se prizna po en mesec zavarovalne dobe za vsakih doseženih 60% povprečne mesečne plače iz leta, za katero se izračun izvede, vendar največ 12 mesecev za posamezno koledarsko leto. Če skupni letni znesek vseh prejemkov iz drugih pravnih razmerij ne dosega 60% povprečne mesečne plače, se ugotovi trajanje zavarovalne dobe v sorazmernem delu v skladu s 135. členom tega zakona.

(7) Obdobje zavarovanja, ugotovljeno v skladu s prejšnjim odstavkom, se začne z začetkom koledarskega leta, za katero se izračun izvede, in se zaključi z dnem, ki ustreza zadnjemu dnevu izračunanega obdobja, vendar najkasneje z 31. decembrom tega leta.

(8) Če zavarovanec iz 18. člena tega zakona v koledarskem letu, za katero se izračun izvede, ni dopolnil 12 mesecev zavarovalne dobe z zavarovanjem na drugi podlagi, se obdobje zavarovanja iz prejšnjega odstavka začne s prvim naslednjim dnem po prenehanju zavarovanja na drugi podlagi oziroma s prvim dnem, ko je bil zavarovanec zavarovan na drugi podlagi z manj kot polnim delovnim oziroma zavarovalnim časom.

(9) Če je bil zavarovanec iz 18. člena tega zakona v letu, za katero se izračun izvede, že zavarovan z manj kot polnim delovnim oziroma zavarovalnim časom, se trajanje zavarovalne dobe izračuna do polnega zavarovalnega časa, prejeti zneski plačil iz drugih pravnih razmerij pa se upoštevajo za izračun pokojninske osnove v celoti, če so od njih plačani prispevki.

(10) Če zavarovanec iz 18. člena tega zakona v letu, za katero se izračun izvede, ni dopolnil 12 mesecev zavarovalne dobe, se trajanje zavarovalne dobe izračuna do dopolnitve 12 mesecev zavarovanja.

(11) Če je bil zavarovanec iz 18. člena tega zakona v letu, za katero se izračun izvede, že zavarovan s polnim delovnim oziroma zavarovalnim časom, se trajanje zavarovalne dobe ne izračunava, prejeti zneski plačil iz drugih pravnih razmerij pa se upoštevajo za izračun pokojninske osnove v celoti, če so od njih plačani prispevki.

(12) Za osebo, ki opravlja delo iz 18. člena tega zakona in je uživalec pokojnine, se trajanje zavarovalne dobe ne izračunava in se zneski plačil ne glede na plačilo prispevkov ne upoštevajo za izračun pokojninske osnove.

1. **člen**

**(čas zunaj delovnega razmerja, ki se šteje v zavarovalno dobo)**

V zavarovalno dobo se šteje tudi čas:

* poklicne rehabilitacije zavarovanca s preostalo delovno zmožnostjo;
* poklicne rehabilitacije vojaškega invalida, slepega, gluhega in naglušnega, obolelega za distrofijo in sorodnimi mišičnimi in nevromišičnimi boleznimi, paraplegijo, cerebralno in otroško paralizo ter multiplo sklerozo, ekstrapiramidnimi obolenji ali civilnega invalida vojne, ne glede na to, ali je bil pred tem zavarovan;
* zadržanosti od dela zaradi začasne nezmožnosti za delo ali starševskega dopusta po prenehanju delovnega razmerja ali drugega razmerja, ki je bilo podlaga za pokojninsko in invalidsko zavarovanje, če je zavarovanec v tem času prejemal nadomestilo plače;
* ko je duhovnik, redovnik, redovnica ali oseba v drugi verski skupnosti poklicno opravljala versko službo na območju Republike Slovenije in ji ni bilo omogočeno plačevati prispevkov za pokojninsko in invalidsko zavarovanje pred 1. januarja 1983, pri čemer njeno delo tudi na drugi podlagi ni bilo šteto v pokojninsko dobo.

1. **člen**

**(podaljšano zavarovanje)**

V zavarovalno dobo se ob pogoju, da je plačan prispevek, šteje tudi čas, v katerem je bil zavarovanec med trajanjem delovnega razmerja brez pravice do nadomestila plače odsoten z dela ali udeležen v stavki v skladu s predpisi, ki urejajo stavko.

1. **člen**

**(pogoj plačila prispevkov)**

(1) V zavarovalno dobo se štejejo obdobja zavarovanja, če so bili za ta obdobja plačani predpisani prispevki.

(2) Če je bil za določeno obdobje zavarovanja plačan le del prispevkov, se v pokojninsko dobo upošteva le sorazmerni del zavarovalne dobe.

1. **člen**

**(upoštevanje obdobij, za katera so bili obračunani prispevki, v zavarovalno dobo)**

(1) Ne glede na določbo prejšnjega člena se v pokojninsko dobo štejejo obdobja do 31. decembra 2010, v katerih je delodajalec obračunal prispevke za obvezno zavarovanje od zavarovančeve plače, vendar jih ni plačal v pokojninsko in invalidsko zavarovanje, ne glede na uspeh ukrepov za izterjavo plačila prispevkov.

(2) Določba prejšnjega odstavka velja le za zavarovance iz prvega in tretjega odstavka 14. člena tega zakona.

1. **člen**

**(računanje zavarovalne in pokojninske dobe)**

(1) Zavarovalna doba se šteje v koledarskih letih, mesecih in dnevih, pri tem se 30 dni šteje kot en mesec, 12 mesecev pa kot eno leto.

(2) Ista obdobja se po tem zakonu štejejo v zavarovalno dobo le enkrat, razen v primerih, določenih s tem zakonom.

(3) Pokojninska doba se upošteva na podlagi podatkov nosilca obveznega zavarovanja.

(4) Vštevanje zavarovalnih obdobij, ki pri nosilcu obveznega zavarovanja niso evidentirana kot takšna se, če zakon ne določa drugače, ugotovi pri zavodu z odločbo po postopku, ki velja za uveljavljanje pravic iz obveznega zavarovanja po tem zakonu.

1. **člen**

**(dokup dobe)**

Zavarovanec ali uživalec pokojnine lahko za izpolnitev pogojev ali za ugodnejšo odmero pokojnine po tem zakonu, dokupi do pet let zavarovalne dobe.

1. **člen**

**(prišteta pokojninska doba za odmero pravic na podlagi invalidnosti)**

(1) Prišteta doba je fiktivna pokojninska doba, ki se upošteva zavarovancu pri odmeri pravic, če na dan nastanka invalidnosti še ni dopolnil starosti 65 let.

(2) Če je invalidnost nastopila pred dopolnjenim 60. letom starosti, predstavlja prišteto dobo:

– dve tretjini obdobja med datumom nastanka invalidnosti in datumom, pri katerem bi zavarovanec dopolnil 60 let starosti in

– ena polovica obdobja med datumom, pri katerem bi zavarovanec dopolnil starost 65 let in datumom, pri katerem bi dopolnil 60 let starosti.

(3) Če je invalidnost nastopila po dopolnjenem 60. letu starosti, predstavlja prišteta doba eno polovico obdobja med datumom, pri katerem bi zavarovanec dopolnil starost 65 let in datumom nastanka invalidnosti.

(4) Dolžina obdobja, ki služi za določitev prištete dobe, se računa v letih in mesecih. Obdobje, daljše od 15 dni, se šteje kot en mesec.

1. **člen**

**(prišteta doba za pridobitev in odmero pravic na podlagi osebnih okoliščin)**

(1) Zavarovalni dobi zavarovancev, ki so jo prebili v delovnem razmerju ali drugem delu, na podlagi katerega so bili obvezno zavarovani, kot zavarovanci s telesno okvaro najmanj 70 %, vojaški invalidi od I. do VI. skupine, civilni invalidi vojne od I. do VI. skupine, slepi, gluhi, oboleli za distrofijo in sorodnimi mišičnimi in nevromišičnimi boleznimi in za paraplegijo, cerebralno in otroško paralizo, multiplo sklerozo ter ekstrapiramidnimi obolenji, se za pridobitev in odmero pravic prišteje ena četrtina dobe dejanskega zavarovanja.

(2) Zavarovancem iz prejšnjega odstavka se starostna meja iz 27. in 29. člena tega zakona zniža za toliko mesecev, kot znaša prišteta doba iz prejšnjega odstavka.

# ŠESTI DEL

# MATIČNA EVIDENCA IN DOLŽNOST OBVEŠČANJA

1. **člen**

**(nosilec informacijske službe)**

(1) Nosilec informacijske službe za področje obveznega pokojninskega in invalidskega zavarovanja je zavod.

(2) Zavod se vključuje v enoten informacijski sistem javne uprave v Republiki Sloveniji.

1. **člen**

**(podatki matične evidence)**

(1) Pokojninska doba, plača ter druga dejstva, ki vplivajo na pridobitev in odmero pravic, se upoštevajo pri uveljavljanju pravic iz obveznega zavarovanja po podatkih iz matične evidence o zavarovancih in uživalcih pravic iz pokojninskega in invalidskega zavarovanja (v nadaljnjem besedilu: matična evidenca).

(2) Podatke v smislu prejšnjega odstavka tega člena zagotavljajo v skladu z zakonom pravne in fizične osebe, ki so kot dajalci ali dajalke (v nadaljnjem besedilu: dajalec) podatkov in zavezanci ali zavezanke (v nadaljnjem besedilu: zavezanec) za vložitev prijav podatkov o zavarovanju opredeljeni v predpisih o matični evidenci.

(3) Prijavno-odjavno službo za pokojninsko in invalidsko zavarovanje opravlja Zavod za zdravstveno zavarovanje Slovenije (v nadaljnjem besedilu: zavod za zdravstveno zavarovanje). Povračilo stroškov za vodenje prijavno-odjavne službe se uredi s pogodbo, ki jo skleneta zavod in zavod za zdravstveno zavarovanje.

(4) Matična evidenca iz prvega odstavka tega člena se uredi s posebnim zakonom.

(5) Zavod mora zavarovancu, ki mu do izpolnitve pogojev za pridobitev pravice do starostne pokojnine manjka pet let starosti ali manj in je dopolnil najmanj 15 let zavarovalne dobe, za pridobitev pravice do predčasne pokojnine pa pet let starosti ali manj in najmanj 35 let pokojninske dobe moški oziroma 33 let ženska, na njegovo zahtevo posredovati informativni izračun starostne oziroma predčasne pokojnine na podlagi podatkov za odmero pokojnine, s katerimi zavod razpolaga do dneva vložene zahteve. Pri informativnem izračunu zavod izhaja iz domneve, da je zavarovanec že dopolnil starost za pridobitev pravice do starostne oziroma predčasne pokojnine in bil vse do tedaj tudi neprekinjeno obvezno zavarovan.

# SEDMI DEL

# ZAGOTAVLJANJE SREDSTEV

## poglavje: TEKOČE FINANCIRANJE

1. **člen**

**(vrste prihodkov)**

(1) Prihodki obveznega zavarovanja so prispevki:

* zavarovancev in delodajalcev za pokojninsko in invalidsko zavarovanje;
* delodajalcev za zavarovalno dobo s povečanjem za zavarovance iz prvega odstavka 408. člena tega zakona;
* za posebne primere zavarovanja;
* za dokup pokojninske dobe.

(2) Med prihodke obveznega zavarovanja se štejejo tudi prihodki od dividend, premoženja, obresti in ostali prihodki.

(3) Obvezno zavarovanje se financira tudi iz državnega proračuna, Kapitalske družbe pokojninskega in invalidskega zavarovanja in iz drugih virov.

1. **člen**

**(vrste odhodkov)**

Odhodki iz obveznega zavarovanja so:

* pokojnine, nadomestila iz invalidskega zavarovanja in druge denarne dajatve na podlagi pridobljenih pravic;
* stroški poklicne rehabilitacije;
* stroški v zvezi s podajo izvedenskih mnenj v postopkih uveljavljanja pravic iz obveznega zavarovanja;
* prispevki za obvezno zdravstveno zavarovanje uživalcev pokojnin in uživalcev nadomestil iz invalidskega zavarovanja;
* stroški delovanja zavoda;
* drugi odhodki.

## Poglavje: PRISPEVKI

1. **člen**

**(določitev in obračun prispevkov)**

(1) Prispevki se obračunajo in plačajo od osnove za plačilo prispevkov. Prispevki se ne plačujejo od nadomestil iz invalidskega zavarovanja.

(2) Prispevne stopnje za obvezno zavarovanje se določijo tako, da se s pričakovanimi prihodki od prispevkov, ob upoštevanju drugih prihodkov po drugem in tretjem odstavku 143. člena tega zakona, pokrijejo pričakovani odhodki.

(3) Stopnje oziroma višine prispevkov iz prejšnjih odstavkov se določajo z zakonom, razen stopnje in osnove za prispevke, ki so določeni za posebne primere zavarovanja.

## poglavje: OSNOVE ZA PLAČILO PRISPEVKOV

1. **člen**

**(osnove za osebe v delovnem razmerju)**

(1) Osnova za plačilo prispevkov za zavarovance iz 14. člena tega zakona je plača oziroma nadomestilo plače ter vsi drugi prejemki iz delovnega razmerja, vključno z bonitetami ter povračili stroškov v zvezi z delom, izplačanimi v denarju, bonih ali v naravi.

(2) Za zavarovance iz tretjega odstavka 14. člena tega zakona se za plačo iz prejšnjega odstavka tega člena šteje plača, ki bi bila prejeta za enako delo v Republiki Sloveniji.

(3) Ne glede na prvi in drugi odstavek tega člena se prispevki plačujejo od:

- zneska jubilejne nagrade, odpravnine ob upokojitvi, solidarnostne pomoči, povračil stroškov, zneska bonitet in zneska odpravnine zaradi odpovedi pogodbe o zaposlitvi, od katerega se v skladu z zakonom, ki ureja dohodnina, plačuje dohodnina;

- zneska premije dodatnega zavarovanja, ki jo delodajalec v korist delavca plačuje v skladu z 242. členom tega zakona, od katerega se v skladu z zakonom, ki ureja dohodnino, plačuje dohodnina in;

- zneska regresa za letni dopust, ki presega 70 % povprečne plače predpreteklega meseca zaposlenih v Republike Sloveniji; če se izplačilo regresa opravi v dveh ali več delih, se ob izplačilu naslednjega oziroma zadnjega dela regresa ugotovi celotna višina regresa in izvrši obračun prispevkov od posameznih delov regresa za letni dopust.

(4) Najnižja osnova za obračun prispevkov od plače in nadomestila plače je znesek 60 % zadnje znane povprečne letne plače zaposlenih v Republiki Sloveniji, preračunane na mesec.

1. **člen**

**(osnove za samozaposlene, družbenike in kmete)**

(1) Osnova za plačilo prispevkov za zavarovance iz 15., 16. in 17. člena tega zakona je zavarovalna osnova.

(2) Zavarovalna osnova je dobiček zavarovanca, v katerem niso upoštevani obračunani prispevki za obvezno socialno zavarovanje ter znižanje in povečanje davčne osnove, ugotovljen skladno z zakonom, ki ureja dohodnino in preračunan na mesec.

(3) Za dobiček iz prejšnjega odstavka se za zavarovance iz 16. člena tega zakona štejejo vsi prejemki, prejeti za opravljanje poslovodne funkcije, dividende in drugi dohodki, ki se v skladu z zakonom, ki ureja dohodnino, štejejo za druga dohodke, dosežene na podlagi lastniškega deleža.

(4) Če dobiček zavarovanca iz 15. in 17. člena tega zakona ne preseže 60% povprečne letne plače zaposlenih v Republiki Sloveniji, je zavarovalna osnova ne glede na drugi odstavek tega člena 60 % povprečne letne plače zaposlenih v Republiki Sloveniji, preračunane na mesec. Če dobiček zavarovanca iz 16. člena tega zakona ne preseže 90 % povprečne letne plače zaposlenih v Republiki Sloveniji, je zavarovalna osnova ne glede na drugi in tretji odstavek tega člena 90 % povprečne letne plače zaposlenih v Republiki Sloveniji, preračunane na mesec.

(5) Zavarovalna osnova po tem členu se določi na podlagi podatkov - iz obračuna akontacije dohodnine od dohodka iz dejavnosti oziroma odločbe o odmeri dohodnine oziroma obračuna davčnega odtegljaja oziroma obvestila o višini katastrskega dohodka za napoved za odmero dohodnine - za preteklo leto z upoštevanjem podatka o znesku obveznih prispevkov za obvezno zavarovanje, plačanih s strani države ter glede na podatke o povprečni letni plači zaposlenih v Republiki Sloveniji za leto, na katero se nanaša dobiček, na podlagi katerega se določa zavarovalna osnova. Za obračun akontacije dohodnine po tem odstavku se šteje obračun, ki je bil oziroma bi moral biti vložen, do roka, določenega z zakonom, ki ureja davčni postopek.

(6) Če za posameznega zavarovanca iz tega člena ni na razpolago podlage iz prejšnjega odstavka za uvrstitev v zavarovalno osnovo, ker se v skladu z zakonom, ki ureja davčni postopek, ne izda odločba o odmeri dohodnine, se zavarovalna osnova določi v višini iz četrtega odstavka tega člena.

(7) Zavarovalna osnova, določena v skladu s predhodnimi odstavki tega člena. se uporablja do določitve dobička za naslednje obdobje.

(8) Zavarovanci iz 15., 16. in 17. člena tega zakona, ob vstopu v zavarovanje plačujejo prispevke od zavarovalne osnove, določene v četrtem odstavku tega člena razen, če so bili v obdobju šestih mesecev pred vstopom v zavarovanje zavarovani na enaki zavarovalni podlagi. V tem primeru ti zavarovanci plačujejo prispevke od zavarovalne osnove, od katere so plačevali prispevke pred izstopom iz zavarovanja.

(9) Če zavarovanec oceni, da zavarovalna osnova ne ustreza pričakovanemu dobičku v tekočem letu, lahko plačuje prispevke od zavarovalne osnove zmanjšane za največ 20 %, vendar najmanj od zavarovalne osnove iz četrtega odstavka tega zakona. Če v tem primeru zavarovalna osnova, ugotovljena na podlagi dejanskega dobička za to leto, preseže znižano zavarovalno osnovo, od katere so se plačevali prispevki, za več kot 20 %, se v prihodnjem obdobju prispevki plačujejo od zavarovalne osnove, določene na podlagi dejansko ugotovljenega dobička, povečane za 20 %.

(10) Znižana zavarovalna osnova velja, dokler se v skladu s tem členom zakona zavarovalna osnova ne določi na novo.

(11) Če davčni organ v davčnem nadzoru ugotovi, da zavarovalna osnova, od katere se plačujejo prispevki ni pravilna, z odločbo določi novo zavarovalno osnovo in poračun prispevkov za nazaj.

(12) Podrobnejši način določanja in postopek določanja zavarovalne osnove po tem členu podrobneje določi minister, pristojen za finance, v soglasju z ministrom, pristojnim za delo.

1. **člen**

**(osnova za zavarovanje iz drugega pravnega razmerja)**

(1) Osnova za plačilo prispevkov za zavarovance iz 18. člena tega zakona je plačilo za opravljeno delo, prejeto v okviru drugega pravnega razmerja. Osnova za obdobje od 1. januarja do 31. decembra tekočega leta predstavlja seštevek plačil za opravljeno delo iz vseh drugih pravnih razmerij iz obdobja od 1. januarja do 31. decembra preteklega leta.

(2) Prispevki od osnov iz prejšnjega odstavka se plačujejo tudi za osebe, ki v okviru kakšnega drugega pravnega razmerja opravljajo delo, za katero prejemajo plačilo in so uživalci pokojnine.

1. **člen**

**(osnova za zavarovanje po drugih predpisih)**

(1) Najnižja osnova za obračun prispevkov za zavarovance iz 19. člena tega zakona je znesek 60 % povprečne plače zaposlenih v Republiki Sloveniji.

(2) Osnova za plačilo prispevkov za brezposelne zavarovance iz prvega odstavka 19. člena tega zakona je znesek nadomestila za primer brezposelnosti oziroma zavarovalna osnova, od katerih zavod za zaposlovanje plačuje prispevke. Za brezposelne osebe, ki jim zavod za zaposlovanje plačuje prispevke do izpolnitve pogojev za predčasno pokojnino, je osnova za plačilo prispevkov zadnje denarno nadomestilo, ki ga je prejel zavarovanec po predpisih, ki urejajo trg dela.

(3) Osnova za plačilo prispevka za zavarovance iz drugega, tretjega, četrtega, petega in osmega odstavka 19. člena tega zakona je znesek nadomestila ali prejemka, do katerega so upravičeni po drugih predpisih ali po tem zakonu.

(4) Osnova za plačilo prispevka za zavarovance iz šestega odstavka 19. člena tega zakona je znesek, ki je enak 60% povprečne mesečne plače zaposlenih za preteklo leto. Uporablja se zadnji znan statistični podatek.

(5) Osnova za plačilo prispevka za zavarovance iz sedmega odstavka 19. člena tega zakona je prejemek, ki ga prejmejo za opravljanje svojega dela.

1. **člen**

**(osnova za prispevek za posebne primere zavarovanja)**

Za osebe, zavarovane za posebne primere zavarovanja iz 20. člena tega zakona se prispevek plača po stopnji od osnov ali v pavšalnih zneskih, ki jih določi zavod.

1. **člen**

**(osnova za zavarovance, ki se prostovoljno vključijo v obvezno zavarovanje)**

Osnova za plačilo prispevkov za zavarovance iz 25. člena tega zakona je določena v znesku, ki je najmanj enak 60% povprečne mesečne plače zaposlenih za preteklo leto. Uporablja se zadnji znan statistični podatek.

**(osnova za plačilo prispevkov za podaljšano zavarovanje)**

V primerih iz 132. člena tega zakona se prispevek plača od plače zavarovanca, ki jo je imel v zadnjem mesecu pred nastopom teh primerov, valorizirane glede na gibanje povprečnih mesečnih plač na zaposlenega v Republiki Sloveniji na raven meseca pred mesecem, za katerega se plača prispevek.

1. **člen**

**(osnova za dokup dobe)**

(1) Osnova za plačilo prispevka za vštevanje obdobij iz 136. člena tega zakona v pokojninsko dobo je enaka znesku osnove zavarovanca iz koledarskega leta pred vložitvijo zahteve, povečane za odstotek porasta pokojnin do zadnjega dne v mesecu, v katerem je vložena zahteva za vštetje navedenih obdobij v zavarovalno dobo.

(2) Osnova iz prejšnjega odstavka ne more biti nižja od zneska v višini povprečne plače na zaposlenega v Republiki Slovenije za predzadnji mesec pred mesecem, v katerem je vložena zahteva za vštetje navedenih obdobij v zavarovalno dobo.

(3) Če zavarovanec v zadnjem koledarskem letu pred vložitvijo zahteve ni plačal prispevkov od osnove vsaj šest mesecev, se osnova iz prvega odstavka tega člena določi v skladu s prejšnjim odstavkom.

(4) Prispevek se odmeri po stopnji, ki je z zakonom določena za prispevek zavarovanca in prispevek delodajalca za obvezno zavarovanje.

1. **člen**

**(zavezanci za plačilo prispevkov zavarovanca)**

(1) Zavezanci za plačilo prispevkov zavarovancev za pokojninsko in invalidsko zavarovanje so:

* zavarovanci iz 14., 15., 16., 17., 18. in 25. člena tega zakona ter zavarovanci iz 19. člena tega zakona, če ni s tem zakonom drugače določeno;
* osebe, ki v okviru drugega pravnega razmerja opravljajo delo za plačilo in niso zavarovane po 18. členu tega zakona;
* Republika Slovenija za zavarovance iz drugega odstavka 19. člena tega zakona, ki so upravičeni do starševskega dodatka po predpisih, ki urejajo starševstvo, za tiste, ki so po predpisih, ki urejajo starševstvo, zaposleni upravičeni do plačila prispevka zaradi dela s krajšim delovnim časom od polnega, za razliko do polnega delovnega časa; za zavarovance iz petega in sedmega odstavka 19. člena tega zakona;
* zavod za zaposlovanje za zavarovance iz prvega odstavka 19. člena tega zakona, ki imajo pravico do plačila prispevkov;
* delodajalci za zavarovance iz 132. člena tega zakona.

(2) Če se prispevki plačujejo od zneska 60 % povprečne plače, je za zavarovance iz 14. člena tega zakona, ne glede na prvo alinejo prejšnjega odstavka zavezanec za plačilo prispevka zavarovanca za pokojninsko in invalidsko zavarovanje zavarovanec za del prispevka, ki odpade na plačo ali nadomestilo plače, in delodajalec za del prispevka, ki odpade na razliko med zneskom 60 % povprečne plače in plače ali nadomestila plače delavca.

(3) Zavezanci za plačilo prispevkov zavarovancev za dokup dobe iz 136. člena tega zakona so zavarovanci.

1. **člen**

**(zavezanci za plačilo prispevkov delodajalcev)**

(1) Zavezanci za plačilo prispevkov delodajalcev za pokojninsko in invalidsko zavarovanje so:

* delodajalci – za zavarovance iz prvega do četrtega odstavka 14. in 132. člena tega zakona;
* izplačevalci prejemkov – za zavarovance iz 18. člena tega zakona in za druge osebe, ki v okviru drugega pravnega razmerja v skladu z drugim odstavkom 18. člena tega zakona opravljajo delo za plačilo;
* zavarovanci iz petega in šestega odstavka 14. člena, 15., 16., 17., šestega odstavka 19. in 25. člena tega zakona;
* zavod za zaposlovanje – za zavarovance iz prvega odstavka 19. člena tega zakona;
* zavod za zdravstveno zavarovanje – za zavarovance iz 14. člena ter 15., 16. in 17. člena tega zakona, kadar je zavezanec za plačilo tega prispevka zavod za zdravstveno zavarovanje po predpisih o zdravstvenem zavarovanju in za osebe iz tretjega odstavka 19. člena tega zakona;
* Republika Slovenija – za zavarovance iz drugega, petega in sedmega odstavka 19. člena tega zakona;
* pristojna občina - za zavarovance iz četrtega odstavka 19. člena tega zakona.

(2) Zavezanci za plačilo prispevkov delodajalcev za dokup dobe iz 136. člena tega zakona so zavarovanci.

1. **člen**

**(zavezanci za plačilo prispevkov za posebne primere zavarovanja)**

(1)Zavezanci za plačilo prispevkov za posebne primere zavarovanja za zavarovance iz 20. člena tega zakona, razen za zavarovance iz prve alineje prvega odstavka 20. člena tega zakona in za zavarovance iz drugega odstavka 20. člena tega zakona, so pravne osebe in osebe, pri katerih so te osebe na usposabljanju ali delu oziroma organizatorji del in akcij, v katerih te osebe sodelujejo.

(2) Zavezanci za plačilo prispevkov za posebne primere zavarovanja za zavarovance iz prve alineje prvega odstavka 20. člena tega zakona in za zavarovance iz drugega odstavka 20. člena tega zakona, so zavarovanci sami.

1. **člen**

**(oprostitev prispevkov invalidskim podjetjem)**

Na podlagi posebnega zakona je Republika Slovenija zavezanec za plačilo prispevkov za pokojninsko in invalidsko zavarovanje za zaposlene delovne invalide v invalidskih podjetjih in zaposlitvenih centrih.

1. **člen**

**(oprostitev dela prispevkov delodajalcev za starejše delavce )**

Zavezanci za plačilo prispevkov delodajalca za zavarovance iz prvega do četrtega odstavka 14. člena tega zakona, ki so dopolnili 60 let starosti, plačujejo prispevke v višini 70% ter za zavarovance iz prvega do četrtega odstavka 14. člena tega zakona, ki izpolnjujejo starostni pogoj za pridobitev pravice do predčasne pokojnine po drugem odstavku 29. člena tega zakona, v višini 50% obveznosti. Oproščen del prispevkov plačuje Republika Slovenija v skladu s posebnim zakonom iz 161. člena tega zakona.

1. **člen**

**(plačevanje prispevkov)**

(1) Prispevki za obvezno zavarovanje, ki so določeni s tem zakonom, se plačujejo zavodu.

(2) Prispevki za obvezno zavarovanje se plačajo v skladu s predpisi, ki veljajo v času nastanka obveznosti za plačilo prispevkov.

(3) Z namenom kontrole pravilnosti plačila prispevkov ima zavod pravico nadzora nad poslovnimi knjigami zavezancev za plačilo prispevkov.

1. **člen**

**(pobiranje prispevkov)**

(1) Prispevke za obvezno zavarovanje po tem zakonu pobira Davčna uprava Republike Slovenije, razen prispevka za dokup pokojninske dobe.

(2) Če ni s tem zakonom drugače določeno, se glede postopka, pobiranja prispevkov, pravic in obveznosti zavezanca, varovanja podatkov in pristojnosti davčnega organa uporabljata zakona, ki urejata davčni postopek in davčno službo.

(3) Ne glede na prejšnji odstavek se prispevki za pokojninsko in invalidsko zavarovanje ne odpisujejo, ne odlagajo niti ne plačujejo v več obrokih.

1. **člen**

**(naknadno plačilo prispevkov)**

(1) V primerih, ko je obveznost plačila prispevkov ugotovljena za nazaj na podlagi izplačanih plač po sodbi sodišča, se prispevki obračunajo po prispevnih stopnjah, veljavnih na dan plačila obveznosti.

(2) Kadar se prispevki za nazaj plačujejo od osnove iz prvega in drugega odstavka 144. člena tega zakona , je osnova za obračun prispevkov iz prejšnjega odstavka mesečna osnovaiz obdobja, na katero se nanaša.

(3) V primerih iz prejšnjega odstavka, ko ni podatkov o osnovi iz prejšnjega odstavka iz obdobja, na katero se nanaša, se prispevki obračunajo od 60 % zneska povprečne plače iz tega obdobja.

(4) V primerih iz drugega in tretjega odstavka tega člena so zavarovanci zavezanci za plačilo prispevka zavarovanca, zavezanci za plačilo prispevka delodajalca so izplačevalci plač ali nadomestil.

(5) Kadar se prispevki za nazaj obračunajo od zavarovalne osnove, se obračunajo od najnižje mesečne osnove za posamezno vrsto zavarovanja, veljavne za obdobje, na katero se plačilo prispevkov nanaša.

(6) V primerih iz drugega, tretjega in petega odstavka tega člena zavezanec za plačevanje prispevka od obračunanih prispevkov plača obresti po stopnjah, ki po predpisih, ki urejajo davčni postopek, veljajo za obračunavanje obresti v postopku davčnega nadzora.

(7) Zavezanec je dolžan plačati prispevke iz drugega odstavka tega člena v roku 30 dni od dokončnosti sodbe, s katero je ugotovljeno obdobje zavarovanja.

(8) Zavezanec je dolžan plačati prispevek za dokup pokojninske dobe v enkratnem znesku v roku 15 dni od prejema odločbe o odmeri prispevka.

1. **člen**

**(upoštevanje zavarovalnih osnov pri plačilu prispevkov za nazaj za izračun pokojninske osnove)**

(1) V izjemnih primerih, ko naknadno plačilo prispevkov ni mogoče v skladu s prejšnjim členom, lahko zavezanec plača prispevke od najnižje mesečne osnove za posamezno vrsto zavarovanja, veljavne na dan plačila.

(2) Če so bili v primerih iz petega odstavka prejšnjega člena prispevki plačani od osnov, veljavnih na dan plačila, se pri ugotavljanju pokojninske osnove upoštevajo najnižje mesečne osnove za posamezno vrsto zavarovanja, veljavne za obdobje, na katero se plačilo prispevkov nanaša, po predpisih, ki so v tem obdobju veljali.

## Poglavje: PRIHODKI IZ DRŽAVNEGA PRORAČUNA

1. **člen**

**(obveznosti državnega proračuna)**

(1) Republika Slovenija zagotavlja sredstva iz državnega proračuna za pokrivanje obveznosti obveznega zavarovanja, ki nastanejo zaradi priznavanja ali odmere pravic iz pokojninskega in invalidskega zavarovanja pod posebnimi pogoji oziroma zaradi izpada prispevkov.

(2) Osnove in način poračuna finančnih obveznosti ureja poseben zakon.

1. **člen**

**(sofinanciranje iz državnega proračuna)**

Republika Slovenija iz državnega proračuna oziroma iz drugih virov zagotavlja sredstva za pokrivanje razlike med prihodki zavoda iz prispevkov in iz drugih virov ter odhodki zavoda.

1. **člen**

**(zagotavljanje likvidnosti zavoda)**

Če zavodu primanjkuje likvidnih sredstev za izpolnitev obveznosti za izplačilo pokojnin in drugih obveznosti ter za kritje morebitnega primanjkljaja med prihodki in odhodki v posameznem koledarskem letu, mu Republika Slovenija iz državnega proračuna zagotovi potrebna sredstva.

## Poglavje: FINANČNO POSLOVANJE

1. **člen**

**(vodenje denarnih sredstev zavoda)**

Zavod ima podračun, v okviru katerega se vodijo denarna sredstva za obvezno pokojninsko in invalidsko zavarovanje.

1. **člen**

**(finančni načrt zavoda)**

(1) Zavod opredeljuje svoje finančno poslovanje s finančnim načrtom, ki ga pripravi v skladu z zakonom, ki ureja javne finance, na podlagi izhodišč, ki veljajo za državni proračun.

(2) Finančni načrt iz prejšnjega odstavka se sestavlja in sprejema za vsako koledarsko leto posebej oziroma za časovno obdobje, za katero se sprejema državni proračun.

(3) Finančni načrt sprejme svet zavoda. Vlada Republike Slovenije da soglasje k finančnemu načrtu.

1. **člen**

**(letno poročilo zavoda)**

Zavod pripravi letno poročilo za prejšnje koledarsko leto v skladu s predpisi, ki urejajo računovodstvo in javne finance.

## Poglavje: PREMOŽENJE ZAVODA

1. **člen**

**(premoženje zavoda)**

V premoženje zavoda se štejejo nepremičnine, stvarnopravne in obligacijsko pravne pravice, delnice ali lastniški deleži, denar in ostala sredstva, na katerih ima zavod lastninsko pravico.

1. **člen**

**(nastopanje zavoda v pravnem prometu)**

(1) Zavod ima pravico sklepati pogodbe v pravnem prometu in opravljati druge posle z namenom povečanja svojega premoženja v skladu s tem zakonom in statutom zavoda.

(2) Zavod ima v pravnem prometu neomejeno pravno in poslovno sposobnost ter lahko v pravnem prometu pridobiva pravice in prevzema obveznosti.

(3) Za obveznosti, prevzete v pravnem prometu, zavod odgovarja s svojim celotnim premoženjem.

(4) Zavod ima pravico ustanavljati gospodarske družbe, javne sklade, javne zavode in varstvene delavnice (gospodarski subjekti za poklicno rehabilitacijo in preprečevanje invalidnosti).

# OSMI DEL

# POSTOPEK ZA UVELJAVLJANJE IN VARSTVO PRAVIC

## poglavje: SPLOŠNE DOLOČBE

1. **člen**

**(uveljavljanje pravic)**

(1) Pravice iz obveznega zavarovanja lahko uveljavi pri zavodu oseba, ki je bila zavarovana pri zavodu, in sicer tudi tedaj, ko gre za pravice na podlagi mednarodnih pogodb.

(2) Pravice za primer invalidnosti in smrti zaradi poškodbe pri delu se uveljavljajo pri zavodu, če je bil zavarovanec v času poškodbe zavarovan pri tem zavodu.

(3) Pravice za primer invalidnosti ali smrti zaradi poklicne bolezni se uveljavljajo pri zavodu, če je bil zavarovanec zavarovan pri zavodu v času obolenja oziroma, če v tem času ni bil zavarovan, vendar je bil nazadnje zavarovan pri zavodu.

(4) Pokojninska doba in plača ter druga dejstva, ki vplivajo na pridobitev in odmero pravice, se ugotavljajo po določbah tega zakona.

1. **člen**

**(varstvo pravic)**

(1) Zoper odločbo, izdano na prvi stopnji, ima zavarovanec pravico do pritožbe.

(2) V postopku za uveljavljanje pravic na podlagi invalidnosti ima pravico do pritožbe tudi delodajalec.

1. **člen**

**(sodno varstvo)**

(1) Sodno varstvo pravic se zagotavlja pred pristojnim sodiščem, ki ga določa zakon.

(2) Sodno varstvo lahko zavarovanec uveljavi v roku 30 dni od vročitve odločbe, izdane na drugi stopnji.

(3) Sodno varstvo lahko uveljavi tudi delodajalec, če je z dokončno odločbo zavoda odločeno o pravici zavarovanca na podlagi invalidnosti.

1. **člen**

**(pristojnost za odločanje)**

(1) O pravicah iz zavarovanja odločajo:

* na prvi stopnji – območna enota zavoda;
* na drugi stopnji – enota na sedežu zavoda.

(2) Odločbe iz prvega odstavka tega člena izdaja predstojnik pristojne enote zavoda.

(3) Predstojniki enot, pristojnih za izdajo oziroma podpisovanje odločb, so po tem zakonu direktorji pristojnih enot zavoda in delavci, ki jih za to posebej pisno pooblasti generalni direktor zavoda.

1. **člen**

**(revizija)**

(1) Odločba prve stopnje, s katero je osebi priznana pravica po tem zakonu, se predloži v revizijo organu druge stopnje po načelu naključne izbire.

(2) Revizija se opravi po uradni dolžnosti.

(3) Revizija ne odloži izvršitve odločbe.

(4) Če je zoper odločbo območne enote zavoda vložena pritožba, se odloči o reviziji in pritožbi z isto odločbo.

1. **člen**

**(učinek revizije)**

(1) Če revizija odločbe, ki je postala dokončna, ker zoper njo ni bila vložena pritožba, ni opravljena v treh mesecih oziroma za pravice po mednarodnih pogodbah v štirih mesecih od dneva, ko preteče rok za pritožbo, se šteje, da je revizija opravljena in da je odločba potrjena.

(2) V reviziji se lahko odločba prve stopnje potrdi, spremeni, odpravi ali razveljavi.

(3) Odločba o pravici iz obveznega zavarovanja, izdana v revizijskem postopku, učinkuje s prvim dnem naslednjega meseca po izdaji.

(4) Območna enota zavoda, katere odločba je bila v reviziji odpravljena ali razveljavljena, izda najpozneje v 30. dneh od prejema odločbe o reviziji novo odločbo prve stopnje v vseh pravicah, razen za pravice po mednarodnih pogodbah, kjer je rok za izdajo60 dni od prejema odločbe o reviziji.

(5) Novo odločbo prve stopnje je potrebno predložiti v revizijo; v njej se preizkusi, ali je nova odločba popravljena v skladu z razlogi, zaradi katerih je bila prejšnja odločba odpravljena ali razveljavljena.

1. **člen**

(revizija izvedenskih mnenj)

(1) Ne glede na določbo prejšnjega člena se v postopkih uveljavljanja pravic iz invalidskega zavarovanja v revizijo predložijo pozitivna mnenja invalidske komisije prve stopnje o ugotovljeni invalidnosti I. kategorije, v ostalih primerih pa po načelu naključne izbire. Revizijo opravi invalidska komisija druge stopnje.

(2) V reviziji lahko invalidska komisija izvedensko mnenje potrdi, spremeni ali vrne v ponovno obravnavo invalidski komisiji prve stopnje.

1. **člen**

**(sodno varstvo v postopku revizije)**

(1) Zoper odločbo, izdano v reviziji, s katero je spremenjena odločba prve stopnje, je zagotovljeno sodno varstvo.

(2) Sodno varstvo ni mogoče zoper odločbo, s katero je bila v reviziji odločba prve stopnje odpravljena ali razveljavljena.

(3) Sodno varstvo ni mogoče zoper odločbo, izdano na drugi stopnji, če je bila z njo hkrati v reviziji odpravljena ali razveljavljena odločba, izdana na prvi stopnji.

1. **člen**

**(ugotavljanje lastnosti zavarovanca)**

(1) Lastnost zavarovanca iz obveznega zavarovanja se ugotavlja na podlagi predpisov, ki urejajo matično evidenco.

(2) Za zavarovance za posebne primere zavarovanja iz 20. in 21. člena tega zakona se lastnost zavarovanca ugotavlja takrat, ko nastane zavarovalni primer, na podlagi katerega pridobijo pravice iz obveznega zavarovanja.

(3) Za zavarovance iz 18. člena tega zakona se lastnost zavarovanca ugotavlja po preteku koledarskega leta, v katerem so bila plačila izplačana, razen v primeru, ko nastane zavarovalni primer, na podlagi katerega se pridobijo pravice iz invalidskega zavarovanja in se lastnost zavarovanca ugotavlja ob nastanku tega zavarovalnega primera.

## Poglavje: UVELJAVLJANJE PRAVIC IZ ZAVAROVANJA

1. **člen**

**(začetek postopka za uveljavljanje pravic)**

(1) Postopek za uveljavljanje pravic iz obveznega zavarovanja se začne na zahtevo zavarovanca, postopek za uveljavljanje pravice do vdovske ali družinske pokojnine pa na zahtevo vdove ali vdovca oziroma družinskega člana ali zakonitega zastopnika.

(2) Postopek za uveljavljanje pravic iz invalidskega zavarovanja se začne tudi na predlog zavarovančevega osebnega zdravnika ali imenovanega zdravnika. V soglasju z osebnim zdravnikom se lahko postopek za uveljavljanje pravic iz invalidskega zavarovanja začne tudi na predlog pooblaščenega zdravnika specialista medicine dela (v nadaljnjem besedilu: pooblaščeni zdravnik). Če je uveden postopek za uveljavljanje pravic iz invalidskega zavarovanja na predlog osebnega zdravnika, imenovanega zdravnika ali pooblaščenega zdravnika v soglasju z osebnim zdravnikom, pa umaknejo predlog, ni mogoče ustaviti postopka, če se zavarovanec z ustavitvijo ne strinja in zahteva, da se postopek nadaljuje. Če je bil postopek uveden na predlog osebnega zdravnika ali imenovanega zdravnika, zavarovanec ali njegov zakoniti zastopnik ne moreta predlagati umika predloga.

(3) Postopek iz prvega odstavka tega člena je uveden, ko zavod prejme zahtevo za uveljavljanje pravice.

(4) Ne glede na prejšnji odstavek je postopek za uveljavljanje pravic iz invalidskega zavarovanja uveden takrat, ko zavod prejme zahtevo s popolno delovno dokumentacijo zavarovanca ter medicinsko dokumentacijo o njegovem zdravstvenem stanju in o njegovi delovni zmožnosti.

(5) Zahteva za uvedbo postopka za uveljavljanje ali varstvo pravic se poda s pisno vlogo ali ustno na zapisnik pri katerikoli enoti zavoda.

1. **člen**

**(trajanje postopka)**

(1) Če je za ugotovitev pravic potrebno izvedensko mnenje, mora pristojni organ zavoda izdati odločbo najpozneje v štirih mesecih od dneva uvedbe postopka.

(2) V roku, določenem v prejšnjem odstavku, se izda tudi odločbo o pravicah iz pokojninskega in invalidskega zavarovanja z uporabo mednarodnih pogodb.

1. **člen**

(akontacija)

(1) Kadar se v postopku ugotovi, da ima zavarovanec pravico do pokojnine ali nadomestila iz invalidskega zavarovanja, njegove višine pa ni mogoče določiti ali ni mogoče dokončati postopka zaradi kakšnega predhodnega vprašanja, se mu začasno izplačuje akontacija, določena po zbranih podatkih. Akontacije se usklajujejo na enak način kot pokojnine.

(2) Akontacija se izplačuje na podlagi naloga, ki ga izda pooblaščeni delavec zavoda. Nalog za izplačilo akontacije se pošlje tudi zavarovancu.

1. **člen**

**(izvedenski organi)**

(1) Kadar je za ugotovitev pravic iz zavarovanja, ki jih uveljavljajo zavarovanci in njihovi družinski člani, potrebno izvedensko mnenje, dajejo izvedenska mnenja o invalidnosti, potrebi po stalni pomoči in postrežbi ter o nezmožnosti za delo ali nezmožnosti za delo vdove ali vdovca oziroma drugih zavarovančevih družinskih članov, izvedenski organi zavoda.

(2) Izvedenski organi zavoda dajejo izvedenska mnenja tudi na zahtevo tujih nosilcev zavarovanja, drugih organov in oseb, če tako določajo mednarodne pogodbe.

(3) Izvedenski organi zavoda so invalidske komisije, zdravniki posamezniki in druge strokovne institucije, ki jih imenuje pristojni organ zavoda.

(4) V primerih, ko se ugotavlja invalidnost, poda izvedensko mnenje invalidska komisija v sestavi dveh članov – zdravnikov in enega člana – strokovnjaka s področja pokojninskega in invalidskega zavarovanja, varstva pri delu, organizacije dela, industrijske psihologije ali tehnologije ali drugega ustreznega področja. V postopku in pred izdajo izvedenskega mnenja ima v teh primerih pravico in dolžnost sodelovati tudi predstavnik delodajalca.

(5) Če se v postopku ugotavljanja invalidnosti ugotovi, da je pri zavarovancu podana invalidnost II. kategorije ali če zavarovanec III. kategorije uveljavlja izbirno pravico do poklicne rehabilitacije, poda invalidska komisija izvedensko mnenje o obliki poklicne rehabilitacije, izjemoma tudi na podlagi mnenja strokovne institucije s področja medicine dela in poklicne rehabilitacije.

(6) V postopku pred izdajo izvedenskega mnenja sodelujejo izvedenski organi zavoda z zavarovančevim osebnim zdravnikom, imenovanim zdravnikom, službo medicine dela, specialistično službo oziroma z zavodi za usposabljanje invalidnih oseb in z delodajalci in njihovimi pooblaščenimi zdravniki.

(7) Zavarovanec in delodajalec lahko zahtevata dopolnilno izvedensko mnenje invalidske komisije o ustreznosti ponujenega delovnega mesta ali poklicne rehabilitacije.

(8) Zavod določi organizacijo in način delovanja invalidskih komisij ter drugih izvedenskih organov s splošnim aktom. S tem aktom se določi tudi seznam obvezne medicinske in delovne dokumentacije, ki je potrebna za podajo izvedenskega mnenja.

1. **člen**

**(izvršljivost odločb)**

(1) Pritožba ne zadrži izvršitve odločbe, s katero je odločeno o pravicah iz obveznega zavarovanja, razen če je z zakonom drugače določeno.

(2) Odločba, s katero so priznane pravice na podlagi invalidnosti II. ali III. kategorije, se izvrši, ko postane dokončna v upravnem postopku.

(3) Odločba o pravici do invalidske pokojnine postane izvršljiva z dnem, ko postane pravnomočna.

(4) Odločbe o pravicah iz obveznega zavarovanja izvrši zavod, razen v primerih, ko je z zakonom določeno, da jih v določenem delu izvrši delodajalec ali zavod za zaposlovanje.

1. **člen**

(**razveljavitev ali sprememba dokončne odločbe**)

(1) Dokončno odločbo, s katero je bila kršena materialna določba zakona ali podzakonskih aktov, tudi zaradi očitno napačno ugotovljenega dejanskega stanja v škodo ali korist zavarovanca ali uživalca pravic ali zavoda, lahko razveljavi ali spremeni pristojna enota zavoda, ki je odločbo izdala.

(2) Odločba iz prvega odstavka učinkuje od prvega dne naslednjega meseca po dani zahtevi ali od prvega dne naslednjega meseca po izdaji odločbe, če je bil postopek uveden po uradni dolžnosti.

(3) Na način, ki je določen v prejšnjem odstavku učinkuje tudi odločba izdana v obnovi postopka.

1. **člen**

**(stroški postopka)**

(1) Stroške postopka uveljavljanja in varstva pravic iz obveznega zavarovanja, kot so potni stroški in nadomestilo izgubljenega zaslužka izvedencev v postopkih pred sodišči, ki jih imenuje pristojni organ zavoda, krije zavod.

(2) Zavarovanec ima pravico do povračila potnih stroškov v zvezi z uveljavljanjem oziroma uživanjem pravic, kadar ga zavod:

* napoti ali pokliče v drug kraj zaradi opravljanja zdravstvenih preiskav in podaje mnenja izvedencev;
* napoti v drug kraj zaradi poklicne rehabilitacije.

(3) Pravico do povračila potnih stroškov ima tudi oseba, ki je določena za spremljanje zavarovanca iz prejšnjega odstavka.

(4) Povračilo potnih stroškov se določi v znesku stroškov prevoza in stroškov prehrane in namestitve v času potovanja in bivanja v drugem kraju.

(5) Zavod s splošnim aktom določi vrsto in način uporabe prevoznega sredstva, upoštevaje zdravstveno stanje zavarovanca in dolžino poti, potovalne pogoje in način uveljavljanja povračila potnih stroškov in znesek povračila stroškov prehrane in namestitve v času potovanja in bivanja v drugem kraju.

# DEVETI DEL

# ORGANIZIRANOST POKOJNINSKEGA IN INVALIDSKEGA ZAVAROVANJA

## poglavje: ZAVOD ZA POKOJNINSKO IN INVALIDSKO ZAVAROVANJE SLOVENIJE

1. **člen**

**(organizacija zavoda)**

Zavod je organiziran tako, da zagotavlja učinkovito upravljanje s sredstvi za izvajanje obveznega pokojninskega in invalidskega zavarovanja.

1. **člen**

**(svet zavoda)**

(1) Zavod upravlja svet zavoda, ki ga sestavlja 15 članov, od tega:

- 5 članov – imenujejo sindikalne zveze oziroma konfederacije, reprezentativne za območje države, enega od teh imenujejo organizacije delovnih invalidov na ravni države;

- 3 člane – imenujejo delodajalska združenja na ravni države;

- 3 člane – imenuje Vlada Republike Slovenije;

- 3 člane – imenujejo zveze oziroma organizacije upokojencev na ravni države;

- 1 člana – izvolijo delavci zavoda.

(2) Svet zavoda izmed svojih članov izvoli predsednika in namestnika predsednika.

(3) Mandat članov sveta zavoda traja štiri leta.

(4) Svet zavoda opravlja naslednje naloge:

– spremlja gmotni položaj upokojencev in delovnih invalidov;

– odloča o uskladitvah pokojnin in drugih prejemkov;

– določa izplačilne dneve pokojnin in drugih prejemkov;

– sprejema finančni načrt in letno poročilo zavoda;

– odloča o načinu uporabe sredstev in odtujitvi premoženja ter sprejema poročilo o inventuri;

– odloča o ukrepih, s katerimi se zagotavlja materialna podlaga ter možnosti za poklicno rehabilitacijo in zaposlovanje delovnih invalidov;

– imenuje in razrešuje generalnega direktorja ali generalno direktorico (v nadaljnjem besedilu: generalni direktor) zavoda;

– sprejema statut zavoda, splošne akte za izvajanje zavarovanja in druge splošne akte zavoda.

1. **člen**

**(generalni direktor)**

(1) Poslovodni organ zavoda je generalni direktor zavoda.

(2) Generalni direktor organizira in vodi delo in poslovanje zavoda, predstavlja in zastopa zavod in je odgovoren za zakonitost dela zavoda.

(3) Generalnega direktorja zavoda imenuje svet zavoda. K imenovanju direktorja zavoda daje soglasje Vlada Republike Slovenije.

1. **člen**

**(statut)**

(1) Zavod ima statut.

(2) Statut zavoda določa način imenovanja in izvolitve članov sveta zavoda, njegovega predsednika in namestnika, konstituiranje, pristojnosti, organizacijo in način njegovega delovanja, organizacijo službe zavoda in položaj delavcev zavoda, njihova delovna razmerja in materialni položaj ter druga vprašanja, pomembna za opravljanje dejavnosti in poslovanje zavoda.

(3) K statutu zavoda daje soglasje Vlada Republike Slovenije.

(4) Statut in splošni akti zavoda za izvajanje obveznega zavarovanja se objavljajo v Uradnem listu Republike Slovenije.

## poglavje: NADZOR

1. **člen**

**(nadzor)**

(1) Nadzor nad zakonitostjo delovanja zavoda ter namembnostjo rabe sredstev izvaja ministrstvo, pristojno za delo. Če se pri nadzoru ugotovijo nepravilnosti, izda minister, pristojen za delo odločbo, s katero določi ukrepe in roke za odpravo nepravilnosti.

(2) Ministrstvo, pristojno za delo, je vabljeno na vse seje sveta zavoda.

(3) Minister, pristojen za delo, zadrži izvršitev odločitve, ki jo sprejme svet zavoda, če oceni, da ni zakonita oziroma ni skladna s finančnim načrtom zavoda in državnim proračunom in o tem obvesti Vlado Republike Slovenije.

(4) Zavod izvaja interni strokovni nadzor.

# DESETI DEL

# POVRNITEV POVZROČENE ŠKODE IN NEUPRAVIČENO PRIDOBLJENIH SREDSTEV

1. **člen**

**(odgovornost posameznika za škodo zavodu)**

(1) Zavod zahteva povrnitev povzročene škode od tistega, ki je namenoma ali iz malomarnosti povzročil invalidnost, potrebo po tuji pomoči in postrežbi ali smrt zavarovanca.

(2) Za škodo, ki jo povzroči v primerih iz prejšnjega odstavka delavec pri delu ali v zvezi z delom, je odgovoren delodajalec.

(3) Zavod zahteva povrnitev povzročene škode iz prejšnjega odstavka tudi neposredno od osebe, ki je povzročila invalidnost, potrebo po tuji pomoči in postrežbi ali smrt zavarovanca s kaznivim dejanjem.

(4) Zavod določi najnižji in najvišji znesek odškodnine, ki jo lahko zahteva od fizične osebe iz prejšnjih odstavkov.

1. **člen**

**(odgovornost delodajalca za škodo zavodu)**

(1) Zavod zahteva povrnitev povzročene škode od delodajalca, če je zavarovančeva invalidnost, potreba po tuji pomoči in postrežbi ali smrt posledica tega, ker niso bili izvedeni ukrepi za varnost in zdravje pri delu ali drugi ukrepi, predpisani ali odrejeni za varnost ljudi.

(2) Zavod ima pravico zahtevati povrnitev povzročene škode od delodajalca tudi, če nastane škoda zaradi tega, ker je bilo delovno razmerje sklenjeno brez predpisanega zdravstvenega pregleda z osebo, ki zdravstveno ni bila zmožna za opravljanje določenih del ali nalog, kar se je pozneje ugotovilo.

(3) Zavod ima pravico zahtevati povrnitev povzročene škode od delodajalca, če je škoda nastala zato, ker mu delodajalec ni dal podatkov ali je dal neresnične podatke o dejstvih, od katerih je odvisna pridobitev, odmera ali izguba pravice.

(4) Kot delodajalec se v smislu tega člena šteje oseba, za katero delavec na podlagi pogodbe o zaposlitvi ali na kakršnikoli drugi pravni podlagi opravlja delo.

1. **člen**

**(izključitev kritja zavarovanega primera)**

(1) V primerih iz prejšnjih dveh členov tega zakona se šteje, da je imel zavod škodo, ne glede na to, če je zavarovani primer pokrit z zavarovanjem po tem zakonu.

(2) Zavod zahteva povrnitev povzročene škode od zavarovanca, ki je sam dolžan dajati podatke v zvezi z zavarovanjem, če je škoda nastala zato, ker ni dal podatkov ali je dal neresnične podatke.

(3) Za povrnitev povzročene škode je solidarno odgovorna tudi oseba, ki je kot priča s pravnomočno sodbo obsojena za kaznivo dejanje krive izpovedbe, če je bilo na podlagi takšne izpovedbe komu priznano neko obdobje v pokojninsko dobo in je bila na podlagi tako priznanega obdobja uveljavljena pokojnina, do katere tisti, ki jo je dobil, ni imel pravice, ali je bila uveljavljena večja pokojnina od tiste, do katere je imel pravico.

1. **člen**

**(ugotavljanje odškodnine)**

(1) Pri ugotavljanju pravice do povrnitve škode, povzročene zavodu, se uporabljajo določbe zakona, ki ureja obligacijska razmerja, če ni s tem zakonom drugače določeno.

(2) Odškodnina, ki jo ima zavod pravico zahtevati v primerih iz 191, 192. in 193. člena tega zakona, obsega nastale stroške in celotne zneske pokojnine oziroma drugih dajatev, ki jih izplačuje zavod.

(3) Pri ugotavljanju višine odškodnine po prejšnjih dveh odstavkih se upošteva dopolnjena pokojninska doba zavarovanca.

(4) Če zavod ugotovi, da je nastala škoda, zahteva od zavarovanca ali delodajalca, da jo povrne v določenem roku. Če škoda ni povrnjena v določenem roku, uveljavlja zavod odškodninski zahtevek pred pristojnim sodiščem.

1. **člen**

**(povrnitev preplačil)**

(1) Oseba, ki ji je bil na račun zavoda izplačan denarni znesek, do katerega ni imela pravice, mora vrniti prejeti znesek v skladu z določbami zakona, ki ureja obligacijska razmerja.

(2) Zavod preveč izplačani znesek iz prejšnjega odstavka pobota s pokojninskimi prejemki upravičenca.

(3) Zavod izda odločbo o ugotovitvi preplačila, v kateri je določen znesek preplačila in način, po katerem mu bo preplačilo povrnjeno. Zastaralni rok treh let od prejema denarnega zneska se upošteva po uradni dolžnosti.

(4) Pritožba zoper odločbo iz prejšnjega odstavka ne zadrži izvršitve.

(5) V primeru, ko oseba uživa pokojnino ali kakšno drugo pravico iz obveznega zavarovanja, lahko zavod odloči, da se preplačilo povrne v obrokih, ki se odtegujejo od navedenih prejemkov.

1. **člen**

**(povrnitev preplačil zaradi smrti upravičenca)**

(1) Ne glede na določbe zakonov, ki urejajo plačilni promet, ima zavod prednostno pravico, da od izvajalca plačilnega prometa direktno zahteva povrnitev zneska pokojnine ali druge denarne dajatve, ki je bila nakazana v dobro imetnika osebnega računa po njegovi smrti in do katerega umrli imetnik osebnega računa ni bil upravičen.

(2) Potrdilo zavoda o izplačilih dajatev je javna listina oziroma nalog, na podlagi katerega je izvajalec plačilnega prometa dolžan zavodu v roku treh dni vrniti zneske, nakazane po smrti imetnika osebnega računa.

(3) Če denarja ni več na računu, mora izvajalec plačilnega prometa namesto vračila sredstev zavodu posredovati podatke o osebi, ki je denar dvignila, in sicer ime, priimek, naslov, EMŠO in davčno številko.

(4) V primeru, da izvajalec plačilnega prometa v Sloveniji s strani zavoda nakazana sredstva prenakaže na račun v tujino in zaradi tega vračilo po prvem odstavku tega člena ni več možno, mora v treh dneh sporočiti zavodu vse podatke izvajalca plačilnega prometa v tujini, kateremu so bila sredstva nakazana.

1. **člen**

**(odškodninska odgovornost zavoda)**

(1) Zavod odgovarja za škodo, ki jo povzroči zavarovancu pri opravljanju ali v zvezi z opravljanjem svoje dejavnosti, v skladu z določbami zakona, ki ureja obligacijska razmerja.

(2) Če je zavod dolžan denarno dajatev ali dajatev v višjem znesku izplačati za nazaj na podlagi odločbe druge stopnje o priznanju pravice ali po odločbi sodišča, pa do izdaje ustrezne odločbe na prvi stopnji ni prišlo zaradi ravnanja zavarovanca oziroma vlagatelja, delodajalca oziroma druge osebe, se upravičencu izplača v breme zavoda odškodnina v višini obračunanih zamudnih obresti od dneva, ko bi posamezni znesek bil izplačan, pa do izvršitve odločbe.

(3) Če je vzrok za izdajo neustrezne oziroma nepravočasne odločbe sporen, ima zavod pravico terjati izplačano odškodnino zaradi plačila zamudnih obresti od odgovornih oseb.

(4) Zavod je dolžan odškodnino iz drugega odstavka tega člena izplačati v 60 dneh po plačilu denarnih dajatev

1. **člen**

**(zamudne obresti)**

(1) Če zavod ne izplača priznanih pokojninskih prejemkov v roku 60 dni od dneva, ko je postala odločba o priznanju pravice izvršljiva, je dolžan izplačati prejemniku zamudne obresti na zapadle prejemke ali ga v istem roku pozvati, da sporoči potrebne podatke ali prejemke dvigne na blagajni zavoda.

(2) Zamudne obresti se odmerijo po zakonu od naslednjega dne po izteku roka iz prejšnjega odstavka.

# ENAJSTI DEL

# POKLICNO ZAVAROVANJE

## XXV. poglavje: SPLOŠNE DOLOČBE

1. člen

(pojem poklicnega zavarovanja)

(1) Poklicno zavarovanje po tem zakonu je zbiranje prispevkov delodajalcev na osebnih računih zavarovancev, na podlagi katerih zavarovanci, vključeni v to obliko zavarovanja, pridobijo pravico do poklicne pokojnine ter druge pravice, določene s tem zakonom.

(2) Poklicno zavarovanje je zavarovanje pri katerem zavarovanec prevzema naložbeno tveganje z zajamčenim donosom na vplačane prispevke.

(3) Za zajamčeni donos, določen s pokojninskim načrtom, jamči upravljavec sklada obveznega dodatnega pokojninskega zavarovanja.

1. člen

(krog zavarovancev poklicnega zavarovanja)

(1) V poklicno zavarovanje se pod pogoji, določenimi s tem zakonom, vključijo zavarovanci, ki opravljajo posebno težka in zdravju škodljiva dela, in zavarovanci, ki opravljajo dela, ki jih po določeni starosti ni moč uspešno poklicno opravljati.

(2) Delovna mesta, na katerih se zavarovanci vključijo v poklicno zavarovanje zaradi težavnosti ali škodljivosti dela, je možno določiti v primerih, ko so izpolnjeni naslednji pogoji:

– da obstajajo v zvezi z opravljanjem del znatnejši škodljivi vplivi na zdravstveno stanje in delovno zmožnost delavcev, kljub temu, da so bili uporabljeni vsi splošni in posebni varstveni ukrepi, določeni s predpisi, in drugi ukrepi, s katerimi jih je mogoče odpraviti ali zmanjšati;

– da opravljajo delavci dela v težkih in zdravju škodljivih razmerah neposredno ob virih škodljivih vplivov v nepretrganem delovnem procesu;

– da se opravlja delo v okoliščinah iz prejšnjih dveh alinej polni delovni čas, pri tem pa se za polni delovni čas šteje tudi delovni čas, krajši kot polni delovni čas, določen z zakonom in kolektivnimi pogodbami, če je tako določeno zaradi posebnih delovnih pogojev.

(3) Seznam delovnih mest iz prejšnjega odstavka določi minister, pristojen za delo.

1. člen

(prispevki za poklicno zavarovanje)

(1) Zavezanci za plačilo prispevkov za poklicno zavarovanje so delodajalci in zavarovanci, ki opravljajo pridobitno ali drugo samostojno dejavnost.

(2) Prispevki za poklicno zavarovanje imajo enak davčni status kot prispevki za obvezno pokojninsko in invalidsko zavarovanje.

(3) Višina prispevka znaša najmanj 10,55 % od plače zavarovanca.

(4) Osnova za plačilo prispevka je osnova zavarovanca.

(5) Ne glede na določbo tretjega odstavka tega člena se lahko s posebnim zakonom ali kolektivno pogodbo dogovori tudi višji prispevek.

1. člen

(postopek za vključitev v poklicno zavarovanje)

(1) Delovna mesta, za katera so delodajalci dolžni plačevati prispevke za poklicno zavarovanje, so vsa tista, za katera se je ob uveljavitvi Zakona o pokojninskem in invalidskem zavarovanju (Uradni list RS, št. 109/2006-uradno prečiščeno besedilo, 112/2006 Odl.US: U-I-358/04-13, 114/2006-ZUTPG, 91/2007 Skl.US: U-I-325/05-5, 10/2008-ZVarDod, 98/2009-ZIUZGK, 27/2010 Odl.US: U-I-40/09-15, 38/2010-ZUKN, 61/2010-ZSVarPre; v nadaljnjem besedilu: ZPIZ-1) štela zavarovalna doba s povečanjem.

(2) Posebna komisija lahko na podlagi meril in kriterijev, ki jih določi Vlada Republike Slovenije, poleg delovnih mest iz prejšnjega odstavka, določi tudi druga delovna mesta, za katera je obvezna vključitev v poklicno zavarovanje ali ugotovi zmanjšanje škodljivih vplivov delovnega mesta ali pa, da niso več izpolnjeni pogoji iz 199. člena tega zakona oziroma, da je delo na delovnem mestu mogoče uspešno poklicno opravljati tudi po določeni starosti.

(3) S posebnim zakonom se lahko poleg delovnih mest iz prejšnjega odstavka tega člena določijo nova delovna mesta, na katerih se zavarovanci vključijo v poklicno zavarovanje v primerih, ko je uspešno opravljanje dejavnosti omejeno z določeno starostjo, ker gre za dela v tistih poklicih, v katerih fiziološke funkcije organizma zaradi narave in teže dela v tolikšni meri pešajo, da delavcu onemogočajo nadaljnje uspešno opravljanje iste poklicne dejavnosti po dopolnitvi določene starosti.

(4) Posebno komisijo za ugotavljanje obveznosti poklicnega zavarovanja iz drugega odstavka tega člena imenuje minister, pristojen za delo.

(5) Ugotovitve komisije iz drugega odstavka tega člena, ki se nanašajo na delovna mesta, na katerih se je štela zavarovalna doba s povečanjem do 31.decembra 1999, veljajo tudi za osebe iz prvega odstavka 402. člena tega zakona.

## poglavje: PRAVICE IZ POKLICNEGA ZAVAROVANJA

1. člen

(pravice iz poklicnega zavarovanja)

(1) Na podlagi poklicnega zavarovanja zavarovanci ob izpolnitvi pogojev iz 204. člena tega zakona pridobijo pravico do poklicne pokojnine.

(2) Zavarovancu, ki je bil vključen v poklicno zavarovanje po tem zakonu, se za izpolnitev pogojev za pridobitev pravice do predčasne pokojnine ali starostne pokojnine iz obveznega zavarovanja po tem zakonu, k dejanski zavarovalni dobi doda četrtina obdobja, v katerem je bil vključen v poklicno zavarovanje (v nadaljnjem besedilu: dodana doba).

(3) V kolikor je zavarovanec v času uživanja pravice do poklicne pokojnine na podlagi 25. člena tega zakona prostovoljno vključen v obvezno pokojninsko zavarovanje, se mu to obdobje, ob uveljavitvi pravic iz obveznega zavarovanja ne upošteva pri izračunu pokojninske osnove iz 30. člena tega zakona.

(4) S posebnim zakonom ali kolektivno pogodbo se lahko določi, da prispevke zavarovanca iz prejšnjega odstavka, za zavarovanca, ki je že uveljavil pravico do poklicne pokojnine, plačuje delodajalec, pri katerem je bil zavarovanec vključen v poklicno zavarovanje.

(5) Za zavarovanca, ki je najmanj 16 let (moški) ali 15 let (ženska) vključen v poklicno zavarovanje, se ob uveljavitvi pravice do predčasne pokojnine ne upoštevajo določbe iz prvega odstavka 38. člena tega zakona.

(6) Šteje se, da zavarovanec, ki skupaj z dodano dobo iz drugega odstavka tega člena izpolnjuje pogoj dopolnjene pokojninske dobe za pridobitev pravice do predčasne pokojnine, ni upravičen do pravic iz tretjega odstavka 38. člena tega zakona vse dokler ne izpolni zahtevanega pogoja pokojninske dobe brez dodane dobe iz drugega odstavka tega člena.

1. člen

**(poklicna pokojnina)**

Poklicna pokojnina se izplačuje upravičencu v mesečnih zneskih od pridobitve poklicne pokojnine do izpolnitve pogojev za pridobitev predčasne pokojnine ali starostne pokojnine v obveznem zavarovanju.

1. člen

(pogoji za pridobitev pravice)

(1) Zavarovanec pridobi pravico do poklicne pokojnine:

- ko skladno z določbami tega zakona njegova pokojninska doba skupaj z dodano dobo znaša 40 let (moški) oziroma 38 let (ženske) in

- če sredstva zbrana na njegovem osebnem računu, zadoščajo za izplačevanje pravice do poklicne pokojnine.

(2) Šteje se, da sredstva na osebnem računu zavarovanca zadoščajo za izplačevanje poklicne pokojnine v primeru:

- ko odmerjena mesečna poklicna pokojnina znaša najmanj toliko, kot znaša 80 % najnižje pokojninske osnove v mesecu uveljavitve pravice do poklicne pokojnine in

- ko se poklicna pokojnina najmanj v tej višini lahko izplačuje do trenutka, ko zavarovanec izpolni pogoj za pridobitev pravice do predčasne pokojnine ali starostne pokojnine, glede na odločitev zavarovanca.

(3) Zavarovanec ob izpolnitvi pogoja iz prve alineje prvega odstavka tega člena preveri izpolnjevanje pogoja iz druge alineje prvega odstavka z vložitvijo zahtevka pri Zavodu. Podrobnejšo vsebino zahtevka iz prejšnjega stavka določa pokojninski načrt. Zavarovanec, ki izpolnjuje oba pogoja iz prvega odstavka tega člena, se odloči, ali bo uveljavil pravico do uživanja poklicne pokojnine ali bo njen začetek odložil.

(4) Ob uveljavitvi pravice iz prvega odstavka tega člena upravljavec sklada obveznega dodatnega pokojninskega zavarovanja, glede na višino sredstev na osebnem računu zavarovanca in na podlagi aktuarskega izračuna, izračuna višino mesečne poklicne pokojnine in izda polico.

(5) Zavarovancu se poklicna pokojnina iz prejšnjega odstavka tega člena izplačuje do izpolnitve pogoja za pridobitev pravice do predčasne pokojnine ali starostne pokojnine, glede na odločitev zavarovanca.

(6) Če je zavarovanec še pred uveljavitvijo pravice do poklicne pokojnine izpolnil pogoje za pridobitev pravice do starostne pokojnine, ima pravico zahtevati, da se mu sredstva, ki jih ima na osebnem računu pri skladu obveznega dodatnega pokojninskega zavarovanja, izplačajo v enkratnem znesku, skladno z določbami drugega odstavka . člena tega zakona ali pa zahteva, da se sredstva, skladno z določbami 249. člena tega zakona, prenesejo v individualno pokojninsko zavarovanje, kjer zavarovanec pridobi pravice skladno z določbami dvanajstega dela tega zakona.

(7) Ne glede na prejšnji odstavek ima zavarovanec, ki izpolni pogoja za pridobitev poklicne pokojnine in je najmanj 20 let opravljal vojaško službo v Slovenski vojski ter ne uveljavlja poklicne pokojnine, pravico zahtevati, da se mu sredstva, ki jih ima na računu pri skladu, izplačajo v enkratnem znesku.

(8) Ne glede na določbo prejšnjega odstavka tega člena ima zavarovanec, ki je poklicni vojak in se mu odpove pogodba o zaposlitvi na obrambnem področju na podlagi zakona zaradi starostne omejitve opravljanja vojaške službe, enake pravice kot zavarovanec iz prejšnjega odstavka.

1. člen

(odlog uživanja pravice do poklicne pokojnine)

Ob pridobitvi pravice do poklicne pokojnine se lahko zavarovanec odloči, da bo odložil začetek uživanja poklicne pokojnine.

1. člen

(prostovljna vključitev v obvezno pokojninsko zavarovanje)

(1) V primeru, da se zavarovanec odloči prostovoljno vključiti v obvezno pokojninsko zavarovanje, se mu od mesečnega zneska poklicne pokojnine obračuna tudi prispevek za obvezno pokojninsko in invalidsko zavarovanje, in sicer v višini, kot je to določeno v 149. členu tega zakona.

(2) Ne glede na prejšnji odstavek zavarovanec lahko izbere višjo osnovo za plačilo prispevkov za obvezno pokojninsko zavarovanje. V tem primeru ne velja določba tretjega odstavka 202. člena tega zakona.

1. člen

(enkratno izplačilo sredstev)

(1) Zavarovanec, ki se invalidsko upokoji, ima pravico do izplačila odkupne vrednosti premoženja na osebnem računu, izračunanega na način, določen v tretjem odstavku 311. člena tega zakona.

(2) V primeru smrti zavarovanca v času do poklicne upokojitve, se dedičem ali upravičencem za primer smrti skladno z drugim in tretjim odstavkom 342. člena tega zakona izplača odkupna vrednost enot premoženja na osebnem računu umrlega zavarovanca, izračunana na način, določen v drugem odstavku 311. člena tega zakona.

1. člen

(jamstvo države)

V primeru, ko je nad upravljavcem sklada obveznega dodatnega pokojninskega zavarovanja začet postopek stečaja, likvidacije ali prisilne poravnave, država ob prenosu na drugega upravljavca jamči za minimalni zajamčeni donos na vplačane prispevke v sklad obveznega dodatnega pokojninskega zavarovanja.

## poglavje: POKOJNINSKI NAČRT POKLICNEGA ZAVAROVANJA

1. člen

(pokojninski načrt poklicnega zavarovanja)

(1) Pokojninski načrt poklicnega zavarovanja mora vsebovati:

* postopek sklenitve poklicnega zavarovanja;
* višino prispevkov za poklicno zavarovanje;
* način plačila prispevkov za poklicno zavarovanje;
* minimalni zajamčeni donos na vplačane prispevke;
* naložbeno politiko;
* stroške, ki se povrnejo upravljavcu;
* stroške v breme sredstev sklada obveznega dodatnega pokojninskega zavarovanja;
* določbe o izplačilu v enkratnem znesku;
* določbe o pridobitvi in izplačilu poklicne pokojnine;
* določbe o prenehanju članstva in zadržanju pravic;
* postopek obveščanja članov.

(2) Pokojninski načrt in njegove spremembe sprejme minister, pristojen za delo.

(3) Za sprejem in spremembo pokojninskega načrta se smiselno uporabljajo določbe drugega, petega, sedmega, osmega in devetega odstavka . člena tega zakona.

(4) Določbe pokojninskega načrta in njegove spremembe začnejo veljati, ko jih sprejme minister, pristojen za delo, upravljavec pa jih je dolžan uporabljati najkasneje v roku 30 dni, razen, če minister, pristojen za delo določi daljši rok.

## poglavje: UPRAVLJANJE SKLADA OBVEZNEGA DODATNEGA POKOJNINSKEGA ZAVAROVANJA

1. člen

(sklad obveznega dodatnega pokojninskega zavarovanja)

(1) Poklicno zavarovanje izvaja sklad obveznega dodatnega pokojninskega zavarovanja, ki se lahko oblikuje izključno kot vzajemni pokojninski sklad.

(2) Sklad obveznega dodatnega pokojninskega zavarovanja je premoženje, ki je financirano s sredstvi, zbranimi z vplačilom prispevkov poklicnega zavarovanja in ustvarjenimi z upravljanjem s temi sredstvi, in je namenjeno izključno kritju obveznosti do zavarovancev poklicnega zavarovanja.

(3) Sklad obveznega dodatnega pokojninskega zavarovanja je v lasti zavarovancev poklicnega zavarovanja, članov sklada.

(4) Za potrebe izvajanja poklicnega zavarovanja sklad obveznega dodatnega pokojninskega zavarovanja vzpostavi in obdeluje naslednje evidence:

* evidenco zavarovancev;
* evidenco zavezancev za plačilo prispevkov;
* evidenco obračunanih in plačanih prispevkih.

(5) Evidenca zavarovancev vsebuje:

* osebne podatke: ime in priimek, rojstne podatke, enotno matično številko občana ali enotno matično številko tujca, naslov stalnega ali začasnega prebivališča, državljanstvo;
* davčno številko;
* podatke o zaposlitvi: podjetje, delovno mesto;
* podatke o pokojninski dobi;
* številko dokumenta o sklenitvi zavarovanja;
* podatek o prispevni stopnji, če je pri delodajalcu, skladno s tretjim odstavkom 200. člena, dogovorjena višji prispevek.

(6) Evidenca zavezancev za plačilo prispevkov vsebuje:

* ime in sedež;
* registrsko številko;
* davčno številko.

(7) Osebni podatki se zbirajo praviloma neposredno od posameznika, na katerega se nanašajo, podatki, ki se nanašajo na delovno razmerje, se zbirajo na podlagi podatkov delodajalcev, podatki o pokojninski dobi se črpajo iz matične evidence pri zavodu, podatki o obračunanih in plačanih prispevkih se pridobijo iz obrazcev REK-1.

(8) Zavod in upravljavec sklada obveznega dodatnega pokojninskega zavarovanja lahko zbirata in izmenjujeta osebne podatke o zavarovancih za namen ugotovitve izpolnitve pogojev za pridobitev pravice do poklicne pokojnine, določitve njene višine in njeno izplačevanje.

(9) Podatki se hranijo 10 let po zadnjem izplačilu poklicne pokojnine ali odkupne vrednosti enot premoženja.

1. člen

(upravljavec sklada)

(1) Sklad obveznega dodatnega pokojninskega zavarovanja v imenu in za račun zavarovancev in drugih upravičencev upravlja Kapitalska družba pokojninskega in invalidskega zavarovanja, d.d. (v nadaljnjem besedilu: Kapitalska družba) ustanovljena skladno po ZPIZ-1, in sicer ločeno od svojega drugega premoženja.

(2) Storitve upravljanja sklada obsegajo:

* zbiranje premij poklicnega zavarovanja in vodenje osebnih računov zavarovancev sklada;
* upravljanje s premoženjem sklada;
* izplačevanje poklicnih pokojnin in odkupnih vrednosti.

(3) Za izplačevanje poklicnih pokojnin, se mora oblikovati poseben kritni sklad, skladno z drugim odstavkom 352. člena tega zakona.

(4) Kapitalska družba lahko posle iz drugega in tretjega odstavka tega člena s pogodbo prenese na zavarovalnico, ki opravlja zavarovalne posle v zavarovalni skupini življenjskih zavarovanj skladno z zakonom, ki ureja zavarovalništvo.

1. člen

(obveščanje in poslovanje sklada)

(1) Delodajalec je dolžan obveščati upravljavca sklada o vsaki novi zaposlitvi in prerazporeditvi delavca na delovno mesto, za katero je dolžan skleniti poklicno zavarovanje po tem zakonu. V primeru, da je bil sklad o tem obveščen z zamudo, je delodajalec dolžan poravnati zaostale prispevke skupaj z zamudnimi obrestmi od dneva razporeditve delavca.

(2) Za namen določitve poklicne pokojnine je zavod dolžan upravljavcu sklada pravočasno posredovati podatke o datumu pridobitve pravice do predčasne oziroma starostne pokojnine za zavarovanca poklicnega zavarovanja ter druge podatke, ki vplivajo na pridobitev in uživanje poklicne pokojnine.

1. člen

**(smiselna uporaba)**

(1) V kolikor v tem poglavju ni drugače določeno se glede poslovanja sklada, obveščanja, odbora sklada, uporabljajo določbe dvanajstega dela tega zakona o pokojninskem skladu, ki se nanašajo na vzajemni pokojninski sklad.

(2) Ne glede na prejšnji odstavek tega člena se za sklad obveznega dodatnega pokojninskega zavarovanja ne uporabljajo določbe dvanajstega dela tega zakona, ki se nanašajo na pravila upravljanja vzajemnega pokojninskega sklada.

# DVANAJSTI DEL

# DODATNO ZAVAROVANJE

## XXIX. poglavje: SPLOŠNE DOLOČBE

1. člen

**(področje urejanje)**

(1) V tem delu se ureja oblika dodatnega zavarovanja, na podlagi katerega varčevalci ali varčevalke in zavarovanci (v nadaljnjem besedilu: člani) pridobijo pravico do dodatne pokojnine ali predčasne dodatne pokojnine v obliki pokojninske rente in na podlagi katerega člani, vključeni v zavarovanje, in delodajalci, ki financirajo pokojninski načrt, pridobijo davčne in druge olajšave.

(2) V tem delu se določajo tudi pogoji za ustanovitev pokojninskih skladov, način njihovega poslovanja ter upravljanja.

(3) V tem delu je urejeno tudi izplačevanje dodatne pokojnine ali predčasne dodatne pokojnine v obliki pokojninske rente.

1. člen

**(pojem)**

(1) Dodatno zavarovanje predstavlja po tem zakonu zbiranje denarnih sredstev na osebnih računih članov, vključenih v to obliko zavarovanja, z namenom, da se jim ob dopolnitvi določene starosti ali v drugih primerih, določenih s pokojninskim načrtom ali s tem zakonom, zagotovi pravica do dodatne pokojnine ali druge v tem zakonu določene pravice.

(2) Kolektivno dodatno zavarovanje je zavarovanje, v katerega se vključijo posamezniki preko svojega delodajalca, ki v celoti financira pokojninski načrt v breme lastnih sredstev (v nadaljnjem besedilu: kolektivno zavarovanje). V kolektivno zavarovanje, se lahko vključijo tudi zavarovanci, ki opravljajojo pridobitno ali drugo samostojno dejavnost.

(3) Individualno dodatno zavarovanje je zavarovanje, v katerega se lahko vključi samostojno vsak posameznik iz . člena tega zakona, ki v celoti z lastnimi sredstvi financira vplačila premije (v nadaljnjem besedilu: individualno zavarovanje).

(4) Določbe tega poglavja se smiselno uporabljajo tudi za:

* zaprte vzajemne pokojninske sklade, ustanovljene po Zakonu o kolektivnem dodatnem

pokojninskem zavarovanju za javne uslužbence (Uradni list RS, št. 126/03; v nadaljnjem besedilu: ZKDPZ), če ni v ZKDPZ določeno drugače;

* sklad obveznega dodatnega pokojninskega zavarovanja, če v enajstem delu ni določeno drugače;
* prvi pokojninski sklad ustanovljen na podlagi Zakona o prvem pokojninskem skladu Republike Slovenije in preoblikovanju pooblaščenih investicijskih družb (Uradni list RS, št. 50/99, 26/2005, UPB1 in 85/2009; v nadaljnjem besedilu: ZPISPID), če v ZPSPID ni določeno drugače.

1. člen

**(člani dodatnega zavarovanja)**

(1) V dodatno zavarovanje po tem zakonu se lahko vključi le zavarovanec ali uživalec pravic iz obveznega pokojninskega zavarovanja.

(2) Pogoji zavarovanja, določeni v pokojninskem načrtu, in pogoji za pridobitev pravic iz dodatnega zavarovanja ne smejo biti določeni različno glede na spol, narodnost, raso ali etnično poreklo, vero ali prepričanja, invalidnost, starost ali spolno usmerjenost.

(3) Ne glede na določbo prejšnjega odstavka so lahko pogoji zavarovanja pri izračunu višine pokojninske rente določeni različno glede na starost.

1. člen

**(pokojninski sklad)**

(1) Sredstva iz naslova dodatnega zavarovanja se zbirajo in upravljajo v pokojninskem skladu, oblikovanem po tem zakonu.

(2) Pokojninski sklad se lahko oblikuje kot:

* vzajemni pokojninski sklad;
* - krovni pokojninski sklad ali
* - kritni sklad.

(3) Noben drug subjekt, razen pokojninskih skladov iz prejšnjega odstavka ter subjektov iz 328. člena tega zakona, ne sme zbirati denarnih sredstev, posredovati pri zbiranju ali kako drugače zagotavljati pogoje za zbiranje denarnih sredstev za namene dodatnega zavarovanja po tem zakonu.

1. člen

**(naložbene strategije dodatnega zavarovanja)**

(1) Upravljavec pokojninskega sklada sredstva, zbrana v okviru dodatnega zavarovanja, upravlja:

* v skladu z naložbeno politiko življenjskega cikla člana iz 312. člena in 325. člena tega zakona ali
* v skladu z naložbeno politiko zagotavljanja zajamčene donosnosti na čisto vplačilo skladno s 313. ali 326. členom tega zakona.

(2) Metodologijo za izračun in višino minimalne zajamčene donosnosti določi minister, pristojen za finance.

## poglavje: PRAVICE NA PODLAGI DODATNEGA ZAVAROVANJA

### 1. Prejemki

1. člen

**(prejemki iz dodatnega zavarovanja)**

Na podlagi dodatnega zavarovanja član dodatnega zavarovanja in po izpolnitvi pogojev , določenih v 220. in 221. členu tega zakona, pridobi pravico do pokojninske rente, kot je urejena v drugem odstavku 341. člena tega zakona in ki se izplačuje skladno z drugim odstavkom 351. člena tega zakona.

1. člen

**(pogoji za pridobitev pravice do dodatne pokojnine)**

(1) Član dodatnega zavarovanja pridobi pravico do dodatne pokojnine, ko je uveljavil pravico do predčasne ali starostne pokojnine v skladu s tem zakonom.

(2) Ne glede na določbo prejšnjega odstavka član dodatnega zavarovanja pridobi pravico do dodatne pokojnine, ko je uveljavil pravico do invalidske pokojnine v skladu s predpisi, ki urejajo obvezno pokojninsko in invalidsko zavarovanje.

(3) Članu, ki je pridobil pravico do dodatne pokojnine in se za stalno izseli v tujino, se pokojninska renta izplačuje tudi na ozemlje druge države.

1. člen

**(pogoji za pridobitev pravice do predčasne dodatne pokojnine)**

(1) Član pridobi pravico do predčasna dodatna pokojnina pred izpolnitvijo pogojev iz prvega odstavka . člena tega zakona, če:

* je dopolnil 57 let starosti in
* ni več vključen v obvezno pokojninsko zavarovanje.

(2) Članu, ki je pridobil pravico do predčasne dodatne pokojnine in se za stalno izseli v tujino, se pokojninska renta izplačuje tudi na ozemlje druge države.

### 2. Odkupna vrednost premoženja

1. člen

**(pravica do izplačila odkupne vrednosti v enkratnem znesku)**

(1) Ne glede na določbe 220. in 221. člena tega zakona lahko član kolektivnega zavarovanja v primeru izstopa iz zavarovanja od upravljavca zahteva izplačilo odkupne vrednosti premoženja z njegovega osebnega računa v enkratnem znesku:

* če je že uveljavil pravico do pokojnine iz obveznega zavarovanja in
* če sredstva na njegovem osebnem računu kolektivnega zavarovanja ne presegajo 3000 eurov.

(2) Odkupna vrednost iz prejšnjega odstavka se izračuna in izplača skladno z določbami 311. člena tega zakona.

(3) Član individualnega zavarovanja lahko v primeru izstopa iz zavarovanja kadarkoli zahteva izplačilo odkupne vrednosti premoženja z njegovega osebnega računa v enkratnem znesku, skladno z določbami 311. člena tega zakona.

(4) Ne glede na določbo prvega odstavka tega člena ima oseba, ki jo je član imenoval za upravičenca v primeru smrti, v primeru, ko dodatno zavarovanje preneha skladno s 342. členom, pravico zahtevati od upravljavca pokojninskega sklada, da ji izplača enkratno denarno izplačilo v višini celotne odkupne vrednosti premoženja vpisanega na osebnem računu člana, ne glede na višino premoženja, skladno z določbami 311. člena tega zakona.

(5) Če član ni navedel upravičenca za primer smrti, preide pravica zahtevati od upravljavca pokojninskega sklada izpolnitev obveznosti iz prejšnjega odstavka na dediče člana. Upravljavec izplača enkratno denarno izplačilo v višini odkupne vrednosti, ko zahtevo iz prejšnjega odstavka podajo upravičenci za primer smrti ali dediči člana. V primeru vložitve zahteve dedičev so le-ti dolžni vlogi priložiti pravnomočni sklep o dedovanju.

## poglavje: VZPOSTAVITEV DODATNEGA ZAVAROVANJA

### 1. Pokojninski načrti

1. člen

**(pokojninski načrt)**

(1) Prostovoljno dodatno zavarovanje iz tega poglavja se vzpostavi na podlagi odobrenega pokojninskega načrta. Pokojninske rente se izplačujejo na podlagi pokojninskega načrta za izplačevanje pokojninske rente.

(2) Pokojninski načrt določa pogoje za pridobitev pravic iz dodatnega zavarovanja, vrsto in obseg teh pravic ter postopek za njihovo uveljavitev.

(3) Pokojninski načrt se izvaja na podlagi upravljanja pokojninskih skladov, ustanovljenih po tem zakonu.

(4) V primeru spremembe pokojninskega načrta, se spremembe uporabljajo za vse člane, tudi za tiste, ki so se v dodatno zavarovanje vključili pred spremembami pokojninskega načrta.

1. člen

**(Predmet)**

(1) Pokojninski načrt predstavlja splošne pogoje zavarovanja in mora zagotavljati dodatno zavarovanje z namenom pridobitve pravice do:

− dodatne pokojnine iz . člena tega zakona in

− predčasne dodatne pokojnine iz . člena tega zakona.

(2) Pokojninski načrt kolektivnega zavarovanja je pokojninski načrt, ki ga oblikuje delodajalec in je namenjen kolektivnemu zavarovanju.

(3) Pokojninski načrt individualnega zavarovanja je pokojninski načrt, ki ga oblikuje upravljavec pokojninskega sklada in je namenjen individualnemu zavarovanju.

(4) Oseba je lahko istočasno vključena v dodatno zavarovanje samo po enem pokojninskem načrtu kolektivnega zavarovanja in po enem pokojninskem načrtu individualnega zavarovanja, ki izpolnjujeta pogoje iz 226. člena tega zakona.

(5) Ne glede na določbo prejšnjega odstavka je lahko oseba, ki sklene pogodbo o zaposlitvi za krajši delovni čas z več delodajalci in tako doseže polni delovni čas skladno z zakonom, ki ureja delovna razmerja, vključena v pokojninski načrt kolektivnega zavarovanja pri vsakem izmed delodajalcev, pri katerem je zaposlena za krajši delovni čas.

(6) Pokojninski načrt za izplačevanje pokojninske rente določa pogoje ter način izračunavanja in izplačevanja pokojninskih rent iz dodatnega zavarovanja.

1. člen

**(vsebina pokojninskega načrta)**

(1) Pokojninski načrt mora vsebovati:

* opredelitev ali gre za dodatno zavarovanje, pri katerem član prevzema naložbeno tveganje ali za zavarovanja z zajamčenim donosom;
* opredelitev oblike pokojninskega sklada, preko katerega se izvaja pokojninski načrt;
* opredelitev, ali je pokojninski načrt namenjen individualnemu ali kolektivnemu zavarovanju;
* pogoje za vključitev v kolektivno ali individualno zavarovanje;
* določbo, da upravljavec sklenitve dodatnega zavarovanja ne pogojuje z izplačevanjem pokojninske rente;
* način in roke za izvedbo vplačil;
* pogoje za prenehanje zavarovanja pred pridobitvijo pravice do dodatne pokojnine ali predčasne dodatne pokojnine in pravice člana ali upravičencev v takšnih primerih;
* pogoje za sklenitev mirovanja individualnega zavarovanja;
* pogoje za pridobitev pravice do dodatne pokojnine in predčasne dodatne pokojnine;
* postopek uveljavitve dodatne pokojnine in predčasne dodatne pokojnine v obliki pokojninske rente;
* upravljavca sklada;
* pogoje za mirovanje.

(2) Za izplačevanje pokojninske rente, kot je urejena v drugem odstavku 341. člena tega zakona in ki se izplačuje skladno z določbami drugega odstavka 351. člena tega zakona, mora izplačevalec iz prvega odstavka 351. člena tega zakona oblikovati pokojninski načrt za izplačevanje pokojninske rente, ki mora določati način izračunavanja pokojninske rente in ki mora biti odobren skladno z določbami 226. člena tega zakona.

1. člen

**(odobritev pokojninskega načrta)**

(1) Pokojninski načrt ali pokojninskega načrta za izplačevanje pokojinske rente, na podlagi katerega se lahko uveljavljajo davčne in druge olajšave, mora odobriti minister, pristojen za delo.

(2) Zahtevo za odobritev pokojninskega načrta vloži upravljavec pokojninskega sklada, ki bo izvajal pokojninski načrt.

(3) Zahtevo za odobritev pokojninskega načrta za izplačevanje pokojninske rente vloži izplačevalec pokojninske rente.

(4) Če upravljavec pokojninskega sklada še ni vpisan v sodni register, vloži zahtevo iz prejšnjega odstavka njegov ustanovitelj.

(5) Zahtevi iz drugega in tretjega ali četrtega odstavka tega člena mora vložnik priložiti:

* besedilo pokojninskega načrta;
* obrazložitev posameznih določb pokojninskega načrta ter
* dokazilo o plačilu upravne takse, skladno z zakonom, ki ureja upravne takse.

(6) Minister, pristojen za delo, odobri pokojninski načrt ali pokojninskega načrta za izplačevanje pokojninske rente, če ugotovi, da pokojninski načrt vsebuje vse obvezne sestavine skladno z določbo 225. člena tega zakona ali ter da so določbe pokojninskega načrta v skladu s tem zakonom.

(7) Minister, pristojen za delo, odloči o odobritvi pokojninskega načrta z odločbo v upravnem postopku.

(8) Minister, pristojen za delo, mora izdati odločbo o odobritvi pokojninskega načrta najkasneje v roku 60 dni od dneva prejema popolne zahteve za odobritev.

(9) Določbe tega člena se smiselno uporabljajo tudi za vse kasnejše spremembe pokojninskega načrta iz prvega odstavka tega člena. Poleg dokumentov iz četrtega odstavka tega člena, mora vložnik zahteve za spremembo pokojninskega načrta zahtevi priložiti še:

* besedilo sprememb določb pokojninskega načrta;
* obrazložitev besedila sprememb določb pokojninskega načrta, iz katerega so razvidne predlagane spremembe določb pokojninskega načrta;
* čistopis pokojninskega načrta z vključenimi spremembami ter
* obrazložitev učinkov spremenjenega pokojninskega načrta za obstoječe člane pokojninskega sklada.

(10) Pokojninski načrt in spremembe pokojninskega načrta pričnejo veljati, ko jih odobri minister, pristojen za delo, ter se pričnejo uporabljati z dnem uveljavitve pravil ali sprememb pravil.

### 2. Register pokojninskih načrtov

1. člen

**(registracija pokojninskega načrta)**

(1) Pokojninski načrt in pokojninski načrt za izplačevanje pokojninske rente, odobren v skladu 226. členom tega zakona, se vpiše v poseben register, ki ga vodi pristojni davčni organ (v nadaljnjem besedilu: register).

(2) Register je sestavljen iz glavne knjige in zbirke listin.

(3) Glavna knjiga je namenjena vpisu podatkov, za katere ta zakon ali na njegovi podlagi izdan predpis določa, da se vpišejo v register.

(4) Pokojninski načrt in pokojninski načrt za izplačevanje pokojninske rente ter listine, za katere ta zakon ali na njegovi podlagi izdan predpis določa, da se predložijo registru, se vložijo v zbirko listin.

1. člen

**(prijava za vpis v register)**

Prijavo za vpis v register vloži upravljavec pokojninskega sklada po tem zakonu.

1. člen

**(podzakonski akt)**

Natančnejši predpis o vsebini in obliki prijave za vpis v register, prijavi sprememb, načinu dajanja podatkov ter dokumentaciji, ki jo je potrebno priložiti prijavi za vpis v register, izda minister, pristojen za finance.

1. člen

**(postopek vpisa v register)**

(1) Postopek za vpis v register se začne z vložitvijo prijave iz 228. člena tega zakona.

(2) O vpisu v register odloča na prvi stopnji davčni urad, pri katerem je vlagatelj prijave, kot zavezanec za davek, vpisan v register.

(3) Davčni urad iz prejšnjega odstavka opravi vpis v register, če je prijavo v predpisani obliki in vsebini vložila pristojna oseba, če so prijavi priložene predpisane listine in če pokojninski načrt ali pokojninski načrt za izplačevanje pokojninske rente, ki se prijavlja za vpis v register, izpolnjuje pogoje iz prvega in šestega odstavka 226. člena tega zakona.

(4) Davčni urad iz drugega odstavka tega člena mora oceniti ali so za vpis v register izpolnjeni predpisani pogoji ter izdati odločbo, s katero odloči o prijavi za vpis v register.

1. člen

**(pravna sredstva)**

(1) Zoper odločbo iz četrtega odstavka prejšnjega člena je dovoljena pritožba.

(2) Pritožba se vloži v roku 15 dni od vročitve odločbe pri organu, ki izdal odločbo na prvi stopnji.

(3) Za odločanje o pritožbi iz prejšnjega odstavka tega člena je na drugi stopnji stvarno pristojno Ministrstvo za finance.

1. člen

**(učinek vpisa)**

(1) Z vpisom pokojninskega načrta v register delodajalec in člani dodatnega zavarovanja pridobijo pravico do davčnih in drugih olajšav.

(2) Z vpisom pokojninskega načrta za izplačevanje pokojninske rente v register člani – prejemniki rente - dodatnega zavarovanja pridobijo pravico do davčnih in drugih olajšav.

1. člen

**(izbris iz registra**)

(1) Pristojni davčni urad izbriše pokojninski načrt ali pokojninski načrt za izplačevanje pokojninske rente iz registra, če ugotovi:

* da pokojninski načrt ne izpolnjuje več pogojev, določenih v tem zakonu;
* da se je dodatno zavarovanje po vpisanem pokojninskem načrtu prenehalo izvajati.

(2) Pristojni davčni urad izbriše pokojninski načrt ali pokojninski načrt za izplačevanje pokojninske rente iz registra tudi če ugotovi, da je bil pokojninski načrt vpisan v register na podlagi neresničnih dejstev ali listin.

(3) Zoper odločbo o izbrisu pokojninskega načrta iz registra je dovoljena pritožba.

(4) Za vložitev in odločanje o pritožbi iz prejšnjega odstavka se uporabljajo določbe tega zakona o vložitvi in odločanju o pritožbi zoper odločbo o vpisu pokojninskega načrta v register.

(5) Izbris pokojninskega načrta iz registra ima za posledico izgubo pravice do davčnih in drugih olajšav iz prejšnjega člena, in sicer od dneva pravnomočnosti odločbe o izbrisu.

### 3. Kolektivno dodatno zavarovanje

1. člen

**(pokojninski načrt kolektivnega zavarovanja)**

(1) Delodajalec oblikuje pokojninski načrt za svoje zaposlene s tem, da se s pogodbo o oblikovanju pokojninskega načrta iz 236. člena tega zakona ali v okviru kolektivne pogodbe zaveže, da bo financiral ta pokojninski načrt tako, da bo vplačeval premijo v korist svojih zaposlenih, ki so se vključili v kolektivno zavarovanje po tem pokojninskem načrtu.

(2) Delodajalec ali več delodajalcev skupaj lahko oblikuje pokojninski načrt kolektivnega zavarovanja.

(3) Delodajalec lahko oblikuje pokojninski načrt tudi tako, da pristopi k odobrenemu pokojninskemu načrtu kolektivnega zavarovanja, ki se izvaja na podlagi odprtega pokojninskega sklada.

(4) V pokojninski načrt kolektivnega zavarovanja, ki ga je oblikoval delodajalec skladno s 236. členom tega zakona, se pod enakimi pogoji vključijo vsi zaposleni pri delodajalcu.

(5) Ne glede na določbo prejšnjega odstavka se lahko kot pogoj za uveljavitev pravice do vključitve v pokojninski načrt kolektivnega zavarovanja pri delodajalcu določi, da mora biti zaposleni v delovnem razmerju pri delodajalcu določeno časovno obdobje, ki pa ne sme biti daljše od enega leta.

(6) Delodajalec lahko hkrati financira le en pokojninski načrt kolektivnega zavarovanja iz prvega odstavka 226. člena tega zakona.

(7) Ne glede na določbo prejšnjega odstavka tega člena, lahko delodajalec prevzemnik eno leto od dneva prenosa podjetja financira dva pokojninska načrta kolektivnega zavarovanja iz 226. člena tega zakona, v kolikor prevzetim delavcem zagotavlja pravice skladno z določbo drugega odstavka 240. člena tega zakona.

(8) Ne glede na določbo četrtega odstavka tega člena, lahko zaposleni pri delodajalcu, ki je za svoje zaposlene oblikoval pokojninski načrt kolektivnega zavarovanja, s pisno izjavo zahteva, da se ga ne vključi v pokojninski načrt kolektivnega zavarovanja.

1. člen

**(pogodba o financiranju pokojninskega načrta kolektivnega zavarovanja)**

(1) V primeru iz tretjega odstavka prejšnjega člena mora delodajalec, ki je oblikoval pokojninski načrt kolektivnega zavarovanja, skleniti z upravljavcem pokojninskega sklada posebno pogodbo o financiranju pokojninskega načrta kolektivnega zavarovanja.

(2) Pogodba o financiranju pokojninskega načrta kolektivnega zavarovanja mora biti v skladu s tem zakonom in pogodbo o oblikovanju pokojninskega načrta, sklenjeno v skladu s tem zakonom in z določbami kolektivne pogodbe, ki se nanašajo na dodatno zavarovanje in so v skladu s tem zakonom.

(3) Delodajalec mora članu dodatnega zavarovanja omogočiti vpogled v določbe pogodbe o financiranju pokojninskega načrta kolektivnega zavarovanja, ki se nanšajo na vplačilo premije (v nadaljnjem besedilu: vplačilo) in stroške, ki jih upravljavec pokojninskega sklada zaračunava.

1. člen

**(oblikovanje pokojninskega načrta kolektivnega zavarovanja)**

(1) Pokojninski načrt kolektivnega zavarovanja se oblikuje v skladu s pogodbo o oblikovanju pokojninskega načrta, ki jo kot pogodbeni stranki skleneta delodajalec in pri njemu zaposleni delavci. Pokojninski načrt se lahko oblikuje tudi tako, da predstavlja del kolektivne pogodbe.

(2) Pogodba o oblikovanju pokojninskega načrta kolektivnega zavarovanja ali določbe kolektivne pogodbe, ki se nanašajo na dodatno zavarovanje, mora vsebovati zlasti:

* pogoje za vključitev v pokojninski načrt kolektivnega zavarovanja;
* višino vplačila ali način izračuna višine vplačila;
* način in roke za financiranje vplačil ter pravne posledice, če vplačila niso izvedena;
* višino vplačila v primeru dela s skrajšanim delovnim časom od polnega, v primeru dopolnilnega dela ter v času prejemanja nadomestil;
* določbo, kdo bo v skladu s pokojninskim načrtom kolektivnega zavarovanja upravljal pokojninski sklad, ki se oblikuje s to pogodbo;
* posledice prenehanja zaposlitve pri delodajalcu;
* razloge in pogoje za prenehanje pogodbe o oblikovanju pokojninskega načrta kolektivnega zavarovanja;
* stroške, ki jih zaračunava upravljavec, določene s pogodbo iz prejšnjega člena tega zakona.

(3) Delodajalec, ki oblikuje pokojninski načrt kolektivnega zavarovanja, mora zaposlenim vključitev v zavarovanje, ki članu zagotavlja tudi izbiro sklada z, zajamčeno donosnostjo skladno s 313. ali 326. členom tega zakona.

1. člen

**(sklenitev pogodbe o oblikovanju pokojninskega načrta kolektivnega zavarovanja s strani zaposlenih)**

(1) V imenu zaposlenih odloča o sklenitvi pogodbe o oblikovanju pokojninskega načrta kolektivnega zavarovanja reprezentativni sindikat pri delodajalcu.

(2) Če v družbi ni reprezentativnega sindikata, odloča o sklenitvi pogodbe o oblikovanju pokojninskega načrta kolektivnega zavarovanja svet delavcev, organiziran skladno z zakonom, ki ureja sodelovanje delavcev pri upravljanju.

(3) Če v družbi ni reprezentativnega sindikata in ne sveta delavcev, odločajo o sklenitvi pogodbe o oblikovanju pokojninskega načrta kolektivnega zavarovanja,, zaposleni neposredno na zboru delavcev ali s posebno pisno izjavo.

(4) Sklep o sklenitvi pogodbe mora biti sprejet z večino glasov vseh zaposlenih. Pogodba o oblikovanju pokojninskega načrta kolektivnega zavarovanja je s strani zaposlenih sklenjena, ko je sprejet sklep o sklenitvi pogodbe s predpisano večino.

1. člen

**(sklenitev pogodbe o oblikovanju pokojninskega načrta kolektivnega zavarovanja s strani delodajalca)**

Na strani delodajalca odloča o sklenitvi pogodbe o oblikovanju pokojninskega načrta kolektivnega zavarovanja poslovodstvo družbe.

1. člen

**(vključitev v kolektivno zavarovanje)**

(1) Zaposleni se vključi v pokojninski načrt kolektivnega zavarovanja z dnem vplačila v pokojninski sklad, na podlagi pokojninskega načrta delodajalca, ki je oblikoval pokojninski načrt kolektivnega zavarovanja, razen v primeru iz petega in osmega odstavka 234. člena tega zakona.

(2) Delodajalec je dolžan upravljavcu pokojninskega sklada vsaj 30 dni pred vplačilom prve premije posredovati osebne podatke in davčno številko zaposlenih, ki se vključujejo v kolektivno zavarovanje.

(3) Upravljavec mora v 15 dneh pred prvim vplačilom v pokojninski sklad članu izdati obvestilo o vključitvi. Obvestilu o vključitvi mora upravljavec priložiti:

* pokojninski načrt;
* izjavo o naložbeni politiki;
* pravila upravljanja pokojninskega sklada.

(4) Upravljavec krovnega pokojninskega sklada ali zavarovalnica ali pokojninska družba, ki dodatno zavarovanje izvaja preko kritnih skladov z različnimi naložbenimi politikami, mora člana hkrati z obvestilom o vključitvi obvestiti o možnosti izbire med posameznimi podskladi ali kritnimi skladi z različnimi naložbenimi politikami.

(5) Član ima v roku 10 dni od dne, ko ga je upravljavec obvestil o tej pravici, pravico izbrati podsklad v okviru krovnega pokojninskega sklada ali kritni sklad, ki izvaja naložbeno politiko, ustrezno starostni skupini člana, ali podsklad ali kritni sklad, ki izvaja manj agresivno naložbeno politiko kot podsklad ali kritni sklad, ki ustreza starostni skupini člana.

(6) V kolikor član v roku iz prejšnjega odstavka upravljavca ne obvesti o izbiri, se šteje, da je izbral podsklad ali kritni sklad, ki izvaja naložbeno politiko ustrezno starostni skupini člana.

(7) Začetek kolektivnega zavarovanja je prvi dan meseca, za katerega je bilo vplačilo izvedeno.

(8) Podrobnejšo vsebino obvestila o vključitvi iz drugega odstavka tega člena in izjave o izbiri iz četrtega odstavka tega člena predpiše Agencija za trg vrednostnih papirjev ( v nadaljnjem besedilu: Agencija) v primeru, ko je pokojninski sklad oblikovan kot vzajemni pokojninski sklad ali kot krovni pokojninski sklad ali Agencija za zavarovalni nadzor v primeru, ko je pokojninski sklad oblikovan kot kritni sklad.

1. člen

**(posledice pri pravnem prenosu podjetja)**

(1) Če pride zaradi pravnega prenosa podjetja ali dela podjetja, izvedenega na podlagi zakona, drugega predpisa, pravnega posla ali pravnomočne sodne odločbe ali zaradi združitve ali delitve do spremembe delodajalca, preidejo pogodbene in druge pravice in obveznosti iz pogodbe o oblikovanju pokojninskega načrta ali kolektivne pogodbe, v delu, kjer je urejeno dodatno zavarovanje, ki so jih imeli delavci na dan prenosa pri delodajalcu prenosniku, na delodajalca prevzemnika, v kolikor ob prenosu ni dogovorjeno drugače.

(2) Pravice in obveznosti iz pogodbe o oblikovanju pokojninskega načrta, ki je zavezovala delodajalca prenosnika, mora delodajalec prevzemnik v primeru iz prejšnjega odstavka zagotavljati delavcem najmanj eno leto, razen če pogodba o oblikovanju pokojninskega načrta ali kolektivna pogodba preneha veljati pred potekom enega leta ali če je pred potekom enega leta sklenjena nova pogodba o oblikovanju pokojninskega načrta ali kolektivna pogodba, pri kateri sodelujejo vsi delavci pri delodajalcu prevzemniku.

(3) V kolikor ima delodajalec prevzemnik za svoje delavce že oblikovan pokojninski načrt, se prevzeti delavci po poteku roka iz prejšnjega odstavka vključijo v kolektivno zavarovanje po pokojninskem načrtu, ki ga je delodajalec prevzemnik oblikoval za svoje zaposlene. Prevzeti delavci, ki ob vključitvi v kolektivno zavarovanje iz prejšnjega stavka ne izkoristijo pravice iz . člena tega zakona in ne prenesejo sredstev k že oblikovanemu pokojninskemu načrtu delodajalca prevzemnika v roku enega leta od dneva prenosa podjetja, v okviru pokojninskega načrta delodajalca prenosnika zadržijo pravice.

(4) Delodajalec prenosnik skupaj z delodajalcem prevzemnikom odškodninsko odgovarja za terjatve delavcev iz naslova zapadlih in neizvedenih vplačil v kolektivno zavarovanje, nastale do datuma prenosa.

### 4. Individualno dodatno zavarovanje

1. člen

**(vključitev v individualno zavarovanje)**

(1) Oseba se vključi v individualno zavarovanje po pokojninskem načrtu individualnega zavarovanja tako, da s posebno izjavo (v nadaljnjem besedilu: pristopno izjavo) pristopi k pokojninskemu načrtu, ki ga izvaja izbrani pokojninski sklad in ko izvede prvo vplačilo.

(2) V primeru, da se pokojninski načrt iz prejšnjega odstavka izvaja na podlagi krovnega vzajemnega pokojninskega sklada ali kritnih skladov z različnimi naložbenimi politikami, mora član že v pristopni izjavi izbrati tudi podsklad krovnega pokojninskega sklada ali kritni sklad, v katerega želi nalagati sredstva.

(3) V kolikor član v primeru iz prejšnjega odstavka že v pristopni izjavi ne izbere podsklada ali kritnega sklada, se šteje, da je izbral podsklad ali kritni sklad, ki izvaja naložbeno politiko, ustrezno starostni skupini člana.

(4) Podrobnejšo vsebino izjave o pristopu iz prvega in drugega odstavka tega člena predpiše Agencija v primeru, ko je pokojninski sklad oblikovan kot vzajemni pokojninski sklad ali kot krovni pokojninski sklad ali Agencija za zavarovalni nadzor v primeru, ko je pokojninski sklad oblikovan kot kritni sklad.

(5) Začetek individualnega zavarovanja je prvi dan meseca, za katerega je bilo vplačilo izvedeno.

## poglavje: VPLAČILA V DODATNO ZAVAROVANJE

### 1. Vplačila

1. člen

**(vplačila v kolektivno zavarovanje)**

(1) Vplačilo kolektivnega zavarovanja je denarni znesek, ki ga v korist člana plačuje izključno delodajalec, pri katerem je član zaposlen ali pravna oseba ali državni organ, pri katerem član poklicno opravlja določeno funkcijo (v nadaljnjem besedilu: delodajalec), na način in pod pogoji, določenimi v tem zakonu.

(2) Vplačilo iz prejšnjega odstavka bremeni delodajalca.

1. člen

**(vplačila v individualno zavarovanje)**

(1) Vplačilo individualnega zavarovanja je denarni znesek, ki ga plačuje član in na podlagi katerega pridobi pravice iz dodatnega zavarovanja po tem zakonu.

(2) Vplačila iz prejšnjega odstavka se lahko izvajajo samo v okviru pokojninskega načrta individualnega zavarovanja.

1. člen

**(register osebnih računov)**

(1) Upravljavec mora voditi register osebnih računov članov pokojninskega sklada.

(2) Osebni račun člana mora vsebovati podatke o posameznih vplačilih, skupni vrednosti privarčevanih sredstev ter v primeru pokojninskega sklada z zajamčeno donosnostjo na vplačano čisto vplačilo podatek o zajamčeni vrednosti sredstev člana.

(3) Agencija predpiše podrobnejši način vodenja in obvezno vsebino registra osebnih računov članov pokojninskega sklada.

1. člen

**(roki za vplačilo)**

(1) Vplačilo dodatnega zavarovanja se določi in plačuje za koledarski mesec, lahko pa se plača tudi kot polletno ali celoletno vplačilo, če je tako določeno s pokojninskim načrtom.

(2) Ne glede na določbo prejšnjega odstavka se za obdobje koledarskega leta lahko plačajo tudi dodatna vplačila v enkratnem znesku, če je tako določeno s pokojninskim načrtom.

(3) V kolikor delodajalec v primeru kolektivnega dodatnega zavarovanja dvakrat zaporedoma ne izvede vplačila v roku, določenem s pogodbo oblikovanju pokojninskega načrta iz 236. člena tega zakona, ga mora upravljavec pozvati za plačilo najkasneje v 15 dneh od dneva zapadlosti zadnjega plačila.

(4) Upravljavec mora v primeru iz prejšnjega odstavka obvestiti tudi organ iz 237. člena tega zakona, ki je v imenu zaposlenih sklenil pogodbo o oblikovanju pokojninskega načrta in organ, pristojen za inšpekcijo dela (v nadaljnjem besedilu: inšpektorat ).

1. člen

**(višina minimalnega vplačila)**

(1) Znesek vplačil kolektivnega zavarovanja, ki ga za posameznega člana v posameznem koledarskem letu plača delodajalec, ne sme biti nižji od 240 eurov.

(2) V primeru, da zavarovanec ni bil vključen v kolektivno zavarovanje celo leto, se znesek zniža sorazmernemu številu mesecev vključitve.

### *2.* **Mirovanje dodatnega zavarovanja**

1. člen

**(pravica do sklenitve mirovanja dodatnega zavarovanja)**

(1) Delodajalec in upravljavec pokojninskega sklada se lahko dogovorita, da delodajalec začasno preneha z vplačevanjem v korist zaposlenih (mirovanje kolektivnega zavarovanja). O sklenitvi mirovanja kolektivnega zavarovanja mora delodajalec obvestiti organ iz 237. člena tega zakona.

(2) Pogoji za vzpostavitev mirovanja iz prejšnjega odstavka se določijo v pogodbi o oblikovanju pokojninskega načrta kolektivnega zavarovanja ali v kolektivni pogodbi iz 236. člena tega zakona ter v pokojninskem načrtu.

(3) Član in upravljavec se lahko dogovorita, da član začasno preneha z vplačevanjem po pokojninskem načrtu individualnega zavarovanja (mirovanje individualnega dodatnega zavarovanja).

(4) Pogoji za vzpostavitev mirovanja iz prejšnjega odstavka se določijo v pokojninskem načrtu individualnega zavarovanja.

### 3. Zadržanje pravic

1. člen

**(zadržanja pravic)**

(1) Član dodatnega zavarovanja ima v primerih, določenih s tem zakonom, pravico do zadržanja pravic iz dodatnega zavarovanja.

(2) V kolikor član uveljavi pravico iz prejšnjega odstavka se šteje, da ni vključen v pokojninski načrt kolektivnega ali individualnega zavarovanja.

(3) Sredstva, ki jih na podlagi tega zakona član zadrži, se obravnavajo enako kot sredstva članov, ki še nadalje vplačujejo v ta pokojninski sklad.

### 4. Prenos sredstev

1. člen

**(pravica do prenosa sredstev med pokojninskimi načrti)**

(1) Član lahko od upravljavca pokojninskega sklada kadarkoli zahteva prenos sredstev v pokojninski sklad, ki ga na podlagi drugega pokojninskega načrta iz 226. člena tega zakona upravlja drug upravljavec.

(2) Ne glede na prvi odstavek tega člena sme član sredstva prenesti šele, ko mu preneha delovno razmerje pri delodajalcu, preko katerega je vključen v kolektivno zavarovanje, razen v primeru, ko delodajalec, preko katerega je vključen v kolektivno zavarovanje, sklene pogodbo o financiranj pokojninskega načrta kolektivnega zavarovanja z drugim upravljavcem pokojninskega sklada..

(3) Ne glede na določbo prvega odstavka tega člena prenos sredstev med pokojninskim načrtom kolektivnega zavarovanja in pokojninskim načrtom individualnega zavarovanja ni dovoljen.

(4) Prenos sredstev se opravi na podlagi pisne zahteve za prenos sredstev.

(5) Rok za prenos sredstev je 60 dni od obračunskega dne po stanju, na katerega je izračunana odkupna vrednost premoženja.

.

1. člen

**(prenos sredstev med podskladi krovnega pokojninskega sklada in kritnimi skladi, ki spadajo v skupino kritnih skladov, ki izvajajo naložbeno politiko življenjskega cikla)**

Član pokojninskega sklada lahko skladno z določbami 312. člena ali 325. člena tega zakona prenese sredstva iz enega podsklada krovnega pokojninskega sklada ali kritnega sklada, ki pripada skupini kritnih skladov v drug podsklad tega krovnega pokojninskega sklada ali drug kritni sklad, ki spada v skupino kritnih skladov, ki izvajajo naložbeno politiko življenjskega cikla.

### 5. Prepoved zastave in neprenosljivost pravic

1. člen

**(prepoved zastave in neprenosljivost pravic)**

(1) Član dodatnega zavarovanja ne more zastaviti pravic iz naslova sredstev pokojninskega sklada, vpisanih na njegovem osebnem računu.

(2) Pravice iz dodatnega zavarovanja so neprenosljive, razen v primerih določenih s tem zakonom.

## poglavje: OBVEŠČANJE ČLANOV, DELODAJALCEV IN JAVNOSTI

1. člen

**(redno obveščanje o stanju na osebnih računih članov)**

(1) Upravljavec pokojninskega sklada mora članu najkasneje do 31. januarja vsako leto po stanju na dan 31. decembra izdati potrdilo o stanju na osebnem računu člana in podatek o vseh vplačilih v pokojninski sklad v preteklem letu.

(2) Upravljavec pokojninskega sklada mora delodajalcu, ki financira pokojninski načrt kolektivnega zavarovanja, enkrat letno, po stanju na dan 31. decembra posameznega leta, predložiti potrdilo o obračunu vseh vplačil v tem letu, ki jih je financiral delodajalec.

(3) Posamezno potrdilo iz prvega in drugega odstavka tega člena je legitimacijski papir za uveljavljanje pravic iz dodatnega zavarovanja.

(4) Agencija predpiše podrobnejšo vsebino potrdila iz prvega odstavka tega člena.

1. člen

**(redno obveščanje o poslovanju pokojninskega sklada)**

(1) Upravljavec pokojninskega sklada mora članu najkasneje do 15. junija tekočega leta omogočiti dostop do povzetka revidiranega letnega poročila pokojninskega sklada za preteklo poslovno leto. Upravljavc člana o možnosti dostopa do povzetka revidiranega letnega poročila obvesti hkrati z obvestilom iz prbega odstavka 252. člena tega zakona.

(2) Upravljavec pokojninskega sklada mora delodajalcu, ki financira pokojninski načrt kolektivnega zavarovanja, v roku iz prejšnjega odstavka poslati obvestilo o tem, kje je dostopno revidirano letno poročilo za preteklo poslovno leto.

(3) Upravljavec mora člana in delodajalca, ki financira pokojninski načrt kolektivnega zavarovanja, hkrati z obvestilom iz prejšnjega odstavka, obvestiti tudi o morebitnih spremembah pravil upravljanja pokojninskega sklada v obdobju zadnjega leta ter o morebitnih spremembah pokojninskega načrta in razlogih za te spremembe.

(4) Upravljavec mora v obvestilu iz prejšnjega odstavka navesti tudi mesto, kjer so pravila upravljanja in pokojninski načrt javno objavljena.

1. člen

**(obveščanje javnosti)**

Upravljavec pokojninskega sklada mora na svoji spletni strani javno objaviti:

* pokojninski načrt ter v kolikor izplačuje pokojninske rente, pokojninski načrt za izplačevanje pokojninske rente;
* pravila upravljanja pokojninskega sklada;
* obvestilo o vseh spremembah pravil upravljanja v preteklem letu;
* izjavo o naložbeni politiki;
* revidirano letno poročilo;
* informacije o možnostih izbire med podskladi ali kritnimi skladi z različnimi naložbenimi politikami, izpostavljenosti tveganju, celotnih stroških poslovanja pokojninskega sklada ter vrstah in strukturi naložb;
* obvestilo o pravicah člana glede prenosa sredstev med skladi istega ali podskladi istega upravljavca ali prenosa sredstev med različnimi upravljavci..

1. člen

**(obveščanje članov na zahtevo)**

(1) Upravljavec pokojninskega sklada mora članu na njegovo zahtevo brezplačno podati informacije o:

* pravicah v primeru prenehanja zaposlitve pri delodajalcu, ki financira pokojninski načrt kolektivnega zavarovanja, in možnostih prenosa sredstev v drug pokojninski sklad;
* pravicah iz naslova zavarovanja in možnostih izplačila ob rednem prenehanju zavarovanja;
* pravicah glede prenosa privarčevanih sredstev med pokojninskimi skladi ali podskladi istega ali različnih upravljavcev.

(2) Upravljavec mora članu na njegovo zahtevo izročiti tudi brezplačen izvod dokumentov iz 254. člena tega zakona.

1. člen

**(objava zbirnih podatkov)**

Minister, pristojen za delo, na uradni spletni strani ministrstva enkrat letno po stanju na dan 31. decembra posameznega leta objavi:

* število in naziv odobrenih pokojninskih načrtov na podlagi katerih so oblikovani pokojninski skladi vključno z nazivi in številom pokojninskih skladov posameznega pokojninskega načrta ter število in naziv pokojninskih načrtov za izplačevanje pokojninske rente;
* letno stopnjo donosa posameznega pokojninskega sklada;
* višino sredstev posameznega pokojninskega sklada;
* število članov posameznega pokojninskega sklada;
* višino povprečnega mesečnega vplačila.

## poglavje: POKOJNINSKI SKLAD

### 1. Splošno

1. člen

**(ime in firma pokojninskega sklada)**

(1) Ime in firma pokojninskega sklada mora vsebovati označbo, iz katere je razvidna oblika pokojninskega sklada, in ne sme vsebovati izrazov, ki bi lahko neupravičeno zavajali.

(2) Ime in firma drugih pravnih subjektov ne sme vsebovati besed »pokojninski sklad« ali besednih zvez, ki bi zavajale v zmoto, da gre za pokojninski sklad po tem zakonu.

(3) Ime podsklada mora vsebovati ime krovnega pokojninskega sklada brez označbe "krovni pokojninski sklad" in ime, po katerem se podsklad jasno loči od ostalih podskladov tega krovnega pokojninskega sklada, z označbo, iz katere je razvidna starostna skupina članov, katerim je podsklad namenjen ali naložbeni cilj podsklada.

(4) Ime posameznega kritnega sklada, ki spada v skupino kritnih skladov, na podlagi katerih se izvaja naložbena politika življenjskega cikla, mora vsebovati ime skupine kritnih skladov, na podlagi katerih se izvaja naložbena politika življenjskega cikla in ime, po katerem se posamezni kritni sklad jasno loči od ostalih posameznih kritnih skladov te skupine kritnih skladov, z označbo, iz katere je razvidna starostna skupina članov, katerim je kritni sklad namenjen ali naložbeni cilj kritnega sklada

(5) Kadar se ime pokojninskega sklada uporablja v prevodu v tuj jezik so lahko tudi sestavine imena iz prejšnjih odstavkov tega člena prevedene v tuj jezik.

1. člen

**(osebe, ki lahko oblikujejo in upravljajo pokojninski sklad)**

(1) Pokojninski sklad lahko oblikujejo in upravljajo:

* pokojninska družba iz 329. člena tega zakona;
* zavarovalnica, ki ima dovoljenje za opravljanje poslov v zavarovalni skupini življenjskih zavarovanj skladno z zakonom, ki ureja zavarovalništvo;
* banka, ki ima dovoljenje za opravljanje poslov upravljanja pokojninskih skladov po zakonu, ki ureja bančništvo.

(2) Ne glede na določbo prejšnjega odstavka tega člena, lahko banka iz tretje alineje prejšnjega odstavka tega člena oblikuje pokojninski sklad samo kot vzajemni pokojninski sakld ali pa kot krovni pokojninski sklad.

### 2. Upravljanje pokojninskega sklada

1. člen

**(storitve upravljanja pokojninskega sklada)**

(1) Storitve upravljanja pokojninskega sklada obsegajo:

* + upravljanje premoženja pokojninskega sklada,
  + administrativne storitve:

1. pravne storitve ter vodenje poslovnih knjig in sestavljanje poslovnih poročil pokojninskega sklada;
2. odnosi s člani;
3. vrednotenje premoženja, storitve cenitev;
4. pregled usklajenosti z zakonskimi in podzakonskimi zahtevami;
5. vodenje osebnih računov članov;
6. administrativne storitve povezane z vplačili in izplačili;
7. vodenje evidenc;
8. druge administrativne zadeve povezane z delovanjem pokojninskega sklada;

* trženje pokojninskih skladov.

(2) Upravljavec pokojninskega sklada mora pri upravljanju premoženja pokojninskega sklada ravnati v skladu s tem zakonom, s pravili upravljanja, pokojninskim načrtom in s pravili stroke upravljanja finančnih naložb.

1. člen

**(pojem upravljanja premoženja pokojninskega sklada)**

(1) Upravljanje premoženja pokojninskega sklada obsega:

* + sklepanje pravnih poslov, katerih predmet je premoženje pokojninskega sklada;
  + razpolaganje s premoženjem pokojninskega sklada zaradi izpolnitve obveznosti iz poslov, sklenjenih pri upravljanju premoženja pokojninskega sklada;
  + sprejemanje izpolnitev obveznosti druge pogodbene stranke na podlagi poslov, sklenjenih pri upravljanju premoženja pokojninskega sklada;
  + uresničevanje pravic iz vrednostnih papirjev pokojninskega sklada ali drugih finančnih naložb pokojninskega sklada.

(2) Upravljavec upravlja premoženje pokojninskega sklada v svojem imenu in za račun pokojninskega sklada.

(3) Upravljavec je upravičen v svojem imenu in za račun pokojninskega sklada razpolagati s premoženjem pokojninskega sklada in uresničevati pravice iz vrednostnih papirjev pokojninskega sklada ali drugih finančnih naložb pokojninskega sklada v skladu z določbami tega zakona in pravili upravljanja.

(4) Upravljavec mora upravljati premoženje pokojninskega sklada tako, da so naložbe tega sklada v skladu z določbami tega zakona in pravili upravljanja.

(5) Upravljavec mora zagotoviti, da se vse terjatve iz poslov, sklenjenih za račun pokojninskega sklada, plačujejo in izpolnjujejo v poslovno običajnih rokih.

1. člen

**(odgovornost upravljavca za obveznosti)**

(1) V razmerju do druge stranke iz posla, ki ga je sklenil upravljavec za račun pokojninskega sklada, odgovarja za izpolnitev obveznosti iz tega posla upravljavec.

(2) Terjatev do upravljavca iz poslov, ki jih je ta sklenil za svoj račun in iz pravnih poslov iz drugega odstavka 281. člena ter iz četrtega odstavka 283. člena tega zakona ni dovoljeno pobotati s terjatvami, ki jih je upravljavec po tem zakonu upravičen uveljavljati v svojem imenu in za račun pokojninskega sklada.

1. člen

**(prenos storitev upravljanja na drugo osebo)**

(1) Upravljavec pokojninskega sklada (v nadaljnjem besedilu: pooblastitelj) lahko pisno pooblasti drugo osebo (v nadaljnjem besedilu: pooblaščenec), da v njegovem imenu in za njegov račun opravlja posamezne storitve oziroma posle, ki v skladu s prvim odstavkom 259. člena tega zakona, spadajo med storitve upravljanja pokojninskih skladov (v nadaljnjem besedilu: pooblastilo za opravljanje storitev oziroma poslov).

(2) S prenosom opravljanja posameznih storitev oziroma poslov upravljanja pokojninskih skladov na drugo osebo, ni mogoče niti omejiti niti izključiti odškodninske odgovornosti upravljavca in skrbnika, za opravljanje navedenih storitev.

(3) Pooblastitelj ne sme prenesti storitev oziroma poslov upravljanja pokojninskih skladov na pooblaščence v takšnem obsegu, da bi se njegova vloga zmanjšala na vlogo »poštnega nabiralnika«.

(4) Pooblastitelj lahko podeli pooblastilo za opravljanje storitev oziroma poslov le, če so izpolnjeni naslednji pogoji:

* + pooblastitelj s podelitvijo pooblastila za opravljanje storitev oziroma poslov pooblaščencu, poveča učinkovitost poslovanja in opravljanja posameznih poslov in to učinkovitost lahko v vsakem trenutku utemelji Agenciji oziroma Agenciji za zavarovalni nadzor;
  + se ne zmanjša učinkovitost in možnost nadzora Agencije oziroma Agencije za zavarovalni nadzor nad pooblastiteljem;
  + pooblastitelj lahko, kljub podelitvi pooblastila za opravljanje storitev oziroma poslov na pooblaščenca, deluje in upravlja pokojninski sklad, za opravljanje katerega je podelil to pooblastilo, v najboljšem interesu članov pokojninskega sklada;
  + ima pooblastitelj v vsakem trenutku pregled nad izvajanjem posameznih storitev oziroma poslov upravljanja investicijskega sklada, ki so bile s pooblastilom za opravljanje storitev oziroma poslov prenesene na pooblaščenca;
  + lahko pooblastitelj, v skladu s podeljenim pooblastilom za opravljanje storitev oziroma poslov, v vsakem trenutku poda pooblaščencu nadaljnja navodila glede opravljanja prenesenih storitev oziroma poslov;
  + lahko pooblastitelj v vsakem trenutku, če to zahteva interes članov, prekliče dano pooblastilo za opravljanje storitev oziroma poslov, pri čemer preklic pooblastila stopi v veljavo takoj;
  + mora imeti pooblaščenec, zadostna strokovna znanja in izkušnje ter biti kadrovsko, tehnično in organizacijsko usposobljen, da lahko učinkovito izvršuje dolžnosti iz pooblastila za opravljanje storitev oziroma poslov;
  + se s podelitvijo pooblastila za opravljanje storitev oziroma poslov ne zmanjša učinkovitost in možnost opravljanja skrbniških storitev oziroma nalog skrbnika za posamezen investicijski sklad;
  + lahko skrbnik, ne glede na dano pooblastilo za opravljanje storitev oziroma poslov, v vsakem trenutku pridobi vse podatke in dokumentacijo od pooblastitelja, potrebne za nemoteno opravljanje skrbniških storitev, in
  + ima skrbnik, ne glede na podeljeno pooblastilo za opravljanje storitev oziroma poslov, vedno pregled nad poslovanjem pokojninskega sklada, za katerega opravlja skrbniške storitve.

(5) Če pooblastitelj s pooblastilom prenese storitev upravljanja premoženja pokojninskega sklada, morajo biti izpolnjene zahteve iz četrtega odstavka tega člena, pooblaščenec pa je lahko le oseba:

* + ki je nadzorovana s strani Agencije oziroma drugega pristojnega organa države članice ali pristojnega organa tretje države in ki je pridobila dovoljenje tega organa za opravljanje storitev upravljanja premoženja za račun svojih strank;
  + pri nadzoru katere je zagotovljeno sodelovanje in izmenjava informacij med Agencijo oziroma Agencijo za zavarovalni nadzor in organom, pristojnim za nadzor pooblaščenca, če za nadzor pooblaščenca ni pristojna Agencija;
  + ki ne opravlja skrbniških storitev za pokojninski sklad, za upravljanje katerega je bilo podeljeno pooblastilo,
  + katere interesi niso v nasprotju z interesi pooblastitelja oziroma z interesi članov pokojninskega sklada.

(6) Če pooblastitelj s pooblastilom prenese storitev upravljanja premoženja pokojninskega sklada mora pooblaščenec spoštovati naložbeno politiko pokojninskega sklada.

(7) Pooblastitelj in pooblaščenec skleneta pisno pogodbo, s katero pooblastitelj podeli pooblastilo za opravljanje posameznih storitev oziroma poslov upravljanja investicijskih skladov pooblaščencu in s katero pogodbeni stranki podrobneje opredelita medsebojne obveznosti, odgovornosti in pravice (v nadaljevanju: pogodba o prenosu).

(8) Če je predmet pogodbe o prenosu prenos opravljanja storitev oziroma poslov upravljanja premoženja pokojninskih skladov, stopi pogodba o prenosu v veljavo šele, ko da k njej pisno soglasje skrbnik.

(9) Skrbnik ne da soglasja k pogodbi o prenosu, če oceni, da niso izpolnjeni pogoji iz četrtega in petega odstavka tega člena.

(10) Če pogoji iz četrtega in petega odstavka tega člena kadarkoli niso izpolnjeni, mora skrbnik pisno zahtevati od pooblastitelja, da prekine pogodbo o prenosu. V takšnem primeru pooblaščenec ni upravičen do nadomestila zaradi odstopa od pogodbe o prenosu.

(11) Pooblastitelj mora o prenosu storitve in o vseh spremembah pogodbe o prenosu obvestiti Agencijo oziroma Agencijo za zavarovalni nadzor na način, z vsebino in v rokih, ki jih določi Agencija oziroma Agencija za zavarovalni nadzor.

#### 2.1. Provizije in stroški

1. člen

**(upravljavska provizija, vstopni in izstopni stroški ter stroški prenosa)**

(1) Upravljavec je upravičen do povračila vstopnih in izstopnih stroškov ter do letne provizije za upravljanje pokojninskega sklada v višini, določeni v pravilih upravljanja pokojninskega sklada.

(2) Vstopni stroški se obračunajo v odstotku od zneska vplačila in ne smejo znašati več kot 3 %.

(3) Izstopni stroški se obračunajo v odstotku od zneska izplačila in ne sme znašati več kot 1 %.

(4) Pri prenosu sredstev med pokojninskimi skladi istega upravljavca, upravljavec ni upravičen do povrnitve administrativnih stroškov prenosa in vstopnih ter izstopnih stroškov.

(5) Pri prenosu sredstev med pokojninskimi skladi različnih upravljavcev skladno z 249. členom tega zakona, upravljavec pokojninskega sklada, od katerega se sredstva prenašajo in upravljavec pokojninskega sklada h kateremu se sredstva prenašajo, nista upravičena do vstopnih in izstopnih stroškov. Upravljavec pokojninskega sklada, od katerega se sredstva prenašajo je upravičen samo do povračila administrativnih stroškov prenosa v višini največ 15 eurov. Ti stroški se ne smejo obračunati sredstvom, ki se prenašajo, ampak jih poravna član ob vložitvi zahteve za prenos sredstev.

(6) Letna provizija za upravljanje pokojninskega sklada se določi v odstotku od povprečne letne čiste vrednosti sredstev pokojninskega sklada v skladu z določbami 309. člena tega zakona in upoštevaje naložbeno politiko pokojninskega sklada ne sme znašati več kot 1,5 %.

(7) Upravljavec krovnega pokojninskega sklada lahko za posamezne podsklade krovnega pokojninskega sklada ali posamezne kritne sklade skupine kritnih skladov, na podlagi katerih se izvaja naložbena politika življenjskega cikla, določi različne višine vstopnih in izstopnih stroškov ter provizije za upravljanje.

1. člen

**(stroški upravljavca v zvezi z upravljanjem pokojninskega sklada)**

(1) Poleg provizije za upravljanje je upravljavec pokojninskega sklada iz sredstev pokojninskega sklada upravičen izvršiti plačila samo za tiste vrste stroškov v zvezi z upravljanjem pokojninskega sklada, ki so določeni v pravilih upravljanja pokojninskega sklada.

(2) V zvezi z opredelitvijo vrst stroškov iz prejšnjega odstavka se smiselno uporabljajo določbe zakona, ki ureja poslovanja investicijskih skladov in družb za upravljanje.

(3) V primeru naložbev nepremičnine je upravljavec upravičen do plačila iz sredstev pokojninskega sklada tudi stroške vpisa lastniških in drugih pravic, stroškov uveljavitve teh pravic, ter stroškov povezanih z rabo nepremičnin.

1. člen

**(celotni stroški poslovanja pokojninskega sklada)**

(1) Celotni stroški poslovanja pokojninskega sklada, izraženi v odstotku od čiste vrednosti sredstev pokojninskega sklada, so definirani kot celotni stroški poslovanja pokojninskega sklada, ki bremenijo pokojninski sklad, vključno z upravljavskimi provizijami, deljeni s povprečno čisto vrednostjo sredstev pokojninskega sklada.

(2) Upravljavec mora izračunavati celotne stroške poslovanja pokojninskega sklada, ki ga upravlja, v skladu z metodologijo, ki velja za izračun celotnih stroškov poslovanja za vzajemne sklade po zakonu, ki ureja investicijske sklade in družbe za upravljanje.

(3) Upravljavec mora podatek o celotnih stroških poslovanja pokojninskega sklada v preteklem letu, izražen v odstotku od čiste vrednosti sredstev pokojninskega sklada, navesti v letnem poročilu pokojninskega sklada.

#### 2.2. Skrbniške storitve v zvezi z upravljanjem pokojninskega sklada in ločitev premoženja pokojninskega sklada

1. člen

**(skrbniške storitve)**

(1) Upravljavec mora za račun pokojninskega sklada s skrbnikom skleniti pogodbo o opravljanju skrbniških storitev za pokojninski sklad.

(2) Skrbnik je na podlagi pogodbe o opravljanju skrbniških storitev za krovni pokojninski sklad dolžan opravljati skrbniške storitve za račun vsakega podsklada krovnega pokojninskega sklada posebej.

(3) V primeru, ko se dodatno zavarovanje izvaja preko skupine kritnih skladov, na podlagi katerih se izvaja naložbena politika življenjskega cikla, je skrbnik na podlagi pogodbe o opravljanju skrbniških storitev za skupino krtitnih skladov, dolžan opravljati skrbniške storitve za račun vsakega kritnega sklada, ki spada v to skupino, posebej.

(4) Za skrbniške storitve v zvezi z upravljanjem pokojninskega sklada se smiselno uporabljajo določbe zakona, ki ureja investicijske sklade in družbe za upravljanje, ki veljajo za opravljanje skrbniških storitev za vzajemni sklad.

(5) Ne glede na prejšnji odstavek lahko skrbniške storitve za pokojninske sklade opravlja tudi kreditna institucija s sedežem v drugi državi članici, ki ima ustrezno dovoljenje skladno z določbami zakona, ki ureja investicijske sklade in družbe za upravljanje.

(6) Agencija podrobneje predpiše obseg opravljanja skrbniških storitev.

1. člen

**(ločitev premoženja pokojninskega sklada)**

(1) Upravljavec in skrbnik pokojninskega sklada morata zagotavljati ločitev premoženja pokojninskega sklada od:

* premoženja drugih pokojninskih skladov na način, določen v 268. do 271. členu tega zakona;
* svojega premoženja;
* drugega premoženja, ki ga upravljavec upravlja.

(2) Premoženje posameznega podsklada mora biti ločeno od premoženja drugih podskladov krovnega pokojninskega sklada.

(3) Na premoženju pokojninskega sklada je dovoljena izvršba samo za zavarovanje ali poplačilo terjatev članov tega pokojninskega sklada.

1. člen

**(ločitev naložb v vrednostne papirje in denarne depozite)**

V zvezi z ločitvijo naložb pokojninskega sklada v vrednostne papirje in denarne depozite pri kreditnih institucijah se smiselno uporabljajo določbe zakona, ki ureja investicijske sklade in družbe za upravljanje.

1. člen

**(ločitev drugega premoženja)**

V zvezi z ločitvijo naložb pokojninskega sklada v nepremičnine mora upravljavec zagotoviti, da se lastninska pravica v zemljiški knjigi vknjiži v korist pokojninskega sklada.

1. člen

**(poseben denarni račun pokojninskega sklada)**

(1) Upravljavec mora za vsak pokojninski sklad, ki ga upravlja pri banki, ki za pokojninski sklad opravlja skrbniške storitve, odpreti poseben denarni račun pokojninskega sklada, preko katerega sprejema denarna vplačila in opravlja denarna izplačila v zvezi s posli, ki jih je upravljavec sklenil za račun posameznega pokojninskega sklada.

(2) Na posebni denarni račun pokojninskega sklada iz prvega odstavka tega člena se sprejemajo tudi vplačila dodatnega zavarovanja, s tega računa pa se opravljajo tudi izplačila odkupnih vrednosti.

1. člen

**(račun krovnega pokojninskega sklada ali** **skupine kritnih skladov)**

(1) Upravljavec krovnega pokojninskega sklada ali skupine kritnih skladov, na podlagi katerih se izvaja naložbena politika življenjskega cikla, za krovni pokojninski sklad ali kritni sklad, ki ga upravlja, pri banki skrbnici odpre poseben denarni račun krovnega pokojninskega sklada ali kritnega sklada.

(2) Upravljavec krovnega pokojninskega sklada ali kritnega sklada na posebni denarni račun krovnega pokojninskega sklada sprejema denarna vplačila iz naslova dodatnega zavarovanja in jih sproti razporeja na račune posameznih podskladov krovnega pokojninskega sklada. Upravljavec skupine kritnih skladov, na podlagi katerih se izvaja naložbena politika življenjskega cikla, denarna vplačila sproti razporeja na račune posameznih kritnih skladov.

#### 2.3. Naložbe pokojninskih skladov

1. člen

**(načela naložbene politike pokojninskega sklada)**

Upravljavec pokojninskega sklada mora pri upravljanju premoženja pokojninskega sklada ravnati skladno s pravili skrbnega in varnega poslovanja in zlasti skrbeti, da:

* se sredstva nalagajo v največjo in izključno korist članov;
* so naložbe, glede na opredeljeno naložbeno politiko, primerno razpršene, in sicer tako znotraj posameznih vrst naložb kot med njimi;
* se preudarno omejuje pretirano izpostavljenost celotnih naložb do posameznega izdajatelja in posamezne skupine izdajateljev;
* se z vrstami in strukturo naložb, ob upoštevanju likvidnosti, zagotavlja ustrezno razmerje med donosnostjo in tveganjem;
* se posamezne naložbe presojajo glede na doprinos k tveganju v dobro razpršenem premoženju, in ne samostojno;
* so sredstva v upravljanju po vrstah in strukturi skladna z dospelostmi pričakovanih bodočih obveznosti;
* se pri razporeditvi sredstev s pomočjo metod obvladovanja tveganja oceni in pretehta vpliv novih naložb na celotno premoženje pokojninskega sklada, predvsem z vidika razmerja med donosnostjo in tveganjem.

1. člen

**(vrste dovoljenih naložb)**

(1) Glede vrste dovoljenih naložb pokojninskega sklada se smiselno uporabljajo določbe zakona, ki ureja investicijske sklade in družbe za upravljanje, ki veljajo za vzajemni sklad, ustanovljen skladno z določbami zakona, ki ureja investicijske sklade in družbe za upravljanje, ki veljajo za vzajemni sklad razen, če ni v tem zakonu določeno drugače.

(2) Ne glede na prejšnji odstavek premoženje pokojninskega sklada lahko predstavljajo denarni depoziti pri kreditnih ustanovah, če so izpolnjeni naslednji pogoji:

- da za kreditno institucijo s sedežem v Republiki Sloveniji ali kreditno institucijo države podpisnice Sporazuma o Evropskem gospodarskem prostoru ali države članice Organizacije za ekonomsko sodelovanje in razvoj (v nadaljnjem besedilu: OECD) ali kreditno institucijo tuje države, veljajo najmanj enako stroga pravila o obvladovanju tveganj in pravila o skrbnosti poslovanja ter varnosti deponentov, kot so določena v zakonu, ki ureja bančništvo;

- da depoziti pokojninskega sklada glede vsebine pravic in jamstev izpolnjujejo pogoje, določene v predpisu iz šestega odstavka tega člena;

- če pravila upravljanja pokojninskega sklada v naložbeni politiki določajo nalaganje v bančne denarne depozite.

(3) Upravljavec pokojninskega sklada lahko za račun pokojninskega sklada sklepa transakcije z izvedenimi finančnimi instrumenti samo kot tehniko upravljanja sredsetv iz 277. člena tega zakona, in sicer za zniževanje tveganj iz naslova upravljanja premoženja pokojninskega sklada.

(4) Ne glede na prvi odstavek tega člena lahko naložbe pokojninskega sklada predstavljajo tudi nepremičnine :

* če so vpisane v zemljiški knjigi ali drugi javni knjigi v Republiki Sloveniji ali državi podpisnici Sporazuma o Evropskem gospodarskem prostoru;
* če dajejo donos ali je v zvezi z njimi mogoče pričakovati donos;
* če je bila nakupna cena določena na podlagi cenitve cenilca pooblaščenega ocenjevalca, imenovanega v skladu z zakonom, ki ureja revidiranje;
* če je prosta vseh bremen, razen stvarnih služnosti.

(5) Ne glede na prvi odstavek tega člena lahko naložbe pokojninskega sklada predstavlja tudi tvegani kapital iz zakona, ki ureja status in naložbe družb tveganega kapitala, ki imajo sedež in poslovodstvo v Republiki Sloveniji.

(6) Podrobnejša pravila glede vrste dovoljenih naložb, ki upoštevajo naravo dodatnega zavarovanja, predpiše Agencija.

1. člen

**(izpostavljenost iz naslova naložb pokojninskega sklada)**

(1) Glede izpostavljenosti pokojninskega sklada v zvezi s transakcijami z izvedenimi finančnimi instrumenti, izpostavljenosti pokojninskega sklada do posamezne osebe in posebnih kategorij oseb ter odstopa od pravil o izpostavljenosti in razmerij med sredstvi, se smiselno uporabljajo določbe zakona, ki ureja investicijske sklade in družbe za upravljanje, ki veljajo za vzajemne sklade razen, če ni v tem zakonu določeno drugače.

(2) Ne glede na prvi odstavek tega člena določbe zakona, ki ureja investicijske sklade in družbe za upravljanje, ki se nanašajo na največje dopustne izpostavljenosti vzajemnega sklada do posebnih kategorij oseb, veljajo samo za izpostavljenost pokojninskega sklada do tržnih vrednostnih papirjev ali instrumentov denarnega trga katerih izdajatelj je Republika Slovenija, Banka Slovenije, država podpisnica sporazuma o Evropskem gospodarskem prostoru oziroma država članica OECD oziroma mednarodna finančna organizacija, oziroma za katere jamči ena od teh oseb.

(3) Ne glede na prvi odstavek naložbe v eno nepremičnino oziroma več nepremičnin, ki so med seboj tako blizu, da pomenijo eno samo naložbo ne smejo presegati 10 % vseh sredstev pokojninskega sklada, skupno pa vse naložbe v nepremičnine ne smejo presegati 30 % vseh sredstev pokojninskega sklada.

(4) Ne glede na posamezne omejitve iz prvega, drugega in tretjega odstavka tega člena, pokojninski sklad ne sme biti izpostavljen do posameznega delodajalca, ki financira pokojninski načrt kolektivnega zavarovanja oziroma imeti več kot 5 % svojih sredstev naloženih v kombinacije naslednjih oblik naložb:

* + vrednostnih papirjev ali instrumentov denarnega trga iz 273. člena tega zakona, izdanih s strani delodajalca,
  + depozitov sklenjenih pri delodajalcu, vendar samo, kadar je delodajalec kreditna institucija
  + izpostavljenosti, ki izhajajo oziroma nastajajo pri transakcijah z izvedenimi finančnimi instrumenti, sklenjenimi na trgu institucionalnih vlagateljev in ki jih pokojninski sklad sklepa z delodajalcem, in/ali
  + drugih vrst naložb v delodajalca.

(5) V primeru, da delodajalec pripada skupini, kot je to opredeljeno v zakonu, ki ureja investicijske sklad ein družbe za upravljanje, skupna izpostavljenost pokojninskega sklada iz prejšnjega odstavka do oseb, ki pripadajo isti skupini, ne sme presegati 10 % vseh sredstev pokojninskega sklada.

(6) Določbe četrtega in petega odstavka tega člena se smiselno uporabljajo tudi za izpostavljenost pokojninskega sklada do njegovega upravljavca.

(7) Določbe četrtega odstavka tega člena ne veljajo v primeru, ko je delodajalec, ki financira pokojninski načrt Republika Slovenija.

(8) Naložbe pokojninskega sklada v tvegani kapital iz zakona, ki ureja status in naložbe družb tveganega kapitala, ki imajo sedež in poslovodstvo v Republiki Sloveniji, ne smejo presegati 1 % vseh sredstev pokojninskega sklada.

1. člen

**(naložbe v enote** **ali delnice odprtih investicijskih skladov)**

(1) Pokojninski sklad ima lahko največ 10 % vrednosti sredstev naloženih v enote posameznega odprtega investicijskega sklada po zakonu, ki ureja investicijske sklade in družbe za upravljanje.

(2) Naložbe pokojninskega sklada v enote investicijskih skladov, katerih poslovanje ni usklajeno z določbami Direktive 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (UL L št. 302 z dne 17. 11. 2009, str. 32, v nadaljnjem besedilu: Direktiva UCITS) skupaj ne smejo presegati 30 % sredstev pokojninskega sklada.

(3) Pokojninski sklad ima lahko naložena sredstva samo v enote odprtih investicijskih skladov, ki imajo sami skupno največ 10 % vrednosti sredstev naložene v enote odprtih investicijskih skladov in imajo takšno omejitev vlaganja v enote odprtih investicijskih skladov izrecno navedeno v svojih pravilih upravljanja ali statutu.

(4) Pokojninski sklad ima lahko sredstva naložena v enote odprtih investicijskih skladov, ki jih upravlja neposredno ali posredno, s prenosom upravljanja na drugo osebo isti upravljavec, ali katerakoli druga pravna oseba, s katero je upravljavec povezan, kot je to določeno v zakonu, ki ureja investicijske sklade in družbe za upravljanje, samo pod pogojem, da za takšno nalaganje upravljavec pridobi soglasje Agencije ali Agencije za zavarovalni nadzor.

(5) Za soglasje iz prejšnjega odstavka se šteje soglasje, ki ga Agencija ali Agencija za zavarovalni nadzor izda k pravilom upravljanja pokojninskega sklada. Agencija ali Agencija za zavarovalni nadzor izda takšno soglasje kadar pravila upravljanja pokojninskega sklada določajo, da pokojninski sklad, ki bo nalagal sredstva v enote odprtih investicijskih skladov, ki jih upravlja neposredno ali posredno, s prenosom upravljanja na tretje osebe, isti upravljavec, ali katerakoli druga pravna oseba, s katero je upravljavec povezan, ne bo zavezan k plačilu nobenih vstopnih ali izstopnih stroškov povezanih s tovrstno naložbo, vsota upravljavskih provizij pokojninskega sklada in odprtega investicijskega sklada, ki je predmet naložbe, pa ne bo presegala najvišje dovoljene upravljavske provizije pokojninskega sklada iz . člena tega zakona.

(6) Ne glede na prvi odstavek tega člena lahko naložbe pokojninskega sklada v enote posameznega odprtega investicijskega sklada, katerega poslovanje je usklajeno z določbami Direktive UCITS, predstavljajo tudi do največ 50 % vrednosti sredstev pokojninskega sklada.

(7) Pravila upravljanja pokojninskega sklada iz prejšnjega odstavka morajo vsebovati izrecno navedbo o takšni naložbeni politiki ter v zvezi s tem število in lastnosti odprtih investicijskih skladov v katere bodo naložena sredstva pokojninskega sklada v deležu, ki presega omejitev iz prvega odstavka tega člena, vključno z navedbo največje višine upravljavske provizije posameznega tipa odprtega investicijskega sklada v katerega bodo naložena sredstva pokojninskega sklada v povečanem obsegu.

(8) Letno poročilo pokojninskega sklada, ki ima v enote odprtih investicijskih skladov skupaj naloženih več kot 20 % svojih sredstev, mora vsebovati tudi informacijo o višini upravljavske provizije vsakega izmed odprtih investicijskih skladov, v enote katerega ima pokojninski sklad naloženih več kot 5 % svojih sredstev.

(9) Pokojninskemu skladu, katerega sredstva so naložena tudi v enote odprtih investicijskih skladov, sredstev odprtega investicijskega sklada ni potrebno seštevati ali upoštevati pri izračunavanju omejitev izpostavljenosti iz naslova naložb pokojninskega sklada iz 274. člena tega zakona.

1. člen

**(prepoved pomembnejšega vpliva na upravljanje izdajatelja)**

(1) Upravljavec za račun pokojninskih skladov, ki jih upravlja, skupno ne sme pridobiti deleža delnic z glasovalnimi pravicami, z uresničevanjem katerih bi lahko pomembneje vplival na upravljanje ali upravo izdajatelja. V ta delež se vštevajo tudi delnice z glasovalnimi pravicami, ki jih upravljavec pridobi za račun drugega premoženja, ki ga upravlja.

(2) Agencija podrobneje določi merila za opredelitev pomembnega vpliva iz prejšnjega odstavka.

(3) Ne glede na določbe prvega odstavka tega člena lahko upravljavec za račun posameznega pokojninskega sklada, ki ga upravlja, pridobi:

* + največ 10 % vseh delnic posameznega izdajatelja brez glasovalne pravice,
  + takšen delež dolžniških vrednostnih papirjev posameznega izdajatelja, katerih nominalna vrednost ne presega 10 % skupne nominalne vrednosti vseh izdanih, nezapadlih dolžniških vrednostnih papirjev tega izdajatelja,
  + takšen delež instrumentov denarnega trga posameznega izdajatelja, katerih nominalna vrednost ne presega 10 % skupne nominalne vrednosti vseh izdanih, še nezapadlih instrumentov denarnega trga tega izdajatelja,
  + največ 25 % enot posameznega odprtega investicijskega sklada.

(4) Omejitve iz druge, tretje in četrte alineje prejšnjega odstavka je dovoljeno prekoračiti le v času pridobitve finančnih instrumentov iz druge, tretje in četrte točke prejšnjega odstavka, za katere poteka postopek prve prodaje, če njihove vrednosti še ni mogoče natančno izračunati.

(5) Določbe tretjega odstavka se uporabljajo za krovni pokojninski sklad ali za skupino kritnih skladov, na podlagi katerih se izvaja naložbena politika življenjskega cikla, v celoti in ne ločeno za vsak podsklad krovnega pokojninskega sklada ali za vsak kritni sklad, ki pripada tej skupini kritni skladov.

(6) Določbe prvega in tretjega odstavka tega člena ne veljajo za prenosljive vrednostne papirje in instrumente denarnega trga, ki jih izda ali za katere jamči Republika Slovenija, njena lokalna ali regionalna skupnost, država članica, njena lokalna ali regionalna skupnost, tretja država s seznama, ki ga določi Agencija s predpisom iz šestega odstavka . člena tega zakona, ali mednarodna organizacija, ki ji pripada vsaj ena država članica.

1. člen

**(tehnike upravljanja sredstev)**

(1) Če pravila upravljanja pokojninskega sklada tako opredeljujejo, se lahko za učinkovito upravljanje sredstev pokojninskega sklada uporabljajo posebne tehnike upravljanja njegovega premoženja.

(2) Glede vrst in lastnosti ter drugih pravil povezanih s tehnikami upravljanja sredstev pokojninskega sklada se uporabljajo določbe zakona, ki ureja investicijske sklade in družbe za upravljanje, ki veljajo za vzajemni sklad.

(3) Aktivnosti iz prvega odstavka ne smejo povzročiti oddaljitev pokojninskega sklada od načel naložbene politike in njegovih naložbenih ciljev, kot so opredeljeni v pravilih upravljanja pokojninskega sklada

#### 2.4. Splošne obveznosti pokojninskega sklada

1. člen

**(prepovedani posli z določenimi osebami)**

(1) Upravljavec za račun pokojninskega sklada ne sme sklepati poslov katerih predmet so naložbe pokojninskega sklada:

- za svoj račun ali za račun drugih pokojninskih skladov ali investicijskih skladov, ki jih upravlja;

- z osebami, ki so povezane z upravljavcem;

- s skrbnikom ali z osebami, ki so povezane s skrbnikom.

(2) Skrbnik mora upravljavca ob sklenitvi pogodbe o opravljanju skrbniških storitev obvestiti o osebah, ki so povezane z njim, in jo tekoče obveščati o spremembah teh povezav.

(3) Upravljavec mora skrbnika ob sklenitvi pogodbe o opravljanju skrbniških storitev obvestiti o osebah, ki so povezane z njo, in ga tekoče obveščati o spremembah teh povezav.

(4) Predmet prepovedi iz prvega odstavka tega člena niso storitve, ki jih za račun pokojninskega sklada opravljajo osebe iz prve do tretje alineje prvega odstavka tega člena.

1. člen

**(izjeme od prepovedi sklepanja poslov)**

(1) Ne glede na določbe . člena tega zakona in določb, ki se nanašajo na prepovedane posle in naložbe skrbnika, sme upravljavec vlagati sredstva pokojninskega sklada v instrumente denarnega trga, denarne depozite in v vrednostne papirje v postopku njihove prve javne prodaje, katerih izdajatelj je skrbnik ali z njim povezana oseba, ter za račun pokojninskega sklada, ki ga upravlja, sprejeti javno ponudbo za odkup vrednostnih papirjev po zakonu, ki ureja prevzeme, če so izpolnjeni naslednji pogoji:

- da skrbnik pokojninskega sklada nima kvalificiranega deleža v upravljavcu, ki upravlja ta pokojninski sklad, in

- da skrbnik v pravilniku iz četrtega odstavka 54. člena Zakona o investicijskih skladih in družbah za upravljanje (Uradni list RS, št, 26/2005-UPB1, 68/2005 Odl.US: U-I-127/03-44, 92/2007 (109/2007 popr.), 65/2008), upravljavec pa v pravilniku, ki ga sprejme za omejitev nasprotja interesov, opredelita možne oblike nasprotja interesov v primeru takšnih naložb pokojninskega sklada ter načine omejitve teh nasprotij interesov, in

- da se naložbe v denarne depozite in instrumente denarnega trga izvršijo pod splošnimi tržnimi pogoji ali pod pogoji, ki so ugodnejši za pokojninski sklad, upoštevaje stroške in provizije v zvezi s tem ter druge naložbene možnosti.

(2) Ne glede na določbe 278. člena tega zakona in določbe, ki se nanašajo na prepovedane posle, sme upravljavec v skladu z določbami 273. člena tega zakona s skrbnikom pokojninskega sklada ali z osebo povezano s skrbnikom, skleniti za račun pokojninskega sklada posel nakupa ali prodaje instrumentov denarnega trga in obveznic, katerih izdajatelj je Banka Slovenije ali Republika Slovenija, če:

- so izpolnjeni pogoji iz 1. točke prvega odstavka tega člena;

- so izpolnjeni pogoji iz 2. in 3. točke prvega odstavka tega člena tudi za te finančne instrumente.

(3) V letnem poročilu pokojninskega sklada mora biti razkrit odstotek sredstev pokojninskega sklada, vloženih skupaj v depozite, instrumente denarnega trga in druge vrednostne papirje, katerih izdajatelj je skrbnik tega pokojninskega sklada.

(4) O vsaki naložbi ali poslu iz tega člena mora skrbnik pokojninskega sklada poročati Agenciji ali Agenciji za zavarovalni nadzor, poleg tega pa mora biti predmet rednega letnega revizijskega pregleda poslovanja pokojninskega sklada. Revizor mora v svojem poročilu napisati mnenji o izpolnjenosti pogojev iz tega člena in o tem, ali sta skrbnik pokojninskega sklada in upravljavec pri takšni naložbi ravnala v najboljšem interesu članov.

1. člen

**(zadolževanje)**

(1) Upravljavec in skrbnik, za račun pokojninskega sklada, za katerega vršita storitve upravljanja ali skrbništva premoženja, ne smeta najemati kreditov ali se zadolževati.

(2) Ne glede na določbe prvega odstavka tega člena se pokojninski sklad za potrebe uravnavanja likvidnosti lahko zadolži do 10 odstotkov vrednosti sredstev, pod pogojem, da gre za začasno ali kratkoročno zadolžitev z dospelostjo do 6 mesecev.

(3) Zadolžitev pokojninskih skladov je ob izpolnitvi pogojev iz prejšnjega odstavka tega člena dopustna pod pogojem, da tako določajo pravila upravljanja pokojninskega sklada in če so pogoji zadolževanja v skladu z običajnimi tržnimi pogoji.

1. člen

**(poroštva in dana posojila)**

(1) Upravljavec in skrbnik za račun pokojninskega sklada ne sme izdajati poroštev ali drugih oblik jamstev tretjim osebam ter odobriti posojil.

(2) Pravni posli, ki so v nasprotju z določbami prejšnjega odstavka tega člena o poroštvih in jamstvih, nimajo pravnega učinka za pokojninski sklad.

(3) Ne glede na določbe prvega odstavka tega člena pa lahko pokojninski sklad pridobi prenosljive vrednostne papirje, instrumente denarnega trga in druge finančne instrumente, ki jih ta zakon opredeljuje kot dovoljeno naložbo, ki še niso v celoti plačani.

1. člen

**(nekrite prodaje vrednostnih papirjev)**

(1) Niti upravljavec niti skrbnik za račun pokojninskega sklada ne smeta skleniti pogodbe o prodaji in prodati prenosljivih vrednostnih papirjev, instrumentov denarnega trga ali drugih finančnih instrumentov, če pokojninski sklad ob sklenitvi pogodbe ali prodajnega posla ni imetnik finančnih instrumentov, ki so predmet prodaje in nima zadostnega kritja na računu vrednostnih papirjev ali finančnih instrumentov, ki so predmet prodaje.

(2) Ravnanje v nasprotju s prepovedjo iz prejšnjega odstavka ne vpliva na veljavnost pravnega posla.

1. člen

**(zastava in posojanje premoženja)**

(1) Premoženja pokojninskega sklada ni dovoljeno zastaviti niti ga kako drugače obremeniti.

(2) Ne glede na prejšnji odstavek sme upravljavec za račun pokojninskega sklada, ki ga upravlja, zastaviti njegovo premoženje v zavarovanje obveznosti vračila kredita iz . člena tega zakona, pri čemer vrednost zastavljenega premoženja, po kateri je to premoženje izkazano v računovodskih izkazih pokojninskega sklada, ne sme presegati omejitev iz drugega odstavka 280. člena tega zakona.

(3) Glede pogojev in kriterijev, pod katerimi lahko upravljavec za račun posameznega pokojninskega sklada, ki ga upravlja, posoja iz premoženja teh pokojninskih skladov vrednostne papirje ali finančne instrumente nasprotni pogodbeni stranki, veljajo določbe zakona, ki ureja investicijske sklade in družbe za upravljanje.

(4) Pravni posli, ki so v nasprotju s prvim in drugim odstavkom tega člena za pokojninski sklad nimajo pravnega učinka.

1. člen

**(izterjava terjatev)**

Pokojninski sklad ima lahko sredstva v obliki terjatev, ki nastajajo pri normalnem poslovanju pokojninskih skladov, pri čemer mora upravljavec zagotoviti, da se te terjatve izterjujejo v običajnih rokih, ki veljajo za takojšnjo (sočasno) izpolnitev obveznosti.

#### 2.5. Obvladovanje tveganj in izjava o naložbeni politiki

1. člen

**(obvladovanje tveganj pokojninskega sklada)**

(1) Upravljavec mora zagotoviti učinkovit sistem obvladovanja tveganj, ki izvirajo iz posameznih vrst sredstev pokojninskih skladov in uporabljenih tehnik upravljanja njihovega premoženja ter njihovega prispevka k celotnemu tveganju vsakega od pokojninskih skladov, ki jih upravlja.

(2) Za vzpostavitev, vzdrževanje in nemoteno delovanje sistema iz prejšnjega odstavka mora upravljavec za vsak pokojninski sklad izdelati in neprekinjeno izvajati načrt obvladovanja tveganj, v katerem določi:

* organizacijo sistema in razdelitev pristojnosti pri obvladovanju tveganj;
* način ugotavljanja in merjenja tveganj;
* način obvladovanja tveganj;
* način spremljanja obvladovanja tveganj in internega poročanja.

(3) Agencija podrobneje določi pogoje, ki jih mora izpolnjevati sistem upravljanja s tveganji pokojninskega sklada iz prvega odstavka tega člena,

(4) V primeru, da bo upravljavec sredstva pokojninskega sklada nalagal v izvedene finančne instrumente se v načrtu iz drugega odstavka tega člena podrobneje opredeli tudi vrste uporabljanih izvedenih finančnih instrumentov, tveganja proti katerim se bo pokojninski sklad z njimi ščitil, količinske omejitve teh naložb in metode, izbrane za merjenje in oceno tveganj povezanih s transakcijami z izvedenimi finančnimi instrumenti, izvršenimi za račun pokojninskega sklada.

(6) Upravljavec krovnega pokojninskega sklada ali skupine kritnih skladov, na podlagi katerih se izvaja naložbena politika življenjskega cikla lahko načrte za obvladovanje tveganja posameznega podsklada krovnega pokojninskega sklada ali kritnega sklada te skupine kritnih skladov združi v skupen načrt za obvladovanje tveganja krovnega pokojninskega sklada ali skupine kritnih skladov, pri čemer za vsak podsklad ali kritni sklad pripravi le opis posebnosti obvladovanja tveganja, ki velja za ta podsklad ali kritni sklad.

(7) Upravljavec vzajemnega pokojninskega sklada ali krovnega pokojninskega skalda mora predložiti Agenciji predložiti besedilo načrta hkrati z zahtevo za izdajo dovoljenja za upravljanje pokojninskega sklada. Upravljavec kritnega sklada ali skupine kritnih skladov, na podlagi katerih se izvaja naložbena politika življenjskega cikla, pa mora predložiti besedilo načrta hkrati z zahtevo za izdajo dovoljenja za upravljanje pokojninskega sklada Agenciji za zavarovalni nadzor

(8) Upravljavec poroča o spremembah načrta v rokih in na način, ki ga predpiše Agencija ali Agencija za zavarovalni nadzor.

1. člen

**(izjava o naložbeni politiki)**

(1) Upravljavec mora sprejeti izjavo o naložbeni politiki, ki je lahko ali samostojen dokument ali enovit sestavni del načrta o obvladovanju tveganj iz 285. člena tega zakona. V slednjem primeru mora načrt o obvladovanju tveganj vsebovati jasno označbo, da je izjava o naložbeni politiki njegov sestavni del.

(2) Izjava o naložbeni politiki iz prejšnjega odstavka mora vsebovati zlasti:

* metode za ugotavljanje in merjenje tveganj;
* opis postopkov za obvladovanje posameznih vrst tveganj;
* strateško porazdelitev sredstev glede na vrsto in trajanje obveznosti pokojninskega sklada.

(3) Na zahtevo člana pokojninskega načrta mora upravljavec le temu izročiti brezplačen izvod izjave o naložbeni politiki.

(4) Izjava o naložbeni politiki mora biti skladna z določbami pravil upravljanja pokojninskega sklada, ki se nanašajo na naložbeno politiko pokojninskega sklada.

(5) Upravljavec mora Agenciji ali Agenciji za zavarovalni nadzor predložiti besedilo izjave o naložbeni politiki hkrati z zahtevo za izdajo dovoljenja za upravljanje pokojninskega sklada.

(6) Upravljavec mora najmanj vsake tri leta preveriti vsebino izjave o naložbeni politiki pokojninskega sklada, in jo po potrebi spremeniti. Upravljavec mora izjavo o naložbeni politiki nemudoma prilagoditi tudi vsem pomembnim spremembam naložbene politike opredeljene v pravilih upravljanja pokojninskega sklada.

(7) Agencija določi podrobnejšo vsebino izjave o naložbeni politiki ter način in roke poročanja Agenciji ali Agenciji za zavarovalni nadzor o spremembah izjave o naložbeni politiki.

#### 2.6. Poslovne knjige in poslovna poročila pokojninskega sklada ter revidiranje

1. člen

**(poslovne knjige in poslovna poročila pokojninskega sklada)**

(1) Upravljavec mora za vsak pokojninski sklad, ki ga upravlja, voditi poslovne knjige, sestavljati knjigovodske listine, vrednotiti knjigovodske postavke in sestavljati poročila v skladu z mednarodnimi računovodskimi standardi določenimi z Uredbo 1606/2002/ES in Uredbo 1725/2003/ES, določbami tega zakona in določbami predpisov, izdanih na njegovi podlagi.

(2) Upravljavec mora organizirati poslovanje in tekoče voditi poslovne knjige, poslovno dokumentacijo in druge administrativne ali poslovne evidence tako, da je mogoče kadarkoli preveriti, ali pokojninski sklad posluje v skladu z določbami tega zakona in določbami predpisov, izdanih na njegovi podlagi.

1. člen

**(letno poročilo pokojninskega sklada)**

(1) Letno poročilo pokojninskega sklada sestavljajo:

* bilanca stanja;
* izkaz poslovnega izida;
* izkaz denarnih tokov;
* izkaz gibanja vrednosti enote premoženja in števila enot premoženja v obtoku;
* izkaz premoženja;
* priloge s pojasnili k računovodskim izkazom;
* poslovno poročilo.

(2) Za letno poročilo pokojninskega sklada se smiselno uporabljajo splošna pravila o letnem poročilu velike gospodarske družbe.

(3) Upravljavec pokojninskega sklada mora sestavljati letno poročilo pokojninskega sklada za obdobje, ki je enako koledarskemu letu.

1. člen

**(letno poročilo krovnega pokojninskega sklada)**

(1) Letno poročilo krovnega pokojninskega sklada vsebuje zbirno bilanco stanja in izkaz poslovnega izida krovnega pokojninskega sklada ter računovodske izkaze za vsak podsklad tega krovnega sklada.

(2) V letnem poročilu iz prejšnjega odstavka mora biti jasno navedeno, kateri deli veljajo za vse podsklade skupaj in kateri se nanašajo le na posamezen podsklad.

1. člen

**(revidiranje letnega poročila)**

(1) Letno poročilo pokojninskega sklada mora pregledati revizor na način in pod pogoji, določenimi z zakonom, ki ureja revidiranje, razen, če ni v tem zakonu drugače določeno.

(2) Revizor pregleduje in poroča zlasti o:

* računovodskih izkazih pokojninskega sklada;
* pravilnosti in popolnosti razkritij v prilogi k računovodskim izkazom pokojninskega sklada;
* spoštovanju pravil tega zakona in na njegovi podlagi izdanimi predpisi o upravljanju pokojninskega sklada;
* pravilnosti in popolnosti obvestil in poročil Agenciji ter javnih objav informacij o poslovanju pokojninskega sklada.

(3) Agencija ali Agencija za zavarovalni nadzor lahko od revizorja zahteva dodatna pojasnila v zvezi z revizijskim pregledom.

(4) Če revizijski pregled ni opravljen ali revizijsko poročilo ni izdelano v skladu z drugim in tretjim odstavkom tega člena ali v skladu z določbami predpisa iz drugega odstavka 288. člena tega zakona, Agencija ali Agencija za zavarovalni nadzor zavrne poročilo in zahteva, da revizijski pregled opravi drug revizor na stroške upravljavca.

1. člen

(**predložitev revidiranega letnega poročila Agenciji)**

Upravljavec mora Agenciji ali Agenciji za zavarovalni nadzor predložiti revidirano letno poročilo pokojninskega sklada, ki ga upravlja, za preteklo poslovno leto najkasneje do 30. junija tekočega leta.

1. člen

**(povzetek letnega poročila)**

(1) Upravljavec mora pripraviti in javno objaviti povzetek revidiranega letnega poročila pokojninskega sklada, v katerem na jasen in razumljiv način povzame poslovanje in rezultate poslovanja pokojninskega sklada.

(2) Agencija lahko predpiše podrobnejšo vsebino poročila vzajemnega pokojninskega sklada ali krovnega pokojninskega sklada iz prvega odstavka tega člena. Agencija za zavarovalni nadzor predpiše podrobnejšo vsebino poročila kritnega pokojninskega sklada ali skupine kritnih skladov, na podlagi katerih se izvaja naložbena politika življenjskega cikla, iz prvega odstavka tega člena.

1. člen

**(predpis o poslovnih knjigah, letnih poročilih pokojninskih skladov in revidiranju)**

(1) Agencija predpiše:

* sheme računovodskih izkazov vzajemnih pokojninskih skladov;
* podrobnejši način vrednotenja knjigovodskih postavk vzajemnega pokojninskega sklada in analitični kontni načrt;
* podrobnejšo vsebino letnega poročila vzajemnega pokojninskega sklada in krovnega pokojninskega sklada;
* vsebino priloge s pojasnili k računovodskim izkazom vzajemnega pokojninskega sklada in krovnega pokojninskega sklada.

(2) Agencija za zavarovalni nadzor predpiše:

* podrobnejšo vsebino letnega poročila kritnega sklada in kritnih skladov;
* vsebino priloge s pojasnili k računovodskim izkazom kritnega sklada in kritnih skladov.

(3) Agencija na podlagi predhodnega mnenja Slovenskega inštituta za revizijo predpiše podrobnejšo vsebino in najmanjši obseg revizijskega pregleda letnega poročila vzajemnega in krovnega pokojninskega sklada in vsebino revizorjevega poročila.

(4) Agencija za zavarovalni nadzor predpiše podrobnejšo vsebino in najmanjši obseg revizijskega pregleda letnega poročila kritnega sklada in skupine kritnih skladov, na podlagi katerih se izvaja naložbena politika življenjskega cikla ter vsebino revizorjevega poročila.

### 3. Odbor pokojninskega sklada

1. člen

**(odbor pokojninskega sklada)**

(1) Vsak pokojninski sklad, v katerem se izvaja kolektivno dodatno zavarovanje mora imeti odbor pokojninskega sklada (v nadaljnjem besedilu: odbor).

(2) Odbor je strokovni organ, ki ga sestavlja pet članov od tega trije predstavniki članov in dva predstavnika delodajalcev, ki financirajo pokojninski načrt. Člani odbora morajo biti strokovnjaki s področja upravljanja premoženja ali drugi finančni strokovnjaki, delovati morajo neodvisno in z upravljavcem pokojninskega sklada ne smejo biti povezani na način, ki bi lahko vodil v konflikt interesov.

(3) Način konstituiranja odbora določi upravljavec pokojninskega sklada. Upravljavec pokojninskega sklada članom za sodelovanje na sejah odbora ne sme zagotavljati denarnega nadomestila, mora pa zagotavljati vse materialne in tehnične pogoje potrebne za delovanje odbora.

(4) Odbor izmed svojih članov izvoli predsednika in namestnika predsednika. Mandat predsednika ter namestnika predsednika traja 12 mesecev, pri čemer se na funkciji predsednika in namestnika predsednika, izmenjavajo predstavniki članov in delodajalcev. Mandat članov odbora sklada je 4 leta z možnostjo ponovne izvolitve.

(5) Odbor sklada odloča z navadno večino. Odbor sklada uredi način dela in odločanja s poslovnikom.

(6) Odbor sklada mora biti sklican vsaj enkrat letno.

1. člen

**(pristojnosti odbora)**

(1) Odbor iz predhodnega člena tega zakona spremlja poslovanje pokojninskega sklada ter nadzoruje delo upravljavca. V ta namen ima naslednje pristojnosti:

* daje mnenje k letnemu poročilu pokojninskega sklada;
* razen v primeru obveznih uskladitev z zakonodajnimi spremembami, daje mnenje k spremembam pravil upravljanja pokojninskega sklada;
* obravnava in daje mnenje k spremembam izjave o naložbeni politiki v delu, ki se nanaša na strateško porazdelitev sredstev glede na vrsto in trajanje obveznosti pokojninskega sklada;
* predlaga spremembe stroškov in provizije upravljavca pokojninskega sklada;
* preverja uspešnost poslovanja glede na doseženo donosnost in glede na doseženo donosnost v primerjavi z drugimi izvajalci;
* obravnava in daje mnenje k poročilom upravljavca pokojninskega sklada o tveganjih, katerim je pokojninski sklad izpostavljen;
* obravnava način in pravilnost obveščanja delodajalcev in članov pokojninskega sklada;
* obravnava poročilo o pritožbah v zvezi z delovanjem pokojninskega sklada;
* drugo.

(2) V primeru ugotovitve nepravilnosti pri poslovanju pokojninskega sklada mora odbor od upravljavca zahtevati odpravo nepravilnosti v primernem roku in zahtevati poročilo o odpravi ugotovljene nepravilnosti.

(3) V kolikor upravljavec ne odpravi nepravilnosti pri poslovanju v postavljenem roku ali v postavljenem roku ne ukrepa ustrezno ali ne pripravi poročila o odpravi ugotovljenih nepravilnosti, mora odbor o ugotovljenih nepravilnostih ali o neustreznem ukrepanju obvestiti nadzorni organ upravljavca ter Agencijo v primeru, da je pokojninski sklad oblikovan kot vzajemni pokojninski sklad ali krovni pokojninski sklad in Agencijo za zavarovalni nadzor, v primeru, da je pokojninski sklad oblikovan kot kritni sklad ali kot skupina kritnih skladov, na podlagi katerih se izvaja naložbena politika življenjskega cikla.

### 4. Vzajemni pokojninski skladi in krovni pokojninski skladi

#### 4.1. Splošno

1. člen

**(vzajemni pokojninski sklad)**

(1) Vzajemni pokojninski sklad je premoženje, ki je ločeno od premoženja upravljavca pokojninskega sklada in ki je financirano s sredstvi, zbranimi z vplačili dodatnega zavarovanja in ustvarjeno z upravljanjem s temi sredstvi, in je namenjeno pridobitvi pravic na podlagi dodatnega zavarovanja iz drugega poglavja dvanajstega dela tega zakona.

(2) Vzajemni pokojninski sklad ni pravna oseba.

(3) Premoženje vzajemnega pokojninskega sklada je razdeljeno na enake enote premoženja.

(4) Vzajemni pokojninski sklad je v lasti članov vzajemnega pokojninskega sklada, ki so na podlagi vplačil iz naslova dodatnega zavarovanja lastniki sorazmernega dela premoženja vzajemnega pokojninskega sklada.

(5) Vzajemni pokojninski sklad se oblikuje in upravlja izključno v korist članov vzajemnega pokojninskega sklada.

1. člen

**(krovni pokojninski sklad)**

(1) Krovni pokojninski sklad je vzajemni pokojninski sklad, sestavljen iz treh podskladov, ki so oblikovani kot ločeno premoženje.

(2) Premoženje vsakega posameznega podsklada je razdeljeno na enake enote premoženja.

(3) Podskladi krovnega sklada se med seboj razlikujejo po eni ali več značilnostih.

(4) Če ni s tem zakonom drugače določeno, se za podsklade krovnega pokojninskega sklada uporabljajo določbe tega zakona, ki veljajo za vzajemni pokojninski sklad in podzakonski predpisi, ki veljajo za vzajemni pokojninski sklad.

(5) Ne glede na določbe prejšnjega odstavka Agencija v predpisih, izdanih na podlagi tega zakona, ki veljajo za vzajemne pokojninske sklade, določi posebnosti, ki veljajo le za krovne pokojninske sklade ali za njihove podsklade.

1. člen

**(upravljavci vzajemnih pokojninskih skladov in krovnih pokojninskih skladov)**

(1) Vzajemni pokojninski sklad in krovni pokojninski sklad lahko upravlja:

* pokojninska družba iz 329. člena tega zakona;
* zavarovalnica, ki ima dovoljenje za opravljanje poslov v zavarovalni skupini življenjskih zavarovanj skladno z zakonom, ki ureja zavarovalništvo;
* banka, ki ima dovoljenje za opravljanje poslov upravljanja pokojninskih skladov po zakonu, ki ureja bančništvo.

#### 4.2. Oblikovanje vzajemnega pokojninskega sklada

1. člen

**(oblikovanje vzajemnega pokojninskega sklada ali krovnega pokojninskega sklada)**

Upravljavec oblikuje vzajemni pokojninski sklad ali krovni pokojninski sklad tako, da sprejme pravila upravljanja vzajemnega pokojninskega sklada ali pravila upravljanja krovnega pokojninskega sklada, in s skrbnikom sklene pogodbo o opravljanju skrbniških storitev.

1. člen

**(dovoljenje za upravljanje vzajemnega pokojninskega sklada ali krovnega pokojninskega sklada)**

(1) Upravljavec mora pred začetkom sprejemanja vplačil enot premoženja vzajemnega pokojninskega sklada pridobiti dovoljenje Agencije za upravljanje vzajemnega pokojninskega sklada.

(2) Upravljavec mora pred začetkom sprejemanja vplačil enot premoženja podskladov krovnega sklada pridobiti dovoljenje Agencije za upravljanje krovnega pokojninskega sklada in dovoljenje za upravljanje vsakega posameznega podsklada.

(3) Ob oblikovanju mora krovni pokojninski sklad vsebovati tri podsklade.

1. člen

**(zahteva za izdajo dovoljenja za upravljanje vzajemnega pokojninskega sklada)**

Zahtevi za izdajo dovoljenja za upravljanje vzajemnega pokojninskega sklada je treba priložiti:

* višino, način in roke financiranja prispevkov dodatnega zavarovanja;
* prilogo k pravilom upravljanja iz 307. člena tega zakona;
* načrt o obvladovanju tveganj iz 285. člena tega zakona;
* izjavo o naložbeni politiki iz 286. člena tega zakona;
* dopolnitev poslovnega načrta upravljavca, iz katere bo razviden vpliv načrtovanih poslov upravljanja vzajemnega pokojninskega sklada na organizacijsko zgradbo in kadrovsko strukturo upravljavca;
* opis ukrepov za razmejevanje konflikta interesov med upravljavcem, skrbnikom in delodajalci, ki financirajo pokojninski načrt;
* druge listine s katerimi upravljavec dokazuje, da izpolnjuje pogoje za upravljanje vzajemnega pokojninskega sklada.

(2) Agencija lahko podrobneje predpiše dokumentacijo, ki jo mora upravljavec priložiti zahtevi iz prejšnjega odstavka.

1. člen

**(odločanje o dovoljenju za upravljanje vzajemnega pokojninskega sklada)**

(1) Agencija izda dovoljenje za upravljanje vzajemnega pokojninskega sklada, če ugotovi, da upravljavec izpolnjuje pogoje za upravljanje vzajemnega pokojninskega sklada, na katerega se nanaša zahteva za izdajo dovoljenja.

(2) Agencija zavrne zahtevo za izdajo dovoljenja za upravljanje vzajemnega pokojninskega sklada:

* če upravljavec ni pridobil dovoljenja Agencije za sklenitev pogodbe o opravljanju skrbniških storitev iz 266. člena tega zakona;
* če upravljavec ni pridobil soglasja Agencije k pravilom upravljanja vzajemnega pokojninskega sklada iz 305. člena tega zakona;
* če upravljavec ne izpolnjuje drugih pogojev za upravljanje vzajemnega pokojninskega sklada, določenih s tem zakonom.

#### 4.3 Pravila upravljanja vzajemnega pokojninskega sklada in krovnega pokojninskega sklada

1. člen

**(pravila upravljanja vzajemnega pokojninskega sklada)**

(1) Pravila upravljanja vzajemnega pokojninskega sklada urejajo vsebino pravnih razmerij med upravljavcem in članom vzajemnega pokojninskega sklada.

(2) Pravila upravljanja vzajemnega pokojninskega sklada morajo vsebovati:

* ime vzajemnega pokojninskega sklada;
* pogoje za pristop k pravilom upravljanja vzajemnega pokojninskega sklada in način pristopa;
* naložbene cilje in naložbeno politiko vzajemnega pokojninskega sklada, vključno z omejitvami naložb vzajemnega pokojninskega sklada;
* višino vstopnih in izstopnih stroškov, do katerih je upravičen upravljavec in način njihovega izračuna ter plačila;
* višino provizije za upravljanje vzajemnega pokojninskega sklada, do katere je upravičen upravljavec, in način izračuna ter obračuna te provizije;
* vrste drugih stroškov, do povrnitve katerih je v breme premoženja vzajemnega pokojninskega sklada upravičen upravljavec in vrste drugih stroškov, ki neposredno bremenijo vzajemni pokojninski sklad;
* višino provizije, do katere je upravičen skrbnik, in način obračuna te provizije;
* vrste drugih stroškov, do povrnitve katerih je v breme premoženja vzajemnega pokojninskega sklada upravičen skrbnik;
* mesto, način in roke obveščanja članov in delodajalcev o finančnem in pravnem položaju vzajemnega pokojninskega sklada, o njegovem poslovanju in o zamenjavi skrbnika premoženja vzajemnega pokojninskega sklada;
* pogoje in način prenosa opravljanja skrbniških storitev na drugega skrbnika in zagotavljanje zaščite članov v takem primeru;
* pogoje in način prenosa upravljanja vzajemnega pokojninskega sklada na drugega upravljavca;
* obdobje obračunavanja čiste vrednosti sredstev in vrednosti enote premoženja vzajemnega pokojninskega sklada;
* postopek vplačila ter način preračuna vplačil v enote premoženja vzajemnega pokojninskega sklada;
* postopek izplačila in način izračuna odkupne vrednosti;
* razloge za likvidacijo in opis postopka likvidacije vzajemnega pokojninskega sklada;
* opredelitev okoliščin in postopka spremembe pravil upravljanja in s tem povezanih pravic članov vzajemnega pokojninskega sklada.

(3) Agencija predpiše podrobnejšo vsebino pravil upravljanja vzajemnega pokojninskega sklada.

1. člen

**(pravila upravljanja krovnega pokojninskega sklada)**

(1) Pravila krovnega pokojninskega sklada morajo poleg splošnih določb, ki jih morajo vsebovati pravila vzajemnega pokojninskega sklada, jasno določati, da gre za krovni pokojninski sklad z najmanj tremi podskladi.

(2) Za posamezne podsklade se ne sprejemajo ločena pravila, ampak so posebnosti, ki se nanašajo na posamezni podsklad določene v pravilih upravljanja krovnega pokojninskega sklada.

(3) V pravilih krovnega pokojninskega sklada morajo biti jasno ločene tiste določbe pravil, ki veljajo za vse podsklade krovnega pokojninskega sklada, od določb, ki veljajo le za posamezni podsklad.

(4) Pravila upravljanja krovnega pokojninskega sklada morajo določati pogoje, postopek in roke izstopa in izplačila iz posameznega podsklada in hkratnega pristopa in vplačila v drugi podsklad istega krovnega pokojninskega sklada brez izplačila odkupne vrednosti premoženja (prenos sredstev med podskladi).

(5) S pravili upravljanja krovnega pokojninskega sklada upravljavec določi, kateri posredni stroški bremenijo posamezni podsklad, in kateri vse podsklade ter način delitve skupnih stroškov med podsklade, pri tem pa mora upoštevati, da:

* posamezni podsklad bremenijo vsi tisti stroški, ki so povezani izključno z njegovim poslovanjem;
* se skupni stroški lahko delijo na enake dele ali pa v razmerju povprečne letne čiste vrednosti sredstev podskladov.

(6) Agencija predpiše podrobnejšo vsebino pravil upravljanja krovnega pokojninskega sklada.

1. člen

**(soglasje k pravilom upravljanja)**

(1) Pravila upravljanja vzajemnega pokojninskega sklada in krovnega pokojninskega sklada začnejo veljati, ko upravljavec pridobi soglasje Agencije k tem pravilom.

(2) Zahtevi za izdajo soglasja k pravilom upravljanja vzajemnega pokojninskega sklada ali krovnega pokojninskega sklada je treba priložiti besedilo pravil upravljanja vzajemnega pokojninskega sklada ali krovnega pokojninskega sklada.

(3) Agencija izda soglasje k pravilom upravljanja vzajemnega pokojninskega sklada ali krovnega pokojninskega sklada, če je njihova vsebina v skladu z določbami tega zakona in predpisi, izdanimi na njegovi podlagi.

1. člen

(**sprememba pravil upravljanja)**

(1) Upravljavec mora za spremembo pravil upravljanja vzajemnega pokojninskega sklada ali krovnega pokojninskega sklada pridobiti soglasje Agencije.

(2) Zahtevi za izdajo soglasja k spremembi pravil upravljanja vzajemnega pokojninskega sklada ali krovnega pokojninskega sklada je treba priložiti:

* + besedilo pravil upravljanja, iz katerega bodo razvidne spremembe in dopolnitve besedila;
  + prečiščeno besedilo spremenjenih pravil upravljanja;
  + mnenje odbora iz 294. člena tega zakona k spremembi pravil upravljanja;
  + v primeru spremembe naložbene politike tudi obrazložitev učinkov spremenjene naložbene politike za obstoječe člane vzajemnega pokojninskega sklada ali podsklada krovnega pokojninskega sklada.

(3) Agencija izda soglasje k spremembi pravil upravljanja vzajemnega pokojninskega sklada ali krovnega pokojninskega sklada, če je vsebina spremembe teh pravil v skladu z določbami tega zakona in predpisi, izdanimi na njegovi podlagi.

(4) Če pravila upravljanja vzajemnega pokojninskega sklada ali krovnega pokojninskega sklada ne določajo daljšega roka za uveljavitev sprememb, začnejo spremembe teh pravil veljati z iztekom enega meseca od dneva prejema soglasja Agencije k spremembi pravil upravljanja.

1. člen

**(priloga k pravilom upravljanja)**

Upravljavec mora pred začetkom sprejemanja vplačil enot premoženja k pravilom upravljanja vzajemnega pokojninskega sklada ali krovnega pokojninskega sklada priložiti prilogo, ki vsebuje:

* podatke o upravljavcu, ki upravlja vzajemni pokojninski sklad ali krovni pokojninski sklad;
* podatke o skrbniku, ki za vzajemni pokojninski sklad ali krovni pokojninski sklad opravlja skrbniške storitve;
* firmo in sedež podjetja, ki opravlja revizijo računovodskih izkazov vzajemnega pokojninskega sklada ali krovnega pokojninskega sklada;
* podatke o drugih osebah, ki po pooblastilu upravljavca opravljajo posamezne storitve upravljanja vzajemnega pokojninskega sklada ali krovnega pokojninskega sklada.

1. člen

**(sprememba priloge k pravilom upravljanja)**

(1) Upravljavec mora v primeru nastanka dogodka ali okoliščin, ki zahtevajo spremembo priloge k pravilom upravljanja vzajemnega pokojninskega sklada ali krovnega pokojninskega sklada to nemudoma spremeniti tako, da odraža dejansko stanje.

(2) Za spremembo ali dopolnitev priloge k pravilom upravljanja vzajemnega pokojninskega sklada ali krovnega pokojninskega sklada soglasje Agencije ni potrebno.

(3) Upravljavec mora najkasneje v petnajstih dneh po spremembi priloge k pravilom upravljanja vzajemnega pokojninskega sklada ali krovnega pokojninskega sklada Agencijo obvestiti o njeni spremembi.

#### 4.4. Čista vrednost sredstev, vrednost enote premoženja in vplačila ter izplačila

1. člen

**(čista vrednost sredstev in vrednost enote premoženja)**

(1) Upravljavec vzajemnega pokojninskega sklada mora na zadnji delovni dan obračunskega obdobja (obračunski dan) izračunati čisto vrednost sredstev in vrednost enote premoženja vzajemnega pokojninskega sklada na način, določen v tem členu.

(2) Čista vrednost sredstev vzajemnega pokojninskega sklada se izračuna tako, da se od vrednosti sredstev vzajemnega pokojninskega sklada odštejejo obveznosti vzajemnega pokojninskega sklada.

(3) Vrednost enote premoženja vzajemnega pokojninskega sklada je enaka čisti vrednosti sredstev vzajemnega pokojninskega sklada, deljeni s številom enot premoženja vzajemnega pokojninskega sklada v obtoku.

(4) Obračunsko obdobje za izračun čiste vrednosti sredstev in vrednosti enote premoženja vzajemnega pokojninskega sklada je mesec dni.

(5) Agencija predpiše:

* način izračuna čiste vrednosti sredstev vzajemnega pokojninskega sklada;
* način izračuna povprečne letne čiste vrednosti sredstev;
* način izračuna vrednosti enote premoženja vzajemnega pokojninskega sklada;
* način izračuna odkupne vrednosti premoženja;
* pravila, ki se nanašajo na izračunavanje donosnosti vzajemnega pokojninskega sklada; način določitve obračunskega dneva.

1. člen

**(vplačilo v vzajemni pokojninski sklad)**

(1) Vplačila v vzajemni pokojninski sklad opravljena v določenem obračunskem obdobju se preračunajo v število enot premoženja vzajemnega pokojninskega sklada po vrednosti enote premoženja vzajemnega pokojninskega sklada na obračunski dan.

(2) Enote premoženja vzajemnega pokojninskega sklada evidentira upravljavec pokojninskega sklada na osebnih računih članov.

1. člen

**(izplačilo odkupne vrednosti)**

(1) Član vzajemnega pokojninskega sklada lahko od upravljavca vzajemnega pokojninskega sklada v primerih, določenih s tem zakonom, pisno zahteva, da mu izplača odkupno vrednost premoženja vpisanega na njegovem osebnem računu.

(2) Zahteva iz prejšnjega odstavka mora biti vložena na posebnem obrazcu, ki je sestavni del pravil upravljanja vzajemnega pokojninskega sklada.

(3) Odkupna vrednost premoženja, vpisanega na osebnem računu člana, se izračuna glede na vrednost enot premoženja vzajemnega pokojninskega sklada, ki velja po stanju na obračunski dan obdobja iz 309. člena tega zakona, ko je bila podana popolna zahteva za izplačilo, zmanjšana za izstopne stroške.

(4) Upravljavec mora odkupno vrednost izplačati najkasneje v 30 dneh po koncu obračunskega obdobja iz prejšnjega odstavka, razen če pravila upravljanja vzajemnega pokojninskega sklada določajo krajši rok za izplačilo.

(5) Članu z dnem izplačila odkupne vrednosti enot premoženja preneha lastninska pravica na sorazmernem delu premoženja vzajemnega pokojninskega sklada.

#### 4.5. Naložbene politike dodatnega zavarovanja

1. člen

**(naložbena politika življenjskega cikla člana)**

(1) Upravljavec, ki upravlja krovni pokojninski sklad mora v okviru podskladov izvajati naložbeno politiko življenjskega cikla člana. V ta namen mora upravljavec oblikovati skupino treh podskladov.

(2) Podskladi krovnega pokojninskega sklada iz prejšnjega odstavka se med seboj razlikujejo po naložbeni politiki, ki mora biti upoštevaje namen dodatnega zavarovanja in načela tega zakona, ustrezno prilagojena ciljni starostni skupini člana, katerim je posamezni podsklad namenjen.

(3) Upravljavec krovnega pokojninskega sklada v pravilih upravljanja krovnega pokojninskega sklada za vsakega izmed podskladov iz prvega ostavka tega člena določi ciljno starostno skupino, kateri je podsklad namenjen in najnižji dovoljeni delež sredstev podsklada naložen v nizko tvegane finančne instrumente.

(4) Upravljavec naložbeno politiko življenjskega cikla člana iz prvega odstavka tega člena izvaja tako, da vplačila v dobro člana, prispela na poseben denarni račun krovnega pokojninskega sklada, razporeja na posebni denarni račun podsklada iz prvega odstavka tega člena, ki je namenjen starostni skupini v katero se član uvršča. Na prvi naslednji obračunski dan po datumu, ko član dopolni mejno starost starostne skupine podsklada, upravljavec vsa privarčevana sredstva člana prenese v podsklad istega krovnega sklada namenjen ustrezni starejši starostni skupini članov, vanj pa od tega dne dalje razporeja tudi vsa nova vplačila prejeta v dobro člana.

(5) Ne glede na prejšnji odstavek ima član posameznega podsklada iz prvega odstavka tega člena pravico, da enkrat letno izbere drug podsklad krovnega pokojninskega sklada, pri čemer pa ta podsklad ne sme biti namenjen mlajši starostni skupini članov od starostne skupine kateri član pripada.

(6) Pri prenosu sredstev med podskladi krovnega pokojninskega sklada, ne nastopijo posledice, določene s predpisi o obdavčenju, ki veljajo za obdavčitev odkupne vrednosti.

1. člen

**(zagotavljanje minimalne zajamčene donosnosti na čisto vplačilo)**

(1) Upravljavec krovnega pokojninskega sklada mora v podskladov iz prvega odstavka 312. člena tega zakona, ki je namenjen najstareši starostni skupini članov, zagotavljati najmanj zajamčeno donosnost na čisto vplačilo dodatnega zavarovanja.

(2) Če upravljavec ne izvaja naložbene politike življenjskega cikla člana mora v samostojnem vzajemnem pokojninskem skladu zagotavljati najmanj zajamčeno donosnost na vplačano čisto vplačilo dodatnega zavarovanja.

1. člen

**(zajamčena vrednost sredstev in rezervacije za nedoseganje zajamčene vrednosti sredstev)**

(1) Upravljavec, ki zagotavlja zajamčeno donosnost na čisto vplačilo dodatnega zavarovanja mora na vsak obračunski dan izračunati vrednost sredstev člana in zajamčeno vrednost sredstev člana na način, določen v drugem odstavku tega člena.

(2) Vrednost sredstev člana vzajemnega pokojninskega sklada je enaka zmnožku vrednosti enote premoženja in števila enot premoženja na osebnem računu člana vzajemnega pokojninskega sklada, po stanju na obračunski dan.

(3) Zajamčena vrednost sredstev člana je enaka vsoti njegovih čistih vplačil, povečanih za zajamčeno donosnost iz drugega odstavka 313. člena tega zakona, od obračunskega dneva posameznega čistega vplačila do dneva, na katerega se izračunava zajamčena vrednost sredstev člana.

(4) Če je vrednost sredstev člana vzajemnega pokojninskega sklada na obračunski dan nižja od zajamčene vrednosti sredstev tega člana, mora upravljavec v breme lastnega kapitala oblikovati rezervacije za nedoseganje zajamčene vrednosti sredstev pokojninskega sklada (v nadaljnjem besedilu rezervacije).

(5) Rezervacije so enake vsoti vseh primanjkljajev vrednosti sredstev člana in zajamčene vrednosti sredstev člana na posamezni obračunski dan.

(6) Rezervacije lahko predstavljajo samo naložbe v depozite ali potrdila o vlogah pri bankah s sedežem v Republiki Sloveniji, državi podpisnici Sporazuma o Evropskem gospodarskem prostoru in v dolžniške vrednostne papirje nominirane v eurih, katerih izdajatelj je Republika Slovenija, država podpisnica Sporazuma o Evropskem gospodarskem prostoru ali njena lokalna ali regionalna skupnost ali mednarodna finančna organizacija, ki ji pripada ena ali več držav članic Evropske unije ali za katere jamči ena od teh oseb.

(7) Vrednost rezervacij ne sme presegati 20 odstotkov čiste vrednosti sredstev pokojninskega sklada.

(8) V primeru, ko vrednost rezervacij doseže 20 odstotkov čiste vrednosti sredstev pokojninskega sklada mora upravljavec najkasneje v 15 delovnih dneh od zadnjega obračunskega dne na denarni račun pokojninskega sklada vplačati denarna sredstva v višini, ki bo zagotovila izpolnjevanje pogojev iz prejšnjega odstavka tega člena.

(9) V primeru izplačila odkupne vrednosti premoženja, katerih odkupna vrednost je nižja od zajamčene vrednosti sredstev člana vzajemnega pokojninskega sklada, upravljavec razliko med obema izplača v breme oblikovanih rezervacij.

(10) Kadar je upravljavec vzajemnega pokojninskega sklada, ki zagotavlja zajamčeno donosnost na vplačano čisto vplačilo zavarovalnica ali pokojninska družba, se v zvezi z oblikovanjem rezervacij po tem členu smiselno uporabljajo določbe zakona, ki ureja zavarovalništvo, v delu, ki se nanaša na matematične rezervacije. Slednje pomeni, da mora upravljavec iz prejšnjega stavka za namene oblikovanja matematičnih rezervacij oblikovati kritni sklad in s premoženjem kritnega sklada upravljati ločeno od drugega premoženja.

(11) Na premoženje rezervacij iz prejšnjega odstavka je dovoljena izvršba samo za poplačilo terjatev člana pokojninskega sklada.

(12) Upravljavec vzajemnega pokojninskge sklada ali krovnega pokojninskega sklada mora Agenciji mesečno poročati o višini rezervacij, višini kapitala upravljavca in o strukturi naložb iz naslova teh rezervacij. Upravljavec kritnega sklada ali skupine kritnih skladov, na podlagi katerih izvaja naložbeno politiko življenjskega cikla mora Agenciji za zavarovalni nadzor mesečno poročati o višini rezervacij, višini kapitala upravljavca in o strukturi naložb iz naslova teh rezervacij. Agencija ali Agencija za zavarovalni nadzor predpiše podrobnejšo vsebino, način in roke poročanja upravljavca.

(13) Rezervacije morajo biti predmet pregleda pooblaščenega revizorja, ki revidira računovodske izkaze pokojninskega sklada. Revizor pregleda rezervacije po stanju na dan 31.decembra ter po stanju na dva naključna datuma v poslovnem letu.

#### 4.6. Prenos upravljanja vzajemnega pokojninskega sklada ali krovnega pokojninskega sklada

1. člen

**(prostovoljni prenos upravljanja)**

(1) Upravljavec, ki upravlja vzajemni pokojninski sklad ali krovni pokojninski sklad (v nadaljnjem besedilu: prenosni upravljavec), lahko s pogodbo o prenosu upravljanja prenese upravljanje tega sklada na drugega upravljavca (v nadaljnjem besedilu: prevzemni upravljavec), če:

* prevzemni upravljavec izpolnjuje pogoje za upravljanje vzajemnega pokojninskega sklada ali krovnega pokojninskega sklada, katerega upravljanje je predmet prenosa, določene s tem zakonom;
* s prenosom upravljanja soglaša najmanj 70 odstotkov članov vzajemnega pokojninskega sklada ali krovnega pokojninskega sklada.

(2) Pogodba o prenosu upravljanja mora obsegati:

* določen opis vseh postopkov in dejanj, ki jih bosta upravljavca opravila v zvezi s prenosom upravljanja,
* rok, šteto od prejema dovoljenja Agencije za prevzem upravljanja, v katerem bosta upravljavca opravila prenos upravljanja, ki ne sme biti krajši od treh mesecev.

(3) Upravljavec, mora o pogodbi o prenosu upravljanja pisno obvestiti vse člane vzajemnega pokojninskega sklada ali podskladov krovnega pokojninskega sklada. Šteje se, da član soglaša s prenosom upravljanja, če v roku 15 dni od prejema obvestila o prenosu, na obrazcu, ki je obvezna priloga k obvestilu, ne obvesti upravljavca, da prenosu nasprotuje. Na pravico do ugovora mora biti član jasno in razumljivo opozorjen v obvestilu o prenosu.

(4) Pred prenosom upravljanja vzajemnega pokojninskega sklada ali krovnega pokojninskega sklada mora prevzemni upravljavec pridobiti dovoljenje Agencije za prevzem upravljanja.

1. člen

**(prenos upravljanja na zahtevo članov)**

(1) Upravljavec vzajemnega pokojninskega sklada ali krovnega pokojninskega sklada je dolžan prenesti upravljanje sklada na drugega upravljavca, če to zahteva najmanj 70 odstotkov članov vzajemnega pokojninskega sklada ali najmanj 70 odstotkov članov vseh podskladov krovnega pokojninskega sklada.

(2) Za prenos upravljanja na zahtevo članov se smiselno uporabljajo določbe prejšnjega člena tega zakona.

(3) Določbe tega člena ne veljajo za prvi pokojninski sklad iz tretje alineje četrtega odstavka 215. člena tega zakona.

1. člen

**(zahteva za izdajo dovoljenja za prevzem upravljanja)**

(1) Zahtevi za izdajo dovoljenja za prevzem upravljanja mora prevzemni upravljavec predložiti:

* listine, iz katerih je razvidno, da prevzemni upravljavec izpolnjuje vse pogoje za upravljanje vzajemnega pokojninskega sklada ali krovnega pokojninskega sklada;
* pogodbo o prenosu upravljanja;
* dokazilo o tem, da s prenosom upravljanja soglaša najmanj 70 odstotkov članov vzajemnega pokojninskega sklada ali najmanj 70 odstotkov članov vseh podskladov krovnega pokojninskega sklada;
* zahtevo za izdajo dovoljenja za sklenitev ali spremembo pogodbe o opravljanju skrbniških storitev za vzajemni pokojninski sklad ali krovni pokojninski sklad.

(2) Agencija izda dovoljenja za prevzem upravljanja vzajemnega pokojninskega sklada ali krovnega pokojninskega sklada, če iz priloženih listin izhaja, da:

* prevzemni upravljavec izpolnjuje vse pogoje za upravljanje sklada, katerega upravljanje je predmet prevzema, določene s tem zakonom;
* so izpolnjeni vsi tehnični in drugi pogoji za prenos upravljanja;
* izda dovoljenje za sklenitev ali spremembo pogodbe o opravljanju skrbniških storitev za vzajemni pokojninski sklad ali krovni pokojninski sklad.

(3) O zahtevi za izdajo dovoljenja za sklenitev ali spremembo pogodbe o opravljanju skrbniških storitev za vzajemni pokojninski sklad ali krovni pokojninski sklad odloči Agencija hkrati z odločitvijo o dovoljenju za prevzem upravljanja.

(4) Dovoljenje za prevzem upravljanja ima za prevzemnega upravljavca enake učinke in posledice kot dovoljenje za upravljanje vzajemnega pokojninskega sklada iz 300. člena tega zakona.

1. člen

**(obvestilo članom o prenosu upravljanja)**

(1) Prevzemni in prenosni upravljavec morata v petnajstih dneh po prejemu dovoljenja Agencije za prevzem upravljanja delodajalce in člane pokojninskega sklada, katerega upravljanje je predmet prenosa, obvestiti o prenosu.

(2) V obvestilu iz prejšnjega odstavka tega člena morata upravljavca delodajalce in člane poučiti tudi o dnevu, s katerim nastopijo pravne posledice prenosa upravljanja.

1. člen

**(pravne posledice prenosa upravljanja)**

(1) Z iztekom roka iz druge alineje drugega odstavka 315. člena tega zakona nastopijo naslednje pravne posledice:

* + vse pravice in obveznosti prenosnega upravljavca v zvezi z upravljanjem vzajemnega pokojninskega sklada ali krovnega pokojninskega sklada preidejo na prevzemnega upravljavca;
  + prenosnemu upravljavcu preneha dovoljenje za upravljanje sklada, katerega upravljanje je predmet prenosa.

(2) Prevzemni in prenosni upravljavec morata do izteka roka iz druge alineje drugega odstavka . člena tega zakona opraviti vse postopke in dejanja, potrebna za prenos upravljanja in Agenciji predložiti poročilo o postopkih in dejanjih, ki sta jih v zvezi s tem opravila.

1. člen

**(prisilni prenos upravljanja)**

(1) Prisilni prenos upravljanja vzajemnega pokojninskega sklada ali krovnega pokojninskega sklada na drugega upravljavca se opravi v primeru, če:

* je s pravnomočno odločbo Agencije upravljavcu odvzeto dovoljenje za upravljanje vzajemnega pokojninskega sklada ali krovnega pokojninskega sklada;
* če je bil nad upravljavcem začet stečajni postopek ali postopek likvidacije;
* je število članov vzajemnega pokojninskega sklada ali članov vseh podskladov krovnega pokojninskega sklada ob koncu prvega leta od oblikovanja manjše od 1000;
* se število članov vzajemnega pokojninskega sklada ali članov vseh podskladov krovnega pokojninskega sklada zmanjša pod 1000 in v naslednjih šestih mesecih ne doseže tega števila;
* čista vrednost sredstev vzajemnega pokojninskega sklada ali vseh podskladov krovnega pokojninskega sklada v roku šest mesecev od dneva, ko je upravljavec prejel odločbo Agencije o dovoljenju za upravljanje vzajemnega pokojninskega sklada, ne doseže 100.000 eurov;
* se čista vrednost sredstev vzajemnega pokojninskega sklada ali vseh podskladov krovnega pokojninskega sklada zniža pod 100.000 eurov in v nadaljnjih treh mesecih ne doseže ponovno 100.000 eurov.

(2) V zvezi s prisilnim prenosom upravljanja se smiselno uporabljajo določbe zakona, ki ureja poslovanje investicijskih skladov in družb za upravljanje, ki veljajo za vzajemni sklad, pri čemer v primeru nastopa razloga iz prve in druge alineje prejšnjega odstavka prisilni prenos upravljanja opravi skrbnik, ki za pokojninski sklad opravlja skrbniške storitve, v drugih primerih iz prejšnjega odstavka, pa upravljavec vzajemnega pokojninskega sklada ali krovnega pokojninskega sklada.

#### 4.7. Likvidacija vzajemnega pokojninskega sklada

1. člen

**(likvidacija vzajemnega pokojninskega sklada)**

(1) Likvidacija vzajemnega pokojninskega sklada se izvede samo v primeru, ko prisilnega prenosa upravljanja ni mogoče izvesti.

(2) Postopek likvidacije začne tista oseba (skrbnik ali upravljavec), ki je vodila neuspeli postopek prisilnega prenosa upravljanja.

(3) Za postopek likvidacije pokojninskega sklada se smiselno uporabljajo določbe zakona, ki ureja poslovanje investicijskih skladov in družb za upravljanje, ki veljajo za vzajemni sklad.

***4.8. Preoblikovanje vzajemnih pokojninskih skladov***

1. člen

**(preoblikovanje vzajemnega pokojninskega sklada s prenosom premoženja)**

(1) Vzajemni pokojninski sklada se preoblikuje s prenosom celotnega premoženja na drug že obstoječ vzajemni pokojninski sklad.

(2) Za postopek preoblikovanja vzajemnih pokojninskih skladov se smiselno uporabljajo določbe zakona, ki ureja poslovanje investicijskih skladov in družb za upravljanje, ki veljajo za vzajemni sklad.

1. člen

**(preoblikovanje vzajemnega pokojninskega sklada v podsklad krovnega pokojninskega sklada)**

(1) Upravljavec vzajemnega pokojninskega sklada lahko preoblikuje vzajemni pokojninski sklad v podsklad krovnega pokojninskega sklada tako, da sprejme sklep o preoblikovanju vzajemnega pokojninskega sklada v podsklad krovnega pokojninskega sklada in pridobi dovoljenje Agencije za preoblikovanje vzajemnega pokojninskega sklada v podsklad krovnega pokojninskega sklada.

(2) V primeru preoblikovanja vzajemnega pokojninskega sklada oblikovanega na podlagi ZPIZ-1 v podsklad krovnega pokojninskega sklada, vzajemni pokojninski sklad postane podsklad krovnega pokojninskega sklada, ki zagotavlja zajamčeno donosnost na vplačano čisto vplačilo iz drugega odstavka 313. člena tega zakona.

(3) Zahtevi za izdajo dovoljenja za preoblikovanje vzajemnega pokojninskega sklada v podsklad krovnega pokojninskega sklada je treba priložiti:

* sklep o preoblikovanju vzajemnega pokojninskega sklada v podsklad krovnega pokojninskega sklada;
* dopolnjena pravila upravljanja krovnega pokojninskega sklada v delu, ki se nanaša na nov podsklad;
* pogodbo o opravljanju skrbniških storitev na podlagi katere bo skrbnik opravljal skrbniške storitve za podsklad krovnega pokojninskega sklada.

(4) Agencija izda dovoljenje za preoblikovanje vzajemnega pokojninskega sklada v podsklad krovnega pokojninskega sklada, če ugotovi:

* da je vsebina pravil upravljanja krovnega pokojninskega sklada v delu, ki se nanaša na podsklad preoblikovan iz vzajemnega pokojninskega sklada v skladu z določbami tega zakona in predpisi, izdanimi na njegovi podlagi;
* da je vsebina pogodbe o opravljanju skrbniških storitev v delu, ki se nanaša na podsklad preoblikovan iz vzajemnega pokojninskega sklada v skladu z določbami tega zakona in predpisi, izdanimi na njegovi podlagi.

(5) Če Agencija izda dovoljenje za preoblikovanje vzajemnega pokojninskega sklada v podsklad krovnega pokojninskega sklada se šteje, da je izdala:

* dovoljenje za upravljanje podsklada preoblikovanega iz vzajemnega pokojninskega sklada;
* dovoljenje za pogodbo o opravljanju skrbniških storitev za krovni pokojninski sklad.

(6) Če upravljavec vloži zahtevo za izdajo dovoljenja za preoblikovanje vzajemnega pokojninskega sklada v podsklad krovnega pokojninskega sklada in sočasno zahtevo za izdajo dovoljenja za oblikovanje krovnega pokojninskega sklada, se postopek odločanja o dovoljenju za preoblikovanje vzajemnega pokojninskega sklada v podsklad krovnega pokojninskega sklada združi s postopkom odločanja o dovoljenju za upravljanje krovnega pokojninskega sklada.

(7) Upravljavec mora v osmih dneh po prejemu odločbe Agencije, s katero je bilo izdano dovoljenje za preoblikovanje vzajemnega pokojninskega sklada v podsklad krovnega pokojninskega sklada po določbah tega člena, to dejstvo javno objaviti.

(8) Pravila upravljanja krovnega pokojninskega sklada v delu, ki se nanaša na podsklad nastal s preoblikovanjem začnejo veljati 30. dan po javni objavi iz prejšnjega odstavka tega člena. Šteje se, da je z uveljavitvijo pravil upravljanja vzajemni pokojninski sklad preoblikovan v podsklad krovnega pokojninskega sklada, člani vzajemnega pokojninskega sklada pa so postali člani podsklada, ki je nastal iz vzajemnega pokojninskega sklada.

(9) Agencija lahko podrobneje predpiše dokumentacijo, ki jo je treba priložiti zahtevi za pridobitev dovoljenja za preoblikovanje vzajemnega pokojninskega sklada v podsklad obstoječega krovnega pokojninskega sklada iz četrtega odstavka tega člena in vsebino javne objave iz devetega odstavka tega člena.

### 5. Kritni sklad

1. člen

(kritni sklad)

(1) V skladu z določbami zakona, ki ureja zavarovalništvo, je kritni sklad po tem zakonu kritno premoženje, namenjeno kritju obveznosti zavarovalnice ali pokojninske družbe iz dodatnega zavarovanja.

(2) Kritni sklad, ki je last zavarovalnice ali pokojninske družbe, se oblikuje in upravlja izključno v korist članov dodatnega zavarovanja, kritni sklad iz dodatnega zavarovanja pa je dovoljeno uporabiti samo za izplačilo obveznosti iz tega zavarovanja.

(3) Za naložbe kritnega sklada iz dodatnega zavarovanja se uporabljajo določbe tega zakona.

(4) Zavarovalnica ali pokojninska družba lahko za izvajanje pokojninskega načrta iz 226. člena oblikuje več kritnih skladov, ki se med seboj razlikujejo po eni ali več posebnostih.

(5) Vse določbe, ki se nanašajo na vzajemni pokojninski sklad iz 4. podpoglavja XXXIV. poglavja tega zakona smiselno veljajo tudi za kritni sklad za dodatno zavarovanje, razen določb od 296. člena do vključno 298. člena, drugega in tretjega odstavka 300. člena, 312. člena, 313. člena, od 315. člena do vključno 323. člena tega zakona.

(6) Ne glede na določbe 305. člena in 306. člena tega zakona, daje soglasje k pravilom upravljanja in k spremembam pravil upravljanja, ki jih sprejeme pokojninska družba ali zavarovalnica za kritni sklad, na podlagi katerega se izvaja dodatno zavarovanje, Agencija za zavarovalni nadzor.

(7) V primeru, ko pokojninska družba ali zavarovalnica dodatno zavarovanje izvaja na podlagi enega kritnega sklada, se smiselno uporabljajo določbe 303. člena tega zakona.

(8) V primeru, ko pokojninska družba ali zavarovalnica na podlagi več kritnih skladov izvaja naložbeno politiko življenjskega cikla pa se smiselno uporabljajo določbe 304. člena tega zakona.

1. člen

**(naložbena politika življenjskega cikla člana)**

(1) V primeru, da upravljavec pokojninskega sklada izvaja naložbeno politiko življenjskega cikla člana, mora v ta namen oblikovati skupino treh kritnih skladov dodatnega zavarovanja.

(2) Kritni skladi iz prejšnjega odstavka se med seboj razlikujejo po naložbeni politiki, ki mora upoštevati namen dodatnega zavarovanja in načela tega zakona.

(3) V kolikor član izbere naložbeno politiko življenjskega cikla, bo zavarovalnica v skladu s pravili upravljanja in glede na starost člana vplačana sredstva v dodatno zavarovanje prenašala iz sklada z agresivno naložbeno politiko v uravnotežen sklad in sklad, usmerjen v naložbe z zajamčenim donosom. Izbiro skladov in delež sredstev, ki se vežejo na posamezni sklad, izvede zavarovalnica v skladu s pravili upravljanja posameznega sklada.

(4) Upravljavec naložbeno politiko življenjskega cikla člana iz prvega odstavka tega člena izvaja tako, da vplačila v dobro člana razporeja na denarni račun kritnega sklada iz prvega odstavka tega člena, ki je namenjen starostni skupini, v katero se član uvršča. Na prvi naslednji obračunski dan, po datumu, ko član dopolni mejno starost starostne skupine kritnega sklada, upravljavec ustrezen delež sredstev prenese v drug kritni sklad, vanj pa od tega dne dalje razporeja tudi nova vplačila v skladu s politiko življenjskega cikla.

(5) Ne glede na prejšnji odstavek ima član posameznega kritnega sklada iz prvega odstavka tega člena pravico, da enkrat letno izbere drugačno razporeditev sredstev, pri čemer pa ta ne sme biti bolj tvegana od razporeditve v skladu s politiko življenjskega cikla.

(6) Pri prenosu sredstev med kritnimi skladi, ne nastopijo posledice, določene s predpisi o obdavčenju, ki veljajo za obdavčitev odkupne vrednosti.

1. člen

**(zagotavljanje minimalne zajamčene donosnosti na čisto vplačilo)**

(1) Upravljavec pokojninskega sklada mora v samostojnem kritnem skladu dodatnega zavarovanja zagotavljati najmanj zajamčeno donosnost na čisto vplačilo dodatnega zavarovanja skladno z določbami tega zakona.

(2) V primeru, ko upravljavec na podlagi skupine kritnih skladov izvaja naložbeno politiko življenjskega cikla, mora najmanj zajamčeno donosnost zagotavljati v kritnem skladu, ki je namenjen najstarejši starsotni skupini članov.

### 6. Čezmejno upravljanje pokojninskih skladov

1. člen

(izvajanje kolektivnega zavarovanja v eni od držav članic)

(1) Upravljavec, ki na podlagi pokojninskega sklada že izvaja vsaj en pokojninski načrt, vpisan v poseben register po 227. členu tega zakona, sme dejavnost upravljanja pokojninskih skladov razširiti na ozemlje vseh držav članic.

(2) Preden začne upravljavec upravljati pokojninski sklad v drugi državi članici, mora pri ministru, pristojnem za delo, pridobiti predhodno dovoljenje za opravljanje te dejavnosti v državi, katere socialno in delovno pravo, ki je merodajno za področje poklicnega pokojninskega zavarovanja, se uporablja za odnos med ustanoviteljskim podjetjem in člani (v nadaljnjem besedilu: gostiteljska država članica). V svoji prošnji za izdajo dovoljenja po prejšnjem stavku mora upravljavec posredovati naslednje informacije:

* ime države članice ali držav članic, v katerih namerava opravljati dejavnosti dodatnega zavarovanja;
* ime podjetja ali drugega subjekta, ki plačuje prispevke v institucijo za poklicno pokojninsko zavarovanje, ne glede na to, ali to podjetje ali ta subjekt vključuje eno ali več pravnih ali fizičnih oseb, ki delujejo kot delodajalci ali samozaposleni, ali pa se sestoji iz poljubne kombinacije teh možnosti (v nadaljnjem besedilu: ustanoviteljsko podjetje),
* glavne značilnosti pokojninskega načrta, ki ga izvaja za ustanoviteljsko podjetje.

(3) Po prejemu prošnje iz prejšnjega odstavka minister, pristojen za delo, v treh mesecih posreduje informacije iz prejšnjega odstavka pristojnemu nadzornemu organu gostiteljske države članice in o tem obvesti upravljavca. To stori, če ni nikakršnega dvoma o upravljavskih in organizacijskih vidikih ali finančnem stanju upravljavca in ugledu ter poklicnih kvalifikacijah ali izkušnjah vodstvenega osebja glede na združljivost z dejavnostmi, načrtovanimi v gostiteljski državi članici.

(4) Upravljavec lahko začne opravljati dejavnost dodatnega zavarovanja v drugi državi članici šele, ko pristojni organi gostiteljske države članice, ministra, pristojnega za delo, seznanijo s predpisi, ki urejajo delovna razmerja in socialno varnost, ki jih je treba upoštevati pri upravljanju pokojninskega sklada v navedeni državi. Ne glede na prvi stavek tega odstavka lahko upravljavec začne opravljati dejavnosti po preteku petih mesecev, potem ko je izvajalec pokojninskega načrta naslovil prošnjo iz drugega odstavka tega člena, vendar mora upoštevati predpise, ki urejajo delovna razmerja in socialno varnost v gostiteljski državi članici.

(5) Upravljavec se ob začetku opravljanja dejavnosti kolektivnega zavarovanja v drugi državi članici vpiše v posebno evidenco, ki jo vodi ministrstvo, pristojno za delo (v nadaljnjem besedilu: evidenca izvajalcev pokojninskega načrta). V evidenco se za vsakega upravljavca in za vsak pokojninski sklad vpišejo podatki o državi članici, v kateri se kolektivno zavarovanje izvaja, podatki o ustanoviteljskem podjetju, za katerega upravljavec upravlja pokojninski sklad, in glavne značilnosti kolektivnega zavarovanja, ki ga izvaja.

(6) Če pristojni organ gostiteljske države članice pri opravljanju dejavnosti slovenskega upravljavca odkrije nepravilnosti, kot je to določeno v prvem odstavku tega člena, in o tem obvesti ministra, pristojnega za delo, ta ob sodelovanju z ostalimi nadzornimi organi iz 355. člena tega zakona in v sodelovanju s pristojnim organom gostiteljske države članice sprejme vse potrebne ukrepe, s katerimi se zagotovi odprava kršitev.

1. člen

(izvajanje pokojninskega načrta kolektivnega zavarovanja, s strani upravljavca pokojninskih skladov druge države članice)

(1) Pokojninski načrt kolektivnega zavarovanja sme izvajati tudi upravljavec pokojninskih skladov,ki je ustanovljen po predpisih ene od držav članic EU (v nadaljevanju: držav članic) in če v državi, v kateri ima svoj uradni sedež in svojo glavno upravo ali, če nima sedeža, svojo glavno upravo (v nadaljevanju: matična država članica), opravlja posle dodatnega pokojninskega zavarovanja.

(2) Po prejemu prošnje iz drugega odstavka prejšnjega člena s strani pristojnega organa v eni od držav članic, minister, pristojen za delo, v roku dveh mesecev ta organ seznani z določbami tega zakona, ki urejajo kolektivno dodatno zavarovanje in določbami 272. člena do 277. člena tega zakona, ki jih mora upravljavec pokojninskih skladov iz druge države članice spoštovati pri čezmejnem izvajanju pokojninskega načrta kolektivnega zavarovanja.

(2) Upravljavec pokojninskih skladov iz druge države članice sme začeti opravljati dejavnost na ozemlju Republike Slovenije, ko ga pristojni organ matične države članice seznani z določbami iz prejšnjega odstavka. Če ga pristojni organ matične države članice ne seznani v petih mesecih od prejema prošnje, lahko izvajalec prične z opravljanjem dejavnosti brez odobritve.

(3) Nadzor nad izvajanjem dejavnosti upravljavca pokojninskega sklada iz druge države članice na ozemlju Republike Slovenije opravljajo pristojni organi iz 355. člena tega zakona. Ob odkritju nepravilnosti pri poslovanju tujega upravljavca pokojninskega sklada na območju Republike Slovenije, pristojni nadzorni organi iz 355. člena tega zakona o tem nemudoma obvestijo pristojni organ matične države članice.

(4) Če pristojni organ matične države članice ne zagotovi odprave kršitev ali sprejme nezadostne ukrepe za njihovo odpravo, lahko pristojni nadzorni organ iz 355. člena tega zakona po predhodni obvestitvi pristojnega organa matične države članice sprejme ustrezne ukrepe za odpravo kršitev.

### 7. Pokojninska družba

1. člen

**(pojem)**

Pokojninska družba je pravna oseba s sedežem v Republiki Sloveniji, ki ima dovoljenje za opravljanje dejavnosti dodatnega zavarovanja po tem zakonu.

1. člen

**(pravno organizacijska oblika in uporaba določb)**

(1) Pokojninska družba je organizirana kot delniška družba.

(2) Za poslovanje pokojninske družbe se uporabljajo določbe zakona, ki ureja zavarovalništvo, o zavarovalni delniški družbi, če ni s tem zakonom drugače določeno.

1. člen

**(dejavnost pokojninske družbe)**

(1) Pokojninska družba ne sme opravljati nobene druge dejavnosti razen dejavnosti po tem zakonu.

(2) Za dejavnost pokojninske družbe po tem zakonu se šteje opravljanje:

* poslov upravljanja pokojninskega sklada iz prvega odstavka 259. člena tega zakona;
* storitev izplačevanja pokojninske rente v skladu z določbami 351. do 353. člena tega zakona.

1. člen

**(osnovni kapital in delnice pokojninske družbe)**

(1) Za izračun kapitalske ustreznosti in glede osnovnega kapitala pokojninske družbe se smiselno uporabljajo določbe zakona, ki ureja zavarovalništvo.

(2) Delnice pokojninske družbe so le imenske.

1. člen

**(kvalificirani deleži)**

(1) Za pridobitev delnic pokojninske družbe, na podlagi katerih oseba postane posredno ali neposredno imetnik delnic in na podlagi katerih ima 10%, 20%, 33% ali 50% vseh glasovalnih pravic (v nadaljnjem besedilu: kvalificirani delež), je potrebno dovoljenje Agencije za zavarovalni nadzor.

(2) Za izdajo in odvzem dovoljenja za pridobitev kvalificiranega deleža se smiselno uporabljajo določbe zakona, ki ureja zavarovalništvo, o dovoljenju za pridobitev kvalificiranega deleža zavarovalne delniške družbe.

1. člen

**(dovoljenje za opravljanje dejavnosti pokojninske družbe)**

(1) Dovoljenje za posle upravljanja pokojninskega sklada in storitve izplačevanja pokojninskih rent za pokojninske družbe izda nadzorni organ po zakonu, ki ureja zavarovalništvo, na podlagi pozitivnega mnenja ministra, pristojnega za delo.

(2) Za dovoljenje iz prejšnjega odstavka se uporabljajo določbe zakona, ki ureja zavarovalništvo o dovoljenju za opravljanje zavarovalnih poslov.

1. člen

**(kadrovske zahteve)**

(1) Pokojninska družba, ki je pridobila dovoljenje za opravljanje dejavnosti pokojninske družbe in ki opravlja posle iz prve ali obeh alinej drugega odstavka 331. člena tega zakona, mora imeti pooblaščenega aktuarja, opredeljenega po zakonu, ki ureja zavarovalništvo.

(2) Glede pogojev, ki jih mora izpolnjevati oseba za pridobitev naziva pooblaščeni aktuar, se uporabljajo določbe zakona, ki ureja zavarovalništvo.

(3) Pokojninska družba, ki je pridobila dovoljenje za opravljanje dejavnosti pokojninske družbe iz drugega odstavka 331. člena tega zakona mora zaposlovati delavce, ki imajo ustrezna strokovna znanja in izkušnje s področja financ.

(4) Agencija za zavarovalni nadzor predpiše najmanjše število delavcev, ki jih mora zaposlovati pokojninska družba v skladu s prejšnjim odstavkom, pogoje, ki jih morajo izpolnjevati ter način preverjanja teh pogojev.

1. člen

**(uprava pokojninske družbe)**

(1) Uprava pokojninske družbe, ki opravlja dejavnost iz prve alineje drugega odstavka 331. člena tega zakona, mora imeti najmanj dva člana, ki pokojninsko družbo zastopata in predstavljata v pravnem prometu. Nihče izmed članov uprave te pokojninske družbe ali prokurist ne sme biti pooblaščen za samostojno zastopanje pokojninske družbe za celoten obseg storitev dejavnosti pokojninske družbe.

(2) Za člana uprave pokojninske družbe je lahko imenovana le oseba, ki na podlagi izpolnjevanja pogojev za člana uprave zavarovalne družbe po zakonu, ki ureja zavarovalništvo, pridobi dovoljenje Agencije za zavarovalni nadzor za opravljanje funkcije člana uprave pokojninske družbe.

(3) Član uprave mora biti v pokojninski družbi v delovnem razmerju s polnim delovnim časom za nedoločen čas.

1. člen

**(postopek izdaje dovoljenja za opravljanje funkcije člana uprave)**

(1) Zahtevi za izdajo dovoljenja iz drugega odstavka prejšnjega člena mora kandidat za člana uprave priložiti dokaze o izpolnjevanju pogojev iz prejšnjega člena.

(2) Agencija za zavarovalni nadzor izda dovoljenje iz prvega odstavka tega člena, če na podlagi listin zaključi, da kandidat izpolnjuje pogoje za člana uprave pokojninske družbe.

(3) Agencija za zavarovalni nadzor zavrne zahtevo za izdajo dovoljenja, če iz podatkov, s katerimi razpolaga, izhaja, da bi bilo zaradi dejavnosti ali poslov, ki jih oseba opravlja, oziroma zaradi ravnanj, ki jih je oseba storila, lahko ogroženo poslovanje zavarovalne delniške družbe v skladu s pravili o obvladovanju tveganj ali da na podlagi predstavitve iz tretjega odstavka tega člena presodi, da kandidat ne bo zagotovil poslovanja zavarovalne delniške družbe v skladu s pravili, določenimi v zakonu, ki ureja zavarovalništvo in predpisi, izdanimi na njegovi podlagi, oziroma drugimi zakoni, ki urejajo poslovanje zavarovalne delniške družbe in predpisi, izdanimi na njihovi podlagi, ali če ugotovi, da je oseba v zahtevi za izdajo dovoljenja oziroma tekom predstavitve iz tretjega odstavka tega člena navajala netočne podatke..

(4) Oseba, ki je pridobila dovoljenje za opravljanje funkcije člana uprave, mora pred imenovanjem za opravljanje te funkcije v drugi pokojninski družbi ponovno pridobiti dovoljenje Agencije za zavarovalni nadzor za imenovanje za člana uprave.

1. člen

**(nadzorni svet pokojninske družbe)**

(1) Pokojninska družba ima nadzorni svet.

(2) Za sestavo nadzornega sveta ne veljajo določbe zakona, ki ureja sodelovanje delavcev pri upravljanju.

(3) Član nadzornega sveta je lahko oseba, ki izpolnjuje pogoje določene z zakonom, ki ureja zavarovalništvo, za člana nadzornega sveta zavarovalne delniške družbe.

(4) Najmanj ena tretjina članov nadzornega sveta pokojninske družbe mora biti imenovana na predlog članov pokojninskih skladov, ki jih upravlja pokojninska družba.

(5) Način imenovanja članov nadzornega sveta iz prejšnjega odstavka tega člena se določi v statutu pokojninske družbe.

1. člen

**(preoblikovanje in prenehanje pokojninske družbe)**

(1) Pokojninska družba se lahko preoblikuje v zavarovalno delniško družbo, če izpolnjuje vse pogoje določene z zakonom, ki ureja zavarovalništvo, in če pridobi dovoljenje Agencije za zavarovalni nadzor.

(2) Za prenehanje pokojninske družbe se uporabljajo določbe zakona, ki ureja zavarovalništvo, o likvidaciji in stečaju zavarovalne delniške družbe.

## poglavje: Prenehanje dodatnega zavarovanja in uveljavitev pravic

1. člen

**(razlogi in vrste prenehanja dodatnega zavarovanja)**

(1) Dodatno zavarovanje preneha, ko član, vključen v to obliko zavarovanja, uveljavi pravice iz 220. člena ali 221. člena tega zakona (redno prenehanje).

(2) Kolektivno in individualno dodatno zavarovanje preneha tudi v naslednjih primerih (izredno prenehanje):

* s smrtjo zavarovanca dodatnega zavarovanja pred pridobitvijo pravice iz 220. člena tega zakona;
* s prenehanjem poslovanja pokojninskega sklada na podlagi katerega se izvaja pokojninski načrt dodatnega zavarovanja.

(3) Kolektivno zavarovanje izredno preneha tudi v naslednjih primerih (izredno prenehanje kolektivnega zavarovanja):

* s prenehanjem pogodbe o zaposlitvi pri delodajalcu, ki je sklenil pogodbo o oblikovanju pokojninskega načrta ali
* z izstopom člana iz kolektivnega zavarovanja.

(4) Individualno zavarovanje izredno preneha tudi v naslednjih primerih (izredno prenehanje individualnega zavarovanje):

* z odpovedjo pogodbe upravljavca pokojninskega sklada individualnega zavarovanja;
* z izstopom člana iz individualnega zavarovanja.

1. člen

**(redno prenehanje dodatnega zavarovanja in obveznosti izvajalca ob rednem prenehanju)**

(1) Ko član uveljavi pravico do pokojninske rente po tem zakonu, upravljavec unovči odkupno vrednost premoženja tega sklada, vpisanega na osebnem računu člana, v skladu z določbo 311. člena tega zakona. Odkupna vrednost se izplača izplačevalcu pokojninske rente v enkratnem znesku.

(2) Upravljavec mora v imenu in za račun člana iz prejšnjega odstavka skleniti zavarovanje, po katerem član pridobi pravico do doživljenjske pokojninske rente v višini, ki se po aktuarskih načelih izračuna tako, kot če bi bilo v enkratnem znesku vplačano čisto vplačilo v višini odkupne vrednosti iz prejšnjega odstavka.

(3) Član sklada ima pravico samostojno izbrati izplačevalca pokojninske rente, pri katerem upravljavec sklene zavarovanje iz prejšnjega odstavka.

1. člen

**(prenehanje dodatnega zavarovanja zaradi smrti zavarovanca)**

Dodatno pokojninsko zavarovanje preneha, če član umre pred pridobitvijo pravice do dodatne pokojnine iz 220. člena tega zakona ali predčasne dodatne pokojnine iz 221. člena tega zakona.

1. člen

**(prenehanje kolektivnega zavarovanja zaradi prenehanja pogodbe o zaposlitvi)**

(1) Kolektivno zavarovanje člana izredno preneha z dnem prenehanja veljavnosti pogodbe o zaposlitvi pri delodajalcu, ki je sklenil pogodbo o oblikovanju pokojninskega načrta.

(2) V primeru iz prejšnjega odstavka član skladno z 248. členom tega zakona zadrži pravice iz vplačanih enot premoženja, ki so vpisane na njegovem osebnem računu, do uveljavitve pravice do dodatne pokojnine iz . člena tega zakona ali predčasne dodatne pokojnine iz . člena tega zakona ali uveljavi pravico do prenosa sredstev skladno z 249. členom tega zakona.

1. člen

**(prenehanje kolektivnega zavarovanja zaradi izstopa)**

(1) Kolektivno zavarovanje preneha tudi z izstopom člana.

(2) Izstop iz kolektivnega zavarovanja iz prejšnjega odstavka nastopi v naslednjih primerih:

* ob prenehanju veljavnosti pogodbe o oblikovanju pokojninskega načrta iz 236. člena tega zakona ali
* ob prenehanju pogodbe o financiranju iz 235. člena tega zakona.

(3) V primeru iz prejšnjega odstavka član skladno z 248. členom tega zakona zadrži pravice iz vplačanih enot premoženja, ki so vpisane na njegovem osebnem računu, do uveljavitve pravice do dodatne pokojnine iz 220. člena tega zakona ali predčasne dodatne pokojnine iz . člena tega zakona ali uveljavi pravico do prenosa sredstev skladno z 249. členom tega zakona.

1. člen

**(prenehanje individualnega zavarovanja zaradi odpovedi pogodbe upravljavca pokojninskega sklada)**

(1) Upravljavec pokojninskega sklada odpove individualno zavarovanje, če:

* član individualnega zavarovanja ni izvedel vplačila dodatnega zavarovanja 12 zaporednih mesecev ali daljše časovno obdobje določeno s pokojninskim načrtom, razen v primeru, ko plačilo ni izvedeno skladno s pogoji mirovanja dodatnega zavarovanja;
* če je član individualnega zavarovanja ob vključitvi v individualno zavarovanje dal neresnične podatke ali navajal neresnična dejstva, pomembna za sklenitev zavarovanja.

(2) Pred odpovedjo individualnega zavarovanja iz razlogov navedenih v prvi alineji prejšnjega odstavka mora upravljavec pokojninskega sklada posredovati članu pisni opomin.

1. člen

**(prenehanje individualnega zavarovanja zaradi izstopa)**

(1) Individualno zavarovanje preneha z izstopom člana.

(2) Izstop iz individualnega zavarovanja iz prejšnjega odstavka je možen na podlagi pisne izjave o izstopu.

(3) Izstopni rok mora biti določen v pokojninskem načrtu in ne sme biti daljši od treh mesecev. Izstopni rok začne teči s prvim dnem naslednjega meseca po vročitvi izstopne izjave.

(4) Individualno zavarovanje preneha z iztekom izstopnega roka iz prejšnjega odstavka.

1. člen

**(obveznost upravljavca ob izrednem prenehanju individualnega zavarovanja)**

(1) Ob izrednem prenehanju dodatnega zavarovanja mora upravljavec člana obvestiti o njegovih pravicah ter izplačati članu ali upravičencu za primer smrti enkratno izplačilo v višini odkupne vrednosti premoženja, vpisanega na osebnem računu člana.

(2) Izračun odkupne vrednosti se opravi na način določen v 311. členu tega zakona.

(3) Izvajalec pokojninskega načrta mora opraviti denarno izplačilo v skladu s tem členu najkasneje v roku 60 dni po izrednem prenehanju dodatnega zavarovanja ali po prejemu popolnega zahtevka člana ali upravičenca, če v naslednjih odstavkih ni drugače določeno.

(4) Če je individualno zavarovanje prenehalo zaradi izstopa ali zaradi odpovedi upravljavca pokojninskega načrta, ima član možnost, da se v roku 30 dni od dne izdaje obvestila o tej pravici odloči za izplačilo odkupne vrednosti po prvem odstavku tega člena ali za zadržanje pravic.

(5) V kolikor član v roku iz prejšnjega odstavka ne pošlje pisnega obvestila izvajalcu, se šteje, da se je odločil za zadržanje pravic.

(6) Upravljavec pokojninskega sklada mora člana obvestiti o pravici iz prejšnjega odstavka v roku 8 dni od prejema izjave o izstopu iz drugega odstavka 346. člena tega zakona ali hkrati z obvestilom o odpovedi dodatnega zavarovanja po 345. členu tega zakona.

1. člen

**(obveznosti upravljavca pokojninskega sklada ob izrednem prenehanju kolektivnega zavarovanja)**

(1) Če je kolektivno dodatno zavarovanje prenehalo zaradi prenehanja pogodbe o zaposlitvi ali zaradi izstopa, ima član možnost, da se v roku 30 dni od dne izdaje obvestila o tej pravici, odloči za zadržanje pravic iz vplačanih enot premoženja, ki so vpisane na njegovem osebnem računu, ali za prenos sredstev v drug pokojninski načrt kolektivnega zavarovanja.

(2) V kolikor član v roku iz prejšnjega odstavka ne pošlje pisnega obvestila upravljavca pokojninskega sklada, se šteje, da se je odločil za zadržanje pravic iz vplačanih enot premoženja.

(3) Upravljavec pokojninskega sklada mora člana obvestiti o pravici iz prejšnjega odstavka hkrati z obvestilom o prenehanju dodatnega zavarovanja v roku 8 dni po prejemu obvestila delodajalca o prenehanju delovnega razmerja pri delodajalcu ali po nastopu izstopa iz kolektivnega zavarovanja.

(4) Ne glede na določbe prejšnjih odstavkov lahko član kolektivnega zavarovanja zahteva enkratno izplačilo premoženja vpisanega na njegovem osebnem računu pod pogoji in skladno z določbami 222. člena tega zakona.

1. člen

**(prenehanje članstva)**

Članstvo v pokojninskem skladu preneha z dnem, ko:

* upravljavec prenese odkupno vrednost na zavarovalnico ali pokojninsko družbo oziroma kritni sklad za izplačevanje pokojninskih rent;
* upravljavec izplača odkupno vrednost premoženja

1. člen

**(obveščanje davčnih organov)**

Upravljavec mora v roku 30 dni od izrednega prenehanja dodatnega zavarovanja, v primeru izplačila odkupne vrednosti premoženja, obvestiti pristojni davčni urad. Obvestilu mora priložiti obračun odkupne vrednosti.

## poglavje: IZPLAČEVANJE POKOJNINSKE RENTE

1. člen

**(izplačevanje pokojninske rente)**

(1) Doživljenjsko pokojninsko rento iz drugega odstavka 341. člena tega zakona lahko izplačuje:

* zavarovalnica, ki ima dovoljenje za sklepanje zavarovanj iz zavarovalne vrste življenjsko zavarovanje, po zakonu, ki ureja zavarovalništvo;
* pokojninska družba iz 332. člena tega zakona.

(2) Prejemek iz prejšnjega odstavka se lahko izplačuje v obliki mesečne, kvartalne, polletne ali letne rente.

(3) Višino pokojninske rente iz prejšnjega odstavka izračuna pokojninska družba ali zavarovalnica, ki bo rento izplačevala.

(4) Podrobnejša pravila in minimalne zahteve, ki jih mora zavarovalnica ali pokojninska družba upoštevati pri izračunu pokojninske rente, določi minister, pristojen za finance.

1. člen

**(obveznosti izplačevalca pokojninske rente)**

(1) Pokojninska družba ali zavarovalnica, ki izplačuje pokojninske rente iz prvega odstavka prejšnjega člena, mora v pokojninskem načrtu za izplačevanje pokojninske rente določiti pogoje ter način izračunavanja in izplačevanja le-teh.

(2) Za izplačevanje pokojninske rente iz prejšnjega odstavka mora pokojninska družba ali zavarovalnica oblikovati poseben kritni sklad, skladno z določbami zakona, ki ureja zavarovalništvo, ki je ločen od ostalih kritnih skladov s katerimi upravlja.

1. člen

**(obveščanje davčnih organov)**

Pokojninska družba ali zavarovalnica, ki izplačuje pokojninske rente iz prvega odstavka 351. člena tega zakona mora pristojni davčni organ obvestiti, da se pokojninska renta izplačuje iz naslova dodatnega zavarovanja na podlagi pokojninskega načrta iz drugega odstavka 225. člena tega zakona ter ga obvestiti o višini izplačane rente.

## poglavje: NADZOR

### 1. Splošne določbe

1. člen

**(pristojnost za nadzor glede pokojninskega načrta)**

Za nadzor nad izvajanjem določb tega zakona glede pokojninskega načrta ter pogodbe o oblikovanju pokojninskega načrta in pravic, ki jih člani pridobijo na teh podlagah, je pristojen minister, pristojen za delo, v sodelovanju z inšpektorjem za delo.

1. člen

**(pristojnost za nadzor nad upravljavcem pokojninskega sklada)**

(1) Za nadzor nad upravljavci vzajemnih pokojninskih skladov in krovnih pokojninskih skladov ter za nadzor nad upravljanjem in poslovanjem vzajemnih pokojninskih skladov in krovnih pokojninskih skladov, je pristojna Agencija.

(2) Za nadzor nad upravljavci kritnih skladov ter nadzor nad upravljanjem in poslovanjem kritnih skladov, je pristojna Agencija za zavarovalni nadzor.

(3) Za opravljanje nadzora po prvem in drugem odstavku tega člena se uporabljajo določbe o postopku nadzora po zakonu, ki ureja trg finančnih instrumentov, če ni v tem zakonu določeno drugače, za nadzor po prejšnjem odstavku tega člena pa se uporabljajo določbe o postopku nadzora po zakonu, ki ureja zavarovalništvo.

1. člen

**(pristojnost za nadzor nad osebami, povezanimi z upravljavcem pokojninskega sklada)**

(1) Agencija in Agencija za zavarovalni nadzor sta pristojni za opravljanje nadzora tudi nad drugimi pravnimi osebami, povezanimi z upravljavcem pokojninskega sklada, če je to potrebno zaradi nadzora nad upravljavcem pokojninskega sklada.

(2) Kadar je za nadzor nad posamezno pravno osebo iz prejšnjega odstavka pristojen drug nadzorni organ, Agencija ali Agencija za zavarovalni nadzor opravi pregled poslovanja te pravne osebe v sodelovanju z drugim nadzornim organom.

1. člen

**(pristojnost za nadzor nad skladom obveznega dodatnega pokojninskega zavarovanja)**

(1) Za nadzor nad naložbami, poslovanjem in upravljavcem sklada obveznega dodatnega pokojninskega zavarovanja je pristojna Agencija.

(2) V primeru ugotovljenih kršitev Agencija o kršitvah obvesti ministrstvo, pristojno za delo, ki ravna skladno 354. členom tega zakona.

(3) Za opravljanje nadzora po prvem odstavku tega člena se uporabljajo določbe o postopku nadzora po zakonu, ki ureja trg finančnih instrumentov, če ni v tem zakonu določeno drugače.

1. člen

**(pristojnost za nadzor nad izplačevanjem rent)**

(1) Za nadzor nad izplačevanjem pokojninske rente je pristojna Agencija za zavarovalni nadzor.

(2) Nadzor po prejšnjem odstavku tega člena opravlja Agencija za zavarovalni nadzor v skladu določbami o postopku nadzora po zakonu, ki ureja zavarovalništvo, če ni v tem zakonu določeno drugače.

1. člen

**(pristojnost za nadzor glede pridobitve davčnih in drugih olajšav)**

Za nadzor nad izvajanjem določb tega zakona glede uveljavljanja davčnih olajšav je pristojen davčni urad, v skladu z zakonom, ki ureja davčno službo in davčni postopek.

1. člen

**(pristojnost za nadzor nad osebami iz drugih držav članic)**

(1) Nadzor nad izvajanjem dejavnosti dodatnega zavarovanja s strani osebe iz druge države članice na območju Republike Slovenije skladno s 328. členom tega zakona, opravlja Agencija za zavarovalni nadzor ali Agencija skladno z določbami 355. člena tega zakona, v sodelovanju z ministrom, pristojnim za delo.

(2) V primeru ugotovljenih kršitev oseb iz prvega odstavka tega člena, Agencija za zavarovalni nadzor o tem nemudoma obvesti organ, ki je v tej državi članici pristojen za nadzor nad to osebo (pristojni organ matične države članice).

(3) Če pristojni organ matične države članice ne zagotovi odprave kršitev ali sprejme nezadostne ukrepe za njihovo odpravo, lahko Agencija za zavarovalni nadzor, po predhodni obvestitvi pristojnega organa matične države članice, sprejme ustrezne ukrepe za odpravo kršitev. Če je zaradi kršitve nastala ali bi lahko nastala večja škoda, lahko pristojni nadzorni organ prepove osebi iz prvega odstavka tega člena delovanje na območju Republike Slovenije.

1. člen

**(pristojnost za nadzor nad opravljanjem dejavnosti v drugi državi članici)**

Če Agencija ali Agencija za zavarovalni nadzor prejme obvestilo pristojnega organa države članice gostiteljice o kršitvi upravljavca pokojninskega sklada, ki ima sedež v Republiki Sloveniji, pristojni nadzorni organ, v sodelovanju s pristojnim organom države članice gostiteljice, sprejme vse potrebne ukrepe, s katerimi se zagotovi odprava kršitev.

1. člen

**(pristojnost za nadzor nad drugimi osebami)**

Agencija in Agencija za zavarovalni nadzor sta pristojni za opravljanje nadzora tudi nad osebami, ki v nasprotju s tem zakonom upravljajo pokojninske sklade ali izvajajo dodatno zavarovanje.

1. člen

**(pristojnost za nadzor nad skrbnikom)**

(1) Agencija je pristojna za nadzor nad skrbnikom pokojninskih skladov.

(2) Za nadzor nad skrbnikom pokojninskega sklada se smiselno uporabljajo določbe zakona, ki ureja investicijske sklade in družbe za upravljanje.

(3) Če je skrbnik iz 266. tega zakona kreditna institucija s sedežem v drugi državi članici, ki ima ustrezno dovoljenje skladno z zakonom, ki ureja investicijske sklade in družbe za upravljanje ali investicijsko podjetje s sedežem v drugi državi članici, ki ima ustrezno dovoljenje skladno z z zakonom, ki ureja investicijske sklade in družbe za upravljanje, ali druga oseba s sedežem v drugi državi članici, ki ima dovoljenje za opravljanje skrbniških storitev za KNPVP skladov skladno z zakonom, ki ureja investicijske sklade in družbe za upravljanje, se glede nadzora smiselno uporablja določba 360. člena tega zakona.

### 2. Nadzor nad upravljanjem in poslovanjem pokojninskih skladov

1. člen

**(način opravljanja nadzora)**

Agencija ali Agencija za zavarovalni nadzor opravlja nadzor:

* s spremljanjem, zbiranjem in preverjanjem poročil in obvestil upravljavcev pokojninskih skladov in drugih oseb, ki so po določbah tega zakona dolžne poročati in obveščati o posameznih dejstvih in okoliščinah Agencijo ali Agencijo za zavarovalni nadzor;
* z opravljanjem pregledov poslovanja upravljavcev pokojninskih skladov;
* z izrekanjem ukrepov nadzora po tem zakonu.

1. člen

**(nadzorni ukrepi)**

(1) Agencija ali Agencija za zavarovalni nadzor lahko izreče naslednje ukrepe nadzora:

- priporočilo in opozorilo;

- odrediti odpravo kršitve;

- dodatne ukrepe;

- začasno prepoved upravljanja pokojninskega sklada;

- odvzem dovoljenja za upravljanje pokojninskega sklada.

(2) Če Agencija pri opravljanju nadzora po drugem ali tretjem odstavku 355. člena tega zakona ugotovi, da obstaja razlog za odvzem dovoljenja za opravljanje storitve upravljanja pokojninskih skladov, mora o tem obvestiti Banko Slovenije.

(3) V primeru, ko skladno s tem zakonom obstajajo razlogi, da Agencija za zavarovalni nadzor zavarovalnici, ki upravlja pokojninski sklad ali pokojninski družbi izreče ukrep iz pete alineje prvega odstavka tega člena, se šteja, da zavarovalnici ali pokojninski prepove nadaljnje sklepanje dodatnega zavarovanja. Določba prejšnjega stavka se smiselno uporablja glede sledečih ukrepov, ki jih Agencija za zavarovalni nadzor izreče zavarovalnici, ki upravlja pokojninski sklad ali pokojinski družbi:

* začasna prepoved upravljanja pokojninskega sklada (377. člen tega zakona);
* razlogi za odvzem dovoljenja za upravljanje pokojninskega sklada (378. člen tega zakona);
* pogojni odvzem dovoljenja(379. člen tega zakona);
* preklic pogojnega odvzema dovoljenja (380. člen tega zakona).

1. člen

**(nadzorni ukrepi nad drugimi osebami)**

(1) Če iz podatkov, s katerimi razpolaga Agencija ali Agencija za zavarovalni nadzor izhaja, da oseba v nasprotju s tem zakonom upravlja pokojninske sklade ali izvaja dodatno zavarovanje, izda tej osebi odredbo, s katero ji naloži, da preneha s kršitvijo.

(2) Agencija ali Agencija za zavarovalni nadzor lahko pred izdajo odredbe opravi pregled poslovnih knjig in druge dokumentacije osebe, in zbere dokaze, potrebne za ugotovitev, ali je oseba storila kršitev iz prvega odstavka tega člena.

(3) V odredbi iz prvega odstavka tega člena Agencija ali Agencija za zavarovalni nadzor osebi naloži, da v roku, ki ne sme biti daljši od 15 dni, predloži poročilo, v katerem opiše ukrepe, ki jih je opravila v zvezi s prenehanjem kršitve, ter v katerem se oseba lahko izjavi o utemeljenosti razlogov za izdajo odredbe.

(4) Če oseba iz prvega odstavka tega člena ne ravna po odredbi Agencije ali Agencije za zavarovalni nadzor, izda pristojni nadzorni organ odločbo, s katero ugotovi, da obstoji razlog za likvidacijo te osebe.

(5) Na podlagi pravnomočne odločbe iz prejšnjega odstavka tega člena začne pristojno sodišče na predlog Agencije ali Agencije za zavarovalni nadzor postopek likvidacije.

(6) Če podjetnik posameznik, kakor ga določa zakon o gospodarskih družbah, pri katerem se opravlja nadzor, ne ravna po odredbi iz prvega odstavka tega člena, izda pristojni nadzorni organ odločbo, s katero ugotovi, da podjetnik ne izpolnjuje pogojev za opravljanje dejavnosti, in po pravnomočnosti odločbe o tem obvesti AJPES.

1. člen

**(letno nadomestilo za opravljanje nadzora)**

(1) Za opravljanje nadzora iz 1. in 2. alineje prvega odstavka 364. člena tega zakona, plačujejo upravljavci pokojninskih skladov in upravljavec sklada obveznega dodatnega pokojninskega zavarovanja Agenciji ali Agenciji za zavarovalni nadzor nadomestilo za nadzor glede na čisto vrednost sredstev pokojninskega sklada, sklada obveznega dodatnega pokojninskega zavarovanja ali vrednost premoženja, ki ga po tem zakonu lahko upravlja upravljavec, kot to določa tarifa Agencije ali Agencije za zavarovalni nadzor.

(2) Agencija ali Agencija za zavarovalni nadzor lahko določi nadomestilo iz prvega odstavka tega člena v taki višini, da vsota nadomestil, ki so jih dolžne plačevati vsi upravljavci pokojninskih skladov za posamezno leto, ne preseže stroškov nadzora iz 1. in 2. alineje prvega odstavka 364. člena tega zakona.

(3) Če nadomestilo ni plačano v roku, ki ga določa tarifa Agencije ali Agencije za zavarovalni nadzor, Agencija ali Agencija za zavarovalni nadzor upravljavcu z odločbo naloži plačilo.

(4) Pravnomočna odločba iz četrtega odstavka tega člena je izvršilni naslov.

1. člen

**(stroški nadzora)**

(1) Kadar Agencija ali Agencija za zavarovalni nadzor izreče ukrep nadzora po tem zakonu, mora subjekt nadzora Agenciji ali Agenciji za zavarovalni nadzor plačati pavšalno nadomestilo stroškov postopka, ki ga glede na vrsto in obseg kršitev določa tarifa Agencije ali Agencije za zavarovalni nadzor.

(2) O povrnitvi stroškov iz prvega odstavka tega člena odloči Agencija ali Agencija za zavarovalni nadzor z odredbo ali odločbo o izreku ukrepa nadzora.

(3) Proti odločbi o povrnitvi stroškov iz drugega odstavka tega člena je dovoljeno začeti postopek sodnega varstva tudi, če proti odredbi ali odločbi o izreku ukrepa nadzora ni posebnega postopka sodnega varstva.

(4) Pravnomočna odločba iz drugega odstavka tega člena je izvršilni naslov.

### 3. Sodelovanje med nadzornimi organi

1. člen

**(izmenjava informacij o ugotovitvah in o izrečenih ukrepih nadzora)**

(1) Agencija obvesti Banko Slovenije in Agencijo za zavarovalni nadzor o izrečenih ukrepih nadzora v postopku nadzora nad upravljavcem vzajemnega pokojninskega sklada ali krovnega pokojninskega sklada, ki ga opravlja v okviru svojih pristojnosti.

(2) Banka Slovenije ali Agencija za zavarovalni nadzor obvesti Agencijo o ugotovitvah in o izrečenih ukrepih nadzora v postopku nadzora nad upravljavcem vzajemnega pokojninskega sklada ali krovnega pokojninskega sklada, ki ga opravlja v okviru svojih pristojnosti.

1. člen

**(sodelovanje ministra, pristojnega za delo in inšpektorja za delo)**

(1) V primeru, ko je ministru, pristojnemu za delo, sporočena kršitev določb tega zakona pokojninskega načrta, pogodbe o oblikovanju pokojninskega načrta ali pravic, ki jih člani pridobijo na teh podlagah, minister nemudoma obvesti inšpektorja za delo.

(2) Inšpektor za delo nadzor opravlja skladno z določbami tega zakona, zakona, ki ureja inšpekcijo dela in zakona, ki ureja inšpekcijski nadzor.

### 4. Poročanje Agenciji in Agenciji za zavarovalni nadzor

1. člen

**(redno poročanje o poslovanju pokojninskega sklada)**

(1) Upravljavec pokojninskega sklada mora Agenciji ali Agenciji za zavarovalni nadzor v zvezi z vsakim pokojninskim skladom, ki ga upravlja, redno poročati podatke o vrsti in sestavi naložb pokojninskega sklada, čisti vrednosti sredstev pokojninskega sklada, vrednosti enote premoženja pokojninskega sklada, poslovnem izidu pokojninskega sklada, donosnosti pokojninskega sklada ter druge podatke o poslovanju pokojninskega sklada.

(2) Agencija ali Agencija za zavarovalni nadzor predpiše podrobnejšo vsebino, način in roke, v katerih mora upravljavec pokojninskega sklada Agenciji ali Agencija za zavarovalni nadzor poročati skladno s prejšnjim odstavkom.

1. člen

**(poročanje na zahtevo)**

(1) Upravljavci pokojninskih skladov morajo na zahtevo Agencije ali Agencije za zavarovalni nadzor in v roku, ki ga ta določi, posredovati poročila in informacije o vseh zadevah, pomembnih za opravljanje nadzora in izvrševanje drugih pristojnosti in nalog Agencije ali Agencije za zavarovalni nadzor po tem zakonu.

(2) Poročila in informacije iz prvega odstavka tega člena lahko Agencija ali Agencija za zavarovalni nadzor zahteva tudi od članov poslovodstva upravljavcev pokojninskih skladov in oseb, zaposlenih pri upravljavcu.

(3) Agencija ali Agencija za zavarovalni nadzor lahko osebe iz drugega odstavka tega člena pozove, da o zadevah iz prvega odstavka tega člena v rokih, ki ne smejo biti krajši od treh dni od dneva prejema poziva, izdelajo pisno poročilo, ali jih povabi, da o teh zadevah podajo ustno izjavo.

### 5. Ukrepi nadzora

1. člen

**(priporočilo in opozorilo)**

(1) Če Agencija ali Agencija za zavarovalni nadzor ugotovi nesmotrnosti ali nedoslednosti pri poslovanju upravljavca in ne gre za kršitev določb tega zakona ali predpisov, izdanih na podlagi tega zakona, lahko Agencija ali Agencija za zavarovalni nadzor izda ustrezna priporočila upravi upravljavca pokojninskega sklada za izboljšanje poslovanja.

(2) Če Agencija ali Agencija za zavarovalni nadzor ugotovi kršitve tega zakona ali predpisov, izdanih na podlagi tega zakona, vendar te kršitve po svojih značilnostih in obsegu nimajo pomembnih učinkov, lahko Agencija ali Agencija za zavarovalni nadzor upravljavcu pokojninskega sklada namesto odredbe o odpravi kršitev izda opozorilo, v katerem jo opozori na te kršitve (v nadaljnjem besedilu: opozorilo).

(3) Z opozorilom lahko Agencija ali Agencija za zavarovalni nadzor upravljavcu pokojninskega sklada tudi naloži odpravo ugotovljenih kršitev in določi rok za njihovo odpravo.

(4) Če upravljavec pokojninskega sklada ne ravna v skladu z opozorilom iz tretjega odstavka tega člena, mu Agencija ali Agencija za zavarovalni nadzor izda odredbo o odpravi kršitev.

1. člen

**(odredba o odpravi kršitev, ki jo izda inšpektor za delo)**

(1) V primeru kršitve določb tega zakona, pokojninskega načrta, pogodbe o oblikovanju pokojninskega načrta ali pravic članov, ki jih člani pridobijo na teh podlagah, s strani delodajalca, ki financira pokojninski načrt kolektivnega zavarovanja, ima inšpektor za delo pravico in dolžnost skladno s tem zakonom, zakonom, ki ureja inšpekcijo dela in zakonom, ki ureja inšpekcijski nadzor:

* odrediti ukrepe za odpravo nepravilnosti in pomanjkljivosti v roku, ki ga sam določi;
* izvesti postopke v skladu z zakonom o prekrških;
* naznaniti kaznivo dejanje ali podati kazensko ovadbo za kaznivo dejanje, ki se preganja po uradni dolžnosti;
* predlagati pristojnemu organu sprejem ukrepov;
* odrediti druge ukrepe in opraviti dejanja, za katere je pooblaščen z zakonom ali drugim predpisom.

(2) Če inšpektor ugotovi, da si je zavezanec pridobil s storitvijo kaznivega dejanja ali prekrška premoženjsko korist, pristojnemu sodišču predlaga njen odvzem.

(3) V primeru, da inšpektor pri opravljanju nalog inšpekcijskega nadzora ugotovi kršitev zakona ali drugega predpisa ali akta, katerega izvajanje nadzoruje druga inšpekcija, sam ugotovi dejansko stanje ter o svojih ugotovitvah sestavi zapisnik, ki ga posreduje pristojni inšpekciji.

(4) V kolikor delodajalec kršitev ne odpravi v roku določenem v odredbi iz prve alineje prvega odstavka tega člena, inšpektor za delo izreče sankcijo skladno s tem zakonom, zakonom, ki ureja inšpekcijo dela in zakonom, ki ureja inšpekcijski nadzor.

1. člen

**(odredba o odpravi kršitev, ki jo izda Agencija ali Agencija za zavarovalni nadzor)**

Agencija ali Agencija za zavarovalni nadzor izda odredbo o odpravi kršitev, če pri opravljanju nadzora nad upravljavcem pokojninskega sklada ugotovi, da upravljavec:

1. pri upravljanju pokojninskega sklada krši določbe tega zakona, predpise, izdane na podlagi tega zakona ali pravila upravljanja pokojninskega sklada;
2. krši obveznost poročanja in obveščanja.
3. člen

**(odločba o dodatnem ukrepu)**

(1) Če Agencija ali Agencija za zavarovalni nadzor pri opravljanju nadzora nad upravljavcem pokojninskega sklada ugotovi, da upravljavec pokojninskega sklada ni izpolnil obveznosti iz četrtega odstavka 314. člena tega zakona, mu Agencija ali Agencija za zavarovalni nadzor z odločbo naloži, da v roku, ki ne sme biti daljši od petih delovnih dni, v breme lastnega kapitala oblikuje rezervacije za nedoseganje zajamčene vrednosti sredstev.

(2) Če Agencija ali Agencija za zavarovalni nadzor pri opravljanju nadzora nad upravljavcem pokojninskega sklada ugotovi, da upravljavec pokojninskega sklada ni izpolnil obveznosti iz osmega odstavka 314. člena tega zakona, mu Agencija ali Agencija za zavarovalni nadzor z odločbo naloži, da v roku, ki ne sme biti daljši od petih delovnih dni, na denarni račun pokojninskega sklada vplača denarna sredstva v višini, ki bodo zagotovila izpolnjevanje pogoja, da vrednost rezervacij ne doseže 20 odstotkov dejanske čiste vrednosti sredstev vzajemnega pokojninskega sklada.

(3) Proti odločbi Agencije o odreditvi dodatnega ukrepa iz prvega odstavka tega člena je dovoljen ugovor, za katerega se smiselno uporablja prvi odstavek 528. člena in 529. do 532. člen Zakona o trgu finančnih instrumentov (Uradni list RS, št. 67/2007 (100/2007 popr.), 69/2008, 40/2009, 17/2010 Odl.US: U-I-196/09-15; v nadaljnjem besedilu: ZTFI).

(4) Proti odločbi, s katero Agencija zavrne ugovor iz tretjega odstavka tega člena, je dovoljeno začeti postopek sodnega varstva.

(5) Tožba iz prejšnjega odstavka tega člena ne zadrži izvršitve odločbe.

(6) Dokončno odločbo Agencije iz prvega odstavka tega člena izvrši sodišče na predlog Agencije.

(7) Glede pravnega varstva odločb, ki jih izda Agencija za zavarovalni nadzor, se smiselno uporabljajo določbe zakona, ki ureja zavarovalništvo.

1. člen

**(začasna prepoved upravljanja pokojninskega sklada)**

(1) Agencija ali Agencija za zavarovalni nadzor upravljavcu pokojninskega sklada lahko začasno prepove upravljanje pokojninskega sklada v naslednjih primerih:

* če upravljavec pokojninskega sklada ne vodi tekoče poslovnih knjig ter drugih administrativnih in poslovnih evidenc pokojninskega sklada, tako da ni mogoče kadarkoli preveriti, ali pri upravljanju pokojninskega sklada posluje v skladu s tem zakonom ali s predpisi, izdanimi na podlagi tega zakona;
* če upravljavec pokojninskega sklada ni ravnal v skladu z odredbo o odpravi kršitev;
* če upravljavec pokojninskega sklada ponavljajoče krši dolžnost pravočasnega in pravilnega poročanja ali obveščanja Agencije ali Agencije za zavarovalni nadzor ali kako drugače ovira opravljanje nadzora;
* če upravljavec krši pravila o naložbah pokojninskega sklada, ki ga upravlja, ali o upravljanju premoženja pokojninskega sklada, in je zaradi tega premoženju pokojninskega sklada nastala ali bi mu lahko nastala večja škoda.

(2) Prepoved iz prvega odstavka tega člena velja do izdaje odločbe, s katero Agencija ali Agencija za zavarovalni nadzor ugotovi, da so bile kršitve odpravljene, ali do pravnomočnosti odločbe o odvzemu dovoljenja ali do prenehanja dovoljenja po določbah tega člena.

(3) Z odločbo iz prvega odstavka tega člena Agencija ali Agencija za zavarovalni nadzor tudi:

* naloži skrbniku, ki za pokojninski sklad opravlja skrbniške storitve, da prevzame upravljanje pokojninskega sklada za obdobje, v katerem velja prepoved iz prvega odstavka tega člena;
* naloži upravljavcu, da v roku, ki ne sme biti daljši od 8 delovnih dni, prenese vse posle upravljanja pokojninskih skladov, ki jih upravlja, na skrbnika, ki za pokojninski sklad opravlja skrbniške storitve;
* naloži druge ukrepe, ki so potrebni, da se doseže namen prepovedi iz prvega odstavka tega člena.

(4) Z izdajo odločbe iz prvega odstavka tega člena na skrbnika, ki za pokojninski sklad opravlja skrbniške storitve, preidejo vse pravice upravljavca v zvezi z upravljanjem pokojninskega sklada, vključno s pravicami do provizij in do povrnitve stroškov, in skrbnik prevzame vse obveznosti upravljavca pokojninskega sklada razen obveznosti iz četrtega odstavka 314**.** člena tega zakona.

(5) Kadar je upravljavcu pokojninskega sklada, ki mu je bila izrečena prepoved upravljanja pokojninskega sklada, s pravnomočno odločbo Agencije ali Agencije za zavarovalni nadzor odvzeto dovoljenje za upravljanje pokojninskega sklada, se pravne posledice prepovedi iz tretjega in četrtega odstavka tega člena podaljšajo do konca postopka likvidacije pokojninskega sklada ali do prenosa upravljanja pokojninskega sklada na drugega upravljavca.

(6) Kadar se zaradi pravnomočnega odvzema dovoljenja upravljavcu za upravljanje pokojninskih skladov opravi likvidacija pokojninskega sklada, opravi likvidacijo skrbnik, ki za pokojninski sklad opravlja skrbniške storitve.

1. člen

**(razlogi za odvzem dovoljenja za upravljanje pokojninskega sklada)**

Agencija ali Agencija za zavarovalni nadzor upravljavcu pokojninskega sklada lahko odvzame dovoljenje za upravljanje pokojninskega sklada, ki ga upravlja, če:

* upravljavec pokojninskega sklada ni ravnal v skladu z odločbo Agencije ali Agencije za zavarovalni nadzor o dodatnem ukrepu iz 376. člena tega zakona in je bila zaradi tega opravljena prisilna izvršitev te odločbe;
* je Agencija ali Agencija za zavarovalni nadzor že tretjič v obdobju dveh let izdala odločbo o dodatnem ukrepu iz prvega ali drugega odstavka 376. člena tega zakona;
* upravljavec krši odločbo o začasni prepovedi upravljanja pokojninskega sklada iz 377. člena tega zakona;
* upravljavec krši pravila o naložbah pokojninskega sklada, ki ga upravlja, ali o upravljanju premoženja pokojninskega sklada, in je zaradi tega premoženju pokojninskega sklada nastala ali bi mu lahko nastala večja škoda.

1. člen

**(pogojni odvzem dovoljenja)**

(1) Z odločbo o odvzemu dovoljenja lahko Agencija ali Agencija za zavarovalni nadzor tudi izreče, da se odvzem dovoljenja ne bo izvršil, če upravljavec pokojninskega sklada v obdobju, ki je določen v odločbi, ki pa ne sme biti krajši od enega in ne daljši od petih let (preskusna doba), ne bo storil nove kršitve, zaradi katere je mogoče odvzeti dovoljenje.

(2) Kadar se izreče pogojni odvzem dovoljenja, se lahko določi, da bo odvzem dovoljenja izvršen tudi, če upravljavec pokojninskega sklada v določenem roku ne odpravi kršitev, zaradi katerih ji je bil izrečen pogojni odvzem dovoljenja, ali, če upravljavec pokojninskega sklada pokojninskemu skladu ne povrne škode iz 4. alineje 378. člena tega zakona. Rok za izpolnitev teh obveznosti je določen v mejah preskusne dobe.

1. člen

**(preklic pogojnega odvzema dovoljenja)**

Agencija ali Agencija za zavarovalni nadzor prekliče pogojni odvzem dovoljenja in dovoljenje odvzame, če upravljavec pokojninskega sklada v preskusni dobi stori novo kršitev, zaradi katere je mogoče odvzeti dovoljenje, ali, če ne izpolni dodatnih pogojev iz drugega odstavka 379. člena tega zakona.

1. člen

**(javni opomin)**

(1) Kadar Agencija ali Agencija za zavarovalni nadzor ugotovi, da obstoji razlog za odvzem dovoljenja, lahko namesto odvzema dovoljenja izreče upravljavcu pokojninskega sklada javni opomin.

(2) Pri odločanju, ali naj namesto odvzema dovoljenja izreče javni opomin, se upošteva zlasti teža kršitve in okoliščino, ali je upravljavcu pokojninskega sklada že bil izrečen javni opomin ali pogojni odvzem dovoljenja.

(3) Po pravnomočnosti odločbe iz prvega odstavka tega člena Agencija ali Agencija za zavarovalni nadzor javno objavi izrek odločbe.

1. člen

**(prenehanje dovoljenja za opravljanje storitve upravljanja pokojninskega sklada)**

(1) Dovoljenje za opravljanje storitve upravljanja pokojninskega sklada preneha, če je Banka Slovenije v postopku nadzora nad upravljavcem pokojninskega sklada, ki je banka, izdala odločbo o začetku prisilne likvidacije iz 226. člena Zakona o bančništvu (Uradni list RS, št. 131/2006, 1/2008, 109/2008, 19/2009, 98/2009; v nadaljnjem besedilu: ZBan-1) ali odločbo o ugotovitvi pogojev za začetek stečajnega postopka iz 320. člena ZBan-1 ali, če je Agencija za zavarovalni nadzor v postopku nadzora nad upravljavcem pokojninskega sklada, ki je zavarovalnica ali pokojninska družba, izdala odločbo o prenehanju dovoljenja na podlagi 69. člena ali 182. člena Zakona o zavarovalništvu (Uradni list RS, št. 109/2006-uradno prečiščeno besedilo, 9/2007, 102/2007, 69/2008, 19/2009, 49/2009; v nadaljnjem besedilu: ZZavar) ali odločbo o začetku prisilne likvidacije iz 193. člena ZZavar ali odločbo o ugotovitvi pogojev za začetek stečajnega postopka iz 201. člena ZZavar.

(2) Agencija mora v treh delovnih dneh po prejemu odločbe Banke Slovenije ali Agencije za zavarovalni nadzor iz prvega odstavka tega člena izdati odločbo, s katero ugotovi, da je dovoljenje za opravljanje storitve upravljanja pokojninskega sklada prenehalo in upravljavcu prepove nadaljnje upravljanje pokojninskega sklada.

(3) Za odločbo iz drugega odstavka tega člena se smiselno uporablja tretji odstavek 372. člena tega zakona in 528. do 532. člen ZTFI.

(4) Z izdajo odločbe iz drugega odstavka tega člena nastopijo pravne posledice iz četrtega odstavka 377. člena tega zakona. Pravne posledice iz prejšnjega stavka trajajo do konca postopka likvidacije pokojninskega sklada ali do prenosa upravljanja pokojninskega sklada na drugega upravljavca.

(5) Kadar se zaradi prenehanja dovoljenja upravljavcu za opravljanje storitve upravljanja pokojninskih skladov opravi likvidacija pokojninskega sklada, opravi likvidacijo skrbnik.

# TRINAJSTI DEL

# KAZENSKE DOLOČBE

1. člen

**(globe za prekršek pravne osebe v obveznem pokojninskem in invalidskem zavarovanju)**

(1) Z globo najmanj 2.100 eurov se kaznuje za prekršek:

* delodajalec, če zavarovancu, pri katerem je podana invalidnost, ne zagotovi pravice do premestitve (83. in 101. člen ZPIZ-1) ali pravice do dela s krajšim delovnim časom od polnega (84. člen);
* delodajalec, če zavarovancu, pri katerem je podana invalidnost, ne omogoči poklicne rehabilitacije (81. člen);

(2) Z globo najmanj 420 eurov se tudi odgovorna oseba pri pravni osebi, ki stori prekršek iz prejšnjega odstavka.

(3) Z globo najmanj 2.100 eurov se kaznuje za prekršek delodajalec, ki je pravna oseba, samostojni podjetnik posameznik oziroma posameznik, ki samostojno opravlja dejavnost, ki zavodu ne omogoči nadzora nad poslovnimi knjigami v postopku kontrole pravilnosti plačila prispevkov (tretji odstavek 159. člena).

(4) Z globo najmanj 840 eurov se kaznuje za prekršek delodajalec ali drug dajalec podatkov iz drugega odstavka 142. člena tega zakona, ki je samostojni podjetnik posameznik ali posameznik, ki samostojno opravlja dejavnost, če zavodu v predpisanem roku ne sporoči podatkov o okoliščinah oziroma spremembah okoliščin, ki se nanašajo na uživalce pravic po tem zakonu in vplivajo na pravice po tem zakonu, njihov obseg ali izplačevanje (121. člen);

(5) Z globo najmanj 500 eurov se kaznuje za prekršek delodajalec iz drugega odstavka 142. člena tega zakona, ki je oseba in ne opravlja dejavnosti, če stori prekršek iz prejpnjega odstavka.

(6) Z globo najmanj 420 eurov se kaznuje uživalec pravic in odgovorna oseba pri pravni osebi, ki stori prekršek iz tretjega in četrtega odstavka tega člena.

1. člen

**(globe za prekršek pravne osebe v poklicnem pokojninskem zavarovanju ali dodatnem zavarovanju)**

(1) Za prekršek se z globo v višini od 1500 do 5.000 eurov kaznuje:

* delodajalec, ki v nasprotju z določbami tega zakona ne omogoči vključitve vsem zaposlenim pod enakimi pogoji;
* delodajalec, ki ni poravnal obveznosti iz naslova izvedbe vplačil v poklicno pokojninsko zavarovanje;
* delodajalec, ki ni poravnal obveznosti iz naslova izvedbe vplačil v kolektivno zavarovanje, čeprav za obdobje, ko vplačila niso bila izvedena, predhodno ni sklenil mirovanja dodatnega zavarovanja skladno določbo prvega odstavka 247. člena tega zakona;
* upravljavec, ki izvaja dodatno zavarovanje v nasprotju z določbami pokojninskega načrta ali v nasprotju z določbami tega zakona.

(2) Z globo v višini od 500 do 1.000 eurov se za prekršek iz prejšnjega odstavka kaznuje tudi odgovorna oseba pri delodajalcu, ki stori prekršek iz prejšnjega odstavka.

1. člen

**(hujše kršitve upravljavca pokojninskega sklada)**

(1) Z globo od 1.250 do 125.000 eurov se za prekršek kaznuje upravljavec pokojninskega sklada:

- če ne vodi registra osebnih računov članov pokojninskega sklada za vsak pokojninski sklad, ki ga upravlja (prvi odstavek 244. člena);

- če prenese storitve upravljanja pokojninskega sklada na drugo osebo v nasprotju z 262. členom;

- če za račun pokojninskega sklada, ki ga upravlja, ne sklene pogodbe o opravljanju skrbniških storitev s skrbnikom (prvi odstavek 266. člena);

- če pred sklenitvijo ali pred spremembo pogodbe o opravljanju skrbniških storitev s skrbnikom ne pridobi dovoljenja Agencije (prvi in peti odstavek 59. člena ZISDU-1 v zvezi s tretjim odstavkom 266. člena);

- če ne loči premoženja pokojninskega sklada od svojega premoženja in premoženja drugih pokojninskih skladov, ki jih upravlja, ali drugega premoženja, ki ga upravlja (267. člen);

- če pridobi pomembnejši vpliv na upravljanje izdajatelja vrednostnega papirja v nasprotju z 276. členom;

- če sklepa za račun pokojninskega sklada posle v nasprotju z določbami prvega odstavka 278. člena tega zakona;

- če za račun pokojninskega sklada izda poroštvo ali kakšno drugo obliko jamstva (prvi odstavek 281. člena);

- če zastavi ali kako drugače obremeni premoženje pokojninskega sklada (prvi odstavek 283. člena);

- če ne vodi poslovnih knjig ali poslovnih poročil pokojninskega sklada v skladu s 287. členom;

- če pred začetkom sprejemanja vplačil enot premoženja vzajemnega pokojninskega sklada ne pridobi dovoljenja Agencije za upravljanje tega sklada (300. člen);

- če v primeru nedoseganja zajamčene vrednosti sredstev ne oblikuje rezervacij skladno s četrtim odstavkom 314. člena;

- če v primeru, ko vrednost rezervacij iz četrtega odstavka 337. člena doseže 20 odstotkov čiste vrednosti sredstev vzajemnega pokojninskega sklada, v roku in na način iz osmega odstavka 314. člena ne vplača denarnih sredstev;

- če prenese upravljanje pokojninskega sklada na drugega upravljavca brez dovoljenja Agencije (315. člen);

- če na zahtevo članov ne prenese upravljanja pokojninskega sklada na drugega upravljavca (316. člen);

- če po nastopu razloga za začetek likvidacije vzajemnega pokojninskega sklada o tem ne obvesti Agencije, članov ali javnosti (. člen);

- če na zahtevo Agencije ali Agencije za zavarovalni nadzor ne poroča v rokih in na način, ki ga določi Agencija ali Agencija za zavarovalni nadzor na podlagi 372. člena tega zakona;

- če pooblaščeni osebi pristojnega nadzornega organa ne omogoči pregleda poslovanja na način, kot ga določa zakon, ki ureja postopek nadzora nadzornega organa.

(2) Z globo od 125 do 4.100 eurov se za prekršek kaznuje odgovorna oseba upravljavca pokojninskega sklada, ki stori prekršek iz prvega odstavka tega člena.

(3) Če je narava storjenega prekrška iz prvega odstavka tega člena posebno huda zaradi višine povzročene škode ali višine pridobljene protipravne premoženjske koristi ali zaradi storilčevega naklepa ali njegovega namena koristoljubnosti, se upravljavec pokojninskega sklada kaznuje z globo od 41.000 do 370.000 eurov, odgovorna oseba upravljavca pokojninskega sklada pa z globo od 2.500 do 12.000 eurov.

1. člen

**(lažje kršitve upravljavca pokojninskega sklada)**

(1) Z globo od 400 do 125.000 eurov se za prekršek kaznuje upravljavec pokojninskega sklada:

- če članu ne pošlje potrdila o stanju na osebnem računu člana in podatek o vseh vplačilih v pokojninski sklad v preteklem letu in v roku kot je določen (prvi odstavek . člena);

- če članu na njegovo zahtevo ne poda informacij iz prvega odstavka člena tega zakona;

- če članu na njegovo zahtevo ne izroči brezplačno dokumentov iz 265. člena tega zakona (drugi odstavek . člena);

- če si provizije za upravljanje pokojninskega sklada ali stroške upravljanja pokojninskega sklada obračunava ali izplačuje v nasprotju z . ali . člena tega zakona;

- če skrbniku iz premoženja pokojninskega sklada poleg provizije in stroškov, kot jih dovoljuje zakon, povrne še kakšne druge stroške (šesti odstavek 53. člena ZISDU-1 v zvezi s tretjim odstavkom . člena tega zakona);

- če se za račun pokojninskega sklada zadolžuje v nasprotju z . členom tega zakona;

- če za račun pokojninskega sklada kot prodajalca sklene pogodbo o prodaji finančnih instrumentov iz prvega odstavka . člena tega zakona, če pokojninski sklad ob njeni sklenitvi ni bil imetnik teh finančnih instrumentov (. člen);

- če za račun pokojninskega sklada posoja vrednostne papirje ali drugo premoženje pokojninskega sklada v nasprotju z drugim odstavkom . člena tega zakona;

- če ne določi in izvaja ukrepov za obvladovanje tveganj skladno z . členom;

- če pred spremembo pravil upravljanja pokojninskega sklada ne pridobi soglasja Agencije (prvi odstavek . člena) ali Agencije za zavarovalni nadzor (šesti odstavek 324. člena);

- če članu ne izplača odkupne vrednosti na način in v roku iz . člena tega zakona;

- če po nastopu razloga za začetek likvidacije vzajemnega pokojninskega sklada opravi izplačilo odkupne vrednosti ali nadaljuje s sprejemanjem vplačil (prvi ali drugi odstavek 150. člena ZISDU-1 v zvezi s tretjim odstavkom . člena tega zakona);

- če si po nastopu razloga za začetek likvidacije pokojninskega sklada izplača provizijo za upravljanje v nasprotju s tretjim odstavkom 150. člena ZISDU-1 v zvezi s tretjim odstavkom . člena tega zakona.

(2) Z globo od 40 do 4.100 eurov se za prekršek kaznuje odgovorna oseba upravljavca pokojninskega sklada, ki stori prekršek iz prvega odstavka tega člena.

1. člen

**(hujše kršitve skrbnika)**

(1) Z globo od 1.250 do 125.000 eurov se za prekršek kaznuje skrbnik:

- če ne opravlja storitve vodenja računov in hrambe vrednostnih papirjev ter ne izpolnjuje drugih obveznosti iz drugega odstavka 53. člena ZISDU-1 v zvezi s tretjim odstavkom . člena tega zakona;

- če ne izpolnjuje obveznosti iz tretjega odstavka 53. člena ZISDU-1 v zvezi s tretjim odstavkom . člena tega zakona;

- če z upravljavcem pokojninskega sklada sklene posel nakupa ali prodaje ali drug posel, katerega predmet je naložba pokojninskega sklada, za katerega opravlja skrbniške storitve in ki ga upravlja ta upravljavec pokojninskega sklada (prvi odstavek 54. člena ZISDU-1 v zvezi s tretjim odstavkom . člena tega zakona);

- če ne loči premoženja pokojninskega sklada od svojega premoženja in premoženja drugih pokojninskih skladov, za katere opravlja skrbniške storitve, ali od drugega premoženja na način, določen v 291. v zvezi z 61. in 62. členom ZISDU-1, . do . členu tega zakona;

- če vrednostnih papirjev, ki so bili izdani kot pisne listine in niso v zbirni hrambi pri klirinško depotni družbi, ne hrani ločeno od vrednostnih papirjev drugega pokojninskega sklada in drugih vrednostnih papirjev, ki jih hrani (osmi odstavek 61. člena ZISDU-1 v zvezi s tretjim odstavkom . člena tega zakona);

- če skrbnik brez pisnega pogodbenega pooblastila prenese opravljanje posameznih skrbniških storitev na banko ali drugo finančno družbo ali prenese opravljanje skrbniških storitev na banko ali drugo finančno družbo, ki nima dovoljenja pristojnega organa za opravljanje teh storitev (prvi odstavek 61.a člena ZISDU-1 v zvezi s tretjim odstavkom . člena tega zakona);

- če da pisno pooblastilo iz prvega odstavka 61.a člena ZISDU-1 v zvezi s tretjim odstavkom . člena tega zakona v nasprotju s pogoji iz drugega odstavka 61.a člena ZISDU-1 v zvezi s tretjim odstavkom . člena tega zakona (drugi odstavek 61.a člena ZISDU-1 v zvezi s tretjim odstavkom člena tega zakona);

- če enostransko ne odstopi od pogodbe iz prvega odstavka 61.a člena ZISDU-1 v zvezi s tretjim odstavkom člena tega zakona v primeru, da niso več izpolnjeni pogoji iz drugega odstavka 61.a člena ZISDU-1 v zvezi s tretjim odstavkom . člena tega zakona (četrti odstavek 61.a člena ZISDU-1 v zvezi s tretjim odstavkom . člena tega zakona);

- če Agenciji ne poroča o kršitvah ali nepravilnostih iz prvega odstavka 56.a člena ZISDU-1 v zvezi s tretjim odstavkom . člena tega zakona ali ne poroča o navedenih kršitvah ali nepravilnostih z vsebino, na način in v rokih, določenih s predpisom Agencije (četrti in peti odstavek 56.a člena ZISDU-1 v zvezi s tretjim odstavkom . člena tega zakona);

- če izvrši nalog upravljavca pokojninskega sklada za izplačilo v breme posebnega denarnega računa, če bi bilo tako izplačilo v nasprotju s tem zakonom in pravili upravljanja pokojninskega sklada (tretji odstavek . člena tega zakona);

- če izda upravljavcu pokojninskega sklada soglasje za najetje kredita za račun pokojninskega sklada, čeprav so pogoji kredita manj ugodni kot običajni tržni pogoji (tretji odstavek . člena tega zakona);

- če sklene posel s pokojninskim skladom, za katerega opravlja skrbniške storitve (3. točka prvega odstavka . člena tega zakona);

- če ob sklenitvi pogodbe o opravljanju skrbniških storitev upravljavca pokojninskega sklada ne obvesti o vseh osebah, ki so z njim povezane, ali ga tekoče ne obvesti o vsaki spremembi teh povezav (drugi odstavek . člena tega zakona).

(2) Z globo od 125 do 4.100 eurov se za prekršek kaznuje odgovorna oseba skrbnika, ki stori prekršek iz prvega odstavka tega člena.

(3) Če je narava storjenega prekrška iz prvega odstavka tega člena posebno huda zaradi višine povzročene škode ali višine pridobljene protipravne premoženjske koristi ali zaradi storilčevega naklepa ali njegovega namena koristoljubnosti, se skrbnik kaznuje z globo od 41.000 do 370.000 eurov, odgovorna oseba skrbnika pa z globo od 2.500 do 12.000 eurov.

1. člen

**(lažje kršitve skrbnika)**

(1) Z globo od 400 do 125.000 eurov se za prekršek kaznuje skrbnik:

- če ne zagotovi, da se provizija, do katere je upravičen upravljavec pokojninskega sklada, obračunava v skladu s tem zakonom in pravili pokojninskega sklada (6. točka drugega odstavka 53. člena ZISDU-1 v zvezi s tretjim odstavkom . člena tega zakona);

- če ne zagotovi, da obračuni vplačil v pokojninski sklad in izplačila odkupnih vrednosti potekajo v skladu z določbami tega zakona in pravili upravljanja pokojninskega sklada (1. točka tretjega odstavka 53. člena ZISDU-1 v zvezi s tretjim odstavkom . člena tega zakona);

- če v roku dveh mesecev od nastopa razloga za prisilni prenos upravljanja pokojninskega sklada iz . člena tega zakona ne opravi postopka zbiranja ponudb upravljavcev pokojninskih skladov, ki izpolnjujejo pogoje za prevzem upravljanja pokojninskega sklada in so pripravljene prevzeti upravljanje pokojninskega sklada (prvi odstavek 146. člena ZISDU-1 v zvezi s drugim odstavkom . člena tega zakona);

- če v primeru iz prvega odstavka . člena tega zakona ne začne likvidacije pokojninskega sklada (prvi odstavek 147. člena ZISDU-1 v zvezi s tretjim odstavkom . člena tega zakona);

- če ne izpolni obveznosti iz petega odstavka 149. člena ZISDU-1 v zvezi s tretjim odstavkom . člena tega zakona.

(2) Z globo od 40 do 4.100 eurov se za prekršek kaznuje odgovorna oseba skrbnika, ki stori prekršek iz prvega odstavka tega člena.

1. člen

**(kršitve drugih oseb)**

(1) Z globo od 1.250 eurov do 125.000 eurov se za prekršek kaznuje pravna oseba, samostojni podjetnik posameznik in posameznik, ki samostojno opravlja dejavnost:

- če zbira denarna sredstva ali posreduje pri zbiranju denarnih sredstev ali kako drugače zagotavlja pogoje za zbiranje denarnih sredstev v nasprotju z drugim odstavkom . člena tega zakona;

- če upravlja vzajemni pokojninski sklad ali krovni pokojninski sklad in ni oseba iz prvega odstavka . člena tega zakona ali če upravlja vzajemni pokojninski sklad ali podsklad krovnega pokojninskega sklada, ki zagotavlja zajamčeno donosnost in ni oseba iz drugega odstavka . člena tega zakona;

- če uporablja ime ali firmo v nasprotju drugim odstavkom . člena tega zakona.

(2) Z globo od 125 do 1.200 eurov se za prekršek kaznuje oseba, če:

- če zbira denarna sredstva ali posreduje pri zbiranju denarnih sredstev ali kako drugače zagotavlja pogoje za zbiranje denarnih sredstev v nasprotju s drugim odstavkom . člena tega zakona;

- če upravlja vzajemni pokojninski sklad ali krovni pokojninski sklad in ni oseba iz prvega odstavka . člena tega zakona ali če upravlja vzajemni pokojninski sklad ali podsklad krovnega pokojninskega sklada, ki zagotavlja zajamčeno donosnost in ni oseba iz drugega odstavka . člena tega zakona.

(3) Če je narava storjenega prekrška iz prvega odstavka tega člena posebno huda zaradi višine povzročene škode ali višine pridobljene protipravne premoženjske koristi ali zaradi storilčevega naklepa ali njegovega namena koristoljubnosti, se pravna oseba, samostojni podjetnik posameznik in posameznik, ki samostojno opravlja dejavnost, kaznuje z globo od 41.000 do 370.000 eurov, posameznik pa z globo od 400 do 3.600 eurov, odgovorna oseba pravne osebe, samostojnega podjetnika posameznika in posameznika, ki samostojno opravlja dejavnost, pa z globo od 2.500 do 12.000 eurov.

1. člen

**(prekrškovni organ)**

(1) Prekrškovni organ, ki odloča o prekrških iz 384 člena do 389. člena tega zakona, je pristojni nadzorni organ iz 354. oziroma 355. člena tega zakona.

(2) Prekrškovni organ, ki odloča o prekrških iz prvega in drugega odstavka 383. člena in 384. člena tega zakona, je Inšpektorat RS za delo.

(3) Prekrškovni organ, ki odloča o prekrških iz tretjega, četrtega, petega in šestega odstavka 383. člena tega zakona, je zavod.

1. člen

**(zastaranje)**

(1) Postopek o prekršku za prekrške tretjega odstavka 385. člena, tretjega odstavka 387. člena in tretjega odstavka 389. člena tega zakona ni dopusten, če pretečejo tri leta od dneva, ko je bil prekršek storjen.

(2) Zastaranje postopka o prekrških pretrga vsako dejanje organa, pristojnega za postopek, ki meri na pregon storilca prekrška.

(3) Po vsakem pretrganju začne teči zastaranje znova, vendar pa postopek o prekrških iz prvega odstavka tega člena v nobenem primeru ni več mogoč, ko preteče šest let od dneva, ko je bil prekršek storjen.

1. člen

**(višina glob)**

Globe, predpisane s tem zakonom, se lahko v hitrem postopku izrečejo v katerikoli višini razpona, predpisani s tem zakonom.

# ŠTIRINAJSTI DEL PREHODNE IN KONČNE DOLOČBE

1. člen

**(varstvo pravic, pridobljenih po prejšnjih predpisih)**

Uživalcem, ki so uveljavili pravice iz pokojninskega in invalidskega zavarovanja do uveljavitve tega zakona, se od uveljavitve tega zakona dalje zagotavljajo te pravice najmanj v obsegu, določenem s predpisi, ki so veljali do uveljavitve tega zakona, in se usklajujejo po določbah tega zakona.

1. člen

**(nadaljevanje postopkov, začetih pred uveljavitvijo tega zakona)**

(1) V postopku za uveljavljanje pravic iz obveznega zavarovanja ali za ugotavljanje pokojninske dobe, ki se je začel pred uveljavitvijo tega zakona, se uporabljajo predpisi, ki so veljali do uveljavitve tega zakona.

(2) V primerih iz prejšnjega odstavka se pravice na podlagi invalidnosti določijo po predpisih, veljavnih na dan nastanka invalidnosti.

1. člen

**(varstvo pričakovanih pravic)**

(1) Osebe, ki so do uveljavitve tega zakona izpolnile pogoje za pridobitev pravice do starostne pokojnine po predpisih, veljavnih do uveljavitve tega zakona, vendar še niso vložile zahtevka, lahko uveljavijo to pravico po navedenih predpisih tudi po uveljavitvi tega zakona.

(2) V primerih iz prejšnjega odstavka se za priznanje in odmero starostne pokojnine upoštevajo zavarovalna doba, dopolnjena do prenehanja zavarovanja, ki se tudi po uveljavitvi tega zakona vrednoti po ZPIZ-1, plača ali zavarovalna osnova iz tega obdobja, pri določitvi višine pokojnine pa še starost na dan prenehanja zavarovanja.

(3) Če pa oseba iz prvega odstavka tega člena, ki ostane v zavarovanju, ob izpolnitvi pogojev uveljavi pravico do pokojnine iz tretjega odstavka 38. ali drugega odstavka 40. člena tega zakona, se ji ta pokojnina in pokojnina po prenehanju zavarovanja odmeri, ne glede na prvi odstavek tega člena, izključno po določbah tega zakona.

(4) Šteje se, da je zavarovanec izpolnil pogoje za priznanje pravice do starostne pokojnine po predpisih, veljavnih do uveljavitve tega zakona, če je do uveljavitve tega zakona vložil zahtevek za dokup pokojninske dobe, s katero bi izpolnil pogoje za pridobitev te pokojnine, četudi je bilo o tem zahtevku odločeno in priznana pokojninska doba šele po uveljavitvi tega zakona.

1. člen

**(varstvo pravic, družinskih članov po prejšnjem zakonu in posebnih predpisih)**

(1) Družinski člani umrlega, ki so do uveljavitve tega zakona izpolnili starost za pridobitev pravice do vdovske oziroma družinske pokojnine, po 110., 119., 421., 425. in 426. členu ZPIZ-1, lahko, če izpolnjujejo pogoje, določene v 109. členu navedenega zakona, uveljavijo pravico do vdovske oziroma družinske pokojnine tudi po uveljavitvi tega zakona.

(2) Za ugotovitev pogoja preživljanja in odmere pokojnine osebam iz prejšnjega odstavka tega člena, se uporabljajo predpisi, veljavni na dan uveljavitve pravice do pokojnine.

(3) Družinskim članom uživalcev pokojnin po posebnih predpisih, se vdovska pokojnina oziroma družinska pokojnina prizna in odmeri pod pogoji, določenim s tem zakonom, od pokojnine, do katere je bil umrli upravičen ob smrti.

1. člen

**(pridobitev pravic oseb, ki nimajo lastnosti zavarovanca po tem zakonu)**

(1) Osebe, ki po uveljavitvi tega zakona nimajo lastnosti zavarovanca po tem zakonu, imele pa so lastnost zavarovanca po prejšnjih predpisih, lahko uveljavijo pravice iz pokojninskega zavarovanja pod pogoji, ki jih določa ta zakon.

(2) Pravico do družinske oziroma vdovske pokojnine lahko pod pogoji in na način, ki jih določa ta zakon, uveljavijo družinski člani osebe iz prejšnjega odstavka, prav tako pa tudi družinski člani uživalca pokojnine po prejšnjih predpisih, če izpolnjujejo pogoje, ki jih določa ta zakon za družinske člane.

1. člen

**(varstvo pričakovanih pravic za brezposelne in delovne invalide)**

Zavarovanec, ki mu je 31. decembra 2010 manjkalo za pridobitev pravice do starostne pokojnine po predpisih, veljavnih do uveljavitve tega zakona pet let starosti in pet let pokojninske dobe ali manj in je bil na ta dan:

- in vse do izteka obdobja, za katerega mu je bilo dodeljeno, uživalec denarnega nadomestila po predpisih o zaposlovanju in zavarovanju za primer brezposelnosti ali mu je ta pravica po teh predpisih mirovala ali

- vključen v javna dela ali

- vključen v obvezno zavarovanje na podlagi plačila prispevka zavoda za zaposlovanje ali

- delovni invalid II. ali III. kategorije invalidnosti,

lahko, ko dopolni manjkajočo starost in pokojninsko dobo, uveljavi pravico do starostne pokojnine po predpisih, veljavnih do uveljavitve tega zakona.

1. člen

**(ponovna odmera pokojnine uživalcu pokojnine po prejšnjih predpisih)**

(1) Uživalcu delne pokojnine, priznane po predpisih, veljavnih do uveljavitve tega zakona, se ob prenehanju zavarovanja starostna pokojnina odmeri na način, določen v 58. oziroma 417. členu ZPIZ-1.

(2) Uživalcu starostne pokojnine, priznane po predpisih, veljavnih do uveljavitve tega zakona, ki se je oziroma se bo ponovno vključil v obvezno zavarovanje, se ob prenehanju ponovnega zavarovanja starostna pokojnina odmeri na način, določen v 180. oziroma 417. členu ZPIZ-1.

1. člen

**(uživanje pravic iz invalidskega zavarovanja, pridobljenih po prejšnjih predpisih ter ukinitev pravice uživalcem, ki so že izpolnili pogoje za upokojitev)**

(1) Uživalci pravic na podlagi preostale delovne zmožnosti (II. in III. kategorija invalidnosti), uveljavljenih po predpisih, ki so se uporabljali do 31. decembra 2002 in uživalci pravic na podlagi preostale delovne zmožnosti (II. in III. kategorije invalidnosti) po ZPIZ-1, obdržijo te pravice v nespremenjenem obsegu tudi po navedenem datumu.

(2) Denarna nadomestila se uživalcem iz prejšnjega odstavka usklajujejo enako, kot se usklajuje pokojnina po tem zakonu.

(3) Uživalci pravic iz prvega odstavka tega člena, lahko pridobijo pravice po tem zakonu le v primeru poslabšanja že ugotovljene invalidnosti ali nastanka nove invalidnosti.

(4) Ne glede na določbo prvega odstavka tega člena se zavarovancem, ki na dan 31. decembra 2010 niso v delovnem razmerju ali niso obvezno zavarovani, hkrati pa so prejemniki nadomestil iz invalidskega zavarovanja in izpolnjujejo pogoje za priznanje pravice do starostne pokojnine po predpisih, ki so veljali do uveljavitve tega zakona se, če ne uveljavijo pravice do pokojnine do 31. decembra 2011, nadomestilo iz invalidskega zavarovanja preneha izplačevati.

1. člen

**(pravice invalidov III. kategorije)**

(1) Zavarovanec iz drugega in tretjega odstavka 66. člena ZPIZ-1, ki ni pridobil pravice na podlagi ugotovljene invalidnosti III. kategorije, lahko zahteva, da se mu prizna pravica iz invalidskega zavarovanja, če na dan 31. decembra 2010 izpolni pogoje pretežnosti zavarovanja za širši obseg pravic.

(2) Pravica iz invalidskega zavarovanja se zavarovancu iz prejšnjega odstavka prizna od prvega dne naslednjega meseca po vložitvi zahteve.

1. člen

**(upoštevanje znižanja starostne meje po prejšnjih predpisih)**

(1) Zavarovanci, ki so na dan 1. januarja 2001 delali na delovnih mestih, na katerih se jim je štela zavarovalna doba s povečanjem in imeli najmanj 25 let (moški) ali 23 let (ženske) pokojninske dobe, so še nadalje upravičeni do štetja zavarovalne dobe s povečanjem in do znižanja starostne meje za pridobitev pravice do predčasne ali starostne pokojnine za toliko mesecev, kolikor so jih pridobili na račun štetja zavarovalne dobe s povečanjem.

(2) Ne glede na določbe tega zakona se zavarovancem, ki se jim je do 31. decembra 2000 štela zavarovalna doba s povečanjem, starostna meja, predpisana za pridobitev predčasne ali starostne pokojnine, se starost zniža za toliko mesecev, za kolikor je bila povečana zavarovalna doba, vendar v posameznem koledarskem letu največ do:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **stopnja/**  **leto** | **12/14** | | **12/15** | | **12/16** | | **12/17** | | **12/18** | |
|  | moški | ženske | moški | ženske | moški | ženske | moški | ženske | moški | ženske |
| **2010** | 58 | 53 | 55,6 | 50,5 | 53,5 | 48,5 | 51,5 | 46,5 | 50 | 45 |
| **2011** | 58,5 | 53,5 | 56 | 51 | 54 | 49 | 52 | 47 | 50,5 | 45,5 |
| **2012** | 59 | 54 | 56,5 | 51,5 | 54,5 | 49,5 | 52,5 | 47,5 | 51 | 46 |
| **2013** | 59,5 | 54,5 | 57 | 52 | 55 | 50 | 53 | 48 | 51,5 | 46,5 |
| **2014** | 60 | 55 | 57,5 | 52,5 | 55,5 | 50,5 | 53,5 | 48,5 | 52 | 47 |
| **Od 2015**  **dalje** | 60,5 | 55,5 | 58 | 53 | 56 | 51 | 54 | 49 | 52,5 | 47,5 |

(3) Če je zavarovanec delal na delovnih mestih, na katerih se je štela zavarovalna doba s povečanjem po različnih stopnjah povečanja, se minimalna starost iz prejšnjega odstavka določi v sorazmerju glede na trajanje zavarovanja na posameznih delih. Starostna meja se najprej zniža do omejitev, določenih za najvišjo stopnjo povečanja, znižanje za naslednjo stopnjo povečanja pa se izvede le, če znižanje po prejšnji višji stopnji povečanja ni doseglo minimalne starosti za naslednjo nižjo stopnjo povečanja.

(4) Določba drugega odstavka se ne uporablja za zavarovance, ki se jim je zavarovalna doba štela s povečanjem na podlagi osebnih okoliščin po predpisih, veljavnih do 31. decembra 1999 zavarovancem iz 201. člena ZPIZ-1 ter za zavarovance iz 138. člena tega zakona. Tem zavarovancem se starostna meja za pridobitev pravice do predčasne oziroma starostne pokojnine zniža za toliko mesecev, kolikor znaša povečanje zavarovalne ali prištete dobe.

1. člen

**(postopno spreminjanje pogojev za pridobitev pravice do starostne pokojnine po posebnih predpisih)**

(1) Zavarovanec ne glede na določbe:

- Zakona o policiji (Ur.list RS, št. [66/09](http://www.uradni-list.si/1/objava.jsp?urlid=200966&stevilka=3053_blank)-UPB7, [22/10](http://www.uradni-list.si/1/objava.jsp?urlid=201022&stevilka=900_blank));

- Zakona o izvrševanju kazenskih sankcij (Ur. list RS, št. [10/06](http://www.uradni-list.si/1/objava.jsp?urlid=2006110&stevilka=4665_blank)-UPB1, [76/08](http://www.uradni-list.si/1/objava.jsp?urlid=200876&stevilka=3346_blank), [40/09](http://www.uradni-list.si/1/objava.jsp?urlid=200940&stevilka=1916_blank));

- Zakona o odpravljanju posledic dela z azbestom (Ur. list, št. [15/07](http://www.uradni-list.si/1/objava.jsp?urlid=200715&stevilka=681_blank)-UPB1, [51/09](http://www.uradni-list.si/1/objava.jsp?urlid=200951&stevilka=2498_blank)), ne more uveljaviti pravice do starostne pokojnine pred dopolnitvijo starosti in pokojninske dobe:

----------------------------------------------------------------------------

Leto Starost Pokojninska doba

moški ženska moški ženska

leta leta leta leta

----------------------------------------------------------------------------

2011 54 51 34 31

2012 55 52 35 32

2013 56 53 36 33

2014 57 54 37 34

2015 58 55 38 35

2016 59 56 39 36

od 2017

dalje 60 57 40 37

2018 58 38

2019 59

od 2020 dalje 60

----------------------------------------------------------------------------

(2) Zavarovancem iz prvega odstavka tega člena, ki so delali na delovnih mestih, na katerih se je zavarovalna doba štela s povečanjem, se starostne meje iz prejšnjega odstavka znižajo za toliko mesecev, kolikor je znašalo povečanje zavarovalne dobe, vendar največ do omejitev iz prejšnjega člena tega zakona, če je to za zavarovanca ugodneje.

1. člen

**(upoštevanje plačil po prejšnjih predpisih)**

(1) Pri izračunu pokojninske osnove se za čas do 31. decembra 1991 prejete plače in osnove, od katerih so bili plačani prispevki, upoštevajo v neto zneskih, za čas od 1. januarja 1992 do 31. decembra 2010 pa se preračunajo v neto zneske po predpisih, veljavnih do uveljavitve tega zakona.

(2) Plača, izplačana za delo preko polnega delovnega časa do uveljavitve zakona o pokojninskem in invalidskem zavarovanju, veljavnega do 31. marca 1992, se upošteva pri izračunu pokojninske osnove, če je bila izplačana za delo, ki se je po predpisih o delovnih razmerjih štelo kot poseben delovni pogoj.

(3) Pri izračunu pokojninske osnove se nadomestila plače in nadomestila iz invalidskega zavarovanja za čas do uveljavitve tega zakona, upoštevajo po predpisih, veljavnih do uveljavitve tega zakona.

1. člen

**(pravice iz zavarovanja za ožji obseg)**

(1) Zavarovancem, ki so pretežni del zavarovalne dobe prebili v zavarovanju za ožji obseg pravic po predpisih, veljavnih do uveljavitve tega zakona, se pokojnina odmeri brez upoštevanja določb o najnižji pokojninski osnovi, vendar najmanj v višini 35 % najnižje pokojninske osnove.

(2) Zavarovanci iz prejšnjega odstavka nimajo pravice do delne pokojnine, letnega dodatka in dodatka za pomoč in postrežbo.

(3) Zavarovanci iz prvega odstavka tega člena nimajo pravic na podlagi ugotovljene II. ali III. kategorije invalidnosti, razen invalidske pokojnine.

(4) Ne glede na določbo drugega odstavka tega člena imajo pravico do dodatka za pomoč in postrežbo slepi in nepokretni zavarovanci iz 100. člena tega zakona.

1. člen

(izplačevanje invalidnin)

(1) Ne glede na določbo 203. člena tega zakona se uživalcem invalidnin, ki so pridobili pravico po predpisih, veljavnih do uveljavitve tega zakona, se izplačuje denarno nadomestilo za telesno okvaro v znesku, kot je bil določen za zadnji mesec pred uveljavitvijo tega zakona.

(2) Izvedenski organi zavoda dajejo izvedenska mnenja tudi o vrsti in stopnji telesnih okvar, na podlagi seznama telesnih okvar, veljavnega do uveljavitve tega zakona.

1. člen

**(izvedenska mnenje o vrsti in stopnji telesne okvare)**

Izvedenska mnenja o vrsti in stopnji telesne okvare, ki se šteje po 138. členu tega zakona med osebne okoliščine, zaradi katerih je zavarovanec upravičen do prištete dobe, dajejo izvedenski organi zavoda po predpisih, veljavnih do uveljavitve tega zakona.

1. člen

**(izplačevanje kmečkih starostnih pokojnin)**

(1) Uživalcem starostne ali družinske pokojnine po zakonu o starostnem zavarovanju kmetov (Ur. list SRS, št. 30/79 in 1/82) se izplačuje pokojnina v znesku, kot je bil določen za zadnji mesec pred uveljavitvijo tega zakona in se usklajuje tako, kot pokojnine po tem zakonu.

(2) Uživalcem pokojnine iz prejšnjega odstavka – kmetom borcem NOV pred 9. 9. 1943 oziroma pred 13. 10. 1943 ali njihovim zakoncem se izplačuje pokojnina v znesku, kot je bil določen za zadnji mesec pred uveljavitvijo tega zakona in se usklajuje tako, kot pokojnine po tem zakonu.

(3) Pokojnine po prejšnjih dveh odstavkih se izplačujejo ob pogojih za uživanje pravic, ki jih določa ta zakon.

(4) Po smrti uživalca pokojnine iz prvega odstavka tega člena, ki je uveljavil pravico do pokojnine kot zavarovanec iz šestega odstavka 17. člena zakona o starostnem zavarovanju kmetov, pridobi njegov zakonec pravico do družinske pokojnine ob pogojih iz 22. člena navedenega zakona.

(5) Po smrti uživalca starostne pokojnine iz drugega odstavka tega člena, ki je kot kmet – borec NOV pred 9. 9. 1943 oziroma pred 13. 10. 1943 uveljavil pravico do varstvenega dodatka k pokojnini, pridobi pravico do pokojnine njegov zakonec, ki je souživalec navedene starostne pokojnine, čeprav sam ni bil borec NOV.

1. člen

**(izplačevanje odpravnin in oskrbnin)**

Ne glede na določbo 203. člena tega zakona se odpravnine in oskrbnine se izplačujejo v znesku, kot je bil določen za zadnji mesec pred uveljavitvijo tega zakona.

1. člen

(pravica do državne pokojnine in varstvenega dodatka)

(1) Osebe, ki so do 31. maja 2011 izpolnile pogoje za pridobitev pravice do državne pokojnine po 59. členu ZPIZ-1, lahko uveljavijo to pravico, če vložijo zahtevek do 31. maja 2011.

(2) Osebe, ki so do 31. maja 2011 izpolnile pogoje za pridobitev pravice do varstvenega dodatka po ZVarDod, lahko uveljavijo to pravico, če vložijo zahtevek do 31. maja 2011.

1. člen

**(uskladitev statusa)**

(1) Osebe, ki so bile ob uveljavitvi tega zakona na šolanju in so opravljale samostojno dejavnost, se morajo od prvega dne po izteku šolskega leta, v katerem je začel veljati ta zakon, obvezno zavarovati, če še naprej opravljajo samostojno dejavnost.

(2) Osebe, ki so se na podlagi določbe zakona, veljavnega do uveljavitve tega zakona o pogojih, pod katerimi zavarovanje ni bilo obvezno, odjavile oziroma vložile odjavo iz zavarovanja do 31. decembra 2010, ker njihov dobiček v zadnjih treh letih ni presegal zneska minimalne plače in so ob uveljavitvi tega zakona še vpisane v ustrezni register za opravljanje samostojne dejavnosti, se morajo v roku enega leta po uveljavitvi tega zakona obvezno zavarovati.

(3) Osebe, ki so bile ob uveljavitvi tega zakona zavarovane na podlagi delovnega razmerja, pa bi morale biti v obvezno zavarovanje vključene na podlagi 16. člena tega zakona, se morajo v roku enega leta po uveljavitvi tega zakona obvezno zavarovati na ustrezni podlagi.

(4) Zavod na podlagi podatkov zavoda za zdravstveno zavarovanje, poslovnega registra Republike Slovenije in Davčne uprave Republike Slovenije za osebe iz prvega, drugega in tretjega odstavka tega člena, ki se niso ponovno vključile v zavarovanje, po uradni dolžnosti ugotovi lastnost zavarovanca od 1. januarja 2012 naprej.

(5) Uživalec pokojnine, ki ob uveljavitvi tega zakona dela oziroma opravlja dejavnost, na podlagi katere bi ponovno pridobil lastnost zavarovanca iz 14., 15. in 16. člena zakona mora, najpozneje v roku enega leta od uveljavitve tega zakona uskladiti svoj status z določbami 116. člena zakona. Ponovno lastnost zavarovanca pridobi z dnem vložitve prijave v zavarovanje.

(6) Uživalcu pokojnine, ki v roku, določenem v prejšnjem odstavku, ne uskladi svojega statusa, se od prvega dne naslednjega meseca po preteku roka preneha izplačevati pokojnina statusa, se od prvega dne naslednjega meseca po preteku roka preneha izplačevati pokojnina.

1. člen

**(uskladitev določb o zavarovanju kmetov)**

(1) Zavarovanci, ki so bili do uveljavitve tega zakona, vključeni v obvezno pokojninsko in invalidsko zavarovanje na podlagi ukrepov kmetijske politike kot prenosniki kmetijskega gospodarstva, so od uveljavitvi tega zakona zavarovani po četrtem odstavku 17. člena tega zakona in plačujejo prispevke od osnove, od katere jim je bil obračunan prispevek za zadnji mesec pred uveljavitvijo tega zakona.

(2) Osnova iz prejšnjega odstavka se usklajuje s stopnjami rasti minimalne plače.

(3) Ne glede na določbo prvega odstavka 17. člena tega zakona, se lahko do 31. decembra 2012, kot kmetje obvezno zavarujejo tudi osebe, ki opravljajo kmetijsko dejavnost in izpolnjujejo pogoje za vključitev v obvezno zavarovanje na podlagi 17. člena tega zakona, v primeru, da dosegajo najmanj 50 % dohodkovnega pogoja za vključitev v obvezno zavarovanje na podlagi 17. člena tega zakona.

(4) Zavarovanci, ki so bili v zadnjem letu pred uveljavitvijo tega zakona, vključeni v zavarovanje na podlagi šeste alineje prvega odstavka 34. člena ZPIZ-1, lahko ostanejo vključeni v zavarovanje pod enakimi pogoji tudi po uveljavitvi tega zakona, tako da plačujejo prispevke od osnove, od katere jim je bil obračunan prispevek za zadnji mesec pred uveljavitvijo tega zakona.

(5) Osnova iz prejšnjega odstavka se usklajuje na način določen v drugem odstavku tega člena.

(6) Ne glede na določbo druge alineje prvega odstavka 153. člena tega zakona je do ureditve v zakonu, ki ureja kmetijstvo, zavezanec za plačilo prispevka delodajalca za zavarovance iz 17. člena tega zakona in zavarovance iz prvega, tretjega in četrtega odstavka tega člena, Republika Slovenija.

1. člen

**(obveznosti državnega proračuna)**

Ne glede na določbo 161. člena tega zakona Republika Slovenija zagotavlja sredstva iz državnega proračuna za pokrivanje obveznosti obveznega zavarovanja, ki nastanejo zaradi priznavanja ali odmere pravic iz pokojninskega in invalidskega zavarovanja pod posebnimi pogoji oziroma zaradi izpada prispevkov, in sicer za:

- uživalce izjemnih pokojnin – do ureditve v posebnem zakonu;

- uživalce državne pokojnine in uživalce varstvenega dodatka do začetka uporabe predpisa o socialno varstvenih prejemkih;

- upokojene člane sklada obrtnikov, ki so pridobili pravice do skladove pokojnine na podlagi obdobja zavarovanja od uvedbe skladovega zavarovanja pa do 1. januarja 1983 – do zneska minimalne pokojnine;

- prispevek delodajalca za zavarovance iz 17. člena tega zakona, za katere ta prispevek plačuje RS - do ureditve v posebnem predpisu;

- zavarovance iz 17. člena tega zakona, ki jim je bil prispevek zmanjšan ali odpisan po predpisih o pogojih, pod katerimi se kmetom zmanjšani ali odpisani prispevki štejejo za plačane - do prenehanja veljavnosti teh predpisov;

- uživalce odpravnine in oskrbnine po ZPIZ-1 – do izteka pravice, uveljavljene po ZPIZ-1.

1. člen

**(statut in splošni akti zavoda)**

Statut in drugi splošni akti zavoda, ki so veljali do uveljavitve tega zakona, se uporabljajo še naprej, do sprejema novih, če niso v nasprotju s tem zakonom.

1. člen

**(konstituiranje sveta zavoda)**

(1) Svet zavoda se konstituira v skladu z določbami 186. člena tega zakona v enem letu po uveljavitvi tega zakona.

(2) Svet zavoda, ki deluje ob uveljavitvi tega zakona, deluje še naprej v isti sestavi do konstituiranja prvega sveta zavoda po tem zakonu.

1. člen

**(odložitev začetka uporabe določb o najnižji osnovi za plačilo prispevkov ter dohodkovnem cenzusu)**

(1) Ne glede na določbo prvega odstavka 18. člena tega zakona, znaša v prehodnem obdobju dohodkovni cenzus za vstop v zavarovanje v letu 2011 50 % povprečne plače iz leta 2010, nato pa se vsako leto, dokler ne doseže zneska 60 % povprečne plače, znesek zvišuje za dva odstotka tako, da v letu 2012 znaša 52 %, v letu 2013 znaša 54 %, v letu 2014 znaša 56 %, v letu 2015 pa 58 % iz preteklega leta.

(2) Ne glede na določbe tretjega odstavka 144. člena tega zakona, četrtega in osmega odstavka 145. člena tega zakona, drugega odstavka 146. člena tega zakona, prvega odstavka 147. člena tega zakona, 149. člena tega zakona ter drugega odstavka 152. člena tega zakona, znaša v prehodnem obdobju najnižja osnova za plačilo prispevkov v letu 2011 50 % povprečne plače iz leta 2010, nato pa se vsako leto, dokler ne doseže zneska 60 % povprečne plače, znesek zvišuje za dva odstotka tako, da v letu 2012 znaša 52 %, v letu 2013 znaša 54 %, v letu 2014 znaša 56 %, v letu 2015 pa 58 % povprečne plače iz preteklega leta.

(3) Ne glede na določbi četrtega in osmega odstavka 145. člena tega zakona znaša za zavarovance iz 16. člena tega zakona v prehodnem obdobju najnižja osnova za plačilo prispevkov v letu 2011 60 % povprečne plače iz leta 2010, nato pa se vsako leto, dokler ne doseže zneska 90 % povprečne plače, znesek zvišuje za deset odstotkov.

1. člen

**(rok za vzpostavitev informacijskega sistema za izdajo informativnih izračunov)**

Zavod mora vzpostaviti informacijski sistem, ki bo podlaga za izdajo informativnih izračunov iz petega odstavka 140. člena tega zakona najpozneje do 1. 1. 2016.

1. člen

**(prehodne določbe poklicnega zavarovanja)**

(1) Upravljavec sklada poklicnega pokojninskega zavarovanja mora določbe pokojninskega načrta poklicnega zavarovanja uskladiti z določbami enajstega dela tega zakona v roku 2 let po uveljavitvi tega zakona.

(2) Zavarovanci, ki so bili vključeni v poklicno zavarovanje po pokojninskem načrtu, veljavnem ob uveljavitvi tega zakona, se vključijo v nov pokojninski načrt poklicnega zavarovanja z dnem odobritve pokojninskega načrta iz prejšnjega odstavka s strani ministra, pristojnega za delo.

(3) Ne glede na določbe prejšnjih odstavkov se še naprej uporabljajo določbe od 278. člena do 288. člena ter določbe 290. člena ZPIZ-1 ter določbe pokojninskega načrta, odobrenega s strani ministra, pristojnega za delo, pred uveljavitvijo tega zakona, za zavarovance, ki skladno s pokojninskim načrtom iz tega odstavka tega člena ter glede na starostne pogoje iz četrtega odstavka tega člena, izpolnijo pogoje za pridobitev poklicne pokojnine oziroma znižane poklicne pokojnine v obdobju petih let od uveljavitve tega zakona.

(4) Ne glede na določbe 51. člena pokojninskega načrta iz prejšnjega odstavka tega člena, znaša minimalna starost, na podlagi katere zavarovanci iz prejšnjega odstavka tega člena lahko pridobijo pravico do poklicne pokojnine v posameznem koledarskem letu:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Skupina del.mesta/**  **leto** | **I** | | **II** | | **III** | | **IV** | | **V** | |
|  | moški | ženske | moški | ženske | moški | ženske | moški | ženske | moški | ženske |
| **2011** | 56 | 52,5 | 54 | 50 | 52 | 48,5 | 49,5 | 46 | 48 | 44,5 |
| **2012** | 56,5 | 53 | 54,5 | 50,5 | 52,5 | 49 | 50 | 46,5 | 48,5 | 45 |
| **2013** | 57 | 53,5 | 55 | 51 | 53 | 49,5 | 50,5 | 47 | 49 | 45,5 |
| **2014** | 57,5 | 54 | 55,5 | 51,5 | 53,5 | 50 | 51 | 47,5 | 49,5 | 46 |
| **2015** | 58 | 54,5 | 56 | 52 | 54 | 50,5 | 51,5 | 48 | 50 | 46,5 |

(5) Z uveljavitvijo tega zakona prenehajo veljati določbe 64. člena Zakona o carinski službi (Ur.l. RS. št. 103/2004), ki določajo višino prispevka za poklicno zavarovanje za upravičene delavce carinske službe.

(6) Ne glede na določbo tretjega odstavka 200. člena tega zakona, se za zavarovance poklicnega zavarovanja, za katere je pred uveljavitvijo tega zakona pokojninski načrt določal prispevno stopnjo v višini 12,60 %, še naprej plačujejo prispevki v poklicno zavarovanje na prispevne stopnje v višini 12,60 %.

(7) Do drugačne ureditve v zakonu, ki ureja zdravstveno varstvo in zavarovanje je uživalec poklicne pokojnine v času prejemanja poklicne pokojnine obvezno zdravstveno zavarovan za primer bolezni in poškodbe izven dela, za vse pravice in se mu od mesečnega zneska poklicne pokojnine obračunavajo ustrezni prispevki za zdravstveno zavarovanje v skladu z zakonom, ki ureja plačilo prispevkov za socialno varnost. Prispevek za obvezno zdravstveno zavarovanje obračuna in plača Kapitalska družba od mesečnega zneska poklicne pokojnine v skladu z veljavno zakonodajo.

1. člen

**(kapitalski sklad)**

(1) Z dnem uveljavitve tega zakona se še naprej uporabljajo določbe 243. do 248. člena ZPIZ-1 glede statusa, pri čemer se v vseh navedenih členih besede »Kapitalski sklad« nadomestijo z besedami »Kapitalska družba pokojninskega in invalidskega zavarovanja, d.d.«, v ustreznih sklonih.

(2) Ne glede na določbe tretjega odstavka . člena, 298. člena in prvega odstavka . člena tega zakona lahko Kapitalska družba pokojninskega in invalidskega zavarovanja, d.d.iz prejšnjega odstavka:

* upravlja vzajemni pokojninski sklad ali
* upravlja krovni pokojninski sklad in
* izplačuje doživljenjsko pokojninsko rento skladno z določbami . člena do . člena tega zakona.

1. člen

**(določbe o vključitvi v kolektivno zavarovanje in plačevanje individualnih premij v kolektivno zavarovanje po potrjenih pokojninski načrti, sklenjenih pogodbah o oblikovanju pokojninskega načrta in sklenjenih pogodbah o financiranju)**

(1) Določbe glede vključitve in financiranja dodatnega zavarovanja, ki jih vsebujejo pokojninski načrti, odobreni s strani pristojnega nadzornega organa po ZPIZ-1 do uveljavitvi tega zakona, ostanejo še naprej v veljavi, za njih pa se uporabljajo določbe 299., 302. in 303. člena ZPIZ-1. V pokojninske načrte iz prejšnjega stavka so lahko vključeni samo zavarovanci, ki so k odobrenim pokojninskim načrtom pristopili pred uveljavitvijo tega zakona in zaposleni pri delodajalcih, ki so te pokojninske načrte financirali že pred uveljavitvijo tega zakona.

(2) Ne glede na določbe drugega odstavka 215. člena, prvega odstavka 234. člena in 242. člena tega zakona, se glede vključitve v pokojninske načrte, ki so bili še pred uveljavitvijo tega zakona odobreni s strani pristojnega organa po ZPIZ-1, še naprej uporabljajo določbe sedmega odstavka 302. člena ZPIZ-1.

(3) Ne glede na določbe prvega odstavka 234. člena in prvega odstavka 242. člena tega zakona, lahko delodajalci pokojninske načrte, ki so bili še pred uveljavitvijo tega zakona odobreni s strani pristojnega organa po ZPIZ-1, financirajo le delno, skladno z določbami 299. člena, prvega odstavka 302. člena in 368. člena ZPIZ-1.

(4) Ne glede na določbo prvega odstavka tega člen morajo biti vse nadaljnje spremembe pokojninskih načrtov po uveljavitvi tega zakona v skladu z določbami dvanajstega dela tega zakona.

(5) Pogodbe o oblikovanju pokojninskega načrta in pogodbe o financiranju pokojninskega načrta, sklenjene do uveljavitve tega zakona, ostanejo v veljavi, za njih pa se uporabljajo določbe 302. in 303. člena ZPIZ-1.

(6) Ne glede na določbo prejšnjega odstavka tega člen morajo biti vse nadaljnje spremembe pogodb iz prejšnjega odstavka po uveljavitvi tega zakona v skladu z določbami dvanajstega dela tega zakona.

(7) Ne glede na določbo petega odstavka tega člena se morajo vse obstoječe pogodbe o financiranju dodatnega zavarovanja v roku enega leta od uveljavitve tega zakona uskladiti z določbami pogodb o oblikovanju pokojninskih načrtov in pokojninskimi načrti, na podlagi katerih so te pogodbe o financiranju sklenjene.

1. člen

**(spremembe pokojninskih načrtov in pravil upravljanja)**

(1) Upravljavci pokojninskih skladov so dolžni v roku 2 let po uveljavitvi tega zakona uskladiti pokojninske načrte in pravila upravljanja z določbami tega zakona in na njegovi podlagi izdanimi predpisi.

(2) Ne glede na določbe prejšnjega odstavka lahko ostanejo v veljavi določbe pokojninskih načrtov, kot to določajo določbe 420. člena tega zakona.

(3) Ne glede na določbe prvega odstavka tega člena, lahko še naprej ostanejo v veljavi določbe pokojninskih načrtov, ki določajo pravico do dodatne invalidske in dodatne družinske pokojnine, za njih pa se še naprej uporabljajo določbe 364. in 365. člena ZPIZ-1.

(4) Do uskladitev določbe pokojninskih načrtov kolektivnega zavarovanja, odobrenih s strani ministra, pristojnega za delo, pred uveljavitvijo tega zakona, lahko k že odobrenim pokojninskim načrtom kolektivnega zavarovanja pristopajo novi delodajalci ter se na njihovi podlagi vključujejo novi zavarovanci, vendar pa za njih ne veljajo določbe 420. člena tega zakona, prav tako pa za njih ne veljajo določbe 358. člena ZPIZ-1. Z dnem uveljavitve sprememb in dopolnitev pokojninskih načrtov kolektivnega zavarovanja iz prejšnjega stavka h katerim so pristopili delodajalci iz prejšnjega stavka in na podlagi katerih so bili vključeni zavarovanci iz prejšnjega stavka, se za te delodajalce in zavarovance uporabljajo določbe pokojninskega načrta, ki so skladne z določbami tega zakona.

(5) Do uskladitev določbe pokojninskih načrtov individualnega zavarovanja, odobrenih s strani ministra, pristojnega za delo, pred uveljavitvijo tega zakona, lahko k že odobrenim pokojninskim načrtom individualnega zavarovanja pristopajo novi zavarovanci.

(6) Upravljavci pokojninskih skladov, ki do uveljavitve tega zakona že izvajajo pokojninski načrt na podlagi ZPIZ-1, morajo naložbe poskojninskega sklada uskladiti z določbami tega zakona v roku dveh let po uveljavitvi tega zakona.

(7) V roku dveh let in 6 mesecev po uveljavitvi tega zakona morajo izvajalci iz prejšnjega odstavka tega člena pristojnemu nadzornemu organu iz 355. člena tega zakona poslati poročilo skrbnika o uskladitvah naložb in izpostavljenosti do posameznih oseb in mnenje revizorja, iz katerega izhaja, da naložbe pokojninskega sklada ustrezajo določbam tega zakona o naložbah pokojninskega sklada.

1. člen

**(enkratno izplačilo sredstev skladno z določbami prej veljavne zakonodaje)**

(1) Ne glede na določbo prvega odstavka 222. člena tega zakona člani in zavarovanci, ki so bili vključeni v pokojninski načrt kolektivnega prostovoljnega dodatnega pokojninskega zavarovanja skladno z določbami III. poglavja dvanajstega dela ZPIZ-1, obdržijo pravico do izplačila v višini odkupne vrednosti enot premoženja, ki jih je financiral delodajalec, skladno z določbami drugega do četrtega odstavka 358. člena ZPIZ-1.

(2) Določba prejšnjega odstavka velja le za premije, ki so zapadle v plačilo do uveljavitve tega zakona in sredstva, ki jih je imel član ali zavarovanec na osebnem računu do uveljavitve tega zakona.

(3) Izplačilo se opravi na način, določen z določbami 311. člena tega zakona.

(4) Ne glede na določbo prvega odstavka 222. člena tega zakona in prvega odstavka tega člena lahko člani in zavarovanci, ki so bili vključeni v kolektivno prostovoljno dodatno pokojninsko zavarovanje pred uveljavitvijo tega zakona in so uveljavili pravico do starostne, ali invalidske pokojnine iz obveznega pokojninskega in invalidskega zavarovanja do uveljavitve tega zakona, uveljavijo pravico do izplačila v višini odkupne vrednosti enot premoženja, kljub temu, da ne izpolnjujejo pogoja iz drugega odstavka 358. člena ZPIZ-1.

(5) Pravico iz prejšnjega odstavka lahko člani in zavarovanci uveljavijo po poteku šest mesecev od uveljavitve tega zakona.

(6) Izplačilo iz petega odstavka tega člena se opravi na način, določen z določbami 311. člena tega zakona.

1. člen

(izpolnjevanje pogojev za nadzornega člana pokojninske družbe)

Osebe , ki so na dan uveljavitve tega zakona opravljale funkcijo nadzornega člana pokojninskih družb, ki so bile vpisane v sodni register do uveljavitve tega zakona, morajo izpolnjevati pogoje skladno z določbo tretjega odstavka 338. člena tega zakona v roku štirih let po uveljavitvi tega zakona.

1. člen

**(minimalna zajamčena donosnost)**

Do uveljavitve metodologije za izračun minimalne zajamčene donosnosti iz tretjega odstavka 218. člena tega zakona, se za izračun minimalne zajamčene donosnosti še naprej uporabljajo tretji do šesti odstavek 298. člena ZPIZ-1.

1. člen

(plačevanje prispevkov za zadravstveno zavarovanje od vplačila kolektivnega zavarovanja v prehodnem obdobju)

Do ureditve v zakonu, ki ureja zdravstveno varstvo in zdravstveno zavarovanje, se prispevek za zdravstveno zavarovanje plačuje od zneska vplačila dodatnega zavarovanja, ki ga delodajalec v korist delojemalca plačuje v skladu z 242. členom tega zakona, od katerega se v skladu z zakonom, ki ureja dohodnino, plačuje dohodnina.

1. člen

**(zaprti vzajemni pokojninski skladi, ki jih oblikuje Republika Slovenija)**

(1) Ne glede na določbo 258. člena tega zakona lahko Republika Slovenija oblikuje posamezne pokojninske načrte za posamezne skupine zaposlenih in oblikuje zaprte vzajemne pokojninske sklade za izvajanje teh načrtov.

(2) Glede pokojninskih načrtov iz prejšnjega odstavka se še naprej uporablja določba petega odstavka 310. člena ZPIZ-1.

1. člen

**(rok za izdajo predpisov s strani Agencije)**

(1) Agencija izda splošne akte za izvrševanje javnih pooblastil iz osmega odstavka . člena, iz četrtega odstavka . člena, členov tega zakona iz tretjega odstavka , iz četrtega odstavka . člena, iz enajstega odstavka . člena, iz šestega odstavka . člena, iz osmega odstavka . člena, iz sedmega odstavka . člena, iz drugega odstavka . člena, iz prvega in tretjega odstavka . člena, iz tretjega odstavka 303. člena, iz šestega odstavka 306. člena, iz dvanajstega odstavka 314. člena in iz drugega odstavka . člena v roku 12 mesecev od uveljavitve tega zakona.

(2) Do izdaje predpisov iz prvega odstavka tega člena, se še naprej uporabljajo predpisi, ki jih je Agencija izdala na podlagi ZPIZ-1, v kolikor niso v nasprotju z določbami tega zakona.

1. člen

**(rok za izdajo predpisov s strani Agencije za zavarovalni nadzor)**

Agencija za zavarovalni nadzor izda splošne akte za izvrševanje javnih pooblastil iz osmega odstavka 239. člena, iz četrtega odstavka 241. člena, iz enajstega odstavka 262. člena, iz osmega odstavka 285. člena, iz drugega odstavka 292. člena, iz drugega in četrtega odstavka 293. člena, iz dvanajstega odstavka 314. člena, iz četrtega odstavka 335. člena in iz drugega odstavka 371. člena v roku 12 mescev od uveljavitve tega zakona.

(2) Do izdaje predpisov iz prvega odstavka tega člena, se še naprej uporabljajo predpisi, ki jih je Agencija za zavarovalni nadzor izdala na podlagi ZPIZ-1, v kolikor niso v nasprotju z določbami tega zakona.

1. člen

**(rok za izdajo predpisov s strani ministra, pristojnega za finance)**

Minister, pristojen za finance izda splošne akte iz enajstega odstavka 145. člena, iz drugega odstavka 218. člena, iz . člena in iz četrtega odstavka 351. člena v 12 mesecih od uveljavitve tega zakona.

1. člen

(rok za izdajo predpisov s strani ministra, pristojnega za delo)

(1) Minister, pristojen za delo v sodelovanju z ministrom, pristojnim za zdravje, izda splošni akt iz drugega odstavka 68. člena v roku 24 mesecev od uveljavitve tega zakona.

(2) Do izdaje predpisa iz prvega odstavka tega člena se še naprej uporablja seznam poklicnih bolezni, ki je veljal do uveljavitve tega zakona, v kolikor ni v nasprotju z določbami tega zakona.

1. člen

**(sklad obrtnikov)**

(1) Sklad obrtnikov ustanovljen skladno z določbami 382. člena ZPIZ-1 se preoblikuje v družbo za vzajemno zavarovanje, skladno z določbami zakona o zavarovalništvu.

(2) Preoblikovanje Sklada obrtnikov se izvede na podlagi predhodnega mnenja pooblaščenega aktuarja in predhodnega dovoljenja Agencije za zavarovalni nadzor.

(3) Pred izvedbo preoblikovanja Sklada obrtnikov mora pooblaščeni aktuar opraviti aktuarski pregled ter v zvezi z njim podati aktuarsko poročilo glede izpolnjevanja zahtev za preoblikovanje v družbo za vzajemno zavarovanje.

(4) Agencija za zavarovalni nadzor lahko za namen pregleda in nadzorovanja preoblikovanja Sklada obrtnikov brez omejitev pregleduje poslovne knjige, spise in druge dokumente, ki se nanašajo na ustanovitev ter poslovanje Sklada obrtnikov. Pregled omenjenih poslovnih knjig, spisov in dokumentov Agencija za zavarovalni nadzor opravlja skladno z določbami zakona, ki ureja zavarovalništvo.

(5) Agencija za zavarovalni nadzor izda na podlagi pozitivnega mnenja pooblaščenega aktuarja iz tretjega odstavka tega člena dovoljenje za preoblikovanje, če Sklad obrtnikov pri preoblikovanju izpolni vse zahteve zakona, ki ureja zavarovalništvo, ki se nanašajo na družbo za vzajemno zavarovanje.

(6) Z ustanovitvijo družbe za vzajemno zavarovanje iz prvega odstavka tega člena, pridobitvijo dovoljenj za poslovanje s strani pristojnih nadzornih organov skladno s tem zakonom in zakonom , ki ureja zavarovalništvo, se družba skladno z določbami zakona, ki ureja sodni register, vpiše v sodni register.

(7) Z dnem vpisa družbe za vzajemno zavarovanje iz prvega odstavka tega člena v sodni register preidejo na to družbo za vzajemno zavarovanje vse premoženje ter pravice in obveznosti Sklada obrtnikov in upravljanje pokojninskih skladov, katerih upravljavec do vpisa pokojninske družbe iz prvega odstavka tega člena v sodni register je Sklad obrtnikov.

(8) Z dnem vpisa družbe za vzajemno zavarovanje iz prvega odstavka tega člena v sodni register se iz sodnega registra izbriše Sklad obrtnikov, ustanovljen skladno z določbami 382. člena ZPIZ-1.

1. člen

**(poslovanje Sklada obrtnikov do preoblikovanja)**

Do preoblikovanja Sklada obrtnikov v družbe za vzajemno zavarovanje iz prvega odstavka prejšnjega člena veljajo določbe od 382. do 386. člena ZPIZ-1.

1. člen

**(nepremičninski sklad)**

Z dnem uveljavitve tega zakona se še naprej uporabljajo določbe 240. člena ZPIZ-1 glede ustanovitve, in poslovanja Nepremičninskega sklada.

1. člen

**(uporaba prejšnjih podzakonskih aktov do izdaje novih)**

Podzakonski akti, ki so se uporabljali do uveljavitve tega zakona, se uporabljajo še naprej, do sprejema novih, če niso v nasprotju s tem zakonom.

1. člen

**(prenehanje veljavnosti)**

(1) Z dnem uveljavitve tega zakona preneha veljati zakon o pokojninskem in invalidskem zavarovanju (Uradni list RS, št. 109/06 – uradno prečiščeno besedilo, [114/06](http://www.uradni-list.si/1/objava.jsp?urlid=2006114&stevilka=4833)-ZUTPG,10/08 ZVarDod in 98/09-ZIUZGK )

(2) Z dnem uveljavitve tega zakona preneha veljati:

- tretja točka drugega odstavka 3. člena in tretja alineja 5. člena Zakona o usklajevanju transferov posameznikom in gospodinjstvom v Republiki Sloveniji (Uradni list RS, št. [114/2006](http://www.uradni-list.si/1/objava.jsp?urlid=2006114&stevilka=4833), [59/2007](http://www.uradni-list.si/1/objava.jsp?urlid=200759&stevilka=3157)-ZŠtip ([63/2007](http://www.uradni-list.si/1/objava.jsp?urlurid=20073462) popr.), [10/2008](http://www.uradni-list.si/1/objava.jsp?urlid=200810&stevilka=305)-ZVarDod, [71/2008](http://www.uradni-list.si/1/objava.jsp?urlid=200871&stevilka=3102), [73/2008](http://www.uradni-list.si/1/objava.jsp?urlid=200873&stevilka=3280), [98/2009](http://www.uradni-list.si/1/objava.jsp?urlid=200998&stevilka=4285)-ZIUZGK);

- drugi odstavek 87. člena Zakona o policiji (Uradni list RS, št. 66/2009-UPB7, 22/2010);

- drugi odstavek 260. člena Zakona o izvrševanju kazenskih sankcij (Uradni list RS, 110/2006-UPB1, 76/2008, 40/2009).

(3) Ne glede na določbo prvega odstavka tega člena se še naprej uporabljajo:

– šesti odstavek 219. člena zakona o pokojninskem in invalidskem zavarovanju – do ureditve v posebnem zakonu;

– prvi in drugi odstavek 254. člena zakona o pokojninskem in invalidskem zavarovanju, ki se uporablja za državljane Republike Slovenije, ki so dopolnili pokojninsko dobo na območju drugih republik nekdanje SFRJ – do sklenitve mednarodnih pogodb z državami, nastalimi na območju nekdanje SFRJ.

(4) Ne glede na določbo prvega odstavka tega člena, se določbe 101. do 104. člena in 387. člena Zakona o pokojninskem in invalidskem zavarovanju (Ur. list RS, št. 109/06 – uradno prečiščeno besedilo, 114/06-ZUTPG in 10/08 ZVarDod) v delu, ki se nanaša na globo, ki jo mora plačati delodajalec, če zavarovancu ne zagotovi pravice do premestitve, uporabljajo do uveljavitve teh določb v Zakonu o delovnih razmerjih.

(5) Ne glede na določbo prvega odstavka tega člena se:

- skladno z določbo tretjega odstavka 418. člena tega zakona, še naprej uporabljajo določbe od 278. člena do 288. člena ter določbe 290. člena ZPIZ-1;

- skladno z določbami 420. člena tega zakona, še naprej uporabljajo določbe 299. člena, 302. člena, 303. člena in 368. člena ZPIZ-1;

- skladno z določbo tretjega odstavka 421. člena tega zakona, še naprej uporabljajo določbe 364. člena in 365. člena ZPIZ-1

- skladno z določbami 422. člena tega zakona uporabljajo določbe od drugega do četrtega odstavka 358. člena ZPIZ-1.

1. člen

**(pričetek veljavnosti)**

Ta zakon začne veljati 1. januarja 2011.

# OBRAZLOŽITVE K POSAMEZNIM ČLENOM:

**K 1. členu (vsebina in področje zakona)**

Prvi člen opredeljuje vsebino in področje pravnega urejanja. S tem zakonom se v RScelovitoureja sistem obveznega pokojninskega in invalidskega zavarovanja, sistem obveznega dodatnega pokojninskega zavarovanja (v nadaljnjem besedilu: poklicnega zavarovanja) in sistem prostovoljnega dodatnega pokojninskega zavarovanja (v nadaljnjem besedilu: dodatnega zavarovanja). Osnovni, prvi steber sistema pokojninskega zavarovanja, predstavlja obvezno pokojninsko in invalidsko zavarovanje na podlagi medgeneracijske solidarnosti medtem, ko dva druga sistema predstavljata dopolnilne stebre. Sistem obveznega pokojninskega in invalidskega zavarovanja je dokladni sistem, ki je odvisen od demografskih trendov in razmerja med številom zavarovancev in upokojencev. Sistem poklicnega zavarovanja je oblika zavarovanja, ki je namenjena izključno delavcem, ki opravljajo težka in zdravju škodljiva dela ter dela, ki jih po določeni starosti ni mogoče več opravljati. Omenjeno zavarovanje financirajo delodajalci, temelji pa na sistemu vnaprej določenih prispevkov. Dodatno zavarovanje je zavarovanje, s katerim si posamezni člani te oblike zavarovanja zagotovijo dodaten dohodek v času upokojitve. Temelji na sistemu vnaprej določenih premij, pri katerem člani prevzemajo naložbeno tveganje z minimalno zajamčeno donosnostjo, za katero jamči upravljavec pokojninskega sklada.

Člen določa tudi direktivi, ki se z zakonom prenašata v naš pravni red.

**K 2. členu (temeljna načela in obseg zavarovanja)**

V prvi steber pokojninskega zavarovanja se morajo obvezno vključiti vse osebe, ki so zaposlene ali opravljajo drugo dejavnost. Tiste osebe, ki ne izpolnjujejo pogojev za obvezno vključitev, se lahko v prvi steber pokojninskega zavarovanja vključijo prostovoljno. Prvi steber pokojninskega zavarovanja tako zajema obvezno in prostovoljno vključitev v sistem.

Prvi steber pokojninskega zavarovanja (v nadaljnjem besedilu: obvezno zavarovanje) povzema dosedanjo ureditev javnega sistema in pomeni klasično obliko zavarovanja, ki upravičencem iz naslova minulega dela zagotavlja prejemke v primeru nastanka starosti, invalidnosti in smrti. Pravice iz sistema obveznega zavarovanja izhajajo iz zavarovančevega dela oz. iz zavarovančevega plačila za delo, od katerega se plačujejo prispevki. Na podlagi vplačanih prispevkov zavarovanec ob nastanku zavarovalnega primera pridobi pravice iz tega sistema. Pravice so torej v največji meri odvisne od trajanja zavarovalnega obdobja in od višine plač oziroma zavarovalnih osnov, od katerih so bili plačani prispevki.

V sistemu obveznega zavarovanja se ohranjajo dosedanja načela vzajemnosti in solidarnosti ter osebne odgovornosti zavarovancev, odgovornosti delodajalcev in države. Bistvo zavarovanja ostaja načelo vzajemnosti, ki posameznikom na podlagi enakopravnosti med zavarovanci ob enakih pogojih priznava pravice v sorazmerju z vplačanimi prispevki. Načelo solidarnosti pa po drugi strani pomeni, da lahko posamezne skupine zavarovancev pridobijo večji obseg pravic, kot bi jim pripadal glede na vplačane prispevke, ker je namen socialnega zavarovanja v zagotavljanju minimalnega nivoja socialne varnosti, po drugi strani pa zavarovanci z višjimi dohodki, ki so plačevali tudi višje prispevke, ne morejo uveljaviti pravic, ki bi v popolnosti odražale nivo vplačanih prispevkov, temveč pridobijo pravice v limitirani višini. Namen socialnega zavarovanja namreč ni v zagotavljanju nadpovprečno visokih prejemkov, temveč v zagotavljanju prejemkov, ki zagotavljajo socialno varnost upravičencev.

Delovanje pokojninskega sistema temelji na skupni odgovornosti države, delodajalcev in zavarovancev. Torej za pokojninski sistem ni odgovorna izključno država, temveč so zanj odgovorni tudi delodajalci in zavarovanci sami.

Zakon deli dodatno pokojninsko zavarovanje na poklicno pokojninsko zavarovanje in na dodatno zavarovanje. Poklicno zavarovanje predstavlja zbiranje prispevkov delodajalcev na osebnih računih zavarovancev, za pridobitev pravice do poklicne pokojnine, vanj pa morajo biti vključeni zavarovanci, ki opravljajo dela na določenih delovnih mestih. Zavarovanje je namenjeno delavcem, ki opravljajo posebno težka in zdravju škodljiva dela in dela, ki jih po določeni starosti ni moč uspešno poklicno opravljati, da lahko prej končajo s pridobitno dejavnostjo, poklicna pokojnina pa predstavlja njihov dohodek v prehodnem obdobju do izpolnitve pogojev iz splošnega obveznega pokojninskega in invalidskega zavarovanja.

Dodatno zavarovanje predstavlja obliko zavarovanja, na podlagi katerega člani pridobijo pravico do dodatne pokojnine oziroma predčasne dodatne pokojnine in na podlagi katerega člani, vključeni v zavarovanje, in delodajalci, ki financirajo pokojninski načrt, pridobijo davčne in druge olajšave.

**K 3. členu (pravice)**

V zakonu se na podlagi obveznega pokojninskega in invalidskega zavarovanja za primer starosti, invalidnosti in smrti zagotavljajo naslednje pravice:

- pravice do pokojnine,

- pravice na podlagi invalidnosti,

- pravica do letnega dodatka in

- pravica do dodatka za pomoč in postrežbo.

Pravica do pokojnine je pravica do rednih mesečnih prejemkov, ki uživalcem zagotavljajo materialno in socialno varnost za primer starosti, invalidnosti ali smrti zavarovanca.

Pravice na podlagi invalidnosti pridobijo zavarovanci, pri katerih je bila ugotovljena invalidnost II. in III. kategorije, na podlagi preostale delovne zmožnosti. Temeljni namen pravic na podlagi invalidnosti je zagotavljanje nadaljnje ali nove zaposlitve zavarovancu, pri katerem je ugotovljena zmanjšana delovna sposobnost.

Zakon opredeljuje tudi letni dodatek in dodatek za pomoč in postrežbo.

S poklicnim zavarovanjem se zagotavljajo pravica do poklicne pokojnine.

Z dodatnim pokojninskim zavarovanjem se zagotavljajo pravica do dodatne pokojnine ter predčasne dodatne pokojnine.

**K 4. členu (značilnosti pravic)**

Določba tega člena vsebuje tri pomembna načela, značilna za sistem obveznega zavarovanja, ki zavarovancem dolgoročno zagotavljajo socialno varnost, in sicer načelo neodtujljivosti, načelo nezastarljivosti in načelo spoštovanja pridobljenih pravic.

*Načelo neodtujljivosti*

Ker so pravice iz obveznega zavarovanja neodtujljive pravice, niso v pravnem prometu in zavarovanec z njimi ne more prosto razpolagati. Ker so osebne, jih ne more pridobiti nihče, razen zavarovanca. Izjema so pravica do družinske ali vdovske pokojnine oziroma tiste pravice, ki pripadajo po smrti zavarovanca njegovim družinskim članom. Pravic iz obveznega zavarovanja ni mogoče podedovati. Pravica do družinske oziroma vdovske pokojnine po umrlem upokojencu namreč ne pomeni podedovane pravice, temveč gre za drugo pravico iz zavarovanja pokojnega zavarovanca, ki je bil iz naslova obveznega zavarovanja zavarovan tudi za primer smrti.

Zakon izrecno določa, da se podedujejo zapadli denarni zneski, ki niso bili izplačani do smrti uživalca pokojnine. Ker se pokojnine in dodatki za pomoč in postrežbo odmerjajo v mesečnih zneskih in se izplačujejo za nazaj, obstaja možnost, da upravičencu pripadajoče dajatve pred smrtjo niso bile izplačane, zato zakon določa, da se zapadli denarni prejemki podedujejo in izplačajo dedičem na podlagi ustreznih dokazil.

V skladu s četrtim odstavkom tega člena so tudi pravice iz poklicnega zavarovanja in dodatnega zavarovanja neodtujljive osebne pravice. Vendar pa zakon izrecno določa, da se podeduje pravica do izplačila odkupne vrednosti premoženja, v primeru, da pride do smrti zavarovanca pred uveljavitvijo pravic iz tega zavarovanja. V primeru smrti zavarovanca preide pravica zahtevati izplačilo odkupne vrednosti premoženja, vpisanega na osebnem računu, na upravičenca za primer smrti oziroma dediča v skladu s predpisi o dedovanju, če zavarovanec ni določil upravičenca za primer smrti.

*Načelo nezastarljivosti*

Drugi odstavek tega člena določa, da pravice iz obveznega zavarovanja, ki jih upravičenec ni uveljavil takoj, ko je zanje izpolnil pogoje, ne zastarajo. Zastarajo lahko le posamezna denarna izplačila, pravica pa ostane.

*Načelo spoštovanja pridobljenih pravic*

Tretji odstavek tega člena določa, da pravic iz obveznega zavarovanja ni mogoče odvzeti, zmanjšati ali omejiti, če tega zakon izrecno ne dopušča. Pridobljene pravice iz obveznega zavarovanja ostanejo zavarovancu oziroma uživalcu tudi, če zakonodajalec vmes sprejme nove, strožje prepise. Novi predpisi veljajo tako le za primere, ki nastanejo po uveljavitvi novega predpisa. Pravilo ne velja, če so z novo zakonodajo za zavarovanca določene pravice, ki so mu v korist.

**K 5. členu (naloge Republike Slovenije)**

Člen opredeljuje obveznosti države pri zagotavljanju in razvoju obveznega pokojninskega in invalidskega zavarovanja. Država po eni strani zagotavlja delovanje in razvoj obveznega zavarovanja v skladu z gospodarskimi možnostmi, po drugi strani pa iz državnega proračuna pokriva razliko med prihodki in izdatki Zavoda za pokojninsko in invalidsko zavarovanje Slovenije (v nadaljnjem besedilu: zavoda) in s tem zagotavlja izplačevanje pokojninskih prejemkov.

Država mora določiti stopnje prispevkov in predpisati obveznost njihovega plačevanja. Poleg tega mora država določiti pravila, ki urejajo obveznost prijave v zavarovanje, način odmere, plačila in izterjave prispevkov ter pogoje za priznanje, odmero in uživanje pravic. Država mora urediti tudi sistem matične evidence ter nadzor nad zagotavljanjem individualnih pravic.

Drugi odstavek tega člena zagotavlja upravičencem izplačevanje prejemkov iz obveznega zavarovanja tudi v primeru, če bi izdatki oziroma obveznosti zavoda presegli prihodke iz zbranih prispevkov. V tem primeru se pokojninska blagajna sofinancira iz državnega proračuna oziroma iz drugih virov.

Tretji odstavek tega člena določa obveznost države, da zagotavlja delovanje poklicnega zavarovanja ter dodatnega zavarovanja. Ker gre za izjemno pomembno in finančno občutljivo področje, mora država tudi tu določiti pravila za delovanje in nadzor nad poslovanjem vseh, ki se ukvarjajo s posli dodatnega zavarovanja.

**K 6. členu (obveznost zavarovanja)**

V okviru splošnih določb je v tem členu določena obveznost zavarovanja za osebe, pri čemer morajo biti izpolnjeni pogoji, ki jih določa ta zakon ali mednarodne pogodbe.

Zavarovalno razmerje za vključitev v obvezno zavarovanje na podlagi zakona nastane z vzpostavitvijo pravnega razmerja. Zavarovalno razmerje torej ni odvisno od volje posameznika, ampak je odvisno od nastanka pravnega razmerja.

Nastanek in prenehanje pravnega razmerja mora delodajalec ali drugi zavezanec za prijavo sporočiti nosilcu obveznega zavarovanja.

Četrti odstavek predpisuje dolžnost sporočanja podatkov, ki so potrebni za odmero oziroma obračun in plačilo prispevkov ter za nadzor nad plačevanjem in izterjavo prispevkov, davčnemu organu. Evidence, vzpostavljene za nadzor nad plačevanjem javnih dajatev, tvorijo enoten sistem. Podatke so dolžni zagotavljati delodajalci in zavarovanci.

Če zakon ne določa drugače, so pravice iz obveznega zavarovanja sorazmerne zavarovančevi plači ali drugim dohodkom in vplačanim prispevkom.

**K 7. členu (pomen izrazov)**

V tem členu je določen pomen posameznih pojmov, ki se pojavljajo v predlogu zakona in ki jih je bilo potrebno zaradi njihove pomembnosti natančneje opredeliti, da bi se izognili morebitnim nesporazumom in različni interpretaciji zakonskih določb.

**K 8. členu (financiranje)**

Zagotavljanje sredstev za financiranje pravic iz obveznega pokojninskega in invalidskega zavarovanja temelji na medgeneracijski pogodbi, kar pomeni, da se sredstva za izplačevanje pokojnin zagotavljajo sproti iz prispevkov zavarovancev. Vir financiranja pokojninskega in invalidskega zavarovanja je tudi državni proračun, ki pokriva nastalo razliko med sredstvi iz pobranih prispevkov ter sredstvi za izplačevanje pravic iz pokojninskega sistema.

Dodatne vire financiranja sistema pokojninskega in invalidskega zavarovanja določajo posebni predpisi.

Poklicno zavarovanje, ki zagotavlja zavarovancem pravico do poklicne pokojnine, financirajo izključno delodajalci. Dodatno zavarovanje pa lahko financirajo tako delodajalci kot tudi člani, ki si sami plačujejo zavarovalno premijo.

**K 9. členu (nosilec in izvajalec obveznega zavarovanja)**

Izvajalec in tudi nosilec obveznega zavarovanja je Zavod za pokojninsko in invalidsko zavarovanje Slovenije, ki ima status javnega zavoda.

**K 10. členu (nosilci poklicnega in dodatnega zavarovanja)**

Člen določa, da je nosilec poklicnega pokojninskega zavarovanja z zakonom ustanovljeni posebni sklad obveznega dodatnega zavarovanja, medtem ko so nosilci dodatnega zavarovanja pokojninski skladi, ki se ustanovijo skladno s tem zakonom.

**K 11. členu (postopek)**

Zavarovanci in drugi upravičenci uveljavljajo pravice iz obveznega pokojninskega in invalidskega zavarovanja pri zavodu. Ker gre pri uveljavljanju pravic iz naslova obveznega zavarovanja za razmerje med organom (javnim zavodom), ki izvaja zakon, in stranko, ki pravico uveljavlja, je zakon v tem členu za uveljavljanje pravic predpisal uporabo zakona, ki ureja splošni upravni postopek, predvidel pa je tudi možnost, da se nekatere posebnosti s samim zakonom uredijo drugače.

V skladu s 23. in 25. členom Ustave Republike Slovenije, ki govorita o pravici do sodnega varstva in o pravici do pravnega sredstva, zakon v drugem odstavku tega člena zagotavlja sodno varstvo pravic iz zavarovanja.

**K 12. členu (zagotavljanje podatkov za izvajanje obveznega zavarovanja)**

Določba vzpostavlja pravno podlago za pridobivanje osebnih podatkov iz uradnih evidenc, ki so nujni za priznavanje pravic in izplačevanje dajatev po tem zakonu. Po zakonu, ki ureja splošni upravni postopek, je sicer možno pridobiti podatke iz uradnih evidenc za osebo, ki uveljavlja določeno pravico, ne pa tudi za druge, z njo povezane osebe (npr. družinske člane zavarovancev), katerih podatki so za priznanje te pravice potrebni. Poleg tega je za podatke, ki so davčna tajnost, po zakonu, ki ureja splošni upravni postopek, tudi za vložnika zahteve dovoljena pridobitev iz uradnih evidenc le ob pogoju pisne privolitve. Četrti odstavek 23. člena ZDavP-2 namreč omogoča avtomatsko pridobivanje podatkov, ki so davčna tajnost, če je tako določeno s področnim zakonom.

**K 13. členu (obvezno zavarovane osebe)**

Vključitev v pokojninsko in invalidsko zavarovanje je za osebe, razen v izjemnih primerih, obvezno in ni odvisno od volje posameznika. Ob dejstvu, da pokojninski sistem izhaja iz načela generalizacije kroga zavarovancev, po katerem je v obvezno pokojninsko in invalidsko zavarovanje vključen najširši možen krog zavarovancev, se je razširila pokritost z obveznim zavarovanjem na vsakršno opravljanje dela v odvisnem razmerju, na opravljanje dejavnosti ter na vse zavarovance, ki prejemajo nadomestila po predpisih o zavarovanju za primer brezposelnosti in starševstva. Obvezno se torej zavarujejo vse osebe, ki na kakršni koli način ustvarjajo oziroma imajo določene dohodke.

Če oseba istočasno opravlja različna dela v odvisnem razmerju ali opravlja več različnih dejavnosti, od katerih bi lahko bila vsaka zavarovalna podlaga za vključitev v obvezno zavarovanje, se mora oseba zavarovati po tisti zavarovalni podlagi, ki je v zakonu navedena pred drugimi zavarovalnimi podlagami, razen, če po zavarovalni podlagi, ki je v tem zakonu navedena pred drugimi zavarovalnimi podlagami, ni zavarovana za polni delovni čas.

Osebe, ki ne izpolnjujejo enega izmed zgoraj naštetih pogojev in torej niso vključene v obvezno zavarovanje na podlagi zakona, se lahko prostovoljno vključijo v obvezno zavarovanje.

**K 14. členu (delavci v delovnem razmerju)**

V obveznem pokojninskem in invalidskem zavarovanju so zavarovani delavci v delovnem razmerju, ki imajo sklenjeno pogodbo o zaposlitvi na območju Republike Slovenije.

V obvezno zavarovanje so vključeni tudi izvoljeni ali imenovani nosilci javne ali druge funkcije v organih zakonodajne, izvršilne ali sodne oblasti v Republiki Sloveniji ali v organih lokalne samouprave, če prejemajo za to funkcijo plačo.

Obvezno se zavarujejo tudi delavci v delovnem razmerju pri delodajalcu s sedežem v Republiki Sloveniji, ki so poslani na delo v tujino in ki niso obvezno zavarovani po predpisih države, v katero so poslani, če z mednarodno pogodbo ni drugače določeno kot tudi delavci v mednarodnih organizacijah in ustanovah ter diplomatskih in konzularnih predstavništvih na območju Republike Slovenije.

Obvezno zavarovanje zagotavlja tudi tistim slovenskim državljanom, ki so zaposleni v tujini, pa tam niso zavarovani oziroma Republika Slovenija s to državo ali mednarodno organizacijo nima sklenjenega mednarodnega sporazuma in oseba ne more uveljaviti svojih pravic. Zato se tem slovenskim državljanom omogoča, da se zavarujejo, v kolikor so bili neposredno pred odhodom v tujino zavarovani na ozemlju Republike Slovenije ali so imeli pred odhodom v tujino stalno prebivališče na ozemlju Republike Slovenije.

Obvezno se zavarujejo osebe, ki so zaposlene pri delodajalcu s sedežem v tujini in se zanje v skladu s predpisi Evropske unije (v nadaljnjem besedilu: EU) uporablja zakonodaja Republike Slovenije

**K 15. členu (samozaposlene osebe)**

Naslednja kategorija zavarovancev so samozaposlene osebe, ki v Republiki Sloveniji samostojno opravljajo pridobitno oziroma drugo dovoljeno dejavnost, kot je vsaka podjetniška, poklicna ter druga neodvisna samostojna dejavnost. Obvezno se mora na podlagi tega člena zavarovati samozaposlena oseba, ki ni prednostno zavarovana na podlagi 14. člena tega zakona ali je na podlagi 14. člena tega zakona zavarovana za krajši delovni čas od polnega, zato se je dolžna za razliko do polnega delovnega časa zavarovati na podlagi 15. člena tega zakona.

Obvezno se morajo zavarovati tudi samozaposlene osebe, ki status samozaposlene osebe pridobijo z vpisom v register na območju države, ki je članica EU, in za katere se skladno s predpisi EU uporablja zakonodaja Republike Slovenije.

**K 16. členu (družbeniki)**

Obvezno se zavarujejo družbeniki osebnih in kapitalskih družb, zavodov ter zadrug v Republiki Sloveniji, ki so poslovodne osebe, in sicer ne glede na to, ali so v delovnem razmerju (s krajšim delovnim časom) ali so zavarovani na podlagi 15. člena tega zakona.

Kot družbenik, ki je poslovodna oseba, se šteje tudi poslovodna oseba delniške družbe, ki je edini delničar v tej delniški družbi.

Prednostni vrstni red iz drugega odstavka 13. člena tega zakona se ne upošteva za zavarovance po tem členu, ki imajo sklenjeno pogodbo o zaposlitvi z družbo, v kateri so lastniki.

**K 17. členu (kmetje)**

Posebna oblika opravljanja dejavnosti, določena skladno s predpisi o kmetijstvu, je kmetijska in gozdarska dejavnost, zato je treba v obvezno zavarovanje vključiti tudi nosilce in člane kmetije.

Pogoj za vključitev v obvezno zavarovanje je, da ima nosilec ali član kmetije zdravstveno sposobnost, s čimer se prepreči, da bi se z obveznim zavarovanjem obremenilo osebe, ki sicer živijo v gospodinjstvu na kmetiji, vendar niso sposobne opravljati kmetijske in gozdarske dejavnosti in je dejansko ne opravljajo. Prav tako se v obvezno zavarovanje ne vključijo tisti člani kmetije, ki se šolajo, saj se v teh primerih zaradi specifike opravljanja kmetijske dejavnosti ocenjuje, da je status dijaka oziroma študenta v teh primerih prednostni status. Prav tako je eden od pogojev za obvezno vključitev, da član kmetije ni uživalec starostne, predčasne ali invalidske pokojnine.

Član kmetijskega gospodarstva mora, poleg izpolnjevanja navedenih pogojev, za obvezno vključitev v zavarovanje izpolniti tudi premoženjski cenzus. Cenzus za vstop v zavarovanje je izpolnjen, če dohodek kmetije iz kmetijske dejavnosti na zavarovanega člana presega znesek, ki ga določi minister, pristojen za kmetijstvo.

Glede na prednostni vrsti red zavarovanja, se nosilec oziroma član kmetije zavaruje na podlagi navedenega člena le, če ni zavarovan iz naslova delovnega razmerja za polni delovni čas, kot samozaposleni ali družbenik.

Kot dohodek iz kmetijske dejavnosti se šteje dohodek, ugotovljen po predpisih, ki urejajo dohodnin, in sicer kot seštevek dohodka osnovne kmetijske in osnovne gozdarske dejavnosti, dohodka druge kmetijske dejavnosti in dohodka dopolnilne dejavnosti na kmetiji.

Po navedenem členu se obvezno vključi v zavarovanje tudi fizična oseba, ki je vpisana v evidenco ribičev – fizičnih oseb in opravlja dejavnost gospodarskega ribolova pod pogoji in na način, določen s predpisi o morskem ribištvu, dohodek, dosežen z gospodarskim ribolovom pa se šteje kot dohodek iz kmetijske dejavnosti.

Obvezno so zavarovani tudi prenosniki kmetijskega gospodarstva, ki so upravičeni do rente iz ukrepa zgodnjega upokojevanja.

**K 18. členu (drugo pravno razmerje)**

Če se oseba ne zavaruje na podlagi delovnega razmerja za polni delovni čas, kot samozaposleni, družbenik ali kmet, se mora obvezno vključiti v zavarovanje, če v okviru kakšnega drugega pravnega razmerja opravlja delo, za katero prejema plačilo najmanj v mesečnem znesku 60 % zneska povprečne plače.

Drugi odstavek navedenega člena primeroma našteva dela, ki se štejejo kot drugo pravno razmerje, in sicer je to zlasti delo po podjemni, avtorski ali drugi pogodbi civilnega prava; malo delo; prokura ali poslovodenje po predpisih o gospodarskih družbah; imenovanje v organe kapitalske ali osebne družbe, fundacije, zavode, zadruge, javnega organa, zbornice, zavarovalniškega sklada, vzajemne zavarovalnice, zasebne pokojninske družbe ali lokalne skupnosti; imenovanje za stečajnega upravitelja, likvidacijskega upravitelja ali upravitelja prisilne poravnave ter vpis v register sodnih izvedencev ali sodnih cenilcev; kot tudi opravljanjo nepoklicne funkcije župana na podlagi predpisov o lokalni samoupravi.

**K 19. členu (podlage v drugih predpisih)**

Obvezno vključitev v zavarovanje določajo tudi številni drugi pravni predpisi, kot so predpisi, ki urejajo trg dela (npr. za brezposelne osebe, ki prejemajo denarno nadomestilo za primer brezposelnosti ali imajo priznano pravico do plačila prispevkov za pokojninsko in invalidsko zavarovanje do izpolnitve minimalnih pogojev za upokojitev), predpisi, ki urejajo starševstvo (npr. za enega od staršev, upravičencev do starševskega dodatka, če izpolnjuje pogoje v skladu s predpisi, ki urejajo starševstvo), predpisi, ki urejajo socialno varstvo (npr. za družinske pomočnike), predpisi, ki urejajo izvajanje rejniške dejavnosti, opravljanje verske službe in drugi.

**K 20. členu (posebni primeri zavarovanja)**

Člen določa posebne primere zavarovanja za samozaposlene osebe, ki opravljajo samostojno pridobitno oziroma drugo dovoljeno dejavnost, pa iz tega naslova niso zavarovane. Šteje se namreč, da pri opravljanju vsake dejavnosti lahko nastane invalidnost ali smrt, ki je posledica poškodbe pri delu ali poklicne bolezni pri opravljanju določene dejavnosti. Po tem členu se lahko zavarujejo tudi kmetje, ki opravljajo samostojno kmetijsko dejavnost, pa niso zavarovani iz tega naslova.

Obvezno se za primer invalidnosti ali smrti, ki je posledica poškodbe pri delu ali poklicne bolezni pri opravljanju dela v okviru drugega pravnega razmerja, zavaruje tudi oseba, ki iz tega pravnega razmerja ni zavarovana na podlagi 16. člena tega zakona kot družbenik ali na podlagi 18. člena tega zakona.

Za primer invalidnosti in smrti, ki je posledica poškodbe pri delu, so obvezno zavarovane tudi osebe, ki opravljajo določene aktivnosti, pri katerih bi lahko nastala poškodba. Gre za udeležence pri praktičnih poukih, pri izvajalcih ukrepov aktivne politike zaposlovanja, osebe, ki opravljajo določene naloge v splošno korist oz. korist lokalne skupnosti ter osebe, ki jim je odvzeta prostost, pri delu, poklicnem izobraževanju in pri opravljanju dovoljenih dejavnosti v skladu z zakonom. Slednji se obvezno zavarujejo tudi za primer invalidnosti, ki je posledica poškodbe izven dela, nastale zaradi višje sile.

Obvezno se zavaruje tudi oseba, pri kateri nastane invalidnost ali smrt kot posledica poškodbe pri opravljanju določene organizirane aktivnosti, oseba pa za ta tveganja ni zavarovana na drugi podlagi. Na podlagi tega člena so obvezno zavarovani udeleženci organiziranih aktivnosti, ki so posebnega pomena za državo kot je npr. vojaška služba v rezervni ali vojni sestavi, nadomestna civilna služba, obrambne naloge ter naloge zaščite, reševanja in pomoči, članstvo v gasilskih organizacijah, članstvo v gorskih reševalnih, jamarskih in drugih reševalnih službah, pomoč policiji in opravljanje druge družbene funkcije ali državljanske dolžnosti itd.

**K 21. členu (pasivno zavarovanje)**

Oseba, ki nima statusa zavarovanca, pa je bila v preteklosti obvezno zavarovana, se šteje, da je zavarovana za invalidnost, ki je posledica bolezni oziroma poškodbe izven dela, tudi po prenehanju obveznega zavarovanja, če ob nastanku invalidnosti izpolnjuje predpisano pokojninsko dobo za pridobitev teh pravic.

**K 22. členu (trajanje zavarovanja)**

Člen določa začetek in konec trajanja zavarovanja na splošno in za posamezne kategorije zavarovancev. Na splošno velja, da traja zavarovanje od začetka pravnega razmerja, ki je podlaga za obvezno zavarovanje, pa do prenehanja takšnega razmerja.

Za samozaposlene osebe traja zavarovanje od dneva vpisa v poslovni register oziroma od dneva izdaje dovoljenja za opravljanje samostojne dejavnosti oziroma od dneva začetka opravljanja dejavnosti in traja vse do dneva izbrisa iz registra, začetka postopka osebnega stečaja, vrnitve ali odvzema dovoljenja, nastopa pravnomočne prepovedi opravljanja dejavnosti oziroma do prenehanja opravljanja dejavnosti.

Za družbenike traja obveznost zavarovanje od dneva vpisa v register kot poslovodne osebe in traja vse do izbrisa iz registra.

Obvezno zavarovanje nosilca in členov kmetije iz 17. člena tega zakona nastopi z dnem izpolnitve pogojev in preneha z dnem prenehanja pogojev po tem zakonu. Zavarovanje kmetov ni obvezno v primeru, da pridobijo pravico do invalidske pokojnine. V tem členu je hkrati tudi določeno, da za kmete zavarovanje ni obvezno v primeru, ko dopolnijo starost 63 let, v primeru, če njegov dohodek iz osnovne kmetijske in gozdarske dejavnosti brez drugih dohodkov kmetije ne dosega zneska, ki ga določi minister, pristojen za kmetijstvo.

Trajanje zavarovanja v drugem pravnem razmerju nastopi in preneha z izpolnitvijo pogojev po tem zakonu.

Kmetje lahko ostanejo v zavarovanju, če med zavarovanjem prenehajo izpolnjevati pogoj dohodka iz prvega odstavka 17. člena tega zakona.

Zavarovanca iz 18. člena tega zakona se obvezno zavarovanje vzpostavi v tekočem letu na podlagi podatkov Davčne uprave RS, če v tem letu uveljavi pravico do pokojnine. Za izračun trajanja zavarovalne dobe se v tem primeru upoštevajo plačila iz drugega pravnega razmerja, prejeta do uveljavitve pravice do pokojnine.

**K 23. členu (prekinitev obveznega zavarovanja)**

V členu so določeni primeri, ko se obvezno zavarovanje prekine. Ti primeri so npr. neplačan dopust, ki je daljši od 30 dni, suspenz pogodbe o zaposlitvi, pripor, prestajanje zaporne kazni ali izrečenega vzgojnega, varnostnega ali varstvenega ukrepa, ki traja več kot 6 mesecev.

**K 24. členu (obdobja zunaj dela, ko se obvezno zavarovanje ne prekine)**

Obvezno zavarovanje se ne prekine v času, ko oseba ne dela in je iz opravičljivih razlogov začasno zadržana z dela (npr. zaradi bolezni, starševstva, nege otroka, zaradi udeležbe na vojaških vajah ali na obrambnem usposabljanju ali na usposabljanju za delo v rezervni sestavi vojske ali policije, ki traja omejen čas).

**K 25. členu (prostovoljna vključitev v obvezno zavarovanje)**

Oseba, ki ne izpolnjuje pogojev za vključitev v obvezno zavarovanje, lahko prostovoljno vstopi v obvezno zavarovanje, če ima stalno bivališče v Republiki Sloveniji in je stara najmanj 15 let.

Za razliko do polnega delovnega časa se lahko prostovoljno vključi v obvezno zavarovanje tudi oseba, ki je v delovnem razmerju s krajšim delovnim časom.

Izjemo od pravila, da oseba ne more imeti hkrati statusa zavarovanca in statusa uživalca pokojnine oz. da je pogoj za pridobitev pokojnine odjava iz obveznega zavarovanja, predstavlja zakonska določba, ki dopušča prejemnikom družinske ali vdovske pokojnine, da se prostovoljno vključijo v obvezno zavarovanje.

Možnost prostovoljne vključitve v obvezno zavarovanje imajo tudi prejemniki poklicne pokojnine, ki niso uživalci pravice iz obveznega pokojninskega in invalidskega zavarovanja in sicer vse do upokojitve po splošnih predpisih.

Z namenom preprečitve prostovoljnega vstopanja v obvezno zavarovanje zato, da bi na račun že pridobljene bolezni ali poškodbe pridobili pravice iz invalidskega zavarovanja, lahko zavod osebo pred vključitvijo v zavarovanje pošlje na predhodni zdravstveni pregled, na katerem se ugotovi, ali je zmožna za delo. Stroški pregleda bremenijo zavod.

**K. 26. členu (pravice iz obveznega zavarovanja)**

Člen določa pravice, ki se zagotavljajo z obveznim zavarovanjem. Te pravice so: pravica do pokojnine (starostne, predčasne, invalidske, (dela) vdovske, družinske, delne), pravice na podlagi preostale delovne zmožnosti (pravica do poklicne rehabilitacije, pravica do premestitve, pravica do dela s krajšim delovnim časom od polnega, pravica do nadomestila za čas poklicne rehabilitacije, pravica do začasnega nadomestila, pravica do nadomestila za invalidnost, pravica do delnega nadomestila) ter pravica do dodatka za pomoč in postrežbo in pravica do letnega dodatka.

**K 27. členu (pogoji za pridobitev pravice do starostne pokojnine)**

Pravica do starostne pokojnine je odvisna od dopolnjene starosti zavarovanca oziroma zavarovanke in pokojninske dobe, ki sta dva parametra, ki morata biti kumulativno izpolnjena, da se oseba lahko starostno upokoji. Oseba se lahko starostno upokoji, ko dopolni 65 let, kar je definirano kot starost, ko se oseba lahko umakne iz trga dela in se upokoji. Ob dopolnitvi te starosti mora zavarovanec (moški in ženska) dopolniti najmanj 15 let zavarovalne dobe.

V prehodnem obdobju bo dosedanjo upokojitvena starost za ženske dvignjena na 65 let z najmanj 15 leti zavarovalne dobe, kar določa drugi odstavek 27. člena tega zakona.

V tretjem odstavku je določeno prehodno obdobje za dvig starosti na 65 let za oba spola za tiste osebe, ki so se lahko po dosedanjih predpisih upokojile pri 61 letih (ženske) oziroma 63 letih (moški) in so dopolnili 20 let pokojninske dobe. Te osebe bodo imele po tem zakonu možnost, da v prehodnem obdobju, določenem v tretjem odstavku, in sicer za zavarovance v obdobju od leta 2011 do 2013, za zavarovanke pa od leta 2011 do 2017, lahko pridobijo pravico do starostne pokojnine pri nižji starosti od 65 let. Starosti pri obeh spolih naraščajo po 6 mesecev na leto, in sicer pri zavarovancih od 63 na 65 let in pri zavarovankah od 61 na 65 let.

Zavarovanci, ki dopolnijo najmanj 40 let pokojninske dobe (moški) oziroma 38 let pokojninske dobe (ženske), lahko pridobijo pravico do starostne pokojnine (za razliko od predčasne pokojnine, je starostna pokojnina brez odbitkov) pri nižji starosti kot je 65 let. Četrti odstavek 27. člena tega zakona določa prehodno obdobje za dvig upokojitvene starosti za osebe, ki so se upokojile s »polno« pokojninsko dobo po do sedaj veljavnih predpisih. Starost se tako zavarovancem, ki so dopolnili najmanj 40 let pokojninske dobe, dviguje iz 60 let na 65 let v obdobju od 2011 do 2020, zavarovankam, ki so dopolnile najmanj 38 let pokojninske dobe, pa se starost dviguje iz 58 let na 65 let, v obdobju od 2011 do 2024. Starost se pri obeh spolih dviguje za 6 mesecev na leto.

Glede na spremenjeno naravo dela in prehod iz industrijske v storitvene panoge narašča število izobražencev ob sočasnem zmanjševanju industrijskih oziroma manualnih delavcev. Ker posamezna dela glede na svojo zahtevnost in naravo niso medsebojno primerljiva, ni primerljiva niti starost, ko oseba postane nezmožna za delo in ko se, ne da bi bila njena pokojnina zmanjšana, umakne iz trga dela. Dejstvo je, da osebe, ki so začele delati zgodaj in so se zaposlile pri npr. 15. letih, do 60 leta starosti, kot se zahteva za predčasno upokojitev, dopolnijo že 45 let pokojninske dobe. Le-tem se zato z določbo petega in šestega odstavka tega člena dopušča možnost, da pridobijo pravico do starostne pokojnine pri nižji starosti na račun daljše pokojninske dobe. Zavarovanke se tako lahko upokojijo pri 58. letih, če dopolnijo 41 let pokojninske dobe, zavarovanci pa pri 60. letih, če dopolnijo 43 let pokojninske dobe. Ob tem je treba poudariti, da starosti 60 let, ki osebam omogoča predčasno upokojitev z dopolnjenimi 40. (moški) oz. 38. (ženske) leti pokojninske dobe, ne gre enačiti s starostjo 60 let, ki zavarovancem, ki dopolnijo 43 let pokojninske dobe, dopušča starostno upokojitev, saj slednji pridobijo starostno in ne predčasne pokojnine, medtem ko prvi dobijo pravico do predčasne pokojnine, ki je zmanjšana za manjkajoče mesece do dopolnitve starosti, ki se zahteva za pridobitev pravice do starostne pokojnine.

Šesti odstavek tega člena določa prehodno obdobje do dopolnitve končnih pogojev, ki omogoča starostno upokojitev osebam, ki dopolnijo 43 let pokojninske dobe (moški) oziroma 41 let pokojninske dobe (ženske).

**K 28. členu (znižanje starostne meje zaradi otrok)**

Starostna meja za pridobitev pravice do starostne pokojnine se zavarovancu oziroma zavarovanki lahko zniža za vsakega rojenega ali posvojenega otroka, ki ima državljanstvo Republike Slovenije, za katerega je zavarovanec skrbel v prvem letu otrokove starosti, če mednarodna pogodba ne določa drugače.

Starostna meja se lahko zniža največ za 24 mesecev, in sicer za 8 mesecev na otroka od 2013 leta dalje. Starostna meja za posameznega otroka v maksimalnem trajanju začne postopoma naraščati v letu 2011 (6 mesecev na otroka in največ za 18 mesecev) in se nadaljuje 2012 (7 mesecev na otroka in največ za 21 mesecev).

Do znižanja starostne meje je opravičena praviloma ženska, razen v primeru, če je denarno nadomestilo iz naslova starševstva užival moški.

Zavarovancem (moškim in ženskam) se starostna meja na račun starševstva lahko zniža največ do 63. leta starosti, pri čemer se ženskam v obdobju od 2011 do 2020 starostna meja ne more znižati pod starost, ki je določena v četrtem odstavku prejšnjega člena in ki v letu 2011 znaša 58 let, leta 2020 pa 62 let in 6 mesecev.

**K 29. členu (pogoji za pridobitev pravice do predčasne pokojnine)**

V tem členu so določeni pogoji za priznanje pravice do predčasne pokojnine, ki glede na dosedanje pogoje pomenijo dvig upokojitvene starosti za dve leti iz 58 let za oba spola na 60 let za oba spola. Pokojninska doba ostaja za oba spola enaka, torej najmanj 40 let pokojninske dobe (moški) oziroma 38 let pokojninske dobe (ženska).

Ker se upokojitvena starost ne more dvigniti naenkrat, je v drugem odstavku 29. člena predloga zakona določen postopen dvig dosedanje minimalne upokojitvene starosti in sicer pri moških v obdobju od 2011 do 2013, pri ženskah pa v obdobju od 2011 do 2016. Slednjim se v obdobju od 2011 do 2012 postopoma dviguje tudi pokojninska doba, saj se pri zavarovankah po dosedanjih predpisih ni zahtevalo polnih 38 let pokojninske dobe in je v letih 2010, 2011, 2012 po prejšnjih predpisih še vedno teklo prehodno obdobje.

**K 30. členu (pokojninska osnova)**

Starostno pokojnino se odmeri od osnove, ki jo tvori mesečno povprečje osnov za posamezno leto zavarovanja, od katerih so bili plačani prispevki za obvezno zavarovanje. To pomeni, da se v osnovo šteje vse, od česar se plačujejo prispevki.

Za izračun pokojninske osnove, ki vpliva na višino posameznikove pokojnine, se upoštevajo osnove iz prejšnjega odstavka, zmanjšane za davke in prispevke, iz katerihkoli zaporednih 34 let zavarovanja od 1. januarja 1970 dalje, ki so za zavarovanca najugodnejša. Za izračun pokojninske osnove se ne upoštevajo osnove, od katerih so bili plačani prispevki za dokup pokojninske dobe.

Podaljšanje iz dosedanjih zaporednih 18-tih najugodnejših let na najugodnejših zaporednih 34 let bo potekalo postopoma na način, da se bo vsako leto podaljševalo obračunsko obdobje za eno leto, z začetkom leta 2011 in vse do leta 2026, ko bo osnova znašala najugodnejših zaporednih 34 let.

Četrti odstavek 30. člena tega zakona določa, da se za leto zavarovanja pri izračunu osnove upošteva leto, v katerem je zavarovanec prejel plačo za najmanj šest mesecev oziroma je za to obdobje plačal prispevke od zavarovalne osnove, zavarovanec pa je dopolnil najmanj šest mesecev zavarovalne dobe. Če je šlo za krajše obdobje ali obvezno zavarovanje sploh ni obstajalo ali podatkov o osnovah ni mogoče pridobiti, se tako leto pri izračunu pokojninske osnove preskoči in se upošteva prvo naslednje koledarsko leto, za katerega obstajajo podatki.

Za izračun pokojninske osnove ne upoštevajo osnove iz koledarskega leta, v katerem zavarovanec uveljavlja pravico do starostne pokojnine kot tudi ne osnove, od katerih so bili plačani prispevki za dokup pokojninske dobe.

Za izračun pokojninske osnove se ne upoštevajo osnove iz 148. in 151. člena tega zakona.

**K 31. členu (določitev pokojninske osnove zavarovancem, ki nimajo vsaj enega leta zavarovanja)**

Zavarovancem, ki po 1. januarju 1970 niso imeli najmanj enega leta zavarovanja in zavarovancem, za katere ni mogoče ugotoviti osnove, se pokojnina odmeri od najnižje pokojninske osnove.

**K 32. členu (upoštevanje nadomestil)**

Za izračun pokojninske osnove, se poleg plač in zavarovalnih osnov, od katerih so bili plačani prispevki, upoštevajo tudi nadomestila plače po drugih pravnih predpisih (npr. po predpisih, ki urejajo delovna razmerja, trg dela, starševstvo ter zdravstveno zavarovanje) ter nadomestila plače, izplačana iz invalidskega zavarovanja, če je bil zavarovanec v času uživanja teh nadomestil obvezno zavarovan.

**K 33. členu (preračun plače na polni delovni čas)**

Delavec, ki je zaposlen s krajšim delovnim časom od polnega in za ta čas prejema plačo, se mu plača za izračun pokojninske osnove izračuna na način, da se prejeti znesek preračuna na povprečni znesek, ki ustreza plači za polni delovni čas. Prejeta plača se v upoštevanem letu deli s številom ur, ki jih je delavec prebil na delu, nato se znesek pomnoži z letnim številom ur polnega delovnega časa, dobljeni znesek pa se jemlje kot plača za leto zavarovanja, ki se upošteva za izračun pokojninske osnove.

**K 34. členu (vštevanje plače za dopolnilno delo)**

Plača, prejeta za dopolnilno delo pri drugem delodajalcu skladno s predpisi, ki urejajo delovna razmerja, se za izračun pokojninske osnove upošteva v celoti, pod pogojem, da so bili od nje plačani prispevki.

**K 35. členu (valorizacija plač oziroma zavarovalnih osnov iz prejšnjih let)**

Glede na to, da se pri izračunu pokojninske osnove upoštevajo vse plače oziroma zavarovalne osnove od leta 1970 dalje, se te plače oziroma zavarovalne osnove ne morejo šteti v nominalnih zneskih, temveč se z valorizacijskimi količniki, ki upoštevajo gibanje makroekonomskih kazalnikov, preračunajo na raven povprečnih plač in pokojnin v letu pred letom, v katerem se pravica do pokojnine uveljavi. Valorizacijske količnike vsako leto objavi minister, pristojen za delo, v soglasju z ministrom, pristojnim za finance.

Valorizacijski količniki se vsako leto določijo na novo in izračunajo tako, da se znesek povprečne plače na zaposleno osebo, izplačane za koledarsko leto pred letom, za katerega so določeni količniki, pomnoži s količnikom 0,75513, dobljeni znesek pa se deli z zneskom povprečne plače na zaposleno osebo, izplačane za posamezno koledarsko leto.

Povprečno plačo na zaposleno osebo, izplačano za posamezno koledarsko leto od leta 1991 dalje, se izračuna tako, da se povprečno bruto plačo na zaposleno osebo preračuna s povprečno stopnjo davkov in prispevkov, ki jo za vsako leto določi in objavi minister, pristojen za finance.

**K 36. členu (najnižja in najvišja pokojninska osnova)**

Sistem pokojninskega in invalidskega zavarovanja je sistem socialnega zavarovanja. Socialni korektiv znotraj pokojninskega sistema predstavlja najnižja pokojninska osnova, ki se določi v višini najnižje pokojninske osnove, veljavne za zadnji mesec pred uveljavitvijo tega zakona, in ki predstavlja najmanjši znesek, od katerega se posamezniku odmeri starostna pokojnina v primeru, če zavarovančeva starostna pokojnina, odmerjena glede na dopolnjeno pokojninsko dobo od zavarovančeve pokojninske osnove, skupaj s pripadajočimi uskladitvami, ne dosega zneska starostne pokojnine za enako pokojninsko dobo, odmerjene od najnižje pokojninske osnove.

Najvišja pokojninska osnova se določi v višini štirikratnika najnižje pokojninske osnove, zavarovancu pa se starostna pokojnina odmeri od najvišje pokojninske osnove, če starostna pokojnina s pripadajočimi uskladitvami, odmerjena od njegove pokojninske osnove presega znesek najvišje pokojninske osnove.

**K 37. členu (določitev odstotka za odmero starostne pokojnine)**

Na odmero starostne pokojnine vpliva starost, dopolnjena pokojninska doba in spol zavarovanca. Starostna pokojnina se odmeri od pokojninske osnove v odstotku, odvisnem od dolžine pokojninske dobe. Za 15 let zavarovalne dobe, kolikor znaša minimalno zavarovalno obdobje za pridobitev samostojne pokojnine, se starostna pokojnina moškemu odmeri v višini 35 %, ženski pa v višini 39 %. Za vsako nadaljnje leto do dopolnjenih 25 let pokojninske dobe se minimalnemu odstotku prišteje 1,5 %, po dopolnitvi te dobe pa 2 %, pri čemer se dopolnjena pokojninska doba, ki znaša vsaj šest mesecev, do dopolnjenih 25 let pokojninske dobe vrednoti v višini 0,75 %, po dopolnitvi te dobe pa v višini 1 %.

**K 38. členu (odmera predčasne pokojnine in izplačilo dela predčasne oziroma starostne pokojnine)**

Predčasna pokojnina je pokojninski prejemek, ki se odmeri glede na dopolnjeno pokojninsko dobo od pokojninske osnove enako kot starostna pokojnina, vendar je znesek predčasne pokojnine zmanjšan za vsak mesec manjkajoče starosti do dopolnitve 65 let starosti za 0,3 %, saj predčasna pokojnina pomeni predčasni odhod iz trga dela, in se odmeri s trajnimi odbitki.

V prehodnem obdobju od 2011 do 2013 za zavarovance ter v obdobju 2011 do 2024 za zavarovanke, se višina zmanjšanja pokojnine izračunava namesto od koledarske starosti 65 let za zavarovance od starosti, določene v tretjem odstavku 27. člena tega zakona (saj je za zavarovance po prejšnjih predpisih že veljala polna starost 63 let kot starost, ki omogoča pridobitev »polne« pokojnine), za zavarovanke pa starost, določena v četrtem odstavku 27. člena tega zakona.

Zavarovanec ali zavarovanka, ki se kljub izpolnitvi pogojev za pridobitev pravice do predčasne ali starostne pokojnine odloči ostati v zavarovanju, lahko uveljavi izplačilo 20 % predčasne ali starostne pokojnine, ki jo lahko prejema do upokojitve oziroma najkasneje do dopolnitve 65. leta starosti (oba spola).

Pozneje, ko se oseba odloči uveljaviti predčasno pokojnino, ker še ne izpolnjuje pogojev za starostno pokojnino, ima odmerjeno predčasno pokojnino z zmanjšanimi odbitki. Izpolnitev pogojev za pridobitev pravice do starostne pokojnine v času izplačila 20 % predčasne pokojnine ne vpliva na višino tega izplačila.

**K 39. členu (najnižja pokojnina)**

Zavarovancu, ki pridobi pravico do starostne pokojnine, je zagotovljena najnižja pokojnina v višini 35 % najnižje pokojninske osnove oziroma najmanj sorazmerni del te pokojnine, če zavarovanec pridobi pravico do starostne pokojnine v sorazmernem delu po mednarodnih pogodbah.

**K 40. členu (delna pokojnina)**

Oseba v delovnem razmerju, samozaposleni, družbenik, ki je hkrati poslovodna oseba ter kmet, ki izpolni pogoje za pridobitev predčasne ali starostne pokojnine, pridobi pravico do delne pokojnine, če ostane v obveznem zavarovanju v obsegu, ki ustreza sorazmernemu delu polnega delovnega časa, vendar najmanj 4 ure dnevno.

Delna pokojnina se odmeri od predčasne oziroma starostne pokojnine v odstotku, ki ustreza skrajšanju polnega delovnega časa, ki se do dopolnitve starosti 65 let poveča za 5 %.

Zaradi spremembe obsega zavarovanja se zavarovancu v času prejemanja delne pokojnine spreminja višina delne pokojnine.

Po prenehanju uživanja delne pokojnine lahko zavarovanec zahteva: bodisi izplačilo usklajenega zneska predčasne oziroma starostne pokojnine, ugotovljene ob odmeri delne pokojnine bodisi odstotno povečanje predčasne oziroma starostne pokojnine, ugotovljene ob odmeri delne pokojnine, glede na dejansko dopolnjeno pokojninsko dobo v času prejemanja delne pokojnine in starost na dan uveljavitve odstotnega povečanja bodisi ponovno odmero predčasne oziroma starostne pokojnine ali odmero starostne pokojnine, ob upoštevanju plač, prejetih v času prejemanja delne pokojnine oz. osnov, od katerih so plačani prispevki, glede na dopolnjeno pokojninsko dobo in starost ob prenehanju uživanja delne pokojnine.

**K 41. členu (pogoji za pridobitev pravice do invalidske pokojnine)**

Pravica do invalidske pokojnine je sedaj urejena ločeno od ostalih pravic iz invalidskega zavarovanja in je tako uvrščena med pravice do pokojnin iz obveznega zavarovanja, ki jih zagotavlja zakon, skladno s prvim odstavkom 4. člena tega zakona.

Pravico do invalidske pokojnine pridobi zavarovanec, ki ni več zmožen opravljati nobenega organiziranega pridobitnega dela, torej delovni invalid I. kategorije.

Prav tako pridobi pravico do invalidske pokojnine zavarovanec z ugotovljeno II. kategorijo invalidnosti, ki bi sicer še lahko opravljal drugo ustrezno delo za polni delovni čas, vendar mu poklicna rehabilitacija ne more biti zagotovljena, ker je starejši od 55 let oziroma 50 let v primeru, da bi lahko opravljal drugo ustrezno delo za krajši delovni čas od polnega.

V določbi o pogojih za pridobitev pravice do invalidske pokojnine, se je starost za invalida II. kategorije invalidnosti dvignila iz 50 na 55 let. Na to starost je vezana pravica do poklicne rehabilitacije. Dvig starosti je v skladu z določitvijo starostnega pogoja za uveljavitev pravice do starostne pokojnine ter v skladu z omogočanjem pravice do poklicne rehabilitacije tudi za starejše ob poudarku na uvedbi krajših oblik poklicne rehabilitacije.

Pravica do invalidske pokojnine je zagotovljena tudi zavarovancu, pri katerem je nastala invalidnost II. in III. kategorije invalidnosti, ki je že dopolnil starost 65 let. To možnost novi zakon ohranja predvsem za delovne invalide s krajšo pokojninsko dobo.

**K 42. členu (minimalna pokojninska doba)**

Za pridobitev pravice do invalidske pokojnine, če je invalidnost posledica poškodbe pri delu in poklicne bolezni, zavarovancu ni potrebno izpolniti pogoja minimalne pokojninske dobe.

V kolikor pa je invalidnost zavarovanca posledica bolezni ali poškodbe izven dela, mora zavarovanec za pridobitev pravice do invalidske pokojnine izpolnjevati pogoj gostote zavarovanja do nastanka invalidnosti.

**K 43. členu (mlajši invalid)**

Če je nastala invalidnost I. kategorije pred dopolnjenim 21. letom starosti, pridobi zavarovanec pravico do invalidske pokojnine zgolj na podlagi zavarovanja v času nastanka invalidnosti tako, da ni predpisanih pogojev pokojninske oziroma zavarovalne dobe. Če zavarovanec v času nastanka invalidnosti ni vključen v obvezno zavarovanje, mora izpolnjevati pogoj treh mesecev zavarovalne dobe.

V kolikor gre za zavarovance, pri katerih je nastala invalidnost med 21. in 30. letom starosti, pa morajo le-ti za pridobitev pravice do invalidske pokojnine dopolniti pokojninsko dobo, ki pokriva najmanj eno četrtino delovnih let.

**K 44. členu (štetje delovnih let od višje starostne meje)**

Skladno s črtanjem določb o dodani dobi, je kot oblika kompenzacije za izpolnitev minimalnih pogojev za pridobitev pravice do splošne invalidske pokojnine starost, določena v tem členu za primer višje strokovne izobrazbe in za primer visoke strokovne ali univerzitetne izobrazbe, določena starost v višini 26 in 29 let.

**K 45. členu (pokojninska osnova za odmero invalidske pokojnine)**

Invalidska pokojnina se odmeri od pokojninske osnove, ki se izračuna na enak način, kot je to določeno v 30. členu tega zakona, ki opredeljuje izračun pokojninske osnove za starostno pokojnino, ob uporabi vseh določb o oblikovanju pokojninske osnove, vključno z institutom najnižje in najvišje pokojninske osnove.

V kolikor oseba dopolni krajšo zavarovalno dobo, kot je to določeno v 30. členu tega zakona, se invalidska pokojnina odmeri osnove, od katerih so bili plačani prispevki, v času trajanja zavarovanja.

Zavarovancu, ki, razen v letu, v katerem uveljavlja pravico do invalidske pokojnine, ni bil zavarovan, se invalidska pokojnina odmeri od najnižje pokojninske osnove.

**K 46. členu (pokojninska osnova za odmero invalidske pokojnine v posebnih primerih)**

S tem členom se določa, da se zavarovancem, ki so v svoji osnovni dejavnosti zavarovani od zelo nizkih plač ali zavarovalnih osnov in postanejo delovni invalidi zaradi poškodbe pri delu pri opravljanju samostojne dejavnosti ali kmetijske dejavnosti, po kateri so zavarovani samo za posebne primere zavarovanja, invalidska pokojnina odmeri od najnižje pokojninske osnove.

**K 47. členu (odmera invalidske pokojnine v primeru poškodbe pri delu ali poklicne bolezni)**

V primeru invalidnosti, ki je posledica poškodbe pri delu ali poklicne bolezni, se invalidska pokojnina, enako kot je določal ZPIZ-1, odmeri v enaki višini kot starostna pokojnina za pokojninsko dobo najmanj 40 oziroma 38 let brez zmanjšanja zaradi starosti ob upokojitvi.

**K 48. členu (odmera invalidske pokojnine v primeru poškodbe izven dela ali bolezni)**

Višina invalidske pokojnine v primeru invalidnosti, ki je poškodba izven dela ali bolezni, je odvisna od pokojninske dobe, dopolnjene do dneva nastanka, od prištete dobe in od starosti ob nastanku invalidnosti.

V drugem odstavku je določeno, da se invalidska pokojnina zavarovancu, ki je postal invalid pred dopolnitvijo starosti 65 let, odmeri najmanj v višini 47 % (moški) oziroma 51 % (ženske) pokojninske osnove.

Dvig starosti v drugem odstavku tega člena je posledica uskladitve z na novo določenimi starostnimi pogoji za pridobitev pravice do starostne pokojnine.

**K 49. členu (upoštevanje prištete pokojninske dobe)**

Invalidska pokojnina za invalidnost, ki je posledica bolezni ali poškodbe izven dela, se odmeri od pokojninske osnove v odstotku, določenem glede na dopolnjeno pokojninsko dobo, z upoštevanjem prištete dobe iz 137. in 138. člena tega zakona.

Tako odmerjena pokojnina ne more presegati pokojnine, ki je posledica poškodbe pri delu ali poklicne bolezni, razen v primeru, če zavarovančeva pokojninska doba presega 40 oziroma 38 let.

**K 50. členu (kombinirani vzroki invalidnosti)**

Ta člen opredeljuje, da je v primeru večih vzrokov za nastanek invalidnosti treba ugotoviti invalidnost za vsak posamezen vzrok za nastanek invalidnosti, kategorijo invalidnosti na podlagi vseh vzrokov ter vpliv posameznih vzrokov na nastanek invalidnosti in na skupno invalidnost.

Vsak od sorazmernih delov za odmero pokojnine se mora izračunati tako, da ustreza odstotku posameznega vzroka pri nastanku skupne invalidnosti.

**K 51. členu (odmera pokojnine pri kombiniranih vzrokih invalidnosti)**

Invalidska pokojnina se v primeru iz 50. člena tega zakona odmeri ločeno za vsako kategorijo vzrokov za nastanek invalidnosti, to je posebej kot invalidska pokojnina za poškodbo pri delu in poklicno bolezen in posebej kot invalidska pokojnina za poškodbo izven dela in bolezen.

Višino posamezne invalidske pokojnine se izračuna tako, da se odmeri z ustreznim odstotkom od osnove, ki jo predstavlja invalidska pokojnina, za posamezen vzrok za nastanek invalidnosti, pri čemer je odmerni odstotek odvisen od ugotovljenega vzroka invalidnosti.

Seštevek tako ugotovljenih zneskov invalidske pokojnine ne sme presegati zneska pokojnine, odmerjene za 40 oziroma 38 let pokojninske dobe.

**K 52. členu (pogoji na strani umrlega zavarovanca oziroma uživalca pravic)**

Pravica do vdovske in družinske pokojnine je pravica, ki je izvedena iz zavarovanja umrlega zavarovanca ali upokojenca in se zagotavlja iz sistema obveznega pokojninskega in invalidskega zavarovanja z namenom zagotovitve socialne varnosti nepreskrbljenih družinskih članov umrlega, torej tistih, ki si sami ne morejo zagotoviti dohodkov oziroma nimajo lastnih sredstev za preživljanje po smrti hranitelja družine.

V primeru smrti zavarovanca ali uživalca pravice iz pokojninskega in invalidskega zavarovanja imajo družinski člani pravico do pokojnine (vdovske ali družinske), ob pogoju, da je umrli zavarovanec izpolnil pogoje za pridobitev pravice do predčasne, starostne ali invalidske pokojnine oziroma je bil uživalec predčasne, starostne ali invalidske pokojnine ali uživalec pravic na podlagi invalidnosti.

Pravico do vdovske ali družinske pravice lahko upravičenci pridobijo ne glede na pokojninsko dobo zavarovanca ali uživalca pravic, ki je umrl zaradi poškodbe pri delu ali poklicne bolezni.

V postopku uveljavljanja pravic do vdovske in družinske pokojnine se kot dokazilo, da je zavarovanec ali uživalec pravic iz pokojninskega in invalidskega zavarovanja umrl, upošteva podatek iz Centralnega registra prebivalcev oziroma pravnomočni sklep sodišča o razglasitvi pogrešanca za mrtvega.

**K 53. členu** **(pogoji za pridobitev pravice do vdovske pokojnine)**

Pravico do vdovske pokojnine lahko uveljavi vdova ali vdovec umrlega zavarovanca oziroma uživalca pravic, če izpolnjuje enega izmed naštetih pogojev. Prvi pogoj je starost 58 let, ki jo mora ob smrti zavarovanca dopolniti vdova ali vdovec, da bi pridobil pravico do vdovske pokojnine. Pogoj starosti ni potreben, če je bila vdova ali vdovec do zavarovančeve smrti popolnoma nezmožna za delo oziroma je to postal(a) v enem letu po njegovi smrti. Prav tako pogoj starosti ni potreben, če mu (ji) je po njegovi smrti ostal otrok ali več otrok, ki imajo pravico do družinske pokojnine po umrlem, vdova ali vdovec pa ima do njih dolžnost preživljanja.

V drugem odstavku tega člena je določeno, da vdova ali vdovec obdrži pravico do vdovske pokojnine, če postane med trajanjem pravice do vdovske pokojnine popolnoma nezmožen(a) za delo, in sicer za čas, dokler takšna nezmožnost traja.

Vdova ali vdovec, ki do zavarovančeve smrti, ni dopolnil(a) 58 let starosti, dopolnil(a) pa je 53 let starosti, pridobi t. imen. čakalno pravico do vdovske pokojnine, ki se realizira, ko vdova ali vdovec dopolni 58 let starosti.

V kolikor vdova ali vdovec, ki sta pridobila pravico do vdovske pravice na podlagi popolne nezmožnosti za delo oziroma zaradi dolžnosti preživljanja otrok, med uživanjem pravice do vdovske pokojnine dopolni 58 let starosti, pridobi trajno pravico do vdovske pokojnine. Če ta pravica preneha pred dopolnjenim 58. letom starosti, toda po dopolnjenem 53. letu, pa jo lahko ponovno uveljavi, ko dopolni 58 let starosti.

Peti odstavek tega člena daje podlago, da lahko tudi vdova ali vdovec, ki sta bila ob zavarovančevi smrti zavarovana po predpisih, ki urejajo trg dela oziroma kot družinski pomočnik po predpisih, ki urejajo starševstvo ali predpisih, ki urejajo socialno varstvo, pridobi pravico do vdovske pokojnine, in sicer pod pogojem, da je na dan nastanka zavarovanega primera dopolnil starost, določeno v prejšnjem odstavku tega člena.

**K 54. členu** **(vdovska pokojnina v posebnih primerih)**

Glede na zakonsko domnevo po predpisih, ki urejajo zakonsko zvezo in družinska razmerja, da velja za očeta otroka, rojenega 300 dni po prenehanju zakonske zveze, mož otrokove matere, ima pravico do vdovske pokojnine tudi vdova, ki se ji je otrok umrlega zavarovanca oziroma uživalca pravic, rodil najkasneje 300 dni po njegovi smrti.

Prav tako ima pravico do vdovske pokojnine tudi razvezani zakonec, v kolikor ima po sodni odločbi ali po sporazumu pravico do preživnine in jo je užival do smrti zavarovanca oziroma uživalca pravic.

Enake pravice kot razvezani zakonec ima tudi oseba, ki je zadnja tri leta pred smrtjo zavarovanca oziroma uživalca pravic, živela z njim v življenjski skupnosti, ki je po predpisih, ki urejajo zakonsko zvezo in družinska razmerja v pravnih posledicah izenačena z zakonsko zvezo. Pogoj zadnjih treh let skupnega življenja se lahko nadomesti tudi s skupnim življenjem zadnje leto pred njegovo smrtjo, če je z njim kadarkoli imela skupnega otroka.

V drugem odstavku tega člena je določeno, da v primeru, ko ima zakonec iz poznejše zakonske zveze pravico do vdovske pokojnine, pridobi razvezani zakonec pravico do vdovske pokojnine kot souživalec. S tem se zagotavlja vdovska pravica tudi razvezanemu zakoncu iz prejšnjega zakona, če mu je moral umrli plačevati preživnino.

**K 55. členu (pogoji za pridobitev pravice do družinske pokojnine)**

V prvem odstavku tega člena je določen krog oseb, ki kot ožji in širši družinski člani lahko pridobijo pravico do družinske pokojnine po umrlem zavarovancu ali uživalcu pravic.

V skladu z drugim odstavkom tega člena se šteje, da so brez staršev tudi vnuki oziroma drugi otroci, katerih starši so sicer živi, vendar so popolnoma nezmožni za delo.

**K 56. členu (preživljanje družinskega člana)**

V tem členu so določeni pogoji za ugotovitev, da je zavarovanec oziroma uživalec pravic preživljal družino.

V kolikor je zavarovanec imel oziroma še ima z družinskim članom skupno stalno prebivališče in njegovi povprečni mesečni dohodki v zadnjem koledarskem letu pred zavarovanim primerom niso presegli 40 % najnižje pokojninske osnove, se šteje, da je zavarovanec preživljal družinske člane.

Katastrski dohodek in drugi dohodki, ki so po predpisih, ki urejajo dohodnino, osnova za davek iz osnovne kmetijske in osnovne gozdarske dejavnosti se med dohodke družinskih članov ne štejejo.

Denarna socialna pomoč po predpisih, ki urejajo socialno varstvene prejemke, se med dohodke družinskih članov ne šteje, saj bi lahko v nasprotnem primeru oseba prvotno pridobila čisto socialno pravico, ne pa pravice iz zavarovanja.

Če sta oba starša umrlega še živa, se pri ugotavljanju povprečnega mesečnega dohodka družinskih članov, ki jih je umrli preživljal, dohodki enega od staršev delijo na oba starša. Enako pravilo velja tudi tedaj, kadar imata oba starša dohodek.

Skupno stalno prebivališče ni nujen pogoj za ugotovitev, da je zavarovanec preživljal družinske člane. V primeru, da sta zavarovanec in njegov družinski član imela ločeni stalni prebivališči, se šteje, da ga je zavarovanec kljub temu preživljal, če mu je v koledarskem letu pred nastankom zavarovanega primera redno mesečno dajal sredstva najmanj v višini 40 % najnižje pokojninske osnove v tistem letu.

**K 57. členu (otroci)**

Do dopolnjenega 15. leta je otrokom zagotovljena pravica do družinske pokojnine brez dodatnih pogojev, po dopolnitvi te starosti pa mora izpolnjevati statusne pogoje glede šolanja, vendar največ do dopolnjenega 26. leta starosti.

Pravico do družinske pokojnine ima tudi otrok, ki v letu izgube starša ne izpolnjuje pogojev za vpis v višji letnik šolanja. Ta pravica mu pripada do konca naslednjega šolskega leta.

Pravico do družinske pokojnine ima tudi otrok, ki je po dopolnjenem 15. letu starosti prijavljen pri zavodu za zaposlovanje in izpolnjuje obveznosti po predpisih, ki urejajo zaposlovanje. Ta pravica mu pripada najdlje do 18. leta starosti.

Če otrok postane popolnoma nezmožen za delo do starosti, do katere mu je zagotovljena pravica do družinske pokojnine, obdrži to pravico tudi po tej starosti, dokler traja takšna nezmožnost.

Če postane otrok nezmožen za delo po starosti, do katere je upravičen do prejemanja družinske pokojnine oziroma po končanem šolanju, pridobi pravico do družinske pokojnine, če ga je zavarovanec oziroma uživalec pravic preživljal do svoje smrti.

Uživalec družinske pokojnine (otrok), ki je prekinil šolanje zaradi bolezni, nosečnosti ali poroda, pridobi oziroma obdrži pravico do družinske pokojnine tudi med boleznijo ter prekinitvijo zaradi nosečnosti ali poroda do dopolnjenega 26. leta starosti, če je šolanje nadaljeval pred dopolnjenim 26. letom starosti.

**K 58. členu (starši, bratje in sestre)**

Starši lahko dobijo pravico do družinske pokojnine po umrlem zavarovancu pod pogojem, da jih je zavarovanec do svoje smrti preživljal in če so do smrti umrlega dopolnili starost 60 let ali v primeru, ko ne izpolnjujejo starostnega pogoja, če so bili ob smrti zavarovanca popolnoma nezmožni za delo.

Če upravičenec do družinske pokojnine, ki jo je prejemal zaradi popolne nezmožnosti za delo, dopolni 60 let starosti, trajno obdrži pravico do družinske pokojnine.

Bratje in sestre, ki jih je zavarovanec preživljal do svoje smrti, lahko pridobijo pravico do družinske pokojnine, če izpolnjujejo pogoje, kot veljajo za otroke ali starše umrlega zavarovanca.

V prehodnem obdobju od 2011 do 2014 bo znašala starost za pridobitev pravice do družinske pokojnine v posameznem koledarskem letu:

|  |  |  |
| --- | --- | --- |
| Leto | Starost - let | |
| Mati | Oče |
| 2011 | 56 | 59 |
| 2012 | 57 |  |
| 2013 | 58 |  |
| 2014 | 59 |  |

**K 59. členu (popolna nezmožnost za delo)**

Iz določb tega člena je razvidno, kdaj se šteje, da gre pri osebah za popolno nezmožnost za delo oziroma pridobivanje, ki je pogoj za pridobitev pravice do družinske ali vdovske pokojnine. Pri otrocih je to nezmožnost za samostojno življenje in delo, pri drugih osebah pa I. kategorija invalidnosti.

**K 60. členu (osnova za odmero vdovske oziroma družinske pokojnine)**

Zakon v tem členu določa osnovo za odmero vdovske ali družinske pokojnine, ki je invalidska pokojnina, ki bi jo imel glede na vzrok smrti zavarovanec, uživalec delne pokojnine in pravic na podlagi invalidnosti iz obveznega zavarovanja oziroma pokojnina, do katere je bil upravičen uživalec pokojnine ob smrti oziroma sorazmerni del pokojnine, odmerjene po mednarodnih pogodbah.

Tudi pri odmeri vdovske ali družinske pokojnine se uporabljajo določbe o najnižji in najvišji pokojninski osnovi.

Pri tem je najnižja osnova za odmero vdovske ali družinske pokojnine pokojnina, odmerjena najmanj v višini 45 % pokojninske osnove.

**K 61. členu (odmera in del vdovske pokojnine)**

Vdovska pokojnina se odmeri v višini 70 % od osnove iz prejšnjega člena.

V kolikor ima vdova ali vdovec poleg pravice do vdovske pokojnine tudi pravico do lastne predčasne, starostne ali invalidske pokojnine, lahko uživa pokojnino, ki si jo sam izbere.

Tretji odstavek tega člena priznava vdovi ali vdovcu po pokojniku, v primeru, da se odloči za uživanje lastne (predčasne, starostne ali invalidske) pokojnine, pravico do dela vdovske pokojnine. Del vdovske pokojnine se lahko izplačuje v višini 15 % zneska pripadajoče vdovske pokojnine po umrlem zavarovancu oziroma uživalcu pravic, vendar največ do zneska

v višini 16 % najnižje pokojninske osnove. To pomeni izjemo od načela pokojninske zakonodaje, ki določa, da oseba ne more sočasno uživati dveh ali več pokojnin, saj se v primeru vdove ali vdovca, ki se namesto vdovske pokojnine odloči za uživanje lastne pokojnine, šteje, da sta bili uresničeni dve pravici iz istega sistema pokojninskega in invalidskega zavarovanja in se tako del vdovske pokojnine prizna kot dodatek iz naslova zavarovanja za dve pravici.

Skupno izplačilo lastne in dela vdovske pokojnine ne more presegati starostne pokojnine moškega, odmerjene od najvišje pokojninske osnove za 40 let pokojninske dobe.

Če uveljavi izplačilo dela vdovske pokojnine le eden od zakoncev iz drugega odstavka 54. člena tega zakona, se souživalcu prizna vdovska pokojnina v višini razlike med vdovsko pokojnino, do katere sta upravičena in izplačilom dela vdovske pokojnine.

**K 62. členu (odmera družinske pokojnine)**

S to določbo je urejen način odmere družinske pokojnine.

Družinska pokojnina se odmeri od osnove iz 60. člena tega zakona, in sicer v odstotku, katerega višina je odvisna od vrste in števila družinskih članov. Za enega družinskega člana se odmeri v višini 70 %, za dva v višini 80 %, za tri v višini 90 % ter za štiri ali več v višini 100 % osnove.

Družinska pokojnina se odmeri v višini, določeni v prvem odstavku, če imajo pravico do družinske pokojnine samo ožji (otroci, posvojenci) ali samo širši družinski člani (pastorki, vnuki in drugi otroci brez staršev, bratje in sestre, starši in posvojitelji). Če pa imajo poleg ožjih družinskih članov pravico do družinske pokojnine tudi širši družinski člani, se odmeri ožjim družinskim članom družinska pokojnina v višini, določeni v prejšnjem odstavku, članom širše družine pa pripada ostanek osnove za odmero družinske pokojnine.

Družinska pokojnina se na zahtevo upravičencev deli na enake dele, in sicer v primeru, če imajo pravico do družinske pokojnine samo ožji ali pa samo širši družinski člani, pa nekateri od njih živijo ločeno. Če pa imajo pravico do družinske pokojnine tako ožji kot tudi širši družinski člani in nekateri od njih živijo ločeno, se družinska pokojnina najprej razdeli na del, ki gre ožjim družinskim članom in del, ki gre širšim družinskim članom, nato pa se vsak del razdeli naprej na enake dele, glede na število upravičencev.

Četrti odstavek tega člena ureja tehniko odmere vdovske in družinske pokojnine, kadar so do pokojnine po umrlem upravičeni tudi drugi družinski člani. Če družinski člani izpolnjujejo pogoje za priznanje vdovske in družinske pokojnine, se vdovska pokojnina odmeri v sorazmernem delu od družinske pokojnine, v višini določeni v prvem odstavku tega člena, pri čemer se vdova ali vdovec štejeta med ožje družinske člane.

Otroci, ki izgubijo oba roditelja, imajo pravico do družinske pokojnine po tistem od njiju, ki je do smrti pridobil ali bi pridobil pravico do višje pokojnine. Tako se otroku odmeri družinska pokojnina v višini 100 % osnove iz 60. člena tega zakona tistega od staršev, ki je ugodnejša. Dvema ali več otrokom pa se v takem primeru odmerita družinski pokojnini po vsakem od umrlih staršev v višini 100 % osnove iz 60. člena tega zakona, ki se delita v enakih sorazmernih delih glede na število otrok. Ne glede na število upravičencev sme znašati torej skupno izplačilo družinske pokojnine največ v višini starostne pokojnine.

**K 63. členu (definicija invalidnosti)**

V tem členu je opredeljena definicija invalidnosti.

I. kategorija invalidnosti je podana, v kolikor zavarovanec ni več zmožen opravljati organiziranega pridobitnega dela, ker je v celoti izgubil svojo delovno zmožnost ter v primeru, če je pri zavarovancu zmanjšana njegova delovna zmožnost za več kot polovico, vendar nima več preostale delovne zmožnosti.

Invalidnost II. kategorije je podana, če je zavarovančeva delovna zmožnost za svoj poklic zmanjšana za polovico ali več.

Zavarovanec pa lahko pridobi III. kategorijo invalidnosti, če je njegova delovna zmožnost za svoj poklic zmanjšana za manj kot 50 %.

Kot svoj poklic se poleg dela na delovnem mestu na katerega je razporejen, štejejo tudi vsa druga dela, ki ustrezajo zavarovančevim telesnim in duševnim zmožnostim, za katera ima ustrezno strokovno izobrazbo, dodatno usposobljenost in delovne izkušnje, ki se zahtevajo za določena dela, skladno z zakoni ali kolektivnimi pogodbami.

S četrtim odstavkom se bo tudi za samozaposlene, družbenike in kmete lahko ocenjevala invalidnost III. kategorije, v primerih, da te osebe določena dela v okviru svoje dejavnosti, na podlagi katerih so zavarovani, še lahko opravljajo, določenih pa ne.

Za te zavarovance velja, da pridobijo kategorijo invalidnost v primeru, če niso več zmožni polni delovni čas opravljati dejavnosti, na podlagi katere so zavarovani.

Brezposelni zavarovanec lahko v postopku ocenjevanja preostale delovne zmožnosti zahteva, da se za delo, na katero je razporejen, šteje delo, ki ga je opravljal najmanj eno leto v zadnjih dveh letih pred nastankom invalidnosti.

**K 64. členu (preostala delovna zmožnost)**

Preostala delovna zmožnost se ugotavlja pri invalidih II. in III. kategorije. Na tej podlagi imajo zavarovanci pravico do razporeditve na drugo ustrezno delo, do poklicne rehabilitacije ali do dela s krajšim delovnim časom od polnega, za najmanj štiri ure dnevno, in do ustreznih nadomestil za invalidnost.

Glede na to, da novi zakon pri invalidnosti II. kategorije omogoča tudi poklicno rehabilitacijo za krajši delovni čas od polnega, za najmanj štiri ure dnevno, je to dejstvo upoštevano tudi pri določbi o preostali delovni zmožnosti.

**K 65. členu (vzrok za nastanek invalidnosti)**

V tem členu so opredeljeni vzroki oziroma tveganja, ki lahko povzročijo nastanek zavarovalnega primera. Sam zavarovalni primer pa je potem podlaga za pridobitev pravice.

**K 66. členu (poškodba pri delu)**

Da se lahko poškodba zavarovanca šteje kot poškodba, morajo obstajati elementi, ki jih določa prvi odstavek tega člena. Poškodba mora biti tako povzročena z neposrednim in kratkotrajnim učinkom. Obenem zakon določa, da mora biti poškodba povzročena s hitro spremembo položaja telesa, nenadno obremenitvijo ali drugo spremembo stanja organizma. Poškodba se šteje kot poškodba pri delu, v kolikor je v neposredni zvezi z opravljanjem dela na delovnem mestu ali v zvezi z opravljanjem dejavnosti, na podlagi katere je zavarovanec vključen v zavarovanje.

**K 67. členu (poškodba, nastala v zvezi z uveljavljanjem zdravstvenega varstva)**

V tem členu so navedeni primeri v zvezi z uveljavljanjem zdravstvenega varstva, v katerih se šteje poškodba, ki jo utrpi zavarovanec, za poškodbo pri delu.

**K 68. členu (poklicne bolezni)**

V tem členu je opredeljena definicija poklicne bolezni. Gre za bolezen, ki jo povzroča dajši neposredni vpliv delovnega procesa in delovnih pogojev pri opravljanju dela, ki je podlaga za obvezno zavarovanje.

Navedeni člen, ureja pogoje, ki morajo biti izpolnjeni, da se lahko neko obolenje zavarovanca šteje kot poklicna bolezen.

**K 69. členu (splošni pogoji za pridobitev pravic na podlagi invalidnosti)**

Zavarovanec pridobi pravico na podlagi invalidnosti II. in III. kategorije, če ob nastanku invalidnosti še ni dopolnil polne starosti 65 let za pridobitev in odmero starostne pokojnine. Dvig starosti iz prvega odstavka tega člena je posledica uskladitve z na novo določenimi starostnimi pogoji za pridobitev pravice do starostne pokojnine.

Skladno z ustavno odločbo je določeno, da se za pridobitev pravic iz invalidskega zavarovanja upošteva pretežnost zavarovanja, kar je pravičnejše glede na do sedaj veljavno ureditev, po kateri se pravice iz naslova invalidnosti presojajo glede na status zavarovanca v času nastanka invalidnosti, brez upoštevanja predhodnih obdobij. Vendar zakon ne pozna več zavarovanja za ožji obseg pravic, zato je temu primerno zasnovan tudi drugi odstavek 69. člena tega zakona.

Pretežnostno zavarovanje se primerno uredi v prehodnih določbah, in sicer tako, da se zavarovancem pod pogojem, da so izpolnili pogoj pretežnosti zavarovanja za širši obseg pravic po ZPIZ-1, omogoči priznanje vseh pravic na podlagi ugotovljene II. ali III. kategorije invalidnosti.

Zavarovanci, ki so zavarovani na podlagi drugega pravnega razmerja iz 18. člena tega zakona, kamor spadajo tudi zavarovanci na podlagi opravljanja malega dela, lahko pridobijo samo pravico do invalidske pokojnine, v primeru razvrstitve v II. kategorijo pa pravico do poklicne rehabilitacije.

**K 70. členu (namen poklicne rehabilitacije)**

Poklicna rehabilitacija je celostni proces, v katerem se zavarovanec strokovno, fizično in psihosocialno usposobi za drug poklic ali delo, tako da se lahko premesti na drugo delovno mesto ali zaposli ali ponovno vključi v delovno okolje.

**K 71. členu (obveznost poklicne rehabilitacije)**

Z navedenim členom se poudarja obveznost poklicne rehabilitacije, ki izhaja iz ugotovljene zavarovančeve invalidnosti II. kategorije, s tem pa tudi dolžnost usposabljanja za ustrezno delo na podlagi preostale delovne zmožnosti.

**K 72. členu (pogoji za pridobitev pravice do poklicne rehabilitacije)**

Pravica do poklicne rehabilitacije še nadalje ostaja temeljna pravica iz naslova invalidskega zavarovanja, za katero pa se je v praksi pokazalo, da je potrebna večja prilagodljivost oziroma nudenje različnih oblik poklicne rehabilitacije, s čimer bi ta pravica tudi dejansko zaživela. V določbi prvega odstavka tega člena so tako določeni osnovni pogoji, ki morajo biti izpolnjeni za pridobitev pravice do poklicne rehabilitacije. Z drugim odstavkom je dana možnost invalidom II. kategorije za pridobitev pravice do poklicne rehabilitacije tudi za usposabljanje za krajši delovni čas od polnega, najmanj štiri ure dnevno, kar je v skladu s ciljem, da se čim več invalidov ponovno vključi na trg dela, seveda v skladu s preostalo delovno zmožnostjo po zaključeni poklicni rehabilitaciji.

**K 73. členu (prilagoditev prostorov in delovnih sredstev ter pospeševanje zaposlovanja)**

Kot oblika poklicne rehabilitacije se v predlaganem sistemu ohranja tudi možnost prevzema stroškov s strani zavoda, ko je po končani poklicni rehabilitaciji ali za premestitev delovnega invalida na drugo delovno mesto potrebna prilagoditev prostorov in delovnih sredstev.

V tretjem odstavku se razširja možnost namembnosti dela sredstev iz invalidskega zavarovanja za ohranitev zaposlitve in pospeševanje zaposlovanja delovnih invalidov in ne zgolj za pospeševanje zaposlovanja nezaposlenih delovnih invalidov.

Z namenom ohranitve zaposlitve pri matičnem delodajalcu zavod lahko prevzame stroške programa usposabljanja delovnih invalidov za zaposlitev oziroma premestitev na drugo delovno mesto, če je za zaposlitev, ohranitev delovnega mesta oziroma premestitev delovnih invalidov, katerih izobrazba, usposobljenost in delovne izkušnje ne omogočajo neposredne zaposlitve na ustreznem delovnem mestu, potrebno usposabljanje za pridobitev dodatnih funkcionalnih znanj in delovnih izkušenj na delovnem mestu, v skladu s programom usposabljanja, ki ga pripravi delodajalec.

**K 74. členu (poklicna rehabilitacija v posebnih primerih zavarovanja)**

Z navedenim členom se v določenih posebnih primerih zagotavlja poklicna rehabilitacija, s katero si delovni invalidi pridobijo strokovno izobrazbo, ki jo daje šola, ki so jo obiskovali pred nastankom invalidnosti

**K 75. členu (načini poklicne rehabilitacije)**

V skladu z definicijo poklicne rehabilitacije je njen primarni cilj, da se kot temeljno pravico iz invalidskega zavarovanja zagotovi tudi krajše načine usposabljanja, ki bi zavarovancu nudili socialno varnost in večjo možnost zaposlitve, (odpre se možnosti krajših rehabilitacijskih programov). Izobraževanje ob delu se postavlja na drugo mesto, z namenom spodbujanja aktivnosti zavarovancev tudi v času prejemanja nadomestil. Zakon prav tako omogoča izobraževanje ob delu, ter izobraževanje na ustreznih šolah in drugih izobraževalnih ustanovah.

**K 76. členu (privajanje na delo)**

Ker spada privajanje na delo v okvir poklicne rehabilitacije, v zakonu ni opredeljena kot posebna pravica iz invalidskega zavarovanja, temveč kot nadaljevanje poklicne rehabilitacije.

**K 77. členu (pogodba o poklicni rehabilitaciji)**

Ko je zavarovancu, delovnemu invalidu II. kategorije priznana pravica do poklicne rehabilitacije oziroma če invalid III. kategorije uveljavi pravico do izbirne poklicne rehabilitacije, mora biti sklenjena tristranska pogodba o poklicni rehabilitaciji.

**K 78. členu (pravica do nastanitve)**

Pravica do nastanitve je akcesorna pravica, ki gre delovnemu invalidu, ki je pridobil pravico do poklicne rehabilitacije. Pravica do nastanitve, ki obsega kritje stroškov v zvezi z nastanitvijo, se prizna pod pogoji, ki jih določi zavod.

**K 79. členu (dolžnost zagotavljanja poklicne rehabilitacije)**

Enako kot po prejšnjih predpisih, je delodajalec dolžan zagotoviti poklicno rehabilitacijo zavarovancu, ki je pri njem v delovnem razmerju ob nastanku invalidnosti. Ostalim zavarovancem zagotovi poklicno rehabilitacijo zavod, ki sklene tristransko pogodbo o poklicni rehabilitaciji z zavodom za zaposlovanje in delovnim invalidom.

**K 80. členu (nadomestilo za čas poklicne rehabilitacije)**

V tem členu je določena višina nadomestila za čas poklicne rehabilitacije, ki po prejšnji ureditvi ni motivirala zavarovancev, da bi se odločali za poklicno rehabilitacijo. Višina nadomestila za čas poklicne rehabilitacije se odmeri v višini 130 % invalidske pokojnine, ki bi pripadala zavarovancu na dan nastanka invalidnosti. Enaka višina nadomestila pripada tudi zavarovancu, ki se poklicno rehabilitira za krajši delovni čas od polnega, za najmanj 4 ure dnevno.

Zavarovancu, ki se izobražuje ob delu za drugo delo in ob tem prejema plačo, pripada 40 % invalidske pokojnine, ki bi mu pripadala na dan nastanka invalidnosti.

V četrtem odstavku tega člena je opredeljeno, da zavarovanec, ki prejema nadomestilo za poklicno rehabilitacijo in v 15 dneh po vročitvi ne podpiše pogodbe oziroma ne izpolnjuje v njej določenih obveznosti ali če v določenem roku iz neopravičenih razlogov ne nastopi ali ne konča poklicne rehabilitacije, izgubi navedeno pravico.

**K 81. členu (pravica do premestitve)**

Glede na novo ureditev pogojev za pridobitev pravice do poklicne rehabilitacije, ki daje možnost poklicne rehabilitacije tudi za delo s krajšim delovnim časom od polnega, je pravica do premestitve po končani rehabilitaciji vezana le na rehabilitacijo pod splošnimi pogoji.

Delovni invalid tako pridobi pravico do premestitve in s tem povezano nadomestilo po končani poklicni rehabilitaciji. Prav tako pridobi pravico do premestitve zavarovanec s preostalo delovno zmožnostjo, pri katerem je nastala II. kategorija invalidnosti po dopolnjenem 55. letu starosti ter zavarovanec z ugotovljeno III, kategorijo invalidnosti, če še dela v svojem poklicu s polnim delovnim časom, vendar pa ni zmožen za delo na delovnem mestu, na katerega je razporejen.

Pravico do premestitve mora za zavarovance, ki so v delovnih razmerjih, zagotoviti njihov delodajalec.

**K 82. členu (pravica do dela s krajšim delovnim časom od polnega, najmanj štiri ure dnevno)**

V skladu s tem členom lahko pravico do dela s krajšim delovnim časom od polnega pridobijo delovni invalidi III. kategorije invalidnosti, pri katerih je podana zmanjšana delovna zmožnost, in sicer tako, da v okviru preostale delovne zmožnosti lahko opravljajo določeno delo vsaj štiri ure dnevno.

Prav tako ima pravico do dela s krajšim delovnim časom od polnega tudi delovni invalidi II. kategorije, po končani poklicni rehabilitaciji, ki se usposablja za krajši delovni čas od polnega.

Za zavarovanca, ki ima sklenjeno delovno razmerje v Republiki Sloveniji, mora to pravico zagotavljati delodajalec.

**K** **83. členu (izbirna pravica do poklicne rehabilitacije)**

S tem členom je vsem zavarovancem, ki imajo pravico do premestitve oziroma pravico do dela s krajšim delovnim časom od polnega, najmanj štiri ure dnevno, zagotovljena izbirna pravica, na podlagi katere se lahko odločijo, da se namesto teh pravic vključijo v poklicno rehabilitacijo. Zavarovanec pa mora takšno zahtevo podati najkasneje na dan obravnave na senatu invalidske komisije I. stopnje.

**K 84. členu (začasno nadomestilo)**

Začasno nadomestilo se spremenja glede na trajnost prejemanja tega nadomestila. Začasno nadomestilo tako prejemajo zavarovanci, ki imajo po zaključku poklicne rehabilitacije priznano pravico do premestitve ali pravico do dela s krajšim delovnim časom od polnega.

Začasno nadomestilo, ki ga zavarovanec po končani poklicni rehabilitaciji prejema v višini 20 %, dokler dela na ustreznem delu, je urejeno med nadomestila za invalidnost. Začasno nadomestilo, ki ga prejemajo posamezne kategorije zavarovancev iz druge alineje drugega odstavka tega člena po končani poklicni rehabilitaciji se omejijo na dve leti prejemanja.

**K 85. členu (pravica do nadomestila za invalidnost in odmera nadomestila)**

Pravica do nadomestila za invalidnost je pravica do denarnega nadomestila, ki je povezana s kategorijo invalidnosti in določenim delovnopravnim statusom zavarovanca oziroma delovnega invalida.

Odmera nadomestil za invalidnost se odmeri na naslednji način:

|  |  |  |
| --- | --- | --- |
| **Zaposlitveni status ob nastanku invalidnosti** | **II. kategorija inv. in starejši od 55 let** | **III. kategorija invalidnosti s pravico do premestitve** |
| Ni zavarovan | 60% invalidske pokojnine | 40% invalidske pokojnine |
| Izgubi zaposlitev brez svoje volje ali krivde | 80% invalidske pokojnine | 60% invalidske pokojnine |
| Prekine delovno razmerje po svoji volji po 58 letu | 40% invalidske pokojnine | 25% invalidske pokojnine |
| Prekine delovno razmerje po svoji volji pred 58 letom | 20% invalidske pokojnine | 25% invalidske pokojnine |
| Se zaposli na ustreznem delovnem mestu | 20% invalidske pokojnine | 35% invalidske pokojnine |

**K 86. členu (pravica do delnega nadomestila in odmera delnega nadomestila)**

Delno nadomestilo se zavarovancu odmeri v odstotku, ki ustreza skrajšanju polnega delovnega časa, od invalidske pokojnine, ki bi zavarovancu pripadala na dan nastanka invalidnosti.

Delno nadomestilo se odmeri v odstotku, ki ustreza skrajšanju polnega delovnega časa, od invalidske pokojnine, ki bi zavarovancu pripadala na dan nastanka invalidnosti, in sicer v višini:

* 50 %, ko zavarovanec dela s krajšim delovnim časom 4 ure dnevno;
* 37,5 %, ko zavarovanec dela s krajšim delovnim časom 5 ur dnevno;
* 25 %, ko zavarovanec dela s krajšim delovnim časom 6 ur dnevno;
* 12,5 %, ko zavarovanec dela s krajšim delovnim časom 7 ur dnevno.

Delno nadomestilo se osebi, ki ni vključena v obvezno zavarovanje, odmeri najmanj v višini najnižje pokojnine, to je v višini 35 % najnižje pokojninske osnove.

Tako odmerjeno delno nadomestilo se poveča:

* za 30 %, če zavarovanec ni več zmožen za delo na delovnem mestu, na katero je razporejen in je zato premeščen na drugo delovno mesto;
* za 40 %, če zavarovanec izgubi delo na podlagi pozitivnega mnenja komisije za ugotovitev podlage za odpoved pogodbe o zaposlitvi ali neodvisno od njegove volje ali krivde.

Povečano delno nadomestilo lahko znaša največ 80 % invalidske pokojnine, ki bi zavarovancu pripadala na dan nastanka invalidnosti.

Delno nadomestilo, odmerjeno od invalidske pokojnine, ki bi zavarovancu pripadala na dan nastanka invalidnosti v odstotku, ki ustreza skrajšanju polnega delovnega časa, se zmanjša za 30 %, če zavarovanec po lastni volji ali krivdi prekine delovno razmerje.

Zavarovancem iz 15., 16., 17.,19. in 21. člena tega zakona se delno nadomestilo odmeri v višini, določeni v drugem odstavku tega člena

**K 87. členu (odmera nadomestil iz invalidskega zavarovanja)**

S tem členom se delovnim invalidom zagotavlja minimalna socialna zaščita. Najnižja osnova za odmero nadomestila za čas poklicne rehabilitacije, začasnega nadomestila, delnega nadomestila in nadomestila za invalidnost znaša najmanj toliko, kot znaša osnova v višini 80 % najnižje pokojninske osnove.

Za zavarovance, ki niso vključeni v obvezno zavarovanje, se njihova nadomestila iz invalidskega zavarovanja odmerijo najmanj v višini najnižje pokojnine iz tega zakona.

Tretji odstavek omejuje odmero višine nadomestila za čas poklicne rehabilitacije, in sicer v višini 80 % najvišje pokojninske osnove.

**K 88. členu (brezposelni delovni invalidi)**

Zavarovanec, ki ob nastanku invalidnosti ni obvezno zavarovan in je izgubil delo ali po lastni krivdi prekinil delovno razmerje, se mora prijaviti na zavodu za zaposlovanje. S tem izpolni dodatni pogoj za pridobitev pravice do delnega nadomestila in drugih ustreznih denarnih nadomestil iz invalidskega zavarovanja.

**K 89. členu (zagotavljanje nadomestil)**

Delno nadomestilo in nadomestila iz invalidskega zavarovanja, razen začasnega nadomestila odmeri, izplačuje in usklajuje zavod. Začasno nadomestilo od zaključka poklicne rehabilitacije do začetka dela na novem delovnem mestu odmeri in usklajuje zavod, izplačevati pa ga mora delodajalec v svoje breme.

**K 90. členu (usklajevanje nadomestil iz invalidskega zavarovanja)**

Delno nadomestilo in vsa nadomestila iz invalidskega zavarovanja se usklajujejo enako kot pokojnine.

**K 91. členu (izplačevanje nadomestil iz invalidskega zavarovanja)**

Delno nadomestilo in vsa nadomestila iz invalidskega zavarovanja se odmerjajo v mesečnih zneskih in izplačujejo za nazaj.

Delna nadomestila in nadomestila iz invalidskega zavarovanja, ki se vštevajo v pokojninsko osnovo, se obrutijo s povprečno stopnjo davkov in prispevkov, ki jih določi minister, pristojen za finance.

Vsa ostala nadomestila iz invalidskega zavarovanja, ki se ne vštevajo v pokojninsko osnovo, zavod pred izplačilom obračuna na način, kot velja za pokojnine.

Nadomestilo za čas od končane poklicne rehabilitacije do začetka dela na novem delovnem mestu (t.i. začasno nadomestilo) obračuna delodajalec, in sicer v rokih in na način kot to velja za plačo.

**K 92. členu (spremembe delovno pravnega statusa)**

Vsakršna sprememba delovno pravnega statusa vpliva na odmero denarnih nadomestil iz invalidskega zavarovanja, zato zavod nadomestila iz invalidskega zavarovanja ponovno odmeri.

**K 93. členu (poslabšanje zdravstvenega stanja in nova invalidnost)**

V prvem odstavku tega člena je urejen primer nove invalidnosti na podlagi poškodbe izven dela ali bolezni, v primeru ko je oseba za pridobitev pravic iz invalidnosti ob prvotnem nastanku invalidnosti morala izpolnjevati pogoje pokojninske oziroma zavarovalne dobe. V tem primeru zavarovanec, ki se mu je invalidnost poslabšala ali je nastala nova invalidnost, pridobi pravice v primeru, če izpolnjuje vse pogoje (starosti, zavarovalne oziroma pokojninske dobe) za pridobitev nove pravice.

V drugem odstavku tega člena je določeno, da se brezposelnim zavarovancem tista obdobja, ko čakajo na zaposlitev ali na poklicno rehabilitacijo in niso v delovnem razmerju, ne štejejo v delovna leta. S to določbo so brezposelni zavarovanci varovani, da lahko ob nastanku nove invalidnosti še vedno izpolnjujejo pogoje pokojninske oziroma zavarovalne dobe za pridobitev pravic iz invalidskega zavarovanja.

V tretjem odstavku tega člena je določeno, da v primeru, ko je bila prva invalidnost pri zavarovancu posledica poškodbe pri delu ali poklicne bolezni, ne glede na to, da je sprememba v invalidnosti ali nova invalidnosti posledica poškodbe izven dela ali bolezni, izpolnjevanje pokojninske dobe ni relevantno.

V četrtem odstavku tega člena so določeni strožji pogoji za pridobitev nove pravice, če nastane pri zavarovancu, ki mu je prenehalo delovno razmerje na podlagi pozitivnega mnenja komisije za ugotovitev podlage za odpoved pogodbe o zaposlitvi, poslabšanje ali nov primer invalidnosti. V tem primeru mora zavarovanec na dan poslabšanja invalidnosti ali nastanka nove invalidnosti izpolnjevati starostne in pogoje pokojninske oziroma zavarovalne dobe, in sicer ne glede na vzrok nastanka prve invalidnosti.

**K 94. členu (kontrolni pregledi)**

Kontrolni pregledi so obvezni za zavarovance, ki so pridobili pravice na podlagi invalidnosti, ki je nastala pred dopolnjenim 45. letom starosti. Kontrolni pregledi se opravijo vsakih 5 let.

Zavod pa lahko določi kontrolni pregled tudi tistim zavarovancem, ki so pridobili pravice na podlagi invalidnosti po dopolnjenem 45. letu starosti. Prav tako lahko zavod v postopku ugotavljanja invalidnosti ugotovi, da kontrolni pregled ni potreben.

V četrtem odstavku tega člena je določeno, da bo zavod imel vedno aktivno legitimacijo za določitev kontrolnega pregleda za uživalce pravic iz invalidskega zavarovanja, kjer se ocenjuje njihova delovna zmožnost. Prav tako bo zavod imel možnost, da prejemnike dodatka za pomoč in postrežbo pozove na kontrolni pregled, kjer se ponovno ocenjujejo potreba po stalni pomoči in postrežbi drugega.

**K 95. členu (določitev letnega dodatka)**

Letni dodatek se zavarovancem izplačuje v dveh različnih višinah. Višji znesek prejmejo uživalci pokojnin, katerih pokojnina je v mesecu izplačila letnega dodatka enaka ali nižja od zneska 76 % najnižje pokojninske osnove.Tisti zavarovanci, katerih pokojnina presega omenjeni znesek, prejmejo nižji znesek letnega dodatka. Do nižjega zneska letnega dodatka so upravičeni tudi vsi uživalci nadomestil iz invalidskega zavarovanja po ZPIZ in ZPIZ-1 ter uživalci delnih pokojnin in pokojnin iz 116. člena tega zakona.

Narava letnega dodatek ima enak značaj kot regres v delovnopravni zakonodaji, zato se uživalcem denarnih prejemkov iz invalidskega zavarovanja, ki prejemajo plačo za polni delovni čas, letni dodatek ne izplača.

**K 96. členu (določitev sorazmernega dela letnega dodatka)**

V tem členu je določeno osnovno pravilo sorazmernega izplačevanja letnega dodatka v primerih, ko se osnovni prejemek zavarovanca izplačuje v sorazmernem delu.

Uživalcem pokojnin, katerim se pokojnina izplačuje po mednarodnih pogodbah v sorazmernem delu, bo znesek letnega dodatka izplačan v sorazmernem delu glede na število mesecev slovenske delovne dobe v odvisnosti od skupne delovne dobe.

Uživalcem družinskih oziroma vdovskih pokojnin, katerim se družinska oziroma vdovska pokojnina izplačuje ločeno, bo znesek letnega dodatka izplačan v sorazmernem delu; torej v višini pripadajočega dela glede na vsoto vseh posameznih delov pokojnin.

Uživalcem delnih pokojnin in uživalcem pokojnin iz 116. člena tega zakona se bo letni dodatek izplačal prav tako v sorazmernem delu.

**K 97. členu (izplačilo letnega dodatka v letu uveljavitve ali prenehanja prejemkov)**

Navedeni člen opredeljuje tehniko izplačila letnega dodatka v primeru, ko zavarovanci na novo pridobijo pravice iz obveznega zavarovanja oziroma jim pravice tekom leta prenehajo.

Letni dodatek se bo tako izplačal v sorazmernem delu (po dvanajstinah), izračunanem glede na čas trajanja pravice do pokojnine oziroma invalidskega nadomestila v tem letu, pod pogojem, da v tem letu niso prejeli regresa za letni dopust ali so ga prejeli le v sorazmernem delu.

**K 98. členu (rok za izplačilo)**

Letni dodatek se praviloma izplačuje z izplačilom pokojnin za mesec maj tekočega leta, le izjemoma pa je možno izplačilo v dveh obrokih ali kasneje. S to izjemo mora soglašati minister, pristojen za finance.

V drugem odstavku tega člena je določeno, da se zavarovancem, ki pridobijo pravico pokojnine oziroma nadomestila iz invalidskega zavarovanja po 1. maju tekočega leta , letni dodatek izplača skupaj s prvim izplačilom pokojnine oziroma nadomestila.

**K 99. členu (upravičenci)**

V tem členu je opredeljen krog upravičencev do dodatka za pomoč in postrežbo, ki je denarni prejemek, ki ga upravičenec pridobi v primeru, ko ne more opravljati vseh ali večina osnovnih življenjskih potreb, za kar potrebuje stalno pomoč in postrežbo drugega.

**K 100. členu (upravičenci-aktivni zavarovanci)**

Aktivni zavarovanci imajo izjemoma pravico do dodatka za pomoč in postrežbo v primeru, in sicer, če so:

* slepi ali slabovidni zavarovanci, ki so sklenili delovno razmerje ali pričeli opravljati samostojno poklicno dejavnost;
* zavarovanci, ki oslepijo ali postanejo slabovidni v času trajanja delovnega razmerja ali opravljanja samostojne poklicne dejavnosti;
* osebe, ki so kot uživalci pokojnine oslepele;
* slepe osebe, ki so zdravstveno zavarovane po drugem zavarovancu zavoda oziroma po upokojencu;
* nepokretni zavarovanci, pri katerih je zmožnost premikanja zmanjšana najmanj za 70 %, ki so zaposleni primerno svojim delovnim zmožnostim, vendar najmanj s polovico polnega delovnega časa.

**K 101. členu (opravljanje samostojnih življenjskih potreb)**

Upravičencu je nujna pomoč in postrežba druge osebe tedaj, kadar zaradi trajnih sprememb v zdravstvenem stanju ter kljub osebnim prizadevanjem in pomoči ortopedskih pripomočkov ni zmožen zadovoljevati vseh ali večine osnovnih življenjskih potreb.

Nezmožnost za opravljanje večine osnovnih življenjskih potreb je podana, če uživalec pokojnine ne more zadovoljevati večine potreb ali kadar potrebuje kot težji psihiatrični bolnik v domači negi stalno nadzorstvo.

**K 102. členu (ugotavljanje in določanje pogojev)**

Izvedenska mnenja o potrebi po pomoči in postrežbi drugega in s tem tudi o zmanjšanju zmožnosti premikanja za najmanj 70 % dajejo izvedenski organi zavoda.

V drugem in tretjem odstavku tega člena so na zakonsko opredeljeni kriteriji in merila, kdaj se šteje, da je zmožnost premikanja zavarovanca znižana najmanj za 70 %, ali kdaj je zavarovancu potrebno stalno nadzorstvu.

**K 103. členu (odmera dodatka za pomoč in postrežbo)**

Dodatek za pomoč in postrežbo se odmeri v višini 76% najnižje pokojninske osnove, veljavne za zadnji mesec pred uveljavitvijo tega zakona, za najtežje prizadete kategorije upravičencev,

V kolikor je pri zavarovancu podana potreba po tuji negi in pomoči za opravljanje vseh osnovnih življenjskih potreb ter za slepe in nepokretne osebe, se odmeri dodatek v višini 53 % najnižje pokojninske osnove..

Polovico zneska dodatka za pomoč in postrežbo pripada zavarovancem, če je tuja nega in pomoč namenjena opravljanju večine osnovnih življenjskih potreb oziroma slabovidnim osebam.

Prejemnik sorazmernega dela pokojnine po mednarodnih pogodbah o socialni varnosti je upravičenec do dodatka za pomoč in postrežbo, dodatek pa se mu izplača v sorazmernem delu.

**K 104. členu (izbira)**

V tem členu je določeno pravilo, da v kolikor ima upravičenec do dodatka za pomoč in postrežbo po tem zakonu, pravico do tega dodatka pa pridobi tudi podrugih predpisih, lahko uživa samo eno pravico, in sicer tisto, ki si jo sam izbere.

**K 105. členu (namen, podlaga, rok in osnova za izvedbo uskladitve pokojnin)**

Sistem usklajevanja pokojnin je namenjen ohranjanju oziroma vzdrževanju realne vrednosti pokojnin in s tem nivoju pridobljene socialne varnosti. V času uživanja pokojnine naj bi se višina in odmera pokojnine realno ohranjala.

Glede uskladitve je določeno, da se uskladitev izvede enkrat letno na podlagi podatkov o rasti povprečne mesečne bruto plače in povprečne rasti cen življenjskih potrebščin v Republiki Sloveniji. Ta sistem uskladitve pokojnin je poznan v večini evropskih in tudi drugih držav.

Uskladitev se opravi od osnove, to je od pokojnine, ki je uživalcu pripadala za mesec pred mesecem, v katerem se ta uskladitev izvede oziroma od pokojnine ob odmeri, če je le-ta opravljena v mesecu izvedbe uskladitve oziroma pozneje v posameznem koledarskem letu.

**K 106. členu (način izvedbe in določitev višine uskladitve pokojnin)**

Letna uskladitev pokojnin se opravi ob izplačilu pokojnin za mesec februar tekočega leta, saj januarja še niso znani podatki o povprečnih plačah. Pokojnine se uskladijo za 60 % rasti povprečne bruto plače, izplačane za obdobje januar – december preteklega leta, v primerjavi s povprečno bruto plačo, izplačano za enako obdobje leto pred tem in za 40 odstotkov povprečne rasti cen življenjskih potrebščin v obdobju januar – december preteklega leta v primerjavi z enakim obdobjem leto pred tem.

V drugem odstavku tega zakona je določeno, da uskladitev pokojnin, kot je določena v prejšnjem odstavku, ne more biti nižja od ugotovljene rasti cen življenjskih stroškov. Gre za tako imenovano varovalko, ki zagotavlja, da pokojnine v nobenem primeru ne morejo realno padati.

Pristojni organ odločanja o višini uskladitve pokojnin je Svet zavoda.

**K 107. členu (uskladitev drugih prejemkov in osnov)**

Pravice na podlagi invalidnosti, druge pravice in osnove, določene s tem zakonom ter zgornja meja za izplačilo dela vdovske pokojnine se usklajujejo na enak način, kot to predvideva uskladitev pokojnin. Za tako imenovane pravice, ki so sicer še ostale v zakonu, nimajo pa neposredne navezave na osnovne parametre, zaradi katerih je vzpostavljeno zavarovanje in torej ne predstavlajo neposrednih rizikov zavarovanja, pa je nujno, da se določi drugačen način uskladitve, ki je enak usklajevanju podobnih pravic. Ker ima država za usklajevanje socialnih pravic določeno enotno usklajevanje, sta pravici do letnega dodatka in do dodatka za pomoč in postrežbo vezani na enotno usklajevanje.

**K 108. členu (pridobitev pravic)**

Zavarovanec ali njegov družinski član pridobi pravico iz pokojninskega in invalidskega zavarovanja, ko pri njem nastopu zavarovalni primer in če takrat izpolnjuje posebne pogoje, ki so z zakonom predpisani za pridobitev te pravice.

Kot dodaten pogoj za pridobitev pravice do pokojnine je določeno prenehanje obveznega zavarovanja, razen za uživalce družinske oziroma vdovske pokojnine ter prejemniki poklicne pokojnine, ki se skladno s tretjim odstavkom 25. člena tega zakona lahko prostovoljno vključijo v zavarovanje kljub statusu upokojenca.

Zavarovanec z dnem nastanka invalidnosti oziroma z dnem nastanka potrebe po stalni pomoči in postrežbi pridobi pravice iz invalidskega zavarovanja in potrebe po stalni pomoči in postrežbi.

**K 109. členu (izbira med pokojninami iz obveznega zavarovanja)**

S tem členu je opredeljeno, da zavarovanec, ki je pridobil pravico do dveh ali več pokojnin iz obveznega zavarovanja, lahko vse te pokojnine (predčasna, invalidska, starostna, vdovska) tudi uveljavi, ne more pa sočasno uživati vseh, za katere izpolnjuje pogoje, temveč le tisto pokojnino, za katero se sam odloči.

Zgoraj navedeno pravilo o izbirni pravici se uporablja tudi za pridobitev pravice do izplačila pokojnine, pridobljene v dveh ali večih državah na podlagi enakih obdobij pokojninske dobe.

V tretjem odstavku tega člena je določena izjema od pravila o izbirni pravici, ki velja za pridobitev pravice do invalidske pokojnine. Zavarovanec, ki ob nastanku invalidnosti izpolnjuje pogoje tako za invalidsko pokojnino kot tudi pogoje za starostno pokojnino, lahko samo do pravnomočnosti odločbe o ugotovljeni invalidnosti, uveljavlja po svoji lastni izbiri pravico do invalidske pokojnine ali pravico do starostne pokojnine. Po pravnomočnosti odločbe pa takšne izbirne pravice nima več, in sicer predvsem iz same narave invalidske pokojnine.

**K 110. členu (samopoškodba)**

Zavarovanec ne more pridobiti pravice na podlagi invalidnosti, če si je invalidnost povzročil samo z namenom, da bi pridobil te pravice. Delovni invalid izgubi že pridobljeno pravico, če se je kasneje ugotovilo, da jo je pridobil zaradi omenjenih okoliščin.

**K 111. členu (začetek izplačevanja pokojnin in trajanje)**

V tem členu je določeno, da je izplačilo pokojnine pogojeno s prenehanjem zavarovanja. Pridobitev pravice iz obveznega zavarovanja oziroma izpolnitev pogojev, še ne pomeni dejanskega uživanja te pravice. Z dnem prenehanja zavarovanja dospe tudi zavarovančev zahtevek za pridobitev pravice do pokojnine.

V kolikor oseba ob uveljavitvi pravice ni zavarovana, se pokojnina izplačuje od prvega dne naslednjega meseca po vložitvi zahteve.

V tretjem odstavku tega člena je določena izjema za izplačevanje vdovi, vdovcu ali drugemu družinskemu članu, ki je uveljavil pravico do vdovske oziroma družinske pokojnine. V tem primeru se pokojnina izplačuje od prvega dne naslednjega meseca po prenehanju izplačevanja starostne ali invalidske pokojnine umrlemu oziroma od prvega naslednjega dne po vložitvi zahteve.

**K 112. členu (izplačilo v primeru spremembe števila souživalcev družinske pokojnine)**

Sprememba števila upravičencev tako do družinske pokojnine kot tudi do vdovske pokojnine vedno vpliva na ponovno odmero družinske pokojnine.

Upravičencem na novo odmerjena pokojnina pripada od dneva, od katerega nekomu od njih preneha pravica od pokojnine.

**K 113. členu (razlogi za prenehanje pravice do vdovske ali družinske pokojnine)**

S sklenitvijo nove zakonske zveze pred dopolnitvijo minimalne starosti za pridobitev pravice do predčasne pokojnine, vdova ali vdovec izgubi pravico do vdovske pokojnine, razen v primeru pridobitve te pravice na podlagi popoln nezmožnosti za delo.

Sklenitev nove zakonske zveze iz prejšnjega odstavka je izenačena tudi zunajzakonska skupnost.

Na izgubo pravice otroka do družinske pokojnine vpliva sklenitev zakonske zveze, pri čemer pa ni pomembno, kdaj je bila ta zakonska zveza sklenjena. Izjema od tega splošnega načela velja za otroka oziroma upravičenca do družinske pokojnine, ki se šolala, sklene zakonsko zvezo z osebo, ki se šola, ob pogoju, da noben od njiju ni vključen v obvezno zavarovanje. Sklenitev zakonske zveze tudi ni razlog za prenehanje pravice do družinske pokojnine, če je otrok pridobil pravico zaradi popolne nezmožnosti za delo.

**K 114. členu (ponovna pridobitev pravice do vdovske pokojnine)**

Vdovi oziroma vdovcu oživi pravica do vdovske pokojnine, ki jo izgubil zaradi sklenitve nove zakonske zveze, in sicer ob pogoju, da je nova zakonska zveza prenehala in po zakoncu iz nove zakonske zveze ni pridobil pravice do vdovske pokojnine. Prav tako pridobi vdova oziroma vdovec ponovno pravico do vdovske pokojnine, če ob prenehanju zakonske zveze izpolnjuje pogoje starosti oziroma, če takrat še skrbi za zavarovančevega otroka.

**K 115. členu (omejitev pridobitve vdovske ali družinske pokojnine)**

Družinski član, ki sicer izpolnjuje pogoje za pridobitev pravice do vdovske ali družinske pokojnine, te pravice ne more pridobiti, če je bil obsojen za naklepno kaznivo dejanje uboja zavarovanca. Naklep se ugotavlja na podlagi pravnomočne sodbe.

**K 116. členu (ponovni vstop v zavarovanje)**

Če začne uživalec (starostne, predčasne, vdovske, družinske, delne) pokojnine ponovno delati oziroma opravljati dejavnost, in sicer v obsegu, ki ustreza polnemu delovnemu času, in ki je posledica vključitve v obvezno zavarovanje, ni več upravičen do izplačila pokojnine, dokler ima status zavarovanca iz 14., 15., 16. in 17. člena tega zakona.

Lastnost zavarovanca pridobi iz 17. člena tega zakona le zavarovanec, ki na dan pridobitve lastnosti zavarovanca, ni starejši od 63 let in če tudi njegov dohodek iz ponovnega zavarovanja iz naslova osnovne kmetijske in osnovne gozdarske dejavnosti dosega ali presega cenzus iz prvega odstavka 17. člena tega zakona, pod pogojem, da kmetija nima drugih dohodkov iz kmetijske dejavnosti.

Sočasen status uživalca pokojnine in zavarovanca je tako dovoljen v primeru, če zavarovanec dela oziroma opravlja dejavnost, v sorazmernem delu polnega delovnega oziroma zavarovalnega časa, in sicer najmanj štiri ure dnevno oz. 20 ur tedensko zavarovanci iz 14. člena tega zakona ter zavarovanci iz 15. do 17. člena tega zakona najmanj s polovico polnega zavarovalnega časa. V tem primeru se zavarovancu izplačuje sorazmerni del pokojnine, določen v višini iz drugega odstavka 116. člena tega zakona.

Ves čas opravljanja dela lahko zavarovanec po lastni volji izbira in spreminja obseg opravljanja dela oziroma dejavnosti in s tem zahteva spremembo obsega sorazmernega dela

Uživalec invalidske pokojnine izgubi pravico do pokojnine, če začne ponovno delati ali opravljati dejavnost v obsegu, ki ima za posledice obvezno vključitev v zavarovanje.

Uživalcu pokojnine iz tega člena, ki v tujini začne ponovno delati oziroma opravljati dejavnost in je na tej podlagi v tujini vključen v obvezno pokojninsko zavarovanje, se pokojnina preneha izplačevati z dnem začetka opravljanja dela oziroma dejavnosti.

**K 117. členu (ponovna odmera pokojnine)**

Če se zavarovanec po izpolnitvi pogojev za upokojitev reaktivira oziroma ponovno vstopi v zavarovanje, lahko zahteva ponovno odmero pokojnine. Pri ponovni odmeri se mu upoštevata tako nova pokojninska doba kot tudi nova plača oziroma zavarovalna osnova.

Zavarovanec pa lahko namesto ponovne odmere zahteva odstotno povečanje pokojnine na podlagi novega obdobja zavarovalne dobe, dosežene v času ponovne vključitve v zavarovanje.

Pri ponovni odmeri oziroma odstotnem povečanju pokojnine se opravi enako, kot se opravi odmera pokojnine, s to razliko, da se namesto dejanske starosti ob upokojitvi upošteva za toliko časa nižjo starost, za kolikor je tak zavarovanec prejemal pokojnino.

Zavarovancu pripada na novo odmerjena pokojnina od prvega dne naslednjega meseca po vložitvi zahteve.

**K 118. členu (odstotno povečanje pokojnine)**

Pokojninska doba, ki se naknadno prizna uživalcu pokojnine, lahko vpliva le na odstotno povečanje že uveljavljene pokojnine. Odstotno povečanje pokojnine pripada zavarovancu od prvega dne naslednjega meseca po vložitvi zahteve. Prvi in drugi odstavek tega člena se smiselno uporabljata tudi za odmero nadomestil iz invalidskega zavarovanja.

**K 119. členu (obveščanje o spremembah)**

V tem členu so opredeljene obveznosti dajalcev podatkov, ki so pomembni za izplačevanje pravic. Tako so uživalci pravic, upravičenci, delodajalci ali drugi dajalci podatkov dolžni zavodu sporočiti vse podatke, ki vplivajo na obseg ali izplačevanje pravic, in sicer v osmih dneh od nastanka okoliščin ali njihovih sprememb.

Zavodu mora upravljavec matičnih knjig v osmih dneh posredovati obvestilo o smrti zavarovanca oziroma uživalca pravice.

**K 120. členu (izplačevanje v tujino)**

Izplačilo pokojnine v tujino v primeru, ko se tuj državljan preseli v tujino za stalno, je možno v dveh primerih, in sicer, če je s to državo sklenjena mednarodna pogodba ali če ta država priznava takšno pravico državljanom Republike Slovenije.

Državljanu Republike Slovenije, ki je uživalec pravic, in ki se za stalno izseli, se pokojnina lahko izplačuje v tujino v vsakem primeru.

Uživalec pokojnine, ki se mu pokojnina izplačuje v tujino, mora zavodu v vsakem koledarskem letu najmanj enkrat letno posredovati uradno potrdilo o živetju.

Posledica neizpolnitve te obveznosti je ustavitev izplačila pokojnine.

**K 121. členu (izplačevanje nadomestil iz invalidskega zavarovanja)**

Ta člen ureja izplačevanje denarnih nadomestil iz invalidskega zavarovanja, ki jih zavarovanec prejema poleg plače ali kot samostojne dajatve iz invalidskega zavarovanja. Vsa nadomestila iz invalidskega zavarovanja se izplačujejo za dneve dela in za druge dneve, za katere imajo po posebnih predpisih zavarovanci pravico do nadomestila za čas odsotnosti z dela.

Drugi odstavek tega člena opredeljuje, da se nadomestilo za čas poklicne rehabilitacije ne izplačuje v času, ko zavarovanec uživa pravico do starševskega dodatka po predpisih, ki urejajo starševstvo.

**K 122. členu (izplačevanje delnega nadomestila)**

V prvem odstavku tega člena je določen začetek in trajanje izplačevanja delnega nadomestila. Splošno pravilo je, da se prične delno nadomestilo izplačevati, ko zavarovanec, na podlagi priznane pravice do dela s krajšim delovnim časom od polnega, prične opravljati delo, ki ustreza njegovi delovni zmožnosti oziroma, ko samozaposleni zavarovanec prične opravljati dejavnost, ki ustreza njegovi preostali delovni zmožnosti. Delno nadomestilo se izplačuje tako dolgo, dokler to delo zavarovanec opravlja.

Skladno s predpisi, ki urejajo delovna razmerja se za pričetek dela iz prejšnjega odstavka šteje dan nastopa dela, ki je dogovorjen v novi pogodbe o zaposlitvi s krajšim delovnim časom od polnega, ki jo zavarovanec sklene z delodajalcem za delovno mesto, ki ustreza zavarovančevi preostali delovni zmožnosti. V kolikor dan nastopa dela ni določen v pogodbi o zaposlitvi, se šteje kot dan nastopa dela, dan podpisa pogodbe.

Z dnem nastopa dela skladno s prejšnjim odstavkom se izplačuje tudi delno nadomestilo v primeru, ko je zavarovanec premeščen na drugo delovno mesto, ker ni več zmožen za delo, na katerega je bil razporejen.

Zavarovancu III. kategorije invalidnosti, ki je prejemal delno nadomestilo in brez lastne volje ali krivde izgubil delo, se delno nadomestilo, povečano za 40% izplačuje od naslednjega dne po izteku pravice iz zavarovanja za primer brezposelnosti.

Zavarovancu III. kategorije invalidnosti, ki je prejemal delno nadomestilo in ki je z lastno voljo ali krivdo izgubil delo, se delno nadomestilo zmanjšano za 30%, izplačuje od prvega naslednjega dne po prenehanju delovnega razmerja oziroma zavarovanja, dokler se zavarovanec ponovno ne vključi v obvezno zavarovanje.

**K 123. členu (izplačevanje nadomestila iz invalidskega zavarovanja brezposelnim zavarovancem)**

V tem členu je opredeljeno izplačevanje nadomestil iz invalidskega zavarovanja brezposelnim zavarovancem.

Brezposelnemu zavarovancu, ki pridobi pravico do delnega nadomestila in nadomestila iz invalidskega zavarovanja, se jim pravice pričnejo izplačevati šele z naslednjim dnem po prenehanju izplačevanja denarnega nadomestila za primer brezposelnosti.

Osebe, ki so vključene v pasivno zavarovanje, in ki pridobijo pravico do delnega nadomestila in nadomestila iz invalidskega zavarovanja, se izplačujejo pravice od prvega dne naslednjega meseca po vložitvi zahteve za priznanje pravic iz invalidskega zavarovanja, vendar največ od nastanka invalidnosti.

Ureditev izplačevanja delnega nadomestila in nadomestil iz invalidskega zavarovanja se smiselno uporablja tudi za zavarovance delovne invalide, ki jim je bila odpovedana pogodba o zaposlitvi.

**K 124. členu (izplačevanje nadomestila za invalidnost)**

V primeru, ko zavarovancu preneha delovno razmerje neodvisno od njegove volje ali krivde, se nadomestilo za invalidnost izplačuje od naslednjega dne po izteku pravice iz zavarovanja za primer brezposelnosti.

V primeru, ko zavarovanec prekine delovno razmerje po lastni volji ali krivdi, se nadomestilo za invalidnost izplačuje od dneva prenehanja delovnega razmerja oziroma obveznega zavarovanja

Nadomestilo za invalidnost se zavarovancu, ki se je zaposlil na drugem delovnem mestu, izplačuje od dneva nastopa dela, ki je dogovorjen v novi pogodbe o zaposlitvi, ki ustreza zavarovančevi delovni zmožnosti.

Če zavarovanec iz 15. ,16. in 17. člena ni več zmožen opravljati dejavnosti tako, da je pri njem podana III. kategorija invalidnosti in je zmožen za drugo delo z omejitvami, je pogoj za izplačevanje nadomestila za invalidnost odjava dejavnosti.

**K 125. členu (izplačevanje nadomestil iz invalidskega zavarovanja zavarovancev, ki jim je delovno razmerje prenehalo)**

Delno nadomestilo in nadomestilo za invalidnost se zavarovancu, ki je izgubil zaposlitev brez lastne volje ali krivde, brezposelnemu zavarovancu ter osebi, ki ni vključena v zavarovanje, a izpolnjuje pogoj pokojninske dobe za pridobitev pravic iz invalidskega zavarovanja, izplačujeta za čas, ko je zavarovanec prijavljen na zavodu za zaposlovanje in izpolnjuje obveznosti po predpisih, ki urejajo trg dela.

**K 126. členu (trajanje pravic na podlagi invalidnosti)**

Pravice, pridobljene na podlagi invalidnosti, trajajo toliko časa, dokler traja stanje invalidnosti in preostale delovne zmožnosti.

V kolikor nastanejo v stanju invalidnosti spremembe, zaradi katerih določena pravica preneha ali se spremeni, ta pravica preneha ali se spremeni od prvega dne naslednjega meseca po nastanku spremembe.

V tretjem odstavku tega člena je določeno varovalo za zavarovance, ki je so uživalci invalidske pokojnine in uživalci nadomestil iz invalidskega zavarovanja, da ne bi le-ti ostali brez sredstev za preživljanje v primeru, ko invalidska komisija na novo oceni invalidnost in ta oseba nima več pravice iz invalidskega zavarovanja. Tako zavarovanec obdrži te pravice, dokler mu zavod za zaposlovanje ne priskrbi ustrezne zaposlitve, ob pogoju, da se zavarovanec prijavi pri zavodu za zaposlovanje in izpolnjuje vse obveznosti po predpisih, ki urejajo trg dela.

Uživalec nadomestila iz invalidskega zavarovanja, ki se zaposli za krajši delovni čas od delovnega časa, ki ustreza njegovi preostali delovni zmožnosti, obdrži nadomestilo tudi po zaposlitvi, in sicer v sorazmernem delu, ki znaša:

– 12,5 %, ko dela uživalec 1 uro na dan,

– 25 %, ko dela uživalec 2 uri na dan,

– 37,5 %, ko dela uživalec 3 ure na dan,

– 50 %, ko dela uživalec 4 ure na dan,

– 62,5 %, ko dela uživalec 5 ur na dan,

– 75 %, ko dela uživalec 6 ur na dan,

– 87,5 %, ko dela uživalec 7 ur na dan.

Zavarovancu s preostalo delovno zmožnostjo se preneha izplačevati pravica do nadomestila iz invalidskega zavarovanja, v primeru če ni v delovnem razmerju ali ni obvezno zavarovan na podlagi tega zakona in ni na poklicni rehabilitaciji z dnem, ko izpolni pogoje za priznanje pravice starostne pokojnine.

**K 127. členu (izplačevanje prejemkov iz invalidskega zavarovanja uživalcem, ki ne pridejo na kontrolni pregled)**

Sprememba izplačevanja prejemkov iz invalidskega zavarovanja v primeru, ko uživalci ne pridejo na kontrolni pregled, je potrebna iz razloga, saj so bili kontrolni pregledi pri postopku uveljavljanja pravic iz invalidskega zavarovanja predvideni le v zvezi ugotavljanja stanja invalidnosti, ne pa tudi v zvezi dodatkom za pomoč in postrežbo. Druge spremembe tega člena se nanašajo na primere, ko se zavarovanec ne odzove pravočasno na odrejeni kontrolni pregled.

V praksi izvajanja kontrolnih pregledov uživalcev pravic iz invalidskega zavarovanja se dogaja, da se zavarovanec zglasi na kontrolni pregled, vendar brez zahtevane novejše medicinske dokumentacije o zdravljenju glavne bolezni po zadnji oceni delovne zmožnosti invalidske komisije. Zato je potrebno tudi to urediti enako, kot če zavarovanec ne pride na pregled, ki ga določi izvedenski organ Zavoda**.**

Uživalcu se tako ne izplača zapadli prejemek iz invalidskega zavarovanja oziroma dodatek za pomoč in postrežbo, v kolikor v določenem roku ne predloži zahtevane medicinske dokumentacije o zdravljenju glavne bolezni po zadnji oceni invalidske komisije. Prav tako se uživalcu ne izplača prejemek v primeru, ko brez upravičenega razloga ne pride na pregled, na katerem naj bi se znova ugotovilo stanje invalidnosti oziroma obseg potrebe po stalni pomoči in postrežbi.

V kolikor se zavarovancu zadrži izplačilo po prejšnjem odstavku zadržani mesečni, se mu le-ti lahko izplačajo, če v določenem roku predloži zahtevano medicinsko dokumentacijo o zdravljenju glavne bolezni po zadnji oceni invalidske komisije oziroma, če pride na pregled, v enem mesecu od dneva, ki je bil določen za pregled.

Uživalcu, se zapadli prejemki ne izplačajo v primeru, ko po preteku enega meseca od dneva roka ne predloži zahtevane medicinske dokumentacije oziroma v primeru, če pride na pregled po preteku enega meseca od dneva, ki je bil za to določen. Novi prejemki, pridobljeni iz invalidskega zavarovanja in dodatek za pomoč in postrežbo se mu lahko izplačajo od prvega dne naslednjega meseca po tem, ko je po predložitvi zahtevane medicinske dokumentacije opravil kontrolni pregled.

**K 128. členu (pridobitev pravice, pričetek izplačevanja dodatka za pomoč in postrežbo ter neizplačilo v primeru tujine)**

Pravica do dodatka za pomoč in postrežbo gre zavarovancu od dne, ko je nastala potreba po pomoči in postrežbi in traja, dokler je takšna potreba podana. Upravičenec pridobi to pravico z dnem izpolnitve pogojev, datum začetka izplačevanja pa je odvisen od datuma vložitve zahteve za njeno priznanje, in sicer se izplačuje od dneva nastanka potrebe, vendar največ od prvega naslednjega dne po vložitvi zahteve.

Enako velja tudi za zavarovanca, ki je sklenil delovno razmerje kot slep ali je oslepel v času zavarovanja, kar pomeni, da mu dodatek pripada od sklenitve delovnega razmerja oziroma od nastanka zavarovalnega primera, vendar se izplača največ od prvega dne po vložitvi zahteve.

Ureditev iz prejšnjega odstavka se smiselno uporabljajo tudi za nepokretne zavarovance, ki jim je po tem zakonu zagotovljen dodatek za pomoč in postrežbo. Enako ureditev velja tudi upravičence do dodatka, ki so kot slepe osebe zdravstveno zavarovane po drugem zavarovancu zavoda ali uživalca pokojnine, kjer se dodatek izplačuje le za naprej, od prvega dne po vložitvi.

Upravičenec do dodatka je dolžan sporočiti zavodu vse spremembe, ki vplivajo na višino oziroma obseg pravice do dodatka za pomoč in postrežbo. Le-te pa učinkujejo od prvega dne naslednjega meseca po nastanku spremembe, vendar se novi znesek izplača največod prvega dne naslednjega meseca po vložitvi zahteve.

Dodatek za pomoč in postrežbo se upravičencu preneha izplačevati za obdobje, ki ga je preživel v bolnišnici ali v kakšnem drugem stacionarnem zavodu, in sicer za čas nad šest mesecev takšne oskrbe.

Upravičencu do dodatka za pomoč in postrežbo se v času, ko stalno prebiva v tujini, ne glede na to, ali ima v Republiki Sloveniji dovoljenje za stalno ali začasno prebivanje, ta dajatev ne izplačuje.

Dodatek za pomoč in postrežbo se odmeri v mesečnih zneskih in se izplačuje za nazaj.

Če zavod dodatka ne more izplačati, ker upravičenec ni priskrbel potrebnih podatkov za realizacijo nakazila, začne teči zastaralni rok. Zapadli mesečni zneski se lahko izplačajo največ za tri leta nazaj.

**K 129. členu (pokojninska doba)**

Pokojninska doba je eden izmed pogojev za pridobitev pravic iz pokojninskega in invalidskega zavarovanja in je sočasno tudi element za odmero pokojnine. Pokojninska doba je zavarovalna doba (obdobje, ko je bil zavarovanec vključen v obvezno ali prostovoljno pokojninsko in invalidsko zavarovanje ter obdobja, za katera so bili plačani prispevki) in posebna doba (obdobja, ki se v skladu z zakonom štejejo v pokojninsko dobo ne glede na plačilo prispevkov). Prav tako se v pokojninsko dobo všteva čas, prebit v obveznem zavarovanju do uveljavitve tega zakona, čas vštet v pokojninsko dobo po prejšnjih predpisih in čas, dopolnjen do 31. 12. 1999, ki se po predpisih veljavnih do tega dne, všteva državljanu Republike Slovenije v pokojninsko dobo.

V pokojninsko dobo se všteva tudi čas, ko je bil zavarovanec prijavljen pri zavodu za zaposlovanje kot iskalec zaposlitve in je v tem času prejemal denarno nadomestilo oziroma čas, ko zavod za zaposlovanje osebi plačuje prispevke za pokojninsko in invalidsko zavarovanje do izpolnitve pogojev za priznanje pravice do pokojnine.

**K 130. členu (zavarovalna doba)**

Praviloma se v zavarovalno dobo všteva čas, ki ga je zavarovanec prebil v obveznem zavarovanju s polnim delovnim časom. Vprašanje ali določen delavec dela s polnim delovnim časom se ugotavlja skladno z delovnopravno zakonodajo.

Če zavarovanec dela s krajšim delovnim časom od polnega kot invalid s pravico do delnega nadomestila po tem zakonu oziroma kot zavarovanec po predpisih o starševstvu, se ta čas šteje kot polni delovni čas. Kot polni delovni čas se šteje tudi čas, ki ga prebije v obveznem zavarovanju s krajšim delovnim časom od polnega delovni invalid s pravico do delnega nadomestila po tem zakonu oziroma s pravico do nadomestila zaradi dela s skrajšanim delovnim časom ali delne invalidske pokojnine po predpisih, ki so veljali do uveljavitve tega zakona, in zavarovanec, ki je pravico do dela s krajšim delovnim časom pridobil zaradi varstva in nega svojega otroka po predpisih o delovnih razmerjih, veljavnih do 31.12.2002.

Čas, prebit v delovnem razmerju s krajšim delovnim časom od polnega, se šteje v zavarovalno dobo tako, da ustreza seštetemu skupnemu številu ur takšnega dela v posameznem letu, nato pa se preračunana na polni delovni čas.

Na enak način se v zavarovalno dobo šteje tudi čas, prebit v zavarovanju pri večih delodajalcih.

V petem do dvanajstem odstavku tega člena je opredeljeno način vštevanja v zavarovalno dobo obdobij, ki jih je pridobil zavarovanec iz 18. člena tega zakona.

V zavarovalno dobo se šteje obdobje, ki jih je prejel zavarovanec v okviru kakšnega drugega pravnega razmerja, ko je opravljal delo, in sicer, na podlagi ugotovljenega skupnega letnega zneska vseh prejemkov iz drugih pravnih razmerij,

Način ugotavljanja trajanja zavarovalne dobe je določen tako, da se prizna po en mesec zavarovalne dobe za vsakih doseženih 60% povprečne mesečne plače iz leta, za katero se izračun izvede, vendar največ 12 mesecev za posamezno koledarsko leto.

V primeru, da zavarovanec iz 18. člena tega zakona v koledarskem letu, za katero se izračun izvede, ni dopolnil 12 mesecev zavarovalne dobe z zavarovanjem na drugi podlagi, se obdobje zavarovanja začne s prvim naslednjim dnem po prenehanju zavarovanja na drugi podlagi oziroma s prvim dnem, ko je bil zavarovanec zavarovan na drugi podlagi z manj kot polnim delovnim oziroma zavarovalnim časom.

Če je bil zavarovanec iz 18. člena tega zakona v letu, za katero se izračun izvede, že zavarovan z manj kot polnim delovnim oziroma zavarovalnim časom, se trajanje zavarovalne dobe izračuna do polnega zavarovalnega časa, prejeti zneski plačil iz drugih pravnih razmerij pa se upoštevajo za izračun pokojninske osnove v celoti, če so od njih plačani prispevki.

Če zavarovanec iz 18. člena tega zakona v letu, za katero se izračun izvede, ni dopolnil 12 mesecev zavarovalne dobe, se trajanje zavarovalne dobe izračuna do dopolnitve 12 mesecev zavarovanja.

V primeru, da je bil zavarovanec v letu, za katero se izračun izvede, že zavarovan s polnim delovnim oziroma zavarovalnim časom, se trajanje zavarovalne dobe ne izračunava, prejeti zneski plačil iz drugih pravnih razmerij pa se upoštevajo za izračun pokojninske osnove v celoti, če so od njih plačani prispevki.

Uživalcem pokojnin, ki opravljajo delo iz 18. člena tega zakona in je uživalec pokojnine, se trajanje zavarovalne dobe ne izračunava in se zneski plačil ne glede na plačilo prispevkov ne upoštevajo za izračun pokojninske osnove.

**K 131. členu (čas zunaj delovnega razmerja, ki se šteje v zavarovalno dobo)**

Poleg časa, prebitega v obveznem zavarovanju, se v zavarovalno dobo štejejo nekatera obdobja izven delovnega razmerja, Ta obdobja so:

* obdobje poklicne rehabilitacije zavarovanca s preostalo delovno zmožnostjo;
* obdobje poklicne rehabilitacije vojaškega invalida, slepega, gluhega in naglušnega, obolelega za distrofijo in sorodnimi mišičnimi in nevromišičnimi boleznimi, paraplegijo, cerebralno in otroško paralizo ter multiplo sklerozo, ekstrapiramidnimi obolenji ali civilnega invalida vojne, ne glede na to, ali je bil pred tem zavarovan;
* obdobje zadržanosti od dela zaradi začasne nezmožnosti za delo ali starševskega dopusta po prenehanju delovnega razmerja ali drugega razmerja, ki je bilo podlaga za pokojninsko in invalidsko zavarovanje, če je zavarovanec v tem času prejemal nadomestilo plače;
* obdobje, ko je duhovnik, redovnik, redovnica ali oseba v drugi verski skupnosti poklicno opravljala versko službo na območju Republike Slovenije in ji ni bilo omogočeno plačevati prispevkov za pokojninsko in invalidsko zavarovanje pred 1. januarjem 1983, pri čemer njeno delo tudi na drugi podlagi ni bilo šteto v pokojninsko dobo.

**K 132. členu (podaljšano zavarovanje)**

V primeru, če je bil zavarovanec med trajanjem delovnega razmerja brez pravice do nadomestila plače odsoten z dela ali udeležen v stavki, se ta čas lahko šteje v zavarovalno dobo, če je bil zanj plačan prispevek.

**K 133. členu (pogoj plačila prispevkov)**

Ta člen določa, da se samo obdobja zavarovanja, za katerega so bili plačani predpisani prispevki, lahko štejejo v zavarovalno dobo. V primeru, če prispevki niso plačani v celoti, se v pokojninsko dobo upošteva le sorazmerni del zavarovalne dobe.

**K 134. členu (upoštevanje obdobij, za katera so bili obračunani prispevki, v zavarovalno dobo)**

Prav tako se ne glede na določbo prejšnjega odstavka, obdobja do 31. decembra 2010, v katerih je delodajalec obračunal prispevke za obvezno zavarovanje od zavarovančeve plače, vendar jih ni plačal, štejejo v pokojninsko dobo, in sicer ne glede na uspeh ukrepov za izterjavo plačila prispevkov.

**K 135. členu (računanje zavarovalne in pokojninske dobe)**

V tem členu je določen način računanja zavarovalne in pokojnine dobe, in sicer se zavarovalna doba šteje v koledarskih letih, mesecih in dnevih, pri tem pa se 30 dni šteje kot en mesec, 12 mesecev pa kot eno leto.

Razen izjemoma in v skladu z zakonom, se ista obdobja lahko štejejo v zavarovalno dobo le enkrat.

Pokojninska doba se upošteva na podlagi podatkov nosilca obveznega zavarovanja.

Če katera od obdobij niso evidentirana, se le-ta lahko upošteva samo, če se v postopku, ki velja za uveljavljanje pravic iz obveznega zavarovanja, ugotovi, da so podani pogoji za takšno upoštevanje.

**K 136. členu (dokup dobe)**

Dokupljena doba je posebno obdobje, v katerem zavarovanec ni bil vključen v obvezno ali prostovoljno zavarovanje, šteje pa se v zavarovalno dobo pod pogojem plačila prispevkov. Za izpolnitev pogojev za uveljavljanje pravic iz obveznega zavarovanja ali za ugodnejšo odmero pokojnine lahko zavarovanec oziroma uživalec pokojnine vedno dokupi do pet let zavarovalne dobe.

**K 137. členu** **(prišteta pokojninska doba za odmero pravic na podlagi invalidnosti)**

Prišteta doba je del obdobja med nastankom invalidnosti in določeno starostjo, ki se upošteva samo pri odmeri invalidske pokojnine kot fiktivna pokojninska doba. Tako se delovnemu invalidu, ki še ni dopolnil starosti 65 let, pomaga umetno ustvariti del pokojninske dobe, ki je zaradi nastanka invalidnosti ne bo mogel doseči.

Delovnemu invalidu, pri katerem je invalidnost nastopila pred dopolnjenim 60. letom starosti, predstavlja prišteto dobo:

– dve tretjini obdobja med datumom nastanka invalidnosti in datumom, pri katerem bi zavarovanec dopolnil 60 let starosti in

– ena polovica obdobja med datumom, pri katerem bi dopolnil starost 65 let in datumom, pri katerem bi dopolnil 60 let starosti.

Če je invalidnost nastopila po dopolnjenem 60. letu starosti, predstavlja prišteta doba eno polovico obdobja med datumom, pri katerem bi dopolnil starost 65 let in datumom nastanka invalidnosti.

**K 138. členu (prišteta doba za pridobitev in odmero pravic na podlagi osebnih okoliščin)**

Na podlagi tega člena se zavarovancem z osebnimi okoliščinami v zavarovalno dobo všteva prišteta doba v višini ene četrtine dobe dejanskega zavarovanja.

Prav tako se tem zavarovancem zniža zahtevana starost za pridobitev pravic, in sicer za toliko mesecev kolikor znaša prišteta doba iz prejšnjega odstavka.

**K 139. členu (nosilec informacijske službe)**

Zavod za pokojninsko in invalidsko zavarovanje Slovenije je nosilec informacijske službe za področje obveznega pokojninskega in invalidskega zavarovanja. Zavod pa je prav tako vključen v enoten informacijski sistem javne uprave v RS.

**K 140. členu (podatki matične evidence)**

Matična evidenca zavarovancev in uživalcev pravic iz pokojninskega in invalidskega zavarovanja (v nadaljnjem besedilu: matična evidenca) se ureja s posebnim zakonom in hrani vrsto podatkov, ki se upoštevajo pri uveljavljanju pravic ( npr. podatek o pokojninski dobi, plači itd.), ki so jih dolžne dajati in zagotavljati pravne in fizične osebe.

Zavod za zdravstveno zavarovanje opravlja prijavno-odjavno službo za pokojninsko in invalidsko zavarovanje, povračilo stroškov za vodenje prijavno-odjavne službe pa zavoda medsebojno uredita s pogodbo.

V 140. členu je tudi določeno, da mora Zavod na predlog, zavarovanca, ki je dopolnil zavarovalne dobe in mu manjka manj kot pet let do izpolnitve starostnega pogoja za izpolnitev pogojev za pridobitev pravice do starostne pokojnine, informativno obvestiti o višini pričakovane starostne oziroma predčasne pokojnine. Za izračun Zavod uporabi podatke s katerimi razpolaga na dan izračuna, pri izračunu pa navidezno upošteva, da je zavarovanec že dopolnil tudi starostni pogoj za upokojitev. Slednje pomeni, da se izračun opravi na podlagi plač zavarovanca in dopolnjene pokojninske dobe v trenutku priprave izračuna.

**K 141. členu (vrste prihodkov)**

Člen določa vire prihodkov pokojninske blagajne. Glavni vir še vedno predstavljajo prispevki zavarovancev in delodajalcev za pokojninsko in invalidsko zavarovanje ter delodajalcev za zavarovalno dobo s povečanjem..

Prihodke predstavljajo tudi prispevki za posebne primere zavarovanja in za dokup pokojninske dobe.

Poleg prispevkov med prihodke obveznega zavarovanja spadajo tudi prihodki od dividend, premoženja, obresti in ostali prihodki. Obvezno zavarovanje se financira tudi iz državnega proračuna, Kapitalske družbe pokojninskega in invalidskega zavarovanja in iz drugih virov .

**K 142. členu (vrste odhodkov)**

Odhodke iz obveznega zavarovanja predstavljajo pokojnine, nadomestila iz invalidskega zavarovanja in druge denarne dajatve na podlagi pridobljenih pravic, stroški poklicne rehabilitacije in stroški v zvezi s podajo izvedenskih mnenj v postopkih uveljavljanja pravic iz obveznega zavarovanja, prispevki za obvezno zdravstveno zavarovanje uživalcev pokojnin in uživalcev nadomestil iz invalidskega zavarovanja, stroški delovanja zavoda ter drugi odhodki.

**K 143. členu (določitev in obračun prispevkov)**

Osnove za plačilo prispevkov predstavljajo podlago, od katere se prispevki obračunajo in plačajo. Prispevki se ne plačujejo od nadomestil iz invalidskega zavarovanja. Zavezanci za plačilo prispevkov le-te plačujejo po prispevnih stopnjah, ki so določene v višini, ki omogoča izravnavo poslovanja zavoda tako, da se pričakovani odhodki pokrijejo s pričakovanimi prihodki. Prispevne stopnje oziroma višine prispevkov so zakonsko določene, razen za prispevke, ki so določeni za posebne primere zavarovanja.

**K 144. členu (osnove za osebe v delovnem razmerju)**

Osnova za plačilo prispevkov je za osebe v delovnem razmerju plača oziroma nadomestilo plače po predpisih, ki urejajo delovna razmerja ter vsi drugi prejemki iz delovnega razmerja, vključno z bonitetami ter povračili stroškov v zvezi z delom, izplačanimi v denarju, bonih ali v naravi pri domačem ali tujem delodajalcu. Posebna ureditev še vedno velja za detaširane delavce, ki prispevke plačujejo od plače, ki bi jo v RS prejeli za enako delo.

Ne glede na prejšnji odstavek, pa se v drugem odstavku taksativno določajo prejemki, od katerih se prispevki plačujejo, zaradi poenotenja s predpisi o prispevkih za socialno varnost kot so npr. zneski jubilejnih nagrad, odpravnine ob upokojitvi, zneski bonitet itd. V tretjem odstavku je določena najnižja osnova za obračun prispevkov za delavce v delovnem razmerju kot znesek 60 % povprečne plače.

**K 145. členu (osnove za samozaposlene, družbenike in kmete)**

Člen določa osnove, od katerih prispevke plačujejo samozaposleni, kmetje in družbeniki. Osnova za plačilo prispevkov je zavarovalna osnova, ki je določena v višini posameznikovega dobička, v katerem niso obračunani prispevki za obvezno zavarovanje ter znižanje in povečanje davčne osnove. Za dobiček se pri družbenikih, ki so poslovodne osebe štejejo vsi prejemki, prejeti za opravljanje poslovodne funkcije ter dividende in drugi dohodki, doseženi na podlagi lastniškega deleža.

Najnižjo zavarovalno osnovo za samozaposlene in kmete predstavlja znesek 60 % povprečne plače v primeru, če dobiček ne preseže zneska 60 % povprečne plače. Za družbenike, ki so hkrati poslovodne osebe, pa zavarovalna osnova ne sme biti nižja od zneska 90 % povprečne plače, če dobiček ne preseže zneska 90 % povprečne plače

Zavarovalna osnova za samozaposlene, družbenike in kmete se določa za obdobje od 1. februarja tekočega leta do 31. januarja prihodnjega leta, zavarovanci pa se razvrščajo glede na povprečno mesečno bruto plačo za preteklo leto na podlagi podatkov - iz obračuna akontacije dohodnine od dohodka iz dejavnosti oziroma odločbe o odmeri dohodnine oziroma obračuna davčnega odtegljaja oziroma obvestila o višini katastrskega dohodka za napoved za odmero dohodnine - za preteklo leto z upoštevanjem podatka o znesku obveznih prispevkov za obvezno zavarovanje, plačanih s strani države ter glede na podatke o povprečni plači za leto, na katero se nanaša dobiček, na podlagi katerega se določa zavarovalna osnova.

Višina prispevkov se določi od uvrstitve v zavarovalno osnovo do nove uvrstitve, vendar ne more biti nižja od najnižje osnove za plačilo prispevkov, določene za te zavarovance v četrtem odstavku tega člena, če za posameznega zavarovanca ni bila izdana odločba o odmeri dohodnine oziroma druga podlaga. Navedeni člen omogoča znižanje zavarovalne osnove enako kot do sedaj v primeru pričakovanega slabšega poslovanja zavarovanca.

Podrobnejše določbe o načinu in postopku za razvrščanje v zavarovalne osnove določi minister, pristojen za finance.

**K 146. členu (osnova za zavarovanje iz drugega pravnega razmerja)**

V osnovo za obračun in plačilo prispevkov od 1. januarja do 31. decembra tekočega leta se za zavarovance, ki opravljajo delo v okviru drugega pravnega razmerja, vštevajo vsi prejemki, ki jih zavarovanec prejme v okviru drugega pravnega razmerja od 1. januarja do 31. decembra preteklega leta.

Prispevki od osnov iz prejšnjega odstavka se plačujejo tudi za osebe, ki v okviru kakšnega drugega pravnega razmerja opravljajo delo, za katero prejemajo plačilo in so uživalci pokojnine.

**K 147. členu (osnova za zavarovanje po drugih predpisih)**

Ta določba taksativno določa osnove za plačilo prispevkov za vsako kategorijo zavarovancev iz 19. člena tega zakona, ki so v obvezno zavarovanje vključeni na podlagi drugih predpisov.

V prvem odstavku tega člena je določena tudi najnižja osnova za plačilo prispevka za zavarovance iz 19. člena tega zakona, ki je znesek 60 % povprečne plače.

**K 148. členu (osnova za prispevek za posebne primere zavarovanja)**

Prispevki za posebne primere zavarovanja se plačujejo po stopnji od osnov ali v pavšalnih zneskih, ki jih določi zavod.

**K 149. členu (osnova za zavarovance, ki se prostovoljno vključijo v obvezno zavarovanje)**

Zavarovanci iz 25. člena tega zakona, ki so prostovoljno vključeni v obvezno zavarovanje, si sami izberejo osnovo za plačilo prispevkov iz drugega odstavka 145. člena tega zakona, vendar najmanj od zneska 60 % povprečne plače.

**K 150. členu (osnova za plačilo prispevkov za podaljšano zavarovanje)**

Osnova za plačilo prispevkov za podaljšano zavarovanje iz 132. člena tega zakona je valorizirana zadnja zavarovančeva plača pred nastopom teh primerov, saj zavarovanec v tem času praviloma ne dobiva plačila za delo.

**K 151. členu (osnova za dokup dobe)**

Osnovo za dokup dobe predstavlja znesek povprečne plače zavarovanca iz koledarskega leta pred vložitvijo zahteve, povečane za odstotek porasta pokojnin do zadnjega dne v mesecu, v katerem je vložena zahteva za vštetje navedenih obdobij v zavarovalno dobo, ki pa ne more biti nižji od zneska v višini povprečne plače za predzadnji mesec pred mesecem, v katerem je vložena zahteva za vštetje navedenih obdobij v zavarovalno dobo. Slednje velja tudi v primeru, če zavarovanec v zadnjem koledarskem letu pred vložitvijo zahteve ni prejel plače za najmanj 6 mesecev oziroma če je plačeval prispevke od zavarovalne osnove.

**K 152. členu (zavezanci za plačilo prispevkov zavarovanca)**

Zavezanci za plačilo prispevkov zavarovancev za pokojninsko in invalidsko zavarovanje so največkrat zavarovanci sami. To so delavci v delovnih razmerjih, samozaposleni, družbeniki, ki so hkrati poslovodne osebe, kmetje in osebe, ki opravljajo delo v okviru drugega pravnega razmerja kot tudi osebe, ki so prostovoljno vključene v obvezno zavarovanje ter zavarovanci iz 19. člena tega zakona, ki so upravičeni do prejemkov po drugih predpisih. Zavezanci za plačilo prispevkov zavarovancev za pokojninsko in invalidsko zavarovanje so tudi osebe, ki v okviru drugega pravnega razmerja opravljajo delo za plačilo in niso zavarovane po 18. členu tega zakona.

Republika Slovenija je zavezana plačevati prispevke zavarovanca za osebe, ki dobivajo prejemke po drugih predpisih, in sicer za zavarovance iz naslova starševstva, za rejnice in za tiste, ki so na prostovoljnem služenju vojaškega roka in usposabljanju za zaščito.

Zavod za zaposlovanje je zavezanec za brezposelne zavarovance, ki imajo pravico do plačila prispevkov po predpisih, ki urejajo trg dela, delodajalci pa za zavarovance iz 132. člena tega zakona.

Člen v drugem odstavku določa izjemo v primerih, če se prispevki plačujejo od zneska 60 % povprečne plače, saj je v teh primerih za osebe v delovnem razmerju zavezanec za plačilo prispevka zavarovanca za del prispevka, ki odpade na plačo oziroma nadomestilo plače zavarovanec, delodajalec pa je zavezanec za del prispevka, ki odpade na razliko med zneskom 60 % povprečne plače in plačo oziroma nadomestilom plače.

V tretjem odstavku tega člena je opredeljena dolžnost, da so zavezanci za plačilo prispevka zavarovanca za dokup dobe zavarovanci sami.

**K 153. členu (zavezanci za plačilo prispevkov delodajalcev)**

Zavezanci za plačilo prispevkov delodajalcev za pokojninsko in invalidsko zavarovanje so največkrat delodajalci (za zavarovance iz prvega do četrtega odstavka 14. člena tega zakona in za zavarovance v primeru podaljšanja zavarovanja). Zavezanci za plačilo prispevkov delodajalcev za pokojninsko in invalidsko zavarovanje izplačevalci prejemkov – za zavarovance iz 18. člena tega zakona in za druge osebe, ki v okviru drugega pravnega razmerja v skladu z drugim odstavkom 18. člena tega zakona opravljajo delo za plačilo.

Zavezanci za plačilo prispevka delodajalca so tudi zavarovanci sami (državljani Republike Slovenije, zaposleni v tujini, samozaposlene osebe, družbeniki, ki so hkrati poslovodne osebe, kmetje, verski uslužbenci ter osebe, ki so prostovoljno vključene v obvezno zavarovanje). Zavod za zaposlovanje je zavezanec za plačilo prispevka delodajalca za zavarovance iz prvega odstavka 19. člena tega zakona, ki imajo to pravico po predpisih, ki urejajo trg dela, zavod za zdravstveno zavarovanje pa za zavarovance, ki jim ta zavod dolžan izplačevati nadomestilo plače za čas bolezni po predpisih, ki urejajo zdravstveno zavarovanje. Zavod za zdravstveno zavarovanje je zavezanec za plačilo prispevka delodajalca za zavarovance iz 19. člena tega zakona, ki imajo pravico do začasnega nadomestila po predpisih o zdravstvenem zavarovanju.

Republika Slovenija krije prispevke za zavarovance iz drugega, petega in sedmega odstavka 19. člena tega zakona, pristojna občina pa za družinske pomočnike.

Zavezanec za plačilo prispevka delodajalca za dokup dobe je zavarovanec sam.

**K 154. členu (zavezanci za plačilo prispevka za posebne primere zavarovanja)**

Zavezanci za plačilo prispevkov za posebne primere zavarovanja so pravne in fizične osebe, ki organizirajo usposabljanja oziroma dela in akcije, v katerih te osebe sodelujejo.

**K 155. členu (oprostitev prispevkov invalidskim podjetjem)**

Republika Slovenija je na podlagi posebnega zakona zavezanec za plačilo prispevkov za zaposlene delovne invalide v invalidskih podjetjih in zaposlitvenih centrih. Plačila so oproščeni tako delavci kot delodajalci.

**K 156. členu (zniževanje prispevkov delodajalcev za starejše delavce)**

Republika Slovenija je zavezanec za plačilo prispevka delodajalca v višini 30 % za zavarovance v delovnem razmerju iz prvega do četrtega odstavka 14. člena tega zakona, ki so dopolnili 60 let starosti, v višini 50 % pa za zavarovance v delovnem razmerju iz prvega do četrtega odstavka 14. člena tega zakona, ki izpolnjujejo starostni pogoj za pridobitev pravice do predčasne pokojnine po drugem odstavku 29. člena tega zakona.

**K 157. členu (plačevanje prispevkov)**

Člen določa končnega uporabnika pobranihprispevkov za obvezno zavarovanje. Zavod z zakonsko pravico do nadzora nad poslovnimi knjigami zavezancev za plačilo prispevkov izvaja kontrolo pravilnosti plačila prispevkov.

**K 158. členu (pobiranje prispevkov)**

Razen prispevka za dokup pokojninske dobe, pobira prispevke za obvezno zavarovanje Davčna uprava Republike Slovenije. Zakon, ki ureja davčni postopek ter zakon, ki ureja davčno službo, se uporabljata glede postopka, pobiranja prispevkov, pravic in obveznosti zavarovanca, varovanja podatkov in pristojnosti davčnega organa, razen, če ta zakon ne določa drugače.

**K 159. členu (naknadno plačilo prispevkov)**

V členu je določena osnova in način odmere prispevkov v primerih naknadnega plačila prispevkov. Tako je določeno, da se prispevki obračunajo po prispevnih stopnjah, veljavnih na dan plačila obveznosti v primerih, ko je obveznost plačila prispevkov ugotovljena za nazaj na podlagi sodbe sodišča.

Če se prispevki za nazaj plačujejo od plače ali nadomestila, je osnova za obračun prispevkov valorizirana mesečna plača iz obdobja, na katero se nanaša. Če podatkov o plači iz obdobja, na katero se nanaša, ni, se prispevki obračunajo od 60 % zneska povprečne plače iz tega obdobja, ki je povečan za pripadajoče valorizacije. Zavarovanci so zavezanci za plačilo prispevka zavarovanca, obračunanega brez povečanja v primeru, ko se prispevki plačujejo od določenih osnov, zavezanci za plačilo zneska povečanja prispevka zavarovanca pa so izplačevalci plač ali nadomestil. Zavezanci za plačilo prispevka delodajalca so izplačevalci plač ali nadomestil.

V primerih, ko se prispevki za nazaj obračunajo od zavarovalne osnove, se obračunajo od najnižje mesečne osnove za posamezno vrsto zavarovanja, veljavne v obdobju, na katero se prispevek nanaša, in se od te osnove povečajo na enak način, kot v primerih, ko se prispevki za nazaj plačujejo od plače oziroma nadomestila.

Člen določa tudi rok za plačilo prispevka, ki se naknadno plačuje, ter način izplačila in rok za plačilo prispevka za dokup dobe.

**K 160. členu (upoštevanje zavarovalnih osnov pri plačilu prispevkov za nazaj   
za izračun pokojninske osnove)**

Ko ni mogoče naknadno plačilo prispevkov po prejšnjem členu, 160. člen tega zakona določa upoštevanje zavarovalnih osnov pri plačilu prispevkov za nazaj za izračun pokojninske osnove. Tako je zavezanec dolžan plačati prispevke od najnižje mesečne osnove za posamezno vrsto zavarovanja, veljavne na dan plačila. Če so bili prispevki plačani od zavarovalnih osnov, veljavnih na dan plačila, se pri ugotavljanju pokojninske osnove upoštevajo najnižje mesečne osnove za posamezno vrsto zavarovanja, veljavne za obdobje, na katero se plačilo prispevkov nanaša, po predpisih, ki so v tem obdobju veljali.

**K 161. členu (obveznosti državnega proračuna)**

Republika Slovenija zagotavlja sredstva iz državnega proračuna za pokrivanje obveznosti obveznega zavarovanja, ki nastanejo zaradi priznavanja ali odmere pravic iz pokojninskega in invalidskega zavarovanja pod posebnimi pogoji oziroma zaradi izpada prispevkov. Osnove in način poračuna finančnih obveznosti ureja poseben zakon.

**K 162. členu (sofinanciranje iz državnega proračuna)**

Določba tega člena uzakonja jamstvo države v smislu sofinanciranja iz sredstev državnega proračuna oziroma iz drugih virov za pokrivanje razlike med tekočimi prihodki in odhodki zavoda. Ta določba je skladna z ustavno obveznostjo države, da skrbi za delovanje sistema obveznega zavarovanja. Zakon na ta način zagotavlja nemoteno delovanje sistema pokojninskega in invalidskega zavarovanja, zato ne more priti do tega, da se prejemki (dajatve) iz pokojninskega in invalidskega zavarovanja zaradi primanjkljaja sredstev na računih zavoda ne bi mogli izplačevati.

**K 163. členu (zagotavljanje likvidnosti zavoda)**

Država je dolžna zagotavljati likvidnost zavoda, zato besedilo tega člena določa, da Republika Slovenija iz državnega proračuna (kratkoročno) zagotovi zavodu potrebna sredstva v primeru, če mu primanjkuje likvidnih sredstev za sprotno izplačevanje pokojnin in drugih obveznosti.

**K 164. členu (vodenje denarnih sredstev zavoda)**

Zavod ima podračun, v okviru katerega se vodijo denarna sredstva za obvezno pokojninsko in invalidsko zavarovanje

**K 165. člen (finančni načrt zavoda)**

Finančni načrt, v katerem zavod opredeljuje svoje finančno poslovanje, je finančni akt zavoda, v katerem se opredeljuje prihodki in odhodki zavoda za posamezno koledarsko leto ali daljše proračunsko obdobje. Pri pripravi finančnega načrta mora zavod upoštevati zakon, ki ureja javne finance, in hkrati tudi izhodišča, ki so bila sprejeta za državni proračun.

Finančni načrt sprejema svet zavoda, soglasje k njemu pa mora podati tudi Vlada Republike Slovenije.

**K 166. členu (letno poročilo)**

Letno poročilo o poslovanju za prejšnje koledarsko leto mora zavod pripraviti v skladu s predpisi o računovodstvu in javnih financah.

**K 167. členu (premoženje zavoda)**

Zavod je nosilec pokojninskega in invalidskega zavarovanja z lastnostjo pravne osebe in razpolaga tudi z lastnim premoženjem. Določba tega člena definira oblike premoženja zavoda (nepremičnine, stvarnopravne in obligacijsko pravne pravice, delnice ali lastniški deleži, denar in ostala sredstva), na katerih ima zavod lastninsko pravico.

**K 168. členu (nastopanje zavoda v pravnem prometu)**

Različne oblike premoženja so povezane z možnostjo zavoda, da neomejeno nastopa v pravnem prometu in na ta način opravlja posle z namenom povečanja svojega premoženja.

V skladu s četrtim odstavkom tega člena ima zavod pravico ustanavljati gospodarske družbe, sklade, javne zavode in varstvene delavnice, namenjene usposabljanju in pospeševanju zaposlovanja delovnih invalidov. Ta določba daje zavodu formalno najširšo pravico do ustanavljanja drugih pravnih subjektov.

**K 169. členu (uveljavljanje pravic)**

Pri zavodu lahko na podlagi podanega zahtevka uveljavlja pravico iz pokojninskega in invalidskega zavarovanja oseba, ki je bila kdaj koli zavarovana pri zavodu oziroma ki je bila vključena v zavarovanje. To velja tudi v primeru, ko se je zavarovanec po prenehanju zavarovanja zavaroval v drugi državi, s katero je bil sklenjen sporazum o socialnem zavarovanju.

Pravice iz obveznega zavarovanja za primer invalidnosti in smrti, povzročene zaradi poškodbe pri delu ali poklicne bolezni, niso odvisne od dolžine dopolnjene pokojninske dobe, temveč je pomembno samo dejstvo, ali je bil zavarovanec ob nastanku invalidnosti vključen v zavarovanje.

Pravice za primer invalidnosti ali smrti zaradi poklicne bolezni lahko zavarovanec uveljavlja pri zavodu, čeprav v času, ko je bil ugotovljen obstoj poklicne bolezni, ni bil več obvezno zavarovan. Ugotovljena poklicna bolezen praviloma sega nazaj v preteklo obdobje.

Po določbah tega zakona se ugotavljajo pokojninska doba in plača ter druga dejstva, ki vplivajo na pridobitev in odmero pravice.

**K 170. členu (varstvo pravic)**

S pritožbo lahko zavarovanec izpodbija vsako odločbo, ki je bila izdana na območnih ali centralnih enotah zavoda. Pravico do pritožbe pa ima v postopku uveljavljanja pravic na podlagi invalidnosti poleg zavarovanca tudi delodajalec.

**K 171. členu (sodno varstvo)**

V kolikor stranka ni zadovoljna z odločitvami na prvi in drugi stopnji je po zakonu zagotovljeno tudi sodno varstvo pravic iz pokojninskega in invalidskega zavarovanja pred Delovnim in socialnim sodiščem, ki jo lahko zavarovanec uveljavi v roku 30 dni od vročitve odločbe, izdane na drugi stopnji. Pravico do sodnega varstva ima tudi delodajalec, in sicer v primeru, če je z dokončno odločbo zavoda odločeno o pravici zavarovanca na podlagi invalidnosti.

**K 172. členu (pristojnost za odločanje)**

V tem členu je opredeljena stvarna pristojnost. V skladu z navedenim členom je za odločanje o pravicah iz zavarovanja na prvi stopnji pristojna enota zavoda, na drugi stopnji pa odloča posebna enota na sedežu zavoda.

Odločbe iz prvega odstavka tega člena izdaja predstojnik pristojne enote zavoda.

Predstojniki enot, pristojnih za izdajo oziroma podpisovanje odločb, so po tem zakonu direktorji pristojnih enot zavoda in delavci, ki jih za to posebej pisno pooblasti generalni direktor zavoda.

**K 173. členu (revizija)**

Revizija je oblika notranjega nadzora izvajanja pokojninskega in invalidskega zavarovanja zavoda. Gre za posebno izredno pravno sredstvo, ki je namenjeno nadzoru zakonitosti. Njen smoter je v tem, da se odpravijo napake, ki so bile storjene v korist zavarovancev.

Odločba, s katero se na prvi stopnji prizna pravica po tem zakonu, se predloži v revizijo organu druge stopnje po načelu naključne izbire.

Revizija se opravi po uradni dolžnosti, zato zavarovanec nima vpliva na njen potek.

Revizija ne odloži izvršitve odločbe.

Če je bila zoper odločbo, izdano na prvi stopnji, ki je bila predložena v revizijo, vložena pritožba, se odloči o reviziji in pritožbi z isto odločbo.

**K 174. členu (učinek revizije)**

Pristojna enota na zavodu, mora opraviti revizijo v roku treh mesecev od dneva poteka roka za pritožbo. Če revizija v navedenem roku ni bila opravljena, se šteje, da je bilo izdani odločbi na prvi stopnji dano soglasje.

V postopku revizije pristojna enota na sedežu zavoda lahko odločba prve stopnje potrdi, če ugotovi, da niso bile kršene ne formalne in ne materialne določbe zakona. V kolikor pristojna enota ugotovi nasprotno, lahko odločbo spremeni, odpravi ali razveljavi.

Odločba izdana v revizijskem postopku lahko učinkuje šele s prvim dnem naslednjega meseca po izdaji revizijske odločbe.

V primeru, da je bila odločba v reviziji odpravljena ali razveljavljena, izda območna enota novo odločbo prve stopnje čim prej, najpozneje pa v 30. Za pravice po mednarodnih pogodbah pa v roku 60 dneh, in sicer od prejema odločbe o reviziji.

Novo odločbo mora biti ponovno predložena v revizijo, kjer se preizkusi, ali je nova odločba popravljena v skladu z razlogi, zaradi katerih je bila prejšnja odločba odpravljena ali razveljavljena.

K 175. člen (revizija izvedenskih mnenj)

V postopkih uveljavljanja pravic iz invalidskega zavarovanja se predvsem iz razloga enotnosti prakse izvedencev v revizijo predloži vsako pozitivno mnenje invalidske komisije prve stopnje o ugotovljeni invalidnosti I. kategorije, v ostalih primerih ugotovljene invalidnosti pa po načelu naključne izbire.

Revizijo izvedenskega menja opravi invalidska komisija druge stopnje, ki lahko izvedensko mnenje potrdi, spremeni ali vrne v ponovno obravnavo invalidski komisiji prve stopnje.

**K 176. členu (sodno varstvo v postopku revizije)**

Odločba, s katero je pristojna enota na sedežu zavoda v reviziji spremenila odločbo, izdano na prvi stopnji ima značaj drugostopenjske odločbe, zato je zoper tako odločbo zagotovljeno sodno varstvo.

Odločba o odpravi in razveljavitvi prvostopenjske odločbe se ne šteje za drugostopenjsko odločbo, zato zoper tako odločbo ni mogoče uveljavljati sodnega varstva. Enaki učinki so v primeru, ko je bila z odločbo na drugi stopnji, v reviziji, izdana na prvi stopnji hkrati razveljavljena ali odpravljena.

**K 177. členu (ugotavljanje lastnosti zavarovanca)**

V tem členu so opredeljene pravne podlage za ugotavljanje lastnosti zavarovanca pokojninskega in invalidskega zavarovanja, ki je pogoj za večino pravic, določenih s tem zakonom.

Ugotavljanje lastnosti zavarovanca je predpisano s posebnim zakonom, ki ureja matično evidenco o zavarovancih in uživalcih pravic iz pokojninskega in invalidskega zavarovanja.

Za zavarovance za posebne primere zavarovanja se lastnost zavarovanca ugotavlja takrat, ko nastane zavarovalni primer, na podlagi katerega pridobijo pravice iz obveznega zavarovanja.

Ugotavljanje lastnosti zavarovanca za zavarovance iz 18. člena tega zakona je opredeljeno tako, da se ugotavlja po preteku koledarskega leta, v katerem so bila plačila izplačana. Izjema od navedenega pravila, pa velja v primeru, ko nastane zavarovalni primer, na podlagi katerega se pridobijo pravice iz invalidskega zavarovanja in se lastnost zavarovanca ugotavlja ob nastanku tega zavarovalnega primera.

**K 178. členu (pričetek postopka za uveljavljanje pravic)**

Pravice iz pokojninskega in invalidskega zavarovanja so osebne pravice in jih tako lahko uveljavijo praviloma samo zavarovanci, razen v izjemnih primerih, ko to natančno določa zakon. Postopek za uveljavljanje pravice do vdovske ali družinske pokojnine pa na zahtevo vdove ali vdovca oziroma družinskega člana ali zakonitega zastopnika.

Izjema glede tega načela obstaja tudi v postopku uveljavljanja pravic iz invalidskega zavarovanja, kjer lahko se začne postopek tudi na predlog zavarovančevega osebnega zdravnika ali imenovanega zdravnika. Prav tako je v tem členu opredeljeno, da lahko postopek uveljavljanja pravic iz invalidskega zavarovanja ob soglasju osebnega zdravnika prične tudi pooblaščeni zdravnik.

Šteje se, da je postopek uveden, ko zavod prejme zavarovančevo oziroma upravičenčevo zahtevo za uveljavljanje pravice.

Posebnost v zvezi s postopki iz invalidskega zavarovanja je določena glede časa, kdaj je postopek uveden. In sicer je postopek uveden, ko zavod prejme zahtevo s popolno delovno dokumentacijo zavarovanca ter medicinsko dokumentacijo o zavarovančevem zdravstvenem stanju in o njegovi delovni zmožnosti.

Skladno z zakonom, ki ureja splošni upravni postopek, se zahteva za uvedbo postopka za uveljavljanje ali varstvo pravic lahko poda s pisno ali ustno na zapisnik pri katerikoli enoti zavoda.

**K 179. členu (trajanje postopka)**

V postopku uveljavljanja pravic iz obveznega zavarovanja, kjer je potrebna pridobiti izvedensko mnenje, zakon v tem členu določa, da mora pristojni organ zavoda izdati odločbo v roku štirih mesecih od dneva uvedbe postopka.

V roku iz prejšnjega odstavka tega člena se mora izdati tudi odločbo o pravicah iz pokojninskega in invalidskega zavarovanja z uporabo mednarodnih pogodb.

K 180. členu (akontacija)

Ker v postopkih odmere višine pokojnin in nadomestil v praksi včasih ni mogoče določiti njihove višine ali takoj dokončati postopka, zaradi kakšnega predhodnega vprašanja, se s predlagano ureditvijo vzpostavljajo pravne podlage za to, da lahko zavod tako pokojnino kot tudi denarno nadomestilo iz invalidskega zavarovanja določi kot akontacijo.

Akontacije se usklajujejo pod enakimi pogoji kot pokojnine.

Akontacija se izplačuje na podlagi naloga, ki ga izda pooblaščeni delavec zavoda.

**K 181. členu (izvedenski organi)**

Izvedenska mnenja o invalidnosti, potrebi po stalni pomoči in postrežbi ter o nezmožnosti za delo oziroma nezmožnosti za delo vdove ali vdovca oziroma drugih zavarovančevih družinskih članov, dajejo izvedenski organi zavoda. Njihova mnenja so v teh primerih obvezna in pristojni organ ne more odločati brez njih.

Izvedenski organi zavoda dajejo izvedenska mnenja tudi na zahtevo tujih nosilcev zavarovanja in drugih organov, skupnosti in oseb, če tako določajo mednarodne pogodbe.

V tretjem odstavku tega člena so natančno opredeljeni izvedenski organi zavoda. In sicer so to invalidske komisije, zdravniki posamezniki in druge strokovne institucije, ki jih imenuje pristojni organ zavoda – svet zavoda.

Invalidska komisija deluje praviloma v sestavi dveh članov – zdravnikov in enega člana – strokovnjaka s področja pokojninskega in invalidskega zavarovanja, varstva pri delu, organizacije dela, industrijske psihologije ali tehnologije oziroma drugega ustreznega področja. V postopku in pred izdajo izvedenskega mnenja ima v teh primerih pravico in dolžnost sodelovati tudi predstavnik delodajalca.

V postopkih pred invalidsko komisijo, ko je pri zavarovancu podana invalidnost II. ali III. kategorije, mora invalidska komisija podati izvedensko mnenje o obliki poklicne rehabilitacije na podlagi mnenja strokovne institucije.

V postopku ocenjevanja invalidnosti in preostale delovne zmožnosti morajo invalidske komisije sodelovati z drugimi strokovnimi institucijami, in sicer z namenom oblikovanja popolnega izvedenskega mnenja.

Zavod določi organizacijo in način delovanja invalidskih komisij ter drugih izvedenskih s splošnim aktom.

**K 182. členu (izvršljivost odločb)**

Odločbo, s katero je zavarovancu priznana pravica iz obveznega zavarovanja, izvrši zavod. Pritožba in revizija ne zadržita izvršitev odločbe oziroma začetka izplačevanja priznane dajatve.

Odločba, s katero se zavarovancu prizna pravica do poklicne rehabilitacije ali pravica do razporeditve, se izvrši, ko postane dokončna v upravnem postopku. Dokončna je vsaka določba druge stopnje in tudi prve stopnje, zoper katero ni bilo pritožbe ali je bila vložena prepozno.

Odločba o pravici do invalidske pokojnine postane izvršljiva z dnem, ko postane pravnomočna.

Odločbe o pravicah iz obveznega zavarovanja izvrši zavod, razen v primerih, ko je z zakonom določeno, da jih v določenem delu izvrši delodajalec ali zavod za zaposlovanje.

**K 183. členu** (**razveljavitev ali sprememba dokončne odločbe**)

Dokončno odločbo, s katero je bilo očitno napačno ugotovljeno dejansko stanje in s tem posledično kršene materialne določbe zakona ali podzakonskih aktov v škodo zavarovanca oziroma uživalca pravic ali zavoda, lahko razveljavi ali spremeni pristojna enota zavoda, ki je odločbo izdala. Ta odločba in odločba, izdana v obnovi postopka, učinkuje od prvega dne naslednjega meseca po dani zahtevi oziroma od prvega dne naslednjega meseca po izdaji odločbe, če je bil postopek uveden po uradni dolžnosti.

**K 184. členu (stroški postopka)**

Postopek za uveljavljanje in varstva pravic iz obveznega zavarovanja je načeloma brezplačen. Upravičenec ni dolžan plačati nobeni stroškov za takse.

V tem členu je opredeljena pravica do povrnitve potnih stroškov v zvezi z uveljavljanjem oziroma uživanjem pravic iz invalidskega zavarovanja. V zvezi s to pravico so upravičeni do potnih stroškov tisti zavarovanci, ki so napoteni ali poklicani s strani zavoda v drug kraj zaradi opravljanja zdravstvenih preiskav in podaje izvedenskega mnenja in v primeru, če jih zavod napoti v drug kraj zaradi poklicne rehabilitacije.

Zavarovancu se njegovi potnih stroški povrnejo na podlagi zahtevka, ki ga vloži pri pristojni območni službi zavoda. Za podrobnejše in natančnejše določitev stroškov daje zakon podlago za sprejem splošnega akta s strani zavoda.

**K 185. členu (organizacija zavoda)**

Zavod je kot nosilec in izvajalec obveznega zavarovanja v Republiki Sloveniji organiziran tako, da zagotavlja učinkovito upravljanje s sredstvi za izvajanje obveznega pokojninskega in invalidskega zavarovanja. Naloge, ki jih mora zavod opravljati so določene v zakonih, drugih predpisih, sklepih organa zavoda

**K 186. členu (svet zavoda)**

Besedilo člena določa, da je najvišji organ upravljanja zavoda svet zavoda. Svet je sestavljen iz 15 članov, ki so zastopani štiripartitno iz predstavnikov štirih interesnih skupin. Svet zavoda tako sestavljajo pet predstavnikov sindikatov (od katerih je en predstavnik organizacije delovnih invalidov), trije predstavniki delodajalcev, trije predstavniki Vlade Republike Slovenije ter trije predstavniki upokojencev in en predstavnik delavcev zavoda. V členu so primeroma navedene pristojnosti sveta, sicer pa spadajo v njegovo pristojnost vsa vprašanja iz obveznega zavarovanja, za katera ni izrecno določena pristojnost državnih organov.

Svet zavoda izmed svojih članov izvoli predsednika in namestnika predsednika. Mandat članov sveta, predsednika in njegovega namestnika, traja 4 leta. Po načelu možnosti enakopravne zastopanosti interesnih skupin, ki imajo funkcijo vodenja sveta, se predstavniki skupin na teh mestih izmenjujejo po načelu rotacije.

**K 187. členu (generalni direktor)**

Generalni direktor je individualni poslovodni organ zavoda, katerega naloge, pristojnosti in odgovornosti so natančneje opredeljene v statutu zavoda. Organizira in vodi delo ter poslovanje zavoda, predstavlja in zastopa zavod in je pri tem odgovoren za zakonitost dela zavoda. Imenuje ga svet zavoda, soglasje k imenovanju pa daje Vlada Republike Slovenije.

**K 188. členu (statut)**

Zavod ima statut, ki je akt organizacijske narave. Sprejema ga svet zavoda, soglasje k njemu pa daje Vlada Republike Slovenije. Področje statutarnega urejanja je omejeno predvsem na vprašanja, ki se nanašajo na organizacijo, način konstituiranja, delovanja in pristojnosti delovanja organa upravljanja ter na določanje načina imenovanja in izvolitve članov sveta in njihovega predsednika in namestnika. Ureja tudi organizacijo službe zavoda in položaj delavcev zavoda ter druga, za zavod pomembna vprašanja.

**K 189. členu (nadzor)**

V tem členu je konkretno opredeljena nadzorna funkcija nad zakonitostjo dela ter namembnostjo rabe sredstev v zavodu, ki jo izvaja minister, pristojen za delo. Člen določa postopke in način izvajanja funkcije nadzora. V skladu s tem členom ima zavod dolžnost, da vabi ministra, pristojnega za delo, na vse seje sveta zavoda, minister pa ima v določenih primerih pravico zadržati odločitve, ki jih sprejme svet zavoda. Zavod nad svojim delom sam izvaja strokovni nadzor.

**K 190. členu (odgovornost posameznika za škodo zavodu)**

V prvem odstavku tega člena je opredeljena subjektivna odgovornost povzročitelja. Zavod ima pravico zahtevati povrnitev povzročene škode s strani tistega, ki je namenoma ali iz malomarnosti povzročil invalidnost, potrebo po tuji pomoči in postrežbi ali smrt zavarovanca.

V drugem odstavku tega člena je opredeljena objektivna odgovornost delodajalca, in sicer za škodo, ki jo povzroči delavec pri delu ali v zvezi z delom.

Ne glede na objektivno odgovornost delodajalca lahko zavod izterja povrnitev povzročene škode neposredno tudi od osebe, ki je s kaznivim dejanjem povzročila invalidnost, potrebo po tuji pomoči in postrežbi ali smrt zavarovanca s kaznivim dejanjem.

Znesek odškodnine, ki jo lahko zavod zahteva od fizične osebe, je določen kot najnižji in najvišji znesek odškodnine pri zavodu.

**K 191. členu (odgovornost delodajalca za škodo zavodu)**

Če se je pri delodajalcu pripetila delovna nesreča, zaradi katere je pri zavarovancu nastala invalidnost, potreba po tuji pomoči in postrežbi ali smrt, in pristojni organ ugotovi, da so bili pri delodajalcu kršeni predpisi o varnosti in zdravju pri delu, lahko zavod zahteva povrnitev škode.

Zavod lahko zahteva povrnitev škode, če delodajalec ni opravil predpisanega zdravstvenega pregleda za osebo, ki zdravstveno ni bila zmožna za opravljanje določenih del oziroma nalog, kar se je ugotovilo pozneje.

Zavod ima pravico zahtevati povrnitev povzročene škode od delodajalca, če je škoda nastala zato, ker mu delodajalec ni dal podatkov oziroma je dal neresnične podatke o dejstvih, od katerih je odvisna pridobitev, odmera ali izguba pravice.

V četrtem odstavku tega člena je kot delodajalec določena vsaka oseba, pri kateri delavec opravlja delo na podlagi pogodbe o zaposlitvi ali na kakršnikoli drugi pravni podlagi.

**K 192. členu (izključitev kritja zavarovanega primera)**

Organizacije se ne morejo sklicevati na to, da je zavarovanec, ki je po njeni krivdi pretrpel invalidnost oziroma je umrl, bil zavarovan in mu zavod mora priznati pravice. V tem primeru nastane škoda zavodu, čeprav je bil zavarovani primer pokrit z zavarovanjem.

Če je zavarovanec, ki je sam dolžan dajati podatke zavodu, dal neresnične podatke ali pa podatkov ni dal in je iz tega razloga zavodu nastala škoda, ima zavod pravico zahtevati povrnitev škode, nastale iz tega razloga.

Solidarno je za povrnitev povzročene škode odgovorna tudi oseba, ki je bila kot priča s pravnomočno sodbo obsojena za kaznivo dejanje krive izpovedbe, če je bilo na podlagi takšne izpovedbe komu priznano neko obdobje v pokojninsko dobo in je bila na podlagi tako priznanega obdobja uveljavljena pokojnina, do katere tisti, ki jo je dobil, sicer ne bi bil upravičen, ali pa, če je bila uveljavljena večja pokojnina od tiste, do katere je bil upravičen.

**K 193. členu (ugotavljanje odškodnine)**

Odškodninska odgovornost se ugotavlja v skladu z določbami obligacijskega zakonika. Odškodnina, ki jo ima zavod pravico zahtevati v primerih obsega nastale stroške in celotne zneske pokojnine oziroma drugih dajatev, ki jih izplačuje zavod. Pri ugotavljanju višine odškodnine se upošteva dopolnjena pokojninska doba zavarovanca.

Zavod delodajalcu oziroma delavcu, ki je dolžan povrniti škodo, postavi rok, v katerem mora biti škoda povrnjena. Če zavarovanec ali delodajalec ne povrne nastale škode v določenem roku, uveljavlja zavod odškodninski zahtevek pred pristojnim sodiščem.

**K 194. členu (povrnitev preplačil)**

Skladno z določbami obligacijskega zakonika mora oseba, ki ji je bil na račun zavoda izplačan denarni znesek, do katerega ni imela pravice, vrniti prejeti znesek. Če je bil znesek preveč izplačan, ga zavod pobota s pokojninskimi prejemki upravičenca. Zavod izda odločbo o ugotovitvi preplačila, v kateri je določen znesek preplačila in način, po katerem mu bo preplačilo povrnjeno, pri tem pa se po uradni dolžnosti upošteva triletni zastaralni rok. Pritožba zoper odločbo ne zadrži izvršitve. Zavod lahko v primeru, ko oseba uživa pokojnino ali kakšno drugo pravico iz obveznega zavarovanja, odloči, da se preplačilo povrne v obrokih, ki se odtegujejo od navedenih prejemkov.

**K 195. členu (povrnitev preplačil zaradi smrti upravičenca)**

Zavod ima vedno prednostno pravico, da od izvajalca plačilnega prometa neposredno zahteva povrnitev zneska pokojnine ali druge denarne dajatve, ki je bila nakazana v dobro imetnika osebnega računa po njegovi smrti in do katerega umrli imetnik osebnega računa ni bil upravičen. Potrdilo zavoda o izplačilih dajatev je javna listina oz. nalog, na podlagi katerega je izvajalec plačilnega prometa dolžan zavodu v roku treh dni vrniti zneske, nakazane po smrti imetnika osebnega računa.

Če denarja ni več na računu, mora izvajalec plačilnega prometa Zavodu posredovati podatke o osebi, ki je denar dvignila. V primeru, da izvajalec plačilnega prometa v Sloveniji, s strani Zavoda nakazana sredstva prenakaže na račun v tujino in zaradi tega vračilo ni več možno, mora v treh dneh sporočiti Zavodu vse podatke izvajalca plačilnega prometa v tujini, kateremu so bila sredstva nakazana.

**K 196. členu (odškodninska odgovornost zavoda)**

Zavod je po določbah obligacijskega zakonika odškodninsko odgovoren za škodo, ki jo povzročil zavarovancu pri opravljanju ali v zvezi z opravljanjem svoje dejavnosti.

Če je zavod dolžan denarno dajatev ali dajatev v višjem znesku izplačati za nazaj na podlagi odločbe druge stopnje o priznanju pravice ali po odločbi sodišča, pa do izdaje ustrezne odločbe na prvi stopnji ni prišlo zaradi ravnanja zavarovanca oziroma vlagatelja, delodajalca oziroma druge osebe, se upravičencu izplača v breme zavoda odškodnina v višini obračunanih zamudnih obresti od dneva, ko bi posamezni znesek bil izplačan, pa do izvršitve odločbe.

Če je vzrok za izdajo neustrezne oziroma nepravočasne odločbe sporen, ima zavod pravico terjati izplačano odškodnino zaradi plačila zamudnih obresti od odgovornih oseb.

Zavod je dolžan odškodnino iz drugega odstavka tega člena izplačati v 60 dneh po plačilu denarnih dajatev.

**K 197. členu (zamudne obresti)**

Zavod mora prejemniku v primeru, ko mu ne izplača priznanih pokojninskih prejemkov v roku 60 dni od dneva, ko je postala odločba o priznanju pravice izvršljiva, izplačati tudi zamudne obresti na zapadle prejemke ali ga v istem roku pozvati, da sporoči potrebne podatke oziroma, da prejemke dvigne na blagajni zavoda. Zamudne obresti se odmerijo od naslednjega dne po izteku roka.

**K 198. členu (pojem poklicnega zavarovanja)**

Ta člen določa pojem poklicnega zavarovanja. Poklicno zavarovanje je zbiranje prispevkov delodajalcev na osebnih računih zavarovancev, na podlagi katerih zavarovanci pridobijo pravico do poklicne pokojnine. Gre za obliko zavarovanja, pri kateri zavarovanec prevzema naložbeno tveganje z zajamčenim donosom na vplačane prispevke, za zajamčeni donos pa jamči upravljavec sklada obveznega dodatnega pokojninskega zavarovanja.

**K 199. členu (krog zavarovancev poklicnega zavarovanja)**

V poklicno zavarovanje se vključijo vsi zavarovanci , ki opravljajo posebno težka in zdravju škodljiva dela, in zavarovanci, ki opravljajo dela, ki jih po določeni starosti ni moč uspešno poklicno opravljati. Vključitev v zavarovanje je vezana na opravljanje dela na določenem delovnem mestu. Seznam delovnih mest, kjer je vključitev obvezna, določi minister, pristojen za delo, in sicer na podlagi delovnih mest, za katere se je pred uveljavitvijo Zakona o pokojninskem in invalidskem zavarovanju (Uradni list RS, št. 109/2006-uradno prečiščeno besedilo, 112/2006 Odl.US: U-I-358/04-13, 114/2006-ZUTPG, 91/2007 Skl.US: U-I-325/05-5, 10/2008-ZVarDod, 98/2009-ZIUZGK, 27/2010 Odl.US: U-I-40/09-15, 38/2010-ZUKN, 61/2010-ZSVarPre; v nadaljnjem besedilu: ZPIZ-1) štela zavarovalna doba s povečanjem, delovna mesta, ki jih določi posebna komisija in delovna mesta, ki se določijo v posebnih področnih zakonih.

**K 200. členu (prispevki za poklicno zavarovanje)**

Prispevke v poklicno zavarovanje plačujejo delodajalci, pri katerih obstajajo delovna mesta, za katere velja obvezna vključitev v to obliko zavarovanja. Prispevki za poklicno zavarovanje imajo enak davčni status kot prispevki za obvezno pokojninsko in invalidsko zavarovanje. Najnižja višina prispevka znaša najmanj 10,55 % od plače zavarovanca, s kolektivno pogodbo ali področnim zakonom pa se lahko dogovori tudi višji prispevek. Osnova za plačilo prispevka je zavarovančeva plača.

**K 201. členu (postopek za vključitev v poklicno zavarovanje)**

Delovna mesta, za katera so delodajalci dolžni plačevati prispevke za poklicno zavarovanje, so vsa tista, za katera se je ob uveljavitvi ZPIZ-1 štela zavarovalna doba s povečanjem. Poleg omenjenih delovnih mest lahko posebna komisija na podlagi meril in kriterijev, ki jih določi Vlada Republike Slovenije, poleg delovnih mest iz prvega odstavka tega člena, določi tudi druga delovna mesta, za katera je obvezna vključitev v poklicno zavarovanje oziroma ugotovi, da niso več izpolnjeni pogoji za vključitev. Slednje velja tako za delovna mesta, ki so zdravju škodljiva, kot tudi za delovna mesta, ki jih po določeni starosti ni mogoče več uspešno poklicno opravljati. Posebno komisijo za ugotavljanje obveznosti poklicnega zavarovanja iz drugega odstavka tega člena imenuje minister, pristojen za delo. Nova delovna mesta, kjer velja obvezna vključitev v to obliko zavarovanja, se lahko določijo tudi z zakonom.

**K 202. členu (pravice iz poklicnega zavarovanja)**

Iz naslova vključitve v poklicno zavarovanje in ob izpolnitvi določenih pogojev, pridobijo zavarovanci pravico do poklicne pokojnine. Za čas, ko je zavarovanec vključen v poklicno zavarovanje se zavarovancu za izpolnitev pogojev za pridobitev pravice do predčasne pokojnine oziroma starostne pokojnine upošteva poleg dejansko izpolnjene zavarovalne dobe še četrtina obdobja, v katerem je bil vključen v poklicno zavarovanje. Če je zavarovanec v času prejemanja poklicne pokojnine prostovoljno vključen v obvezno pokojninsko zavarovanje, se mu zavarovalne osnove iz obdobja prostovoljne vključitve v obvezno zavarovanje (čas prejemanja poklicne pokojnine), ne upoštevajo pri določitvi pokojninske osnove, ob uveljavljanju pravic iz obveznega zavarovanja, upošteva pa se mu dejansko izpolnjena pokojninska doba pri določitvi odmernega odstotka. Prispevek za prostovoljno vključitev v obvezno zavarovanje lahko za zavarovanca plačuje tudi delodajalec, pri katerem je bil zavarovanec vključen v poklicno zavarovanje, če je tako določeno z zakonom ali kolektivno pogodbo. V zakonu ali kolektivni pogodbi se natančneje določi način in višino prispevka, ki ga plačuje delodajalec. Če je zavarovanec v poklicno zavarovanje vključen najmanj 16 let (15 let ženska), se mu predčasna pokojnina odmeri brez malusov. Do bonusov, kot jih določa ZPIZ-2, je zavarovanec upravičen šele, ko dejansko izpolni zakonsko določeno pokojninsko dobo, brez dodane dobe.

**K 203. členu (poklicna pokojnina)**

Poklicna pokojnina se zavarovancu izplačuje od uveljavitve pravice do poklicne pokojnine do uveljavitve pravice do predčasne pokojnine oziroma starostne pokojnine v obveznem zavarovanju, odvisno od trenutka uveljavitve poklicne pokojnine.

**K 204. členu (pogoji za pridobitev pravice)**

Bistveni pogoj za pridobitev pravice do poklicne pokojnine je izpolnjevanje pokojninske dobe, ki mora skupaj z dodano dobo za moške znašati najmanj 40 let, za ženske pa 38 let. Poleg omenjenega pogoja zakon določa dodatno zahtevo, in sicer, da ima zavarovanec na osebnem računu zbranih dovolj sredstev za izplačevanje poklicne pokojnine, pri čemer je zakonsko določeno, da mesečni znesek poklicne pokojnine ne sme biti nižji od 80 % najnižje pokojninske osnove. Ko zavarovanec izpolni pogoj pokojninske dobe, mu upravljavec sklada izračuna višino poklicne pokojnine in dolžino prejemanja slednje. Obdobje prejemanja se nato odšteje od starostnega pogoja za pridobitev pravice do predčasne pokojnine oziroma starostne pokojnine, če je zavarovanec že izpolnil starostni pogoj za pridobitev predčasne pokojnine. Tako določena starost predstavlja trenutek, ko zavarovanec začne prejemati poklicno pokojnino. Postopek za uveljavitev pravice do poklicne pokojnine mora se začne z vložitvijo zahtevka za pridobitev podatkov o dopolnjeni pokojninski dobi in drugih podatkov, potrebnih za to, da se preveri ali so izpolnjeni pogoji za uveljavitev pravice do poklicne pokojnine. Zahtevek za te podatke zavarovanec vloži pri zavodu . Poklicna pokojnina se izračuna na podlagi predvidenega obdobja prejemanja poklicne pokojnine, višine sredstev na osebnem računu zavarovanca ter na podlagi aktuarskih načel. Če je zavarovanec že izpolnil pogoje za pridobitev pravice do starostne pokojnine, ima pravico zahtevati enkratno izplačilo sredstev ali pa prenos sredstev v dodatno zavarovanje. S posebnima določbama se zavarovancem poklicnega zavarovanja, ki ne uveljavljajo pravice do poklicne pokojnine in ki so opravljali vojaško službo v Slovenski vojski najmanj 20 let ali jim je bila zaradi starostnih omejitev, ki veljajo skladno z zakonodajo za obrambno področje, odpovedana pogodba o zaposlitvi v Slovenski vojski, daje pravica do dviga sredstev v enkratnem ali večkratnih dvigih.

**K 205. členu (odlog uživanja pravice do pklicne pokojnine)**

Ob pridobitvi pravice se zavarovanec lahko odloči, da bo odložil začetek uživanja pokojnine. Glede na dejstvo, da je zavarovanje utemeljeno na sistemu vnaprej določenih pravic, pomeni odlog višjo mesečno poklicno pokojnino ob uveljavitvi pravice do poklicne pokojnine. Prav tako so tudi delodajalci še naprej zavezani k plačevanju prispevkov, v kolikor delavec še naprej opravlja delo na delovnem mestu, za katerega velja obvezna vključitev v poklicno zavarovanje.

**K 206. členu (prostovoljna vključitev v obvezno pokojninsko zavarovanje)**

Od mesečnega zneska poklicne pokojnine se prejemniku poklicne pokojnine odteguje prispevek za obvezno pokojninsko in invalidsko zavarovanje, v kolikor se zavarovanec odloči, da se bo prostovoljno vključil v obvezno pokojninsko in invalidsko zavarovanje. Kot osnova, od katere se obračunavajo prispevki, je določena minimalna plača, ne glede na višino poklicne pokojnine, ki jo zavarovanec prejema. V kolikor zavarovanec za čas prejemanja poklicne pokojnine prispevke plačuje od minimalne plače, se slednje obdobje ne upošteva pri izračunu pokojninske osnove, ko uveljavlja pravice iz obveznega pokojninskega in invalidskega zavarovanja. V kolikor se zavarovanec sam odloči, da bo prispevke plačeval od višje osnove, pa se mu te zavarovalne osnove upoštevajo pri izračunu pokojninske osnove.

**K 207. členu (enkratno izplačilo sredstev)**

Pravico do izplačila enkratne vrednosti ima zavarovanec, razen v primeru, ko izpolni pogoje za starostno upokojitev pred uveljavitvijo pravic iz poklicnega zavarovanja, tudi v primeru, če se invalidsko upokoji. Skladno z drugim odstavkom 207. člena tega zakona pa imajo pravico do odkupne vrednosti enot premoženja, vpisanih na osebnem računu zavarovanca v primeru smrti zavarovanca, tudi njegovi dediči oziroma upravičenci za primer smrti.

**K 208. členu (jamstvo države)**

Ker gre za obliko dodatnega pokojninskega zavarovanja, kjer je predpisana obvezna vključitev, država, poleg upravljavca sklada poklicnega zavarovanja, ki je glavni porok, jamči za minimalni zajamčeni donos na vplačane prispevke.

**K 209. členu (pokojninski načrt poklicnega zavarovanja)**

Pokojninski načrt poklicnega zavarovanja se zaradi specifičnosti te oblike zavarovanja v določenih vsebinah razlikuje od pokojninskega načrta dodatnega zavarovanja, zato je posebej tudi predpisana vsebina pokojninskega načrta za to obliko zavarovanja. Pokojninski načrt poklicnega zavarovanja mora vsebovati postopek sklenitve poklicnega zavarovanja, višino prispevkov za poklicno zavarovanje, način plačila prispevkov za poklicno zavarovanje, minimalni zajamčeni donos na vplačane prispevke, naložbeno politiko, stroške, ki se povrnejo upravljavcu, stroške v breme sredstev sklada obveznega dodatnega pokojninskega zavarovanja, določbe o izplačilu v enkratnem znesku, določbe o pridobitvi in izplačilu poklicne pokojnine, določbe o prenehanju članstva in zadržanju pravic, določbe o obveščanju članov. Pokojninski načrt mora odobriti minister, pristojen za delo. Določbe pokojninskega načrta in njegove spremembe pa začnejo veljati, ko jih potrdi minister, pristojen za delo, upravljavec pa jih je dolžan uporabljati najkasneje v roku 30 dni, razen, če minister, pristojen za delo določi drugače.

**K 210. členu (sklad obveznega dodatnega pokojninskega zavarovanja)**

Sklad obveznega dodatnega pokojninskega zavarovanja se lahko oblikuje samo kot vzajemni pokojninski sklad. Glede na to, da vzajemni pokojninski sklad ni pravna oseba, gre za premoženje, ki je financirano s sredstvi, zbranimi z vplačilom prispevkov in ustvarjenimi z upravljanjem s temi sredstvi. To premoženje se lahko uporabi izključno za kritje obveznosti do zavarovancev poklicnega zavarovanja. Sklad obveznega dodatnega pokojninskega zavarovanja je v lasti zavarovancev, premoženje tega sklada pa mora biti ločeno od ostalega premoženja upravljavca sklada. Zaradi varstva osebnih podatkov zakon natančno prepisuje tudi evidence o podatkih zavarovancev, ki jih upravljavec lahko vodi, ter način zbiranja podatkov in rok hrambe. Prav tako si lahko upravljavec sklada obveznega dodatnega pokojninskega zavarovanja in zavod za namene ugotavljanja izpolnjevanja pogojev za pridobitev pravice do poklicne pokojnine in za izračun slednje izmenjujeta podatke o zavarovancu.

**K 211. členu (upravljavec sklada)**

Edini upravljavec Sklada obveznega dodatnega pokojninskega zavarovanja je Kapitalska družba pokojninskega in invalidskega zavarovanja, d.d (v nadaljnjem besedilu: KAD). Posli upravljanja sklada obsegajo zbiranje premij poklicnega zavarovanja in vodenje osebnih računov zavarovancev sklada obveznega dodatnega pokojninskega zavarovanja, upravljanje s premoženjem sklada obveznega dodatnega pokojninskega zavarovanja ter izplačevanje poklicnih pokojnin in odkupnih vrednosti. KAD lahko posle upravljanja s pogodbo prenese tudi na zavarovalnico, ki opravlja zavarovalne posle v zavarovalni skupini življenjskih zavarovanj skladno z zakonom, ki ureja zavarovalništvo.

**K 212. členu (obveščanje in poslovanje sklada)**

Zakon določa obveznost delodajalcev, da upravljavca sklada obveznega dodatnega pokojninskega zavarovanja vsakokratno obveščajo o spremembah zaposlitev na delovnih mestih, kjer velja obveznost vključitve v poklicno zavarovanje. V primeru, ko delodajalec upravljavca ne obvesti pravočasno o novi zaposlitvi, je slednji dolžan poravnati zaostale prispevke skupaj za zamudnimi obrestmi. Prav tako je določen postopek obveščanja s strani zavoda, ki mora upravljavcu sklada posredovati vse pomembne podatke, na podlagi katerih lahko upravljavec ugotavlja ali so izpolnjeni pogoji za pridobitev pravice do poklicne pokojnine.

**K 213. členu (smiselna uporaba)**

Glede na dejstvo, da je Sklad obveznega dodatnega pokojninskega zavarovanja oblikovan kot vzajemni pokojninski sklad se za poslovanje slednjega, za oblikovanje odbora sklada in obveščanja članov uporabljajo določbe dvanajstega dela tega zakona, ki se nanašajo na poslovanje vzajemnega pokojninskega sklada.

**K 214. členu (področje urejanja)**

V dvanajstem delu tega zakona je urejeno dodatno zavarovanje. Ta člen določa, katera področja tega zavarovanja so urejena s tem zakonom. S tem zakonom je tako opredeljena oblika dodatnega zavarovanja, na podlagi katerega zavarovanci pridobijo pravico do dodatne pokojnine iz tega zavarovanja in na podlagi katerega člani, vključeni v zavarovanje, in delodajalci, ki financirajo pokojninski načrt, pridobijo davčne in druge olajšave. Določeni so tudi pogoji za ustanovitev pokojninskih skladov, ureja se način njihovega poslovanja ter upravljanja ter izplačevanje dodatne pokojnine oziroma predčasne dodatne pokojnine v obliki pokojninske rente.

**K 215. členu (pojem)**

V tem členu je definirano dodatno zavarovanje kot zbiranje denarnih sredstev na osebnih računih članov, vključenih v to obliko zavarovanja, z namenom, da se jim ob dopolnitvi določene starosti ali v drugih primerih, določenih s pokojninskim načrtom ali s tem zakonom, zagotovijo pravica do dodatne pokojnine ali druge, v tem poglavju določene pravice. Zakon loči dve vrsti dodatnega zavarovanja in sicer kolektivno in individualno. Ob tem pa določa še smiselno uporabo določb tega dela zakona še za Zaprti vzajemni pokojninski sklad za javne uslužbence, za Sklad obveznega dodatnega pokojninskega zavarovanja, v kolikor v enajstem delu ni določeno drugače in za Prvi pokojninski sklad, ustanovljen na podlagi določb Zakona o prvem pokojninskem skladu Republike Slovenije in preoblikovanju pooblaščenih investicijskih družb (Uradni list RS, št. 50/99, 26/2005, UPB1 in 85/2009; v nadaljnjem besedilu: ZPISPID), v kolikor v ZPSPID ni drugače urejeno.

**K 216. Ččlenu (člani dodatnega zavarovanja)**

Pogoj za vključitev v dodatno zavarovanje po tem zakonu je, da mora biti član zavarovanec ali uživalec pravic iz obveznega pokojninskega zavarovanja. V pokojninskem načrtu določeni pogoji zavarovanja in pogoji za pridobitev pravic ne smejo biti določeni različno glede na spol, narodnost, raso ali etnično poreklo, vero ali prepričanja, invalidnost, starost ali spolno usmerjenost. Določba sledi načelu nediskriminacije, ki izhaja že iz Ustave Republike Slovenije. Kljub temu je določeno tudi, da so lahko pogoji zavarovanja pri izračunu višine pokojninske rente določeni različno glede starost. Izračun pokojninske rente sledi aktuarskim načelom, zato je potrebno dopustiti možnost, da se pri izračunu višine pokojninske rente upošteva starost zavarovanca.

**K 217. členu (pokojninski sklad)**

V tem členu je določeno, da se vplačila v dodatno zavarovanja zbirajo in upravljajo v pokojninskem skladu, oblikovanem po tem zakonu. Pokojninski sklad se lahko oblikuje kot vzajemni pokojninski sklad, krovni pokojninski sklad ali kot kritni sklad. Prav tako je za osebe, ki niso pokojninski skladi po tem zakonu, podana prepoved zbiranja teh denarnih sredstev, posredovanje pri zbiranju oziroma zagotavljanju pogojev za zbiranje denarnih sredstev za namene dodatnega zavarovanja po tem zakonu.

**K 218. členu (naložbene strategije dodatnega zavarovanja)**

V tem členu je določena naložbena strategija pokojninskega varčevanja, po kateri upravljavec pokojninskega sklada sredstva člana dodatnega zavarovanja upravlja v skladu z naložbeno politiko življenjskega cikla ali pa članom zagotavlja zajamčeno donosnost na čisto vplačilo. Metodologija za izračun in višino minimalne zajamčene donosnosti se bo določila s podzakonskim aktom ministrstva, pristojnega za finance.

**K 219. členu (prejemki iz dodatnega zavarovanja)**

V tem členu je določen prejemk iz dodatnega zavarovanja. Tako član na podlagi tega zavarovanja ob izpolnjevanju zakonskih pogojev pridobi pravico pokojninske rente, lahko pa uveljavi tudi pravico do izplačila v enkratnem znesku.

**K 220. členu (dodatna pokojnina)**

V tem členu so določeni pogoji za pridobitev pravice do dodatne pokojnine, ki se izplačuje v obliki pokojninske rente. Član dodatnega zavarovanja tako pridobi pravico do dodatne pokojnine, ko je uveljavil pravico do predčasne ali starostne pokojnine ali ko je uveljavil pravico do invalidske pokojnine. Pravica do dodatne pokojnine je tako vezana na uveljavitev pravic iz obveznega pokojninskega zavarovanja (upokojitev), s čimer se zasleduje namen tega zavarovanja, ki bi naj predstavljalo dodaten vir dohodkov ob upokojitvi.

Člen določa še, da se članom, ki so pridobili pravico do dodatne pokojnine in se izselili v tujino, lahko pokojninska renta izplačuje tudi na ozemlje druge države.

**K 221. členu (predčasna dodatna pokojnina)**

Ta člen določa pogoje za pridobitev predčasne dodatne pokojnine, ki jo član pridobi, če izpolnjuje pogoj starosti (dopolnitev 57 let starosti) in pogoj nevključenosti v obvezno pokojninsko zavarovanje. Članu, ki se za stalno izseli v tujino se predčasna dodatna pokojnina izplačuje tudi v tujino.

**K 222. členu (pravica do izplačila odkupne vrednosti v enkratnem znesku)**

Ta člen določa pogoje za pridobitev pravice do izplačila odkupne vrednosti enot premoženja. Član individualnega zavarovanja lahko kadarkoli uveljavi pravico do izplačila odkupne vrednosti enot premoženja v enkratnem znesku, medtem ko mora član kolektivnega zavarovanja izpolnjevati določene pogoje. Za člana pokojninskega načrta kolektivnega zavarovanja je pridobitev pravice do izplačila odkupne vrednosti premoženja v enkratnem znesku vezana na izstop iz tega zavarovanja ob izpolnjevanju pogoja, da je že uveljavil pravico do pokojnine iz obveznega zavarovanja in da sredstva na njegovem osebnem računu kolektivnega zavarovanja ne presegajo 3000 eurov. Z navedenimi pogoji se želi omejiti dvig privarčevanih sredstev v enkratnem znesku, saj to ni v skladu z namenom tega varčevanja. Izjema velja za nizek znesek zbranih sredstev, kjer izplačilo pokojninske rente ne bi bilo smiselno. Omejitev pa ne velja za privarčevana sredstva v okviru individualnega zavarovanja, kjer lahko član v primeru izstopa iz zavarovanja kadarkoli zahteva izplačilo odkupne vrednosti premoženja z njegovega osebnega računa v enkratnem znesku. Ne glede na omejitve, ki jih določa ta člen glede dviga sredstev, ima v primeru smrti člana, pravico zahtevati od upravljavca pokojninskega sklada, da ji izplača enkratno denarno izplačilo v višini odkupne vrednosti premoženja, ki so bile vpisanega na osebnem računu člana,tudi oseba, ki jo je član imenoval za upravičenca v primeru smrti. V primeru, dačlan ni navedel upravičenca za primer smrti, preide ta pravica na dediče člana, ko zahtevo za izplačilo podajo vsi upravičenci za primer smrti oziroma dediči člana. Slednji upravičenci lahko zahtevajo izplačilo celotne vrednosti premoženja, ne glede na omejitve, ki so določene v tem členu. V kolikor ni imenovanega upravičenca za primer smrti in preide pravice na dediče člana, morajo ti ob vložitvi zahtevka za izplačilo priložiti tudi pravnomočni sklep o dedovanju.

**K 223. členu (pokojninski načrt)**

Ta člen določa, da se dodatno zavarovanje vzpostavi na podlagi odobrenega pokojninskega načrta, ki določa pogoje za pridobitev pravic iz dodatnega zavarovanja, vrsto in obseg teh pravic ter postopek za njihovo uveljavitev. Določeno je še, da pokojninski načrt izvajajo pokojninski skladi, ustanovljeni po tem zakonu.

**K 224. členu (predmet)**

V tem členu je pojasnjeno, kaj predstavlja pokojninski načrt. Gre za splošne pogoje zavarovanja, ko mora pokojninski načrt zagotavljati dodatno zavarovanje z namenom pridobitve pravice dodatne pokojnine in predčasne dodatne pokojnine. Pokojninski načrt kolektivnega zavarovanja oblikuje delodajalec, pokojninski načrt individualnega zavarovanja pa oblikuje upravljavec. Določeno je, da je lahko oseba istočasno vključena v dodatno zavarovanje samo po enem pokojninskem načrtu kolektivnega zavarovanja in po enem pokojninskem načrtu individualnega zavarovanja. Izjema te določbe velja za osebe, ki so na podlagi več pogodb o zaposlitvi za krajši delovni čas z več delodajalci vključene v pokojninski načrt pri vsakem izmed delodajalcev.

**K 225. členu (vsebina pokojninskega načrta)**

V tem členu je določena vsebina, ki jo mora vsebovati vsak pokojninski načrt. Tako mora pokojninski načrt vsebovati:

* opredelitev dodatnega zavarovanja kot zavarovanja, pri katerem zavarovanec prevzema finančno tveganje;
* opredelitev oblike pokojninskega sklada, preko katerega se izvaja pokojninski načrt;
* opredelitev, ali je pokojninski načrt namenjen individualnemu ali kolektivnemu zavarovanju;
* pogoje za vključitev v kolektivno oziroma individualno zavarovanje;
* določbo, da izvajalec članstva v pokojninskem načrtu ne pogojuje z izplačevanjem dodatne pokojnine oziroma predčasne dodatne pokojnine;
* način in roke za izvedbo vplačil;
* pogoje za prenehanje zavarovanja pred pridobitvijo pravice do dodatne pokojnine oziroma predčasne dodatne pokojnine, in pravice člana oziroma upravičencev v takšnih primerih;
* pogoje za sklenitev mirovanja kolektivnega zavarovanja oziroma individualnega zavarovanja;
* pogoje za pridobitev pravice do dodatne pokojnine oziroma predčasne dodatne pokojnine;
* postopek uveljavitve dodatne pokojnine in predčasne dodatne pokojnine.

Določeno je še, da mora izplačevalec za izplačevanje pokojninske rente oblikovati poseben pokojninski načrt, ki mora določati način izračunavanja pokojninske rente in mora biti odobren skladno z določbami tega zakona.

**K 226. členu (odobritev pokojninskega načrta)**

V tem členu je določen postopek odobritve pokojninskega načrta ter pokojninskega načrta za izplačevanje rente. Pokojninski načrt, na podlagi katerega se lahko uveljavljajo davčne in druge olajšave, odobri minister, pristojen za delo, če ugotovi, da pokojninski načrt vsebuje vse obvezne sestavine ter da so določbe pokojninskega načrta v skladu s tem zakonom. O odobritvi pokojninskega načrta se odloča na podlagi zahteve za odobritev pokojninskega načrta, ki jo vloži upravljavec pokojninskega sklada. Določeno je, kaj vse mora vsebovati zahteva za odobritev (besedilo pokojninskega načrta, obrazložitev posameznih določb pokojninskega načrta ter dokazilo o plačilu upravne takse). Minister, pristojen za delo, odloči o odobritvi pokojninskega načrta z odločbo v upravnem postopku v roku 60 dni od dneva prejema popolne zahteve za odobritev. Te določbe pa se smiselno uporabljajo tudi za vse kasnejše spremembe pokojninskega načrta, pri čemer mora vložnik zahteve za spremembo pokojninskega načrta zahtevi dodatno priložiti še besedilo sprememb določb pokojninskega načrta, obrazložitev sprememb, besedilo pokojninskega načrta, iz katerega so razvidne predlagane spremembe določb pokojninskega načrta, ter čistopis pokojninskega načrta z vključenimi spremembami. Opozoriti je potrebno še na določbo tega člena, da določbe pokojninskega načrta oziroma sprememb pokojninskega načrta pričnejo veljati, ko jih odobri minister, pristojen za delo, ter se pričnejo uporabljati z dnem uveljavitve pravil ali sprememb pravil.

**K 227. členu ( registracija pokojninskega načrta)**

V tem členu je določena registracija pokojninskih načrtov. Odobreni pokojninski načrti se vpišejo v poseben register, ki ga vodi Davčna uprava Republike Slovenije. Določena je tudi sestava registra.

**K 228. členu prijava za vpis v register)**

Skladno s tem členom se odobreni pokojninski načrt vpiše v register pokojninskih načrtov na podlagi prijave za vpis v register, ki jo vloži upravljavec pokojninskega sklada.

**K 229. členu (podzakonski akt)**

Ta člen določa, da se glede vsebine in oblike prijave za vpis v register, prijave sprememb, načinu dajanja podatkov ter dokumentaciji, ki jo je potrebno priložiti prijavi za vpis v register, izda podzakonski predpis, ki ga izda ministrstvo, pristojno za finance.

**K 230. členu (postopek vpisa v register)**

V tem členu je določen postopek vpisa v register pokojninskih načrtov. Postopek se začne z vložitvijo prijave. O vpisu v register odloča na prvi stopnji davčni urad, na območju katerega je vlagatelj prijave vpisan v davčni register. Le-ta opravi vpis v register, če je prijava v predpisani obliki in je vsebino vložila pristojna oseba, če so prijavi priložene predpisane listine in če gre za odobren pokojninski načrt s strani ministra, pristojnega za delo. Davčni organ izda odločbo, s katero odloči o prijavi za vpis v register.

**K 231. členu (pravna sredstva)**

Ta člen določa pravna sredstva zoper odločbo davčnega urada na prvi in drugi stopnji. Tako jezoper odločbo, s katero davčni urad odloči o prijavi za vpis v register, dovoljena pritožba, ki jo je potrebno vložiti v roku 15 dni od vročitve odločbe pri organu, ki je izdal odločbo na prvi stopnji. O pritožbi odloča Ministrstvo za finance, Sektor za upravni postopek na II. stopnji s področja carinskih in davčnih zadev.

**K 232. členu (učinek vpisa)**

V tem členu je določen učinek vpisa pokojninskega načrta v register pokojninskih načrtov, saj šele na podlagi tega vpisa pokojninskega načrta v register delodajalec in člani oziroma uživalci pravic dodatnega zavarovanja pridobijo pravico do davčnih in drugih olajšav.

**K 233. členu (izbris iz registra)**

V tem členu so določeni pogoji in postopek za izbris pokojninskega načrta iz registra pokojninskih načrtov. Tako davčni urad izbriše pokojninski načrt iz registra, če ugotovi: da pokojninski načrt ne izpolnjuje več pogojev določenih v tem zakonu; da se je dodatno zavarovanje po vpisanem pokojninskem načrtu prenehalo izvajati; če ugotovi, da je bil pokojninski načrt vpisan v register na podlagi neresničnih dejstev oziroma listin.

Zoper odločbo o izbrisu pokojninskega načrta iz registra je dovoljena pritožba, ki jo je potrebno vložiti v roku 15 dni od vročitve odločbe na glavni urad Davčne uprave Republike Slovenije. Izbris pokojninskega načrta iz registra ima za posledico izgubo pravice do davčnih in drugih olajšav.

**K 234. členu (pokojninski načrt kolektivnega zavarovanja)**

Ta člen določa splošne določbe glede pokojninskega načrta kolektivnega zavarovanja. Delodajalec oblikuje pokojninski načrt za svoje zaposlene s tem, da se s pogodbo o oblikovanju pokojninskega načrta zaveže, da bo financiral ta pokojninski načrt tako, da bo vplačeval v korist svojih zaposlenih, ki so se vključili v to zavarovanje. Delodajalec, ali več delodajalcev skupaj lahko samostojno oblikuje pokojninski načrt kolektivnega zavarovanja ali pa oblikuje pokojninski načrt tako, da pristopi k odobrenemu pokojninskemu načrtu kolektivnega zavarovanja, ki se izvaja na podlagi odprtega pokojninskega sklada. V pokojninski načrt kolektivnega zavarovanja, ki ga je oblikoval delodajalec, se vključijo vsi zaposleni pri delodajalcu. Kot pogoj za uveljavitev pravice do vključitve v pokojninski načrt kolektivnega zavarovanja pri delodajalcu se lahko določi, da mora biti zaposleni v delovnem razmerju pri delodajalcu določeno časovno obdobje, ki pa ne sme biti daljše od enega leta. Člen določa pravilo, da lahko delodajalec hkrati financira le en pokojninski načrt kolektivnega zavarovanja. Izjema od tega pravila je v primeru prenosa podjetja, ko lahko delodajalec prevzemnik eno leto od dneva prenosa podjetja financira dva pokojninska načrta kolektivnega zavarovanja. Podana je možnost, da zavarovanec poda pisno izjavo delodajalcu, da ga ta ne vključi v kolektivno zavarovanje.

**K 235. členu (pogodba o financiranju pokojninskega načrta kolektivnega zavarovanja)**

V tem členu je določena zahteva, da moradelodajalec, ki je oblikoval pokojninski načrt kolektivnega zavarovanja, skleniti z upravljavcem pokojninskega sklada posebno pogodbo o financiranju pokojninskega načrta kolektivnega zavarovanja, pri čemer mora biti ta pogodba v skladu z določbami tega zakona in s pogodbo o oblikovanju pokojninskega načrta. Pogodba predstavlja pravno razmerje med delodajalcem in upravljavcem pokojninskega sklada, s katero uredita vse medsebojne pravice in obveznosti, ki ne smejo nasprotovati določbam tega zakona ter določbam pogodbo o oblikovanju pokojninskega načrta, ki jo delodajalec sklene s svojimi delavci. Delodajalci morajo zaposlenim/članom omogočiti tudi vpogled v pogodbo o financiranju pokojninskega načrta, ki jo je delodajalec sklenil z upravljavcem sklada, ki se nanašajo na plačevanje premije in stroške, ki jih upravljavec pokojninskega sklada zaračunava.

**K 236. členu (oblikovanje pokojninskega načrta kolektivnega zavarovanja)**

V tem členu je določen način oblikovanja pokojninskega načrta kolektivnega zavarovanja. Pokojninski načrt kolektivnega zavarovanja se oblikuje v skladu s pogodbo o oblikovanju pokojninskega načrta, ki jo skleneta delodajalec in pri njemu zaposleni delavci. Pogodba o oblikovanju pokojninskega načrta kolektivnega zavarovanja mora biti v skladu s tem zakonom in mora vsebovati zlasti:

* pogoje za vključitev v pokojninski načrt kolektivnega zavarovanja;
* višino vplačila oziroma način izračuna višine vplačila;
* način in roke za financiranje vplačil ter pravne posledice, če vplačila niso izvedena;
* višino vplačila v primeru dela s skrajšanim delovnim časom od polnega, v primeru dopolnilnega dela ter v času prejemanja nadomestil;
* določilo, kdo bo skladno s pokojninskim načrtom kolektivnega zavarovanja upravljal pokojninski sklad, ki se oblikuje s to pogodbo;
* posledice prenehanja zaposlitve pri delodajalcu;
* razloge in pogoje za prenehanje pogodbe o oblikovanju pokojninskega načrta kolektivnega zavarovanja;
* stroške, ki jih zaračunava upravljavec, določene s pogodbo iz prejšnjega člena tega zakona.

Pogodba o oblikovanju pokojninskega načrta je lahko tudi del kolektivne pogodbe.

**K 237. členu (sklenitev pogodbe o oblikovanju pokojninskega načrta kolektivnega zavarovanja s strani zaposlenih)**

V tem členu je določeno kdo je pristojen za sklenitev pogodbe o oblikovanju pokojninskega načrta kolektivnega zavarovanja s strani zaposlenih. Odvisno od organiziranosti delavcev v podjetju lahko v njihovem imenu odloča o sklenitvi pogodbe o oblikovanju pokojninskega načrta kolektivnega zavarovanja reprezentativni sindikat pri delodajalcu, svet delavcev, zbor delavcev ali delavci s posebno pisno izjavo.

Sklep o sklenitvi pogodbe mora biti sprejet z večino glasov vseh zaposlenih in šele takrat je pogodba o oblikovanju pokojninskega načrta kolektivnega zavarovanja sklenjena.

**K 238. členu (sklenitev pogodbe o oblikovanju pokojninskega načrta kolektivnega zavarovanja s strani delodajalca)**

Ta člen določa kdo je na strani delodajalca pristojen za sklenitev pogodbe o oblikovanju pokojninskega načrta kolektivnega zavarovanja. Skladno z določbo tega člena o tem odloča vodstvo družbe.

**K 239. členu (vključitev v kolektivno zavarovanje)**

V tem členu je določena vključitev zaposlenih v pokojninski načrt kolektivnega zavarovanja.Zaposleni se vključi z dnem sklenitve pogodbe o oblikovanju pokojninskega načrta oziroma z dnem nastopa dela na podlagi pogodbe o zaposlitvi pri delodajalcu, ki je oblikoval pokojninski načrt kolektivnega zavarovanja. Za začetek kolektivnega zavarovanja se šteje prvi dan meseca, za katerega je bilo vplačilo izvedeno.Delodajalec je dolžanu pravljavcu pokojninskega sklada vsaj 30 dni pred plačilom prve premije poslati podatke o članih, ki se vključujejo v dodatno zavarovanje po pokojninskem načrtu kolektivnega zavarovanja. Upravljavec mora v 15 dneh od vključitve zaposlenemu izdati obvestilo o vključitvi, kateremu mora priložiti pokojninski načrt, izjavo o naložbeni politiki in pravila upravljanja pokojninskega sklada. Član hkrati z obvestilom o vključitvi dobi obvestilo o možnosti izbire med posameznimi podskladi v okviru krovnega pokojninskega sklada oziroma kritnimi skladi upravljavca z omejitvami glede na starost člana. V kolikor član v 30 dneh upravljavca ne obvesti o izbiri podsklada oziroma kritnega sklada, se šteje, da je izbral podsklad oziroma kritni sklad, ki ustreza njegovi starostni skupini. Gre za novost, ki članu omogoča, da izbere naložbeno politiko, če se za to ne odloči, pa se šteje, da je izbral naložbeno politiko, ustrezno starostni skupini člana. Skladno z določbo tega člena morata Agencija za trg vrednostnih papirjev in Agencija za zavarovalni nadzor izdati podrobnejšo vsebino obvestila o vključitvi in izjave o izbiri podsklada oziroma kritnega sklada. Zaposleni se ne vključi, če je podal izjavo, da se ne želi vključiti v pokojninski načrt.

**K 240. členu posledice pri pravnem prenosu podjetja)**

V praksi so se ob pravnem prenosu podjetij pojavile težave glede nadaljnjega zagotavljanja pravic iz dodatnega zavarovanja. Ta člen tako ureja situacijo, ko pride do pravnega prenosa podjetja. V primeru takega prenosa podjetja preidejo pogodbene in druge pravice in obveznosti iz pogodbe o oblikovanju pokojninskega načrta, ki so jih imeli delavci na dan prenosa pri delodajalcu prenosniku, na delodajalca prevzemnika, v kolikor ob prenosu ni dogovorjeno drugače. Pravice in obveznosti iz pogodbe o oblikovanju pokojninskega načrta, ki je zavezovala delodajalca prenosnika, mora delodajalec prevzemnik zagotavljati delavcem najmanj eno leto. V kolikor ima delodajalec prevzemnik za svoje delavce že oblikovan pokojninski načrt, se prevzeti delavci po poteku roka iz drugega odstavka tega člena, vključijo v kolektivno zavarovanje po pokojninskem načrtu, ki ga je delodajalec prevzemnik oblikoval za svoje zaposlene.

**K 241. členu (vključitev v individualno zavarovanje)**

Ta člen ureja vključitev v individualno dodatno zavarovanje. Oseba se vključi v to zavarovanje tako, da s posebno izjavo pristopi k pravilom sklada s pravicami in obveznostmi člana vzajemnega pokojninskega sklada. Če je to potrebno, mora član že v pristopni izjavi izbrati podsklad krovnega vzajemnega pokojninskega sklada oziroma kritnih skladov z različnimi naložbenimi politikami, v katerih želi varčevati. Če tega ne stori, se šteje, da je izbral podsklad oziroma kritni sklad, ki ustreza njegovi starostni skupini.

**K 242. členu (vplačila v kolektivno zavarovanje)**

V tem členu so določene splošne določbe glede vplačil v kolektivno dodatno zavarovanje. Vplačilo oziroma premija kolektivnega zavarovanja je denarni znesek, ki ga v korist člana plačuje izključno delodajalec, pri katerem je član zaposlen. Skladno z določbami tega člena se od vplačila ne plačujejo prispevki za socialno varnost, ne všteva pa se v pokojninsko osnovo člana v okviru obveznega pokojninskega in invalidskega zavarovanja niti se ne šteje za izplačilo plače.

**K 243. členu (vplačila v individualno zavarovanje)**

Vplačilo v individualno zavarovanje po tem zakonu predstavlja denarni znesek, ki ga plačuje član in na podlagi katerega pridobi pravice iz dodatnega zavarovanja v okviru pokojninskega načrta individualnega zavarovanja.

**K 244. členu (register osebnih računov)**

V tem členu je določeno, da mora upravljavec voditi register osebnih računov članov pokojninskega sklada. Vsak član ima svoj osebni račun, iz katerega so razvidni podatki o posameznih vplačilih, skupni vrednosti privarčevanih sredstev ter v primeru pokojninskega sklada z zajamčeno donosnostjo na vplačano čisto vplačilo, podatek o zajamčeni vrednosti sredstev varčevalca. Podrobnejši način vodenja in obvezno vsebino registra osebnih računov varčevalcev pokojninskega sklada predpiše Agencija za trg vrednostnih papirjev.

**K 245. členu (roki za vplačilo)**

V tem členu so urejeni roki za vplačilo dodatnega zavarovanja**.** Vplačilo se določi in plačuje za koledarski mesec, lahko pa se plača tudi kot polletno ali celoletno vplačilo, če je tako določeno s pokojninskim načrtom. Za obdobje koledarskega leta se lahko plačajo tudi dodatna vplačila v enkratnem znesku. Iz določb tega člena izhaja tudi, da mora upravljavec pozvati delodajalca na plačilo, če ta ne izvede plačila v roku, določenem s pogodbo oblikovanju pokojninskega načrta. Upravljavec mora o tem obvestiti tudi organ, ki je v imenu zaposlenih sklenil pogodbo o oblikovanju pokojninskega načrta in inšpektorja za delo. Gre za novost, katere cilj je zagotoviti redna vplačila v dodatno zavarovanje.

**K 246. členu (višina minimalnega vplačila in davčne olajšave)**

Dodatno zavarovanje na podlagi tega zakona prinaša davčne olajšave. V tem členu je tako določena višina minimalnega vplačila v višini 240 eurov letno ter določba, da se z zakonom o obdavčenju določijo davčne olajšave za vplačila, in sicer ločeno za vplačila, vplačana po pokojninskem načrtu individualnega zavarovanja in vplačila, vplačana po pokojninskem načrtu kolektivnega zavarovanja. V kolikor član v koledarskem letu ni bil celo leto vključen v dodatno zavarovanje, se ta znesek zniža, in sicer sorazmerno glede na število mesecev, ko je bil vključen.

**K 247. členu (pravica do sklenitve mirovanja dodatnega zavarovanja)**

V tem členu je urejeno mirovanje pravic za kolektivno in individualno dodatno zavarovanje. Delodajalec in upravljavec pokojninskega sklada se lahko dogovorita, da delodajalec začasno preneha z vplačevanjem v korist zaposlenih (mirovanje kolektivnega dodatnega zavarovanja). O sklenitvi mirovanja kolektivnega zavarovanja mora delodajalec obvestiti organ, ki je v imenu zaposlenih sklenil pogodbo o oblikovanju pokojninskega načrta. Pogoji za vzpostavitev mirovanja se določijo v pogodbi o oblikovanju pokojninskega načrta kolektivnega zavarovanja ter pokojninskem načrtu.

Član in upravljavec se lahko dogovorita, da član začasno preneha z vplačevanjem po pokojninskem načrtu individualnega zavarovanja (mirovanje individualnega dodatnega zavarovanja). Pogoji za vzpostavitev mirovanja se določijo v pokojninskem načrtu individualnega zavarovanja.

**K 248. členu (zadržanja pravic)**

V tem členu je urejena pravica do zadržanja pravic. Član dodatnega zavarovanja ima v primerih, določenih s tem zakonom, pravico do zadržanja pravic pri tem pokojninskem skladu. V kolikor član uveljavi pravico do zadržanja pravic, ne velja pravilo, da je lahko oseba vključena samo v en pokojninski načrt kolektivnega in en pokojninski načrt individualnega dodatnega zavarovanja. Sredstva, ki jih član zadrži, se obravnavajo enako kot sredstva članov, ki še nadalje vplačujejo v ta pokojninski sklad in se še naprej plemenitijo na njegovem osebnem računu pri upravljavcu.

**K 249. členu (pravica do prenosa sredstev med pokojninskimi načrti)**

Ta člen ureja pravico do prenosa sredstev med pokojninskimi načrti. Član lahko kadarkoli od upravljavca pokojninskega sklada zahteva prenos sredstev v pokojninski sklad, ki ga upravlja drug upravljavec. V primeru pokojninskega načrta kolektivnega zavarovanja sme član sredstva prenesti šele, ko mu preneha delovno razmerje pri delodajalcu, preko katerega je vključen v kolektivno zavarovanje. Izjema od slednje prepovedi velja, ko delodajalec pristopi k novemu pokojninskemu načrtu kolektivnega zavarovanja, ki ga sklene za svoje zaposlene. Ni pa dovoljen prenos sredstev med pokojninskim načrtom kolektivnega zavarovanja in pokojninskim načrtom individualnega zavarovanja, saj gre za različni obliki dodatnega zavarovanja, za kateri veljajo v določeni meri tudi različna pravila. Prenos sredstev se opravi na podlagi pisne zahteve za prenos sredstev, kateri mora biti priloženo soglasje upravljavca pokojninskega sklada, kamor se sredstva prenašajo. Določen je tudi rok za prenos sredstev, in sicer 30 dni od obračunskega dne po stanju, na katerega je izračunana odkupna vrednost premoženja. Pri prenosu sredstev med pokojninskimi skladi ne nastopijo posledice, ki veljajo za obdavčitev odkupne vrednosti.

**K 250. členu (prenos sredstev med podskladi krovnega pokojninskega sklada in kritnimi skladi, ki spadajo v skupino kritnih skladov, ki izvajajo naložbeno politiko življenjskega cikla)**

Ta člen ureja prenos sredstev člana med podskladi krovnega pokojninskega sklada oziroma kritnih skladov, ki spadajo v skupino kritnih skladov, ki izvajajo naložbeno politiko življenjskega cikla. Pri takem prenosu sredstev ne nastopijo posledice, določene s predpisi, ki urejajo obdavčenje, ki veljajo za obdavčitev odkupne vrednosti.

**K 251. členu (prepoved zastave in neprenosljivost pravic)**

V tem členu je določena prepoved zastave in neprenosljivost pravic. Član dodatnega zavarovanja ne more zastaviti pravic iz naslova enot premoženja vzajemnega pokojninskega sklada, vpisanih na njegovem osebnem računu. Pravice iz dodatnega zavarovanja so neprenosljive, razen v primerih, določenih s tem zakonom (npr. dedičem pripada izplačilo odkupne vrednosti enot premoženja v primeru smrti člana pred uveljavitvijo pravic iz tega zavarovanja).

**K 252. členu (redno obveščanje o stanju na osebnih računih članov)**

Ta člen ureja redno obveščanje zavarovancev o stanju na osebnih računih članov. Tako mora upravljavec pokojninskega sklada vsakemu članu najkasneje do 31. januarja vsako leto po stanju na dan 31. decembra poslati potrdilo o stanju na osebnem računu varčevalca in podatek o vseh vplačilih v pokojninski sklad v preteklem letu. V členu je urejeno tudi obveščanje delodajalcev, ki financirajo pokojninski načrt kolektivnega varčevanja, in jim morajo upravljavci enkrat letno predložiti potrdilo o obračunu vseh vplačil v tem letu. To potrdilo, ki ga izda upravljavec pokojninskega sklada je legitimacijski papir za uveljavljanje pravic iz dodatnega zavarovanja ter za uveljavljanje davčnih in drugih olajšav.

**K 253. členu (redno obveščanje o poslovanju pokojninskega sklada)**

V tem členu je določeno redno obveščanje o poslovanju pokojninskega sklada, s čimer se želi doseči čim boljšo informiranost članov in delodajalcev. Upravljavec pokojninskega sklada mora člana in delodajalca, ki financira pokojninski načrt, vsako leto obvestiti, kje je omogočen dostop do povzetka revidiranega letnega poročila pokojninskega sklada za preteklo poslovno leto ter jih mora obvestiti o morebitnih spremembah pravil upravljanja pokojninskega sklada in o spremembah pokojninskega načrta v obdobju zadnjega leta in razlogih za te spremembe.

**K 254. členu obveščanje javnosti)**

Po želji po čim lažjem dostopu do vseh pomembnih dokumentov in informacij pokojninskega sklada, ki vplivajo na dodatno zavarovanje, mora upravljavec pokojninskega sklada v skladu s tem členom na svoji spletni strani javno objaviti pokojninski načrt, pravila upravljanja pokojninskega sklada, obvestilo o vseh spremembah pravil upravljanja v preteklem letu, izjavo o naložbeni politiki, revidirano letno poročilo, informacije o možnostih izbire med pokojninskimi podskladi oziroma kritnimi skladi z različnimi naložbenimi politikami, izpostavljenosti tveganju, celotnih stroških poslovanja ter vrstah in strukturi naložb, obvestilo o pravicah člana glede prenosa sredstev med skladi oziroma podskladi istega ali različnih izvajalcev upravljavcev.

**K 255. členu (obveščanje članov na zahtevo)**

V tem členu je določeno, da lahko član pokojninskega sklada od upravljavca brezplačno zahteva informacije o pravicah v primeru prenehanja zaposlitve pri delodajalcu, ki financira pokojninski načrt kolektivnega varčevanja in možnostih prenosa sredstev v drug pokojninski sklad, pravicah iz naslova zavarovanja in možnostih izplačila ob rednem prenehanju zavarovanja, pravicah glede prenosa privarčevanih sredstev med pokojninskimi skladi istega ali različnih upravljavcev ter mu na zahtevo izročiti brezplačen izvod dokumentov iz prejšnjega člena.

**K 256. členu (objava zbirnih podatkov)**

V tem členu je podana pravna podlaga za zbiranje in objavo podatkov na spletni strani ministrstva za delo, družino in socialne zadeve, in sicer se enkrat letno objavijo podatki o številu in nazivu odobrenih pokojninskih načrtov, na podlagi katerih so oblikovani pokojninski skladi, vključno z nazivi in številom pokojninskih skladov posameznega pokojninskega načrta, ter število in naziv pokojninskih načrtov za izplačevanje pokojninske rente, letna stopnja donosa posameznega pokojninskega sklada, višina sredstev posameznega pokojninskega sklada, število članov posameznega pokojninskega sklada in višina povprečnega mesečnega vplačila.

**K 257. členu (ime in firma pokojninskega sklada)**

V tem členu je določeno, da mora ime oziroma firma pokojninskega sklada vsebovati označbo, iz katere bo razvidna oblika pokojninskega sklada in ne sme vsebovati izrazov, ki bi lahko neupravičeno zavajali. Podana je prepoved drugim subjektom, ki se ne ukvarjajo s to dejavnostjo, da bi imeli v firmi besedo »pokojninski sklad«, ali besednih zvez, ki bi zavajale v zmoto, da gre za pokojninski sklad po tem zakonu. Podana je še določba glede poimenovanja podsklada, da se loči od ostalih podskladov in da je razvidna starostna skupina varčevalcev, katerim je podsklad namenjen in glede poimenovanja posameznega kritnega sklada, ki spada v skupino kritnih skladov, na podlagi katerih se izvaja naložbena politika življenjskega cikla. Z navedenimi določbami se poskuša doseči, da imena pokojninski sklad ne bi uporabljali tudi drugi subjekti na trgu in da je takoj razvidno, da se sklad s takim imenom ukvarja z dejavnostjo dodatnega zavarovanja po tem zakonu.

**K 258. členu (osebe, ki lahko oblikujejo in upravljajo pokojninski sklad)**

V tem členu so določene osebe, ki lahko oblikujejo in upravljajo pokojninski sklad, in sicer lahko pokojninski skladi oblikujejo in upravljajo pokojninska družba; zavarovalnica, ki opravlja zavarovalne posle v zavarovalni skupini življenjskih zavarovanj skladno z zakonom, ki ureja zavarovalništvo, in banka, ki ima dovoljenje za opravljanje poslov upravljanja pokojninskih skladov po zakonu, ki ureja bančništvo. Gre za enake subjekte kot je veljalo z do sedaj veljavnim Zakonom o pokojninskem in invalidskem zavarovanju (ZPIZ-1).

**K 259. členu (storitve upravljanja pokojninskega sklada)**

V tem členu je določeno, kaj vse obsegajo storitve upravljanja pokojninskega sklada. Gre za upravljanje premoženja pokojninskega sklada, druge storitve upravljanja pokojninskih skladov (npr. trženje pokojninskih skladov, administrativne storitve (zbiranje vplačil dodatnega zavarovanja, vodenje osebnih računov članov…) in druge storitve, potrebne za učinkovito upravljanje premoženja pokojninskega sklada. Podana je še zaveza upravljavcu pokojninskega sklada, da mora pri upravljanju premoženja pokojninskega sklada ravnati v skladu s tem zakonom, s pravili upravljanja, pokojninskim načrtom in s pravili stroke upravljanja finančnih naložb.

**K 260. členu (pojem upravljanja premoženja pokojninskega sklada)**

V tem členu je definiran pojem upravljanja premoženja pokojninskega sklada. Upravljanje premoženja pokojninskega sklada obsega sklepanje pravnih poslov, katerih predmet je premoženje pokojninskega sklada, razpolaganje s premoženjem pokojninskega sklada zaradi izpolnitve obveznosti iz poslov, sklenjenih pri upravljanju premoženja pokojninskega sklada, sprejemanje izpolnitev obveznosti druge pogodbene stranke na podlagi poslov, sklenjenih pri upravljanju premoženja pokojninskega sklada, in uresničevanje pravic iz vrednostnih papirjev pokojninskega sklada oziroma drugih finančnih naložb pokojninskega sklada. Tako kot do sedaj je določeno, da upravljavec upravlja premoženje pokojninskega sklada v svojem imenu in za račun pokojninskega sklada. Upravljavec sme v svojem imenu in za račun pokojninskega sklada razpolagati s premoženjem pokojninskega sklada, pri tem pa mora poskrbeti, da so naložbe tega sklada v skladu z določbami tega zakona in s pravili upravljanja.

**K 261. členu (odgovornost upravljavca za obveznosti)**

Glede na to, da upravljavec v sklopu upravljanja s premoženjem sklada sklepa pravne posle za račun pokojninskega sklada, je določeno,da odgovarja za izpolnitev obveznosti iz tega posla upravljavec. Podana je še prepoved pobota terjatev iz nedovoljenih poslov iz poroštev in jamstev ter iz nedovoljene zastave in posojanja, s terjatvami, ki jih je upravljavec po tem zakonu upravičen uveljavljati v svojem imenu in za račun pokojninskega sklada.

**K 262. členu (prenos storitev upravljanja na drugo osebo)**

V tem členu je urejena možnost prenosa storitev upravljanja pokojninskega sklada na drugo osebo. Navedeno se opravi s pisnim pooblastilom upravljavca, ki pooblasti drugo osebo, da v njegovem imenu opravlja določene storitve. Upravljavec pokojninskega sklada sklene z drugo osebo pisno pogodbo,v kateri podrobno opredelita medsebojne obveznosti, odgovornosti in pravice. V členu so določeni pogoji, ki morajo biti izpolnjeni, pri tem pa gre predvsem za to, da je še naprej zagotovljen učinkovit nadzor pristojnih organov. Če pogoji niso izpolnjeni, mora skrbnik pisno zahtevati od upravljavca pokojninskega sklada, da prekine pogodbo. V takšnem primeru druga oseba ni upravičena do nadomestila zaradi odstopa od pogodbe. Potrebno je opozoriti še na to, da s prenosom opravljanja posameznih storitev oziroma poslov upravljanja pokojninskega sklada na drugo osebo, ni mogoče omejiti ali izključiti odškodninske odgovornosti upravljavca pokojninskega sklada in skrbnika, za opravljanje navedenih storitev.

**K 263. členu (upravljavska provizija, vstopni in izstopni stroški ter stroški prenosa)**

V tem členu so določeni upravljavska provizija, vstopni in izstopni stroški ter stroški prenosa. Gre za prihodke upravljavca pokojninskega sklada, z zakonom pa je določena najvišja možna stopnja posameznega stroška, saj je potrebno ob upoštevanju majhnosti trga dodatnega zavarovanja v Republiki Sloveniji, poskrbeti da ti stroški ne bi bili nerazumno visoki. Tako se vstopni stroški obračunajo v odstotku od zneska vplačila in ne smejo znašati več kot 3 %, izstopni stroški pa se obračunajo v odstotku od zneska izplačila in ne smejo znašati več kot 1 %. Letna provizija za upravljanje pokojninskega sklada, ki je določena v pravilih pokojninskega sklada, se določi v odstotku od povprečne letne čiste vrednosti sredstev pokojninskega sklada in upoštevaje naložbeno politiko pokojninskega sklada ne sme znašati več kot 1,5 %. V tem členu je urejena tudi situacija prenosa sredstev na drugi pokojninski sklad. Tako pri prenosu sredstev med pokojninskimi skladi istega upravljavca upravljavec ni upravičen do povrnitve administrativnih stroškov prenosa in vstopnih ter izstopnih stroškov. Pri prenosu sredstev med pokojninskimi skladi različnih upravljavcev pa je upravljavec pokojninskega sklada, od katerega se sredstva prenašajo, upravičen samo do povračila administrativnih stroškov prenosa v višini največ 15 eurov. Vpeljana je še določba, da upravljavec krovnega pokojninskega sklada oziroma skupine kritnih skladov, ki izvajajo naložbeno politiko življenjskega cikla člana, lahko za posamezne podsklade oziroma kritne sklade določi različne višine vstopnih in izstopnih stroškov ter provizije za upravljanje, saj ima glede na naložbeno politiko podsklada oziroma kritnega sklada različno količino dela in stroškov, ki so potrebni za upravljanje.

**K 264. členu (stroški upravljavca v zvezi z upravljanjem pokojninskega sklada)**

Ta člen določa, da je upravljavec pokojninskega sklada iz sredstev pokojninskega sklada upravičen izvršiti plačila samo za tiste vrste stroškov v zvezi z upravljanjem pokojninskega sklada, ki so določeni v pravilih upravljanja pokojninskega sklada. Pri opredelitvi vrst stroškov, ki so dovoljeni, se smiselno uporabljajo določbe zakona, ki ureja poslovanja investicijskih skladov in družb za upravljanje. Določba je namenjena temu, da upravljavci ne bi neupravičeno zahtevali povračila stroškov iz sredstev sklada. Vsi stroški, ki jih lahko upravljavec zahteva v zvezi z upravljanjem, morajo biti že v naprej določeni.

**K 265. členu (celotni stroški poslovanja pokojninskega sklada)**

Ta določba določa, da morajo upravljavci izračunavati celotne stroške poslovanja pokojninskega sklada, ki ga upravljajo, v skladu z metodologijo, ki velja za izračun celotnih stroškov poslovanja za vzajemne sklade po zakonu, ki ureja investicijske sklade in družbe za upravljanje. Celotni stroški poslovanja pokojninskega sklada so izraženi v odstotku od čiste vrednosti sredstev pokojninskega sklada in predstavljajo celotne stroške poslovanja pokojninskega sklada, ki bremenijo pokojninski sklad, vključno z upravljavskimi provizijami, deljeni s povprečno čisto vrednostjo sredstev pokojninskega sklada. S tem podatkom se bo povečala transparentnost na področju stroškov, članu pa bo omogočena lažja primerjava med pokojninskim skladi.

**K 266. členu (skrbniške storitve)**

V tem členu je določeno, da mora upravljavec pokojninskega sklada za račun pokojninskega sklada s skrbnikom skleniti pogodbo o opravljanju skrbniških storitev za pokojninski sklad. V primeru, ko se dodatno zavarovanje izvaja preko več kritnih skladov z različnimi naložbenimi politikami, je potrebno za vsak kritni sklad skleniti svojo pogodbo o opravljanju skrbniških storitev. Določena je tudi smiselna uporaba zakona, ki ureja investicijske sklade in družbe za upravljanje, ki veljajo za opravljanje skrbniških storitev za vzajemni sklad, saj je v navedenem zakonu to področje nadzora podrobno urejeno. Skrbniške storitve za pokojninske sklade lahko opravlja tudi kreditna institucija s sedežem v drugi državi članici, ki ima ustrezno dovoljenje skladno z direktivo 2006/48/EC ali investicijsko podjetje s sedežem v drugi državi članici, ki ima ustrezno dovoljenje, skladno z direktivo 93/22/EEC oziroma druga oseba s sedežem v drugi državi članici, ki ima dovoljenje za opravljanje skrbniških storitev za UCITS sklade po direktivi 2009/65/EC. Določba je posledica spoštovanja določb direktiv EU, ki urejajo to področje.

**K 267. členu (ločitev premoženja pokojninskega sklada)**

V tem členu je podana zahteva, da morata upravljavec in skrbnik pokojninskega sklada zagotavljati ločitev premoženja pokojninskega sklada od premoženja drugih pokojninskih skladov, od svojega premoženja, in od drugega premoženja, ki ga upravljavec upravlja. Prav tako mora biti premoženje posameznega podsklada ločeno od premoženja drugih podskladov krovnega pokojninskega sklada. Podana je določba glede izvršbe na premoženju pokojninskega sklada, ki je dovoljena samo za zavarovanje oziroma poplačilo terjatev varčevalcev tega pokojninskega sklada. Glede ločitve premoženja kritnega sklada pa se uporabljajo določila zakona o zavarovalništvu.

**K 268. členu (ločitev naložb v vrednostne papirje in denarne depozite)**

Skladno z določbami tega člena se za ločitev naložb pokojninskega sklada v vrednostne papirje in denarne depozite pri kreditnih institucijah smiselno uporabljajo določbe zakona, ki ureja investicijske sklade in družbe za upravljanje, saj je ta ureditev v navedenem zakonu že podrobno urejena in zaradi tega ni smiselna drugačna ureditev.

**K 269. členu (ločitev drugega premoženja)**

Glede naložb pokojninskega sklada v nepremičnine mora upravljavec zagotoviti, da se lastninska pravica v zemljiški knjigi vknjiži v korist pokojninskega sklada. S tem se zagotavlja ločitev premoženja pokojninskega sklada in upravljavca pokojninskega sklada.

**K 270. členu (poseben denarni račun pokojninskega sklada)**

S tem členom je podana zahteva, da mora upravljavec za vsak pokojninski sklad, ki ga upravlja pri banki skrbnici, odpreti posebni denarni račun pokojninskega sklada, preko katerega sprejema denarna vplačila in opravlja denarna izplačila v zvezi s posli, ki jih je upravljavec sklenil za račun posameznega pokojninskega sklada. Na tem posebnem denarnem računu pokojninskega sklada se sprejemajo tudi vplačila dodatnega zavarovanja in se opravljajo izplačila odkupnih vrednosti. Določeno je, da banka skrbnica ne sme izvršiti naloga upravljavca za izplačilo v breme posebnega denarnega računa, če bi bilo tako izplačilo v nasprotju s tem zakonom in pravili upravljanja pokojninskega sklada. Z navedenimi določbami se zagotavlja transparentnost poslovanja posameznega pokojninskega sklada, z namenom, da ne bi prihajalo do zlorab pri upravljanju s sredstvi članov.

**K 271. členu (račun krovnega pokojninskega sklada ali skupine kritnih skladov)**

V tem členu je določeno, da mora upravljavec krovnega pokojninskega sklada za krovni pokojninski sklad oziroma za skupino kritnih skladov, ki jih upravlja, pri banki skrbnici odpreti poseben denarni račun. Na ta račun sprejema denarna vplačila iz naslova dodatnega zavarovanja in jih sproti razporeja na račune posameznih podskladov krovnega pokojninskega sklada oziroma razporeja na račune posameznih kritnih skladov.

**K 272. členu (načela naložbene politike pokojninskega sklada)**

V tem členu so določena načela naložbene politike, ki jih morajo spoštovati upravljavci pokojninskih skladov. Tako morajo upravljavci pokojninskega sklada pri upravljanju premoženja pokojninskega sklada ravnati skladno s pravili skrbnega in varnega poslovanja in zlasti skrbeti, da se sredstva nalagajo v največjo in izključno korist članov, da so naložbe primerno razpršene, da se preudarno omejuje pretirano izpostavljenost celotnih naložb do posameznega izdajatelja in posamezne skupine izdajateljev, da se z vrstami in strukturo naložb zagotavlja najbolj ugodno možno razmerje med donosnostjo in tveganjem, ob upoštevanju likvidnosti, da se posamezne naložbe presojajo glede na doprinos k tveganju v dobro razpršenem premoženju in ne samostojno, da so sredstva v upravljanju po vrstah in strukturi skladna z dospelostmi pričakovanih bodočih obveznosti, da se pri razporeditvi sredstev s pomočjo metod obvladovanja tveganja oceni in pretehta vpliv novih naložb na celotno premoženje pokojninskega sklada, predvsem z vidika razmerja med donosnostjo in tveganjem. Gre za splošna načela, ki jih morajo spoštovati upravljavci pri nalaganju sredstev članov pokojninskega sklada, katerih cilj je čim varnejše nalaganje sredstev ob primerni donosnosti.

**K 273. členu (vrste dovoljenih naložb)**

V tem členu so opredeljene vrste dovoljenih naložb, ki jih morajo upravljavci pokojninskih skladov upoštevati pri nalaganju sredstev članov pokojninskega sklada. Glede tega se smiselno uporabljajo določbe zakona, ki ureja investicijske sklade in družbe za upravljanje, ki veljajo za vzajemni sklad. Gre za delnice, denarne depozite pri kreditnih ustanovah, izvedene finančne instrumente, nepremičnine, tvegani kapital, itd.

**K 274. členu (izpostavljenost iz naslova naložb pokojninskega sklada)**

V tem členu so določena pravila glede izpostavljenosti pokojninskega sklada v zvezi s posameznimi naložbami pokojninskega sklada. Tudi tu je predvidena smiselna uporaba določb zakona, ki ureja investicijske sklade in družbe za upravljanje, ki veljajo za vzajemne sklade, z upoštevanjem določenih posebnosti, ki so določene v tem členu.

**K 275. členu (naložbe v enote ali delnice odprtih investicijskih skladov)**

V tem členu so določene omejitve glede naložb v enote oziroma delnice odprtih investicijskih skladov. Gre za omejitve z namenom, da se prepreči prevelika izpostavljenost naložb pokojninskega sklada v posamezen investicijski sklad.

**K 276. členu (prepoved pomembnejšega vpliva na upravljanje izdajatelja)**

S tem členom je podana prepoved, da bi upravljavec za račun pokojninskih skladov, ki jih upravlja, pridobil delež delnic z glasovalnimi pravicami, z uresničevanjem katerih bi lahko pomembneje vplival na upravljanje izdajatelja vrednostnega papirja.Določeni so primeri, ko se šteje, da ima upravljavec pomemben vpliv na upravljanje izdajatelja vrednostnega papirja (imetnik več kot 20 % delnic z glasovalnimi pravicami izdajatelja, da so zaposleni upravljavca člani uprave ali nadzornega sveta izdajatelja, …).

**K 277. členu (tehnike upravljanja sredstev)**

V tem členu je dana možnost upravljavcem, da lahko za učinkovito upravljanje naložb pokojninskega sklada uporabijo naložbene tehnike in orodja, povezane s tržnimi vrednostnimi papirji in instrumenti denarnega trga, pri čemer ne smejo povzročiti oddaljitve pokojninskega sklada od načel naložbene politike in njegovih naložbenih ciljev, kot so opredeljeni v pravilih upravljanja pokojninskega sklada.

**K 278. členu (prepovedani posli z določenimi osebami)**

Ta člen določa za upravljavca prepoved sklepanja določenih poslov, katerih predmet so naložbe pokojninskega sklada. Gre za posle za svoj račun ali za račun drugih pokojninskih skladov oziroma investicijskih skladov, ki jih upravlja; za posle z osebami, ki so povezane z upravljavcem in za posle s skrbnikom oziroma z osebami, ki so povezane s skrbnikom. Gre za varovalno določbo, da ne pride do zlorab pri upravljanju sredstev.

**K 279. členu (izjeme od prepovedi sklepanja poslov)**

V tem členu so podane izjeme od prepovedi sklepanja poslov in naložb skrbnika. Tako lahko v določenih primerih s skrbnikom oziroma z njim povezano osebo pod določenimi pogoji upravljavec sklepa posle glede instrumentov denarnega trga, denarnih depozitov, vrednostnih papirjev skrbnika; posel glede nakupa oziroma prodaje instrumentov denarnega trga in obveznic, katerih izdajatelj je Banka Slovenije oziroma Republika Slovenija.

**K 280. členu (zadolževanje)**

V tem členu so podane omejitve glede zadolževanja za račun pokojninskega sklada, ki je dovoljeno za potrebe uravnavanja likvidnosti do 10 % vrednosti sredstev, pod pogojem, da gre za začasno oziroma kratkoročno zadolžitev z dospelostjo do 6 mesecev, pri čemer mora biti ta možnost določena v pravilih upravljanja pokojninskega sklada, pogoji zadolževanja pa morajo biti v skladu z običajnimi tržnimi pogoji.

**K 281. členu (poroštva in dana posojila)**

Ta člen določa, da upravljavec in skrbnik za račun pokojninskega sklada ne smeta izdajati poroštev oziroma drugih oblik jamstev tretjim osebam ter odobriti posojil in da taki pravni posli nimajo pravnega učinka za pokojninski sklad. Kljub temu pa lahko pokojninski sklad pridobi prenosljive vrednostne papirje, instrumente denarnega trga in druge finančne instrumente, ki jih ta zakon opredeljuje kot dovoljeno naložbo in še niso v celoti plačani.

**K 282. členu (nekrite prodaje vrednostnih papirjev)**

S tem členom je podana prepoved sklepanja pogodbe o prodaji in prodaja tržnih vrednostnih papirjev, instrumentov denarnega trga ali drugih finančnih instrumentov za račun pokojninskega sklada, če pokojninski sklad ob sklenitvi pogodbe oziroma prodajnega posla ni imetnik finančnih instrumentov, ki so predmet prodaje in nima zadostnega kritja na računu vrednostnih papirjev oziroma finančnih instrumentov, ki so predmet prodaje.

**K 283. členu (zastava in posojanje premoženja)**

S tem členom je podana prepoved zastave in obremenitve premoženja pokojninskega sklada. Izjema je zastava premoženja sklada v zavarovanje obveznosti vračila s tem zakonom dovoljenega kredita. Glede pogojev in kriterijev, pod katerimi lahko upravljavec za račun posameznega pokojninskega sklada, ki ga upravlja, posoja iz premoženja teh pokojninskih skladov vrednostne papirje oziroma finančne instrumente nasprotni pogodbeni stranki, veljajo določbe zakona, ki ureja investicijske sklade in družbe za upravljanje.

**K 284. členu (izterjava terjatev)**

S tem členom je določeno, da ima lahko pokojninski sklad sredstva tudi v obliki terjatev, ki nastajajo pri normalnem poslovanju pokojninskih skladov, pri čemer pa mora upravljavec zagotoviti, da se te terjatve izterjujejo v običajnih rokih, ki veljajo za takojšnjo (sočasno) izpolnitev obveznosti.

**K 285. členu (obvladovanje tveganj pokojninskega sklada)**

V tem členu so podana določila glede obvladovanja tveganj. Tako mora upravljavec za posamezen pokojninski sklad določiti in izvajati ukrepe za obvladovanje tveganj in druge ukrepe, ki so glede na naravo in vrsto tveganj potrebni za obvladovanje teh tveganj. Upravljavec mora pri upravljanju z naložbami pokojninskega sklada uporabljati tehnike in orodja, namenjena upravljanju s tveganji oziroma obvladovanju tveganj, ki v vsakem času omogočajo nadzor in merjenje tveganj, ki izhajajo iz posameznih izpostavljenosti pokojninskega sklada, in vpliva teh tveganj k celotni tveganosti pokojninskega sklada. Upravljavec mora za ugotavljanje, merjenje in obvladovanje tveganj, povezanih s pokojninskim skladom, izdelati tudi načrt, v katerem določi postopke oziroma metode za ugotavljanje in merjenje tveganj, ukrepe za obvladovanje tveganj in postopke za izvajanje teh ukrepov, postopke za spremljanje izvajanja ukrepov za obvladovanje tveganj.

**K 286. členu (izjava o naložbeni politiki)**

V tem členu je podana zaveza upravljavcu, da mora sprejeti izjavo o naložbeni politiki, ki je lahko bodisi samostojen dokument bodisi enovit sestavni del načrta o obvladovanju tveganj. Izjava o naložbeni politiki mora vsebovati zlasti metode za ugotavljanje in merjenje tveganj, opis postopkov za obvladovanje posameznih vrst tveganj, strateško porazdelitev sredstev glede na vrsto in trajanje obveznosti pokojninskega sklada. Izjava o naložbeni politiki mora biti skladna z določbami pravil upravljanja pokojninskega sklada, ki se nanašajo na naložbeno politiko pokojninskega sklada.

**K 287. členu (poslovne knjige in poslovna poročila pokojninskega sklada)**

S tem členom je podana obveza upravljavca, da za vsak pokojninski sklad, ki ga upravlja, vodi poslovne knjige, sestavlja knjigovodske listine, vrednoti knjigovodske postavke in sestavlja letna in druga poročila, organizira poslovanje in tekoče vodi poslovne knjige, poslovno dokumentacijo in druge administrativne oziroma poslovne evidence tako, da je mogoče kadarkoli preveriti, ali pokojninski sklad posluje zakonito. Določeno je, da se za določitev vrste in sheme računovodskih izkazov, analitičnega kontnega načrta za pokojninske sklade, pravila vrednotenja knjigovodskih postavk v računovodskih izkazih pokojninskih skladov uporabljajo mednarodni računovodski standardi.

**K 288. členu (letno poročilo pokojninskega sklada)**

V tem členu je določena vsebina letnega poročila pokojninskega sklada, ki ga mora sestaviti upravljavec pokojninskega sklada.

**K 289. členu (letno poročilo krovnega pokojninskega sklada)**

V tem členu je določena vsebina letnega poročila krovnega pokojninskega sklada, ki ga mora sestaviti upravljavec pokojninskega sklada.

**K 290. členu (revidiranje letnega poročila)**

V tem členu je urejeno revidiranje letnega poročila, ki ga mora pregledati revizor na način in pod pogoji, določenimi z zakonom, ki ureja revidiranje.

**K 291. členu (predložitev revidiranega letnega poročila Agenciji)**

V tem členu je določen rok za upravljavca, v katerem je za preteklo poslovno leto dolžen predložiti revidirano letno poročilo pokojninskega sklada, ki ga upravlja, Agenciji za trg vrednostnih papirjev najkasneje do 30. maja tekočega leta.

**K 292. členu (povzetek letnega poročila)**

Ta člen določa, da mora upravljavec pripraviti povzetek revidiranega letnega poročila pokojninskega sklada, v katerem na jasen in razumljiv način povzame poslovanje in rezultate poslovanja pokojninskega sklada, s čimer se omogoča lažji vpogled v poslovanje pokojninskega sklada tudi za tiste člane, ki niso dovolj strokovno podkovani na tem področju.

**K 293. členu (predpis o poslovnih knjigah, letnih poročilih pokojninskih skladov in revidiranju)**

V tem členu je podana zaveza Agenciji za trg vrednostnih papirjev in Agenciji za zavarovalni nadzor, da predpišeta podrobnejšo vsebino letnega poročila in vsebino priloge s pojasnili k računovodskim izkazom

**K 294. členu (odbor pokojninskega sklada)**

V tem členu je kot novost tega zakona določen odbor pokojninskega sklada. Določeno je, da mora imeti vsak pokojninski sklad, v katerem se izvaja kolektivno dodatno zavarovanje odbor pokojninskega sklada (v nadaljnjem besedilu: odbor). Odbor je strokovni organ, ki ga sestavlja pet članov od tega trije predstavniki članov in dva predstavnika delodajalcev. Namen odbora je še dodatna stopnja nadzora pokojninskega sklada.

**K 295. členu (pristojnosti odbora)**

V tem členu so določene pristojnosti odbora, ki spremlja poslovanje pokojninskega sklada ter nadzoruje delo upravljavca ter ravnanje v primeru ugotovitve nepravilnosti. Tako odbor daje mnenje k letnemu poročilu pokojninskega sklada, razen v primeru obveznih uskladitev z zakonodajnimi spremembami; daje mnenje k spremembam pravil upravljanja pokojninskega sklada; obravnava in daje mnenje k spremembam izjave o naložbeni politiki v delu, ki se nanaša na strateško porazdelitev sredstev glede na vrsto in trajanje obveznosti pokojninskega sklada; predlaga spremembe stroškov in provizije upravljavca pokojninskega sklada; preverja uspešnost poslovanja glede na doseženo donosnost in glede na doseženo donosnost v primerjavi z drugimi izvajalci; obravnava in daje mnenje k poročilom upravljavca pokojninskega sklada o tveganjih, katerim je pokojninski sklad izpostavljen; obravnava način in pravilnost obveščanja delodajalcev in članov pokojninskega sklada; obravnava poročilo o pritožbah v zvezi z delovanjem pokojninskega sklada. V primeru ugotovitve nepravilnosti pri poslovanju pokojninskega sklada mora odbor od upravljavca zahtevati odpravo nepravilnosti v primernem roku in zahtevati poročilo o odpravi ugotovljene nepravilnosti. V kolikor upravljavec ne odpravi nepravilnosti pri poslovanju v postavljenem roku oziroma v postavljenem roku ne ukrepa ustrezno ali ne pripravi poročila o odpravi ugotovljenih nepravilnosti, mora odbor o ugotovljenih nepravilnostih oziroma o neustreznem ukrepanju obvestiti Agencijo.

**K 296. členu (vzajemni pokojninski sklad)**

Ta člen definira vzajemni pokojninski sklad kot premoženje, ki je ločeno od premoženja upravljavca pokojninskega sklada in ki je financirano z zbranimi vplačili dodatnega zavarovanja oziroma ustvarjenimi z upravljanjem s temi sredstvi, in je namenjeno pridobitvi pravic iz dodatnega zavarovanja. Vzajemni pokojninski sklad ni pravna oseba, premoženje vzajemnega pokojninskega sklada pa je razdeljeno na enake enote premoženja. Vzajemni pokojninski sklad je v lasti članov vzajemnega pokojninskega sklada, ki so na podlagi vplačil iz naslova dodatnega zavarovanja lastniki sorazmernega dela premoženja vzajemnega pokojninskega sklada. Vzajemni pokojninski sklad se oblikuje in upravlja izključno v korist članov vzajemnega pokojninskega sklada. Gre za podobne določbe, kot jih glede vzajemnega pokojninskega sklada vsebuje že ZPIZ-1. Gre za eno izmed dovoljenih oblik pokojninskega sklada, na podlagi katerih se izvaja dodatno zavarovanje

**K 297. členu (krovni pokojninski sklad)**

V tem členu je definirana nova oblika pokojninskega sklada, in sicer krovni pokojninski sklad. Krovni pokojninski sklad je vzajemni pokojninski sklad, sestavljen iz najmanj treh podskladov, ki so oblikovani kot ločeno premoženje. Premoženje vsakega posameznega podsklada je razdeljeno na enake enote premoženja. Podskladi krovnega sklada se med seboj razlikujejo po eni ali več značilnostih, predvsem glede različnih naložbenih politik posameznih podskladov. Za podsklade krovnega pokojninskega sklada se uporabljajo določbe tega zakona, ki veljajo za vzajemni pokojninski sklad. Podano pa je tudi pooblastilo ATVP, da po potrebi določi posebnosti, ki veljajo le za krovne pokojninske sklade oziroma za njihove podsklade. Ta oblika pokojninskega sklada izhaja iz krovnega sklada, ki je urejen v zakonu, ki ureja investicijske sklade in družbe za upravljanje, in je prilagojena za potrebe dodatnega zavarovanja.

**K 298. členu (upravljavci vzajemnih pokojninskih skladov in krovnih pokojninskih skladov)**

V tem členu so določeni upravljavci vzajemnih pokojninskih skladov in krovnih pokojninskih skladov. Upravljavci teh pokojninskih skladov so tako lahko pokojninska družba, zavarovalnica in banka. Tako na tem področju ni sprememb v primerjavi z ZPIZ-1.

**K 299. členu (oblikovanje vzajemnega pokojninskega sklada ali krovnega pokojninskega sklada)**

V tem členu je določeno oblikovanje vzajemnega pokojninskega sklada oziroma krovnega pokojninskega sklada. Vzajemni pokojninski sklad oziroma krovni pokojninski sklad oblikuje upravljavec tako, da sprejme pravila upravljanja vzajemnega pokojninskega sklada oziroma pravila upravljanja krovnega pokojninskega sklada, s skrbnikom pa sklene pogodbo o opravljanju skrbniških storitev. Nov podsklad se oblikuje tako, da upravljavec dopolni pravila upravljanja krovnega pokojninskega sklada v delu, ki se nanaša na nov podsklad.

**K 300. členu (dovoljenje za upravljanje vzajemnega pokojninskega sklada ali krovnega pokojninskega sklada)**

S tem členom je določeno dovoljenje za upravljanje vzajemnega pokojninskega sklada oziroma krovnega pokojninskega sklada. Določeno je, da mora upravljavec pred začetkom sprejemanja vplačil enot premoženja vzajemnega pokojninskega sklada pridobiti dovoljenje za upravljanje vzajemnega pokojninskega sklada s strani Agencije za trg vrednostnih papirjev. Enako velja tudi za krovni pokojninski sklad, kjer mora upravljavec pridobiti dovoljenje za upravljanje vsakega posameznega podsklada. Ob tem je potrebno opozoriti, da mora krovni pokojninski sklad ob oblikovanju vsebovati najmanj tri podsklade.

**K 301. členu (zahteva za izdajo dovoljenja za upravljanje vzajemnega pokojninskega sklada)**

V tem členu je določena dokumentacija, ki jo je potrebno priložiti zahtevi za izdajo dovoljenja za upravljanje vzajemnega pokojninskega sklada, na podlagi katere Agencija za trg vrednostnih papirjev odloča o izdaji dovoljenja. Gre za višino, način in roke financiranja prispevkov dodatnega zavarovanja, načrt o obvladovanju tveganj, izjavo o naložbeni politiki, itd..

**K 302. členu (odločanje o dovoljenju za upravljanje vzajemnega pokojninskega sklada)**

V tem členu je določeno, kdaj Agencija za trg vrednostnih papirjev izda dovoljenje za upravljanje vzajemnega pokojninskega sklada. Dovoljenje izda, če ugotovi, da upravljavec izpolnjuje pogoje za upravljanje vzajemnega pokojninskega sklada, na katerega se nanaša zahteva za izdajo dovoljenja. Zahtevo za izdajo dovoljenja pa zavrne, če upravljavec ni pridobil dovoljenja Agencije za sklenitev pogodbe o opravljanju skrbniških storitev, če upravljavec ni pridobil soglasja Agencije k pravilom upravljanja vzajemnega pokojninskega sklada, če upravljavec ne izpolnjuje drugih pogojev za upravljanje vzajemnega pokojninskega sklada, določenih s tem zakonom oziroma s predpisom, izdanim na njegovi podlagi. Postopek izdaje dovoljenja za upravljanje vzajemnega pokojninskega sklada je tako v pristojnosti Agencije za trg vrednostnih papirjev.

**K 303. členu (pravila upravljanja vzajemnega pokojninskega sklada)**

V tem členu so opredeljena pravila upravljanja vzajemnega pokojninskega sklada, ki urejajo vsebino pravnih razmerij med upravljavcem in članom vzajemnega pokojninskega sklada. Določeno je, kaj vse morajo pravila vsebovati, podrobnejšo vsebino pa določi Agencija za trg vrednostnih papirjev.

**K 304. členu (pravila upravljanja krovnega pokojninskega sklada)**

V tem členu so opredeljena pravila upravljanja krovnega vzajemnega pokojninskega sklada, ki morajo poleg splošnih določb, ki jih morajo vsebovati pravila vzajemnega pokojninskega sklada, jasno določati, da gre za krovni pokojninski sklad z najmanj tremi podskladi. Določeno je, da se za posamezne podsklade ne sprejemajo ločena pravila, ampak so posebnosti, ki se nanašajo na posamezni podsklad, določene v pravilih upravljanja krovnega pokojninskega sklada. Ob tem pa morajo biti jasno ločene tiste določbe pravil, ki veljajo za vse podsklade krovnega pokojninskega sklada, od določb, ki veljajo le za posamezni podsklad. Pravila upravljanja krovnega pokojninskega sklada morajo določati pogoje, postopek in roke izstopa oziroma izplačila prenosa sredstev med podskladi. S pravili upravljanja krovnega pokojninskega sklada upravljavec določi, kateri posredni stroški bremenijo posamezni podsklad, in kateri vse podsklade ter način delitve skupnih stroškov med podsklade. Z določbami tega člena so določena področja, ki morajo biti v pravilih upravljanja krovnega pokojninskega sklada dodatno urejena v primerjavi s pravili upravljanja vzajemnega pokojninskega sklada.

**K 305. členu (soglasje k pravilom upravljanja)**

S tem členom je določeno, da pravila upravljanja vzajemnega pokojninskega sklada oziroma krovnega pokojninskega sklada začnejo veljati, ko upravljavec pridobi soglasje Agencije za trg vrednostnih papirjev k tem pravilom. Agencija izda soglasje k pravilom upravljanja, če je njihova vsebina v skladu z določbami tega zakona in predpisi, izdanimi na njegovi podlagi.

**K 306. členu (sprememba pravil upravljanja)**

V tem členu so urejene določbe glede sprememb pravil upravljanja vzajemnega pokojninskega sklada oziroma krovnega pokojninskega sklada. Upravljavec mora za spremembo pravil upravljanja vzajemnega pokojninskega sklada oziroma krovnega pokojninskega sklada pridobiti soglasje Agencije za trg vrednostnih papirjev. Agencija izda soglasje k spremembi pravil upravljanja vzajemnega pokojninskega sklada oziroma krovnega pokojninskega sklada, če je vsebina spremembe teh pravil v skladu z veljavno zakonodajo.

**K 307. členu (priloga k pravilom upravljanja)**

V tem členu je določena priloga k pravilom upravljanja. Tako mora upravljavec pred začetkom sprejemanja vplačil enot premoženja k pravilom upravljanja vzajemnega pokojninskega sklada oziroma krovnega pokojninskega sklada priložiti prilogo, ki vsebuje podatke o upravljavcu, podatke o skrbniku, firmo in sedež podjetja, ki opravlja revizijo računovodskih izkazov, podatke o drugih osebah, ki po pooblastilu upravljavca opravljajo posamezne storitve upravljanja.

**K 308. členu (sprememba priloge k pravilom upravljanja)**

Člen določa, da mora upravljavec v primeru nastanka dogodka oziroma okoliščin, ki zahtevajo spremembo priloge k pravilom upravljanja vzajemnega pokojninskega sklada oziroma krovnega pokojninskega sklada, to nemudoma spremeniti tako, da odraža dejansko stanje. Za spremembe priloge k pravilom upravljanja ni potrebno soglasje Agencije za trg vrednostnih papirjev, je pa jo potrebno v petnajstih dneh obvestiti o spremembah priloge.

**K 309. členu (čista vrednost sredstev in vrednost enote premoženja)**

V tem členu so določena pravila glede izračuna čiste vrednosti sredstev in vrednosti enote premoženja, ki jo izračunava upravljavec vzajemnega pokojninskega sklada na zadnji delovni dan obračunskega obdobja (obračunski dan). Čista vrednost sredstev vzajemnega pokojninskega sklada se izračuna tako, da se od vrednosti sredstev vzajemnega pokojninskega sklada odštejejo obveznosti vzajemnega pokojninskega sklada. Vrednost enote premoženja vzajemnega pokojninskega sklada je enaka čisti vrednosti sredstev vzajemnega pokojninskega sklada, deljeni s številom enot premoženja vzajemnega pokojninskega sklada v obtoku. Obračunsko obdobje za izračun čiste vrednosti sredstev in vrednosti enote premoženja vzajemnega pokojninskega sklada je mesec dni. Agencija za trg vrednostnih papirjev natančneje določi pravila glede izračuna čiste vrednosti sredstev in vrednosti enote premoženja.

**K 310. členu (vplačilo v vzajemni pokojninski sklad)**

V tem členu je določena obravnava vplačil v vzajemni pokojninski sklad, ki se preračunajo v število enot premoženja vzajemnega pokojninskega sklada. Enote premoženja vzajemnega pokojninskega sklada evidentira upravljavec pokojninskega sklada na osebnih računih varčevalcev, pri čemer mora upravljavec voditi ločeno evidenco o številu enot premoženja, ki jih je financiral delodajalec.

**K 311. členu (izplačilo odkupne vrednosti)**

V tem členu so določena pravila glede izplačila odkupne vrednosti. Član vzajemnega pokojninskega sklada lahko od upravljavca v zakonsko določenih primerih pisno zahteva, da se mu izplača odkupno vrednost premoženja, vpisanega na njegovem osebnem računu. Odkupna vrednost premoženja, vpisanega na osebnem računu člana, se izračuna glede na vrednost enot premoženja vzajemnega pokojninskega sklada, ki velja po stanju na obračunski dan obdobja, ko je bila podana popolna zahteva za izplačilo, zmanjšana za izstopne stroške. Upravljavec mora odkupno vrednost izplačati najkasneje v 30 dneh po koncu obračunskega obdobja, lahko pa pravila upravljanja vzajemnega pokojninskega sklada določajo krajši rok za izplačilo. Posledica izplačila odkupne vrednosti je, da članu z dnem izplačila odkupne vrednosti enot premoženja preneha lastninska pravica na sorazmernem delu premoženja vzajemnega pokojninskega sklada.

**K 312. členu (naložbena politika življenjskega cikla člana)**

V tem členu je določena naložbena politika življenjskega cikla člana, ki jo mora upravljavec, ki upravlja krovni pokojninski sklad, v okviru podskladov izvajati. V ta namen mora upravljavec oblikovati skupino treh podskladov. Podskladi krovnega pokojninskega sklada se med seboj razlikujejo po naložbeni politiki, ki mora biti, upoštevaje namen dodatnega zavarovanja in načela tega zakona, ustrezno prilagojena ciljni starostni skupini člana, katerim je posamezni podsklad namenjen. V pravilih upravljanja krovnega pokojninskega sklada se za vsak podsklad določi ciljna starostna skupina, kateri je podsklad namenjen in najnižji dovoljeni delež sredstev podsklada, naložen v nizko tvegane finančne instrumente. Naložbena politika življenjskega cikla člana se izvaja tako, da se vplačila v dobro člana razporeja na posebni denarni račun podsklada, ki je namenjen starostni skupini, v katero se varčevalec uvršča. Na prvi naslednji obračunski dan po datumu, ko član dopolni mejno starost starostne skupine podsklada, upravljavec vsa privarčevana sredstva člana prenese v podsklad istega krovnega sklada, namenjen ustrezni višji starostni skupini članov, vanj pa od tega dne dalje razporeja tudi vsa nova vplačila prejeta v dobro člana. To naredi upravljavec avtomatsko, brez predhodnega soglasja člana. Ne glede na to ima član posameznega podsklada pravico, da enkrat letno izbere drug podsklad krovnega pokojninskega sklada, pri čemer pa ta podsklad ne sme biti namenjen nižji starostni skupini od starostne skupine, kateri član pripada. S tem členom se v našo zakonodajo prenašajo ideje *Life-Cycle Fund*-ov, ki jih poznajo v svetu. Glede na to, da večina članov pokojninskega sklada ni strokovno podkovana na področju financ in naložb v vrednostne papirje, se uveljavlja naložbena politika, po kateri član prevzema tveganje, ki ustreza njegovi starostni skupini. Tako mladi prevzemajo večje tveganje, starejši pa minimalno, tako da morebitni pretresi na finančnih trgih ne vplivajo bistveno na njihova privarčevana sredstva in tako tudi ne na višino dodatne starostne pokojnine.

**K 313. členu (zagotavljanje minimalne zajamčene donosnosti na čisto vplačilo)**

Ta člen določa, da mora upravljavec krovnega pokojninskega sklada v enem od podskladov zagotavljati zajamčeno donosnost na čisto vplačilo dodatnega zavarovanja. Določeno je tudi, da mora upravljavec zajamčeno donosnost na vplačano čisto vplačilo dodatnega zavarovanja zagotavljati tudi v samostojnem vzajemnem pokojninskem skladu.

**K 314. členu (zajamčena vrednost sredstev in rezervacije za nedoseganje zajamčene vrednosti sredstev)**

V tem členu je določen način izračuna zajamčene vrednosti sredstev člana in rezervacij za nedoseganje zajamčene vrednosti sredstev in postopanje v primeru nedoseganja zajamčene vrednosti sredstev člana. Če je vrednost sredstev člana vzajemnega pokojninskega sklada na obračunski dan nižja od zajamčene vrednosti sredstev tega člana, mora upravljavec oblikovati rezervacije za nedoseganje zajamčene vrednosti sredstev pokojninskega sklada (v nadaljnjem besedilu rezervacije). Rezervacije so enake vsoti vseh primanjkljajev vrednosti sredstev člana in zajamčene vrednosti sredstev člana na posamezni obračunski dan in lahko predstavljajo samo naložbe v depozite ali potrdila o vlogah in v dolžniške vrednostne papirje. Določeno je, da vrednost rezervacij ne sme presegati 20 % čiste vrednosti sredstev pokojninskega sklada. V primeru, ko vrednost rezervacij doseže 20 % čiste vrednosti sredstev pokojninskega sklada, mora upravljavec najkasneje v 15 delovnih dneh na denarni račun pokojninskega sklada vplačati denarna sredstva iz lastnega kapitala za razliko nad 20 %. V primeru izplačila odkupne vrednosti premoženja, katerih odkupna vrednost je nižja od zajamčene vrednosti sredstev varčevalca vzajemnega pokojninskega sklada, upravljavec razliko med obema izplača v breme oblikovanih rezervacij.

**K 315. členu (prostovoljni prenos upravljanja)**

V tem členu je določen prostovoljni prenos upravljanja. Upravljavec, ki upravlja vzajemni pokojninski sklad oziroma krovni pokojninski sklad, lahko s pogodbo o prenosu upravljanja prenese upravljanje tega sklada na drugega upravljavca ob določenih pogojih. Prevzemni upravljavec mora izpolnjevati pogoje za upravljanje vzajemnega pokojninskega sklada oziroma krovnega pokojninskega sklada, katerega upravljanje je predmet prenosa, s prenosom upravljanja pa mora soglašati najmanj 70 % varčevalcev vzajemnega pokojninskega sklada oziroma krovnega pokojninskega sklada. Določeno je še kaj mora obsegati pogodba o prenosu upravljanja. Pred prenosom upravljanja vzajemnega pokojninskega sklada oziroma krovnega pokojninskega sklada mora prevzemni upravljavec pridobiti dovoljenje Agencije za prevzem upravljanja.

**K 316. členu (prenos upravljanja na zahtevo člana)**

S tem členom je urejen prenos upravljanja na zahtevo članov. Upravljavec je dolžan prenesti upravljanje sklada na drugega upravljavca, če to zahteva najmanj 70 % članov vzajemnega pokojninskega sklada oziroma najmanj 70 % članov vseh podskladov krovnega pokojninskega sklada. Za to obliko prenosa upravljanja se smiselno uporabljajo določbe prostovoljnega prenosa upravljanja.

**K 317. členu (zahteva za izdajo dovoljenja za prevzem upravljanja)**

V tem členu so določena pravila glede dovoljenja za prevzem upravljanja. Dovoljenje za prevzem upravljanja se pridobi na podlagi zahteve prevzemnega upravljavca, kateri mora predložiti zahtevane dokumente. O zahtevi odloči Agencija za trg vrednostnih papirjev, ki izda dovoljenja za prevzem upravljanja vzajemnega pokojninskega sklada oziroma krovnega pokojninskega sklada, če prevzemni upravljavec izpolnjuje vse pogoje za upravljanje sklada, katerega upravljanje je predmet prevzema, določene s tem zakonom in predpisi izdanimi na njegovi podlagi. Ko so izpolnjeni vsi tehnični in drugi pogoji za prenos upravljanja, izda dovoljenje za sklenitev oziroma spremembo pogodbe o opravljanju skrbniških storitev za vzajemni pokojninski sklad oziroma krovni pokojninski sklad. Dovoljenje za prevzem upravljanja ima za prevzemnega upravljavca enake učinke in posledice kot dovoljenje za upravljanje vzajemnega pokojninskega sklada.

**K 318. členu (obvestilo članom o prenosu upravljanja)**

S tem členom je določeno obveščanje članov o prenosu upravljanja. Prevzemni in prenosni upravljavec morata tako v petnajstih dneh po prejemu dovoljenja Agencije za trg vrednostnih papirjev za prevzem upravljanja delodajalce in člane pokojninskega sklada obvestiti o prenosu.

**K 319. členu (pravne posledice prenosa upravljanja)**

S tem členom so določene pravne posledice prenosa upravljanja, ki so:

- vse pravice in obveznosti prenosnega upravljavca v zvezi z upravljanjem vzajemnega pokojninskega sklada oziroma krovnega pokojninskega sklada preidejo na prevzemnega upravljavca,

- prenosnemu upravljavcu preneha dovoljenje za upravljanje sklada, katerega upravljanje je predmet prenosa.

**K 320. členu (prisilni prenos upravljanja)**

S tem členom je urejen prisilni prenos upravljanja, ki se opravi v primeru odvzetega dovoljenja za upravljanje vzajemnega pokojninskega sklada oziroma krovnega pokojninskega sklada, začetka stečajnega postopka ali postopka likvidacije upravljavca, neizpolnjevanja števila članov in višine sredstev v upravljanju. V zvezi s prisilnim prenosom upravljanja se smiselno uporabljajo določbe zakona, ki ureja poslovanje investicijskih skladov in družb za upravljanje, ki veljajo za vzajemni sklad.

**K 321. členu (likvidacija vzajemnega pokojninskega sklada)**

V tem členu je urejena likvidacija vzajemnega pokojninskega sklada, ki se izvede samo v primeru, kadar prisilnega prenosa upravljanja ni mogoče izvesti. Postopek likvidacije začne tista oseba (skrbnik ali upravljavec), ki je vodila neuspeli postopek prisilnega prenosa upravljanja. Za postopek likvidacije pokojninskega sklada se smiselno uporabljajo določbe zakona, ki ureja poslovanje investicijskih skladov in družb za upravljanje, ki veljajo za vzajemni sklad. Gre za skrajno možnost, ko ni več nobene druge možnosti glede nadaljnjega delovanja pokojninskega sklada.

**K 322. členu (preoblikovanje vzajemnega pokojninskega sklada s prenosom premoženja)**

S tem členu je urejeno preoblikovanje vzajemnega pokojninskega sklada s prenosom premoženja. Vzajemni pokojninski sklada se preoblikuje s prenosom celotnega premoženja na drug že obstoječ vzajemni pokojninski sklad. Tudi za ta postopek preoblikovanja se smiselno uporabljajo določbe zakona, ki ureja poslovanje investicijskih skladov in družb za upravljanje, ki veljajo za vzajemni sklad.

**K 323. členu (preoblikovanje vzajemnega pokojninskega sklada v podsklad krovnega pokojninskega sklada)**

S tem členom je omogočeno preoblikovanje vzajemnega pokojninskega sklada v podsklad krovnega pokojninskega sklada. Upravljavec vzajemnega pokojninskega sklada lahko preoblikuje vzajemni pokojninski sklad v podsklad krovnega pokojninskega sklada tako, da sprejme sklep o preoblikovanju vzajemnega pokojninskega sklada v podsklad krovnega pokojninskega sklada in pridobi dovoljenje Agencije za preoblikovanje vzajemnega pokojninskega sklada v podsklad krovnega pokojninskega sklada. S tem postane ta vzajemni pokojninski sklad podsklad krovnega pokojninskega sklada, ki zagotavlja zajamčeno donosnost na vplačano čisto vplačilo. Vzajemni pokojninski sklad se preoblikuje v podsklad obstoječega krovnega pokojninskega sklada tako, da upravljavec dopolni pravila upravljanja krovnega pokojninskega sklada v delu, ki se nanaša na nov podsklad. Upravljavec mora pridobiti dovoljenje Agencije za trg vrednostnih papirjev za preoblikovanje vzajemnega pokojninskega sklada v podsklad krovnega pokojninskega sklada. Vzajemni pokojninski sklad se lahko preoblikuje v podsklad krovnega pokojninskega sklada tudi sočasno z oblikovanjem krovnega pokojninskega sklada.

**K 324. členu (kritni sklad)**

V tem členu je določena še zadnja oblika pokojninskega sklada in sicer kritni sklad. Kritni sklad je kritno premoženje, namenjeno kritju obveznosti zavarovalnice iz dodatnega zavarovanja. Kritno premoženje iz dodatnega zavarovanja je dovoljeno uporabiti samo za izplačilo obveznosti iz tega zavarovanja. Za naložbe kritnega premoženja se uporabljajo določbe tega zakona. Zavarovalnica lahko za izvajanje pokojninskega načrta oblikuje več kritnih skladov, ki se med seboj razlikujejo po eni ali več posebnostih. Vsa določila, ki se nanašajo na vzajemni pokojninski sklad smiselno veljajo tudi za kritni sklad za dodatna zavarovanja, razen določb določb 296. do vključno 298. člena, drugega in tretjega odstavka 300. člena, 312. člena, 313. člena, 315. do vključno 323. člena tega zakona.

**K 325. členu (naložbena politika življenjskega cikla člana)**

Ta člen ureja naložbeno politiko življenjskega cikla člana v primeru, da gre za pokojninski sklad, ki temelji na kritnih skladih. Tako mora biti v ta namen oblikovana skupina treh kritnih skladov dodatnega zavarovanja, ki se med seboj razlikujejo po naložbeni politiki, ki mora upoštevati namen dodatnega zavarovanja in načela tega zakona. Določeno je, da bo v takem primeru zavarovalnica v skladu s pravili upravljanja in glede na starost člana vplačana sredstva v dodatno zavarovanje prenašala iz sklada z agresivno naložbeno politiko v uravnotežen sklad in sklad, usmerjen v naložbe z zajamčenim donosom. Določbe glede razporejanja vplačil članov po skladih, pravice člana, da enkrat letno izbere drugačno razporeditev sredstev, in davčnih posledic prenosa med kritnimi skladi, sledijo določbam te oblike naložbene politike, ki velja za krovni vzajemni pokojninski sklad.

**K 326. členu (zagotavljanje minimalne zajamčene donosnosti na čisto vplačilo)**

S tem členom je določeno, da mora upravljavec v enem kritnem skladu dodatnega zavarovanja zagotavljati zajamčeno donosnost na čisto vplačilo dodatnega zavarovanja skladno z določbami tega zakona.

**K 327. členu (izvajanje kolektivnega zavarovanja v eni od držav članic)**

S tem členom je urejena možnost izvajanja kolektivnega zavarovanja v eni od držav članic EU. Upravljavec, ki na podlagi pokojninskega sklada že izvaja vsaj en pokojninski načrt, vpisan v poseben register pokojninskih načrtov, sme svojo dejavnost razširiti na ozemlje vseh držav članic. Preden začne upravljati pokojninski sklad v drugi državi članici, mora upravljavec pri ministru, pristojnem za delo, pridobiti predhodno dovoljenje za opravljanje te dejavnosti, prav tako pa morajo biti opravljene vse zahtevane aktivnosti kot izhaja iz tega člena. Gre za možnost čezmejnega opravljanja poslov dodatnega zavarovanja v skladu z direktivo EU glede dejavnosti in nadzora institucij poklicnega pokojninskega zavarovanja.

**K 328. členu (izvajanje pokojninskega načrta kolektivnega zavarovanja s strani upravljavca pokojninskih skladov druge države članice)**

V tem členu je urejeno izvajanje pokojninskega načrta kolektivnega zavarovanja s strani upravljavca pokojninskih skladov druge države članice EU. Tudi pri tej določbi gre za izpolnjevanje zahtev, ki izhajajo iz predpisov EU. Tako je določen postopek, po katerem sme upravljavec iz države članice začeti opravljati posle dodatnega zavarovanja na ozemlju Republike Slovenije. Nadzor nad izvajanjem dejavnosti upravljavca pokojninskega sklada iz druge države članice na ozemlju Republike Slovenije opravljajo slovenski nadzorni organi.

**K 329. členu (pojem)**

V tem členu je opredeljena pokojninska družba kot pravna oseba s sedežem v Republiki Sloveniji, ki ima dovoljenje za opravljanje dejavnosti dodatnega zavarovanja po tem zakonu. Gre za posebno obliko upravljavca pokojninskih skladov, ki je specializirana za izvajanje poslov dodatnega zavarovanja.

**K 330. členu (pravno organizacijska oblika in uporaba določb)**

V tem členu je določena pravno-organizacijska oblika pokojninske družbe, ki mora biti organizirana kot delniška družba. Za poslovanje pokojninske družbe pa se uporabljajo določbe zakona, ki ureja zavarovalništvo, o zavarovalni delniški družbi, če ni s tem zakonom drugače določeno.

**K 331. členu (dejavnost pokojninske družbe)**

V tem členu je določena dejavnost pokojninske družbe, ki je lahko samo opravljanje poslov upravljanja pokojninskega sklada in storitev izplačevanja pokojninske rente. Gre za specializirano pravno osebo, ki se ukvarja samo z dejavnostjo izvajanja poslov dodatnega zavarovanja (upravljanje pokojninskih skladov in izplačevanje rent).

**K 332. členu (osnovni kapital in delnice pokojninske družbe)**

S tem členom je določeno, da se za izračun kapitalske ustreznosti in osnovni kapital pokojninske družbe uporabljajo določbe zakona, ki ureja zavarovalništvo. S tem se zagotavlja varnost zavarovancev dodatnega zavarovanja.

**K 333. členu (kvalificirani deleži)**

S tem členom je določeno, da je za pridobitev kvalificiranega deleža delnic pokojninske družbe (10 %, 20 %, 33 % ali 50 % vseh glasovalnih pravic) potrebno dovoljenje nadzornega organa po zakonu, ki ureja zavarovalništvo. Za izdajo in odvzem dovoljenja za pridobitev kvalificiranega deleža se smiselno uporabljajo določbe zakona, ki ureja zavarovalništvo, o dovoljenju za pridobitev kvalificiranega deleža zavarovalne delniške družbe.

**K 334. členu (dovoljenje za opravljanje dejavnosti pokojninske družbe)**

V tem členu so določbe glede dovoljenja za opravljanje dejavnosti pokojninske družbe. Dovoljenje za posle upravljanja pokojninskega sklada in storitve izplačevanja pokojninske rente za pokojninske družbe tako izda nadzorni organ po zakonu, ki ureja zavarovalništvo, na podlagi pozitivnega mnenja ministra, pristojnega za delo. Za dovoljenje iz prejšnjega odstavka se uporabljajo določbe zakona, ki ureja zavarovalništvo o dovoljenju za opravljanje zavarovalnih poslov.

**K 335. členu (kadrovske zahteve)**

V tem členu so določene kadrovske zahteve za pokojninsko družbo, ki tako mora imeti pooblaščenega aktuarja ter mora zaposlovati delavce, ki imajo ustrezna strokovna znanja in izkušnje s področja financ.

**K 336. členu (uprava pokojninske družbe)**

S tem členom so podane določbe glede uprave pokojninske družbe. Uprava pokojninske družbe mora imeti najmanj dva člana, ki pokojninsko družbo zastopata in predstavljata v pravnem prometu. Nihče izmed članov uprave te pokojninske družbe oziroma prokurist ne sme biti pooblaščen za samostojno zastopanje pokojninske družbe za celoten obseg storitev dejavnosti pokojninske družbe. Za člana uprave pokojninske družbe je lahko imenovana le oseba, ki pridobi dovoljenje za opravljanje funkcije člana uprave pokojninske družbe s strani Agencije za zavarovalni nadzor. Član uprave mora biti v pokojninski družbi v delovnem razmerju s polnim delovnim časom za nedoločen čas.

**K 337. členu (postopek izdaje dovoljenja za opravljanje funkcije člana uprave)**

V tem členu je določen postopek izdaje dovoljenja za opravljanje funkcije člana uprave. Nadzorni organ izda dovoljenje, če na podlagi listin zaključi, da kandidat izpolnjuje pogoje za člana uprave pokojninske družbe.

**K 338. členu (nadzorni svet pokojninske družbe )**

V tem členu so podane določbe glede nadzornega sveta pokojninske družbe. Določeno je, da za sestavo nadzornega sveta ne veljajo določbe zakona, ki ureja sodelovanje delavcev pri upravljanju. Član nadzornega sveta je lahko oseba, ki izpolnjuje pogoje, določene z zakonom, ki ureja zavarovalništvo, za člana nadzornega sveta zavarovalne delniške družbe. Najmanj ena tretjina članov nadzornega sveta pokojninske družbe mora biti imenovana na predlog članov pokojninskih skladov v upravljanju pokojninske družbe, ki jih imenuje odbor.

**K 339. členu (preoblikovanje in prenehanje pokojninske družbe)**

V tem členu so podane določbe glede možnosti preoblikovanja pokojninske družbe v zavarovalno delniško družbo, če izpolnjuje vse pogoje določene v zakonu, ki ureja zavarovalništvo in če pridobi dovoljenje Agencije za zavarovalni nadzor, ter glede prenehanja pokojninske družbe, za katero se uporabljajo določbe zakona, ki ureja zavarovalništvo, o likvidaciji in stečaju zavarovalne delniške družbe.

**K 340. členu (razlogi in vrste prenehanja dodatnega zavarovanja)**

V tem členu so podani razlogi in vrste prenehanja dodatnega zavarovanja. Dodatno pokojninsko zavarovanje preneha, ko član, vključen v to obliko zavarovanja, uveljavi pravico do dodatne pokojnine ali do predčasne dodatne pokojnine (redno prenehanje). Dodatno zavarovanje preneha tudi v naslednjih primerih (izredno prenehanje):

* s smrtjo zavarovanca dodatnega zavarovanja pred pridobitvijo pravic;
* s prenehanjem poslovanja upravljavca pokojninskega sklada na podlagi katerega se izvaja pokojninski načrt dodatnega zavarovanja;
* s prenehanjem pogodbe o zaposlitvi pri delodajalcu, ki je sklenil pogodbo o oblikovanju pokojninskega načrta;
* z izstopom člana iz kolektivnega zavarovanja;
* z odpovedjo pogodbe upravljavca pokojninskega sklada individualnega zavarovanja;
* z izstopom člana iz individualnega zavarovanja.

**K 341. členu (redno prenehanje dodatnega zavarovanja in obveznosti izvajalca ob rednem prenehanju)**

V tem členu je opredeljeno redno prenehanje dodatnega zavarovanja in obveznosti izvajalca ob rednem prenehanju. Ko član uveljavi pravico do dodatne pokojnine, upravljavec unovči odkupno vrednost premoženja tega sklada, vpisanega na osebnem računu člana. Upravljavec mora v imenu in za račun člana skleniti zavarovanje, po katerem pridobi pravico do doživljenjske pokojninske rente v višini, ki se po aktuarskih načelih izračuna tako, kot če bi bila v enkratnem znesku vplačano čisto vplačilo v višini odkupne vrednosti. Član sklada ima pravico samostojno izbrati izplačevalca dodatne pokojnine, pri katerem upravljavec sklene zavarovanje.

**K 342. členu (prenehanje dodatnega zavarovanja zaradi smrti zavarovanca)**

Ta člen ureja eno od vrst izrednega prenehanja dodatnega zavarovanja, in sicer prenehanje zaradi smrti zavarovanca. Dodatno zavarovanje preneha, če član umre pred pridobitvijo pravice do dodatne pokojnine oziroma predčasne dodatne pokojnine.

**K 343. členu (prenehanje kolektivnega zavarovanja zaradi prenehanja pogodbe o zaposlitvi)**

Ta člen ureja eno od vrst izrednega prenehanja dodatnega zavarovanja, in sicer prenehanje kolektivnega zavarovanja zaradi prenehanja pogodbe o zaposlitvi. Kolektivno dodatno zavarovanje člana izredno preneha z dnem prenehanja veljavnosti pogodbe o zaposlitvi pri delodajalcu, ki je sklenil pogodbo o oblikovanju pokojninskega načrta. Posledice tega prenehanja so, da član v tem primeru zadrži pravice iz vplačanih enot premoženja, ki so vpisane na njegovem osebnem računu, do uveljavitve pravice iz tega zavarovanja ali pa uveljavi pravico do prenosa sredstev v drug pokojninski sklad. Glede na to, da kolektivno zavarovanje poteka preko delodajalca, je smiselno, da v primeru prenehanja delovnega razmerja člana pri delodajalcu preneha tudi to dodatno zavarovanje.

**K 344. členu (prenehanje kolektivnega zavarovanja zaradi izstopa)**

Ta člen ureja eno od vrst izrednega prenehanja dodatnega zavarovanja, in sicer prenehanje kolektivnega zavarovanja zaradi izstopa člana. Izstop iz kolektivnega zavarovanja nastopi ob prenehanju veljavnosti pogodbe o oblikovanju pokojninskega načrta ali ob prenehanju pogodbe o financiranju pokojninskega načrta. V tem primeru član zadrži pravice iz vplačanih enot premoženja, ki so vpisane na njegovem osebnem računu, do uveljavitve pravice iz tega zavarovanja ali pa uveljavi pravico do prenosa sredstev v drug pokojninski sklad.

**K 345. členu (prenehanje individualnega zavarovanja zaradi odpovedi pogodbe upravljavca pokojninskega sklada)**

Ta člen ureja eno od vrst izrednega prenehanja dodatnega zavarovanja, in sicer prenehanje individualnega zavarovanja zaradi odpovedi pogodbe upravljavca pokojninskega sklada. Upravljavec pokojninskega sklada odpove individualno zavarovanje, če član individualnega zavarovanja ni izvedel vplačila dodatnega zavarovanja 12 zaporednih mesecev oziroma daljše časovno obdobje, določeno s pokojninskim načrtom, razen v primeru mirovanja dodatnega zavarovanja in v primeru, če je član individualnega zavarovanja ob vključitvi v individualno zavarovanje dal neresnične podatke oziroma navajal neresnična dejstva, pomembna za sklenitev zavarovanja. Pred odpovedjo individualnega zavarovanja zaradi neizvedenih vplačil člana, mora upravljavec pokojninskega sklada posredovati članu pisni opomin.

**K 346. členu (prenehanje individualnega zavarovanja zaradi izstopa)**

Ta člen ureja eno od vrst izrednega prenehanja dodatnega zavarovanja, in sicer prenehanje individualnega zavarovanja zaradi izstopa člana. Izstop iz individualnega zavarovanja je možen na podlagi pisne izjave o izstopu.Določeno je, da mora biti izstopni rok določen v pokojninskem načrtu in ne sme biti daljši od treh mesecev ter začne teči s prvim dnem naslednjega meseca po vročitvi izstopne izjave. Individualno zavarovanje tako preneha z iztekom izstopnega roka.

**K 347. členu (obveznosti upravljavca ob izrednem prenehanju individualnega zavarovanja)**

V tem členu so določene obveznosti izvajalca ob izrednem prenehanju individualnega zavarovanja. Tako mora upravljavec ob izrednem prenehanju dodatnega zavarovanja člana obvestiti o njegovih pravicah ter izplačati članu ali upravičencu za primer smrti enkratno izplačilo v višini odkupne vrednosti premoženja, vpisanega na osebnem računu člana. Določen je rok za izvedbo denarnega izplačila (60 dni po izrednem prenehanju oziroma po prejemu popolnega zahtevka člana ali upravičenca).V primeru, da je individualno zavarovanje prenehalo zaradi izstopa ali zaradi odpovedi izvajalca pokojninskega načrta, ima član možnost, da se v roku 30 dni od prejema obvestila upravljavca o pravici, odloči za izplačilo odkupne vrednosti ali za zadržanje pravic. Določena je domneva, če član ne pošlje pisnega obvestila izvajalcu, sicer se šteje, da se je v tem primeru član odločil za zadržanje pravic.

**K 348. členu (obveznosti upravljavca ob izrednem prenehanju kolektivnega zavarovanja)**

V tem členu so določene obveznosti upravljavca pokojninskega sklada ob izrednem prenehanju kolektivnega zavarovanja. V primeru prenehanja kolektivnega zavarovanja zaradi prenehanja pogodbe o zaposlitvi ali zaradi izstopa, je določeno, da ima član možnost, da se v roku 30 dni od dne izdaje obvestila o tej pravici, odloči za zadržanje pravic ali za prenos sredstev v drug pokojninski načrt kolektivnega zavarovanja. Podana je domneva, da se v primeru, da član ne pošlje pisnega obvestila upravljavcu pokojninskega sklada, šteje, da se je član odločil za zadržanje pravic iz vplačanih enot premoženja. Upravljavec pokojninskega sklada mora člana obvestiti o pravicah ob prenehanju kolektivnega zavarovanja v roku 8 dni po prejemu obvestila o prenehanju delovnega razmerja pri delodajalcu oziroma po nastopu izstopa iz kolektivnega zavarovanja.

**K 349. členu (prenehanje članstva)**

V tem členu je določeno, kdaj preneha članstvo v pokojninskem skladu. Skladno z določbami tega člena članstvo preneha z dnem, ko izvajalec prenese odkupno vrednost na zavarovalnico oziroma na kritni sklad za izplačevanje pokojnin ali če izvajalec izplača odkupno vrednost premoženja

**K 350. členu (obveščanje davčnih organov)**

V tem členu je določena obveza za upravljavce, da morajo v roku 30 dni od izrednega prenehanja dodatnega zavarovanja, v primeru izplačila odkupne vrednosti premoženja, obvestiti pristojni davčni organ, obvestilu pa mora priložiti obračun odkupne vrednosti. Izplačilo odkupne vrednosti premoženja je predmet obdavčitve, zaradi česar je potrebno o tem dohodku obvestiti Davčno upravo Republike Slovenije, da se odmeri davek.

**K 351. členu (izplačevanje pokojninske rente)**

V tem členu so urejene določbe glede izplačevanja pokojninskih rent. Doživljenjsko pokojninsko rento lahko izplačuje zavarovalnica, ki ima dovoljenje za opravljanje zavarovalnih poslov življenjskih zavarovanj ter pokojninska družba. Pokojninska renta se lahko izplačuje v obliki mesečne, polletne ali letne rente. Višino pokojninske rente izračuna pokojninska družba ali zavarovalnica, ki bo rento izplačevala. Podrobnejša pravila in minimalne zahteve, ki jih morajo biti upoštevane pri izračunu pokojninske rente, bodo določena s podzakonskim aktom ministrstva, pristojnega za finance.

**K 352. členu (obveznosti izplačevalca pokojninske rente)**

V tem členu so določene obveznosti izplačevalca pokojninske rente. Tako mora pokojninska družba oziroma zavarovalnica, ki izplačuje pokojninske rente v pokojninskem načrtu, določiti pogoje ter način izračunavanja in izplačevanja le-teh. Za izplačevanje pokojninske rente mora pokojninska družba oziroma zavarovalnica oblikovati poseben kritni sklad, ki je ločen od ostalih kritnih skladov, s katerimi upravlja.

**K 353. členu ((obveščanje davčnih organov)**

V tem členu je določena obveznost izplačevalcev pokojninske rente, da morajo pristojni davčni organ obvestiti o izplačilu pokojninske rente iz naslova dodatnega zavarovanja ter o višini izplačane rente.

**K 354. členu (pristojnost za nadzor glede pokojninskega načrta)**

V tem členu je določena pristojnost za nadzor glede pokojninskega načrta. Za nadzor nad izvajanjem določb tega zakona glede pokojninskega načrta ter pogodbe o oblikovanju pokojninskega načrta in pravic, ki jih člani pridobijo na teh podlagah, je pristojen minister, pristojen za delo, v sodelovanju z inšpektorjem za delo. V primeru ugotovljenih kršitev določb tega zakona glede pokojninskega načrta, pogodbe o oblikovanju pokojninskega načrta oziroma pravic, ki jih člani pridobijo na teh podlagah, mora ministrstvo za delo obvestiti inšpektorja za delo, ki nato ukrepa v skladu s svojimi pristojnostmi, ki izhajajo iz tega zakona, iz zakona, ki ureja inšpekcijo dela, in zakona, ki ureja inšpekcijski nadzor. S to določbo se ureja nadzor nad izvajanjem določb pokojninskega načrta, ki doslej ni bil urejen, saj se je pri izvajanju dodatnega zavarovanja doslej prav nezadosten nadzor pokazal kot ena izmed pomanjkljivosti sedanjega sistema dodatnega zavarovanja.

**K 355. členu (pristojnost za nadzor nad upravljavcem pokojninskega sklada)**

S tem členom je določena pristojnost za nadzor nad upravljavcem pokojninskega sklada. Določeno je, da se nadzor deli med različne nadzorne organe, glede na vrsto upravljavca pokojninskega sklada. Tako je za nadzor nad upravljavci ter nad upravljanjem in poslovanjem vzajemnih pokojninskih skladov in krovnih pokojninskih skladov pristojna Agencija za trg vrednostnih papirjev; za nadzor nad bankami kot upravljavci vzajemnih pokojninskih skladov in krovnih pokojninskih skladov pristojna Agencija za trg vrednostnih papirjev v sodelovanju z Banko Slovenije, za nadzor nad upravljavci kritnih skladov ter nadzor nad upravljanjem in poslovanjem kritnih skladov pa Agencija za zavarovalni nadzor. Za opravljanje nadzora se uporabljajo določbe o postopku nadzora po zakonu, ki ureja trg finančnih instrumentov, če ni v tem zakonu določeno drugače, za nadzor nad zavarovalnicami in pokojninskimi družbami pa se uporabljajo določbe o postopku nadzora po zakonu, ki ureja zavarovalništvo.

**K 356. členu (pristojnost za nadzor nad osebami, povezanimi z upravljavcem pokojninskega sklada)**

S tem členom je določena pristojnost za nadzor nad osebami, povezanimi z upravljavcem pokojninskega sklada. Agencija za trg vrednostnih papirjev in Agencija za zavarovalni nadzor sta pristojni za opravljanje nadzora tudi nad drugimi pravnimi osebami, povezanimi z upravljavcem pokojninskega sklada, če je to potrebno zaradi nadzora nad upravljavcem pokojninskega sklada, če je to potrebno tudi ob sodelovanju drugih nadzornih organov.

**K 357. členu (pristojnost za nadzor nad skladom obveznega dodatnega pokojninskega zavarovanja)**

S tem členom je določena pristojnost za nadzor nad naložbami sklada obveznega dodatnega zavarovanja. Za nadzor nad naložbami in poslovanjem sklada obveznega dodatnega zavarovanja je pristojna Agencija za trg vrednostnih papirjev. Določeno je, da mora o ugotovljenih kršitvah obvesti ministrstvo, pristojno za delo.

**K 358. členu (pristojnost za nadzor nad izplačevanjem rent)**

S tem členom je določena pristojnost za nadzor nad izplačevanjem rent. Določeno je, da je za nadzor nad izplačevanjem dodatne pokojnine oziroma predčasne dodatne pokojnine pristojna Agencija za zavarovalni nadzor, ki nadzor opravlja v skladu določbami o postopku nadzora po zakonu, ki ureja zavarovalništvo, če ni v tem zakonu določeno drugače.

**K 359. členu (pristojnost za nadzor glede pridobitve davčnih in drugih olajšav)**

S tem členom je določena pristojnost za nadzor glede pridobitve davčnih in drugih olajšav. Za nadzor nad izvajanjem določb glede uveljavljanja davčnih in drugih olajšav je pristojna Davčna uprava republike Slovenije, v skladu z zakonom, ki ureja davčno službo in davčni postopek.

**K 360. členu (pristojnost za nadzor nad osebami iz drugih držav članic)**

S tem členom je določena pristojnost za nadzor nad osebami, iz drugih držav članic, ki pri nas izvajajo dodatno zavarovanje. Nadzor nad izvajanjem dejavnosti dodatnega zavarovanja s strani osebe iz druge države članice na območju Republike Slovenije opravlja Agencija za zavarovalni nadzor ali Agencija za trg vrednostnih papirjev, v sodelovanju z ministrom, pristojnim za delo. V primeru ugotovljenih kršitev Agencija za zavarovalni nadzor o tem nemudoma obvesti pristojni organ matične države članice. Določeno je, da lahko Agencija za zavarovalni nadzor v določenih primerih sprejme ustrezne ukrepe za odpravo kršitev oziroma prepove osebi delovanje na območju Republike Slovenije.

**K 361. členu (pristojnost za nadzor nad opravljanjem dejavnosti v drugi državi članici)**

V tem členu je določena pristojnost za nadzor nad opravljanjem dejavnosti upravljavca pokojninskega sklada s sedežem v Republiki Sloveniji, v drugi državi članici. Pristojni organ je Agencija za zavarovalni nadzor, ki v sodelovanju s pristojnim organom države članice gostiteljice sprejme vse potrebne ukrepe, s katerimi se zagotovi odprava kršitev.

**K 362. členu (pristojnost za nadzor nad drugimi osebami9**

S tem členom je določena pristojnost za nadzor nad drugimi osebami, ki v nasprotju s tem zakonom upravljajo pokojninske sklade oziroma izvajajo dodatno zavarovanje. Za te osebe sta pristojni Agencija za trg vrednostnih papirjev oziroma Agencija za zavarovalni nadzor.

**K 363. členu (pristojnost za nadzor nad skrbnikom)**

S tem členom je določena prisojnost za nadzor nad skrbnikompokojninskih skladov, za katere je pristojna Agencija za trg vrednostnih papirjev.

**K 364. členu (način opravljanja nadzora)**

S tem členom je opredeljen način opravljanja nadzora. Agencija za trg vrednostnih papirjev oziroma Agencija za zavarovalni nadzor opravljata nadzor: s spremljanjem, zbiranjem in preverjanjem poročil in obvestil upravljavcev pokojninskih skladov in drugih oseb, ki so po določbah tega zakona dolžne poročati oziroma obveščati o posameznih dejstvih in okoliščinah Agencijo oziroma Agencijo za zavarovalni nadzor; z opravljanjem pregledov poslovanja upravljavcev pokojninskih skladov in z izrekanjem ukrepov nadzora po tem zakonu.

**K 365. členu (nadzorni ukrepi)**

Ta člen ureja nadzorne ukrepe, ki jih lahko izrečeta Agencija za trg vrednostnih papirjev oziroma Agencija za zavarovalni nadzor: priporočilo in opozorilo, odreditev odprave kršitve, dodatne ukrepe, začasno prepoved upravljanja pokojninskega sklada, odvzem dovoljenja za upravljanje pokojninskega sklada. Ker Agencija za zavarovalni nadzor zavarovalnicam in pokojninskim družbam ne izdaja dovoljenja za upravljanje pokojninskega sklada je v tem členu določeno, da se v primeru, ko bi bilo zavarovalnici ali pokojninska družbi skladno z zakonom potrebno izreči ukrep odvzema dovoljenja upravljanja pokojninskega sklada, namesto tega izreče prepoved nadaljnjega sklepanja dodatnega zavarovanj.

**K 366. členu (nadzorni ukrepi nad drugimi osebami)**

V tem členu so opredeljeni ukrepi nad drugimi osebami, ki v nasprotju s tem zakonom upravljajo pokojninske sklade oziroma izvajajo dodatno zavarovanje. Agencija za trg vrednostnih papirjev oziroma Agencija za zavarovalni nadzor izdata tej osebi odredbo, s katero se ji naloži, da preneha s kršitvijo. Pred izdajo odredbe se lahko opravi pregled poslovnih knjig in druge dokumentacije osebe ter zbere dokaze, potrebne za ugotovitev, ali je oseba storila kršitev. Določeno je tudi nadaljnje postopanje nadzornega organa v primeru ugotovljenih kršitev.

**K 367. členu (letno nadometilo za opravljanje nadzora)**

S tem členom je opredeljeno letno nadomestilo za opravljanje nadzora. Tako je določeno, da za opravljanje nadzora plačujejo upravljavci pokojninskih skladov Agenciji za trg vrednostnih papirjev oziroma Agenciji za zavarovalni nadzor nadomestilo za nadzor glede na čisto vrednost sredstev pokojninskega sklada oziroma vrednost premoženja, ki ga po tem zakonu lahko upravlja upravljavec. Agenciji lahko določita nadomestilo v taki višini, da vsota nadomestil, ki so jih dolžni plačevati vsi upravljavci pokojninskih skladov za posamezno leto, ne preseže stroškov nadzora.

**K 368. členu (stroški nadzora)**

V primeru ukrepa nadzora pokojninskega sklada je v skladu s tem členom določeno, da mora subjekt nadzora plačati pavšalno nadomestilo stroškov postopka, glede na vrsto in obseg kršitev, kot je določeno s tarifo Agencije za trg vrednostnih papirjev oziroma Agencije za zavarovalni nadzor.

**K 369. členu (izmenjava informacij o ugotovitvah in o izrečenih ukrepih nadzora)**

V tem členu je določena oblika sodelovanja med nadzornimi organi, in sicer izmenjava informacij o ugotovitvah in o izrečenih ukrepih nadzora. Tako je določeno medsebojno obveščanje med nadzornimi organi o izrečenih ukrepih nadzora v postopku nadzora nad upravljavcem vzajemnega pokojninskega sklada, krovnega pokojninskega sklada in kritnega sklada.

**K 370. členu (sodelovanje ministra, pristojnega za delo in inšpektorja za delo)**

V tem členu je določeno sodelovanje ministra, pristojnega za delo, in inšpektorja za delo glede kršitev določb tega zakona v zvezi s pokojninskim načrtom, pogodbo o oblikovanju pokojninskega načrta oziroma pravic, ki jih člani pridobijo na teh podlagah.

**K 371. členu (redno poročanje o poslovanju pokojninskega sklada)**

V tem členu je urejeno redno poročanje o poslovanju pokojninskega sklada. Tako mora upravljavec pokojninskega sklada Agenciji za trg vrednostnih papirjev oziroma Agenciji za zavarovalni nadzor v zvezi z vsakim pokojninskim skladom, ki ga upravlja, redno sporočati podatke o vrsti in sestavi naložb pokojninskega sklada, čisti vrednosti sredstev pokojninskega sklada, vrednosti enote premoženja pokojninskega sklada, poslovnem izidu pokojninskega sklada, donosnosti pokojninskega sklada ter druge podatke o poslovanju pokojninskega sklada.

**K 372. členu (poročanje na zahtevo)**

V tem členu je urejeno poročanje na zahtevo nadzornega organa. Upravljavci pokojninskih skladov morajo tako na zahtevo Agencije za trg vrednostnih papirjev oziroma Agencije za zavarovalni nadzor in v roku, ki ga ta določi, posredovati poročila in informacije o vseh zadevah, pomembnih za opravljanje nadzora oziroma izvrševanje drugih pristojnosti in nalog po tem zakonu. Poročila in informacije se lahko zahtevajo tudi od članov poslovodstva upravljavcev pokojninskih skladov in oseb, zaposlenih pri upravljavcu.

**K 373. členu (priporočilo in opozorilo)**

V tem členu je opredeljen eden izmed ukrepov nadzora, in sicer priporočilo in opozorilo. Ob ugotovitvi nesmotrnosti ali nedoslednosti pri poslovanju upravljavca, pri čemer ne gre za kršitev določb tega zakona oziroma predpisov, izdanih na podlagi tega zakona, lahko nadzorni organ izda ustrezna priporočila upravi upravljavca pokojninskega sklada za izboljšanje poslovanja. V primeru, da se ugotovitovi kršitve tega zakona oziroma predpisov, izdanih na podlagi tega zakona, pa te kršitve nimajo pomembnih učinkov, se lahko upravljavcu pokojninskega sklada namesto odredbe o odpravi kršitev izda opozorilo, v katerem se ga opozori na te kršitve.

**K 374. členu (odredba o odpravi kršitev, ki jo izda inšpektor za delo)**

V tem členu je opredeljen eden izmed ukrepov nadzora, in sicer odredba o odpravi kršitev, ki jo izda inšpektor za delo v primeru kršitve določb tega zakona, pokojninskega načrta, pogodbe o oblikovanju pokojninskega načrta oziroma pravic članov, ki jih člani pridobijo na teh podlagah, s strani delodajalca, ki financira pokojninski načrt kolektivnega zavarovanja. Določena so možna dejanja inšpektorja, ki jih lahko izreče ob ugotovljenih kršitvah. Pristojnosti inšpektorja za delo so skladne z zakonom, ki ureja inšpekcijo dela in zakonom, ki ureja inšpekcijski nadzor.

**K 375. členu (odredba o odpravi kršitev, ki jo izda Agencija ali Agencija za zavarovalni nadzor)**

V tem členu je opredeljen eden izmed ukrepov nadzora, in sicer odredba o odpravi kršitev, ki jo izda Agencija za trg vrednostnih papirjev oziroma Agencija za zavarovalni nadzor, če pri opravljanju nadzora nad upravljavcem pokojninskega sklada ugotovi, da upravljavec pri upravljanju pokojninskega sklada krši določbe tega zakona, predpise, izdane na podlagi tega zakona oziroma pravila upravljanja pokojninskega sklada, ali krši obveznost poročanja in obveščanja.

**K 376. členu (odločba o dodatnem ukrepu)**

V tem členu je opredeljen eden izmed ukrepov nadzora, in sicer dodatni ukrep, ki se izda, če se pri opravljanju nadzora nad upravljavcem pokojninskega sklada ugotovi, da upravljavec pokojninskega sklada ni izpolnil obveznosti glede oblikovanja rezervacij za nedoseganje zajamčene vrednosti sredstev in vplačila zahtevanih sredstev v breme kapitala upravljavca.

**K 377. členu (začasna prepoved upravljanja pokojninskega sklada)**

V tem členu je opredeljen eden izmed ukrepov nadzora, in sicer začasna prepoved upravljanja pokojninskega sklada. Agencija za trg vrednostnih papirjev oziroma Agencija za zavarovalni nadzor lahko upravljavcu pokojninskega sklada začasno prepove upravljanje pokojninskega sklada v primerih, če upravljavec ne vodi tekoče poslovnih knjig ter drugih administrativnih in poslovnih evidenc pokojninskega sklada, če ni ravnal v skladu z odredbo o odpravi kršitev, če ponavljajoče krši dolžnost pravočasnega in pravilnega poročanja oziroma obveščanja oziroma kako drugače ovira opravljanje nadzora. Začasna prepoved upravljanja pokojninskega sklada velja do izdaje odločbe, s katero se ugotovi, da so bile kršitve odpravljene, oziroma do pravnomočnosti odločbe o odvzemu dovoljenja oziroma do prenehanja dovoljenja po določbah tega člena. Z odločbo o začasni prepovedi upravljanja pokojninskega sklada se naloži vse potrebne ukrepe skrbniku, ki za pokojninski sklad opravlja skrbniške storitve, da prevzame upravljanje pokojninskega sklada za obdobje, v katerem velja prepoved.

**K 378. členu (razlogi za odvzem dovoljenja za upravljanje pokojninskega sklada)**

V tem členu so določeni razlogi za odvzem dovoljenja za upravljanje pokojninskega sklada. Agencija za trg vrednostnih papirjev oziroma Agencija za zavarovalni nadzor upravljavcu pokojninskega sklada odvzame dovoljenje za upravljanje pokojninskega sklada, ki ga upravlja, če upravljavec pokojninskega sklada ni ravnal v skladu z odločbo o dodatnem ukrepu in je bila zaradi tega opravljena prisilna izvršitev te odločbe, če je Agencija za trg vrednostnih papirjev oziroma Agencija za zavarovalni nadzor že tretjič v obdobju dveh let izdala odločbo o dodatnem ukrepu, če upravljavec krši odločbo o začasni prepovedi upravljanja pokojninskega sklada, če upravljavec krši pravila o naložbah pokojninskega sklada, ki ga upravlja oziroma o upravljanju premoženja pokojninskega sklada, in je zaradi tega premoženju pokojninskega sklada nastala oziroma bi mu lahko nastala večja škoda.

**K 379. členu (pogojni odvzem dovoljenja)**

V tem členu je določen pogojni odvzem dovoljenja, ki pride v poštev, če Agencija za trg vrednostnih papirjev oziroma Agencija za zavarovalni nadzor z odločbo o odvzemu dovoljenja izreče, da se odvzem dovoljenja ne bo izvršil, če upravljavec pokojninskega sklada v obdobju, ki je določen v odločbi, ki pa ne sme biti krajši od enega in ne daljši od petih let (preskusna doba), ne bo storil nove kršitve, zaradi katere je mogoče odvzeti dovoljenje. Pogojni odvzem dovoljenja se lahko določi tudi, če upravljavec pokojninskega sklada v določenem roku ne odpravi kršitev, zaradi katerih ji je bil izrečen pogojni odvzem dovoljenja oziroma če upravljavec pokojninskega sklada pokojninskemu skladu ne povrne škode. Rok za izpolnitev teh obveznosti je določen v mejah preskusne dobe.

**K 380. členu (preklic pogojnega odvzema dovoljenja)**

S tem členom se ureja preklic pogojnega odvzema dovoljenja, ki se prekliče in dovoljenje odvzame, če upravljavec pokojninskega sklada v preskusni dobi stori novo kršitev, zaradi katere je mogoče odvzeti dovoljenje.

**K 381. členu (javni opomin)**

V tem členu je urejena možnost izreka javnega opomina upravljavcu pokojninskega sklada, ko se ugotovi, da obstoji razlog za odvzem dovoljenja. Pri odločanju, ali naj se namesto odvzema dovoljenja izreče javni opomin, se upošteva zlasti teža kršitve in okoliščino, ali je upravljavcu pokojninskega sklada že bil izrečen javni opomin oziroma pogojni odvzem dovoljenja.

**K 382. členu (prenehanje dovoljenja za opravljanje storitve upravljanja pokojninskega sklada)**

V tem členu je urejeno prenehanje dovoljenja za opravljanje storitve upravljanja pokojninskega sklada. To dovoljenje preneha, če je izdana odločba o začetku prisilne likvidacije iz 226. člena Zakona o bančništvu (ZBan-1) oziroma odločba o ugotovitvi pogojev za začetek stečajnega postopka iz 320. člena ZBan-1 oziroma če je Agencija za zavarovalni nadzor v postopku nadzora nad upravljavcem pokojninskega sklada, ki je zavarovalnica ali pokojninska družba, izdala odločbo o prenehanju dovoljenja na podlagi 69. člena ali 182. člena Zakona o zavarovalništvu (ZZavar) oziroma odločbo o začetku prisilne likvidacije iz 193. člena ZZavar oziroma odločbo o ugotovitvi pogojev za začetek stečajnega postopka iz 201. člena ZZavar. V teh primerih mora Agencija za trg vrednostnih papirjev v treh delovnih dneh po prejemu odločbe izdati odločbo, s katero ugotovi, da je dovoljenje za upravljanje vzajemnega pokojninskega sklada oziroma krovnega pokojninskega sklada prenehalo in upravljavcu prepove nadaljnje upravljanje pokojninskega sklada.

**K 383. členu (globe za prekršek pravne osebe v obveznem pokojninskem in invalidskem zavarovanju)**

S tem členom so določene globe za prekršek in prekrški pravnih oseb v obveznem pokojninskem in invalidskem zavarovanju. Tako je prekršek, če delodajalec zavarovancu, pri katerem je podana invalidnost, ne zagotovi pravice do premestitve ali pravice do dela s krajšim delovnim časom od polnega, če zavarovancu, pri katerem je podana invalidnost, ne omogoči poklicne rehabilitacije, če delodajalec, ki je pravna oseba, samostojni podjetnik posameznik oziroma posameznik, ki samostojno opravlja dejavnost, zavodu ne omogoči nadzora nad poslovnimi knjigami v postopku kontrole pravilnosti plačila prispevkov, če zavodu v predpisanem roku ne sporoči podatkov o okoliščinah oziroma spremembah okoliščin, ki se nanašajo na uživalce pravic po tem zakonu in vplivajo na pravice po tem zakonu, njihov obseg ali izplačevanje. Z globo se kaznuje tudi odgovorna oseba pri pravni osebi, ki stori prekršek.

**K 384. členu (globe za prekršek pravne osebe v poklicnem zavarovanju ali dodatnem zavarovanju)**

V tem členu so določene globe za prekršek pravne osebe v poklicnem zavarovanju ali dodatnem zavarovanju za primere, ko delodajalec ne omogoči vključitve vsem zaposlenim pod enakimi pogoji, ko ne poravna obveznosti izvedbe vplačil v poklicno zavarovanje, ko ne poravna obveznosti izvedbe vplačil v kolektivno zavarovanje, če predhodno ni sklenil mirovanja dodatnega zavarovanja, če upravljavec izvaja dodatno zavarovanje v nasprotju z določbami pokojninskega načrta ali v nasprotju z določbami tega zakona.

**K 385. členu (hujše kršitve upravljavca pokojninskega sklada)**

V tem členu so določene hujše kršitve upravljavca pokojninskega sklada, ki se kaznujejo z globo za prekršek. Gre za kršitve določb tega zakona glede upravljanja pokojninskega sklada (ne vodi registra osebnih računov članov pokojninskega sklada za vsak pokojninski sklad; prenese storitve upravljanja pokojninskega sklada na drugo osebo v nasprotju z določbami zakona; itd.). Z globo za prekršek se kaznuje tudi odgovorna oseba upravljavca pokojninskega sklada, ki stori hujše kršitve upravljavca. Za primer, ko je narava storjenega prekrška posebno huda zaradi višine povzročene škode oziroma višine pridobljene protipravne premoženjske koristi ali zaradi storilčevega naklepa oziroma njegovega namena koristoljubnosti, je možno izreči še višjo globo.

**K 386. členu (lažje kršitve upravljavca pokojninskega sklada)**

V tem členu so določene lažje kršitve upravljavca pokojninskega sklada, ki se kaznujejo z globo za prekršek. Gre za lažje kršitve določb tega zakona glede upravljanja pokojninskega sklada (članu ne pošlje potrdila o stanju na osebnem računu člana in podatka o vseh vplačilih v pokojninski sklad v preteklem letu; članu na njegovo zahtevo ne poda informacij, ki jih lahko zahteva, itd.). Z globo za prekršek se kaznuje tudi odgovorna oseba upravljavca pokojninskega sklada, ki stori prekršek.

**K 387. členu (hujše kršitve skrbnika)**

V tem členu so določene hujše kršitve skrbnika pokojninskega sklada, ki se kaznujejo z globo za prekršek. Gre za kršitev določb, ki urejajo skrbniške storitve (ne opravlja storitve vodenja računov in hrambe vrednostnih papirjev; ne loči premoženja pokojninskega sklada od svojega premoženja in premoženja drugih pokojninskih skladov, itd.). Z globo za prekršek se kaznuje tudi odgovorna oseba skrbnika, ki stori hujše kršitve skrbnika. Za primer, ko je narava storjenega prekrška posebno huda zaradi višine povzročene škode oziroma višine pridobljene protipravne premoženjske koristi ali zaradi storilčevega naklepa oziroma njegovega namena koristoljubnosti, je možno izreči še višjo globo.

**K 388. členu (lažje kršitve skrbnika)**

V tem členu so določene lažje kršitve skrbnika pokojninskega sklada, ki se kaznujejo z globo za prekršek. Gre za lažje kršitve določb zakona (ne zagotovi, da se provizija, do katere je upravičen upravljavec pokojninskega sklada, obračunava v skladu s tem zakonom in pravili pokojninskega sklada; ne zagotovi, da obračuni vplačil v pokojninski sklad in izplačila odkupnih vrednosti potekajo v skladu z določbami tega zakona in pravili upravljanja pokojninskega sklada; itd.). Z globo za prekršek se kaznuje tudi odgovorna oseba skrbnika pokojninskega sklada, ki stori prekršek.

**K 389. členu (kršitve drugih oseb)**

V tem členu so določene kršitve drugih oseb, ki se kaznujejo z globo za prekršek. Gre za prekršek pravne osebe, samostojnega podjetnika posameznika in posameznika, ki samostojno opravlja dejavnost, če upravlja vzajemni pokojninski sklad oziroma krovni pokojninski sklad in ni oseba, ki to lahko dela; če uporablja ime oziroma firmo pokojninski sklad v nasprotju z določili tega zakona; itd. Fizična oseba se kaznuje, če zbira denarna sredstva oziroma posreduje pri zbiranju denarnih sredstev oziroma kako drugače zagotavlja pogoje za zbiranje denarnih sredstev v nasprotju z določbami tega zakona; če upravlja vzajemni pokojninski sklad oziroma krovni pokojninski sklad in ni oseba, ki to lahko dela. Za primer, če je narava storjenega prekrška posebno huda zaradi višine povzročene škode oziroma višine pridobljene protipravne premoženjske koristi ali zaradi storilčevega naklepa oziroma njegovega namena koristoljubnosti, je možno izreči še višjo globo

**K 390. členu** **(prekrškovni organ)**

V tem členu je določen prekrškovni organ, ki odloča o prekrških in izreka globe po tem zakonu. O prekrških odloča, glede na to kdo je pristojen za nadzor pokojninskega sklada, Agencija za trg vrednostnih papirjev in Agencija za zavarovalni nadzor in inšpektor za delo. O prekrških prav tako odločata Inšpektorat Republike Slovenije za delo in zavod .

**K 391. členu (zastaranje)**

V tem členu je določeno zastaranje. Tako postopek o prekršku za prekrške, ko je narava storjenega prekrška posebno huda zaradi višine povzročene škode oziroma višine pridobljene protipravne premoženjske koristi ali zaradi storilčevega naklepa oziroma njegovega namena koristoljubnosti in je možno izreči višjo globo, ni dopusten, če pretečejo tri leta od dneva, ko je bil prekršek storjen. Zastaranje postopka o prekrških pretrga vsako dejanje organa, pristojnega za postopek, ki meri na pregon storilca prekrška. Določen je tudi absolutni zastaralni rok, ko postopek o prekrških v nobenem primeru ni več mogoč, in sicer šest let od dneva, ko je bil prekršek storjen.

**K 392. členu (višina glob)**

Ta člen ureja višino glob, predpisanih s tem zakonom, ki se lahko v hitrem postopku izrečejo v katerikoli višini razpona, predpisani s tem zakonom.

**K 393. členu (varstvo pravic, pridobljenih po prejšnjih predpisih)**

S to določbo se vsem upokojencem oziroma uživalcem pravic zagotavlja varstvo pridobljenih pravic. To pomeni, da se tedaj, ko se s tem zakonom določajo ostrejši pogoji za pridobitev pravic kot po prejšnjih predpisih, upravičencem še naprej zagotavljajo pravice, čeprav po novih predpisih ne bi izpolnjevali pogojev. Določbe novega zakona se pri starih upravičencev upoštevajo le pri usklajevanju pokojnin in drugih dajatev.

**K 394. členu (nadaljevanje postopkov, začetih pred uveljavitvijo tega zakona)**

V tem členu so urejeni primeri, ko se je postopek za uveljavljanje pravic iz obveznega zavarovanja oziroma za ugotavljanje pokojninske dobe začel še v času veljavnosti starega zakona (ZPIZ-1). Določeno je, da tudi za te primere velja, da se zavarovancem zagotavljajo pravice v obsegu, določenem v predpisu, ki je veljal do uveljavitve tega zakona, pod pogojem, če so bili izpolnjeni pogoji za pridobitev pravic po prejšnjih predpisih.

V primeru, ko je zavarovanec vložil zahtevek po 1. 1. 2011, vendar je bilo v postopku ugotovljeno, da je invalidnost nastala v času, veljavnosti starega zakona, se o priznanju pravice na podlagi invalidnosti odloča po predpisih, veljavnih na dan nastanka invalidnosti.

**K 395. členu (varstvo pričakovanih pravic)**

S tem členom se zagotavlja varstvo pričakovanih pravic za zavarovance, ki že izpolnjujejo pogoje za upokojitev oziroma, ki bodo pogoje za upokojitev izpolnili do uveljavitve novega zakona. Tem zavarovancem zakon omogoča, da se bodo lahko upokojili tudi kadarkoli kasneje, torej v času veljavnosti novega zakona, in sicer na podlagi veljavnih pogojev po prejšnjih predpisih. Pri tem pa ni pomembno, kdaj bodo te pravice uveljavili, saj se želi zavarovance spodbuditi za nadaljnje delo oziroma ostajanje v zavarovanju.

Za zavarovance, ki se bodo upokojili po uveljavitvi novega zakona in pod pogoji, ki so veljali po prejšnjih predpisih, se za odmero pokojnine upošteva zavarovalna doba, dopolnjena do dneva prenehanja zavarovanja skladno z določbami ZPIZ-1. Za odmero starostne pokojnine se za te zavarovance upoštevajo tudi plača ali zavarovalne osnove iz tega obdobja, pri določitvi višini pokojnine pa tudi starost.

V kolikor pa zavarovanec že izpolnjuje pogoje za uveljavitev bonusa v obliki 20 % predčasne oziroma starostne pokojnine, oziroma za uveljavitev delne pokojnine skladno z določbami ZPIZ-2, in te pravice dejansko tudi uveljavi, se mu ob uveljavitvi pravic iz obveznega pokojninskega in invalidskega zavarovanje le-te priznajo in odmerijo izključno pod pogoji in na način določen v ZPIZ-2.

Varstvo pričakovanih pravic je zagotovljeno tudi zavarovancem, ki so do 31.12.2010 vložili zahtevo za dokup pokojninske dobe, čeprav je bilo o tem zahtevku odločeno šele po uveljavitvi zakona. V tem primeru se šteje, da je tak zavarovanec že izpolnil pogoj za priznanje pravic po prejšnjih predpisih.

**K 396. členu (varstvo pravic družinskih članov po prejšnjem zakonu in posebnih pravicah)**

Tudi za družinske člane umrlih velja, da v kolikor so po predpisih, veljavnih do konca leta 2010 že izpolnili pogoje za uveljavitev pravice, lahko to pravico uveljavijo kadarkoli kasneje.

Za družinske člane umrlih, ki so izpolnili starost za uveljavitev pravice po predpisih, ki so veljali pred 31.12.2010, se za ugotovitev pogojev preživljanja in tudi za odmero pokojnine uporabljajo predpisi, ki so veljavni na dan uveljavitve pravice.

Družinskim članom uživalcev pokojnin po posebnih predpisih, se vdovska pokojnina oziroma družinska pokojnina prizna in odmeri pod pogoji, določenim s tem zakonom, in sicer od pokojnine, ki jo je umrli prejemal ob smrti.

**K 397. členu (pridobitev pravic oseb, ki nimajo lastnosti zavarovanca po tem zakonu)**

Ta člen določa, da lahko uveljavljajo pravice iz obveznega zavarovanja tudi osebe, ki so imele lastnost zavarovanca po prejšnjih predpisih in ki izpolnjujejo zakonske pogoje, čeprav po uveljavitvi tega zakona nimajo statusa zavarovanca.

Enako pravilo kot za osebe iz prvega odstavkov tega člena velja tudi za njihove družinske člane, če izpolnjujejo pogoje za družinske člane, ki jih določa ta zakon

**K 398. členu (varstvo pravic po prejšnjih predpisih za brezposelne zavarovance in delovne invalide)**

Varstvo pričakovanih pravic velja tudi za posebne kategorije zavarovancev, in sicer za brezposelne in delovne invalide. Brezposelni zavarovanec in delovni invalid II. in III. kategorije, ki mu bo na dan 31. 12. 2010 manjkalo za pridobitev pravice do starostne pokojnine po predpisih, veljavnih do uveljavitve tega zakona, pet let starosti in pet let pokojninske dobe ali manj bo lahko, ko dopolni manjkajočo starost in pokojninsko dobo, uveljavil pravico do starostne pokojnine po ZPIZ-1. Za brezposelnega zavarovanca velja dodaten pogoj za uveljavitev starostne pokojnine po ZPIZ-1, in sicer če bo denarno nadomestilo, ki mu je bilo dodeljeno, ves čas, za katerega mu je bilo dodeljeno, tudi užival ali pa v primeru, če mu bo ta pravica mirovala. Prav tako se bo starostno upokojil po ZPIZ-1, tisti brezposelni zavarovanec iz tega člena, ki bo v času prejemanja nadomestila vključen v javna dela ali mu bo zavod za zaposlovanje plačeval prispevke za pokojninsko in invalidsko zavarovanje do izpolnitve minimalnih pogojev za upokojitev.

**K 399. členu (ponovna odmera pokojnine uživalcu pokojnine po prejšnjih predpisih)**

Zavarovancu, ki je bil uživalec delne pokojnine po predpisih, veljavnih do uveljavitve tega zakona, se starostna pokojnina po prenehanju zavarovanja odmeri na način, določen v 58. oziroma 417. členu ZPIZ-1, saj drugačne odmere na podlagi spremenjenih novih odločb ni mogoče.

Uživalcu starostne pokojnine po ZPIZ-1, ki se je oziroma se bo ponovno vključil v obvezno zavarovanje, se bo starostna pokojnina ob prenehanju ponovnega zavarovanja odmerila na način, določen v 180. oziroma 417. členu ZPIZ-1, saj drugačne odmere na podlagi spremenjenih novih odločb ni mogoče.

**K 400. členu (uživanje pravic iz invalidskega zavarovanja, pridobljenih po prejšnjih predpisih ter ukinitev pravice uživalcem, ki so že izpolnili pogoje za upokojitev)**

Delovni invalidi II. in III. kategorije invalidnosti, ki so uveljavili pravice po predpisih, ki so se uporabljali do datuma uveljavitve tega zakona, ohranijo te pravice v nespremenjenem obsegu.

Denarna nadomestila iz invalidskega zavarovanja, ki so bila priznana po prejšnjih predpisih, se usklajuje enako, kot se usklajujejo pokojnine po tem zakonu.

Uživalci pravic iz prvega odstavka tega člena, lahko pridobijo pravice po tem zakonu le v primeru poslabšanja že ugotovljene invalidnosti ali nastanka nove invalidnosti.

Uživalcem invalidskih nadomestil, ki so že izpolnili pogoje za upokojitev in prejemajo nadomestilo v breme države, država ne more zagotavljati te pravice še naprej. Na podlagi predpisov, ki nobenega ne silijo v upokojitev, se seveda lahko tudi osebe, ki so prejemniki nadomestil praviloma dolga leta, odločijo, da se ne upokojijo. Tem osebam se nadomestilo ustavi in se jim ne izplačuje več od začetka veljavnosti novega zakona. Te osebe pa lahko uveljavijo pravico do pokojnine.

**K 401. členu (pravice invalidov III. kategorije)**

Skladno z odločbo Ustavnega sodišča, U-I-40/09-15 z dne 4. 3. 2010, lahko zavarovanec iz drugega in tretjega odstavka 66. člena ZPIZ-1, ki ni pridobil pravice na podlagi ugotovljene invalidnosti III. kategorije, lahko zahteva, da se mu prizna pravica iz invalidskega zavarovanja, če na dan 31. 12. 2010 izpolni pogoje pretežnosti zavarovanja za širši obseg pravic. S to določbo se odpravlja nepravična ureditev iz preteklosti.

**K 402. členu**

Ta prehodna določba ureja štetje zavarovalne dobe s povečanjem, in sicer za tiste zavarovanci, ki so na dan 1. januarja 2001 delali na takšnih delovnih mestih, na katerih se jim je štela zavarovalna doba s povečanjem in so imeli najmanj 25 let (moški) oziroma 23 let (ženske) pokojninske dobe. Te osebe so še nadalje upravičene do štetja zavarovalne dobe s povečanjem in do znižanja starostne meje za toliko mesecev, kolikor so jih pridobili na ta račun.

Posebne določbe o znižanju starostne meje po prejšnjih predpisih za pridobitev pravice do starostne pokojnine veljajo za zavarovance, ki se jim je po starih predpisih zavarovalna doba štela s povečanjem. Ti zavarovanci namreč novih pogojev glede starosti v praksi ne bi mogli uveljaviti. Zato je določeno, da se, ne glede na določbe zakona starostna meja zniža za toliko mesecev, za kolikor jim je bila povečana zavarovalna doba, vendar v posemeznem koledarskem letu največ do:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **stopnja/**  **leto** | **12/14** | | **12/15** | | **12/16** | | **12/17** | | **12/18** | |
|  | moški | ženske | moški | ženske | moški | ženske | moški | ženske | moški | ženske |
| **2010** | 58 | 53 | 55,6 | 50,5 | 53,5 | 48,5 | 51,5 | 46,5 | 50 | 45 |
| **2011** | 58,5 | 53,5 | 56 | 51 | 54 | 49 | 52 | 47 | 50,5 | 45,5 |
| **2012** | 59 | 54 | 56,5 | 51,5 | 54,5 | 49,5 | 52,5 | 47,5 | 51 | 46 |
| **2013** | 59,5 | 54,5 | 57 | 52 | 55 | 50 | 53 | 48 | 51,5 | 46,5 |
| **2014** | 60 | 55 | 57,5 | 52,5 | 55,5 | 50,5 | 53,5 | 48,5 | 52 | 47 |
| **2015** | 60,5 | 55,5 | 58 | 53 | 56 | 51 | 54 | 49 | 52,5 | 47,5 |

Če je bil zavarovanec v različnih obdobjih v zavarovanju, ki se šteje s povečanjem po različnih stopnjah, se najnižjo (minimalno) starost določi v sorazmerju glede na trajanje zavarovanja po stopnji povečanja.

Določba tega člena, kjer so določene najnižje starosti pa se ne uporablja za zavarovance, ki se jim je zavarovalna doba štela s povečanjem na podlagi osebnih okoliščin po predpisih, veljavnih do 31. decembra 1999 zavarovancem iz 201. člena ZPIZ-1 ter za zavarovance iz 201. člena tega zakona. Slednjim se namreč starostna meja za pridobitev pravice do predčasne oziroma starostne pokojnine zniža za eno leto za vsaka štiri leta, prebita v zavarovanju.

**K 403. členu (postopno spreminjanje pogojev za pridobitev pravice do starostne pokojnine po posebnih predpisih)**

S tem členom se določajo najnižje upokojitvene starosti za osebe, ki lahko pridobijo pravico do starostne pokojnine po posebnih predpisih.

Minimalna starost, določena s tem predpisom, za pridobitev pravice do starostne pokojnine po posebnih predpisih, se zavarovancu, ki je delal na delovnem mestu, na katerem s mu je štela zavarovalna doba s povečanjem zniža, če je to zanj ugodneje, vendar največ do omejitev iz prejšnjega člena tega zakona.

**K 404. členu (upoštevanje plačil po prejšnjih predpisih)**

Sistem prikazovanja bruto plač velja od 1. januarja 1992, pred tem pa so bile plače določene v neto zneskih. V prvem odstavku je določeno, da se plače, ki so jih zavarovanci prejeli pred navedenim datumom, pri izračunu pokojninske osnove upoštevajo v neto zneskih in se le-te ne preračunavajo, kot je to določeno za plače po 1. januarja 1992.

Plača, izplačana za delo preko polnega delovnega časa do uveljavitve zakona o pokojninskem in invalidskem zavarovanju, veljavnega do 31. marca 1992, se upošteva pri izračunu pokojninske osnove, če je bila izplačana za delo, ki se je po predpisih o delovnih razmerjih štelo kot poseben delovni pogoj.

**K 405. členu (pravice iz zavarovanja za ožji obseg)**

Za vse zavarovance, ki so pretežni del zavarovanja prebili v zavarovanju za ožji obseg pravic po prejšnjih predpisih velja, da se jim pokojnina odmeri brez upoštevanja določb o najnižji pokojninski osnovi. Pokojnina pa se ne glede na navedeno odmeri v višini 35 % najnižje pokojninske osnove.

Ti zavarovanci nimajo pravice do delne pokojnine, letnega dodatka in dodatka za pomoč in postrežbo. Prav tako ti zavarovanci nimajo pravic na podlagi ugotovljene II. ali III. kategorije invalidnosti, imajo pa pravico do invalidske pokojnine.

Kljub zgoraj navedenemu pa imajo ti zavarovanci pravico do dodatka za pomoč in postrežbo kot slepi in nepokretni zavarovanci.

**K 406. členu (izplačevanje invalidnin)**

Glede na to, da novi zakon več nima zavarovanja za telesne okvare in s tem pravice do invalidnine, bodo skladno z varstvom pridobljenim pravic, varovani vsi uživalci invalidnine po ZPIZ-1. Znesek invalidne se izplačuje kot denarno nadomestilo za telesno okvaro v višini, kot je bila določena za zadnji mesec pred uveljavitvijo tega zakona.

**K 407. členu (izvedensko mnenje o vrsti in stopnji telesne okvare)**

V tem členu je podlaga, da izvedenski organi zavoda še naprej podajajo izvedenska mnenja tudi o vrsti in stopnji telesnih okvar, saj imajo invalidne osebe veliko drugih pravic, ki se priznajo na podlagi te ocene.

**K 408. členu (izplačevanje kmečkih starostnih pokojnin)**

V tem členu je določeno, da se bodo od uveljavitvi tega zakona uživalcem starostnih ali družinskih pokojnin kmetov, ki so pridobili pravice po zakonu o starostnem zavarovanju kmetov, izplačevale v znesku, kot je bil določen za zadnji mesec pred uveljavitvijo tega zakona in se usklajuje tako, kot pokojnine po tem zakonu. Enako ureditev tudi velja za uživalce pokojnin kmetov borcev NOB. Po smrti uživalca pokojnine po zakonu o starostnem zavarovanju kmetov, pridobi njegov zakonec pravico do družinske pokojnine, ko dopolni 65 let starosti.

**K 409. členu (izplačevanje odpravnin in oskrbnin)**

Odpravnine in oskrbnine se izplačujejo v znesku, kot je bil določen za zadnji mesec pred uveljavitvijo tega zakona.

**K 410. členu (pravica do državne pokojnine in varstvenega dodatka)**

S to določbo se zagotavlja kontinuirano uveljavljanje pravice do državne pokojnine in pravice do varstvenega dodatka, glede na to, da sta ti dve pravici na novo urejeni v predpisih o socialno varstvenih prejemkih. Gre za obdobje od 1. 1. 2011 do 31. 5. 2011, ko se bo pričel uporabljati novi zakon o socialno varstvenih prejemkih. Oseba, ki do 31. maja 2011 izpolni pogoje do državen pokojnine po ZPIZ-1 oziroma do varstvenega dodatka po ZVarDod, lahko uveljavijo pravico, če vložijo zahtevek do 31. maja 2010.

**K 411. členu (uskladitev statusa)**

Glede na spremembe zavarovalnih podlag in kroga zavarovancev se morajo osebe, ki imajo status dijaka oziroma študenta ter hkrati opravljajo samostojno dejavnost obvezno vključiti v zavarovanje, in sicer od prvega dne po izteku šolskega leta, v katerem je začel veljati ta zakon.

Osebe, ki so do uveljavitve tega zakona, na podlagi določb o izvzemu iz zavarovanja odjavile oziroma vložile odjavo iz zavarovanja, ker njihov dobiček v zadnjih treh letih ni presegal zneska minimalne plače, vendar so ob uveljavitvi tega zakona še vedno vpisana v ustrezen register za opravljanje samostojne dejavnosti in to dejavnost opravljajo še naprej, se morajo v roku 1 leta po uveljavitvi tega zakona obvezno zavarovati.

Osebe, ki so bile ob uveljavitvi tega zakona, zavarovane na podlagi delovnega razmerja, morale pa bi biti zavarovane kot družbeniki iz 16. člena tega zakona, se morajo v roku enega leta po uveljavitvi tega zakona, vključiti v zavarovanje.

Za osebe, ki se ne bodo ponovno vključile v zavarovanje po prejšnjih treh odstavkih in bodo nadaljevale z opravljanjem dejavnosti, bo Zavod po uradni dolžnosti, na podlagi pridobljeni podatkov iz poslovnega registra in zavoda za zdravstveno zavarovanje, ugotovil lastnost zavarovanca od 1. januarja 2012 naprej.

Oseba, ki je uživalec pokojnine in ki ob uveljavitvi tega zakona dela oziroma opravlja dejavnost, na podlagi katere bi ponovno pridobila lastnost zavarovanca mora, najpozneje v roku enega leta od uveljavitve tega zakona, uskladiti svoj status z določbami tega zakona. Ponovno lastnost zavarovanca pridobi z dnem vložitve prijave v zavarovanje.

Uživalcu pokojnine se preneha izplačevati pokojnina, v kolikor v roku, določenem v prejšnjem odstavku, ne uskladi svojega statusa.

**K 412. členu (uskladitev določb o zavarovancu kmetov)**

V prvem odstavku tega člena je določeno, da osebe, ki so na dan 31.12.2010 obvezno zavarovane kot prenosniki kmetijskega gospodarstva, ki so upravičeni do rente iz ukrepa zgodnjega upokojevanja iz 17. člena tega zakona, plačujejo prispevke od osnove, od katere je bil obračunan prispevek za zadnji mesec pred uveljavitvijo tega zakona.

Ta osnova od katere plačujejo prispevke prenosniki iz prejšnjega odstavka se usklajuje s stopnjo rasti minimalne plače.

V dodanem tretjem odstavku je urejena možnost prostovoljnega vstopa v obvezno zavarovanje na podlagi kmetijske, gozdarske ali ribiške dejavnosti za osebe, ki ne dosegajo predpisanega dohodka za obvezno zavarovanje, in sicer do 31.12.2012.

Zavarovanci, ki so bili v zadnjem letu pred uveljavitvijo tega zakona, vključeni v zavarovanje na podlagi šeste alineje prvega odstavka 34. člena ZPIZ-1, lahko ostanejo vključeni v zavarovanje pod enakimi pogoji tudi po uveljavitvi tega zakona, tako da plačujejo prispevke od osnove, od katere jim je bil obračunan prispevek za zadnji mesec pred uveljavitvijo tega zakona.

Ne glede na določbe iz 153. člena tega zakona, ki opredeljuje, da so zavezanci za plačilo prispevkov delodajalcev zavarovanci sami, plačuje te prispevke do nove ureditev Republika Slovenija.

**K 413. členu (obveznosti državnega proračuna)**

Za obveznosti državnega proračuna, ki so bile v 232. členu ZPIZ-1, se z novim zakonom, ki določene pravice prenaša v druge predpise in določene ukinja, določa zagotavljanje sredstev s posebnim, veljavnim zakonom, ki ga bo nujno spremeniti po sprejemu tega zakona.

Nekatere pravice se bodo tako še nekaj časa zagotavljale na podlagi novega predpisa in bodo ugasnile po preteku časa, nekatere pa bodo prenesene v druge zakone oziroma v postavke proračunov drugih ministrstev. Tako se bodo izjemne pokojnine ukinile in uredile namesto njih prejemki uredili v drugem zakonu, uživalci državnih pokojnin in uživalci varstvenih dodatkov bodo pravice uveljavljali in uživali po predpisih o socialno varstvenih prejemkih, pravice obrtnikov, ki prejemajo pokojnine od Sklada obrtnikov in podjetnikov, pa bodo urejene s sporazumom ali v drugem predpisu po preoblikovanju sklada. Določbe zakona, ki ureja za kmete in člane kmečkih gospodinjstev, ki jim je bil prispevek zmanjšan ali odpisan po zakonu o pogojih, pod katerimi se kmetom zmanjšani ali odpisani prispevki štejejo za plačane, pa se bodo v ustrezni obliki prenesle v pristojnost Ministrstva za kmetijstvo, ki bo moralo tudi sredstva prenesti na svoje postavke. Enako bo veljalo tudi za prenos obveznosti za plačilo prispevka za delodajalca za zavarovance iz 17. člena tega, ki ga bo do nove ureditve z zakonu o kmetijstvu plačuje Republika Slovenije.

**K 414. členu (statut in splošni akti zavoda)**

S tem členom je določeno, da se statut in drugi splošni akti zavoda, ki so se uporabljali do uveljavitve tega zakona, uporabljajo do sprejema novih, ob pogoju, da niso v nasprotju s tem zakonom.

**K 415. členu** **(konstituiranje sveta zavoda)**

Svet zavoda, kot upravni organ zavoda, se konstituira v skladu z določbami tega zakona v enem letu po uveljavitvi tega zakona.

Do konstituiranja novega sveta Svet zavoda deluje enak svet, kot je deloval ob uveljavitvi tega zakona, in sicer v isti sestavi do konstituiranja prvega sveta zavoda po tem zakonu.

**K 416. členu (odložitev začetka uporabe določb o najnižji osnovi za plačilo prispevkov ter dohodkovnem cenzusu)**

Dohodkovni cenzus za vstop v zavarovanje in drugo pravno razmerje je vezan na znesek 60 % povprečne plače. Prehodna določba določa postopnost uveljavitve prehoda na ta znesek, in sicer bo dohodkovni cenzus znašal 50 % povprečne plače v letu 2011, nato pa se bo vsako leto dvigoval za 2%, dokler ne bo dosegal zneska 60 % povprečne plače.

Postopen prehod na 60 % povprečne plače kot zneska najnižje osnove za plačilo prispevkov se določa v drugem odstavku tega člena, in sicer se znesek dviguje na 50 % povprečne plače v letu 2011, nato pa vsako leto za 2% več, dokler ne bo dosegal zneska 60 % povprečne plače.

Prav tako se dviguje najnižja osnova za plačilo prispevkov za družbenike, in sicer tako, da bo v letu 2011 znašala 60% povprečne plače, nato pa se bo v letih 2012 in 2013 in do leta 2014 dvignila na znesek 90% povprečne plače.

**K 417. členu (informativni izračun)**

V tem členu je določeno, da mora Zavod v roku 5 let po sprejemu zakona pripraviti ves potreben informacijski sistem na podlagi katerega bo zavarovancem pošiljal informativne izračune o pričakovani višini starostne oziroma predčasne pokojnine.

**K 418. členu(prehodne določbe poklicnega zavarovanja)**

V tem členu je določeno, da mora upravljavec sklada obveznega pokojninskega zavarovanja, t.j. Kapitalska družba, d.d., v roku 2 let po uveljavitvi zakona uskladiti pokojninski načrt z določbami tega zakona in izdanimi podzakonskimi predpisi, ki jih bosta izdali pristojni nadzorni Agenciji.

Drugi odstavektega člena ob upoštevanju izjeme v tretjem odstavku, dejansko določa, da se po novem pokojninskem načrtu zavarujejo vsi zavarovanci, ki v petih letih po uveljavitvi tega zakona ne izpolnijo pogojev za pridobitev pravice do poklicne pokojnine po pokojninskem načrtu, ki je veljal pred uveljavitvijo tega zakona.

Tretji odstavek tega člena določa, da se za zavarovance, ki v roku petih let po uveljavitvi tega zakona izpolnijo pogoje za pridobitev pravice do poklicne pokojnine, skladno s pokojninskim načrtom, ki je veljal pred uveljavitvijo tega zakona in pod starostnimi pogoji iz naslednje tabele

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Skupina del. mesta/**  **leto** | **I** | | **II** | | **III** | | **IV** | | **V** | |
|  | moški | ženske | moški | ženske | moški | ženske | moški | ženske | moški | ženske |
| **2011** | 56 | 52,5 | 54 | 50 | 52 | 48,5 | 49,5 | 46 | 48 | 44,5 |
| **2012** | 56,5 | 53 | 54,5 | 50,5 | 52,5 | 49 | 50 | 46,5 | 48,5 | 45 |
| **2013** | 57 | 53,5 | 55 | 51 | 53 | 49,5 | 50,5 | 47 | 49 | 45,5 |
| **2014** | 57,5 | 54 | 55,5 | 51,5 | 53,5 | 50 | 51 | 47,5 | 49,5 | 46 |
| **2015** | 58 | 54,5 | 56 | 52 | 54 | 50,5 | 51,5 | 48 | 50 | 46,5 |

še naprej uporabljajo določbe 278. člena do 288. člena tega zakona ter določbe 290. člena ZPIZ-1 in določbe pokojninskega načrta poklicnega zavarovanja, ki je bil odobren s strani ministra, pristojnega za delo, pred uveljavitvijo tega zakona. Financiranje pravic omenjenih zavarovancev (tretji odstavek), ki na svojem osebnem računu pri skladu obveznega dodatnega pokojninskega zavarovanja nimajo dovolj sredstev za izplačevanje poklicne pokojnine, se bo uredilo s posebnim zakonom.

Posebej je s prehodno določbo urejeno tudi prenehanje veljavnosti prispevne stopnje, ki jo določa Zakon o carinski službi (Ur.l. RS. št. 103/2004), prav tako pa se še naprej varuje pravica do višje prispevne stopnje zavarovancev, katerim so se prispevki do uveljavitve plačevali po višji prispevni stopnji, in sicer v višini 12,66 %.

Dokler se v zakonodaji, ki ureja zdravstveno varstvo in zdravstveno zavarovanje, ne uredi plačevanja prispevkov za zdravstveno zavarovanje zavarovancev poklicnih pokojnin in prejemnikov poklicnih pokojnin, prehodna določba določa tudi, da od mesečnega zneska vplačila za poklicno zavarovanje oziroma od poklicne pokojnine izplačevalec poklicne pokojnine odtegne tudi prispevke za zdravstveno zavarovanje za zavarovance, skladno z veljavno prispevno stopnjo.

**K 419. členu (kapitalski sklad)**

Še naprej se uporabljajo določbe ZPIZ-1, ki se nanašajo na ustanovitev in poslovanje Kapitalskega sklada, vse dokler se Kapitalska družba pokojninskega in invalidskega zavarovanja, d.d. (KAD), ki je bila ustanovljena na podlagi teh določb ne preoblikuje v zavarovalnico. Do preoblikovanja lahko KAD upravlja vzajemni pokojninski sklad, krovni pokojninski sklad in izplačuje rente, skladno z določbami tega zakona.

**K 420. členu (določbe o vključitvi v kolektivno zavarovanje in plačevanje individualnih premij v kolektivno zavarovanje po potrjenih pokojninskih načrtih, sklenjenih pogodbah o oblikovanju pokojninskega načrta in sklenjenih pogodbah o financiranju)**

V tem členu je določena nadaljnja uporaba določb pokojninskih načrtov, pogodb o oblikovanju in pogodb o financiranju glede vključitve in glede financiranja pokojninskih načrtov, ki so bili odobreni s strani ministra, pristojnega za delo, pred uveljavitvijo tega zakona. Vendar pa ta prehodna določba velja samo za zavarovance, ki so bili vključeni v kolektivno zavarovanje pred uveljavitvijo tega zakona in samo za tiste delavce, ki so zaposleni pri delodajalcih, ki so pokojninske načrte kolektivnega zavarovanja financirali pred uveljavitvijo tega zakona. Pri slednjem pogoju je pomembno samo dejstvo, da je delodajalec financiral pokojninski načrt pred uveljavitvijo tega zakona, določbe teh pokojninskih načrtov pa ostanejo v veljavi tudi za tiste delavce, ki se pri delodajalcu zaposlijo po uveljavitvi tega zakona. Glede samega financiranja prehodna določba določa, da lahko pokojninske načrte kolektivnega zavarovanja, ki so bili odobreni pred uveljavitvijo tega zakona, še naprej delno financira delodajalec delno pa delavci, skladno z določbami ZPIZ-1. Ta zakon namreč določa, da mora premijo kolektivnega zavarovanja v celoti poravnati delodajalec sam. Prav tako je v tem členu določeno, da se glede vključitve še naprej uporabljajo določbe 302. člena ZPIZ-1, kjer je določeno, da mora biti za pridobitev davčnih olajšav vključenih najmanj 51 % zaposlenih pri delodajalcu. Ta zakon namreč na novo določa, da morajo biti vključeni vsi zaposleni pri delodajalcu. Kljub navedenemu, pa morajo biti vse nadaljnje spremembe omenjenih določb pokojninskih načrtov, če se vložnik zahteve odloči za spremembe pokojninskega načrta na tem področju, skladne z določbami tega zakona. Enako kot za določbe pokojninskih načrtov velja tudi za pogodbe o oblikovanju pokojninskih načrtov in pogodbe o financiranju, sklenjene pred uveljavitvijo tega zakona. Kljub navedenemu pa se morajo financerji pokojninskih načrtov in upravljavci pokojninskih skladov medsebojno uskladiti določbe obstoječih pogodb o oblikovanju in obstoječih pogodb o financiranju pokojninskih načrtov.

**K 421. členu (spremembe pokojninskih načrtov in pravil upravljanja)**

V tem členu je določena obveznost upravljavcev pokojninskih skladov, da v roku 12 mesecev, po tem, ko Agencija za trg vrednostnih papirjev in Agencija za zavarovalni nadzor izdata vse podzakonske predpise na podlagi tega zakona, uskladijo določbe pokojninskih načrtov z določbami tega zakona. S tem so mišljeni predvsem novi pogoji za pridobitev pravice do dodatne starostne pokojnine in predčasne dodatne pokojnine ter pravila upravljanja s tehničnimi določbami o poslovanju pokojninskega sklada. Ta člen še določa, da se kljub omenjeni določbi še naprej lahko uporabljajo določbe že odobrenih pokojninskih načrtov, kot to določa 420. člen tega zakona, prav tako pa lahko pokojninski načrti še naprej vsebujejo pravico do dodatne družinske in dodatne invalidske pokojnine, v kolikor so določbe o teh pravicah vsebovali že pred uveljavitvijo tega zakona. Glede slednjih dveh pravic se, v kolikor se bodo še naprej obdržale v pokojninskih načrtih, še naprej uporabljajo določbe 262. oziroma 263. člena ZPIZ-1, ki določata pogoje za pridobitev dodatne družinske oziroma dodatne invalidske pokojnine. Do uskladitve določb pokojninskih načrtov kolektivnega in individualnega zavarovanja, se lahko v že odobrene pokojninske načrte vključujejo novi zavarovanci oziroma k pokojninskim načrtom kolektivnega zavarovanja pristopajo novi delodajalci. Vendar pa po uskladitvi določb že odobrenih pokojninskih načrtov za zavarovance kolektivnega zavarovanja in delodajalce, ki financirajo to zavarovanje, ne velja posebnost, ki je urejena v 420. členu tega zakona. To pomeni, da bodo morali te delodajalci v celoti financirati pokojninski načrt kolektivnega zavarovanja, kot to določajo določbe tega zakona. Prav tako imajo upravljavci pokojninskih skladov 2 leti, da uskladijo naložbe pokojninskega sklada, skladno z določbami tega zakona, v roku 2 let in 6 mesecev pa morajo pristojni agenciji poslati poročilo skrbnika in mnenje revizorja, iz katerega bo razvidno, da so naložbe pokojninskega sklada v skladu z veljavno zakonodajo (ZPIZ-2).

**K 422. členu (enkratno izplačilo sredstev skladno z določbami prej veljavne zakonodaje)**

Člani oziroma zavarovanci, ki so bili vključeni v kolektivno zavarovanje še pred uveljavitvijo tega zakona, še naprej obdržijo pravico do enkratnega izplačila sredstev z njihovih osebnih računov, pod pogoji določeni v ZPIZ-1. V tem zakonu je namreč določeno, da lahko član dvigne sredstva z osebnega računa samo v primeru, ko izpolni tri pogoje: da je že uveljavil pravice iz obveznega pokojninskega in invalidskega zavarovanja, da je že izpolnil pogoje za pridobitev pravice do dodatne oziroma predčasne dodatne pokojnine ter da znesek na njegovem osebnem računu ne presega 3000 evrov. ZPIZ- 1, kot edini pogoj, da zavarovanec lahko dvigne sredstva določa pogoj, da je bil zavarovanec v dodatno pokojninsko zavarovanje vključen najmanj 120 mesecev. Zaradi ugodnejše obravnave ZPIZ-1 je tako v tej prehodni določbi določeno, da lahko zavarovanci, ki so bili vključeni v kolektivno zavarovanje pred uveljavitvijo tega zakona, pravico do enkratnega izplačila sredstev uveljavljajo pod pogoji določenimi v ZPIZ-1. Vendar pa je ta pravica omejena samo na sredstva, ki jih je imel zavarovanec na svojem osebnem računu in za premije, ki so zapadle v plačilo do uveljavitve tega zakona. Pravico do dviga sredstev pod pogoji določenimi v ZPIZ-1 član izgubi, v kolikor se odloči, da bo uveljavil pravico do prenosa sredstev med pokojninskimi skladi ali podskladi krovnega pokojninskega sklada oziroma kritnimi skladi, ki pripadajo skupini kritnih skladov.

Prav tako lahko člani oziroma zavarovanci, ki so bili vključeni v kolektivno zavarovanje pred uveljavitvijo tega zakona in so se do njegove uveljavitve že upokojili v obveznem pokojninskem in invalidskem zavarovanju, zahtevajo izplačilo odkupne vrednosti, ne glede na to, da še ne izpolnjujejo pogoja 120 mesečne vključitve v zavarovanje, kot to zahteva drugi odstavek 358. člena ZPIZ-1. Pravico lahko prvič uveljavijo po poteku šestih mesecev od uveljavitve tega zakona, odkupna vrednost premoženja pa se opravi na način, kot to določa ta zakon.

**423. členu (izpolnjevanje pogojev za nadzornega člana pokojninske družbe)**

V tem členu je določeno, da morajo osebe, ki so ob uveljavitvi zakona opravljale funkcijo člana nadzornega sveta pokojninske družbe, pogoje, ki jih določa ZZavar za člane nadzornega sveta zavarovalne delniške družbe, izpolnjevati v roku 4 let po uveljavitvi zakona.

**K 424. členu (minimalna zajamčena donosnost)**

V tem členu je določena nadaljnja uporaba metodologije za izračun minimalne zajamčene donosnosti, dokler minister, pristojen za finance, ne določi nove metodologije.

**425. člen (plačevanje prispevkov za zadravstveno zavarovanje od vplačila kolektivnega zavarovanja v prehodnem obdobju)**

Ta prehodna določba ureja plačevanje prispevkov za zadravstevno zavarovanje, ki se odteguje tudi od zneskla premije kolketivnega zavarovanja, in sicer do ureditve v zakonu, ki ureja zdravstveno varstvo in zdravstveno zavarovanje. Do ureditve v temeljnem zakonu (zakonu, ki ureja zdravstveno varstvo in zdravstveno zavarovanje) se zavarovacu dodatnega zavarovanja prispevek za zdravstveno zavarovanje plačuje od zneska vplačila kolektivnega zavarovanja, ki ga delodajalec v korist delojemalca plačuje v skladu z 242. členom tega zakona, od katerega se v skladu z zakonom, ki ureja dohodnino, plačuje dohodnina. Gre torej za prispevek, ki se plčuje od premije kolektivnega zavarovanja, ki presega davčne olajšave po zakonu, ki ureja dohodnino.

**K 426. členu (zaprti vzajemni pokojninski skladi, ki jih oblikuje Republika Slovenija)**

V tem zakonu ni več določena možnost ustanavljanja zaprtih pokojninskih skladov, kamor bi se vključevali samo zaposleni pri delodajalcu – ustanovitelju. Iz tega razloga je določena prehodna določba, ki Republiki Sloveniji kot delodajalcu, še nadalje omogoča ustanavljanje zaprtih vzajemnih pokojninskih skladov.

**K 427. členu (rok za izdajo predpisov s strani Agencije)**

V tem členu je določena obveznost Agencije za trg vrednostnih papirjev, da v roku 12 mesecev po uveljavitvi tega zakona sprejme podzakonske akte, potrebne za izvajanje njegovih določb.

**K 428. členu (rok za izdajo predpisov s strani Agencije za zavarovalni nadzor)**

V tem členu je določena obveznost Agencije zavarovalni nadzor, da v roku 12 mesecev po uveljavitvi tega zakona sprejme podzakonske akte, potrebne za izvajanje njegovih določb.

**K 429. členu (rok za izdajo predpisov s strani ministra, pristojnega za finance)**

V tem členu je določena obveznost ministrstva, pristojnega za finance, da v roku 12 mesecev po uveljavitvi tega zakona sprejme akte, potrebne za izvajanje njegovih določb.

**K 430. členu (rok za izdajo predpisov s strani ministra, pristojnega za delo)**

V tem členu je določena obveznost ministrstva, pristojnega za delo, družino in socialne zadeve, da v roku 24 mesecev in v sodelovanju z ministrstvom, pristojnim za zdravje, sprejme predpis, ki bo določal poklicne bolezni in dela, na katerih se pojavljajo te bolezni, pogoje, ob katerih se štejejo za poklicne bolezni in postopek določanja poklicne bolezni.

**K 431. členu (sklad obrtnikov)**

V tem členu je določeno preoblikovanje Sklada obrtnikov. Sklad obrtnikov se bo preoblikoval v družbo za vzajemno zavarovanje, kot je določena z določbami zakona, ki ureja zavarovalništvo. Sklad se lahko preoblikuje šele na podlagi predhodnega mnenja pooblaščenega aktuarja in predhodnega dovoljenja Agencije za zavarovalni nadzor. Za namen pregleda in nadzorovanja preoblikovanja, ta zakon določa tudi pooblastila Agencije za zavarovalni nadzor, na podlagi katerih lahko pregleduje poslovne knjige, spise in druge dokumente, ki se nanašajo na ustanovitev ter poslovanje Sklada obrtnikov. Ko Sklad pridobi dovoljenje Agencije za zavarovalni nadzor za preoblikovanje, se vpiše v sodni register kot družba za vzajemno zavarovanje. Z dnem vpisa pa preidejo na to družbo za vzajemno zavarovanje vse premoženje ter pravice in obveznosti Sklada obrtnikov in upravljanje pokojninskih skladov, katerih upravljavec do vpisa pokojninske družbe je Sklad obrtnikov.

**K 432. členu (poslovanje Sklada obrtnikov do preoblikovanja)**

Do preoblikovanja Sklada obrtnikov se glede njegovega poslovanja še naprej uporabljajo določbe ZPIZ-1, ki urejajo ustanovitev, poslovanje ter nadzor nad Skladom obrtnikov.

**K 433. členu (nepremičninski sklad)**

Še naprej se uporabljajo določbe ZPIZ-1, ki urejajo ustanovitev in poslovanje Nepremičninskega sklada.

**K 434. členu (uporaba prejšnjih podzakonskih aktov do izdaje novih)**

Podzakonski akti, ki so se uporabljali do uveljavitve tega zakona, se uporabljajo še naprej, do sprejema novih, če niso v nasprotju s tem zakonom.

**K 435. členu prenehanje veljavnosti)**

Ta člen določa prenehanje veljavnosti predpisov.

**K 436. členu (pričetek veljavnosti)**

Člen določa začetek uveljavitve tega zakona s 1. januarjem 2011.